
LIVRE  CINQUIÈME. 


CHAPITRE  PREMIER. 

M.  de  Vieilleville  part  pour  aller  a  son  château  du  Duretal. 

Après  que  l'armée  eust  esté  ainsy  licentiée  à  Estrée- 
au-Pont,  et  que  le  Roy  eust  pris  son  chemin  vers 
Folembray,  la  pluspart  des  princes  et  seigneurs,  fati- 
guez de  si  longue  traicte,  sans  jamais  avoir  séjourné 
en  aucun  lieu  plus  de  quatre  ou  cinq  jours,  avecques 
infinies  incommoditez,  s'escarterent  çà  et  là  pour  cher- 
cher les  bons  logis  et  les  villages  non  mangez  ny  ruinez 
des  armées,  tant  du  Roy  que  de  la  royne  de  Hongrie. 
En  quoy  M.  de  Vieilleville  ne  fust  des  derniers ,  car  il 
vint  à  Varvins  (0,  suivy  de  quarante  ou  cinquante 
gentilshommes  plus  que  de  son  train ,  qui  ne  l'aban- 
donnèrent poinct ,  ayants  faict  preuve ,  durant  le 
voyaige,  des  coramoditez  ordinaires  qui  se  trouvoient 
à  sasuicte,  pour  le  très-bon  ordre  qu'il  y  avoit  donné  par 

(')   Varvins  :  Yervins. 

ses  officiers  et  pourvoyeurs,  ayant  tousjours  M.  d'Es- 
pinay  son  fils  avecques  luy,  lequel  avoit  donne'  fort 
honnestement  congé'  à  la  noblesse  volontaire  qui  estoit 
soubs  sa  charge;  mais  ce  ne  fnst  sans  les  avoir  présen- 
tez au  Roy  avant  qu'il  deslogeast  :  lesquels  Sa  Majesté 
remercia  fort  gracieusement  de  leur  assistance  et  ser- 
vice, et  en  demanda  le  roolle,  qui  luy  fustincontinant 
livré;  et  le  bailla,  après  l'avoir  leu,  et  qu'il  les  eust 
tous  faict  passer  devant  luy,  montez  et  armez ,  nom 
pour  nom ,  et  comme  en  une  monstre  devant  ung  com- 
missaire des  guerres,  à  ung  secrétaire  d'Estatpour  le 
luy  garder  et  n'en  perdre  la  mémoire.  De  quoy  ceste 
jeune  noblesse  receust  ung  fort  grand  contentement, 
et  se  repputerent  trés-honorez  et  satisfaits  de  leur  des- 
pence,  que  le  Roy  et  prince  souverain  eust  daigné 
prendre  la  peinne  et  l'ennuy  de  faire  leur  monstre  ;  car 
Sa  Majesté  y  passa  toute  une  après-disnée  ;  et  n'ou- 
blièrent aussy  de  retirer  chacun  ung  certificat  de  leurs 
services,  signé  de  la  main  du  Roy,  pour  s'en  ayder  là 
où  le  besoing  seroit,  principalement  pour  les  arrieres- 
bans  :  car  c'est  une  loy  ancienne,  et  comme  fondamen- 
talle  en  France ,  que,  quand  le  Roy  marche  en  personne 
avecques  son  armée ,  tous  les  nobles  de  son  royaume 
ayants  terres  et  seigneuries  fieffées  et  hommaigées,  qui 
ne  sont  poinct  de  compaignies  ny  en  aulcun  estât 
royal ,  sont  tenus  de  luy  venir  faire  service  en  bon 
équippaige  d'armes  et  de  chevaulx ,  selon  leurs  moyens 
et  revenus,  pour  l'assister  tant  que  le  voyaige  durera, 
et  d'en  rapporter  certificat  aux  juges  soubs  la  jurisdic- 
tion  desquels  leurs  terres  sont  assises  ;  aultrement,  les 
procureurs  du  Roy  esdictes  jurisdictions  feroient  saesir 
leurs  terres,  et,  oultre  ce,  payer  grosses  amandes.  MaW 

la  pluspart  de  ceux-cy,  et  quasi  tous,  estoient  aisnez 
et  puisnez  de  bonnes  maisons  qui  ne  jouissoient  en- 
cores  de  rien ,  et  n'avoient  retiré  les  certificats  susdicts 
que  pour  les  monstrer,  les  ungs  à  leurs  pères,  pour 
ne  regretter  leur  despence;  les  aultres  à  leurs  mais- 
tresses  ,  pour  en  tirer  quelque  faveur  ou  Louange;  mais 
la  pluspart  pour  s'en  vanter  aux  bonnes  compaignies , 
et  d'avoir  veu  le  Roy,  parlé  à  luy,  et  leurs  noms  gravez 
au  cœur  et  en  la  mémoire  de  Sa  Majesté  ;  et  pour  ce 
s'appelloient-ils  volontaires,  car  ils  n'y  estoient  nul- 
lement tenus. 

Ainsy  se  retirèrent  par  bandes  privées  en  leur  pais 
et  maisons,  avec  une  infinité  d'humbles  remerciemens 
et  offres  de  leurs  services  et  biens  à  M.  d'Espinay  leur 
capitaine,  qui  les  avoit  si  heureusement  commandez 
et  conduicts. 

En  ce  lieu  de  Varvins  M.  de  Vieilleville  séjourna 
six  jours  pour  se  raffraichir  et  son  train  (  car  il  y  en 
avoit  grand  nombre  de  malades),  pour  leur  donner 
loisir  de  se  ravoir  et  remettre,  parce  qu'on  y  trouvoit 
de  tout  en  abondance,  et  principallement  d'appoti- 
quaires  et  médecins,  ayant  esté  la  ville  exempte  de 
toutes  incursions,  semblablement  pour  reposer  ses 
grands  chevaulx  ,  courtaux ,  mulets  de  coffres  et  aul- 
tres chevaulx  de  somme  et  de  bagaige,  qui  estoient 
à  demy  recreus  par  tant  de  corvées. 

Saichant  M.  le  duc  de  Nemours  qu'il  s'estoit  arresté 
là,  luy  envoya  ung  cheval  d'Hespaigne  des  plus  beaux 
et  meilleurs  qu'il  estoit  possible  de  veoir,  et  que  M.  de 
Sipierre,  premier  escuyer  du  Roy,  avoit  pris  plaisir, 
en  faveur  de  ce  prince,  de  dresser  en  toute  perfection  ; 
lequel  fust  estimé  par  les  gensdarmes  et  aultres  gen- 

j. 

tilshommes  qui  l'accompaignoient ,  pour  sa  beauté  et 
disposition,  et  pour  la  richesse  de  sonharnoys  et  équip- 
paige,  à  deux  mille  escus. 

Le  gentilhomme  qui  le  luy  présenta  luy  dict  telles 
parolles  :  «  Monsieur,  M.  de  Nemours  mon  maistre 
vous  faict  présent  de  ce  cheval  d'Hespaigne,  qu'il  a 
nommé  Yvoy  en  souvenance  de  la  recousse  que  vous 
listes  de  sa  personne  devant  la  ville  d' Yvoy  ;  qu'il  vous 
supplie  le  prendre  d'aussi  bon  cœur  qu'il  vous  le 
donne,  avec  asseurance  que  vous  ne  trouverez  jamais 
personne  en  France  qui  vous  ayt  plus  voué  d'amytié 
que  luy,  ny  sur  qui  vous  ayez  plus  de  puissance,  aussi 
que  vous  le  y  avez  très-fort  obligé.  Voilà,  monsieur, 
la  lettre  qu'il  vous  en  escrit;  elle  n'en  contient  gueres 
davantaige.  » 

M.  de  Vieilleville,  la  prenant,  luy  dict  qu'il  l'en  re~ 
mercieroit  par  sa  responce,  et  que,  quant  à  luy,  il 
n'avoit  pas  perdu  sa  peinne  ny  son  voyaige.  Il  luy  fist 
donner  une  chaisne  du  poids  de  cent  escus,  de  fort 
belle  façon ,  et  une  espée,  dague  et  saincture,  le  tout 
couvert  de  veloux  cramoisy,  gardes  et  fers  dorez  de 
mesme  parure,  ouvrage  de  Milan;  et  au  palefrenier 
qui  l'avoit  amené,  affin  qu'il  ne  s'en  retournast  à  pied, 
ung  bidet  de  vingt  escus ,  et  pareille  somme  en  sa 
bourse. 

Ceste  despesche  faicte ,  nous  nous  acheminasmes 
droict  à  Durestal  par  Orléans,  le  long  de  la  rivière 
de  Loyre;  et  approchants  du  lieu,  nous  trouvasmes 
desja  tous  les  signalez  seigneurs  et  gentilshommes 
d'honneur  du  pais,  ses  parents  et  voysins,  qui,  sai- 
chants  le  jour  de  sa  venue ,  s'estoient  advancez  de  luy 
venir  au-devant,  pour  le  bien-veigner  :  du  nombre  des- 

quels  estoyent  MM.  de  Clermont  d'Àmboyse,  comte 
du  Lude,  de  Jarzé,  baron  d'Ingrande  et  de  Champaigne, 
parants;  les  sieurs  du  Gast,  de  La  Barbée,  duPinpean  , 
de  Ghemans,  du  Grip,  Venevelles,  Patrix,  La  Mothe, 
Garnier,  Gastines,  Sainct-Loup,  d'Aulnieres  et  plu- 
sieurs aultres:  tous  lesquels,  tant  d'une  part  que  d'aul- 
tre,  à  la  première  veue  mirent  pied  à  terre  en  sa  foi  est 
de  Durestal,  aultrement  de  Chambiez ,  où  se  passa 
une  bonne  demy-heure  à  s'entrembrasser  et  saluer; 
et,  ayants  faict  quart  de  lieue  a  pied  en  telles  caresses ,' 
remontèrent  à  cheval  pour  venir  au  chasteau ,  où  ils 
trouvèrent  la  bande  des  dames,  la  pluspart  femmes , 
filles  et  parantes  des  desssus-dicts  et  d'aultres ,  qui  ac- 
compaignoient  madame  de  Vieilleville  et  mademoiselle 
d'Espinay  sa  fille  aisnée,  qui  les  attendoient  sur  la  belle 
terrasse  de  Durestal,  qui  n'a  poinct  sa  pareille  en  France, 
au  jugement  mesme  du  Roy  et  de  tous  les  princes  qui 
l'ont  veue  ;  qui  estoit  si  chargée  d'aultres  gentils- 
hommes, damoyselles  et  habitants  de  la  ville,  que  l'on 
ne  s'y  pouvoit  quasi  tourner,  encore  qu'elle  soit  fort 
grande  et  spacieuse  ;  mais  le  tout  avec  une  telle  joyc 
et  allaigresse  qu'elle  ne  se  peult  exprimer.  Et  entrant 
dedans  le  chasteau  avec  toute  ceste  trouppe,  il  trouva 
M.  Fevesque  de  Dol  son  frère,  qui  l'attendoit  pour  le 
recevoir  à  bras  ouverts,  lequel,  sortant  d'une  grosse 
maladie  dont  il  estoit  encores  fort  foible,  se  sentit  tout 
reconvalessé  de  ceste  veue. 

Tout  le  moys  d'aoust ,  et  environ  douze  jours  en 
septembre ,  se  passèrent  en  telles  festes  et  visites  ;  et 
estoyent  les  compaignies  si  alternatives,  que  quand 
les  unes  se  retiroient  il  en  revenoit  d'aultres  ;  de  façon 
que ,  durant  tout  ce  temps ,  jamais  la  maison  ne  fust 

sans  survenants  et  grande  afîluence  de  noblesse  :  en 
quoy  madame  de  Vieilleville  fîst  bien  paroistre  son 
bon  esprit  et  saige  conduicte  en  l'œconomie,  car  il 
n'y  eust  jamais  faulte  de  vivres  de  toutes  sortes ,  ny  se- 
lon les  jours  ;  mais  elle  y  en  faisoit  venir  de  toutes  parts 
en  une  merveilleuse  abondance. 

CHAPITRE  IL 

Le  Roi  mande  a  M\  de  Vieilleville  de  se  vendre  a  la  Cour. 

Mais  environ  le  quinziesme  dudict  mois  de  septem- 
bre, il  arriva  ung  courrier  de  la  part  de  Sa  Majesté 
à  M.  de  Vieilleville,  avec  lettres  qui  contenoient  que 
l'Empereur,  le  duc  Maurice,  et  les  aultres  princes 
confederez,  et  généralement  les  Estats  de  l'Empire,  es- 
taient d'accord;  mais  que,  se  voulant  iceluy  Empe- 
reur ressentir  de  la  bravade  qu'il  avoit  faicte  de  s'es- 
tre  présenté  avec  son  armée  sur  le  Rhin,  par  laquelle 
il  se  disoit  avoir  esté  forcé  à  condescendre  en  cest  ac- 
cord ,  il  entreprenoit  de  venir  assiéger  la  ville  de 
Metz,  s'asseurant  de  la  prendre,  ayant  des  forces  in- 
croyables qu'on  estimoit  à  plus  de  cent  mille  hommes  ; 
et,  pour  ne  donner  loisir  de  la  fortiffier,  son  armée  es- 
toit  desja  advancée  aux  environs  de  Strasbourg,  et 
plus  de  la  moitié  passée  au-deçà  du  Rhin. 

Et  que  à  ceste  cause  il  le  prioit,  et  néantmoins  com- 
mandoit  de  diligenter  ses  affaires,  et  de  s'acheminer 
incontinant  après  l'arrivée  de  ce  porteur  ;  et  qu'il  luy 
vouloit  commettre  une  charge  fort  honorable  en  ceste 

importante  occurrance  d'affaires,  dont  il  auroit  occa- 
sion de  se  contenter,  car  il  luy  donnoit  moyen  de  luy 
faire  de  grands  et  signalez  services. 

L'arrivée  de  ce  courrier,  qui  se  nommoit  Corbye, 
valet  de  chambre  du  Roy,  troubla  grandement  toute 
la  compaignie,  et  y  apporta  ce  que  faict  en  temps 
gay  et  serain  une  nuée  épaisse  et  obscure,  de  laquelle 
en  crevant  il  ne  sort  que  de  la  pluye.  Aussi,  madame 
de  Vieilleville,  qui  n'avoit  pas  jouy  plus  de  troys  sep- 
maines  de  la  présence  de  son  seigneur  et  mary ,  le 
voyant  desja  eschanffé  sur  îes  préparatifs  de  son  par- 
lement, ne  se  peust  contenir  de  descouvrir  son  ennuy 
et  tristesse  par  les  larmes  ;  qui  fust  incontinant  se- 
condée par  les  afflictions  particulières,  generalles  et 
naturelles  de  tout  ce  famail  :  car  ce  sexe  se  descharge 
communément  de  toutes  ses  passions  et  angoisses  par 
les  yeux  ;.de  sorte  que  par  toute  la  maison  ce  n'estoient 
que  plaintes  et  pleurs  :  qui  fust  ung  estrange  et  trop 
subit  changement,  à  cause  duquel  les  violons,  haults- 
boys,  et  tous  les  aultres  passe-temps  bien-tost  se  reti- 
rèrent. 

Mais  ce  qui  augmenta  l'oraige,  car  il  n'y  a  voit 
plus  d'espérance  de  le  retenir,  fust  la  venue  de  l'es- 
cuyer  de  M.  le  mareschal  de  Sainct-André,  nommé 
La  Rocque,  qui  arriva  le  mesme  jour  sur  le  soir,  après 
Corbye,  avec  lettres  de  son  maistre,  desquelles  la 
substance  estoit  telle  :  qu'il  sçavoit  bien  que  le  Roy  luy 
vouloit  donner  une  charge  fort  honorable  qu'il  n'a- 
voit peu  encores  descouvrir,  s'estant  Sa  Majesté  ré- 
servé à  le  luy  dire  en  luy  offrant,  mais  qu'il  avoit 
tant  de  confiance  en  son  indissoluble  et  très-ancienne 
amytié  ,  que  jamais  il  ne  le  vouldroit  abbandonner 

en  ceste  très-urgente  occasion;  et  que,  sur  le  cer- 
tain advertissement  de  la  descente  de  l'Empereur,  le 
Roy  luy  avoit  commandé  de  se  jecler  dedans  Verdun 
avec  sa  compaignie,  et  celle  des  chevaulx  ligiers  du 
comte  de  Sault,  et  six  enseignes  de  gens  de  pied  ,  pour 
la  faire  fortifier,  et  prévenir  tous  les  desseings  dudict 
Empereur  ;  et  avoit  faict  pareil  commandement  à 
M.  le  duc  de  Nevers,  gouverneur  de  Champaigne  et 
Brie,  d'entrer  dedans  la  ville  de  Thoul  pour  les  mes- 
mes  raisons.  Que  si  maintenant  il  le  veult  laisser,  il 
prévoit  une  terrible  brèche  en  sa  compaignie,  saichant 
que  quasi  tous  les  gensdarmes  et  archers  y  sont  sous 
sa  faveur  et  par  son  amytié  ,  qui  s'en  retireront  s'il 
quitte  sa  lieutenance,  pour  le  suyvre;  qui  luy  revien- 
droit  à  une  honte  perpétuelle,  ayant  le  terme  trop 
brief  pour  en  remettre  sus  une  pareille  ;  et  que,  à  ceste 
occasion,  il  le  supplioit,  de  frère,  de  loyal  compai- 
gnon  et  parfaict  amy ,  de  ne  l'abbandonner  en  ce  ti  ès- 
extresme  besoing,  mais  luy  faire  paroistre  les  effects 
et  les  fruicts  d'une  si  longue  et  très-ancienne  amy  lié  ; 
et  sur  ceste  espérance,  il  s'en  alloit  devant  à  Verdun  , 
le  priant  de  s'y  acheminer  en  toute  diligence,  et  de 
faire  estât  qu'eux  deux  y  départiront  l'authorité  et  le 
commandement;  et  ainsy  le  luy  promettoit  en  foy 
d'homme  de  bien,  de  vray  amy,  et  de  gentilhomme 
d'honneur. 

Sur  ceste  lettre  M.  de  Vieilleville  se  trouva  fort 
combattu  en  son  esprit;  car  de  refFuser  l'honneur  que 
le  Roy  luy  presentoit,  il  n'ignoroit  poinct  le  desplaisir 
que  Sa  Majesté  en  recevroit,  en  hazard  qu'elle  luy  en 
fist  quelque  réprimande  à  l'accoustumée  ;  d'abban- 
donner  aussi  M.  le  mareschal  en  ceste  furieuse  fluc- 

tuation  d'affaires,  il  penseroit  offenser  grandement  la 
foy  qui  estoit  de  si  long-temps  entr'eux  «îeux  jurée,  et 
rompre  du  tout  la  courtoisie  :  car  c'estoit  chose  bien 
certaine  que,  quictant  sa  lieutenance,  plus  de  soixante- 
dix  hommes  d'armes  et  cent  archers,  mais  des  plus 
braves  et  mieux  montez  (car  c  estoient  tous  gentils- 
hommes de  marque  et  de  moyen),  quicteroient  sem- 
blablement  la  compaignie,  estants  tous  de  Bretaigne, 
d'Anjou  et  du  Maine,  qui  ne  s'y  estoient  faict  enrou- 
ler qu'en  sa  faveur  et  pour  son  respect:  daultre  part, 
il  ne  pouvoit  imaginer  de  quel  poids  estoit  ceste 
charge,  de  quelle  qualité,  ny  en  quelle  province  on 
le  vouloit  employer;  qui  le  tenoit  en  une  merveil- 
leuse anxiété,  et  trouvoit  bien  estrange  que  M.  le  ma- 
reschal  de  Saint  André  ne  l'avoit  apprise  du  Roy,  qui 
ne  luy  celoit  jamais  rien  pour  l'en  advertir.  Mais,  ne 
pouvant  croire  qu'il  ne  la  sceust,  il  entra  incontinant, 
suivant  la  promptitude  de  son  esprit,  en  ce  soubçon 
que  ledict  sieur  mareschal  en  avoit  destourné  Sa  Ma- 
jesté pour  ne  le  perdre  ,  ou  qu'il  luy  avoit  donné 
quelque  traict  de  ruzé  courtisan  en  cest  endroict  ;  en 
quoy  il  ne  fust  poinct  trompé,  comme  il  se  pourra 
veoir  par  ce  qui  s'ensuict. 

Car  estant  en  ce  doubte,  il  arriva  sur  le  soir  du 
mesme  jour  ung  jeune  homme  de  la  part  de  Maies- 
troit,  l'ung  des  secrétaires  de  M.  le  mareschal  de  Saint 
André,  qui  fust  si  advisé  que  La  Rocque  ne  le  veid 
poinct;  mais  sur  la  retraicte  de  M.  de  Vieilleville  en 
sa  chambre,  il  se  présenta  à  luy  en  secret,  luy  bail- 
lant les  lettres  de  son  maistre,  qui  estoient,  sans  y 
rien  adjouster  ou  diminuer ,  de  ce  mesme  stibject  : 
«Monseigneur,  je   ne  veux  faillir,  de  vous  advertir 

(jue  l'on  vous  a  donné  une  terrible  venue;  car,  sai- 
chant  mon  maistre  que  le  Roy  vous  avoit  choisy  son 
lieutenant-general  en  la  ville  de  Thoul,  il  a  passé  ex- 
près, allant  à  Verdun  ,  par  la  ville  de  Rheims,  où  es- 
toit  M.  le  duc  de  Nevers,  qu'il  a  tant  barrasse,  tourné 
et  reviré,  qu'il  l'a  faict  partir  pour  s'en  aller  audict 
Thoul  sans  en  attendre  le  commandement  du  Roy  ny 
son  pouvoir,  mais  a  envoyé  son  secrétaire  Vigenayre 
en  Cour,  pour  le  faire  despescber  et  l'apporter  après 
luy,  avec  une  lettre  qu'il  escrit  à  Sa  Majesté,  qui  est 
de  telle  substance  :  Qu'à  personne  mieux  que  à  luy 
ceste  charge  ne  peult  appartenir,  estant  la  ville  de 
Thoul  frontière  de  son  gouvernement  de  Champaigne  ; 
et  quand  l'Empereur  verra  que  ung  prince  bien  ac- 
compaigné  sera  dedans,  il  ne  se  précipitera  pas  de 
l'attaquer;  et  qu'il  a  mené  avec  luy  toutes  les  compai- 
gnies,  tant  de  cheval  que  de  pied,  qui  estoient  de- 
meurées en  garnison  en  son  gouvernement  à  la  rup- 
ture du  camp  d'Estrée-au-Pont;  et  luy  a  semblé  faire 
plus  de  service  à  Sa  Majesté  de  s'advancer  bien  avant 
en  pays,  et  y  attendre  l'ennemy ,  que  de  demeurer  à 
Chaalons  ou  à  Rheims,  et  laisser  ravaiger  sondit  gou- 
vernement par  l'armée  impériale  :  ce  qu'il  supplioit 
Sa  Majesté  d'avoir  très-agreable,  comme  de  celluy 
qui  a  voiié  tous  ses  moyens  et  sa  propre  vie  pour  son 
très-humble  et  très-fidel  service;  et  qu'il  luy  plaise 
commander  qu'on  luy  despesche  son  pouvoir  :  qui 
est,  monseigneur,  tout  le  mesme  langaige  que  mon^ 
dict  maistre  a  flagorné  aux  oreilles  du  duc  de  Nevers; 
et  l'a  tant  pressé  de  partir,  qu'ils  sont  venus  ensemble 
en  ceste  ville  de  Chaalons,  d'où  ledit  duc  part  pré- 
sentement pour  aller  coucher  à  Vitry-le-Rruslé,  et 

nous  à  Saincte-Menehoud,  duquel  lieu  aussi  je  vous 
ay  despesché  ce  porteur  secrettement,  qui  m'est  fi- 
delle,  vous  priant  de  donner  ordre  à  vos  affaires,  et 
prendre  garde  à  vous.  Mondict  maistre  ne  s'est  pas 
attendu  à  vous  de  faire  venir  sa  compaignie ,  mais  il 
a  en  toute  diligence  envoyé  Ghaubouchet  pour  la  faire 
partir  du  lieu  où  elle  est,  et  s'acheminer  à  grandes 
journées  à  Verdun.  Vostre  très -humble  serviteur, 
de  Malestroicl.  Il  vous  plaira  brusler  ceste  lettre.  » 

Quand  M.  de  Vieilleville  l'eust  veue,  il  demeura 
tout  pensif  et  înterdict,  ne  saichant  sur  qui  il  devoit 
rejecter  ce  malheur  ;  encoi  es  se  consoloit-il  que  les 
princes  daignoient  bien  prendre  les  charges  qui  luy 
estoient  destinées,  mais  il  trouvoit  bien  estrange  que 
M.  le  mareschal  de  Saint-André  y  eust  procédé  de 
ceste  façon,  et  que,  par  une  telle  ruze,  il  luy  eust 
sourratté  un  honneur  que  le  Roy  ,  de  son  propre 
mouvement,  avoit  résolu  de  luy  faire;  car  quand 
M.  de  Nevers  luy  en  eust  escrit,  il  le  luy  eust  fort  vo- 
lontairement cédé,  et  l'eust  assisté  de  sa  personne  et 
de  sa  vie,  estant  trop  adverty  que  l'on  ne  gaigne  ja- 
mais rien  d'entreprendre  ou  de  se  prévaloir  de  quel- 
que chose  contre  le  gré  et  volonté  des  princes.  Tou- 
tesfois  il  repputtoit  ce  traict  de  M.  le  mareschal  à  l'a- 
milié  qu'il  luy  portoit,  et  qu'il  craignoit  de  le  perdre. 

Le  matin,  ayant  depesché  ces  trois  courriers,  cha- 
cun à  part,  à  leur  contentement,  et  selon  les  qualitez 
de  leurs  maistres,  il  donna  la  charge  de  son  train  au 
sieur  de  La  Besnerye  son  maistre  d'hostel,  pour  le  faire 
marcher  droict  à  Chaalons  à  bonnes  journées,  et  par- 
tit, luy  dixiesme,  pour  venir  aux  Rosiers,  sur  la  le- 
vée, prendre  la  poste  pour  aller  trouver  le  Roy  à 

Fontainebleau ,  laissant  madame  de  Vieilleville  fort 
desole'e,  à  laquelle  il  ne  voulut  pas  dire  adieu,  de 
peur  de  luy  accroistre  son  ennuy,  mais  pria  M.  et 
mademoiselle  d'Espinay  ses  enfans  la  consoler  d'une 
espérance  de  son  brief  retour,  et  ne  la  poincl  abban- 
donner  que  ceste  tristesse  et  ennuy  ne  fussent  du  tout 
évaporez;  qui  ainsy  le  luy  promirent,  encores  quil 
leur  tardast  beaucoup  d'aller  veoir  M.  et  madame 
d'Espinay,  leur  père  et  mère,  qui  les  attendoient  en 
grande  dévotion  à  Sauldecourt. 

CHAPITRE  III. 

Le  Roi  envoie  M,  de  Vieilleville  à  Verdun. 

Arrivé  que  fust  M.  de  Vieilleville  à  Fontainebleau, 
et  s'estre  présenté  au  Roy,  qu'il  trouva  fort  peu  ac- 
compaigné  (car  toute  la  jeunesse  de  la  Cour,  princes, 
seigneurs  et  aultres,  avoient  suvy  M.  de  Guyse,  qui 
estoit  desja  party  pour  aller  à  Metz  lieutenant-géné- 
ral donner  ordre  aux  fortifications  et  aultres  choses 
nécessaires  pour  le  siège),  Sa  Majesté  luy  dist  qu'il 
estoit  fort  fasché  et  desplaisant  d'une  traverse  que 
M.  de  Nevers  leur  avoit  donnée  à  tous  deux  :  «  car 
j'avois,adjousta-t-il,  résolu  de  vous  envoyer  mon  lieu- 
tenant à  Thoul ,  et  il  s'y  est  allé  jetter  de  bout  estourdy, 
sans  mon  commandement  ny  pouvoir,  pour  y  estre 
obey  :  toutesfois,  ayant  faict  paroistre  parce  traict 
l'ardente  affection  qu'il  a  au  bien  de  mon  service,  je 
ne  l'en  puis  revocquer,  vous  priant  de  ne  vous  en 

donner  peinne,  car  je  vous  jure  et  promets  de  bientost 
vous  pourveoir  d'une  aultre  charge,  et,  de  infaillible 
asseurance,  meilleure. 

«  En  attendant,  je  suis  d'advis  que  vous  partiez  in- 
continant  pour  aller  à  Verdun  assister  M.  le  mareschal 
de  Saint-André,  estimant  que  vous  lui  serez  fort  né- 
cessaire, car  c'est  encores  la  première  ville  de  frontière 
qu'il  a  jamais  eue  soubs  sa  charge;  et  de  faire  son  cop 
d'essay  contre  ung  tel  ennemy  que  l'Empereur,  qui 
s'est  plus  faict  redoubter  par  ruses,  surprises,  intel- 
ligences et  tradiments,  que  par  vaillance  ou  guerre 
ouverte,  il  n'y  auroit  pas  trop  de  seureté  pour  ceste 
mienne  nouvelle  conqueste  ;  et  affin  que  vous  ayez 
moyen  desoustenir  les  despences  que  vous  avez  faictes 
encevoyaige  dernier,  et  qu'il  vous  conviendra  encores 
supporter,  j'ay  commande'  au  trésorier  de  mon  es* 
pargne  de  vous  délivrer  incontinant  six  mille  escus  : 
l'Aubespinne  a  charge  de  vous  dresser  de  cela,  et  vous 
en  donner  le  brevet,  qui  est  desja  signé  de  ma  main.  » 

M.  de  Vieilleville,  après  avoir  très-dignement  re- 
mercié Sa  Majesté,  tant  de  ses  honorables  et  si  volon- 
taires promesses ,  que  de  la  franche  libéralité  du  don , 
il  délibéra  de  son  partement,  et  deux  jours  après  il 
s'achemina  au  lieu  que  le  Roy  luy  avoit  commandé, 
durant  lesquels  il  supplia  Sa  Majesté  d'assembler  le 
conseil  pour  regarder  aux  plus  pregnantes  affaires 
qui  concernoient  tout  l'Estat  de  de-là,  affin  qu'il  ap- 
portast  avec  luy  toutes  les  despesches ,  mémoires  et 
instructions  nécessaires  pour  MM.  de  Guyse  et  de 
Nevers  et  M.  le  mareschal  de  Saint- André,  et  ordon- 
ner des  finances,  et  en  quel  tablier  on  les  pourroit 
recouvrer  au  besoing,  sans  venir  à  la  Cour  les  solli- 

citer.  Ce  que  le  Roy  trouva  fort  bon  ;  de  sorte,  durant 
ces  deux  jours,  on  ne  vacqua  à  autre  chose,  et  ne  fut 
aulcunement  tenu  conseil  pour  les  parties.  Ainsi  il  s'en 
alla,  bien  garny  de  tout  ce  que  requeroit  le  service  du 
Roy  pour  les  trois  villes,  dont  les  deux  princes  sus- 
dits receurent  ung  merveilleux  contentement,  et  luy 
en  firent  de  grands  remerciements  ;  car  il  trouva  à 
Espernay  et  à  Jallons  leurs  secrétaires,  qui  venoient 
en  poste  rechercher  auprès  du  Roy  ce  qu'il  avoit  desja 
obtenu,  et  les  list  rebourser  chemin,  dont  ils  furent 
très-aises,  et  celuy  semblablement  du  mareschal  de 
Saint-André,  nomme'  du  Tronchet.  L'on  ne  trouvoit 
par  tous  ces  chemins  que  courriers  allants  et  venants, 
grand  nombre  de  trains,  de  bagaiges,  de  gentilshommes 
volontaires,  compaignés  de  gens  de  pied  et  de  cheval, 
et  quelques  scouadrilles  de  gens  rainasses,  qui  ne 
laissoient  pas  de  faire  beaucoup  de  mal  sous  le  man- 
teau du  service  du  Roy. 

Estant  arrivé  à  Chaallons,  le  sieur  des  Paux,  gou- 
verneur de  la  ville  sous  M.  de  Nevers,  le  vint  saluer 
en  son  logis,  auquel  il  fist  entendre  toutes  les  parti- 
cularitez  desquelles  Sa  Majesté  l'avoit  chargé  pour 
son  service;  puis  envoya  quérir  le  receveur  général 
de  Champaigne,  les  gens  de  justice  et  les  maire  et 
eschevins,  ausquels  il  déclara  la  volonté  du  Roy,  prise 
et  arrestée  en  son  conseil  tenu  à  Fontainebleau  los  22 
et  23  de  septembre  i552,  principalement  au  receveur 
gênerai,  que  l'intention  du  Roy  estoit  que  toutes  les 
finances  de  sa  généralité,  et  celles  de  Pjcardie  et 
Bourgoigne,  qui  se  dévoient  rapporter  par  comman- 
dement exprès  de  Sa  Majesté  à  son  tablier,  ainsi  qu'il 
luy  fist  apparoir  par  le  résultat  dudict  conseil,  et  par 

les  mandements  et  acquicts  patants  du  trésorier  de  l'es- 
pargne,  et  de  quoy  il  auroit  bientost  nouvelles,  estoient 
vouées,  dédiées  et  irrévocablement  réservées  à  M.  de 
Guyse,  à  M.  de  Nevers  et  à  M.  le  mareschal  de  Saint- 
André,  et  qu'il  n'eust  à  les  refïuser  ny  tenir  en  lon- 
gueur a  leurs  simples  rescriptions  accompaignées  de 
leur  blancs-signez  ;  aux  gens  de  justice,  qu'ils  assis- 
tassent leur  capitainne,  là  présent,  pour  le  bon  ordre 
sur  les  chemins,  au  chastiment  des  voleurs  et  com- 
paignies  desbordées  et  mal  vivantes,  et  sur-tout  d'avoir 
bonne  intelligence  ensemble  pour  la  garde  de  la  ville. 
Il  en  dict  autant  ausdicts  maire  et  eschevins,  avec 
louanges  et  asseurances  qu'il  donna  à  tous  générale- 
ment du  contentement  que  le  Roy  avoit  de  leur  fidé- 
lité, et  de  la  prompte  et  affectionnée  obéissance  qu'ils 
rendoient  à  leur  capitainne  quand  il  estoit  question  du 
jservice  de  Sa  Majesté:  à  quoy  il  les  prioit  de  vouloir 
continuer  leur  remonstrance;  qu'il  n'y  avoit  meilleur 
moyen  de  s'entretenir  en  bonne,  ferme  et  indissoluble 
union,  qui  estoit  très-nécessaire  pour  la  conservation 
de  leur  ville  et  province,  principalement  en  l'absence 
de  M.  de  Nevers,  et  ayant  un  si  puissant  ennemy  sur 
les  bras,  et  quasi  à  leurs  portes,  avec  une  armée  telle, 
que  de  cent  ans  on  n'en  a  veu  une  pareille  sur  les 
frontières  de  France- 
Toute  l'assistance  le  remercia  tres-humbîement  de 
ses  bonnes  remonstrances,  avec  offres  et  promesses  de 
continuer  de  bien  en  mieux  comme  bons  et  fidèles 
subjects:  cela  dict,  chacun  se  retira. 

Le  lendemain,  sans  attendre  son  train,  encores  qu'il 
eust  nouvelles  qu'il  estoit  à  Chasteau-Thierry ,  il  re- 
print  la  poste  pour  aller  à  Verdun,  tant  estoit  grand 

son  désir  d'estre  auprès  de  M.  le  mareschal,  aussi  qu'il 
l'avoit  assuré  pai  LeTronchet,  qui  esloit  party  devant, 
du  jour  qu'il  y  devoil  estre;  et  trouva  à  Sainte-Me- 
nehou  le  sieur  de  Chazeron ,  guydon  de  la  compaignie, 
avec  quelques  gentilshommes,  où,  après  avoir  repeu 
tous  ensemble,  par  gaillardise  l'accompaignerent  au 
grand  galop  jusques  à  Clermond  en  Argonne,  distant 
de  Verdun  de  trois  petites  lieues ,  où  estoit  M.  de 
Fervacques,  enseigne,  qui  les  y  attendoit  avec  plus  de 
cinquante  gentilshommes  et  des  officiers  de  M.  le  ma- 
reschal, qui  luy  avoit  prépare'  son  soupper  :  qui  fust 
cause  qu'il  demeura  là  tout  le  joui  ;  car  il  avoit  esté 
ainsi  arresté,  ayant  mondict  sieur  le  mareschal  pro- 
jecté  de  faire  quelque  gentillesse  en  signe  de  rejouis- 
sance de  sa  venue  :  qui  fust  qu'ayant  M.  de  Vieille- 
ville  le  lendemain  matin  changé  de  cheval,  et  estant 
desja  à  plus  de  my-chemin  avec  tous  ceux  qui  luy  es- 
toient  venus  au  devant,  M.  le  mareschal  s'estoit  luy- 
mesme  embusché,  avec  cent  au  six -vingts  chevaux, 
en  des  bois  où  il  y  a  deux  verreries,  et  en  la  plaine  en- 
tourée de  bois  de  tous  costés  et  garnis  de  deux  cents 
harquebuziers  ;  il  sort  de  son  embuscade,  et  se  jecte 
sur  M.  de  Vieilleville  avec  toutes  ses  trouppes  son- 
nants la  charge;  d'autre  costé  les  harquebuziers  sor- 
tent, le  tambour  battant,  avec  ung  bruict  d'harque- 
buzades  le  nompareil  ;  et  y  firent  les  escarmouches 
fort  gaillardes,  car  l'enseigne  et  le  guydon  vouloient 
sauver  le  lieutenant,  et  tout  le  reste,  qui  estoit  en  plus 
grand  nombre,  soustenir  leur  capitaine  en  chef:  mais 
enfin  M.  le  mareschal  le  fist  son  prisonnier  ;  et  en  cela 
se  passa  une  fort  belle  et  très -plaisante  algarade,  car 
jamais  on  ne  veid  mieux  voltiger  chevaux,  s'entrem- 

brasser  et  carresser.  Mais  M.  le  mareschal  ne  voulut 
permettre  qu'il  mist  pied  à  terre  pour  le  saluer,  mais, 
tout  de  cheval,  se  festoyèrent  d'embrassades;  lny  fai- 
sant bien  paroistre,  par  l'ordre  de  ce  passe-temps,  la 
grande  et  parfaicte  amitié'  qu'il  luy  portoit,   et  l'aise 
qu'il  avoit,  contre  toute  espérance  de  le  veoir  encore, 
d'avoir  ruis  la  peine  d'y  estre  venu  en  personne;  car 
tant  que  le  chemin  dura,  qui  estoit  dune  petite  lieue, 
jusques  à  Verdun,  il  n'y  avoit  carrefour  ny  boccaige 
d'où  il  ne  sortît  des  harquebuziers  qui  s'escarmou- 
choient  bravement,  et  des  gensdarmes  qui  se  donnoient 
coups  de  lance ,  et  rompoient  fort  furieusement   et 
dextrement  leurs  boys,  où  il  se  fîst  de  très -belles 
courses.  Et  arrivasmes  en  tels  passe-temps  et  fanfarres 
à  Verdun,  où  le  capitaine  Bronviiliers,  sergent  ma- 
jor de  la  ville ,  nous  fîst  une  salve  fort  gaillarde  de 
cinq  ou  six  cents  harquebuziers  en  la  plaine  devant  la 
porte,  où  estoient  semblablement  six  cents  coreelets, 
trois  cents  de  chaque  costé,  et  distants  d'environ  six 
cents  pas  entre  les  deux  bataillons,  qui  firent  sem- 
blant de  combattre  et  de  s'approcher,  branlant  la 
picque  en  braves  soldats  ;  mais  toute  la  cavalerie  passe 
au  travers  à  toutes  brides,  qui  les  départit  :  tout  cela 
à  la  veue  des  habitans  de  la  ville  qui  estoient  sortis, 
pour  en  veoir  le  passe -temps,  qui  jouirent  comme 
nous  de  ce  plaisir  qui  estoit  très -grand  et  fort  bien 
ordonné. 

Estant  devant  le  logis  de  M.  le  mareschal ,  où  tout 
le  monde  mist  pied  à  terre,  les  embrassades  recom- 
mencèrent ;  car  la  pluspart  de  la  compaignie ,  qui 
depuis  Estre'e-au-Pont  n'avoit  veu  M.  de  Vieilleville , 
se  voulut  bien  faire  recognoistre ,  comme  aussi  firent 
27.  2  ■ 

tous  les  capitainnes  des  bandes  françaises,  au  nombre 
de  dix,  qui  y  estoient  en  garnison,  sachants  bien  qu'il 
leur  devoit  commander.  Et  cela  faict  on  alla  disner, 
après  lequel  il  ne  fust  question  d'affaires  ny  de  conseil, 
mais  le  reste  du  jour  se  passa  en  toutes  sortes  d'al- 
laigresses  et  de  plaisirs,  principalement  de  courre  la 

CHAPITRE   IV. 

M.   de   Vieilleville  fait  fortifier  la  ville  de  Verdun.  «— 
L'année  de  V Empereur  investit  la  ville  de  Metz. 

Le  lendemain  on  monta  à  cheval  pour  ronder  la 
ville  par  dehors,  et  recognoistre  les  desseings  projectez 
de  l'ingénieur  Camille  Marin,  présent  en  ceste  visite, 
auquel  M.  de  Vieilleville  dist,  comme  en  colère,  qu'il 
s'esbahissoit  qu'il  n'avoit  encores  mis  en  l'allignement 
de  ses  fortifications,  avec  la  haulte  et  basse  ville  et  les 
fauxbourgs  ,  toute  la  banlieue  à  la  ronde  de  Verdun  ; 
toutesfois,  que  luy-mesme  sçavoit  bien  que  M.  de 
Guyse  avoit  faict  desmolir  deux  ou  trois  grosses  ab- 
bayes ,  et  généralement  tous  les  fauxbourgs  de  Metz , 
oultre  ce,  en  ung  retranchement  de  la  ville,  abbattre 
plus  de  maisons  qu'il  n'y  en  a  en  la  basse  ville  de  Ver- 
dun ;  et  qu'il  fauldroit  plus  de  dix  mille  hommes  pour 
garder  tout  ce  qui  estoit  alligne'  et  où  il  avoit  faict 
planter  les  paux  (0  :  disant  à  M.  le  mareschal  qu'il 
falloit  abbandonner  la  basse  ville  et  la  brusler  avec  les 
iauxbourgs  si  rennemy  s'y  venoit  présenter,  et  fortifier 

(')  Les  paux  :  les  pieux. 

seulement  la  haulte,  et  ce  qui  estoit  costoyé  de  la  ri- 
vière de  Meuzc  ;  donnant  de  si  bonnes  raisons  de  son 
dire  que  ce  Camille  fust  si  espris,  qu'il  ne  peult  rien 
alléguer  ny  débattre  au  contraire.  Et  adjousta  M.  de 
Vieilleville  qu'il  sçavoit  desja  les  lieux  où  il  falloit 
dresser   des   plates -formes  ,    jusques  au   nombre   de 
six.  Ce  que  M.  le  mareschal  trouva  le  meilleur  du 
monde  :  et  fust  suivie  ceste  oppinion.  De  quoy  le  sus- 
dit Camille  fust  si  despité  et.si   irrite',  que  le  jour 
d'après  il  se  derobba,  et,  sans  parler  à  personne,  alla 
trouver  à  Metz  M.  de  Guyse,  pensant  que  l'on  envoye- 
roit  en  toute  diligence  après  pour  le  prier  de  revenir. 
Mais  on  ne  s'en  fist  que  rire,  aussi  que  l'on  sçavoit  bien 
qu'il  seroit  là  inutile,   car  le  sieur  de  Saint  Piemy , 
gentilhomme  français,  natif  de  Provence  ,  y  estoit,  et 
en  repputation  d'estre  le  plus  suffisant  ingénieur  en 
matière  de  fortifications,  et  d'admirables  inventions 
d'artifices  de  feu,  qu'on  eust  sceu  trouver  en  toute 
l'Europe  :  qui  redonde  grandement  à  la  gloire  fran- 
çaise, car  les  Italiens  s'attribuent  la  science  des  fortif- 
fîcations  sur  tout  le  reste  de  la  chrestienté  ;  encores , 
par  une  bonne  desbordée  vantance,  et  trop  audacieuse 
présomption,  ils  s'en  disent  inventeurs. 

Au  sortir  de  là  M.  de  Vieilleville  fist  venir  nombre 
de  massons,  et  commencea  de  faire  le  plan  des  plates- 
formes,  tirer  le  cordeau  ,  et  planter  les  paux  ;  où  toute 
la  matinée  se  passa  :  et  nomma  la  première  la  Mares- 
cliale ,  la  seconde  de  son  nom  ,  la  troisiesme  de  Fer- 
vacques,  enseigne  ;  la  quatriesme  de  Chazeron,  guydon  ; 
la  cinquiesme  la  comtesse  de  Sault  ;  et  la  sixiesme  de 
Thurenne. 

Après  disner  fust  le  plaisir  de  veoir  tout  le  monde 

2. 

en  besoigne  :  en  quoy  commencea  M.  le  mareschal 
à  sa  plate  -  forme  ,  avec  grand  nombre  de  gentils- 
hommes volontaires ,  son  prevost  et  tous  ses  archers , 
ses  domestiques  de  quelque  qualité  qu'ils  fussent,  et 
toutes  sortes  de  valets,  jusques  aux  paiges  et  lacquais; 
et  n'y  eust  personne  qui  en  fust  exempté,  ou  pour 
charger  ou  pour  porter  la  hotte  ;  et  chacun  des  sus- 
nommez,  en  cas  pareil,  print  la  sienne  à  tasche  ;  la 
pluspart  des  gendarmes  avec  leurs  valets  à  celle  de 
M.  de  Yieilleville,  et  toute  sa  maison;  le  reste  pour 
Fervacques,  et  les  archers  pour  le  guydon ,  et*ainsi 
des  autres  ;  avec  environ  mille  pionniers  qui  furent  dé- 
partis, oultre  les  habitans  qui  y  firent  des  corvées,  car 
c'estoit  pour  leur  conservation,  sans  grand  nombre  de 
paysans,  avec  leurs  femmes  et  enfants  pouvants  porter 
hottes,  qui  furent  payez  :  et  estoit  ceste  diligence  si 
grande,  qu'il  sembloit  veoir  une  armée  drillante  (0  de 
fourmys,  qui  porte  et  traîne  en  sa  fourmilliere  tout  ce 
qu'elle  trouve  ,  tandis  que  le  chault  dure ,  propre  à  sa 
nourriture  pour  son  hyver  ;  sy  bien  qu'en  moins  de 
trois  sepmaines  il  n'y  avoit  plate-forme  qui  ne  haulsast 
la  teste  par  dessus  les  murs  de  la  ville,  plus  de  toise  et 
demie,  car  on  n'attendoit  pas  le  jour  esclorre  pour 
venir  aux  atelliers  ;  et  ce  qui  animoit  le  commun  venoit 
de  la  diligence  des  grands.  Et  dura  ceste  furie  de  tra- 
vailler jusques  à  ce  que  l'on  eut  sceu  au  vray  que  le 
duc  d'Alve  vouloit  attaquer  Metz,  et  qu'il  estoit  venu 
recognoistre  la  ville  devers  la  porte  Sainte  Barbe,  pour 
projecter  le  desseing  et  commodité  du  siège,  attendant 
l'Empereur  ;  qui  fut  ung  mercredy  dixneufiesme  d'oc- 
tobre i55s. 

(0  Drillante  :  reluisant.?. 

Sur  ceste  nouvelle  en  vint  incontinant  une  aultre, 
que  le  duc  d'Alve  avoit  pris  le  quartier  de  la  porte 
Champenoise  avec  toutes  ses  trouppes ,  et  que  le  sieur 
de  Brabançon  s'estoit  logé  en  la  montaigne,  vers  la 
Belle  Croix  avec  les  siennes,  et  qu'ils  avoient  desja  faict 
commencer  les  tranchées  en  toute  diligence,  tirant 
droict  à  la  porte  Saint  Thibault,  pour  y  poincter  et 
asseoir  l'artillerie ,  que  l'on  disoit  estre  de  trente  ca- 
nons en  batterie,  et  douze  grandes  coulevrinnes  pour 
les  deffences. 

Ceste  dernière  fascha  fort  M.  le  mareschal ,  M.  de 
Vieilleville,  et  tous  ces  seigneurs  qui  s'estoient  ve- 
nus jecter  dedans  Verdun  en  leur  faveur,  sur  espé- 
rance d'ung  siège,  avec  Un  regret  infini  de  s'y  estre 
arrestez ,  car  il  n'y  avoit  plus  moyen  d'entrer  dedans 
Metz  ;  et  se  désista  l'on  par  desdain  de  toutes  fortiffica- 
tions,  laissants  l'entreprise  de  quatre  boulevers  qui 
estoient  fort  advancez ,  se  contentants  des  encoigneures 
de  la  ville  qui  en  pourroient  servir  en  y  faisant  des 
flancs  -,  de  sorte  que  tout  le  monde  se  degousta  de  bien 
faire. 

CHAPITRE   Y. 

/)/.  de  Vieilleville  se  met  a  la  tête  d'un  détachement  de 
la  garnison  de  Verdun  _,  et  enlève  un  convoi  de  vivres 
aux  Impériaux . 

Mais  M.  de  Vieilleville  leur  remist  le  coeur  au 
ventre,  disant  qu'il  se  presentoit  '  ung  plus  grand 
moyen  de  faire  meilleur  service  au  Boy  en  la  campai- 

gne  qu'en  ung  siège  ;  car  il  estoit  certain  que  Farinée 
de  l'Empereur  estant  si  grande  ne  pourroit  moins  que 
de  s'eslargir  et  estendre  par  toute  la  contrée,  pour 
fourrager  et  chercher  ses  commoditez  ;  et  que  s'ils  le 
vouloient  suivre,  et  la  compaignie  de  M.  le  mares- 
chal ,  qu'il  les  feroit  resserrer  en  leurs  limites ,  et  de 
si  près,  qu'il  en  seroit  parlé  à  jamais  ;  les  priant  seu- 
lement d'avoir  bon  couraige  ,  et  qu'il  les  meneroit  et 
rameneroit,  Dieu  aidant,  chargez  d'honneur,  de  butin 
et  de  prisonniers  ;  et  leur  monstra  le  pouvoir  qu'il  avoit 
du  Roy,  signé  et  scellé,  de  tenir  la  campaigne  et  em- 
pescher  les  vivres  d'aller  au  camp  de  l'ennemy. 

A  quoy  s'accordèrent  fort  facilement  tous  les  braves 
seigneurs,  les  gentilshommes  volontaires,  et  d'aultres 
capitaines  sans  charge,  plustost  que  de  demeurer  inu- 
tiles, se  voyants  conduicts  par  ung  si  excellent,  ma- 
gnanime et  valleureux  capitainne ,  qu'ils  sçavoient 
tous  estre  accompaigné  de  bonheur  en  toutes  ses  en- 
treprises ;  et  puis,  de  combattre  avecques  la  compai- 
gnie de  M.  le  mareschal  de  Sainct-André,  qui  n'avoit 
sa  pareille  en  France ,  ils  s'asseuroient  d'acquérir  sans 
doubte  beaucoup  d'honneur  ;  aussi  qu'ils  voyoient  les 
capitaines  des  vieilles  bandes,  y  estants  en  garnison, 
avec  leurs  expérimentez  et  vieux  soldats ,  brusler  de 
ceste  entreprise  :  qui  les  fist  tous  généralement  se  ré- 
soudre d'y  hazarder  leur  vye ,  et  d'obéir,  sans  aulcun 
estrif  ou  difficulté  ,  à  ce  qu'il  leur  commanderoit. 
Doncques,  ceste  résolution  prise,  M.  de  Vieilleville 
leur  donna  terme  de  huict  jours  pour  se  préparer  au 
voyage,  regarder  à  leurs  armes  et  chevaux ,  se  garnir 
de  sommiers  pour  leurs  vivres,  ne  faire  poinct  porter 
de  licts  ny  de  malles,  car  il  ne  falloit  point  changer 

d'habits ,  seulement  quelques  chemises ,  et  qu'il  leur 
feroit  veoir  ce  qu'ils  ne  virent  jamais. 

Durant  les  huict  jours  ,  on  apporta  une  très-fa- 
cheuse  nouvelle  de  la  deffaicte  du  duc  d'Aumalle  (0, 
près  Nancy,  au  village  de  Sainct-Nicolas  de  Lorraine, 
par  le  marquis  Albert  de  Brandebourg,  et  d'aultant 
plus  ennuyeuse,  principalement  à  M.  de  Vieilleville  , 
que  M.  de  Rohan  y  avoit  este'  tue',  qu'il  aymoit  sur 
tous  les  seigneurs  de  France  :  ce  qui  advint  le  4  àe 
novembre  audict  an  i55a  ;  et  que  ce  marquis,  amenant 
avec  luy  son  prisonnier,  s'estoit  venu  rendre  en  l'ar- 
me'e  de  l'Empereur,  auquel  on  avoit  donné  pour  quar- 
tier en  ce  siège  ,  et  à  ses  trouppes  ,  qui  estoient  de 
huict  mille  hommes  avec  vingt  pièces  d'artillerie  , 
l'abbaye  Sainct-Martin,  sous  le  mont  Sainct-Quentin, 
du  coste  du  pont  des  Mores  et  de  la  porte  du  pont 
YfFroy  :  se  retrouvant  par  ce  moyen  la  ville  de  Metz 
assiégée,  et  enclose  de  trois  camps,  de  celluy  du  duc 
d'Alve,  de  Brabançon  et  du  marquis  Albert. 

Le  desseing  de  M.  de  Vieilleville  estoit  de  passer 
la  Mozelle ,  et  débattre  les  chemins  entre  Thoul ,  le 
Pont-à-Musson  et  Nancy  >  bien  adverty  que  quelques 
trouppes  d'Italiens  et  d'Albanais  s'estoient  e'cartez  du 
siège  pour  vivre  et  camper  à  leur  aise.  Mais  saichant 
au  vray  le  lieu  où  estoit  campé  le  marquis  Albert, 
changea  d'oppinion ,  animé  de  la  mot*  de  M.  de  Ro- 
han, qu'il  regrettoit  à  gros  sanglots  incessamment. 

Doncques,  les  huict  jours  expirez,  et  que  tous  ceux 
qui  estoient  enroollez  pour  sortir  avec  luy  se  trouve- 

(0  Du  duc  d'Aumalle.  Claude  de  Lorraine ,  frère  puîné  de  François, 
qui  étoit  devenu  duc  de  Guise  depuis  la  mort  de  leur  père,  arrivée 
en  i55o. 

rent  prests,  il  partit  de  Verdun  un  mardy  22  de  no- 
vembre audictan,  accompaigné  de  six  cents  bons  che- 
vaulx ,  six  cents  harquebuziers  et  deux  cents  corcelets 
d'eslite,  et  la  fleur  des  compagnies  vieilles,  et  des  lé- 
gionnaires de  Champaigne  et  Picardie,  qui  y  estoient 
en  garnison,  avec  deux  cents  pionniers,  pour  rompre 
hayes,  btissons  (0,  et  combler  les  fossés  et  entrer  de- 
dans les  terres,  à  cause  des  meschants  fondriers  che- 
mins qui  sont  en  ce  pays-là,  qu'on  appelle  la  Voy- 
vre  (2),  des  subjects  et  territoires  de  Lorrainne  :  et 
l'ayant  M.  le  mareschal   accompaigné   jusques  à  la 
porte  de  Fresne,  aultrement  de  Metz ,  il  print  congé  de 
luy,  s'entredisants  adieu,  comme  s'ils  ne  se  deussent 
jamais  reveoir.  Et  entrant  dedans  le  villaige  de  Fresne, 
distant  de  Verdun  de  quatre  lieues i  sur  le  chemyn  de 
Metz,  le  maire  du  villaige >  qui  est  des  subjects  de 
Lorraine,  le  vint  advertir  qu'il  y  avoit  environ  deux 
cents  Vallons  ou  Marengeais,   qui   sont   tous   Bour- 
guignons,  à   lieue  et  demye  de -là ,  faisants  estât  de 
venir  loger  audict  Fresne  -,  auquel  lieu  il  les  guyda  si 
fidellement,  que  ces   pauvres  gens  furent  surpris    et 
tous  taillez  en  pièces  :  qui  fut  la  première  entrée  de 
M.  de  Vieilleville,  sur  laquelle  luy  et  toute  sa  trouppe 
firent  de  bons  presaiges ,  car  il  ne  leur  cousta  pas  ung 
homme,  ny  pas  ung  blessé  \  et  revindrent  coucher  au- 
dict Fresne ,  où  il  avoit  laissé  les  deux  parts  des  har- 
quebuziers  et  la  compaignie  de  chevaux  ligiers  du  ca- 
pitaine Boisjourdan,  pour  garder  le  logis. 

Après  ceste  defFaicte,  tous  les  habitants  des  villaiges 

(.0  Bassons  :  buissons.  —  (*)  La  Voyvre  :  partie  du  Barrois  qui  ren- 
fermoit  les  bailliages  d'Elain,  de  Bricy,  do  Louguyon,  et  de  Villcrs-la- 
Montagne, 

de  la  Voyvre,  appastez  des  dix  escus  qu'il  avoit  don- 
ne's  au  maire  de  Fresne  pour  sa  peine  et  fidélité,  le 
venoient  advei  tir  de  tout  ce  qu'ils  pouvoient  descou- 
vrir de  l'année  impériale,  comme  gens  qui  alloient 
librement  par-tout,  avec  l'escharpe  jaulne,  sur  le  pri- 
vilège de  neutralité  accordé  de  tout  temps  au  duc  de 
Lorraine  et  à  ses  subjects  par  l'Empereur  et  le  roy 
François  le  Grand.  Et  entre  aultres ,  le  maire  du  vil* 
laige  nommé  Villesaleron  luy  vint  donner  advis  cer- 
tain qu'il  devoit  sortir,  sur  les  quatre  heures  du  soir, 
de  la  ville  de  Malatour,  distant  de  quatre  lieues  de 
Metz,  cent  chariots  de  vivres,  avec  escorte  de  cinq 
cornettes  de  cavallerie  ligiere,  italienne  et  hespai- 
gnole,  conduicte  par  le  sieur  de  Montdragon,  pour 
aller  au  camp ,  et  qu'il  vouloit  mourir  s'il  y  en  avoit 
davantaige. 

M.  de  Vieilleville  luy  demanda,  en  luy  mettant 
quarante  escus  en  la  main,  s'il  ne  sçavoit  poinct  de 
chemin  pour  aller  à  couvert  en  son  villaige,  qui  es- 
toit  une  lieue  au-delà  de  Malatour,  tirant,  vers  Metz  : 
qui  luy  respondit  que  ouy,  et  qu'il  le  guyderoit  bien 
seurement,  mais  qu'il  y  avoit.  deux  bonnes  lieues  de 
torse.  «  Non  force  (0,  dist  M.  de  Vieilleville,  nous 
avons  du  temps  assez  :  »  et  à  cheval ,  au  son  de  la 
sourdine ,  retenant  tousjours  ce  maire  auprès  de  luy. 
Et  print  toute  la  cavallerie  avecques  luy,  et  environ 
trois  cents  harquebuziers  des  plus  experts  et  aguerris, 
qu'il  monta  quasi  tous  à  cheval,  de  la  deffaicte  du 
jour  précédant;  et  commanda  au  capitainne  Bronvil- 
liers,  et  aultres  capitainnes,  d'amener  après  luy  le 
reste  en  diligence,  à  pied,  sans  aultre  guyde  que  de 

(')  Non  force  :  n'importe. 

leur  piste;  marchant  en  telle  diligence  et  sans  bruict, 
qu'il  se  trouva  audict  Villesaleron  sans  estre  descou- 
vert (car  c'estoit  tousjours  dedans  les  boys).  Ce  ne  fust 
pas  toutesfois  la  principale  cause  qui  empeschea  les 
cnnemys  d'en  avoir  lumière,  mais  le  commandement 
gênerai  qu'il  fist  avant  de  partir  de  Fresne,  que  tout 
ce  que  l'on  rencontreroit  par  les  chemins,  qu'on  le 
retînt,  fust-ce  un  ladre,  et  qu'il  fust  mené  avec  eux, 
sans  le  laisser  aller,  jusques  après  l'exécution  de  son 
entreprise  ;  «  car  tousjours,  disoit-il,  on  prand  langue 
des  allants  et  venants,  qui  rompent  souvent  de  braves 
desseings.  »  De  sorte  que  plusieurs  femmes,  vieilles 
et  jeunes,  laboureurs,  bergers  et  gueux,  qui  alloient 
chercher  le  pain,  et  d'aultres,  firent  la  corvée  avec- 
ques  nous,  sans  les  offenser  ny  faire  aucun  desplaisir. 

Et  estant  là,  il  dist  à  M.  de  Sault  et  au  capitainne 
Boisjourdan  :  «  Je  veux  qu'il  sorte  de  Malatour  trois 
fois  plus  qu'il  n'y  en  a  ;  je  les  tiens  pour  defiàicts ,  et 
tout  ce  qu'ils  mènent  nostre.  Prenez  chacun  vos  com- 
paignies,  et  chacun  cent  harquebuziers,  et  vous  es- 
cartez  les  uns  des  aultres  d'environ  trois  cents  pas,  et 
me  laissez  faire  la  première  charge  ;  et  incontinant 
que  vous  entendrez  que  nous  serons  aux  mains,  ve- 
nez l'un  après  l'aultre,  et  de  divers  lieux,  et  vous  re- 
commandez seulement  à  Dieu  :  je  n'ay  pas  espérance 
que  vous  trouviez  où  rompre  vos  lances.  »  Et  leur 
monstra  le  lieu  où  ils  se  dévoient  poser  :  lesquels , 
après  s'estre  raffraichis,  et  leurs  chevaux,  audict  vil- 
laige,  firent  ce  qu'il  leur  estoit  commandé. 

Et  commanda  au  capitaine  Rago  de  se  mettre,  avec 
les  cent  harquebuziers  qui  restoient  des  trois  cents, 
derrière  son  hôt,  et  lorsqu'ils  verroient  la  charge, 

faire  battre  le  tambour,  et  s'advancer  à  course  pour 
venir  sur  l'ennemy  et  luy  tirer  en  flanc.  Par  ainsy  il 
départit  toute  sa  trouppe  en  trois,  qui  tous  avoient 
une  merveilleuse  ardeur  de  combattre. 

Mais  ils  n'eurent  pas  faict  alte  plus  d'une  heure,  at- 
tendant l'ennemy ,  qu'il  n'eust  nouvelles  que  Bronvil- 
liers  arrivoit  avec  sa  trouppe  de  harquebuziers,  sans 
aulcun  bruict;  auquel  il  manda  que,  puisqu'il  estoit 
desja  au-deçà  de  Malatour,  qu'il  se  fermastlà  en  quel- 
que lieu  à  couvert,  sans  s'advancer  en  façon  quelcon- 
que, sinon  quand  il  entendroit  nouvelles  de  la  charge, 
et  qu'il  se  jectast  entre  Malatour  et  l'ennemy  ,  affin 
que  les  fuyarts  n'entrassent  ;  et  que,  du  reste,  il  s'en 
remettoit  à  son  expérience  et  valeur  ,  comme  à  un 
vieil  capitainne  routier  qui  sçavoit  bien  faire  la  guerre 
à  l'œil,  et  auquel  il  ne  falloit  poinct  donner  leçon. 

Finablement,  un  soldat  des  nostres,  que  Ton  avoit 
envoyé  avecques  l'escharpe  jaulne  descouvrir  de  loing 
quand  ils  sortiroient ,  rapporte  qu'ils  estoient  sortis , 
à  bien  quart  de  lieue  au-deçà  de  la  ville,  et  parmy 
les  charriots,  sans  ordre,  horsmis  seulement  trois  cor- 
nettes qui  marcboient  devant,  encores  assez  mal  en 
bataille. 

Alors  M.  de  Vieilleville  s'advance  avec  sa  trouppe 
au  petit  pas,  en  l'ordre  cy-dessus,  et  envoyé  dire  au 
comte  de  Sault,  et  capitainne  Boisjourdan,  qu'ils  s'ad- 
vancent  quant  et  quant.  Montdragon,  descouvrant  si 
inopine'ment  notre  trouppe  ,  commence  à  vouloir 
mettre  la  sienne  en  bataille,  mais  trop  tard,  car  M.  de 
Vieilleville  le  charge  de  telle  furie  qu'il  le  met  à  vau- 
de-route.  D'aultre  part,  les  deux  aultres  trouppes  qui 
survindrent   leur   donnèrent  l'espouvante   si  grande 

avec  l'haï  quebuzerie  ,  trompettes  ,  tambours  ,  que  f 
sans  soustenir  que  bien  peu  le  combat,  ils  fuyent  de- 
vers la  ville.  Mais  ils  y  trouvèrent  en  teste  le  capi- 
tainne  Bronvilliers,  qui,  ayant  bien  retenu  le  com- 
mandement qui  luy  avoit  esté  faict,  les  escarmoucha 
d'une  estrange  façon  ;  de  sorte  qu'estants  investis  de- 
vant et  derrière,  et  par  les  flancs,  ne  peurent  eschap- 
per  la  mort  ou  la  prison.  Bronvilliers  ,  cependant, 
bien  advisé,poursuyvant  quelques  fuyarts,  entre  pesle 
mesle  avec  eux  en  la  ville,  et  se  saezit  de  la  porte. 
Il  en  demeura  environ  six  cents  de  morts  sur  la  place, 
trois  cents  prisonniers,  et  les  cent  charriots  ramenez 
en  la  ville,  M.  le  vicomte  de  Thurenne  blessé,  et  le 
lieutenant  de  M.  le  comte  de  Sault  tué,  sans  aultre 
perte.  Il  y  en  eust  grand  nombre  qui  laissèrent  leurs 
chevaulx  le  long  des  hayes  pour  s'enfuyr  à  travers  les 
champs. 

CHAPITRE  VI. 

M.  de  Vieilleville  se  rend  maître  du  château  de  Conflans. 

Le  lendemain  matin  M.  de  Vieilleville,  après  avoir 
faict  louer  et  remercier  Dieu  de  ceste  belle  victoire, 
qu'il  tenoit  pour  fort  miraculeuse,  envoya  à  Verdun 
six  cornettes  de  cavallerie  ligiere,  et  trois  ou  quatre 
aultres  drappeaux ,  trois  cents  prisonniers,  M.  le  vi- 
comte de  Thurenne  blessé,  avec  quarente  des  nostres 
aussi  blessez,  et  le  corps  du  lieutenant  du  comte  de 
Sault,  ensemble  vingt  charriots  chargez  de  vin  d'Aus- 

sois  et  de  Bar,  dont  il  faisoit  présent  a  M.  le  mareschal 
de  Saint-André',  réservant  pareil  nombre  pour  luy  et 
les  plus  apparants  de  sa  trouppe.  Quant  aux  aultres 
soixante   charriots,   c'estoient  farines,   lards,  chairs 
salées  de  bœuf,  en  tonnes  et  salloirs,  et  toutes  autres 
sortes  de  vivres  duisibles  et  nécessaires  en  un  camp, 
qui  servirent  bien  au  séjour  qu'il  fist  à  Malatour.  Il 
donna  un  charriottout  entier,  avec  sa  charge  de  farines 
et  son  attellaige  de  six  bons  chevaux,  et  deux  muids  de 
vin,  au  maire  de  Villesaleron,  qui  tenoit  taverne  en  son 
villaige,  ensemble  deux  ou  trois  accoustrements  ;  puis 
le  renvoya,  prenant  asseurance  de  luy  d'estre  fidellement 
adverty  de  ce  qu'il  apprendroit  de  l'ennemy,ce  qu'il  luy 
promit.  Et  après  cela  il  fist  publier,  à  son  de  trompette 
et  de  tambour,  que  personne  n'eust  à  faire  force  ny 
desplaisir,  en  sorte  quelconque,  aux  habitans  de  Ma- 
latour   ny  de  Villesaleron,   ny  y  prendre  aulcune 
chose,  que  de  gré  à  gré  et  en  payant  raisonnable- 
ment. Tout  le  reste  du  jour  se  passa  à  se  raffraichir, 
traicter  et  se  reposer  ;  car  depuis  leur  partement  de 
Verdun,  qui  estoit  le  quatriesme  jour,  ils  av oient  esté 
nuict  et  jour  sur  pied  et  au  combat,  et  sans  despouil- 
ler.  M.  de  Vieilleville  despartit  semblablement  les  che- 
vaux de  service  aux  honnestes  hommes,  selon  leurs 
mérites,  et  les  communs  chevaulx  aux  soldats  :  si  bien 
que   tout  le  monde  demeura  contant,  avec  louange 
qu'ils  luy  donnoient  tout  hault  que  c'estoit  ung  ca- 
pitaine qu'il  falloit  suivre  jusques  à  la  mort;  car  il 
donnoit  tout  et  ne  retenoit  rien  pour  luy,   et  qu'il 
faisoit  fort  seur  de  combattre  sous  sa  conduicte,  car 
on  remportoit  tousjours  la  victoire,  avec  peu  ou  poinct 
de  hazard  ny  perte. 

Il  séjourna  douze  jours  à  Malatour,  durant  lesquels 
il  ne  laissoit  pas  trop  reposer  ny  perdre  temps  aux 
compaignons  ;  car  il  envoyoit  tousjours  gens  à  tour  de 
roolles  battre  la  campaigne,  qui  ne  revenoient  jamais 
à  logis  les  mains  vuides,  tant  de  prisonniers  que  de 
butin;  et  iuy-mesme  y  alloit,  se  rendant  subject  au 
rang,  pour  ne  fouller  personne  et  oster  toute  occa- 
sion de  murmure,  encores  que  son  authorilé  et  le 
commandement  gênerai  qu'il  avoit  du  Roy  sur  toute 
la  trouppe,  comme  nous  avons  clict,  l'en  eussent  peu 
et  deu  exempter  :  mais  il  luy  sembloit  bien  que  par  sa 
présence  les  choses  prenoient  meilleure  fin,  et  que  les 
soldats,  le  voyant,  combattoient  de  meilleur  couraige. 
Somme,  que  par  les  courses  de  ces  douze  jours,  il  se 
trouva  deux  cents  Italiens,  six-vingt-dix  Hespaignols 
et  huict-vingts  et  dix  reilhres  tuez,  qui  s'escartoient 
par  les  villaiges  deçà  de-îà  ,  brusquant  fortune  et  leurs 
commoditezpartrouppes,  une  fois  de  quatre,  une  aultre 
de  six  et  de  dix,  et  quelquefois  de  vingt.  En  quoy 
M.  de  Vieilleville  tira  de  grands  services  des  Lorrains 
avec  leurs  escliarpes  jaunes,  car  ils  ne  nous  accusoient 
jamais  aux  ennemys,  et  luy  venoient  descouvrir  où  il 
y  en  avoit.  Aussi  il  les  faisoit  riches  et  leur  donnoit 
incessamment  argent,  chevaux  et  habillements,  et  au 
reste  bonne  chère,  avec  protection  de  leurs  biens, 
familles  et  maisons. 

Si  bien  qu'il  n'y  avoit  soldat  qu'il  ne  fust  à  cheval, 
et  la  pluspart  des  goujarts  qu'il  n'eust  une  cappe,  man- 
teau ou  casaquin  ;  car  les  chevaulx,  habillements  et 
armes  y  estoient  à  non  prix,  ne  trouvant  à  qui  les 
vendre, etbeaucoup  de  prisonniers,  avec  grand  nombre 
de  charettes  que  l'on  prenoit,  chargées  de  vivres  qui 


henri  ii.  [i 55aJ  3i 

alloient  au  camp,  desquels  les  paysans  de  la  Voyvre 
avoient  bon  marche',  et  quasi  pour  néant. 

Nous  eussions  plus  long-temps  séjourne'  à  Malatour , 
car  il  y  faisoit  bon  pour  la  grande  abondance  de  vivres 
que  nous  y  avions  amasse'es,  encores  plus  pour  l'in- 
croyable et  advantaigeuse  commodité  de  faire  la 
guerre,  à  cause  des  boys,  halliers  et  grosses  hous- 
sieres  qui  nous  couvroient  au  sortir  de  la  ville,  à  la 
faveur  desquels  nous  faisions  deux  ou  trois  lieues  sans 
estre  descouverts  de  trouppe  quelconque,  jusques  à 
ce  que  nous  luy  fussions  sur  les  bras.  Mais  M.  de 
Vieilleville,  ayant  advertissement  qu'il  y  avoit  quarante 
ou  cinquante  Hespaignols  en  ung  chasteau  nomme' 
Conflans,  distant  de  quatre  ou  cinq  lieues  de -là,  y 
voulut  aller,  et  fist  charger  huict  charettes  d'eschelles, 
faisant  marcher  toutes  ses  trouppes  en  bataille,  et 
laissa  seulement  à  Malatour  quarante  ou  cinquante 
soldats  de  volontaires,  avec  quarante  harquebuziers. 
Et  estant  devant  Conflans,  il  le  fist  sommer,  par  ung 
trompette,  de  se  rendre,  aultrement  qu'il  les  feroit 
tous  pandre  sans  miséricorde  s'il  y  entroit  par  force  ; 
dequoy  il  ne  falloit  aulcunement  doubter.  Eux,  ayants 
journellement  nouvelles  des  prises  et  charges  que 
faisoient  ceux  de  Malatour  sur  leurs  gens,  et  princi- 
palement de  la  deifaicte  de  Montdragon ,  pensoient 
que  ce  fust  une  armée  qui  marchast;  qui  les  fist  entrer 
en  telle  frayeur  qu'ils  demandèrent  terme  de  quatre 
heures  pour  y  adviser. 

M.  de  Vieilleville ,  qui  ne  vouloit  pas ,  craignant 
d' estre  descouvert  par  le  camp  du  marquis  Albert , 
attendre  davantaige ,  les  fist  sommer  pour  la  seconde 
fois,  avec  plus  rigoureuses  menaces  s'ils  ne  se  ren- 

doient ,  et  fist  crier  par  les  soldats  qui  avoient  entoure 
le  cliasteau  de  tous  costés  :  «  Escalle,  escalle!  à  la 
sappe,  à  la  sappe  !  »  et  tirer  harquebuzades  aux  fenes- 
tres,  auxquelles  n'y  avoit  une  seule  barbacane  (0  ;  si 
bien  que  cebruictles  estonna  dételle  sorte,  qu'ils  mi- 
rent un  drapeau  blanc  à  une  fenestrehaulte,  bien  esloi- 
gnée  du  traict,  demandant  deux  honnestes  hommes 
pour  ostaiges ,  et  qu'ils  en  envoyeroient  deux  de  leur 
part  pour  parlementer  ;  ce  qui  leur  fust  accorde'.  Aus- 
quels  fut  respondu ,  rejectant  toutes  leurs  demandes, 
qu'ils  s'en  iroient  vies  et  bagues  saulves,  et  tout  ce  qui 
appartient  aux  soldats  ,  et  non  aultre  chose ,  sans  rien 
emporter  du  chasteau  ny  du  villaige,  et  qu'ils  seroient 
conduicts  en  lieu  de  seureté.  Et  sur  ceste  capitulation, 
qui  leur  fust  maintenue  et  inviolablement  gardée, 
car  ils  avoient  affaire  à  un  seigneur  de  trop  grande  foy, 
ils  sortirent  et  furent  conduicts  jusques  à  une  lieue 
près  du  camp  du  marquis  Albert. 

CHAPITRE  VII. 

M.  de  Vieilleville  surprend  la  ville  d'Etain. 

Ceste  exécution  faicte ,  il  fut  adverty  que  les  habi- 
tants de  la  ville  d'Estain ,  appartenant  à  M.  de  Lor- 
raine, faisoient  de  grandes  faveurs  aux  ennemys,  et 
qu'ils  leur  amassoient  grande  quantité  de  vivres,  pour 
puis  après  les  transporter  au  camp.  A  cesle  cause, 
il  délibéra  de  les  surprandre ,  et  partit  de  Conflans, 

0)  Barbacane  :  ouverture  faite  dans  le  mur  d'une  forteresse  pour 
tirer  à  couvert  sur  l'ennemi. 

aecompaigne'  de  douze  chevaulx  seulement,  faisant 
marcher  après  luy  une  bonne  trouppe  de  soldats,  as- 
sez à  l'escart  et  à  couvert  ;  mais,  quand  ils  entendroient 
sonner  la  trompette,  qu'ils  s'advanceassent  à  toutes 
brides.  Aussi  fault  noter  que  M.  de  Vieilleville  avoit 
quatre  soldats  h  pied  accoustrés  en  lacquais,  ayant 
chacun  l'espée  et  la  dague  sur  les  reins,  et  chacun  des 
douze  gentilshommes  le  sien. 

Estant  devant  la  porte,  il  fîst  appeller  le  maire  et 
le  bailly  pour  parler  à  eux.  Arrivez  qu'ils  fuient  avec 
quelques  harquebuziers  assez  mal  accoustre's,  et  liai- 
lebardiers  de  mesme,  il  leur  dict  qu'ils  entretenoient 
fort  mal  et  ingratement  la  neutralité,  de  tant  favoriser 
les  ennemys  de  la  couronne  de  France;  car  il  estoit 
bien  informe'  que  sans  leur  secours  le  camp  du  mar- 
quis Albert  soufïHroit  infinies  nécessitez  ;  et  leur  def- 
fendoit,  de  par  le  Roy,  sur  peine  d'encourir  son  indi- 
gnation et  d'estre  saccaigez,  de  plus  envoyer  au  camp 
impérial. 

Le  bailly,  qui  estoit  imperaliste ,  et  installe'  en  son 
estât  par  la  douairière  de  Lorraine  (0,  niepce  de  l'Em- 
pereur, luy  respondit  qu'il  faisoit  ce  que  sa  maistresse 
luy  commandoit  ;  aussi  que  si  les  pauvres  subjects  per- 
doient  ceste  occasion  de  vendre  leurs  denre'es,  que  de 
longtemps,  ou  jamais,  il  ne  s'en  presenteroit  une 
pareille. 

M.  de  Vieilleville  répliqua  qu'il  ne  luy  sauroit  faire 
accroire  que  M.  de  Vaudemont,  gouverneur  de  la  pro- 

(0  La  douairière  de  Lorraine.  Christine,  mère  du  jeune  duc  de 
Lorraine  Charles  III,  étoit  fille  de  Christiern  II,  roi  de  Danemarck,  et 
cMsabelle  d'Autriche,  sœur  de  Charles- Quint.  Elle  avoit  épousé  en 
premières  noces  François-Marie  S  force,  dernier  duc  de  Milan. 

vince,  fust  de  ceste  oppinion,  veu  qu'il  sçait  bien  ,  et 
eux  aussi,  que  M.  son  nepveu,  et  leur  prince  souve- 
rain ,  est  en  France  avec  le  Roy. 

Le  bailly  va  respondre  qu'il  ne  se  soucioit  pas  trop 
de  l'intention  de  M.  de  Vaudemont  en  cela,  parce  que 
la  ville  d'Estain  et  toutes  les  terres  adjacentes  estoient 
dédiées  et  assignées  pour  le  douaire  de  Son  Altesse,  et 
qu'il  luy  falloit,  en  bon  et  fidel  serviteur,  mesnaiger 
le  bien  de  sa  dame  et  maistresse. 

«  Et  à  nous,  dict  M.  de  Vieilleville,  ne  nous  en 
voudriez  pas  bailler  pour  nostre  argent?  —  Ouy  dea, 
monsieur,  respondit-il.  —  Or  sus,  lacquais,  va  dire 
M.  de  Vieilleville,  entrez  là-dedans,  et  nous  en  appor- 
tez pour  six  escus  pour  nous  et  nos  chevaulx.  Sonnez, 
trompette,  une  allaigresse,  car  vous  ferez  tantost  bonne 
chère.  Les  hallebardiers  voulurent  faire  quelque  effort 
pour  empescher  l'entrée  aux  lacquais  soldats  ;  mais  ils 
furent  servis  à  coups  d'espée  et  de  poignard,  d'une  es- 
trange  façon  ;  et  les  quatre  montèrent  incontinant  à 
mont  (0 ,  pour  empescher  que  Ton  n'abbatist  la  herse. 
Les  douze  chevaux  enfoncent  cependant  la  porte,  et 
se  tiennent  dedans  à  la  garde  des  ponts-levys  ;  et  tout 
aussitost  la  grosse  trouppe  arrive,  qui  entre  dedans, 
se  faisants,  par  ce  moyen,  maistresdelaville.  Les  hal- 
lebardiers, auxquels  l'on  avoit  osté  leurs  armes,  s'en- 
fuyent  criants  :  «Aux  armes!  les  Français  sont  dedans.  » 
Il  y  avoit  des  Hespaignols  chez  le  bailly,  environ  dix 
ou  douze ,  qui  à  ce  cry  saulterent  par  sur  les  murs  de 
la  ville  pour  se  sauver  :  de  quoy  M.  de  Vieilleville 
fust  très-marry,  et  de  colère  fist  pandre  le  nepveu  du 
bailly,  qui  leur  avoit  donné  ceste  addresse  ;   car  il  y 

(»)  A  mont:  en  haut. 

avoit  ung  des  parants  du  duc  d'Alve,  et  ung  aultre  ne- 
veu du  prince  de  l'Infantasque,  qui  venoient  des  Païs- 
Bas  de  parler  à  la  royne  de  Hongrie,  et  portoient 
lettre  de  sa  part  et  créance  à  l'Empereur  son  frère.  Il 
envoya  cinq  ou  six  chevaulx  après  pour  les  attrapper , 
mais  les  bois  les  leur  firent  perdre. 

La  colère  toutesfois  tant  ne  le  surmonta  qu'il  ne 
fist  crier  à  son  trompette  que  l'on  n'eust  à  faire  aul- 
cune  force  ou  violance  aux  habitants  de  la  ville,  sur 
peine  de  la  vie,  et  qu'il  les  prenoit  en  sa  protection  , 
pour  conserver  la  neutralité'.  Il  y  disna  et  coucha  ;  et 
le  lendemain,  avant  partir,  il  y  laissa  M.  de  Boisjour- 
dan  en  garnison ,  avec  sa  compaignie  de  chevaux  li- 
giers;  et  le  logea  luy-mesme  chez  le  bailly,  affin  d'es- 
clairer  ses  actions,   et  d'empescher  quelque  remue- 
ment, avec   advertissement   qu'il  luy  donna  de   ne 
laisser  sortir  personne  sans  son  congé,   et  sur -tout 
qu'ils  n'allassent  au  camp  de  l'empereur,  et  n'y  porr 
tassent  aulcune  commodité  :  et  de-là  s'en  revint  avec 
ses  trouppes  à  Conflans.  Mais,  par  les  chemins,  il  ren- 
contra cent  ou  six-vingts  Allemands ,  qui  traversoient 
sans  ordre  le  grand  chemin  de  Novyon ,  en  leur  quar- 
tier, qu'il  chargea  de  furie,  et  les  deffit  :  car  il  fault 
noter  que  tant  qu'il  fust  en  campaigne  il  ne  marcha 
jamais  sans  l'armet  en  teste ,  et  la  lance  en  la  main  : 
l'on  ne  peult  ignorer  que  ceux  qui   le  suivoient  ne 
fissent  de  mësme  ;  c'est  pourquoy ,  en  toute  rencontre, 
il  avoit  tousjours  du  bon,  et  renversoit  tout  ce  qui  se 
presentoit  devant  par  cesté  promptitude ,  ne  donnant 
loisir  à  l'ennemy  de  se  recognoistre. 

CHAPITRE  VIII. 

M.  de  Vieilleville  force  le  village  de  Rougerieules. 

Il  arriva  assez  tard  à  Conflans ,  avec  trente  ou  qua- 
rante prisonniers,  et  grand  nombre  de  chevaulx,  que 
l'on  fust  long-temps  à  reprandre,  et  à  despouiller  les 
morts,  qui  estoient  environ  soixante;  et  y  séjourna 
quatre  ou  cinq  jours  pour  se  raffraichir,  et  ses  troup- 
pes ,  sans  rien  entreprendre ,  et  aussi  départir  le  butin. 
Ces  jours  expirez,  il  demanda  à  tous,  tant  gendarmes 
que  soldats,  s'ils  avoient  encores  une  bonne  corvée 
dedans  le  ventre.  Tous  respondirent,  de  franc  cou- 
raige,  que  ouy  ;  et  leur  avoit  bien  tenu  promesse , 
car,  au  partir  de  Verdun,  il  leur  avoit  dict  qu'il  les 
feroit  veoir  ce  qu'ils  ne  virent  jamais.  «  Car,  disoient- 
ils,  nous  n'avions  jamais  tant  pasty,  ny  veu  de  la 
guerre.  —  Aussi  vous  estiez,  respondit-il  aux  gens  de 
pied,  tous  fort  pauvres,  mal  accoustrés,  et  à  pied; 
maintenant  vous  reluysez  comme  l'or,  et  estes  mon- 
tez comme  princes.  Si  ne  vous  ay-je  pas  encores  faict 
veoir  tout  ce  que  j'ay  en  volonté'.  Or,  que  demain 
chacun  de  vous  s'appreste  de  mesuyvre,  car  je  veux 
sortir  d'ici ,  et  approcher  l'ennemy  de  plus  près.  »  Ils 
respondirent  tous  unanimement  que  s'il  estoit  question 
d'attacquer  enfer,  qu'ils  le  suyvroient  et  mourroient 
a  ses  pieds.  '* 

Responce  qui  luy  fust  fort  agréable  :  et  envoya  qué- 
rir toute  nuict  M.  de  Boysjourdan,  qu'il  avoit  laissé 

à  Estain ,  et  les  aultres  qui  estoient  demeurez  à  Mala- 
tour, affin  de  mettre  toutes  ses  forces  ensemble,  car 
son  entreprise  estoit  fort  grande  et  hazardeuse ,  pour 
laquelle  bien  seurement  exécuter  il  avoit  envoyé  qua- 
tre hommes,  avec  escharpes  jaulnes,  habiles  et  fidèles, 
en  campaigne. 

Toutes  ses  trouppes  arrive'es,  après  avoir  conféré 
avec  l'un  de  ses  confidents,- sous  la  fidélité  duquel  et 
de  ses  trois  compaignons  il  avoit  tramé  ceste  entre- 
prise, il  part  sur  les  quatre  heures  après  midy,  pour 
attaquer  un  villaige  distant  de  Metz  cinq  quarts  de 
lieue  ou  lieue  et  demye  pour  le  plus,  nommé  Rouge- 
rieules,  qui  est  en  la  montaigne,  et  la  pluspart  du 
villaige  en  pante,  où  estoient  cinq  enseignes  de  lans- 
quenets et  aultant  de  cornettes  reithres.  Et,  quart  de 
lieue  premier  que  d'approcher  le  villaige,  les  trois 
aultres  compaignons  le  vindrent  trouver,  qui  luy  di- 
rent qu'il  y  faisoit  bon,  et  que  les  Allemands  estoient 
desja  en  leur  schloffroncq  ;  qui  fut  cause  que  M.  de 
Vieilleville  en  bailla  l'un  à  M.  le  comte  de  Sault,  avec 
ses  chevaulx  ligiers,  et  cent  harquebuziers;  Vautre  à 
M.  de  Boysjourdan  avec  pareil  nombre;  le  tiers  au 
capitainne  Bronvilliers,  qui  menoit  le  reste  des  har- 
quebuziers  ;  et  le  quart  qu'il  retint  pour  luy,  ayant 
le  hôt  de  la  gendarmerie  :  toutes  lesquelles  trouppes 
vindrent  ensemble,  bien  guydées,  par  quatre  adve- 
nues, donner  de  telle  furie  dedans  le  villaige,  avec 
un  si  grand  bruict  de  trompettes,  tambours  et  har- 
quebuzades ,  que  tous  ces  Allemands  espouvantez  fu- 
rent surcueillis  de  si  près,  qu'ils  n'eurent  pas  loysir  de 
se  recognoistre ;  et  les  tuoit-on  àtaz,  parles  rues  et 
maisons,  sans  miséricorde  de  nostre  costé,  et  sans  aul- 

cune  ou  bien  petite  résistance  du  leur.  Mais  affin  qu'ils 
ne  donnassent  l'alarme  au  camp  du  marquis  Albert, 
il  avoit ,  premier  que  d'enfoncer  le  villaige ,  mis  sur 
le  chemin  du  quartier  dudict  marquis  cinquante  salla- 
des,  que  menoit  Chazeron,  pour  attrapper  lesfuyarts; 
qui  y  firent  tel  devoir,  qu'ils  les  tuèrent  tous  au  rays 
de  la  lune  et  en  demeura  pour  le  moins  six-vingts  : 
quant  à  ce  qui  fust  tué  dedans  le  villaige ,  il  s'en  trouva 
plus  de  sept  cents.  Ceux  qui  peurent  eschapper  se 
sauvèrent  dedans  le  bois,  tirant  vers  Novyon  sur  la 
Moselle,  mais  bien  esloignez  de  leur  quartier,  de 
sorte  que  le  marquis  Albert  n'en  eust  nouvelles  que 
au  lendemain,  encores  sur  l'heure  du  disner. 

Tout  le  reste  de  la  nuict,  cependant,  fust  employé 
à  fouiller  les  maisons,  se  saezir  des  hommes  qui  s'es- 
toient  cachez,  et  prandre  les  chevaux,  dont  il  y  avoit 
ung  nombre  qui  revenoit  à  plus  de  huict  cents,  et  de 
fort  beaux,  que  l'on  appelle  roussins  de  Prusse,  et 
doubles  courtaux  de  Dannemarck,  avec  une  infinie 
quantité  de  toutes  sortes  d'armes,  pour  lesquelles  en- 
lever leurs  charriots  nous  servirent  fort  à  propos. 

De  ce  villaige  l'on  voyoit  la  ville  de  Metz,  là  bas 
en  la  plaine,  bien  à  cler,  avec  toute  l'armée  de  l'Em- 
pereur, et  l'ordre  et  l'assiete  du  siège  et  de  son  camp, 
comme  l'on  voit  Paris  de  Montmartre,  Rouan  du  mont 
Sainte  Catherinne,  ou  de  Fourviere  Lyon  :  chose  si 
belle  et  agréable  à  veoir,  qu'il  ne  se  pouvoit  rien  dé- 
sirer davantaige ,  principalement  les  esclairs  et  ton- 
neres  de  l'artillerie  de  chasque  costé,  qui  s'entreti- 
roient  incessamment,  et  sur-tout  les  volées  de  trente 
canons  de  batterie*  pour  la  bresche,  où  les  canonniers 
faisoient  une  telle  et  quasi  incroyable  diligence,  qu'en 

moins  d'une  heure  nous  en  vismes  tirer  environ  de 
dix-huict,  dont  le  tremblement  du  bruict  nous  soubs- 
levoit  et  faisoit  perdre  terre. 

L'aube  du  jour   apparue,  qui  estoit  entre  six  et 
sept  du   matin ,  car  c'estoit  en  décembre ,   il   com- 
manda que  chacun  en  prinst  le  plaisir,  mais  en  dili- 
gence; car  ils  avoient,  disoit-il,  affaire  à  ung  très- 
mauvais  et  fort  dangereux  voisin,  et  qu'il  vouloit  par- 
tir avant  l'heure  finie  ;   et  que  ceux   qui   n'avoient 
dormy   dormissent  à    cheval  ;  faisant  tout   aussi tost 
sonner  trompettes  et  battre  aux  champs  :  dont  bien 
luy  en  print.  Car ,  incontinant  que  le  marquis  Albert 
fust  adverty  de  ceste  defiaicte,  qui  luy  estoit  d'une 
ruineuse  et  fort  deshonorable   conséquence  ,   il  fist 
partir  vingt  cornettes  de  reithres ,  et  trente  enseignes 
de  lansquenets ,  avec  dix  pièces  d'artillerie ,  et  luy  en 
personne,  pour  foudroyer  Rougerieules ,  et  tout  ce 
qui  estoit  dedans  ;  mais  il  n'y  trouva  que  le  nid,  qu'il 
fist  brusler  de  raige,  car  nous  estions  desja  à  Fresne, 
et  n'avoit  sceu  ce  malheur,  comme  nous  avons  dict, 
par  la  providence  de    M.   de  Vieiileville  ,   que  sur 
l'heure  du  disner;  de  quoy  adverty,  il  retourna  en 
son  quartier,  en  telle  et  si  grande  collere,  que  luy  en- 
flamerent  au  cœur  tant  d'hommes  et  de  chevaux  morts, 
qu'il  cuyda  tuer  à  son  arrivée  son  prisonnier  M.  d'Au- 
malle;  pour  le  moins,  il  luy  présenta  la  dague  sur  la 
gorge  ,  luy  disant,  avecques  blasphèmes  et  opprobres, 
qu'il  estoit  cause  que  l'on  avoit  ainsi  tué  par  plusieurs 
fois  ses  gens,  sur  l'espérance  de  le  recourre,  et  qu'il 
les  faisoit  venir  exprès  pour  cest  effect  :  mais  il  re- 
gnioit  Dieu  que,  s'ils  y  revenoient  plus,  qu'il  le  tail- 
leroit  en  pièces  sans  miséricorde,  et  le  feroit  crever 

à  coups  de  pistolle,  ainsi  que  nous  rapporta  l'ung  des 
quatre  que  M.  de  Vieilleville  avoit  laissé  à  Bouge- 
rieules  ,  accouslre'  en  paysant  ,  qui  faignit  que  les 
Français  luy  avoient  osté  ses  accoustrements  d'hon- 
neur et  ses  chevaux,  se  disant  Lorrain  et  domestique 
de  Son  Altesse  douairière  de  Lorraine;  et  suivit  ledit 
marquis  en  son  quartier,  où,  après  avoir  séjourné  jour 
et  demy,  et  veu  ce  que  dessus,  nous  revint  trouver  à 
Verdun. 

vvvivwkVv^/vv»/vvvvvvvv*yvvwvvtï/VT^ 

à 

CHAPITRE  IX. 

Mi  de  Vieilleville  retourne  a  Verdun  ,  où  il  reçoit  un  ordre? 
du  Roi  de  se  rendre  à  TouU 

On  ne  sçauroit  exprimer  de  quelle  joye  et  allai- 
gresse  M.  le  mareschal  receust  M.  de  Vieilleville,  re- 
venant ainsi  victorieux,  plain  de  gloire  et  d'honneur, 
et  avec  si  peu  de  perte ,  qui  n'estoit  que  de  cent  quatre 
hommes,  la  reveue  faicte  de  ses  trouppes,  mais  trop 
bien  vangez  d'ung  nombre  infini  de  morts,  qu'il  avoit 
laissés  sans  sépulture  par  les  champs  en  leur  place,  et 
tant  de  chevaux  et  de  prisonniers,  que  incessamment 
arrivoient  trompettes  et  tambours  du  camp  de  l'en^ 
nemy  aux  portes  de  Verdun  pour  les  requester.  Aussi 
ces  braves  et  vertueux  gestes,  conduits  par  une  très- 
saige  et  très-advisée  providence,  ne  s'exécutèrent  pas 
sans  une  indicible  fatigue ,  travail  et  grand  hazard  de 
sa  personne,  car,  trois  sepmaines  durant ,  en  despit 
des  froidures  qui  estoient  excessives,  il  ne  se  coucha 

jamais  en  lict ,  et  ne  se  despouïlla  que  pour  changer 
de  chemise  :  aussi  ,  par  ceste  vigilance,  il  surprenoit 
tousjours  l'ennemy  ;  et  bien  qu'il  fust  plus  fort  que  luy 
au  triple,  il  en  avoit  ordinairement  sa  raison.  Mais  ce 
qui  le  contenta  merveilleusement,  ce  fust  de  veoir  le 
fruict  de  son  labeur  en  l'église  de  Nostre-Dame  de 
Verdun  ;  car  tous  les  drappeaux  de  ses  victoires,  qu'il 
avoit  envoyez  par  cy-devant  à  M.  le  mareschal,  y 
estoient  plantez  des  deux  costez  de  la  nef;  ausquels 
il  adjousta  les  unze  qu'il  avoit  conquis  à  Rougerieules 
sur  le  marquis  Albert  ;  faisants  nombre  de  vingt  et 
deux,  tant  de  gens  de  pied  que  de  cavallerie,  qui  fu- 
rent envoyez  quelques  jours  après  à  Sa  Majesté* 

Or,  M.  de  Vieilleville,  après  tant  de  travaulx,  fai- 
soit  bien  son  compte  de  se  raffraichir  quelques  temps, 
et  jusques  à  ce  qu'il  fauldroit  desloger  du  tout  de 
Verdun,  et  donner  semblablement  loisir  de  se  reposer 
à  tous  ceux  qui  l'avoient  accompaigné,  et  beaucoup 
paty  en  toutes  les  susdictes  factions.  Mais  la  huictainne 
ne  passa  pas  qu'il  arrive  un  g  courrier  exprès  devers 
luy  de  la  part  du  Roy,  avec  lettres  qui  portaient  en 
substance  que,  estant  adverty  que  l'Empereur,  ne  pou- 
vant forcer  la  ville  de  Metz,  avoit  résolu  d'attaquer 
celle  de  Thoul,  et  doubtant  que  son  cousin  le  duc  de 
Nevers  ne  fust  assez  fort  pour  attendre  et  soustenir 
ungtel  siège,  mesme  que  la  ville  n'estoit  fortifiiée  ny 
remparée  en  aulcune  façon,  mais  seulement  à  la  vielle 
mode,  si  bien  qu'on  la  pourroit  emporter  d'escalade, 
il  prioit,  et  neantmoins  commandoit,  sur  tous  les  ser- 
vices qu'il  luy  vouldroit  faire ,  de  partir,  incontinant 
la  presante  receue,  pour  l'aller  assister  et  conforter 
de  son  bon  conseil,  menant  avec  luy  le  plus  de  forces 

qu'il  pourra ,  et  de  celles  avec  lesquelles  il  avoit  si 
bien  rembarré  et  faict  resserrer  les  trouppes  du  mar- 
quis Albert  de  Brandebourg,  sans  toutefois  trop  affoi- 
blir  son  cousin  le  marescbal  de  Sainct- André ,  car 
on  ne  sceit  encores  laquelle  des  deux ,  au  vray ,  l'Em- 
pereur  vouldra  attacquer,  pour  les  ruses,  fainctes  et 
hourvaris  (0,  dont  il  a  coustume  d'user  en  toutes  ses 
entreprises. 

Ceste  lettre  receue,  il  délibéra  de  partir  inconti- 
nant,  et  ne  print  que  trente  hommes  d'armes  et  qua- 
rante archers  de  la  compaignie,  tous  de  Bretaigne , 
d'Anjou  et  du  Meyne,  avec  cent  harquebuziers  des 
plus  lestes,  et  qui  luy  portoient  plus  d'affection,  et 
environ  cinquante  salades  bien  choisis,  des  compai- 
gnies  du  comte  de  Sault  et  de  Boysjourdan ,  sans 
prendre  aulcun  chef  ou  capitainne  desdictes  trouppes , 
se  contentant  qu'ils  fussent  tous  sous  sa  charge ,  affin 
de  laisser  tous  les  capitainnes  avec  M.  le  mareschal, 
duquel  il  print  congé  :  et  ainsi  s'en  alla  au  regret  de 
tout  le  monde. 

Et  se  présentant  aux  portes  de  Thoul ,  M.  de  Ne- 
vers,  qui  sçavoit  sa  venue,  luy  vint  audevant,  et  l'ho- 
nora de  telles  parolles  :  «  Monsieur  de  Vieilleville , 
vous  soyez  le  très-bien  venu  ;  et  remercie  très-humble- 
ment le  Roy  de  l'honneur  qu'il  m'a  faict  de  vous  avoir 
envoyé  icy  pour  m'assister  ;  car  il  n'eust  sceu  faire 
choix  de  chevallier  que  j'estime ,  ny  que  j'ayme  plus 
que  vous,  espérant  que  vous  et  moy  luy  ferons  ung 
bon  et  aggréable  service  en  ce  lieu  ;  et  fault  que  je  vous 
die  que  je  me  sens  merveilleusement  fortiffié  de  vostre 
présence.  »  A  quoy  respondit  M.  de  Vieilleville  qu'il 

k1)  Heurwaris  :  *>  ction  de  donner  le  change. 

avoit  très-grande  raison  d'entrer  en  ceste  créance  ;  car 
il  n'y  avoit  prince  en  tout  le  royaume  de  qui  il  receust 
de  plus  grande  affection  les  commandements  que  de 
luy,  et  pour  lesquels  exécuter  il  n'espargneroit  jamais 
sa  propre  vie  ;  et  ainsi  le  cognoistroit  à  l'espreuve  et 
aux  efïects. 

Le  lendemain  on  entre  au  conseil,  la  conclusion 
principale  duquel  fust  de  battre  l'estrade ,  et  tallonner 
tant  que  l'on  pourroit  les  Albanais  et  Italiens,  qui  es- 
taient en  grand  nombre  au  Pont-à-Mousson ,  my-che- 
min  justement  de  Metz  et  de  Thoul,  s'ils  s'escartoient 
à  l'accoustumée ,  faisants  de  grands  dommaiges  par 
leurs  incursions  aux  terres  de  M.  de  Lorraine  ;  et 
s'offrit  M.  de  Vieilleville  d'ouvrir  le  pas  à  ceste  entre- 
prise ,  avec  ce  qu'il  avoit  amené  de  Verdun  qu'il  plei- 
geoit  d'experiance  et  de  valeur  ;  et  en  luy  baillant 
cinquante  harquebuziers  de  ceux  qui  auroient  desja 
practiqué  ceste  routine,  il  asseuroit  M.  de  Nevers  de 
les  bien  faire  resserrer ,  et  leur  faire  payer  au  double 
l'interest  et  les  arreraiges  de  leurs  volleries. 

CHAPITRE  X. 

M.  de  Vieilleville  envoie  à  Pont^  à- Mousson  un  espion  qui 
trompe  les  ennemis. 

Monsieur  de  Vieilleville  avoit  amené  avec  luy  deux 
de  ses  confidents  ou  serviteurs  occultes ,  que  les  soldats 
et  les  ignorants  appellent  espions,  car,  au  contraire, 
ce  sont  les  vrais  guides  des  armées,  ayant  laissé  les  deux 

aultres  à  M.  le  mareschal  de  Sainct-André  ;  l'ung  des- 
quels il  envoya  secrettement,  après  le  conseil,  au 
Pont-à-Mousson,  bien  embouché  de  ce  qu'il  avoit  à 
respondre  aux  commeunes  interrogatoires  qu'on  luy 
pourroit  faire ,  et  bien  instruict  des  choses  auxquelles 
il  devoit  soigneusement  prandre  garde  ;  ayant ,  pour 
couverture  et  garand  de  son  voyaige ,  instruction  de 
s'advouer  de  la  maison  de  la  duchesse  douairriere  de 
Lorraine,  et  qu'il  alloit  de  sa  part  au  camp  de  l'Empe- 
reur. Et  partit  assez  tard,  exprès  pour  avoir  excuse 
légitime  de  ne  passer  pour  ce  jour  plus  oultre ,  pour 
descouvrir  leurs  forces  et  entreprises,  selon  son  bon 
esprit. 

Ce  très-habile  homme,  au  desceu  de  tous,  partit 
avec  son  escharpe  jaulne,  car  on  ne  sçauroit  trop  se- 
crettement  despescher  telles  gens ,  et  se  présenta ,  en 
moins  de  trois  heures ,  aux  portes  du  Pont-à-Mousson, 
n'estant  le  chemin  que  de  cinq  lieues  :  l'on  s'inquiert 
d'où  il  vient,  où  il  va,  qui  il  est,  par  où  il  a  passé,  ce 
qu'il  va  faire  et  négocier,  et  s'il  porte  lettres.  Il  de- 
mande estre  mené  aux  chefs,  tant  estoit  asseuré  pour 
leur  respondre.  Et  estant  devant  eux,  qui  estoient  dom 
Alphonso  d'Arbolancgua,  hespaignol,  et  le  seigneur 
Fabrice  de  CaseColone,  romain,  ausquels  il  respond, 
sur  tous  les  poincts  cy-dessus,  si  pertinemment,  qu'ils 
ne  le  peurent  surprandre,  ny  descouvrir  sa  vacation. 
Il  demande  congé  de  se  retirer  en  son  logis,  et  s'ils 
ont  quelque  affaire  auprès  de  la  sacrée  Majesté,  qu'il 
espère  y  estre  demain ,  et  leur  faire  bien  lidelle  ser- 
vice. 

Ils  luy  demandent,  puisqu'il  a  passé  à  Thoul,  s'il 
sceyt  poinct  qu'il  y  soit  arrivé  des  trouppes  de  Ver- 

dun,  conduictes  par  un  cavallier  français  qu'on  nomme 
Vieilleville.  Alors  il  s'escria ,  disant  ;  «  Ho  le  meschant 
crapaut  français!  il  fist  dernièrement  pendre  à  Estain, 
quant  il  le  surprint,  un  mien  frère  qui  se  tenoit  avec 
le  bailly  mon  oncle,  parce  qu'il  avoit  faict  évader  des 
Hespaignols  par  sur  les  murailles  de  la  ville  :  que  la 
peste  luy  crevé  le  cœur!  il  me  coustera  la  vie,  ou  j'en 
auray  la  vengeance;  car  c'estoit  injustice  trop  grande, 
veu  que  nous  sommes  tous  tenus  et  obligez  de  faire 
service  aux  princes  ausquels  nous  le  devons,  comme 
est  l'Empereur  et  madame  sa  niepce  ma  maistresse  ; 
car  si  ces  deux  seigneurs  eussent  esté  pris,  on*eust  beau- 
coup découvert  des  affaires  secrettes  de  la  sacrée  Ma- 
jesté de  l'Empereur  ;  et  le  meschant  en  a  faict  mourir 
mon  pauvre  frère,  et,  à  ce  que  j'ay  entendu,  mon  oncle 
le  bailly  d'Estainfust  en  grand  danger,  n'ayant  aultre 
couleur  pour  dorer  sa  meschanceté,  que  de  les  accuser 
d'avoir  contrevenu  et  enfrainct  la  neutralité  :  que  mau- 
dit soit-il  éternellement!  » 

Fabrice  Colone  et  Don  Alphonce,  qui  sçavoient 
tous  les  deportements  de  M.  de  Vieilleville,  et  ses  vic- 
toires, ayants  entendu  spécifier  ceste-là  entre  aultres, 
remarquèrent  ses  parolles,  et,  le  tirants  tous  deux  à 
part,  luy  promettent  de  le  venger  de  la  mort  de  son 
frère ,  pourveu  qu'il  face  ce  qu'ils  luy  diront.  A  quoy 
il  respond  qu'il  n'y  espargnera  nullement  la  vie  ;  mais 
il  les  supplie  de  luy  permettre  d'aller  devers  l'Empe- 
reur luy  porter  la  créance  de  madame  sa  maistresse, 
qu'ils  cognoissent  tous  deux.  Et  luy  demandants  pour- 
quoy  il  n' avoit  lettres:  «  Pour  ce,  dist-il,  que  ma 
créance  porte  ung  certain  advertissement  à  l'Empereur 
des  affaires  secrettes  du  roy  de  France;  et  si  j'estois 

pris  avec  lettres,  je  mettrois  la  province  en  combus- 
tion, car  c'est  offenser  la  neutralité,  et  moy  en  danger 
d'estre  pendu,  ou  d'avoir  pour  le  moins  la  question.  » 
Ils  se  paissent  de  ceste  bourde  ,  et  comme  l'ayant 
desja,  ce  leur  semble,  gaigné,  le  firent  conduire  en 
son  logis  à  l'Ange,  avec  commandement  de  luy  ouvrir 
au  plus  matin  la  porte  qui  se  nomme  de  Metz,  et  le 
laisser  passer  sans  s'enquérir  nullement  de  luy  ny  de 
ses  affaires. 

11  se  présente  le  matin,  au  poinct  du  jour,  à  la 
porte,  qui  luy  est  ouverte  sans  aulcune  inquisition  ; 
et  va  au  camp,  où  il  demeure  tout  le  reste  du  jour; 
et  engeolla  si  bien  le  duc  d'Alve,  qu'il  apporte  une 
lettre  commune  de  sa  part  à  Fabrice  et  Alphonce, 
touschant  les  affaires  de  leur  charge  ;  et  surtout  qu'ils 
prennent  garde  aux  entreprises  d'un  capitainne  français 
nommé  Vieilleville,  qui  a  fort  endommaigé  le  camp 
du  marquis  Albert,  et  dont  l'Empereur  a  eu  depuis 
deux  jours  advis  certain  qu'il  est  arrivé  à  Tnoul  avec 
des  trouppes  ;  et  speciallement,  leur  recommande  le 
porteur ,  la  volonté  duquel  il  a  descouverte  estre  af- 
fectionnée au  service  de  sa  sacrée  Majesté,  et  qu'ils 
ne  doivent  différer  de  l'employer,  car  il  est  à  trop 
bonne  maistresse,  du  sang  de  leur  maistre,  pour  y 
faire  ung  faux  bon. 

Ceste  lettre  receue,  ces  deux  le  caressent  infiniment, 
luy  disant  qu'il  n'estoit  de  besoing  de  leur  apporter 
certifficat  du  duc  d'Alve  pour  sa  fidélité,  car  dès  le 
jour  précèdent  ils  avoient  bien  considéré  son  lan- 
gaige,  par  lequel  ils  l'ont  jugé  comme  naturel  im- 
périal -,  et  s'il  avoit  envye  de  s'enrichir,  il  falloit  qu'il 
fist  tous  ses  efforts  de  leur  faire  tomber  entre  mains  ce 

capitaine  Vieilleville,  qui  a  tant  endommaigé  le  camp 
du  marquis  Albert. 

A  quoy  il  respond  qu'il  ne  leur  demande  chose 
quelconque,  fors  que  s'il  y  peust  parvenir  ils  le  luy 
donnent  à  tuer,  affin  qu'il  en  voye  le  cœur,  pour  se 
vanger  de  la  mort  de  son  frère  qu'il  a  faict  ainsi  mou- 
rir ignominieusement,  contre  tout  droict  divin  et  hu- 
main ;  les  sommant,  comme  bons  et  fidelles  serviteurs 
de  l'Empereur,  de  donner  main-forte  à  son  entre- 
prise ;  car  ce  a  esté  pour  le  service  de  sa  sacrée  Ma- 
jesté qu'il  a  esté  ainsi  vilennement  pendu. 

Eux  voyants  ce  zèle,  encores  avec  larmes,  car  il  les 
sçavoit  aussi  bien  ou  mieux  faindre  qu'une  femme, 
n'en  doubtent  plus,  mais  l'embrassent  à  tour  de  bras; 
et  avoit,  Dom  Alphonce,  une  chaisne  d'environ  cin* 
quante  escus,  qu'il  luy  veult  mettre  au  col  :  mais  il  la 
rejecte  comme  par  colère,  disant  qu'il  ne  prendra 
jamais  rien  d'eux  qu'il  n'ait  faict  à  l'Empereur  quelque 
signalé  service  ailleurs  qu'en  ceste  occasion,  en  la- 
quelle il  a  plus  d'interest  que  pas  ung  d'eux  ;  car  il  y 
va  de  la  vindicte  de  son  propre  sang  ;  les  suppliant  de 
ne  l'en  plus  importuner,  et  qu'ils  le  laissent  faire  ;  seu- 
lement luy  donnent  congé  d'aller  trouver  en  diligence 
la  niepce  de  l'Empereur,  sa  bonne  maistresse,  les  as- 
seurant  de  leur  apporter  à  son  retour  une  bonne  nou- 
velle. 

Le  reffus  de  la  chaisne,  et  toutes  ses  bonnes  parolles, 
firent  entrer  Alphonce  et  Fabrice  bien  avant  en  la 
tonnelle,  et  de  telle  sorte,  qu'ils  ne  revocquoient  plus 
en  doubte  sa  fidélité,  et  eussent  querellé  quiconque 
leur  eust  voulu  dire  du  contraire  ;  mais  le  laissent 
aller,  en  espérance  de  le  reveoir  bientost. 

CHAPITRE  XL 

M.  de  Vieilleville  attire  les  ennemis  clans  une  embuscade. 

Il  part,  et  vient  trouver  son  bon  maistre,  qui  pensoit 
l'avoir  perdu;  car  il  y  avoit  trois  jours  qu'il  tie  l'avoit 
veu;  et,  entrants  seulets  en  une  chambre,  il  lui  dis- 
courut de  sa  négociation,  sur  laquelle  M.  de  Vieille- 
ville  va  projecter  ung  terrible  et  merveilleux  strata- 
gesme  -,  car  il  le  garda  vingt-quatre  heures  sans  qu'il 
fusl  veu  de  personne,  fors  de  quelque  valet  de  chambre 
qui  le  servoit  -,  lesquelles  passées,  il  luy  dist  qu'il  allast 
au  Pont-à-Mousson,  leur  dire  que  M.  de  Vieilleville 
doit  partir  demain  au  poinct  du  jour  pour  aller  trouver 
sa  maistresse  qui  l'attend  à  Condé  sur  Mozelle,  et 
conférer   ensemble  de  plusieurs  choses  touchant  la 
conservation  de  Testât  de  M.  de  Lorrainne  son  fils,  qui 
est  en  France,  pour  l'appréhension  qu'elle  a,  si  les 
guerres   durent  encore  long-temps   entre  ces   deux 
grands  princes,  que  l'on  ne  fasse  danser  à  sondict  fils 
la  Piedmontoise,  et  qu'il  retienne  bien   ces  mesmes 
parolles;  il  adjoustera  aussi  que  M.  de  Vieilleville, 
qui  crainct  la   garnison  du  Pont-à-Mousson ,  mené 
avecques  luy  six  vingts  bons  chevaux,  dont  il  y  en  a 
quelques-uns  de  bardez,  pour  l'accompaigner  ;  mais  il 
luy  deffend  surtout  de  ne  se  haster,  affin  qu'il  ayt 
loysir  de  dresser  ses  pièges  et  trappuces,  autrement 
ses  ambuscades,  et  qu'il  aille  seulement  le  train  de  son 
cheval. 

Il  desloge  à  unze  heures  du  soir  du  mercredy ,  et 
arrive  sur  les  deux  après  mynuit  du  jeudy,  leur  an- 
nonceant  ceste  nouvelle:  mais  il  les  somme  de  luy 
tenir  promesse  de  luy  donner  Vieilleville  pour  en  faire 
sa  volonté.  Eux,  très-joyeux,  qui  ne  pouvoient  entrer 
en  aulcune  deffiance,  veu  son  langaige,  principale- 
ment de  la  danse  piedmontoise,  que  les  deux  princes 
devoreroient  à  la  longue  l'Estat  du  duc  de  Lorraine, 
comme  ils  ont  faict  celuy  de  Savoy e ,  et  puis  sa  peine 
d'estre  venu  toute  nuict,  le  luy  accordent  fort  libéra- 
lement, et  se  préparent  en  toute  diligence  pour  le 
venir  attrapper,  le  tenant  desja  comme  vaincu:  car, 
contre  six-vingts  chevaux ,  ils  faisoient  sortir  toutes 
leurs  forces,  qui  pouvoient  estre  de  trois  cents  che- 
vaux, et  laissoient  la  moitié  de  leurs  harquebuziers 
pour  la  ville,  qui  estoient  environ  cinquante. 

M.  de  Vieilleville,  d'aultre  part,  assemble  tous  les 
capitainnes  de  Thoul,  en  la  présence  de  M.  de  Nevers, 
sur  l'heure  mesme  du  partement  de  ce  confident,  aus- 
quels  il  faict  entendre  qu'il  a  une  brave  entreprise 
entre  mains  ;  mais  qu'il  les  prie  de  ne  s'ennuyer  d'une 
cavalcade  de  dix  heures  seulement ,  les  asseurant 
qu'elle  ne  sera  inutile,  ains  en  rapporteront  ung  gran- 
dissime honneur  et  beaucoup  de  proufiict.  Tous  s'y 
accordent  en  très-grande  affection ,  et  s'apprestent  en 
toute  diligence.  Ils  sortent  de  la  ville  tous  ensemble , 
et  marchent  jusques  à  deux  lieues  et  demye  près  du 
pont,  devers  les  bois  des  Rouziers,  et  d'ung  villaige 
nommé  de  Louarn  ;  et  estant  là,  M.  de  Vieilleville  dé- 
part les  trouppes,  et  les  met  en  divers  lieux  par  am- 
buscades,  et  luy  se  tient  en  la  plaine  avec  les  six-vingts 
chevaux  cy- dessus,  commandant  à  tous  de  retenir 

tout  ce  qui  passera  par  le  chemin  ,  soit  de  cheval,  soit 
de  pied,  femmes,  filles,  bergers  ou  laboureurs,  afïïn 
que  l'ennemy  n'esvantast  de  ses  nouvelles  ;  et  à  tous 
ceux  qui  auroient  des  chevaux  criai  ts,  de  leur  lier 
et  serrer  la  langue  avec  esguillettes  ou  fisselle:  item, 
que,  incontinant  que  l'ennemy  se  descouvriroit,  de 
faire  comme  il  feroit;  et  deffense  aux  trompettes,  sur 
peine  de  la  vye,  de  sonner  s'il  ne  le  commandoit.  Et 
fault  noter  que ,  durant  l'absence  de  ce  confident ,  il 
avoit  raudé  tout  ce  païs-là  par  plusieurs  fois,  pour 
mieux  en  recognoistre  les  advenues,  et,  en  très-advisé 
capitainne,  poser  et  dresser  ses  embusches  pour  les 
faire  sortir  à  propos;  comme  il  advint. 

Ils  n'attendirent  pas  trois  heures  après  toutes  choses 
ainsy  dispose'es,  que  l'ennemy  parut,  descendant  le 
long  d'une  montaignette.  Alors  il  dist  :  «  Tournons 
visaige  devers  Thoul ,  et  faisons  semblant  de  fuir,  mais 
au  petit  pas;  et  s'ils  galoppent  après  nous,  galoppons 
aussi  jusques  à  ce  qu'ils  soient  au  deçà  de  nos  embus- 
cades ;  et  cela  fait  ils  sont  à  nous ,  sans  perdre  ung 
homme.  »  L'ennemy ,  les  voyant  fuyr ,  va  après  au 
grand  galop ,  avec  ung  merveilleux  cry,  comme  de 
victoire.  Mais  quand  ils  furent  au  deçà  :  «  Teste  icy  ! 
s'écria  M.  de  Vieilleville  ;  sonne,  trompette!  »  et  bais- 
sant les  visières  couchent  le  boys,  et  commencent  à 
s'approcher.  Tout  aussitost  ils  vyrent  M.  des  Clavoles, 
lieutenant  de  M.  de  Nevers  à  Thoul  seulement  (  car 
M.  de  Bourdillon  l'estoit  de  sa  compaignie,  et  au  gou- 
vernement de  Champaigne  ) ,  sortir  d'ung  bois  avec 
six-vingts  bons  chevaux  ;  M.  d'Orvaulx  d'Anjou  et 
M.  d'Olivet  de  Bretaigne,  partir  à  toutes  brides  avec 
les  cinquante  salades  de  Verdun ,  et  aultres  tant  qu'on 

avoit  prises  à  Thoul  ;  puis  le  baron  d'Anglure  avec 
deux  cents  harquebuziers,  tous  à  cheval,  qui  menoient 
ung  bruict  désespéré,  courants  comme  postillons,  deux 
ou  trois  tambours  battants  sur  leur  mesme  chemin,  et 
à  leurs  trousses  :  qui  les  estonna  fort  et  leur  fîst  bien- 
tost  changer  de  cry  ;  car,  au  lieu  de  Victoire  >  il  s'es- 
crierent  :  Tradimento ,  tradimento  ! 

Cependant  M.  de  Vieilleville  et  sa  trouppe  renversent 
et  portent  par  terre  tout  ce  qu'ils  rencontrent,  comme 
il  est  croyable  d'un  effort  de  gendarmerie  avantageu- 
sement montée  selon  les  ordonnance*  de  France  ,  de 
tel  choix,  et  conduicte  par  un  tel  capitainne,  contre 
une  cavallerie  ligiere  qui  s'arme  et  se  nourrist  sur  sa 
paye  ,  tant  de  lances  dedans  les  flancs  ,  et  une  infinité 
d'haïquebuzades  par  les  reins  et  sur  les  crouppes  de 
leurs  chevaux  :  de  sorte  que  l'on  n'oyoit  plus  crier  que  : 
Misericordia,  misericordia!  signor  Vieïllèvilla,  buona 
guerra,  signori  Francezi.  Et  commencèrent  à  rendre 
les  abbois ,  car  l'harquebuzerie  abbattoit  hommes  et 
chevaux,  dru  comme  mousches.  Qui  fut  cause  que  M.  de 
Vieilleville  fîst  cesser  le  combat  et  le  carnaige,  et  se 
rendirent  à  sa  mercy,  quictants  leurs  armes.  Il  y  en 
eust  deux  cents  trente  de  morts  sur  la  place,  vingt  et 
cinq  de  blessés,  du  nombre  desquels  estoit  Fabrice 
Colone  leur  chef,  et  le   reste  prisonniers  :   et    n'en 
sceust  eschapper  ung  seul  qui  ne  fust  subject  à  l'une 
ou  l'autre  fortune,  tant  avoit  bien  et  dextrement  M.  de 
Vieilleville  enfdé  son  entreprise. 

CHAPITRE  XII. 

3I.de  Vieilleville  surprend  la  ville  de  Pont-à- Mousson. 

Après  ceste  brave  et  victorieuse  exécution,  M.  de 
Vieilleville  pria  M.  des  Clavolles  de  s'en  retourner 
avec  sa  trouppe  devers  M.  de  Nevers,  lu  y  mener  le 
seigneur  Fabrice,  duquel  il  luy  faisoit  présent,  et  de 
mettre  les  autres  blessez  et  prisonniers  en  lieu  de  seu- 
reté  :  quant  aux  trois  cornettes  qui  ont  esté  conquises 
sur  l'ennemy,  il  luy  testiffieroit  les  avoir  veues,  mais 
qu'il  ne  les  luy  pouvoit  encores  envoyer,  car  il  en 
avoit  nécessairement  affaire  pour  luy  servir  en  une  aul- 
tre  entreprise  qu'il  venoit  tout  présentement  de  fantas- 
ticquer.  Et  luy  demandant  le  sieur  des  Clavolles  quelle 
elle  estoit,  pour  en  rejouir  M.  de  Nevers,  il  luy  res- 
pondit  qu'il  ne  la  pouvoit  dire  ;  car  si  elle  luy  eschap- 
poit,  comme  il  advient  souvent,  tout  le  monde  s'en 
mocqueroit,  et  luy  le  premier  ;  et  qu'il  n'estoit  pas  de 
ces  sots  qui  vendent  la  peau  de  l'ours  auparavant  que 
de  l'avoir  pris  ;  aussi  qu'il  ne  vouloit  pas  ressembler  à 
Fabrice  Colone,  qui  l'avoit  donné  à  Suligny  (ainsi 
s'appeloit  ce  confident)  pour  le  tuer  ;  et  il  levoyoit  en 
sa  miséricorde.  Ce  langaige  fist  rougir  ung  petit  M.  des 
Clavolles  de  s'estre  tant  advancé. 
•    M.  des  Clavolles  party,  M.  de  Vieilleville  appella 
Suligny,  auquel  il  dist  telles  parolles  :  «  Prenez  ma 
cornette  blanche,  et  mon  habillement  de  teste,  et  mes 
brassarts,  et  vous  en  allez  au  Pont-à-Mousson  ;  et  quand 
vous  en  serez  à  quart  de  lieue,  commencez  à  galopper 

en  criant  Victoire!  et  que  le  seigneur  Fabrice  a  def- 
faict  Vieilleville  et  toute  sa  trouppe,  et  qu'il  l'amené 
prisonnier  avec   trente  ou  quarente  aultres  gentils- 
hommes français;  et  leur  monstrez  pour  enseignes  ce 
que  vous  avez.  Voilà  quatre  valets  incogneuz  qui  vous 
ayderont  à  les  porter,  ensemble  des  tronssons  de  lances 
françaises  auxbanderolles  blanches,  pour  mieux  cou- 
lourervostre  dire.  Faictes,  au  reste,  bonne  myne,  et 
m'injuriez  tant  que  vous  pourrez,  et  que  devant  deux 
heures  vous  me  verrez  le  cœur  si  je  ne  le  racheté  de 
dix  mille  escus;  mais  n'oubliez,  incontinant  que  vous 
serez  entrez,  de  monter  sur  la  porte,  et,  faisant  sem- 
blant de  pendre  mon  enseigne  et  habillement  de  teste, 
de  vous  tenir  près  des  herses,  trappes  et  bacules,  de 
peur  qu'on  ne  les  ahbatte;  et  laissez  à  Dieu  le  reste.  » 
Suligny    desloge    allaigrement   pour    exécuter   sa 
charge,  en  laquelle  il  ne  faillit  d'ung  seul  poinct.  Ce- 
pendant M.  de  Vieilleville  commanda  à  tous  lanciers 
et  harquebuziers  de  cacher  le  blanc  et  prendre  les  es- 
charpes  rouges    des    morts  et   tout  ce  qui  porteroit 
marque  impériale  ou  de  Bourgoigne  ;  et  des  cornettes 
hespaignolles  conquises ,  il  en  donna  l'une  à  porter  au 
sieur  de  Mon'bourcher,  l'autre  au  sieur  de  Thuré,  et 
la  troisiesme  au  sieur  du  Mesnil-Barré  ;  commandant 
à  tous  en  gênerai  de  tuer  tous  ceux  qui  sortiroient  de 
la  ville  pour  veoir  les  prisonniers  français,  s'ils  n'es- 
toient  des  habitans  :  et  si  dom  Alphonce  s'oublioit  tant 
que  de  sortir  de  sa  place  pour  venir  congratuler  Fa- 
brice d'une  si  belle  victoire ,  qu'on  le  retînt  sans  luy 
mal  faire,  fors  de  le  desarmer  :  «  et  marchons,  dit-il, 
au  nom  de  Dieu  ;  que  si  personne  ne  se  desvoye  la 
ville  est  nostre.  » 

Tout  le  monde  fust  esbalii  de  ceste  parolle,  car  il 
ne  s'en  estoit  encores  descouvert  à  personne,  et  ne  sça- 
voit-on  qu'il  avoit  en  l'a  me  quand  il  fist  ce  comman- 
dement à  Suligny.  Toutesfois  ils  marchent  sans  de- 
sordre, délibérants  de  se  tenir  prests,  obeyssants  et 
attentifs  à  ce  qu'il  avoit  ordonne. 

Suligny,  à  l'approcher  de  la  ville ,  va  crier  en  gal- 
loppant  avec  ses  quatre  coustilliers  (0  :   «  Victoire! 
victoire!  ce  meschant  dogue  franchiman  de  Vieille- 
ville  est  defaict  et  toute  sa  trouppe  ;  le  seigneur  Fabrice 
l'amené  prisonnier  à  dom  Àlphonce  ;  voilà  son  armet , 
ses  brassarts  et  son  enseigne  :  il  y  en  a  plus  de  cent 
morts  sur  la  place ,  le  reste  blessé  ou  prisonnier  :  si  on 
m'eust  voulu  croire ,  on  les  eust  tous  taillez  en  pièces  : 
Victoire  !  victoire  !  »  La  joie  fut  si  grande  par  la  ville, 
j'entends  des  gens  de  guerre  qui  y  estoient  demeurez , 
mais  bien  peu  ,  car  la  pluspart  estoit  montée  à  cheval , 
d'allaigresse ,  pour  veoir  ce  Vieilleville  et  honorer  le 
seigneur  Fabrice  ,  parce  qu'ils  cognoissoient  l'homme 
pour  l'avoir  veu  marchander  la  vye  de  M.  de  Vieille- 
ville  pour  la  vindicte  de  son  frère  pendu  à  d'Estain , 
qu'il  n'avoit  jamais  veu  toutesfois ,  mais  c'estoit  de  l'in- 
vention de  M.  de  Vieilleville  ;  de  sorte  que  dom  Al- 
phonce, voyant  l'armet  et  les  brassarts,  qui  estoient 
comme  d'ung  grand  prince ,  tant  de  tronssons  de  lances 
et  banderolles  blanches,  et  la  cornette  blanche,  il  n'en 
demande  plus  davantaige,  mais,  se  transportant  de  joye, 
monte  luy-mesme  à  cheval ,  et  vint  au-devant  de  Fa- 
brice, accompaigné  de  vingt  hommes  d'armes.  Orvaulx 
et  Olivet,  tous  chargez  de  rouge  ,  viennent  au-devant 

(')  CoustLilier  :  valet  d'armée  qui  portoit  la  coustille  ou  coutelas  de 
l'homme  d'armes,  et  qui  marchoit  toujours  à  ses  côtés. 

de  luy,  criants  de  loing:  Victoria!  victoria!  los  Fran- 
cesez  sontodos  matados  (0.  Luy,  s'amusant  au  cry  et 
à  ce  langaige ,  s'advance  tousjours;  mais  ils  se  dépar- 
tent et  l'investissent,  tuants  tout  ce  qui  le  suivoit,  sans 
espargner  les  staffiers,  que  l'on  appelle  en  notre  langue 
lacquets,  et  l'arrestent  prisonnier  :  il  en  venoit  in- 
cessamment après  luy  à  la  file,  mais  c'estoit  autant 
de  tué. 

M.  de  Vieilleville  commande  à  Mesnil-Barré  de  luy 
bailler  la  cornette  qu'il  portoit,  qui  estoit  celle  mesme 
de  sa  compaignie ,  et  la  mettre  au  milieu  des  deux  aul- 
tres  ;  et  fut  dict  à  un  nommé  Le  Grec,  qui  parloit 
hespaignol  comme  naturel ,  s'il  ne  crioit  victoire  à 
l'approche  de  la  porte  qu'on  luy  donneroit  de  la  pis- 
tolle  en  la  teste  :  Mesnil-Barré  estoit  destiné  pour  cela. 
Alors  M.  de  Vieilleville  commande  de  doubler  le  pas; 
et  quand  ils  furent  à  la  portée  de  haï  quebuze ,  tout  le 
monde  commence  à  gallopper.  Le  Grec  estoit  devant, 
qui  disoit  merveilles  en  hespaigtiol;  de  sorte  que  la 
garde,  qui  estoit  hespaignole,  et  assez  piètre,  voyant 
dom  Alphonce  estre  des  courreurs  et  criants ,  faict  lar- 
gue, et  laisse  entrer  tout  ce  qui  se  présenta.  Mais  on 
ne  leur  donna  pas  loisir  de  rehausser  le  pont ,  car  ils 
furent  tous  taillez  en  pièces,  en  changeant  de  langaige  ; 
et  commenca-t-on  à  crier,  France!  France!  Noshar- 
quebuziers  survindrent  aussi -tost,  qui  prindrent  la 
garde  de  la  porte.  Et  se  fist  M.  de  Vieilleville,  par  ceste 
brave  ruse  aussi-tost  exécutée  que  pensée,  maistre  de 
la  ville. 

Ace  cry  de  France  il  y  eust  plusieurs  Hespaignols 
malades  qui  se  sauvèrent  de  vitesse  et  à  pied,  avec 

(0  Los  Francesez  son  todos  matados  ;  les  Français  sont  tous  tués. 

leurs  médecins  et  aultres  gens  qui  n'estoient  poinet 
de  coml)at.  M.  de  Vieilleville  se  logea  au  logis  de  Fa- 
brice Colone ,  qui  estoit  fort  bien  garny  de  toutes 
commoditez,  et  tous  les  aultres  à  loge  qui  peult.  Le 
reste  de  la  journée  se  passa  à  fouiller  les  caves,  gre- 
niers et  magazins,  où  il  fust  trouvé  une  merveilleuse 
quantité  de  toutes  sortes  de  vivres,  que  la  duchesse 
douairriere  de  Lorraine  y  avoit  faict  venir  pour  favo- 
riser et  raftraichir,  par  soubs  main,  l'armée  de  l'Em- 
pereur son  oncle ,  en  laquelle  elle  les  faisoit  conduire 
fort  aisément  et  secrettement  par  la  rivière  ;  et  n'es- 
toient les  batteaux  sur  l'eau  plus  hault  de  trois  heures. 
Et  en  furent  arrestez  unze  chargez  de  farines,  de  bled 
et  de  vins,  qui  dévoient  partir  sur  les  neuf  heures  au 
raiz  de  la  lune;  mais  ils  nous  servirent  bien. 

CHAPITRE  XIII. 

Dom  Alphonse ,  battu  et  fait  prisonnier,  meurt  de  chagrin 
d'une  lettre  quil  reçoit  du  duc  d'Alhe.  —  Colère  de  V Em- 
pereur sur  le  peu  de  succès  du  siège  de  Metz. 

Quant  à  domp  Alphonce,il  fust  trouvé  le  lende- 
main roidde  mort  sur  son  lict,  tout  vestu;  car  il  ne 
fust  pas  en  la  puissance  d'ung  gentilhomme  néapoli- 
tain,  duquel  nous  avons  parlé  cy-devant,  nommé  Je- 
han-Vincent de  La  Porte ,  aultrement  le  seigneur 
Roux  ,  de  le  faire  dépouiller  ;  et  ne  tint  à  l'en  advertir 
et  presser  par  plusieurs  fois,  parce  qu'il  luy  avoit  esté 
baillé  en  garde  par  M.  de  Vieilleville  son  capitainne 
et  son  maistre,  qui  l'en  rendoit  fort  soigneux:  non  pas 

que  le  froid  fust  cause  de  sa  mort,  carie  gentilhomme, 
et  six  soldats  qu'il  avoit  pour  ceste  garde ,  entre tenoient 
le  feu  si  grand  en  la  chambre,  que  l'on  n'y  pouvoit 
quasi  durer  ;  mais  la  raige  et  le  creve-cœur  de  s'estre 
laisse'  si  ligierement  tromper,  luy  ravirent  ainsy  vio- 
lemment la  vie.  A  quoy  ayderent  fort  la  peur  et  la 
honte  de  se  jamais  représenter  devant  la  face  de  son 
maistre,  lequel  estoit  desja  irrité  contre  tous  les  prin- 
cipaux seigneurs  et  capitainnes  de  son  armée,  ainsy 
que  luy  avoit  -escrit  le  duc  d'Alve,  le  jour  précèdent 
de  sa  prise  ;  et  estoient  les  lettres  de  ce  subject ,  car 
nous  les  vismes  traduites  par  Le  Grec  d'hespaignol  en 
français,  ausquelles  il  y  avoit  quelques  traicts  de  grande 
rizée  :  et  commenceoient,  après  quelques  salutations 
et  recommandations,  selon  leur  style,  de  ceste  façon  : 
«  L'Empereur  saichant  au  vray  que  la  br esche  es- 
toit  plus  que  raisonnable,  et  que  pas  ung  de  ses  capi- 
taines ne  s'advanceoit  de  l'enfoncer,  il  s'y  est  faict 
porter  par  quatre  lansquenets  ;  et  l'ayant  veue,  il  a 
demandé  en  grande  colère:  «  Comment,  playes  de 
Dieu!  n'entre-t-on  point  là-dedans?  Elle  est  si  grande 
et  si  à  fleur  de  fossé  :  vertu  de  Dieu  !  à  quoy  tient-il?  » 
Je  luy  ai  respondu  que  nous  avions  avertissement  très- 
certain  que  le  duc  de  Guyse  avoit  faict  faire  derrière 
la  bresche  ung  retranchement  fort  large  et  spacieux, 
garny ,  au  reste,  d'ung  milliasse  d'artiffices de  feu,  qu'il 
n'y  a  armée  qui  ne  s'y  perde.  Et  puis  :  «  Mort-Dieu, 
dist-il,  que  ne  l'avez-vous  faict  essayer?  Vous  arrestez- 
vous  à  ce  que  Ton  vous  rapporte?  »  J'ay  esté  contrainct 
de  luy  répliquer  que  nous  n'avons  pas  affaire  à  Dure  (0, 

(0  Affaire  à  Dure  :  Duren ,  ville  du  duché  de  Juliers.  Charles  -Quint 
Pavoit  prise  sans  beaucoup  de  résistance. 

Ingolstat,  Passau,  ny  aux  aultres  villes  d'Allemaigne 
qui  se  rendent  n'estant  qu'à  demy  combattues;   car 
là-dedans  il  y  a  plus  de  dix   mille  braves  hommes , 
soixante  ou  quatre-vingts  grands  seigneurs,  et  neuf 
ou  dix  princes  du  sang  royal  de  France,  comme  Sa 
très-sacrée  Majesté'  a  peu  cognoistre  par  les  sanglantes 
et  victorieuses  saillies  qu'ils  ont  faictes  sur  nous ,  tous- 
jours  à  nostre  perte  et  grand  desavantaige.  Il  s'est,  sur 
ceste  remonstrance,  haulsé  de  colère  plus  que  jamais  , 
disant  :  «  Ha!  je  renye  Dieu!  je  voy.  bien  que  je  n'ay 
plus  d'hommes:  il  me  fault  dire  adieu  à  l'Empire,  à 
toutes  mes  entreprises  et  au  monde,  et  me  confiner 
en  quelque  monastère;  car  je  suis  vendu  et  trahy ,  ou , 
pour  le  moins,  aussi  mal  servy  que  prince  portant 
tiltre  de  monarche  sçauroit  estre  ;  et,  par  la  mort- 
Dieu  ,  devant   trois  ans  je  me  rendray  cordelier.  » 
Vous  asseurant,  domp  Alphonce,  que  si  je  n'eusse 
este'  hespaignol,  j'eusse  quitté  sur  l'heure  son  service  ; 
car  s'il  a  esté  mal  servy  en  ce  siège ,  il  s'en  fault  pren- 
dre à  Brabançon,  lieutenant  de  la  royne  de  Hongrie, 
qui  a  eu  le  principal  commandement  en  ce  siège, 
d'aultant  qu'il  est  comme  français,  et  la  ville  de  Metz 
au  climat  de  France  ;  oultre  les  intelligences  dont  il 
se  vantoit  de  plusieurs  pacants  (0  qu'il  avoit  là-de- 
dans, du  nombre  desquels  sont  les  Tallanges,  les  Bau- 
doiches  et  les  Gornays  ,  des  plus    anciens  gentils- 
hommes de  la  ville  de  Metz. 

«  Et  toutesfois  nous  avons  assiégé  la  ville  par  le  plus 
fort  endroit;  d'aultre  part,  nos  mynes,  qui  ont  esté 
esventées,  n'ont  poinct  joué,  mais  sont  devenues  gri- 
maces, de  façon  que  toutes  choses  nous  ont  fort  mal 

(')  Pacants  :  noin  injurieux  donné  aux  habitans  de  Metz- 


HENltl   II.    [l552]  59 

succédé,  et réussy contre  toute  espérance: aussi  avons- 
nous  voulu  combattre  les  hommes  et  le  temps  :  il  n'est 
pas  à  s'en  repentir;  mais  c'est  le  bon,  et  que  pour  cou- 
vrir son  oppiniastreté,  il  nous  en  attacque,  et  1  éjecte 
sur  nous  tous  les  malheurs  et  sa  faulte  ;  il  voit  tous  les 
jours  ses  gens  de  pied  qui  meurent  à  tas,  et  principa- 
lement nos  Allemands,  qui  sont  en  la  fange  jusques 
aux  oreilles.  Ne  faillez  de  faire  descendre  les  unze 
batteaux  deraffraichissementque  nous  envoyé  Son  Al- 
tesse de  Lorraine,  car  nostre  arme'e  pastit  infiniment  ; 
mais,  sur-tout,  tenez-vous  sur  vos  gardes  de  Vieille- 
ville  ,  qui  est  venu  à  Thoul  avec  des  forces  de  Verdun  ; 
car  l'Empereur  en  a  une  merveilleuse  appréhension , 
pour  ce  qu'il  congnoist  sa  valeur  et  ses  ruses  il  y  a 
long-temps,  jusques  à  dire  que  sans  luy  il  seroit  roy 
de  France  ;  car  quand  il  entra  au  royaume  par  la  Pro- 
vence, Vieilleville  le  prévint,  et  se  saisit  d'Avignon 
par  un  fort  rusé  stratagesme  ;  de  sorte  que  le  connes- 
table  dressa  son  armée,  qui  l'einpescha  de  passer  plus 
oultre  :  si  bien  que  son  entreprise  et  son  voyaige  re- 
vindrent  à  néant ,  dont  fut  contrainct  de  s'en  retour- 
ner, sur  ses  voyes,  avec  grande  perte  et  reprochable 
honte.  Et  depuis  ce  temps-là,  Sa  Majesté  l'a  tousjours 
appelle  Lyon-Regnard.  Je  vous  en  adverty  comme 
vostre  parent,  car  je  serois  très-marry  que  nostre  na- 
tion donnast  au  maistre  occasion  de  se  fascher,  plus- 
tost  que  les  aultres,  qu'il  favorise  et  respecte  plus  que 
nous*,  et  adiozj,  hermano  (*).  » 

Il  fut  fort  aisé  à  juger  à  tous  ceux  qui  leurent  ceste 
lettre,  qu'elle  estoit  la  vraye  et  principale  cause  de 
sa  mort,  ayant  forfaict  contre  tous  les  poincts  y  eon- 

(')  Adioz,  hermano  :  adieu,  frère. 

tenus.  M.  de  Vieilleville  fust  estrangement  marry  de 

cesle  advanture,  car  il  en  vouloit  faire  ung  présent  à 

M.  le  mareschal  de  Saint-André',  comme  il  avoit  faict 

de  Fabrice  Golone  à  M.  de  Nevers,  s'estant  tousjours 

montre',  de  son  aptitude  naturelle,  plus  curieux  d'amis 

que  d'escus. 

i 

CHAPITRE  XIV. 

M.  le  duc  de   Nevers   vient  trouver  M.  de    Vieilleville  à 

Pont-à  -  Mousson. 

Après  l'avoir  faict  enterrer,  il  alla  veoir  les  unze  bat- 
teaux  cy-dessus  mentionnez,  qui  estoient  en  la  garde, 
dès  l'heure  mesme  de  la  prise  de  ville,  de  son  maistre 
d'hostel,  le  sieur  de  La  Besnerie;  et  fuient  incontinant 
deschargez  ,  le  tout  apporté  en  la  ville  ,  qui  nous 
vint  fort  à  propos,  veu  le  séjour  que  nous  fismes.  Mais 
sur  le  point  d'aller  disner,  on  iuy  vint  dire  que  M.  de 
Nevers  estoit  à  la  porte.  L'aise  qu'il  en  receust  est  quasi 
inexprimable;  et,  venant  audevant  de  luy  pour  le  re- 
cevoir, il  le  trouva  desja  entré ,  et  en  plaine  rue.  M.  de 
Nevers,  sans  attendre  les  cérémonies,  respects  et  reve- 
rances  que  l'on  défère  aux  princes,  avecques  une  joye 
indicible  le  vint  embrasser,  luy  disant  :  «  C'est  moy , 
monsieur,  mon  parfaict  amy,  qui  vous  doy  tous  ces 
honneurs,  et  qui  les  méritez  mieux  que  moy,  et  mon 
Orçlre  quant  et  quant.  »  Et  l'oste  de  son  col  pour  en 
entourer  le  sien  ;  mais ,  le  voulant  M.  de  Vieilleville 
reffuser,  il  jura  le  Dieu  vivant  qu'il  ne  disneroit  pas 

avec  luy  s'il  ne  le  portoit  tant  que  le  disner  dureroit, 
disant:  «Comment,  monsieur,  mon  parfaict  amy, 
deffaire  trois  si  belles  compaignies  avec  si  peu  de 
gens,  et  conduictes  par  un  g  si  furieux  capitainne  que 
Fabrice  Colone;  surprendre  une  telle  ville,  si  bien 
gardée  par  ung  Hespaignol ,  le  plus  ruse'  de  toute  Far- 
inée impériale;  le  tout,  sans  perdre  ung  homme!  Qui 
pensez -vous  qui  vous  Soit  comparable?  Je  meure  si 
mon  Ordre  ne  me  faict  honte,  et  Fhonoreray  et  esti- 
meray  toute  ma  vie  mieux,  de  le  veoir  pendre  seule- 
ment une  heure  sur  vostre  estomach.  »  M.  de  Vieille- 
ville  ne  sceust  que  respondre  ,  sinon  que  tout  ce  qu'il 
a  faict  en  sa  vye  n'est  pas  digne  des  louanges  qu'il  luy 
plaist  luy  donner,  qu'il  attribue  plustost  à  sa  bonté 
et  à  l'amytié  qu'il  luy  porte  que  à  ses  mérites.  Et  là- 
dessus  ils  vont  disner  au  logis  de  M.  de  Vieilleville , 
où  fust  magnifiquement  traicté  M.  de  Nevers  (0,  avec 
les  seigneurs  qui  l'avoient  accompaigné,  du  nombre 
desquels  estoient  le  marquis  d'Isle,  son  second  fils, 
le  sieur  de  Crecquy,  le  sieur  de  Bugnenaux  et  plu- 
sieurs aultres. 

Après  disner   M.  de  Vieilleville  retire  l'Ordre  de 
son  col,  et,  l'ayant  baisé,  le  remet  avec  une  grande 

(')  Le  duc  de  Nevers  étoit  en  ce  temps-là  François  de  Clëves,  pre- 
mier du  nom ,  qui  eut  deux  fils  de  son  mariage  avec  Marguerite  de  Bour- 
bon: François  de  Clëves,  second  du  nom,  qui  naquit  le  3i  mars  i53g, 
et  Jacques  de  Clëves  ,  marquis  d'Isles,  qui  naquit  le  ie»  octobre  i544? 
suivant  les  auteurs  de  X Histoire  généalogique.  Ce  dernier  n'avoit  par 
conséquent  que  huit  ans  en  1 552  ;  l'autre  étoit  dans  sa  quatorzième 
année ,  et  par  conséquent  plus  en  état  que  le  cadet  de  suivre  son  père 
a  la  guerre  ;  ce  qui  donne  lieu  de  croire,  ou  que  les  auteurs  de  l'Histoire 
généalogique  se  sont  trompés  sur  la  date  de  la  naissance  du  marquis 
d'Isles  ,  ou  que  l'auteur  de  ces  Mémoires  s'est  mépris  en  mettant  le  ca- 
det à  la  place  de  l'aîné. 

reverance  à  celluy  de  M.  de  Nevers ,  qui  le  receust  à 
grandissime  joye,  disant  là -dessus  mille  bons  propos 
qui  i  edondoient  à  sa  louange.  Et  après  luy  demande 
s'il  n'estoit  pas  d'advis  qu'ils  feissent  une  despesche 
commune  au  Roy  de  tout  ce  qui  s'estoit  passé  depuis 
quatre  jours;  qu'il  l'estoit  venu  trouver  par  le  com- 
mandement de  Sa  Majesté,  pour  l'asseurance  qu'il  a 
qu'elle  en  recevra  beaucoup  de  contentement  :  «  car 
vous  avez,  dist-il,  aullant  bravé  l'Empereur  en  la 
Voyvre  et  icy,  que  jamais  brave  capitainne  et  valeu- 
reux chevalier  sçauroit  faire,  et  avec  ung  merveilleux 
heur,  qui  est  à  tout  aultre  incomparable.   » 

M.  de  Vieilleville,  après  l'avoir  dignement  remer- 
cié, fut  de  ceste  oppimon  ;  mais  il  attendoit  le  corn* 
paignon  de  Suligny,  nommé  Habert,  qu'il  avoit  en- 
voyé au  camp  de  l'Empereur  pour  descouvrir  et 
esclairer  ses  actions  et  entreprises,  affin  de  faire  une 
bonne  despesche  au  Roy,  et  le  tenir  adverty  des  plus 
secrets  deportements  de  son  ennemy  :  lequel  Habert 
arriva  une  heure  après;  qui  les  fist  resserrer  en  une 
chambre  seulets  avec  leurs  secrétaires,  sur  les  rap- 
ports duquel  ils  despescherent  de  bien  amples  lettres 
au  Roy,  qu'ils  envoyèrent  à  Thoul  à  M.  des  Glavolles, 
qui  fist  courrir  le  pacquet  ;  et  n'oublièrent  la  mesme 
lettre  du  duc  d'Â-lve  à  dom  Alphonce  d'Arboulangua , 
pour  faire  rire  Sa  Majesté  du  vœu  de  l'Empereur  de 
se  rendre  moyne,  plus  par  desespoir  que  par  dévo- 
tion ,  encores  avec  blasphème.  Quant  aux  trois  cor- 
nettes hespaignoles  ,  ils  les  retindrent  en  intention 
d'en  faire  ce  qui  sera  recité  cy-après,  et  renvoyèrent 
incontinant  Habert  au  camp  de  l'Empereur,  avec  l'es- 
charpe  jaulne,  pour  tousjours  sentir  si  le  duc  d'Alve 

feroit  poinct  quelque  entreprise  sur  le  Pont-à-Mous- 
son,  parce  qu'il  n'estoit  fortiffié  qu'à  la  vieille  mode, 
sans  flancs,  parapects ,  bouievarts,  ravelins,  cases- 
mattes,  plates-formes,  ny  aulcun  rempart,  où  aussi 
M.  de  Vieilleville  n'estoit  nullement  d'advis  qu'on 
touschast ,  et  plustost  l'abandonner  à  la  première 
nouvelle  qui  surviendroit  que  l'ennemy  s'y  voulût 
présenter,  pour  n'offenser  la  neutralité,  ny  donner 
occasion  à  l'Empereur  de  se  saezir  des  aultres  villes 
de  Lorrainne ,  ny  faire  danser  à  ce  jeune  prince  la 
piedmontoyse. 

CHAPITRE  XV. 

M.  de  Vieilleville  enlève'  un  convoi  de  vivres  destiné  pour 
F 'armée  de  l'Empereur. 

Le  lendemain,  qui  estoit  le  troisiesme  jour  d'après 
la  prise ,  M.  de  Vieilleville  mist  en  avant  qu'il  falloit 
sortir  en  campaigne  avec  les  cornettes  hespaignolles , 
pour  servir  de  gluaux  à  ceux  de  l'armée  impériale 
qui  se  seroient  escartez,  de  s'y  venir  ranger  et  s'y  per- 
dre :  ce  que  M.  de  Nevers  trouva  le  mieux  du  monde, 
et  en  voulut  estre  ;  mais  M.  de  Vieilleville  insista  fort 
au  contraire  ,  et  qu'il  ne   failloit  ainsi  hazarder  les 
princes  :  «  Vous  debatez  pour  néant,  dist  M.  de  Ne- 
vers;  car  vous  n'exécuterez  poinct  ceste  gaillarde  en- 
treprise que  je  ne  participe  au  plaisir;  et  me  démets 
totallement  de  toute  autborité,  et  ne  veux  marcher  et 
combattre  que  sous  la  faveur  de  vostre  bonne  et  heu- 

reuse  fortune.  »  Ainsi  ils  sortirent  environ  trois  cents 
chevaux,  que  lanciers,  que  harquebuziers,  et  environ 
centpistolliersacoustrez  à  la  reithtre,  avec  les  escharpes 
rouges  de  la  defîaicte  de  Roziers,  et  les  susdictes  cor- 
nettes: de  sorte  que  de  loing  on  les  enst  pris  pour 
trouppeshespaignoles,  flamandes  ou  deBourgoigne;et 
vindrent  jusques  à  Corney,  my-chemin  du  Pont-à-Mous- 
son  a  Metz,  sans  rien  rencontrer  par  les  chemins,  ny 
dedans  le  villaige  ;  qui  fut  cause  qu'ils  passèrent  oultre, 
et  envoyèrent  les  cent  reithtres  devant  battre  l'estrade, 
Le  Grec  avec  eux,  si  on  rencontroit  des  Hespaignols, 
et  Suligny  qui  portoit  la  cornette  de  feu  Alphonce, 
qui   parloit    allemand ,   la  grosse  trouppe  marchant 
après.  Et  à  demye- lieue  du  villaige  vingt  ou  trente 
chevaux  parurent,  lesquels,  voyant  escharpes  et  cor-, 
nettes  rouges ,  font  débander  trois  hommes  de  leur 
trouppe  pour  nous  venir  recôgnoistre.  Le  Grec  s'ad- 
vance,  qui  parle  à  eux  hespaignol,  dont  ils  furent  bien 
aises.  Ils  demandent  nouvelles  de  dom  Alphonce  ;  il 
respond  qu'il  est  en  ce  gros  hôt  qu'il  leur  monstre 
derrière.  Ils  vont  faire  leur  rapport  à  leurs  compaignons 
qui  s'approchent  sans  deffiance.  Les  sieurs  d'Orvaulx 
et  du  Mesnil- Barré,  qui  menoient  la  trouppe,  les  in- 
vestissent et  arrestent,  leur  faisant,  sans  coup  frapper, 
rendre  les  armes  :  de  quoy  ils  furent  bien  esbahis.  De 
marcher  plus  oultre ,  il  n'y  avoit  pas  grande  seureté  ; 
car  nous  n'estions  qu'à  deux  lieues  du  camp  de  l'Em- 
pereur :  toutesfois  M.   de  Vieilleville  fut  d'advis  que 
l'on  pouvoit  passer  encores  quelque  demye-lieue  plus 
oultre,  tirant  vers  le  Pont  -  à  -  Maygny,  qui  est  sur  la 
rivière  de  Seille,  qui  entre  dedans  Metz  :  ce  qui  fut 
suivy.  Mais  par  ce  chemin  on  rencontra  plus  de  cent 

hommes  de  cheval ,  et  aultant  de  pied ,  par  petites 
trouppes,  et  plus  de  soixante  charrettes  chargées  de  vins, 
d'avoine  et  d'aultres  vivres  que  l'on  menoit  au  camp, 
qui  toutes  furent  arrestées,et  plusieurs  des  hommes 
tuez,  de  peur  qu'ils  allassent  donner  l'allarme  et  nous 
faire  suyvre.  Et  y  avoit  ung  grandissime  plaisir  en 
telles  rencontres,  car  ils  s'y  venoient  ranger  librement, 
ou  nous  attendoient  sans  se  doubter  d'aulcune  hosti- 
lité, et  se  trouvoient  cependant  investis,  avec  risée  et 
mocquerie. 

Or  il  fust  question  de  faire  retraicte,  car  il  estoit 
basse  heure;  mais  d'aller  au  Pont- à  -  Mousson  il  n'y 
avoit  ordre  ,  car  nous  en  estions  à  quatre  grandes 
lieues ,  et  neigeoit  excessivement  ;  de  sorte  qu'il  fust 
résolu  de  retourner  à  Corney,  et  y  demeurer,  encores 
que  ce  logis  fust  fort  incommode,  à  cause  des  incur- 
sions ordinaires  que  les  gens  de  l'Empereur  y  avoient 
faictes;  mais  ils  n'y  venoient  plus,  n'y  trouvant  rien 
plus  à  prandre  :  il  y  avoit  encores  des  fourraiges,  et 
rien  que  du  pain  pour  les  pauvres  habitans,  encores 
bien  peu,  ny  pas  ung  lict  ;  car  l'on  avoit  tout  trans- 
porte' en  l'armée  pour  la  commodité  du  siège.  Mais 
nostre  espérance  estoit  sur  le  charroy  que  nous  avions 
pris,  qui  portoit  grande  abondance  de  beaucoup  de 
sortes  de  vivres ,  principalement  d'avoine  pour  les 
chevaux. 

Arrivez  que  nous  fusmes  à  Corney,  tout  chacun 
s'embesoigna  aux  barricades ,  et  les  prisonniers  si  bien 
resserrez,  qu'il  estoit  impossible  qu'ils  eschappassent, 
car  ils  estoient  liez  et  attachez ,  et  principalement  les 
Wallons,  qui  sont  de  toutes  les  provinces  des  Pais-Bas, 
que  l'on  appelle  Flamans-Hennuyers ,  et  Bourgui- 
27.  5 

gnons.  Quant  aux  Hespaignols,  Italiens  et  Allemands, 
M.  de  Vieilleville  les  faisoit  plus  favorablement  traicter  ; 
car  les  aultres  sont  ennemis  mortels  du  nom  français , 
encores  qu'ils  en  soient  sortis  et  que  nous  usions  d'un 
mesme  langaige  ;  mais  la  muance  (0  des  seigneurs  nous 
a  ainsy  altérez  d'amytié,  et  envenimez  les  ungs  contre 
les  aultres,  comme  nous  avons  dit  ailleurs. 

En  ce  pauvre  logis  la  nuict  se  passa  fort  joyeuse- 
ment, et  avec  bonne  chère,  car  le  vin  ne  manqua 
poinct ,  et  d'aultres  sortes  de  vivres  en  abondance , 
jusques  à  la  volaille  et  des  fruicts  qui  estoient  en  ces 
charrettes.  Mais  M.  de  Vieilleville  se  deplaisoit  de 
veoir  M.  de  Nevers  sans  lict;  et,  après  l'avoir  prié  de 
patienter,  qu'une  nuict  estoit  bien-tost  passée  ,  il  luy 
demanda  le  mot  :  ce  qu'il  reffusa ,  disant  qu'il  aime- 
roit  mieux  mourir  que  d'aller  contre  sa  parolle  :  «  Car 
vous  sçavez  bien ,  monsieur,  mon  parfaict  amy ,  que 
j'ai  protesté,  au  partir  du  Pont,  de  combattre  sous 
vostre  bonne  fortune ,  et  ne  me  mesler  de  rien  ;  et  me 
vois  reposer  sous  l'asseurance  de  vostre  bonne  grâce.  » 
Et  se  jecte  tout  vestu  sur  un  fagot  de  paille  ;  et  beau 
feu. 

M.  de  Vieilleville ,  après  l'avoir  remercié  de  ceste 
déférence,  va  donner  ordre  pour  les  gardes;  et  donna 
le  mot  à  ceux  qui  commandoient  à  quatre  corps-de- 
gardes  qu'il  avoit  posez  aux  quatre  advenues  du  vil- 
laige,  et  aux  gentilshommes  qui  estoient  ordonnez 
pour  les  rondes.  Plus  ,  il  fit  dresser  un  corps -de- 
garde  devant  le  logis  de  M.  de  Nevers,  sans  bruict, 
et  un  aultre  devant  le  sien.  Cela  faict,  il  se  retira, 
non  pas  pour  gueres  dormir ,  car  il  fust  quasi  toute  la 

(')  Muûnce  :  changement. 


HENRI  II.     [l552]  67 

nuict  sur  pied,  et  fist  les  rondes  de  devant  et  d'après 
my  nuict;  car,  ayant  ce  prince  en  charge,  il  ne  s'en 
pouvoit  fier  qu'en  soy-mesme. 

CHAPITRE  XVI. 

M.  de  Vieilleville  enlève  un  autre  convoi  destiné  pour  la 
bouche  de  l'Empereur. 

Le  jour  esclos ,  il  vint  en  la  chambre  de  M.  de  Ne- 
vers  ,  qu'il  trouva  desja  prest  à  sortir  ;  auquel  il  de- 
manda s'il  n'estoit  pas  d'advis  qu'ils  allassent  encores 
battre  l'estrade  devers  le  Pont-à-Maigny  ;  car  c'estoit 
le  chemin  par  lequel  il  venoit  beaucoup  de  vivres  et 
de  bons  (0  de  Nancy,  de  Nomeny,  et  du  ban  de  Disme, 
aU  camp  de  l'Empereur,  soubs  la  faveur  et  passeports 
de  sa  niepce,  qui  n'y  espargnoit  sa  peine  ni  la  des- 
pence; et  qu'ils  n'estoient  nullement  descouverts  pour 
Français,  qui  leur  estoit  ung  grand  moyeu  de  bien 
endommaiger  l'ennemy ,  et  avec  peu  de  perte.  A  quoy 
s'accorda  fort  aisément  M.  de  Nevers. 

Là-dessus  M.  de  Vieilleville  commande  que  chacun 
repaisse  et  fasse  bien  disner  les  chevaulx,  et  qu'ils  en 
avoient  pour  dix  bonnes  heures  de  taillé;  puis  ordonne 
des  prisonniers,  qui  furent  incontinant  conduicts  au 
Pont-à-Mousson ,  et  de  ce  qui  devoit  demeurer  pour 
la  garde  du  villaige,  avec  deffenses  expresses  de  ne 
laisser  sortir  ung  seul  habitant,  dont  on  sçavoit  le 
nombre,  principalement  qui  prinst  le  chemin  de  Metz, 
sur  peine  d'estre  tué. 

(')  De  bons  :  de  secours  de  toute  espèce. 

5. 


68  [l552]    MÉMOIRES  DE  VIEILLEVILLE. 

Tout  cela  ainsy  bien  ordonné,  l'on  marche,  comme 
sur  les  huict  heures  du  matin  du  s*3  décembre  de  la 
mesmè  année,  en  toute  allaigresse  et  espérance  de  se 
faire  riches,  et  de  rencontrer  pour  le  moins  de  quoy 
faire  bonne  chère  :  qui  ne  fust  poinct  vaine,  car  nous 
ne  fusmes  pas  esloignez  d'environ  deux  lieues  du  vil- 
laige,  que  nous  rencontrasmes  six  charrettes  chargées 
de  vin  et  d'aultres  vivres  exquis,  que  Son  Altesse  en- 
voyoit  par  singularité  à  l'Empereur  son  oncle ,  comme 
pour  sa  bouche  (  car  il  y  avoit  douze  saulmons  du 
Rhin,  la  moitié  en  paste),  conduictes  par  huict  gentils- 
hommes et  vingt  soldats  ;  lesquels,  quand  ils  nous 
veyrent  ainsy  rouges,  commencèrent  à  se  réjouir  et 
s'escrier,  disant  :  «  Voilà  l'escorte  que  l'Empereur  nous 
envoyé  !  »Et  s'advancent  pour  nous  venir  bien-veigner, 
demandants  qui  commandoit  en  ceste  trouppe.  Mais 
ils  furent  esbahis  qu'on  les  arreste,  et  qu'on  leur  tire 
criant  :  France!  Les  harquebuziers  furent  tuez ,  et  les 
gentilhommes  mis  à  pied  et  en  seure  garde.  Et  pour 
ce  qu'il  pouvoit  estre  environ  midy,  on  fist  collation 
en  plaine  campaigne  ;  où  furent  beus  quatre  poins- 
sons  de  vin,  qui  estoit  excellent,  et  departy  aux  plus 
apparantsdecespastésde  saulmon.  Les  gentilshommes 
dirent  qu'il  y  avoit  une  charrette  chargée  de  fruicts 
dedans  des  tonnes  neufves,  et  une  aultre  de  pains  de 
bouche  aussi  dedans  des  tonnes ,  et  que  tous  ces  raf- 
fraischissements  estoient  de  la  part  de  la  ville  de  Nancy 
et  du  grand -mais  tre  de  Lorraine,  qu'ils  envoy  oient  à 
l'Empereur  pour  le  gratiffier,  et  que  les  unze  bat- 
teaux  qui  avoient  esté  arrestez  au  Pont-à-Mousson  es- 
toient de  la  part  de  tous  lesEstats  de  Lorraine,  pour 
recommander  à  Sa  Majesté  toute  la  province  ;  que 

quand  Son  Altesse  en  sceust  la  desconvenue  elle  en 
cuyda  mourir  de  raige  et  de  despit;  mais  qu'elle  saiche 
encores  ceste-cy,  ils  s'asseurent  qu'elle  en  mourra. 

CHAPITRE  XVII. 

Colère  de  l'Empereur  contre  M.  de  y  ieilleville . 

Lors  l'ung  d'entre  eux,  nommé  Vignaucourt,  va 
demander  si  ces  trouppes  n'estoient  pas  de  M.  de 
Viciileville.  «  Pourquoy,  respond  M.  de  Vieilleville, 
sans  se  faire  cognoistre,  le  demandez -vous? — Pour  ce, 
dist-il,  qu'il  a  pris  le  Pont-à-Mousson  avec  les  en- 
seignes et  escharpes  rouges,  de  quoy  l'Empereur  est 
en  extrême  colère;  car  j'estois  hier  à  son  lever,  et  je 
l'ouys  jurer  que  si  jamais  il  le  peut  attraper,  qu'il  le 
fera  empaler,  disant  telles  parolles  :  «  Ce  traditor,  lyon- 
vulpe  de  Vieilieville,  a  pris  le  Pont-à-Mousson  avec 
mes  enseignes  et  devises,  et  tué  de  sang  froid  mon 
pauvre  doinp  Alphonce  d'Arboulangua,  et  faict  tuer 
tous  les  malades  de  mon  armée  qui  y  estoient,  et  pris 
les  unze  batteaux  de  vivres  que  les  Estats  de  Lorrainne 
m'envoy oient  ;  mais  je  jure  au  Dieu  vivant  que,  si 
jamais  il  tombe  entre  mes  mains,  je  luy  apprendray  à 
user  dételles  perfidies,  et  se  servir  de  mon  nom,  de 
mes  armes  et  enseignes,  pour  me  ruyner.  Il  n'y  a 
prince  au  monde,  pour  puissant  et  valeureux  qu'il 
soit,  qui  n'y  fust surpris  et  trompé:  qu'il  s'asseure  bien 
qu'il  n'en  aura  pas  meilleur  ni  a  relié  que  d'estre  em- 
pallé  \  et  le  condampne  de  ceste  heure,  si  jamais  je  le 

puis  tenir,  à  ce  supplice.  Et  vous  aultres,  je  parle  à 
vous  qui  commandez  en  mon  armée,  quelles  gens  estes- 
vous,  que  vous  ne  faites  quelque  entreprise  sur  ce 
meschant?  car,  à  ce  que  j'entendy  encores  hier  par 
quelqu'un  qui  m'est  ridelle,  qu'il  court  les  champs 
tous  les  jours,  ayants  tous  ses  soldats  l'escharpe  rouge, 
cornettes,  enseignes  hespaignolles  et  de  Bourgoigne, 
sous  l'ombre  desquelles  il  faict  mille  assassinats  sur 
mes  gens  -,  car  personne  ne  s'en  deffie  :  ne  voilà  pas 
une  grande  meschancete  ?  Par  la   mort-Dieu!    vous 
n'estes  pas  hommes  d'endurer  telles  traverses,  et  ne 
faictes  cas  ny  de  mon  honneur  ny  de  mon  service.  »  A 
ce  courroux  et  très-furieuse  colère,  il  sourdit.ung  fort- 
grand   murmure   parmy   tous  les  princes  et  grands 
seigneurs  qui  estoient  en  sa  chambre,  et  en  sortirent 
bien  faschés.  Que  s'il  ne  se  prand  garde,  il  y  aura 
bientost  entreprise  sur  luy,  car  ils  sont  fort  enveni- 
mez, principalement  les  Hespaignols,  à  cause  de  la 
mort  de  domp  Alphonce  d'Àrboulangua,  que  l'on  a 
faict  si  cruellement  mourir.  » 

M.  de  Vieilleville  répliqua  que  domp  Alphonce 
fust  trouvé  mort  sur  son  lict,  sans  que  personne  luy 
ayt  aydé  à  mourir,  et  que  M.  de  Vieilleville  aymeroit 
mieux  n'avoir  jamais  esté  que  d'avoir  commis  une  si 
grande  meschancete  :  toutesfois  il  ne  se  donne  pas 
peinne  de  toutes  les  menaces  de  l'Empereur,  mais 
que  pour  sa  réputation  il  fera  tousjours  mentir  le  plus 
grand  prince  d'Hespaigne  quand  il  le  vouldra  accuser 
d'une  telle  inhumanité.  Vignaucourt  congneust  bien  à 
ce  langaige  que  c'estoit  M.  de  Vieilleville  qui  parloit  ; 
qui  luy  fîst  tenir  bride  à  ses  discours,  aussi  qu'on  luy 
fist  signe:  lequel,  et  les  aultres  gentilshommes  lor- 

rains,  veyrent  prandre  devant  eux  encore  dix  ou  douze 
chevaux,  chargés  de  vivres,  qui  venoient  des  pays  cles- 
susdictstrafficquer  au  camp  de  l'Empereur  ;  car,  voyants 
ces  cornettes  ronges  arborées,  ils  ne  se  deffioient  pas 
de  leur  malheur,  et  beaucoup  de  soldats  et  d'aultres 
gens  qui  estoient  desvalizez  et  arrestez ,  car  ils  alloient 
au  camp  de  l'Empereur,  ne  pensants  pas  trouver  si 
près  l'ennemy. 

Là-dessus  M.  de  Vieilleviile  dist  à  M.  de  Nevers 
qu'il  se  failloit  retirer  puisqu'il  ne  se  presentoit  rien 
pour  combattre,  et  qu'ils  avoient  du  temps  assez  pour 
gaigner  le  Pont-à-Mousson  :.à  quoi  M.  de  Nevers 
s'accorda.  Et  comme  ils  eussent  desja  entré  au  grand 
chemin,  et  à  demye  lieue  de  Corney ,  ils  veirent  en  la 
plaine  ung  homme  qui  venoit  derrière  au  grand  galop  ; 
qui  fust  cause  qu'ils  firent  alte  en  le  surattendant. 

Et  à  l'approche,  ils  cogneurent  que  c'estoit  Habert; 
lequel  dist  à  M.  de  Vieilleviile,  tout  haut,  qu'il  se 
retirast  en  diligence,  ou  au  Pont,  ou  àThoul,  et  qu'il 
se  gardast  bien  de  coucher  à  Corney;  car,  sur  la  my- 
nuict,  il  aura  plus  de  trois  mille  harquebuziers,   et 
mille  chevaux  sur  les  bras,  que  le  prince  de  l'Infan- 
tasque  conduict ,   «  ayant  juré  à  l'Empereur  de  vous 
amener  mort  ou  vif,  et  tout  tel  vous  faire  empaler  ; 
qui  vous  a  condempné  de  sa  propre  bouche  à  ce  sup- 
plice ;  car  il  est  en  une  incroyable  colère  de  la  guerre 
que  vous  luy  faictes  avec  ses  enseignes,  armes  et  de- 
vises, et  stomacqué  merveilleusement  que  vous  ayez 
faict  tuer  domp  Alphonce  de  sang  froid,  que  sans  lin 
il  regrette.  —  Vous  soyez  le  bien  venu,  Habert,  dist 
M.   de  Vieilleviile,   car  vous  m'apportez  une  très- 
agreable  nouvelle.  »  Et  addressant  sa  parolle  à  M.  de 

Nevers ,  le  pria  de  se  retirer  au  Pont  ou  à  Thoul ,  qu'il 
n'estoit  pas  raisonnable  de  hazarder  ung  tel  prince  ;  et 
que  quant  à  luy  il  estoit  résolu  d'attendre  ce  prince 
avec  toutes  ses  piaphes  ;  puis,  haulssant  sa  parolle  : 
«  Voulez-vous  pas,  tous  qui  estes  icy,  faire  espaule  à 
ma  resolution?  Aussi  bien  n'avons-nous  poinct  encores 
faict  la  guerre  par-deçà,  ayant  toujours  usé  de  ruses 
et  de  surprises.  »  Ce  disant,  il  prend  les  cornettes  rouges 
et  les  mist  en  pièces ,  et  commanda  à  tous  de  cacher 
les  escharpeshespaignoles,  et  s'accoustrer  des  marques 
françaises.  Sur  quoy  tous  luy  respondirent  unanime- 
ment et  d'une  voix  qu'ils  mouiroient  à  ses  pieds,  et 
deschirerent  tout  ce  qu'ils  avoient  de  rouge  sur  eux. 

Mais  M.  de  Nevers  va  prandre  la  parolle,  disant 
qu'il  ne  consideroit  pas  les  forces  qui  dévoient  venir, 
et  que  peult-estre  Habert  ne  les  avoit  pas  toutes  des- 
couvertes ;  et  puis,  en  ung  village  non  muré  ny  fos- 
soyé,  auquel  on  entre  par  les  derrières  des  maisons 
comme  dedans  du  beurre,  c'estoit  se  perdre,  ce  luy 
sembloit,  assez  témérairement,  et  qu'il  n'y  avoit  aul- 
cune  apparence  de  tenir.  «  C'est  tout  ung,  respond 
M.  de  Vieilleville  ;  j'ay  trouvé  une  invention,  que, 
quand  je  la  vous  auray  dicte,  vous  jugerez  avecques 
moy  que  je  defferay  une  armée,  ou  pour  le  moins  je 
les  mettray  à  vau-de-routte.  »  M.  de  Nevers  la  voulut 
bien  apprendre,  et  le  pria  de  la  luy  communiquer. 

Alors  il  luy  va  dire  :  «  Voyez-vous  bien,  monsieur, 
ce  taillis  qui  est  à  ung  quart  de  lieue  de  Corney,  et  ce 
grand  bois  qui  est  à  une  demye  sur  la  gauche?  Je  m'en 
voy  poser  en  chacun  d'eux  cent  bons  chevaux ,  les- 
quels, quand  ils  verront  toute  ceste  harquebuzerie  et 
cavallerie  acharnée  à  nostre  villaige ,  sortiront  de  fu- 

rie ,  l'une  ambuscade  après  l'aultre ,  et  cliascune  à  deux 
trouppes,  avec  ung  grand  bruict ,  pour  leur  donner 
sur  la  queue.  La  raison  de  la  guerre  veult  qu'ils  pren- 
nent l'espouvante  si  grand  que  le  plus  hardy  gaignera 
la  fuite,  et  y  eust-il  cent  princes  del'lnfantasque,  qui 
ne  se  monstreront  pas  en  cela  plus  hardys  que  leur 
nom  ne  le  porte;  car  fantasque  (0  en  italien,  c'est 
une  chambrière  en  français.  Et  m'en  laissez  seulement 
faire  ,  j'espère  ,  avec  l'ayde  de  Dieu  ,  conduire  si  bien 
le  tout,  que  j'en  auray,  en  moins  de  deux  heures,  ma 
raison  :  si  aultrement  mal  baste ,  vous  sçavez  ,  mon- 
sieur, qu'une  généreuse  mort  toute  la  vie  honore.  » 

Quand  iVJ .  de  Nevers  entendit  ce  langaige,  il  cogneust 
bien  que  M.  de  Vieiileville  estoit  déterminé  à  sa  réso- 
lution ,  et  que  de  l'en  penser  distraire  c'estoit  quasi 
entreprendre  de  destourner  le  cours  d'une  rivière  ; 
joinct  qu'il  y  adjousta  de  son  jugement,  car  il  estoit  ex- 
périmenté guerrier,  par  lequel  -il  trouva  que  deux  cents 
beaux  chevaux ,  sol  tans  de  divers  lieux ,  à  diverses 
trouppes  de  cinquante  chevaux  chacune,  et  la  nuiet, 
pouvoient  bien  estonner  plus  grandes  forces  que  celles 
dont  l'on  avoit  adverty;  avec  la  forte  et  vive  résistance 
que  l'ennemy  trouverait  dedans  le  villaige,  il  y  avoit 
très-apparente  raison  de  tenir,  et  qu'il  en  vouloit  estre 
de  moitié.  Mais,  sur  l'instante  prière  que  luy  faisoit 
M.  de  Vieiileville  de  se  retirer,  alléguant  que  le  soing 
qu'ilpourroit prendre  delà  personne  d'ung  si  excellent 
prince  pour  le  tirer  du  hazard ,  luy  1  omproit  peut- 

(0  Fantasque.  En  italien  c'est  faute,  et  non  fantasche ,  qui  veut  dire 
chambrière.  Le  nom  du  général  espagnol  est  d'ailleurs  estropié ,  comme 
nous  l'avons  fait  observer  dans  une  note  précédente.  Ce  n'étoit  point 
le  prince  de  l'Infantasque ,  mais  le  duc  de  Tlnfantado. 

estre  quelque  desseing,  qui  apporteroit  à  toute  l'entre- 
prise ung  fort  dangereux  changement,  le  suppliant 
très-humblement  de  s'absenter,  il  1  espondit  résolument, 
quoy  qu'il  dust  advenir  de  luy,  qu'il  en  verroit  la 
fin,  et  qu'en  meilleure  compaignie,  ny  pour  ung 
meilleur  efïect,  ne  pouvoit-il  mourir,  et  qu'on  luy  fai- 
soit  un  extrême  tort  et  desplaisir  de  luy  en  parler  pour 
l'en  divertir. 

Ce  que  voyant,  M.  de  Vieilleville,  tout  resjouy,  luy 
dist  telles  parolles  :  «  Je  vous  asseure,  monsieur,  que 
ceste  vostre  resolution  a  renforce'  nostre  trouppe  de 
plus  de  cinq  cents  hommes  ;  et  espère  en  Dieu  que  nous 
ferons  ceste  nuict  ung  très-grand  et  très-signalé  ser- 
vice au  Roy  sous  vostre  charge.  Gaignons  doncques  vi- 
tement  le  villaige,  affin  de  faire  repaistre  les  deux  cents 
hommes  et  deux  cents  chevaux  que  j'ay  desja  tirez  et 
choisis  en  mon  cœur,  pour  les  loger  de  bonne  heure 
aux  lieux  que  j'ay  projecté.  » 

CHAPITRE  XVIII. 

M.  de  Vieilleville  est  averti  que  les  ennemis  marchent  en 
force  pour  le  combattre. —  Utilité'  des  espions. 

Toutes  les  trouppes  marchent  allaigrement  devers  le 
villaige,  en  ardante  délibération  de  combattre,  mais 
incroyablement  aises  et  resjouys  de  ce  que  M.  de  Ne- 
vers  en  vouloit  estre ,  et  qu'il  demeuroit  ;  car  s'il  s'en 
fust  allé,  il  remenoit  avec  luy  quarente  braves  gentils- 
hommes qui  l'avoient  accompaigné  jusques  au  Pont , 

lesquels  eussent  plustost  crevé  que  de  se  laisser  forcer 
en  la  barricade  qui  leur  eust  esté  commise,  car  ils 
avoient  le  cœur  et  la  cuyrasse  de  bonne  trempe,  et  à 
l'espreuve  de  toutes  les  peurs  et  appréhensions  de  mort, 
de  quelque  frayeur  qu'elle  se  fust  offerte  :  aussi  estoient- 
ils  des  meilleurs  et  plus  anciennes  races  de  noblesse  de 
Bourgoigne,  Champaigne  et  Picardie,  et  tels  qu'un 
grand  prince  se  les  peut  et  doit  choisir  pour  estre 
honoré  en  sa  suicte,  et  pour  la  garde  et  seureté  de  sa 
personne. 

Or ,  comme  nous  estions  à  mille  pas  près  du  villaige 
de  Corney,  nous  vismes  à  la  main  droicte  ung  homme 
à  pied,  en  la  plaine,  qui  venoit  droict  à  nous  à  grande 
course ,  traversant  les  champs  et  seillonnant  les  bleds 
verds ,  car  il  y  a  peu  ou  poinct  de  hayes  en  ce  pays-là  ; 
qui  fust  cause  que  M.  de  Nevers  et  M.  de  Vieilleville 
firent  alte  pour  sçavoir  ce  qu'il  vouloit  dire  et  de  quelle 
part  il  venoit,  et  quel  il  estoit,  car,  en  criant  et  ap- 
pellant ,  il  faisoit  signe  de  son  chapeau. 

A  l'approche,  nous  le  recognusmes  pour  le  maire 
de  Villesaleron,  auquel  M.  de  Vieilleville  avoit  tant 
faict  de  bien  à  la  defFaicte  de  Montdragon  à  Malatour  : 
et  quand  il  fut  près  il  s'escria  tout  hault ,  disant  en 
son  pathois  :  «  Sauvez-vous,  monsieur  de  Vieilleville, 
car,  par  le  nondé  (0,  le  marquis  Albert,  qui  sceyt 
que  vous  vous  retirez  en  ce  villaige ,  et  que  vous  y  avez 
couché  la  nuict  passée,  partira  devant  trois  heures 
pour  vous  y  surprendre  ceste  nuict,  avec  quatre  mille 
hommes  de  pied,  deux  mille  chevaux  et  six  canons 
pour  battre  le  village  enruyne  etle  foudroyer. — Dis-tu 
vray?  respond  M.  de  Vieilleville.  —  Ouy,  parla  mort 

(')  Par  le  nondé  :  par  le  nom  de  Dieu. 

de  monsieur;  car,  quand  j'ay  veu  l'artillerie  marcher 
droict  au  Pont-à-Moulin,  j'ay  passé  incontinant  la  Mo- 
zelle  à  pied,  car  elle  est  si  glacée  qu'elle  porte,  pour 
vous  en  venir  advertir.  »  Alors  M.  de  Nevers  va  dire 
que  le  plus  seur  estoit  de  gaigner  le  Pont ,  et  que  trop 
en  a  qui  deux  en  meine.  M.  de  Vieilleville ,  à  son  très- 
grand  regret,  fust  bien  de  cest  advis  ;  et  fust  dist  que, 
sans  s'arrester  au  villaige,  on  tirast  de  long  droict  au 
Pont  sans  se  y  arrester,  et  qu'il  y  avoit  du  temps  assez, 
et  qu'on  n'y  laissast  chose  quelconque  de  quoy  l'ennemy 
se  peust  prévaloir,  et  qu'il  n'y  demeurastame  vivante. 
Aussi  rendist-on  aux  huict  gentilshommes  lorrains  leurs 
chevaux ,  avec  permission  de  se  retirer  ;  ce  qu'ils  firent, 
car  ils  n'estoientpas  de  bonne  prise,  ne  portants  poinct 
les  armes  contre  le  Roy. 

Mais  Vignaucourt ,  en  prenant  congé ,  ne  se  peult 
garder  de  dire  à  M.  de  Vieilleville  qu'il  ne  s'esbahis- 
soit  plus  s'il  avoit  tousjours  du  bon  et  s'il  faisoit  de  si 
belles  choses,  puisqu'il  avoit  de  si  braves  et  hardis  es- 
pions; car  il  regnioit  Dieu  s'il  n'avoit  veu  hier  celluy 
qui  se  nomme  Habert  en  la  chambre  de  l'Empereur, 
qui  s'advouoit  du  colonel  Bastien  Schartel  qu'il  avoit 
laissé  malade  à  Strasbourg  ;  et  l'aultre,  dernier  venu  , 
il  l'avoit  veu  vendre  depuis  quatre  jours  pain  et  vin  au 
camp  du  marquis  Albert  de  Brandebourg.  «  Vignau- 
court, mon  amy,  respond  M.  de  Vieilleville,  tout 
homme  qui  se  mesle  de  conduire  la  guerre,  s'il  n'est 
garny  de  tels  confidents  et  serviteurs  occultes ,  n'aura 
jamais  honneur  en  ses  entreprises,  et  sera  tousjours  en 
réputation  de  mal-habile  homme  et  tenu  pour  un  sot, 
en  dangier,  au  reste  ,  d'estre  le  plus  souvent  surpris  en 
ses  mesmes  ambuscades  :  or,  adieu,  Vignaucourt;  si 

vous  trouvez  le  prince  de  l'Infantasque  parles  chemins, 
vous  luy  direz  qu'il  nous  trouvera  à  Thoul,  mais  que, 
s'il  ne  nous  prend  en  quatre  jours,  qu'il  ne  nous  pren- 
dra jamais,  car  M.  le  connestable  est  à  Sainct-Dizier 
avecques  cinquante  mille  hommes  et  trente  pièces 
d'artillerie ,  qui  marche  à  grandes  journe'es  pour  se- 
courir M.  de  Guyse.  »  Ainsi  s'en  retournèrent  ces 
Lorrains  dire  maulvaises  nouvelles  à  leur  maistresse 
la  douairière  de  Lorrainne,  et  que  ses  beaux  présents 
estoient  tombez  en  tierce  main,  quisemocquent,  pour 
tous  remerciements,  des  menaces  de  l'Empereur  et  de 
sa  niepce. 

CHAPITRE  XIX. 

M.  de  Vieilleville  retourne  a  Pont- à- Mousson. 

Nous  passasmes  doncques  le  village,  dedans  lequel 
M.  de  Vieilleville  pria  le  maire  de  demeurer  jusques 
au  lendemain,  pour  luy  rapporter  au  vray  de  toutes 
choses,  et  de  bien  observer  tout  ce  qui  se  feroit  par  les 
trouppes,  le  nombre  d'icelles  et  leurs  chefs;  et,  pour 
luy  servir  de  couverture  et  d'excuse  légitime  d'estre 
demeuré ,  il  luy  laissoit  un  muy  de  vin  et  un  sommier 
chargé  de  vivres,  des  derniers  pris;  et  si  d'adventure 
le  marquis  l'interrogeoit  qui  Ta  meu  devenir  là,  il  luy 
respondra  que ,  saichant  qu'il  y  avoit  entreprise ,  il 
avoit  amené  des  vivres  pour  ses  soldats.  Le  maire  luy 
dict  que  ceste  excuse  estoit  très-bonne ,  mais  qu'il  en 
avoit  une  aultre  plus  seure  ;  car  son  hoste  de  la  nuict 

passée  estoit  son  frère,  et  qu'il  pourra  dire  qu'il  l'est 
venu  veoir  parce  qu'il  est  malade.  M.  de  Vieilleville 
ftist  fort  aise,  et  luy  recommanda  la  fidélité  sur-tout, 
et  de  n'oublier  à  dire  qu'ils  alloient  à  Thoul,  et  que 
demain  il  luy  donneroit  de  l'argent  pour  sa  peine.  Le 
maire  se  mist  à  genoulx  devant  luy  pour  le  remercier, 
ainsy  qu'ont  accoustumé  faire  les  paysants  quand  on 
les  contente  si  largement  contre  espérance,  et  plus  que 
le  mérite  ne  requiert  ;  car,  avec  la  charge  de  vivres  et 
le  muy  de  vin  ,  il  luy  donna  aussi  le  cheval. 

Nous  arrivasmes  assez  tard  au  Pont-à-Mousson  avec 
toutes  nos  prises,  qui  estoient  grandes,  riches  et  fort 
commodes  pour  la  bouche  :  quant  aux  prisonniers,  il 
y  en  avoit  dix  ou  douze  d'estoffe ,  et  de  beaux  chevaulx. 
Chacun  reprit  son  vieil  logis.  L'ordre  fustpromptement 
donné  pour  la  garde  de  la  ville  ;  et,  afïin  d'y  obliger  les 
habitants,  on  les  intimida  que  le  marquis  Albert  avoit 
faict  entreprise  sur  la  ville  et  qu'il  la  vouloit  saccager, 
mais  qu'ils  s'asseurassent  que  tout  ce  qu'il  y  avoit  là 
de  Français  crèveront  plustost  que  cela  advienne, 
et  qu'ils  demeureront  là  exprès  pour  les  garder,  et 
n'iront  poinct  à  Thoul  ;  mais  aussi  que  de  leur  costé  ils 
s'esvertuent  de  faire  bonne  garde.  Geste  invention  de 
M.  de  Vieilleville  les  anima  tellement  à  ce  devoir, 
que  toute  la  nuict  l'on  ne  voyoit  que  gens  et  feux 
par  les  rues  ;  et  les  femmes  apportoient  en  nos  corps- 
de-garde  la  collation  de  vin  et  des  confitures  :  aussi 
que  c'estoit  la  vigile  de  Noël ,  que  l'on  ne  dort  gueres, 
les  ungs ,  comme  les  vieux ,  par  dévotion ,  mais  la  jeu- 
nesse par  desbauche  et  riblerie. 

CHAPITRE  XX. 

M.  de  Vieilleville  reçoit  avis  de  la  marche  infructueuse  des 

ennemis. 

Le  matin,  jour  de  Noël,  environ  l'heure  de  la  messe 
du  poinct  du  jour,  où  M.  de  Nevers  et  M.  de  Vieille- 
ville  avec  grande  compaignie  assistoient ,  le  maire  de 
Villesaleron  se  présenta  à  la  porte  de  la  ville,  monté  sur 
le  cheval  de  charge  qui  luy  avoit  esté  donné  ;  et  estant 
amené  devant  eux,  car  on  le  fist  entrer  sans  cérémonie 
d'aultant  qu'il  estoit  cogneu,  ils  luy  firent  dire  tout  ce 
qu'il  en  sçavoit ,  et  à  la  vérité  ;  lequel  commencea  à 
parler  ainsy  : 

«  Messieurs,  arsoir  (0,   mon  frère  et  moy,   avec 
quatre  de  nos  voisins,  montasmes  au  clocher,  où  nous 
ne   fusmes  pas  trois  heures  que  nous  veismes  bien 
loing  en  la  grande  plaine,  car  la  lune  estoit  fort  claire, 
environ  douze  chevaulx  qui  venoient  bon  train  droict 
au  villaige.  Je  descendis  incontinant,  et,  ayant  basté 
mon  cheval,  je  m'en  voy  au  grand  galop  devers  eux: 
ils  me  crient  en  langaige  français  que  je  demeurasse. 
Estant  demeuré,  ils  s'approchent  et  me  demandent  qui 
je  suis,  d'où  je  viens,  et  où  je  vas  ainsy  la  nuict.  Je 
leur  responds  que  je  suis  le  maire  de  Villesaleron ,  à 
deux  lieues  d'icy,  la  rivière  entre  deux;  que  j'estois 
venu  veoir  mon  frère  qui  se  tient  à  Corney,  lequel 
estoit  malade  ;  mais  maintenant  qu'il  se  porte  bien , 

(  '  )  Arsoir  :  hier  au  soir. 

je  m'en  retourne  la  nuict,  de  peur  de  rencontrer  le 
jour  quelque  soldat  qui  m'oste  mon  cheval.  «  Et  com- 
ment as -tu  eschappé  que  les  Français  qui  sont  au 
village  ne  te  l'ont  osté? —  Il  n'y  a  personne,  dis-je 
lors.  —  Te  mocques-tu,  parle  sang-Dieu?  Il  y  en  a 
plus  de  sept  cents  que  meine  La  Vieulxville.  —  Par 
Dieu,  messieurs,  il  n'y  en  a  pas  ung,  et  n'ay  poinct 
ouy  parler  de  La  Vieulxville  ;  mais  il  y  en  a  bien  ung 
qui  s'appelle  Vieilleville  :  que  maudict  soit-il!  car  il 
brusla   ma   grange   à  Villesaleron ,   quand   il   deffit 
Montdragon  à  Malatour.  Vous  le  cherchez  volontiers, 
puisque  vous  parlez  français.  —  Nous  le  cherchons 
pour  le  prandre,   ce   meschant-là  :   nous  sommes  à 
M.  de  Brabançon.  —  En  la  bonne  heure,  dis-je  lors. 
Mais  M.  de  Nevers  et  luy  sont  partis ,  à  trois  heures  après 
midy,  avec  toutes  leurs  trouppes ,  pour  s'en  aller  à 
Thoul.  Et  faut  qu'ils  ayent  eu  quelque  advertissement, 
car  ils  ont  deslogé  à  fort  grand  haste.  »  Alors  je  ne  vey 
jamais  mieux  renasquer  (0,  disant:  «Mort-Dieu,  que 
dira    l'Empereur?    Mais    te  moques -tu   poinct?  — 
Messieurs,  s'il  vous  plaist  me  donner  ung  homme, 
que,  s'il  y  trouve  seulement  ung  goujart,  faictes-moy 
pandre  sur  le  champ.  — Trompette,  dict  ung  homme 
mai  anges  (2) ,    va -t'en   avecqries  luy;    et  s'il   ment 
donne-luy  de  l'espée  tout  au  travers  du  corps.  »  Le 
trompette  s'advance  avec  deux  aultres  qui  le  suivent, 
et  allasmes  nous  quatre,  à  toutes  brides,  au  villaige  : 
et  quand  ils  l'eurent  bien  revise'  de  toutes  parts,  ils 
trouvèrent  que  j'avois  dict  la  vérité;  qui  fust  cause 
qu'ils  s'en  retournèrent  devers  leurs  gens  en  la  même 

(0  Renasquer  :  blasphémer.  —  (»)  Ung  homme  maranges  :  un  Fla- 
mand. 

diligence,  et  moy  avec  eux.  Nous  arrivez,  et  ayants 
faict  leur  rapport,  ils  commencèrent  à  regnyer  Dieu 
d'une  estrange  sorte,  disants  les  ungs:  «Ha!  marquis 
Albert,  tu  n'auras  pas  ta  revanche  de  Rougei  ieules  ; 
retire  hardiment  ton  artillerie;  »  lesaultres:  «  Ha!  prince 
de  l'Infantasque,  tu  as  perdu  tes  vingt  mille  escus,  car 
tu  ne  livreras  pas  Vieilleville  à  l'Empereur;  mais,  qui 
sommes  si  malheureux  que  d'avoir  failly  M.  de  Ne- 
vers  !  c'estoient  cinquante  mille  escus  de  ranson. 
Allons  vistement  faire  retourner  tout  le  monde,  pour 
ne  perdre  poinct  de  temps  ny  les  pas,  en  despit  de 
Dieu,  de  tant  donner  de  fascherie  à  l'Empereur;  il 
fault  qu'il  se  retire  par  force  :  car,  par  la  mort-Dieu! 
luy  et  nous  sommes  assiégez,  et  non  pas  les  Français. 
Que  mauldite  soit  cent  pieds  sotis  terre  l'entreprise, 
et  que  la  peste  puisse  crever  le  cœur  à  tous  ceux  qui 
luy  donnèrent  jamais  ce  conseil  !  car  c'est  sa  ruyne  et 
la  nostre.  »  Là-dessus  ils  s'en  allèrent,  les  ungs  devers 
le  marquis  Albert,  pour  faire  retirer  son  artillerie  et 
ses  trouppes,  car  c'estoit  peine  perdue;  les  aultres 
devers  le  prince  de  l'Infantasque  et  Brabançon,  pour 
mesme  elîect  :  et  de  moy,  je  pris  à  gauche,  faisant 
semblant  d'aller  à  Villesaleron  ;  mais  quand  je  les  vey 
un  peu  esloignez  je  m'en  retournay  à  Corney,  pour 
venir  dire  en  toute  vérité  ce  que  vous  avez  ouy.  » 

Ce  rapport  contenta  merveilleusement  M.  de  Nevers, 
M.  de  Vieilleville  et  toute  l'assistance,  qui  ne  fust 
sans  admirer  l'ordre  du  langaige  de  ce  maire,  et  la 
subtilité  de  ses  remonstrances,  attendu  sa  basse  qua- 
lité. Mais  ce  pacquet  courut  incontinant  par  toute  la 
ville  de  bouche  en  bouche,  si  bien  que  gentilshommes, 
soldats,  bourgeois,  et  toutes  sortes  de  gens,  furent  si 
27.  6 

ravys  d'allaigresse,  que  Ton  ne  pensa  plus  que  à  se 
resjouyr.  Et  donna  à  ce  maire  M.  de  Vieilleville 
vingt  escus,  M.  de  Nevers  dix,  disant  tout  hault  que 
chacun  devoit  luy  donner  quelque  chose  selon  son 
moyen,  car  nous  estions  tous  perdus  sans  luy  :  et  luy- 
mesme  fist  la  queste,  pressant  les  plus  aisez  de  user  de 
quelque  libéralité  en  son  endroict,  et  qu'il  meritoit 
plus  que  l'on  ne  luy  sçauroit  donner  :  qui  valut  beau- 
coup à  ce  maire,  car  on  avoit  honte  de  refïuser  ung 
prince. 

CHAPITRE  XXI. 

M,  de  Vieilleville  partage  le  butin  fait  sur  les  ennemis. 

Toutes  les  festes  de  Noël  s'escoulerent  en  telle  res- 
jouïssance,  et  avec  la  meilleure  chère  du  monde,  sans 
aulcun  soing  ny  souley,  et  à  départir  le  butin,  tant 
des  chevauix,  qui  se  vendoient  à  bon  compte,  que  des 
prisonniers,  que  l'on  ransonnoit  sans  grande  rigueur 
(car  la  pluspart  furent  renvoyez  sur  leur  foy ,  et  avec 
terme),  et  une  infinité  d'aultres  haï  des  qu'on  laissoit  à 
non  prix  :  et  estoit  l'argent  qui  en  provenoit  distribué 
par  M.  de  Vieilleville  avec  telle  discrétion  et  respect 
des  qualités  et  mérites,  que  chacun  demeura  contant; 
et  plustost  donnoit  du  sien.  Mais  sa  providence  ne  pou- 
voit  permettre  que,  parmy  tant  de  festes,  allaigresses 
et  contentements,  on  negligeast  ce  qui  .estoit  du  de- 
voir de  la  guerre;  car  il  envoyoit  tous  les  jours  deux 
hommes,  l'ung  au  plus  matin,  l'aultre  après  disner, 

par  de  là  Corney  bien  avant,  pour  descouvrir  les  en- 
treprises de  l'ennemy,  qui  nous  en  rapportoient  de  si 
agréables, nouvelles,  qu'elles  accroissoient  à  souhaict 
nos  aises  et  plaisirs-,  et  ce  doux  pacquet  nous  arrivoit 
deux  fois  le  jour,  qui  nous  entretenoit  en  incompara- 
bles délices:  et  y  jouoit-on  à  la  chance  à  trois  dez, 
et  à  la  raffle,  des  chevaulx  d'Hespaigne,  coursiers  de 
Naples,  barbes,  sardes  et  roussins,  aussi  libéralement 
que  s'ils  n'eussent  esté  qu'asnes  de  moulin. 

Il  y  en  eust  qui  voulurent  faire  le  semblable  de 
quelques  prisonniers,  parce  qu'ils  estoient  de  païs  in- 
cogneus  et  d'estranges régions,  saris  aulcune  espérance 
d'en  tirer  ung  seul  denier  de  ranson,  sinon  qu'ils  se 
disoient  des  environs  du  destrie  (0  de  Gilbathar,  mais 
en  Europpe,  et  par  conséquent  chrestiens  *,  mais  M.  de 
Vieilleville  s'en  courroucea  fort  asprement,  et  les  cuyda 
tuer  quand  il  les  surprint  sur  le  faict,  trouvant  trop 
inhumain,  tant  estoit  homme  de  bien,  que  l'on  tur- 
quisast  ainsi  le  christianisme ,  et  par  les  mesmes  chres- 
tiens :  il  mist  tous  les  prisonniers  en  liberté  sans  rien 
payer,  et  chassa  ces  barbares  joueurs,  leurs  maistrês, 
de  sasuicte,  sur  peine  de  la  vie  s'ils  y  estoient  trou- 
vez deux  heures  après  le  commandement;  et  s'il  y  eust 
eu  une  strapade  en  la  ville,  ils  se  pouvoient  bien  as- 
seurer  d'y  servir  d'exemple  d'une  telle  abomination. 

(0  Destrie  :  détroit. 


S. 

CHAPITRE  XXII. 

Mi  de  Vieilleville  apprend  que  V Empereur  a  levé  le  siège 

de  Metz. 

[i553]  Le  dimanche  suyvant,  premier  de  janvier, 
que  Ton  appelle  premier  jour  de  l'an  i553  (car  nous 
comptions  en  ce  temps-là  le  milliaire  à  la  Résurrec- 
tion, et  non  à  la  Nativité),  trois  soldats  vindrent  à  la 
porte,  qui  se  disoient  Italiens  de  Naples,  et  deman- 
doient  à  grande  prière  l'entrée,  car  ils  estoient  mala- 
des, fort  maigres  et  atténuez.  Le  caporal  en  vint  ad- 
vertir  M.  de  Vieilleville,  qui  luy  commanda  de  les 
amener  au  logis  de  M.  de  Nevers,  et  qu'il  s'y  en  alloit. 

Arrivez  qu'ils  furent,  c'estoit  environ  les  trois  heu- 
res après  midy,  M.  de  Vieilleville  leur  demanda  d'où 
ils  venoient  ;  ils  respondirent  du  camp  de  l'Empe- 
reur, et  qu'ils  estoient  si  malades;  povres  et  languis- 
sants, que,  quand  ils  l'ont  veu  s'en  aller  àThéonville, 
et  lever  le  siège,  ils  sont  venus  icy,  ne  pouvants  plus 
suyvre,  se  fiants  en  la  bonté  et  courtoisye  du  Français 
pour  trouver  quelque  favorable  secours  en  leur  ex- 
tresme  nécessité,  et  qu'ils  feront  service  au  roy  de 
France  toute  leur  vie,  sans  jamais  changer  de  party  ; 
aussi  qu'ils  ont  des  parants  en  France  qui  respondront 
de  leur  fidélité.  «  Comment,  dict  M.  de  Vieilleville, 
l'Empereur  a-t-il  levé  le  siège?  »  Lors,  l'ung  d'eux, 
nommé  Pierre-Paul  da  Torre,  et  le  plus  apparant ,  va 
dire  en  corrompant  son  langaige  pour  se  mieux  faire 

entendre  :  «  Seigneur,  faictes-nous  jecter^ tous  trois  en 
un  feu  ardant,  si  ce  que  je  veux  vous  dire  ne  contient 
vérité;  qui  est  que  ce  matin  l'Empereur  est  party  de 
son  logis,  nommé  La  Horgue,  et  avec  quinze  cents 
chevaux ,  qui  sont  du  marquis  Albert ,  qu'il  a  pris 
pour  son  escorte  ,  a  passé  le  Pont-à-Moulin ,  tenant  le 
chemin  de  Théonville  ;  et  demain  le  duc  d'Alve  et  Bra- 
bançon doivent  aussi  desloger.  Le  marquis  Albert  par- 
tira mardy ,  qui  doit  demeurer  le  dernier  pour  souste- 
nir  tous  les  efforts  et»  saillies  de  ceux  de  dedans ,  jus- 
ques  à  ce  que  l'armée,  qui  est  au-delà  de  la  Mozelle, 
soit  entièrement  passée.  Et  je  scey  bien  que  cela  ne  se 
peult  faire ,  et  que ,  pour  le  moins ,  toutes  les  tantes  et 
pavillons  du  duc  d'Alve  ,  et  le  charroy  de  l'artillerie , 
ne  demeurent,  avec  un  grand  nombre  de  soldats  :  car 
c'est  la  plus  grande  pitié  qu*'il  est  possible,  de  veuil- 
les corps  morts  qui  sont  sur  la  terre,  tant  d'hommes 
que  de  chevaux  ;  et  les  vivants  y  sont  à  demy  enter- 
rez dedans  les  boues  et  fanges  que  les  pluyes  et  neiges 
fondues  y  ont  causées  ;  et  n'avons  en  toute  nostre  vie 
veu  une  si  hydeuse  et  espouvantable  chose.  Aussi  l'Em- 
pereur vouldroit  estre  mort ,  et  maudict  plus  de  cent 
fois  en  une  heure  l'entreprise  et  tous  ceux  qui  la  luy 
ont  conseillée.  Faictes-nous  présentement  mourir  s'il 
n'est  vray,  et  si  vous  n'entrez  demain  à  ceste  heure  de- 
dans la  ville  sans  aulcun  hazard  ny  danger;  car  le 
duc  d'Alve  sera  desja  à  telle  heure  rendu  à  Théonville, 
et  y  envoyez  qui  vous  vouldrez  :  vous  nous  tenez  ; 
s'ils  rapportent  du  contraire,  donnez -nous  la  mort 
plus  cruelle  que  par  le  feu ,  si  faire  se  peult.  » 

M.  de  Vieilleville  luy  dict  qu'il  le  croyoit,  et  qu'il 
voyoit  bien,  à  leur  façon  et  asseurance,  qu'ils  ne  ve- 

noient  pas  pour  tramer  quelque  meschanceté,  mais 
qu'ils  se  rendoient  d'une  franche  volonté  au  service 
du  Roy,  et  qu'ils  estoient  les  bien -venus.  Puis,  ad- 
dressant  sa  parole  à  M.  de  Nevers,  il  luy  dict  :  «  J'ay 
tousjours  bien  pensé  que  l'Empereur  estoit  trop 
vieil,  goutheux  et  valétudinaire,  pour  despuceller  une 
si  belle  jeune  fille.  »  M.  de  Nevers,  n'entendant  ce 
propos,  luy  demanda  ce  qu'il  vouloit  dire.  «  Je  fais, 
monsieur,  une  allusion,  respondit-il,  de  la  ville  de 
Metz  à  ce  mot  allemand  metziç,,  qui  signifie  en  fran- 
çais pucelle.  »  M.  de  Nevers  trouva  ceste  allusion  de 
gentille  et  spirituelle  invention,  et  fort  facecieusement 
rencontrée ,  qu'il  n'oublia  d'en  faire  son  profîct  en  la 
despeche  qu'il  list  sur  le  champ  au  Roy,  pour  avoir 
cest  honneur  d'advertir  le  premier  Sa  Majesté  de  ceste 
très- joyeuse  et  très-heureuse  nouvelle,  sur  la  parolle 
des  Italiens  ,  et  envoya  en  l'instant  son  pacquet  à 
Thoul,  à  Vigenayre,  par  son  chevaucheur  d'escurie, 
avec  commandement  exprès  que,  à  quelque  heure 
qu'arriveroit  le  porteur,  qu'il  prînt  la  poste  et  allast 
en  toute  diligence,  jour  et  nuict,  présenter  ses  let- 
tres à  Sa  Majesté. 

Ces  Italiens  comblèrent  la  ville  d'aise  et  de  joye,  et 
de  repos;  et  ne  se  soucia-t-on  plus  de  faire  corps-de- 
garde  ,  ny  de  mettre  sentinelles  aux  clochiers.  M.  de 
Vieilleville  les  bailla  en  charge  au  sieur  Roux,  qui 
les  traicta  fort  favorablement  ;  bien  aise  d'avoir  de  ses 
patriotes,  et  qu'ils  estoient  tutti  terrazzani ,  c'est-à- 
dire  tous  d'une  ville.  Mais  pour  ce  soir -là  ils  soup- 
perent  à  la  table  de  M.  de  Nevers,  que  M.  de  Vieil- 
leville traictoit  en  son  logis,  comme  tousjours,  pour  en 
compter;  qui  leur  fust  d'une  grandissime  récréation; 

car  ils  représentèrent  à  la  compaignie  tout  ce  qui  se 
fist  d'une  part  et  d'aultre  durant  le  siège,  comme  s'ils 
y  eussent  esté. 

Le  lendemain,  sur  les  six  heures  du  matin,  arriva 
ung  gentilhomme,  nommé   Courteville ,  que  M.  de 
Guyse  envoyoit  devers  le  Roy  pour  luy  porter  ceste 
bonne  nouvelle  de  la  1  etraicte  de  l'Empereur  ;  lequel 
dict  à  messieurs  toutes  choses  conformes  au  dire  des  Ita- 
liens, et  qu'il  devoit  partir  dès  hyer,  sinon  que  mondict 
sieur  de  Guyse  attendoit  que  le  duc  d'Alve  et  Braban- 
çon fussent  partis,  craignant  que  l'Empereur  eust  faict 
ceste  feinte,  suyvant  sa  coustume ,  pour  les  mettre  en 
desordre ,  et  s'en  prévaloir  ;  lesquels  sont  deslogés  ce 
matin  avant  le  jour,  et  ont  rompu  le  Pont-à-Moulin  de 
peur  d'estre  suyvis  :  mais  on  n'a  laissé  de  leur  don- 
ner sur  la  queue  bien  serré,  et  y  en  est  demeuré  beau- 
coup ;  et  a-t-on  trouvé  cent  cinquante  cacques  de  poul- 
dre  au  logis  de  Brabançon,  qui  ont  estébruslées  parce 
qu'il  estoit  impossible  de  les  tirer  en  la  ville,  à  cause 
des  fanges  et  fondrières  :  et  sans  douze  cents  chevaux 
que  le  duc  d'Alve  laissa  derrière  pour  soustenir,  ils 
n'eussent  pas  em  mené  leur  artillerie  ;  et  que  c'estoit  une 
hydeuse  et  espouvantable  chose  à  veoir,  que  les  morts 
qui  estoient  sur  la  terre  et  dedans  les  tantes  et  pavil- 
lons, qui  sont  semblablement  demeurez.  ©e  sorte  qu'il 
n'y  avoit  aulcune  diflerance  entre  son  dire  et  celuy 
des  Italiens.  Dequoy  M.  de  Neversfust  très-aise,  pour 
estre  asseuré  de  n'avoir  envoyé  au  Roy  une  faulce 
nouvelle  :  qui  fust  cause  qu'il  print  Piètre -Paul  à  son 
service  en  estât  d'escuyer  ;  car  il  estoit  bon  homme  de 
cheval,  entendant  fort  bien  le  maneige  et  à  dresser 
chevaux  ;  et  donna  à  ses  deux  compaignons  moyen  de 

faire  service  au  Roy,  les  faisant  enrooller  hommes 
d'armes  de  sa  compaignie.  Encores  fust-il  plus  aise 
quand  il  vit  son  chevaucheur  arrivé,  qui  Tasseura  que 
Vigenaire  estoit  party  à  une  heure  après. minuict,  en 
bonne  délibération  de  faire  extresme  diligence  ;  qui 
fist  espérer  à  M.  de  Nevers  que  son  advertissement  se- 
roit  premier.que  celuy  de  M.  de  Guyse. 

Et  pour  ce  que  Courteville  arriva  sur  l'heure  de  la 
messe,  on  fist  chanter  le  Te  Deunij  pour  louer  Dieu 
d'une  si  belle  victoire;  car  en  une  sanglante  bataille 
l'Empereur  n'eust  sceu  plus  perdre  d'hommes,  que 
l'on  nombroit  à  près  de  trente  mille  hommes,  tant  des 
saillies  furieuses  et  ordinaires  que  faisoient  nuict  et 
jour  ceux  de  dedans,  de  la  froidure ,  famine  et  aultres 
incommodités,  que  delà  peste,  qui  seule  en  dévora 
plus  de  quinze  mille ,  sans  compter  une  infinité  de 
soldats  qui  se  desroboient  de  malaise ,  maladie  et  pau- 
vreté ,  pour  se  retirer  :  de  sorte  que  ceste  bastonnade 
fust  comptée  pour  la  plus  grande  que  receust  l'Empe- 
reur en  toute  sa  vie  ;  après  laquelle  aussi  il  perdist  le 
courage  (l),  sans  jamais  oser  plus  rien  entreprendre  de 
grand;  et  se  relaissa  de  toutes  affaires  d'importance, 
et  quasi  du  monde,  pour  penser  désormais  en  sa  con- 
science, et  regarder  à  son  salut;  et  authorisa  le  prince 
d'Hespaigne.son  fils  de  la  surintendance  de  son  conseil 
et  maniement  de  toutes  charges. 

(')  //  perdist  le  courage.  Cliarles-Quint  n'abandonna  le  timon  des 
affaires  que  trois  ans  après,  en  i556.  Il  fît  en  i554  de  grands  efforts 
en  Flandre,  où  il  se  mesura  avec  Henri  II,  et  perdit  la  bataille  de 
Renty. 

CHAPITRE  XXIII. 

Le  duc  de  Nevers  voulant  aller  à  Metz  trouver  le  duc  de 
Guise ,  M.  de  Vieilleville  lui  conseille  de  différer  son 
départ. 

Courteville  partit  sans  vouloir  disner,  pour  aller 
trouver  la  poste  à  Thoul.  M.  de  Nevers,  incroyable- 
ment aise  que  son  secrétaire  eust  pris  les  devants,  dist 
à  M.  de  Vieilleville  qu'il  ne  falloit  plus  doubter  que 
le  siège  ne  fust  levé,  et  qu'il  brusloit  d'une  extresme 
envye  de  veoir  M.  de  Guyse  ,  le  priant  instamment  de 
partir  pour  aller  à  Metz ,  et  tout  promptement ,  car  ils 
y  arriveroient  de  borfhe  heure.  A  quoy  M.  de  Vieille- 
ville  respondit  que,  pour  ce  jour,  il  n'estoit  pas  rai- 
sonnable, encores  que  l'envye  qu'il  avoit  de  veoir 
M.  de  Guyse  n'eust  sceu  surpasser  la  sienne  de  veoir 
M.  le  prince  de  La  Roche-sur-Yon  ;  car  on  trouveroit 
M.,  de  Guyse  très-empesché  en  une  infinité  d'affaires  , 
comme  de  faire  suyvre  l'ennemy  de  toutes  parts,  d'es- 
crire  au  Roy  ung  ample  discours  de  ce  qui  sera  survenu 
depuis  le  partement  de  Courteville,  qui  n'a  emporté 
que  le  gros  de  la  nouvelle  ;  de  sortir  luy-mesme  pour 
exercer  charité  envers  les  malades  qui  seront  demeu- 
rez dedans  les  tantes  et  pavillons;  plus,  de  forcer  le 
marquis  Albert  de  desloger;  item ,  de  licencier  tant 
d'honnestes  hommes  qui  l'ont  assisté  en  ce  siège,  et 
leur  donner  lettres  de  faveur  au  Roy,  et  tesmoigner 
de  leur  devoir  ;  oultre  ce ,  de  remercier  les  princes  et 
seigneurs  de  leur  assistance.  Et  quand  il  n'y  auroit 

aultre  considération  que  de  laisser  évaporer  le  mauvais 
air  de  peste,  et  donner  loisir  d'enterrer  les  morts,  en- 
cores  fauldroit-il  attendre  jusques  à  jeudy  :   ce  sera 
l'ung  des  empeschements  de  M.  de  Guyse,  de  con- 
traindre les  habitants  de  s'employer  en  ce  charitable 
devoir.  D'aultre  part,  il  seroit  trouve  fort  estrange  du 
Roy  et  de  toute  la  France,  mesme  de  M.  de  Guyse, 
qui  est  parent ,  de  partir  de  ceste  ville  sans  la  des- 
charger de  ceste   garnison.    «   Et  suis  bien  d'advis, 
monsieur,  que  tout  présentement  vous  commandiez 
à  tout  ce  que  vous  avez  de  gens  de  s'en  retourner  à 
Thoul ,  reservant  ce  que  vous  voulez  mener  avec  vous 
à  Metz.  Et  quant  à  moy,  j'ay  desja  ordonné  que  tout 
ce  que  j'ay  amené  de  Verdun  se  y  en  retourne  dès  au- 
jourd'huy,  horsmis  dix  gentilshommes  que  j'ay  retenus 
plus  que  de  mon  train  ;  et  tout  Maintenant  je  les  vas 
faire  partir.  Et  pour  le  dernier  poinct ,  qui  est  aultant 
et  plus  considérable  que  les  précédents,  quelle  appa- 
rance  y  a-t-il  d'arriver  en  une  ville  sur  le  tard ,  ainsy 
pleine ,  dehors  et  dedans ,  de  frayeur  et  de  combus- 
tion? nous  nous  rendrions  subjects  à  mille  dangiers  et 
inconvénients,  et  dignes  d'estre  toute  la  nuict  sur  la 
place ,  n'ayants  poinct  envoyé  devant  pour  faire  nos 
logis,   et  en  une  ville  si  chargée  de  gens.  Par  ainsy, 
monsieur,  remettez  la  partye  à  jeudy,  si  vous  me  vou- 
lez croire.  » 

M.  de  Nevers,  vaincu  de  toutes  ces  pertinentes  rai- 
sons, ne  sceust  que  répliquer;  et,  suyvant  l'advis  de 
M.  de  Vieilleville,  qu'il  trouva  de  merveilleux  juge- 
ment, commanda  au  sieur  de  Laigny  de  faire  partir 
tout  aussi-tost  ce  qu'il  avoit  amené  de  forces ,  et  nomma 
les  gentilshommes  qui  estoient  de  la  retenue.  Ainsy  le 

Pont-à-Moussonfust  délivré  ce  jour-là,  lundy  deuxiesme 
de  janvier,  de  sept  ou  huict  cents  hommes,  et  tous  les 
hostes  contants,  suivant  la  coustume  de  M.  de  Vieille- 
ville. 

Le  mercredy  ils  adviserent  d'envoyer  quatre  ou  cinq 
hommes  devant  pour  faire  les  logis  et  advertir  M.  de 
Guy  se  de  leur  venue,  et  que  le  lendemain  ils  seroient 
à  son  disner  ;  qui  leur  manda  qu'ils  avoient  choisy 
jour  opportun  pour  le  venir  visiter,  car,  siplustost,  il 
n'eustsceules  recevoir  comme  il  eust  bien  désiré;  car 
en  toute  sa  vie,  ny  durant  mesme  le  siège,  il  n'a  esté 
si  afferré  ny  empesché  que  depuis  dimanche  dernier, 
jour  du  partement  de  l'Empereur  ;  aussi  que  le  mar- 
quis Albert  n'est  pas  descampé,  mais  il  est  très-aise 
qu'ils  seront  venus  à  temps  pour  avoir  leur  part  du 
plaisir  de  le  veoir  desloger  sans  trompette,  sur  le  pro- 
ject  qu'il  a  faict  de  luy  donner,  demain  sur  le  midy, 
une  gaillarde  estrette  (0.  Mais  il  les  prie  de  venir  de 
bonne  heure  ,  pour  l'extresme  envye  qu'il  a  de  baizer 
les  mains  de  M.  de  Nevers,  et  d'embrasser  bien  serré 
le  Lyoji-Vulpe  de  l'Empereur,  qui  luy  aydera  à  fes- 
toyer son  grand  amy,  qui  ne  l'a  prins  ny  livré,  comme 
il  avoit  promis. 

Ceste  créance  receue  dès  le  mesme  mercredy  au 
soir,  ils  furent  très-aises;  et  considéra  bien  M.  de 
Nevers  que  s'ils  se  fussent  advancez  de  partir,  comme 
il  en  avoit  la  volonté,  qu'ils  n'eussent  apporté  que  de 
l'ennuy  à  M.  de  Guyse,  disant  tout  hault  qu'on  ne 
peult  jamais  faillir  à  suyvre  le  conseil  de  M.  de  Vieil- 
leville ,  et  que  chacun  s'apprestast  à  partir  demain 
avant  le  jour. 

[})  Estretle  :  attaque. 

Le  jeudy  au  plus  matin  ,  cinquiesme  de  janvier, 
nous  partismes  du  Pont-à-Mousson  pour  aller  à  Metz, 
tous  resjouys  de  veoir  les  princes,  seigneurs,  capi- 
tainnes  et  tant  de  braves  hommes  qui  y  estoient,  en- 
semble la  bresche  et  toutes  les  aultres  batteries  que 
l'Empereur  avoit  faict  dresser  contre  la  ville  ;  et  pou- 
voit  nostre  trouppe  revenir  à  six  vingts  chevaulx. 

CHAPITRE  XXIV. 

Le  duc  de  Nevers  et  M,  de  Vicilleville  vont  a  Metz. 

Monsieur  de  Guyse,  qui  sçavoit  l'heure  de  nostre 
arrivée,  envoya  au-devant  de  M.  de  Nevers  les  sieurs 
d'Antragues,  de  Sainct-Phale ,  de  Sainct-Luc,  lieute- 
nant, enseigne  et  guydon  de  sa  compaignie,  qui  toute 
t  quasi  y  estoit,  avec  lesquels  s'abbanderent  les  sieurs 
vidame  de  Chartres,  de  Maligny,  de  LaTrimoille,  le 
comte  Benon ,  le  comte  de  Charny ,  le  comte  de  Cre'ance , 
le  vidame  d'Amiens,  de  Crevecœur,  et  plusieurs  aultres 
qui  nous  rencontrèrent  auprès  de  Fristau;  et  entrasmes 
en  la  ville  avec  ceste  trouppe,  qui  estoit  d'environ  sept 
cents  clievaulx.  Et  estants  en  la  grande  place,  que  l'on 
appelle  le  Champ-Passaige ,  M.  le  prince  de  La  Roche- 
sur-Yon  se  trouve  là  aussi  à  cheval,  et  avec  bonne 
trouppe  ;  à  la  rencontre  duquel  M.  de  Nevers  mist 
pied  à  terre ,  et  tous  semblablement,  pour  s'entresaluer 
et  carresser. 

Ces  embrassades  finies  on  remonte  à  cheval  ;  mais 
M.  le  prince  de  La  Roche-sur- Yon  dict  à  M.  de  Nevers 

qu'il  luy  desroberoit  pour  ceste  fois  M.  de  Vieilleville 
son  bon  cousin ,  et  qu'ils  seroient  aussi  tost  que  luy  au 
logis  de  M.  de  Guy  se,  par  une  aûltre  rue;  voulant 
luy-mesme  le  présenter  à  part,  pour  avoir  une  parti- 
culière faveur  :  et  y  arrivasmes  demye-heure  après. 
Incontinant  que  M.  de  Guyse  le  veid  :  «  Gà ,  dist-il  en 
riant,  que  j'empale,  doibs-je  dire,  que  j'embrasse  le 
Lyon-Regnard  de  l'Empereur.  Je  jure  à  Dieu,  mon- 
sieur de  Vieilleville,  que  vous  estes  un  fort  brave  et  va- 
leureux guerrier;  et  ne  doit-on  repputer,  après  l'injure 
et  la  rudesse  du  temps,  le  deslogement  de  l'Empe- 
reur qu'à  vous  et  à  vos  armes  ;  car  vous  avez ,  de-çà  et 
de-là  la  rivière,  affamé  son  armée;  somme,  vous  luy 
avez  faict  mille  maux  :  Dieu  soit  loué  qu'il  ne  vous 
tient  pas,'  car  il  les  vous  eust  bien  rendus.  »  Puis,  ad- 
dressant  la  parolle  à  M.  de  Nevers  :  «  Allons  disner, 
monsieur,  parce  qu'il  nous  fault  tenir  ung  mot  de 
conseil  pour  faire  descamper  cest  yvrongne  (0.  Il  a 
traicté  plus  rudement  mon  frère  d'Aoïmalle  que  s'il 
eust  esté  Turc  pu  barbare,  jusques  à  luy  faire  porter 
sa  chemise  trente-six  jours  ;  encores  il  a  esté  si  mes- 
chant;  que  les  commodités  et  raifraichissements  d'ha- 
bits que  je  luy  envoyois,  il  les  prenoit  pour  luy,  le 
laissant  tousjours  vestu  en  valet  et  muletier  ;  à  la  fin  il 
l'a  envoyé  en  un  chasteau  sien,  que  l'on  appelle  For- 
pach,  parce  qu'il  est  malade,  non  toutesfois  par  civi- 
lité qui  soit  en  luy,  ni  par  considération  chrestienne, 
mais  de  peur  qu'il  ne  meure  et  qu'il  perde  sa  ranson  , 
l'ayant  desja  mis  à  soixante  mille  escus,  et  dix  mille 
pour  sa  garde.  » 

(0  Cest  yvrongne  :  le  marquis  Albert  de  Brandebourg. 

CHAPITRE  XXV. 

Le  duc  de  Guise  tient  un  conseil  où  il  propose  d'attaquer  le 
marquis  Albert.  —  Avis  de.  M.  de  Vieilleville  sur  ce 
projet. 

La-dessus  ils  vont  disner,oùse  trouva  grande  corn- 
paignie  de  princes  et  seigneurs  qui  y  estoient  demeurez 
pour  l'amour  des  nouveaux  venus.  Et  fust  le  traicte- 
ment  assez  magnifique  pour  une  ville  qui  avoit  este' 
assiégée  depuis  le  19  d'octobre  jusques  au  premier  jan- 
vier, qui  sont  deux  mois  entiers  et  douze  jours,  aussi 
que  M.  de  Guyse  y  avoit  pourveu  et  faict  donner  bon 
ordre,  pour  le  respect  de  M.  de  Nevers  et  de  M.  de 
Vieilleville,  et  d'aultres  grands  qui  les  avoient  ac- 
compaignez. 

Après  le  disner,  il  fut  question  d'entrer  au  conseil 
pour  adviser  à  l'entreprise  cy-dessus  mentionnée.  Et 
sans  cérémonie,  M.  de  Guyse,  ayant  appelle  vingt- 
cinq  ou  trente  des  principaux,  et  tout  debout  sans 
tenir  rang,  mais  comme  en  tourbe,  propose  qu'il  fail- 
loit  nécessairement  chasser  le  marquis  Albert  de  devant 
Metz,  aultrement  qu'il  ne  pensoit  pas  se  pouvoir 
vanter  que  le  siège  fust  levé,  veu  que  les  portes  du 
Pont-YfFroy  et  du  Pont-aux-Mores  estoient  encores 
assiégées;  et  qu'il  avoit  projecté  en  son  esprit  de  faire 
sortir  le  sieur  de  Randan,  avec  deux  mille  chevaux 
ligiers,  par  l'une  desdictes  portes,  et  le  vidame,  avec 
huict  cents  hommes  d'armes,  par  l'aultre  et  par  le 


HEjvin  ii.  [i 553]  cp 

Pont-à-Moulin ,  qu'il  avoit  faict  desja  racoustrer  de 
planches  seulement,  parce  que  le  duc  d'Alve  l'avoit 
faict  rompre  de  peur  d'estre  suy  vy ,  faire  passer  trois 
mille  harquebuziers  conduicts  par  les  capitainnes 
Gourdan,  Favaz,  Ambres  et  Glenay  ;  et,  tous  à  la  fois, 
donner  une  cargue  avec  telle  furie  qu'ils  la  sçauront 
bien  conduire,  et  qu'il  luy  sembloit  malaisément  la 
pourroient-ils  soustenir,  et  que  cet  effort  inopiné  les 
feroit  haster  de  partir  et  enfiler  la  fuitte. 

Toute  l'assistance  favorisa  ce  dessein ,  principalement 
ceux  qui  estoient  députez  pour  l'exécuter,  et  là  pré- 
sents, pour  l'envye  qu'ils  avoient  de  mordre  et  d'ac- 
quérir repputation,  et  entre  aultres  les  princes  ;  mais, 
par  cas  d'adventure ,  M.  de  Guyse  demanda  à  M.  de 
Vieilleville  ce  que  luy  en  sembloit  ;  surquoy  il  res- 
pondit  ainsi  : 

«  Monsieur ,  tout  ce  que  vous  avez  proposé  est  fort 
bon;  aussi  les  princes,  seigneurs  et  capitainnes  icy 
présents,  le  vous  ont  faict  paroistre  par  une  joyeuse 
démonstration  ;  mais  ne  doubtez  pas  que  le  marquis 
Albert,  estant  desjà  le  cinquiesme  jour  qu'il  est  de- 
meuré après  les  aultres,  ne  se  tienne  sur  ses  gardes, 
et  qu'il  n'ait  donné  ordre  sur  les  advenues  de  son  camp 
par  lesquelles  on  le  peult  assaillir,  et  qu'il  n'y  soit  re- 
tranché avec  le  dangier  de  quelques  pièces  de  cam- 
paigne ,  car  il  n'a  envoyé  que  sa  grosse  artillerie  à 
Théonville;  n'estant  demeuré  derrière  que  pour  avoir 
le  loisir  de  la  mettre  en  seureté ,  et  celle  de  l'Empereur  ; 
car ,  à  ce  que  j'entends ,  tout  ce  charroy  et  attirail  n'a 
peu  faire  qu'une  lieue  par  jour.  Et  d'aultre  part,  puis- 
qu'il s'est  deffaict  de  M.  d'Aumale  vostre  frère,  l'en- 
voyant en  ung  lieu  de  seureté,  il  fault  que  vous  croyez 

que  c'est  sur  quelque  mauvaise  intention  ,  et  que,  vous 
vous  cognoissant  prince  généreux,  il  n'attand  aultre 
chose  ,  sinon  que  le  veniez  assaillir,  pou^  jouer  à  quicte 
ou  double.  Vous  n'ignorez  poinct,  au  demeurant ,  qu'il 
ne  soit  ung  très-experimenté  guerrier  et  fort  grand  ca- 
pitainne  :  quatre  ou  cinq  batailles  qu'il  a  gaigne'es  de- 
puis ung  an  vous  en  doivent  donner  suffisant  tes- 
moignage;  et  les  troubles  qu'il  a  semez  par  toute  la 
Germanie,  forçant  les  evesques  de  Brambergue,  de 
Freybourg,  de  Trieves  et  des  villes  de  Francfort  et 
de  Nuremberg,  luy  payer  plus  de  cinq  cents  mille 
escus,  le  tout  à  la  barbe  et  en  despit  de  l'Empereur 
et  des  aultres  princes  de  l'Empire  ;  somme,  c'est  ung 
fort  déterminé  homme  ;  et  vous  supplie  de  vous  garder 
de  ses  trappuces.  Mais  le  danger  qui  peult  arriver  de 
ceste  votre  entreprise  est  merveilleusement  considé- 
rable; car  vous  tirez  hors  de  la  ville,  et  le  plus  beau 
et  le  meilleur,  voire  toute  la  fleur  de  vos  forces.  Que 
sçavez-vous  s'il  a  intelligence  avec  les  habitans,  qui 
se  feront  tuer  cent  fois  pour  le  recouvrement  de  leur 
liberté'?  Son  armée  est  de  quinze  ou  vingt  mille  hommes: 
il  vous  mettra  cinq  ou  six  mille  reithres  au-devant  du- 
rant ce  combat  ;  voilà  les  habitans  aux  portes  ou  à  la 
bresche,  qui  n'est  comme  poinct  gardée,  ny  encores 
remparée  ;  et  envoyera  tout  ce  qu'il  a  de  gens  de  pied, 
qui  sont  plus  de  dix  mille,  par  le  Pont-à-Moulin,  qu'il 
semble  que  vous  luy  avez  desja  faict  préparer  pour  la 
forcer;  et  quant  au  combat  des  gens  de  cheval  d'une 
part  et  d'aultre ,  les  siens ,  ainsi  aguerris  et  désespérez , 
ne  sont  pas  aisés  à  deffaire  ;  de  sorte  que,  combatlans 
et  meslez  ensemble,  il  est  à  craindre  que  vainqueurs 
et  vaincus  n'entrent  pesle-mesle  dedans  ;  et  voilà ,  d'une 

sorte  ou  d'aultre,  une  ville  que  vous  avez  avec  tant 
d'honneur  et  de  gloire  si  triomphamment  gardée  con- 
tre toutes  les  forces  de  la  chrestienté ,  en  hazard  d'estre 
surprise  et  perdue  en  moins  de  deux  heures  ;  ne  pou- 
vant oster  de  ma  fantaisie,  voire  de  mon  ame,  qu'il 
n'est  poinct  là  sans  cause,  et  qu'il  demeure  exprès 
sur  quelque  maligne  et  pernicieuse  occasion.  Cest , 
monsieur,  ce  que  je  vous  en  puis  dire ,  et  vous  supplie 
très-humblement  le  prandre  de  bonne  part. — Je  jure 
le  Dieu  éternel,  monsieur  de  Vieilleville,  dist  lors 
M.  de  Guyse,  que  l'Empereur,  qui  vous  cognoist  il 
y  a  long-temps,  et  qui  sceyt  bien  juger  des  hommes, 
ne  vous  a  poinct  surnommé  Lyon-Regnard  pour  néant  ; 
car  vous  tenez  de  la  hardiesse  et  valeur  de  l'un,  et  estes 
accort,  prévoyant  et  advisé  comme  l'aultre;  et,  me  dé- 
sistant de  mon  entreprise,  je  m'arreste  résolument  à 
vostre  saine  oppinion,  qui  est  fondée  sur  des  raisons 
invincibles  :  mais  comme  puis-je  endurer  honnestement 
qu'il  séjourne  tant  devant  ceste  ville  ?  Car  c'est  chose 
seure  que  les  vivres  ne  luy  manquent  poinct. 

«  Monsieur,  répliqua  M.  de  Vieilleville ,  mon  advis 
est,  sauf  le  vostre  meilleur,  que  vous  devez  faire  pas- 
ser dedans  l'isle  du  Saulsy  (j'ay  esté  autrefois  en  ceste 
isle,  elle  est  devant  le  Pont-des-Mores),  trois  grandes 
coulevrinnes ,  et  en  mettre  quatre  aultres  sur  la  chaus- 
sée que  l'on  appelle  Vaudrinot,  desquelles  pièces  on 
battra  comme  en  butte  dedans  son  camp  ;  et  que  les 
canoniers  ne  se  lassent  de  tirer  incessamment,  sans 
bracquer  ny  myrer,  mais  seulement  à  coups  perdus  et 
en  ruyne.  S'ils  y  sont  demain  au  poinct  du  jour ,  je 
veux  perdre  la  vie.  Et  affin  que  l'on  tire  nuict  et  jour, 
il  fault  que  les  canoniers,  alternativement,  s'entre-raf- 
27.  7 


98  [l553]    MÉMOIRES    DE  VIEILLEVILLE. 

fraîchissent  :  ils  sont  desjà  hors  de  tout  danger,  caria 
rivière  les  couvre,  et  vous  savez  que  les  Allemants 
sont  fort  maulvais  nageurs  ;  et  pendant  que  ceste  exé- 
cution se  fera  ,  nous  chasserons  l'ennemy  avec  eston- 
nement  en  criant,  le  Roy  boit  >  sans  perdre  ung homme. 
Aussi  bien  en  est-il  auiourdhuy  la  veille.  » 

V 

CHAPITRE  XXVI. 

Le  duc  de  Guise  fait  cartonner  le  camp  du  marquis  Albert , 
et  l'oblige  à  se  retirer. 

Il  n'eust  pas  sitost  achevé  de  parler,  qu'il  sourdist 
ung  grand  bruict,  comme  de  joye  et  d'allégresse  parmy 
toute  l'assistance,  et  qu'il  ne  se  pouvoit  mieux  adviser. 
MaisM.de  Guy  se,  le  rompant  par  sa  parolle,  va  dire  : 
«Je  meure,  monsieur  de Vieilleville,  si  vous  n'estes  a 
dmirable  au  dire  et  au  faire ,  et  ne  manqueray  aujour- 
d'huy  que  toutes  les  pièces  ne  soient  menées  aux  lieux 
par  vous  désignez  ;  car  il  est  impossible  qu'il  n'en  ad- 
vienne comme  vous  l'avez  predict.  » 

Incontinant  ils  sortent  de  la  salle  ;  et  fust  faict  com- 
mandement à  tous  les  capitainnes  de  gens  de  pied  d'en- 
voyer une  escouade  de  leurs  compaignies,  pour  tirer 
à  force  de  bras  les  pièces  susdictes  de  dessus  les  mu- 
railles, plates-formes  et  des  granges  (car  il  n'y  avoit 
poinct  de  chevaux,  et  que  bien  peu  de  pionniers  qui 
ne  fussent  malades  ,  pour  les  mener  aux  lieux^cy-de- 
\ant  nommez;  et  aux  canoniers,  de  faire  traîner  les 
cacques  de  pouldre  et  boulets  qui  y  estoient  neces- 


HENRi  ii.  [i553]  99 

saires.  En  quoy  la  diligence  fust  si  grande ,  qu'entre 
unze  heures  et  midy  on  le  commanda  ;  et  à  deux  heures 
après  midy  on  coinmencea  à  tirer  de  telle  furie,  que 
l'on  voyoit  des  clochers  et  plus  haultes  maisons,  es- 
tants M.  de  Guy  se,  M.  le  prince  de  La  Roche-sur- Yon , 
M.  de  Nevers,  M.  de  Vieilleville  et  plusieurs  aultres, 
au  clochier  de  la  grande  église,  mouvoir  et  remuer 
ces  yvroignes  aussi  dru  et  menu  ,  comme  qui  jecleroit 
de  l'eau  chaulde  en  une  fourmilliere.  De  quoy  ces 
princes  rioient  si  fort  qu'ils  en  tomboient  en  spasme 
et  estaze  ;  car  la  batterie  estoit  si  continue,  qu'ils  ne 
sçavoient  de  quel  costé  se  tourner.  Il  se  présenta  ung 
trompette,  qui  sonna  pour  parlementer  ;  mais  les  har- 
quebuziers  qui  accompaignoient  l'artillerie  le  firent 
bientost  reculer;  et  s'enfuyst  à  pied  sans  avoir  au- 
diance,  car  son  cheval  luy  fust  tué  ;  aussi  ne  luy  vou- 
loit-on  faire  aultre  mal. 

Les  aultres  princes  estoient  dans  le  clochier  de  l'ab- 
baye de  Sainct  Vincent,  et  tous  ces  seigneurs  sur 
les  murailles ,  qui  en  eurent  le  plaisir.  Et  vismes  le 
marquis  desloger  en  diligence  ;  mais ,  comme  brave 
guerrier,  il  laissa  trois  mille  chevaux  en  bataille  hors 
la  portée  de  nostre  artillerie,  pour  soustenir  jusques  à 
ce  que  tous  ses  gens  de  pied,  tout  le  bagaige  et  le  reste 
de  l'attirail  de  son  armée  fust  hors  de  dangier.  On  les 
voyoit  prandre  le  hault  de  la  montaigne  de  Sainct- 
Quentin,  parce  que  la  plaine  devers  la  Dompchamp 
estoit  si  fondrière,  qu'ils  n'eussent  pas  faict  demye- 
lieue  en  demy  jour. 

Quand  ces  trois  mille  chevaux  se  retirèrent,  nous 
jugeasmes  bien  que  tout  estoit  saulvé,  et  qu'ils  avoient 
pris  par  le  haut  des  montaignes ,  au-dessus  de  Hourppy, 

le  chemin  de  Théonville.  Cela  advint  sur  les  cinq  heures 
du  soir;  et  tous  benissoient  la  venue  de  M.  de  Vieille- 
ville,  qui,  par  son  bon  conseil,  avoit  saulvé  la  vye  à 
mille  honnestes  hommes  pour  le  moins,  sans  les  aultres 
dangereux  inconvénients  qui  eussent  peu  survenir  par 
une  telle  et  si  furieuse  mesle'e  de  combattants.  M.  de 
Guyse  fist  donner  cinquante  escus  aux  canoniers  qui 
avoient  faict  ung  merveilleux  devoir.  Il  envoya incon- 
tinant  au  camp  du  marquis  ung  homme  pour  luy  rap- 
porter au  vray  ce  qu'il  y  auroit  veu  ;  lequel  l'asseura 
qu'il  n'y  avoit  plus  ame  vivante  ,  et  qu'ils  avoient  esté 
si  pressez  de  partir  et  hastez  d'aller,  qu'ils  n'avoient 
pas  eu  loisir  de  despouiller  leurs  morts,  qui  estoient 
environ  soixante,  ny  les  scelles  de  leurs  chevaux  que 
nostre  artillerie  avoit  tuez  ;  et  en  compta  unze  en  ung 
endroict  seulement,  auprès  de  l'abbaye  Sainct-Martin  : 
et ,  pour  tesmoignage ,  il  apporta  deux  paires  de 
chausses,  ung  manteau  et  une  scelle  d'armes  faicte  à 
la  reithre  :  qui  fust  cause  que  M.  de  Guyse  loua  gran- 
dement le  conseil  de  M.  Vieilleville.  Et  ne  fault  poinct 
demander  de  quelle  joye  et  allaigresse  l'on  souppa,  et 
en  quelle  aise  et  contentement  l'on  festoya  la  vigille 
des  Roys. 

Mais  le  matin,  jour  des  Roys,  M.  de  Guyse,  qui 
avoit,  comme  l'on  dist,  martel  en  teste  du  propos 
qu'avoit  tenu  M.  de  Vieilleville  au  conseil  le  jour  pré- 
cèdent, que  les  habitants  se  feroient  tuer  cent  fois  pour 
le  recouvrement  de  leur  liberté,  vint  en  la  grande 
église,  seul  avec  M.  de  Gonnor,  gouverneur  de  la 
ville,  et  ses  gardes,  et  commanda  à  tous  les  chanoines 
de  s'assembler  en  leur  chapitre  incontinant;  où  il  entra 
après  eux,  et  leur  fist  jurer  promptement  le  serment 

de  fidélité  au  Roy  et  à  la  couronne  de  France ,  et  leur 
en  fist,  à  tous,  signer  l'acte  qu'il  avoit  faict  dresser 
suyvant  le  stille  accoustumé,  sans  oublier  la  clause 
qui  dict  que,  s'ils  sçavent  quelque  chose  dicte,  faicte, 
ou  à  faire %  contre  Sa  Majesté  ou  §on  service,  qu'ils  en 
viendront  advertir  le  gouverneur  et  son  lieutenant- 
general,  sur  peine  de  la  vye,  comme  attaincts  et  con- 
vaincus de  crime  de  leze-majesté.  Ce  qu'ils  firent,  non 
sans  grande  crainte  et  esbahissements  ;  car  ils  ne  pou- 
voient  imaginer  à  quelle  fin ,  veu  que  le  Roy,  ny  M.  le 
connestable  ne  leur  avoient  poinct  tenu  ceste  rigueur. 
Il  en  fist  aultant  en  l'Hostel-de-Ville,  où  le.maître- 
eschevyn,  les  sept  paraiges,  et  les  traeze  comparurent 
en  diligence,   et  signèrent  tous  particulièrement,  et 
envoya  des  maistres  des  requestes  par  les  monastères 
non  seulement,  mais  par  les  couvents,  pour  faire  le 
semblable  :  car  moynes  quelquefois,  entre  aultres  les 
mandiants,  soubs  bigotize  et  faincte  dévotion,  ne  lais- 
sent pas  de  faire  de  terribles  remuements,  et  de  trou- 
bler ung  estât,  principalement  quand  ils  s'enyvrent 
d'ambition.  Ceste  novalité,  toutesfois,   mit  tous  les 
habitans  en  rumeur,  esbahissement  et  grande  frayeur 
pour  leur  estre  chose  inaudicte ,  et  ignorants  à  quoy 
elle  tendoit. 

CHAPITRE  XXVII. 

Etat  misérable  des  soldats  impériaux  qui  jurent  trouves  dans 
le  camp  après  la  levée  du  siège  de  Metz.  — <-  Retour  de 
M.  de  Vieilleville  a  Verdun.  —  Le  Roi  offre  l'amirauté 
au  maréchal  de  Saint  -  André.  ^—  M.  de  Vieilleville  le 
détourne  d'accepter  celte  charge. 

Nous  sejournasmes  en  la  ville  jusques  au  lundy,  en 
très-grande  lyesse ,  qui  eust  esté  comble  et  parfaicte 
sans  les  grandes  pitiez  que  nous  veismes  au  camp  du 
duc  d'Alve,  qui  estoient  si  hydeuses,  qu'il  n'y  avoit 
cœur  qui  ne  crevast  de  douleur  ;  car  nous  trouvions 
des  soldats,  par  grands  trouppeaux ,  de  diverses  nations, 
malades  à  la  mort,  qui  estoient  renversés  sur  la  boue; 
d'aultres  assis  sur  grosses  pierres,  ayants  les  jambes 
dans  les  fanges,  gelées  jusques  aux  genoux,  qu'ils  ne 
pouvoient  ravoir,  criants  miséricorde,  et  nous  priants 
de  les  achever  de  tuer.  En  quoy  M.  de  Guyse  exerçea 
grandement  la  charité;  car  il  en  fist  porter  plus  de 
soixante  à  l'hospital  pour  les  faire  traicter  et  guérir; 
et,  à  son  exemple,  les  princes  et  seigneurs  firent  le 
semblable  ;  si  bien  qu'il  en  fust  tiré  plus  de  trois  cents 
de  ceste  horrible  misère.  Mais  à  la  plupart  il  failloit 
coupper  les  jambes,  car  elles  estoient  mortes  et  gelées. 
Quant  aux  bois  de  licts  de  camp,  de  toiles  rompues, 
et  aultres  toiles  découppées,  vieils  corcelets,  espées 
rouillées,  et  morrions  à  la  lansquenette,  qui  y  furent 
semblablement  trouvez  en  grande  quantité,  ce  fut  le 

butin  des  pionniers,  des  varlets  et  des  goujarts,  qui  les 
apportaient  en  la  ville  pour  en  faire  leur  proffit:  car 
auitres  que  ceux-là  n'y  daignèrent  toucher,  pour  le 
grand  et  presque  infini  nombre  de  toutes  sortes  d'armes, 
et  des  plus  belles,  qui  estoient  là  dedans  à  vil  prix. 

Doncquesle  lundy,  neufiesme  de  janvier,  nous  par- 
tismes  de  Metz;  ne  me  voulant  étendre  à  speciffier  ny 
particularizer  les  adieux,  qui  furent  si  longs  et  en- 
nuyeulx,  que  depuis  le  matin  jusques  à  l'api  ès-disnée 
n'estoient  encores  parachevés,  ny  des  offres  d'amytié, 
de  service,  et  d'aultres  courtoysies  de  langaige  qui 
furent  là  réitérez:  en  somme,  M.  de  Guyse  alla  con- 
duire M.  de  Nevers,  qui  prenoit  le  chemin  du  Pont-à- 
Mousson,  environ  demye-lieue  ;  et  M.  le  prince  de  la 
Roche-sur-Yon  vint  accompaigner  M.  de  Vieilleville 
jusques  à  Rougerieules ,  avec  bonne  trouppe  ;  puis  nous 
laissa  aller  coucher  à  Villesaleron,  chez  le  maire,  qui 
nous  fist  ung  brave  traictement  à  la  rustique,  que  je 
compare  aux  nopces  de  quelque  riche  de  villaige  ;  car 
il  se  trouva  si  heureux  de  le  festoyer  en  son  logis, 
qu'il  n'y  espargna  ny  le  verd  ny  le  sec  :  aussi  n'y  perdit- 
il  pas  ses  bonnes  chères,  car  il  sçavoit  bien  à  qui  il 
avoit  affaire. 

Le  mardy ,  nous  vinsmes  disner  à  Fresné  \  et  après 
disner,  M.  le  mareschal  de  Saint-André  se  trouva 
au-devant  de  nous,  à  une  bonne  lieue  de  Verdun. 
L'aise  mutuel  de  ceste  rencontre  ne  se  peult  exprimer; 
car  il  est  impossible  de  dire  qui  estoit  le  plus  contant 
des  deux.  Ainsi  arrivasmes  à  Verdun  quelque  espace 
de  temps  devant  soupper  ;  attendant  lequel,  M.  le 
mareschal  luy  monstra  une  lettre  qu'il  avoit  receue 
du  Roy  le  jour  précédant,  quasi  à  l'aube  du  jour,  par 

courrier  exprès,  à  laquelle  il  n'avoit  voulu  faire  ré- 
ponse, que  premier  il  n'eust  eu  son  advis  et  un  bon 
conseil  :  qui  estoit  que  le  Roy  l'advertissoit  de  la  mort 
de  l'admirai  d'Annebaud  (0,  et  qu'il  n'avoit  voulu 
pourvoir  de  son  estât,  encores  qu'il  en  fust  fort  pressé 
par  quelques-uns  qu'il  cognoissoit,  que  à  son  reflus, 
et  qu'il  ne  luy  eust  fait  entendre  lequel  des  deux  il 
vouloit  choisir,  ou  d'admiral  ou  de  mareschal,  parce 
qu'ils  sont  incompatibles,  ne  les  pouvant  ung  homme 
tenir  tous  deux;  toutesfois,  qu'il  luy  sembloit  que 
Testât  d'admiral  estoit  plus  honorable,  de  plus  grande 
authorité  et  estendue,  et  estoit  d'advis  qu'il  le  print. 

M.  de  Vieilleville  luy  demanda  lequel  des  deux, 
en  saine  conscience  et  en  son  ame ,  il  aimeroit  le  mieux  : 
qui  luy  respondit  qu'il  choisiroit  Testât  d'admiral  ;  car 
il  n'y  en  a  que  ung  en  Fiance,  et  qu'il  y  a  quatre  ma- 
reschaux,  et  quand  il  n'y  en  a  que  trois,  le  connes- 
table  faict  toujours  le  quatriesme,  qui  ordinairement 
les  précède  tous.  Mais  à  Tadmiral  personne  ne  com- 
mande, et  en  une  armée  de  mer,  le  Roy  y  estant  en 
personne,  tous  les  estats  de  France,  quels  qu'il  soyent, 
luy  cèdent  et  obéissent,  jusques  à  donner  le  mot  en 
toute  l'armée  et  en  la  mesme  maison  du  Roy  :  usurpant 
ceste  prérogative  en  vertu  de  son  estât  d'admiral  sur 
le  grand-maistre  de  France,  auquel  seul  appartient 
ceste  authorité  à  cause  du  sien.  Mais  M.  de  Vieille  - 
ville  répliqua  :  «  Oiiy  bien,  sur  la  mer  seulement;  car 
sur  terre  il  n'a  nulle  séance  ny  commandement;  mais, 
qui  plus  est,  il  n'y  tient  aulcun  rang  ;  et  s'il  vous  sou- 
vient, à  l'entrée  du  Roy  à  Paris,  le  grand-maistre  ne 

i1)  De  Vadmiral  d'Annebaud.  Ce  seigneur  étoit  mort  le  2  novemf 
bre  i55?; 

luy  voulut  pas  céder  sa  place  ;  et  quand  il  voulut,  au 
reffus  de  cela ,  marcher  entre  le  connestable  et  les 
mareschaux,  M.  le  connestable  luy  dict  qu'il  ne  met- 
troit  poinct  de  barre  entre  luy  et  les  mareschaulx,  et 
qu'il  ne  l'endureroit  pas  ;  car  les  connestable  et  ma- 
reschaux  de  France  n'estoient  que  ung  corps  ;  de  sorte 
qu'il  fust  contraint  de  bailler  son  anchre  à  porter  à 
ung  gentilhomme,  qui  se  placea  à  la  queue  des  gen- 
tilshommes de  chambre,  et  fist  le  malade  pour  ne  se 
trouver  en  ceste  cére'monie.  D'aultre  part,  sa  juris- 
diction  est  bien  esloignée  du  soleil,  car  elle  est  à  Dieppe, 
et  celle  des  mareschaux  de  France  est  sur  la  table  de 
marbre,  dedans  le  palais  de  Paris,  que  l'on  appelle  la 
mareschausse'e,  avec  des  privilèges  infinis,  si  hono- 
rables et  si  grands ,  que  je  m'esbahy  comme  il  vous  est 
tombe  en  l'esprit  de  vouloir  quicter  vostre  estât  pour 
aspirer  à  cestuy-là.  Et  puis,  je  vous  prie,  à  qui  com- 
manderiez-vous,  estant  admirai,  qu'à  des  mariniers, 
pilotes,  et  quelque  nombre  de  capitainnes  de  la  ma- 
rine, qui  ont  plustost  réputation  de  corsaires,  pirates 
et  escumeurs  de  mer,  que  de  gens  de  bien?  Là,  où 
vous  commandez  à  ung  grand  nombre  de  braves  gen- 
tilshommes, capitainnes  de  gensdarmes,  qui  sont  tous 
de  qualité,  de  riches  seigneurs,  et  de  grande  extrac- 
tion, mesmes  les  princes,  jusques  au  Daulphin  et 
aultres  fils  de  France,  qui,  estants  capitainnes,  sont, 
à  cause  de  leurs  compaignies  de  gensdarmes,  sous  le 
commandement  des  mareschaux  de  France;  et  tant 
s'en  fault  qu'ils  dédaignent  ou  refïuzent  d'y  obeyr, 
qu'ils  le  repputent  à  très-grand  honneur,  comme  faisants 
chose  appartenante  etaltache'e  à  leur  devoir.  Somme, 
tout  Testât  militaire  de  ce  royaume,  de  gendarmerie,, 

cavalerie  ligiere,  de  gens  de  pied,  commissaires  et 
controlleurs,  payeurs  de  compaignies  de  l'ordinaire  et 
extraordinaire  de  la  guerre,  et  tout  ce  qui  en  dépend, 
est  sous  vostre  autborité  et  juriscliction.  Mais,  bien 
plus,  vous  estes  juge  souverain  du  poinct  d'honneur 
de  la  noblesse  de  France,  qui  est  infinie;  car  quand  il 
survient  quelque  querelle  parmy  eux,  leur  appoinc- 
tement  on  le  duel  est  en  vostre  disposition,  comme 
aussi  tous  les  capitainnes  et  gens  de  guerre  estants 
généralement  soubs  l'obeyssance  de  ceste  couronne. 
Quant  à  la  mer  de  Levant,  l'admirai  n'y  a  que  veoir, 
car  le  gouverneur  de  Provence  s'intitule  admirai  de 
Levant,  prenant  ceste  qualité  comme  incorporée  à  son 
gouvernement,  et  la  senechaulcée  quant  et  quant,  qui 
sont  trois  estais  en  ceste  province -là  qui  ne  se  dé- 
partent jamais.  Et  n'en  veux  aultre  témoignage  que 
quand  le  feu  admirai,  ayant  passé  le  destroit  de  Gil- 
bathar  avec  cinquante  ou  soixante  voiles,  et  avoir 
mouillé  l'anchre  à  la  coste  de  Provence,  assez  près  de 
Marseilles,  il  se  voulut  faire  recognoistre,  et  envoya 
dire  au  baron  de  la  Garde,  lors  gênerai  des  galères, 
qu'il  le  vînt  trouver  avec  huict  ou  dix  galères,  ayant 
quelque  entreprise  devers  Nice  pour  le  service  du  Roy; 
il  luy  fist  responce  qu'il  n'y  pouvoit  aller  sans  le  com- 
mandement de  M.  le  comte  de  Tandes,  gouverneur  et 
seneschal  de  Provence,  et  admirai  de  Levant,  et  (Ju'il 
n'en  recognoissoit  poinct  d'aultre  pour  supérieur,  ny 
qui  luy  peust  ou  deust  commander. 

«  L'Admirai,  irrité  de  ceste  dédaigneuse  responce, 
luy  remanda  qu'il  ne  faillist  d'obeyr  à  son  comman- 
dement, ou  qu'il  luy  feroit  cognoistre  à  ses  dépens  la 
vertu  de  son  pouvoir  d'admiral,  et  qu'il  y  parroiste- 

roît.  Cestuy-cy,  comme  bien  entendu  aux  affaires  du 
inonde,  luy  fist  responce  que  son  pouvoir  ne  s'esten- 
doit  que  au-delà  du  destroict  de  Gilbathar,  qui  estoit 
toute  la  mer  Occéane,  aultrement  de  Ponant;  mais 
qu'au  deçà,  qui  est  la  mer  Mediterrannée,  qui  se 
nomme  de  Levant,  il  n'avoit  ung  seul  poulce  d'autho- 
rite'  ;  et  puisqu'il  le  prenoit  par-là ,  et  usoit  de  mena- 
ces, s'il  s'approchoit  plus  près  du  port  de  Marseilles, 
qu'il  mettroit  tous  ses  vaisseaux  à  fond.  Ainsi  s'en  re- 
tourna d'Annebaud  avec  sa  courte  honte  ;  et  ne  trouva 
le  feu  roy  François  ce  traict  aulcunement  maulvais, 
et  ne  s'en  fist  que  rire.  Car  l'admirai  d'Annebaud 
n'avoit  entrepris  ce  voyaige  que  de  gayeté  de  cœur, 
voyant  le  temps  beau  et  calme ,  car  en  cœur  d'esté , 
pour  passer  en  la  mer  de  Levant  qu'il  n'avoit  jamais 
veue,  et  n'y  avoit  de  sa  vye  flotté  ,  en  espérance  de  gai- 
gner  et  d'attrapper  quelques  corsaires  et  pirates  de 
toutes  nations,  dont  ceste  mer-là  est  ordinairement 
couverte;  et  vouloit  avoir  des  galères  françaises  pour 
faire  l'entrée  du  combat  à  la  rencontre  d'aultres  ga- 
lères, ou  turquesques  ou  hespaignoles;  mais,  pour  ce 
coup-là,  il  fust  mal  obey.  Or,  pour  revenir  à  ceste 
grandeur  que  vous  avez  alléguée,  qu'en  une  armée  de 
mer  le  Roy  y  estant,  l'Admirai  dispose  et  ordonne 
ainsi  par -dessus  tous  de  toutes  choses,  cela  est  si 
rare,  que  vous  n'en  devez  faire  aulcun  estât;  et  de 
vostre  vye  vous  n'en  avez  veu  qu'une,  du  temps  du 
feu  Roy,  qui  fust  si  malheureusement  conduicte  qu'elle 
revint  à  rien,  et  n'en  fismes  aulcun  effort;  mais  nous  y 
perdismes  par  le  feu  ce  monstrueux  carragon  (0  qui 
menaçoit  le  Ciel,  et  faisoit  fuyr,  par  son  horrible  gran- 

(0  Carragon  :  vaisseau. 

deur,  les  balaines;  mesme  ce  roy  n'en  mist  jamais  une 
seule  sus;  comme  aussi  n'ont  pas  faict,  en  leurs  temps, 
les  roys  Loys  douziesme,  Charles  huictiesme  ,  ny  Loys 
unziesme  son  père  :  car,  à  la  vérité,  ce  n'est  pas  le 
faict  du  Français  que  la  marine.  Si  nous  estions  en  Hes- 
paigne,  Portugal  ou  Angleterre,  vous  auriez  grandis- 
sime raison  de  poursuyvre  Testât  d'admiral ,  car  il  y 
est  le  premier  de  tous ,  d'aultant  que  leurs  principales 
forces  sont  au  navigaige;  mais  estant  Français,  je  vous 
prie,  monsieur,  ne  changez  jamais  vostre  lance,  vostre 
cheval  de  bataille,  ny  vos  espérons  dorez,  à  une  voile, 
boulingue  ou  trinquet  :  encores  n'est-ce  pas  tout;  car 
il  y  a  un  seul  poinct,  que  si  Testât  d'admiral  valoit 
une  duché  de  Bretaigne  ou  de  Normandie,  vous  ne 
vouldriez  pour  mourir  l'accepter,  qui  est  que  vous 
seriez  privé  de  la  présence  de  vostre  maistre,  que  vous 
avez  plus  chère  que  tous  les  biens  du  monde,  veoire 
que  vostre  propre  vye  ;  car  vous  ne  le  sçauriez  veoir 
que  huict  ou  dix  jours  toute  Tannée  si  vous  vouliez 
exactement  exercer  vostre  estât,  et  sans  reproche  y 
faire  vostre  devoir.  » 

Quand  M.  le  mareschal  Teust  ainsi  ouy  discourir, 
il  s'esmerveilla  grandement  de  sa  suffizance  et  mé- 
moire, et  renoncea  sans  regret  à  Tadmirauté.  Mais 
parce  qu'il  sembloit  que  le  Roy,  par  ses  lettres,  le 
priast  de  l'accepter ,  et  la  préférer  à  Testât  de  mares- 
chal, il  pria  M.  de  Vieilleville  de  luy  escrire  tout  ce 
qu'il  luy  avoit  dict,  comme  par  forme  d'advis,  et  qu'il 
feignist  d'escrire  encores  à  Metz ,  et  que  sa  lettre  fust 
dattée  du  jour  qu'il  en  partit,  affin  que  Sa  Majesté 
recogneust  que  le  refîus  qu'il  en  faisoit  provenoit  du 
conseil  de  M.  de  Vieilleville,  qui  estoit  fondé  sur  tant 

de  pregnantes  et  invincibles  raisons;  car  il  ne  vouloit 
donner  aulcune  occasion  à  son  maistre  de  se  fascher. 
Ce  que  M.  de  Vieilleville  luy  accorda  :  et  ainsi  fust 
le  courrier  despesché  dès  le  mesme  soir,  pour  partir 
le  lendemain  au  poinct  du  jour,  comme  il  feist.  A  ce 
conseil  M.  le  connestable  se  prevalust  ;  car  il  feist 
donner  Testât  d'admiral  à  son  nepveu  de  Chastillon , 
colonel  des  bandes  françaises,  duquel  futpourveu  son 
frère  Dandelot.  Mais,  si  M.  le  mareschal  l'eust  ac- 
cepte, ledict  sieur  connestable  eust  faict  tomber  son 
estât  de  mareschal  à  son  fils  aisné  Montmorency  :  qui 
nous  fist  bien  juger  qu'il  avoit  dicté  la  lettre  que  le 
Roy  en  avoit  escrite  à  M.  le  mareschal,  et  que  Testât 
d'admiral  est  moindre  que  de  mareschal. 

VVVW  VW^yVVWV^  MVtl/V  V^lA^  VVIlto  Û/VWV  vw^ 

CHAPITRE  XXVIII. 

M.  de  Vieilleville  retourne  h  Duretal.  —  Il  y  apprend  que 
MM,  de  Guise  et  de  Nevers  avoient  demandé  pour  lui  le 
gouvernement  de  Metz, 

Après  le  partement  du  courrier,  ainsi  qu'il  desi- 
roit,  M.  le  mareschal  délibéra  de  desloger,  voyant 
son  séjour  désormais  inutile  à  Verdun.  Et  trois  jours 
durant  Ton  ne  vacqua  à  aultre  chose  que  à  faire  les 
apprests  nécessaires  pour  cest  efFect ,  et  à  donner  ordre 
pour  licentier  ou  retenir  les  capitainnes  et  compai- 
gnies  les  plus  propres  pour  y  demeurer  en  garnison , 
faire  semblablement  la  monstre  générale  ,  tant  des 
gens  de  cheval  que  de  pied;  qui  fust  faicte  au  conten- 

tement  de  toutes  qualités  de  gens  dé  guerre,  et  bien 
payez  ;  et  sur-tout  ,  de  choisir  une  bonne  garnison 
pour  sa  compaignie  (afiin  d'en  descharger  la  ville), 
qui  fust  establie  à  Moulins  en  Bourbonnais,  où  M.  de 
Chazeron,  guydon,  la  mena  ;  et  ceux  qui  vouloient 
avoir  congé  de  s'aller  raff'raichir  en  leurs  maisons 
n'en  furent  poinct  reffusez. 

Ainsi  M.  le  mareschal  s'en  alla ,  laissant  le  sieur  de 
Thavanes  gouverneur  à  Verdun ,  qu'il  y  avoit  trouvé 
instalé  par  le  Roy  lors  de  l'investiture  de  la  ville  :  et 
l'aecompaigna  M.  de  Vieilleville  jusques  à  Chaalons- 
sur-Marne  ,  où  ils  séjournèrent  deux  jours;  et  au  dé- 
partir, M.  le  mareschal  print  le  chemin  de  Paris, 
et  M.  de  Vieilleville  celluy  d'Orléans,  par  Chaumont 
en  Bassigny,  pour  se  rendre  en  sa  maison  de  Dures- 
tal;  où,  arrivé,  il  séjourna  environ  trois  mois ,  se  raf- 
fraichissant  après  tant  de  travaux  et  fatigues  mention- 
nées cy  -  dessus,  et  se  donnant  du  bon  temps,  par  la 
mutuelle  visite  de  luy,  de  ses  parans,  voisins  et  amys. 

Quinze  jours  après  Pasques  i553,  le  secrétaire  Ma- 
lestroit  luy  escrivit  que  M.  de  Guyse  et  M.  de  Nevers 
avoient  dict  au  Roy  merveilleuses  louanges  de  luy; 
et  qu'ils  ne  cognoissoient  personne  en  toute  la  France 
plus  digne  du  gouvernement  de  Metz  ;  et  avoient  non- 
seulement  conseillé,  mais  supplié  Sa  Majesté,  de  l'en 
honorer  :  mais  ,  parce  que  cela  estoit  trop  peu,  eu  es- 
gard  à  ses  insignes  mérites,  ils  estoient  d'advis  que  l'on 
incorporast  les  villes  de  Thoul  et  de  Verdun  à  ce  gou- 
vernement, alléguants  que  ceste  frontière,  qui  est  la 
plus  importante  clef  de  France,  seroit  désormais  hors 
de  toute  crainte  et  soupçon ,  mais  très-asseurée  estant 
sous  la  charge  et  le  commandement  d'un  chevalier 

d'honneur  qui  jamais  ne  feist  faulte ,  ny  par  malice  ny 
par  ignorance.  Ce  que  le  Roy  a  fort  volontairement 
accordé;  mais  que  M.  le  connestable  estoit  venu  à  la 
traverse,  qui  l'en  avoit  diverty ,  disant  que  seroit  faire 
ung  grandissime  tort  à  l'honneur  et  réputation  de 
M.  de  Gonnor  de  l'en  desposseder  si  ligierement, 
ayant  porté  tant  de  fatigues  et  de  peines  durant  le 
siège,  et  faict  preuve  de  sa  valeur  à  la  veûe  de  tous 
les  princes,  seigneurs  et  capitainnes  de  France  ;  et  qu'il 
se  presentoit  ung  aultre  moyen  de  bien  advancer  M.  de 
Vieilleville,  qu'il  ne  peult  nier  estre  digne  de  très- 
grande  recompense,  en  ung  gouvernement  qu'il  aura 
plus  agréable,  et  sans  comparaison  plus  beau  que 
celluy  de  Metz,  et  beaucoup  plus  à  sa  commodité; 
car  il  fera  service  à  Sa  Majesté  estant  en  sa  maison. 
Et  luy  ayant  demandé  le  Roy  où  c'estoit,  il  respond  : 
«  En  Rretaigne,  car  M.  d'Estampes  est  fort  valétudi- 
naire ,  et  tant  abbattu  en  longues  maladies ,  qu'il  ne 
peult  gueres  vivre.  L'on  donnera ,  par  sa 'mort,  le  gou- 
vernement en  chef  à  M.  de  Gyé,  qui  en  est  desja  lieu- 
tenant en  son  absence,  et  par  ceste  promotion  l'on 
baillera  sa  lieutenance  à  M.  de  Vieilleville.  »  Ce  que 
le  Roy  a  trouvé  fort  bon  ;  et  le  commandement  de 
ceste  despesche  est  desja  donné  à  M.  de  l'Aubespinne, 
l'un  des  quatre  secrétaires  des  commandements.  De 
quoy  il  a  bien  voulu  advertir  par  courrier  exprès, 
pour  prévenir  celuy  de  Sa  Majesté,  affin  qu'il  pensast 
à  la  responce  qu'il  y  vouldra  faire;  et  le  prie  qu'il  ne 
s'attende,  ny  se  fye  en  M.  le  mareschal;  car  il  voul- 
droit  qu'il  n'eust  ny  l'un  ny  l'autre,  tant  a  grande 
peur  de  le  perdre.  La  lettre  n'estoit  signée  ny  dattée. 
Quand  M.  de  Vieilleville  l'eust  bien  considérée,  il 

trouva  bien  estrange  que  le  Roy  eust  préfère  l'oppi- 
nion  d'un  seul  homme  aux  remonstrances ,  prières  et 
requestes  de  deux  grands  princes  ,  et  qu'il  s'estoit 
laissé  gaigner  de  ceste  façon  ;  et  se  résolut  de  faire 
une  brave  responce  là-dessus  à  Sa  Majesté,  quand  son 
courrier  seroit  arrivé,  qu'il  attendoit  en  grande  dé- 
votion. 

CHAPITRE  XXIX. 

Mi  de  Vieilleville  reçoit  une  lettre  du  Roi,  qui  lui  oj) ire  la 
lieutenance  générale  de  Bretagne.  —  Réponse  de  M.  de 
Vieilleville  à  la  lettre  du  Roi. 

Le  lendemain  du  jour  de  l'arrivée  du  courrier  de 
Malestroit,  celuy  du  Roy  arriva  avec  lettres  de  Sa 
Majesté ,  qui  ne  contenoient  que  le  mesme  langaige 
de  M.  le  connestable  touchant  le  gouvernement  de 
Bretaigne  seulement,  sans  toucher  en  façon  quel- 
conque de  celuy  de  Metz,  comme  si  jamais  il  n'en 
eust  esté  parlé;  et  le  prioit  Sa  Majesté  de  venir  à  la 
Cour,  s'estant  fort  esbahy  que  de  Metz  il  soit  allé  en 
sa  maison  sans  y  passer,  comme  tous  les  aultres  qui 
luy  ont  fait  service  en  ce  siège,  et  luy  principale- 
ment, qui  a  si  bien  faict  valoir  le  pouvoir  qu'il  luy 
avoit  donné  de  tenir  la  campaigne  et  s'y  faire  obéir, 
pour  retrancher  les  vivres  de  l'armée  de  l'Empereur  ; 
dequoy  portent  ung  très-grand  tesmoignage  les  vingt 
et  cinq  cornettes  et  enseignes  'de  cavallerie  que  de  fan- 
terie  qui  luy  furent  envoyées  en  novembre  et  decem- 

bre  derniers,  et  une  infinité  d'aultres  braves  exploits 
de  guerre  qu'il  a  faicts,  au  rapport  de  tous  les  princes, 
seigneurs  et  capitainnes  qui  estoient  dedans  Metz  pour 
son  service;  et,  en  attendant  qu'il  le  vienne  trouver,  il 
luy  envoyé  le  brevet  de  la  reserve  de  la  lieutenance  au 
gouvernement  de  Bretaigne,  signé  de  sa  main,  adve- 
nant la  mort  du  duc  d'Estampes  qu'il  tient  pour  cer- 
tain ne  et  en  brief ,  estant  oultré  de  maladie  comme 
il  est,  et  incurable,  au  rapport  de  tous  les  médecins 
et  chirurgiens  de  Paris  et  des  siens  mesmes.  De  Sainct- 
Ga rmain-en-Laye ,  du  22  apvril  1 553  „  après  Vas- 
ques. Signé  Henry  ;  et  contresigné  de  l  Aubespine. 

A  laquelle  lettre  M.  de  Vieilleville  fist  une  modeste 
responce  ;  car  il  ne  pouvoit  doubter  que  le  Roy  ne 
la  monstrast  à  son  compère.  Toutesfois  il  ne  se  peut 
tant  commander ,  qu'il  ne  donnast  tacitement  une 
attaque  aux  ruses  de  M.  le  connestable,  qui  mettoit 
son  advancement  sur  la  mort  d'aullruy ,  et  luy  en  sour- 
ratoit  (0  ung  aultre  que  tant  de  princes  luy  avoient 
voué  et  sollicité,  et  qu'il  pouvoit  exercer  du  jour  au 
lendemain  ,  et  tout  aussi-tost  qu'il  en  seroit  pourveu , 
ainsi  qu'il  se  peut  veoir  par  le  double  d'icelle  qui  s'en- 
suict  : 

«  Sire ,  j'ay  receu  les  lettres  desquelles  il  a  pieu  à 
Vostre  Majesté  m'honorer,  ne  la  pouvant  assez  digne- 
ment ny  très-humblement  remercier  de  ceste  très-fa- 
vorable souvenance  ,  ne  vous  ayant  jamais  fait  service 
qui  vous  ayt  deu  convier  à  me  tant  bien  heurer  que, 
de  vostre  propre  mouvement,  vous  m'ayez  pourveu 
d'une  si  honorable  charge ,  et  sur  ceste  intention  prin- 

(0  Sourratoil  :  déroboit. 

cipalement  que  je  vous  ferois  service,  n'estant  esloigné 
de  mes  terres ,  et  comme  en  ma  maison  :  ce  que  j'ac- 
cepterois  très-volontiers,  pour  le  regard  seulement  de 
la  main  et  de  la  bonne  volonté  dont  ce  bien  me  pro- 
cède, sinon  qu'il  y  a  quatre  poincts  qui,  à  mon  grand 
regret,  m'en  divertissent,  dont  le  moindre  trouvera 
très-légitime  excuse  de  mon  remis  en  la  prudente  dis- 
crétion de  Vostre  Majesté.  Le  premier,  que  si  M.  d'Es- 
tampes ,  qui  est  l'ung  des  seigneurs  de  France  que 
j'honore  et  respecte  aultant,  et  avec  lequel  je  converse 
le  plus,  vient  à  sçavoir,  comme  il  ne  peult  faillir,  ceste 
survivance,  il  fuyra  avecques  horreur  ma  fréquenta- 
tion ;  et  de  moy ,  je  m'en  reculeray  tant  qu'il  me  sera 
possible,  pour  n'offencer  ma  réputation;  car  s'il  luy 
survenoit  quelque  sinistre  desastre,  on  me  le  pourroit 
à  bon  droict  imputer;  joinct  que  je  vous  donne  certain 
advertissement  qu'il  se  porte  très-bien,  et  du  tout  hors 
de  dangier  ;  aussi  que  j'ai  deux  ans  plus  que  luy ,  qui 
m'esloigneroit  bien  fort  de  la  grande  espérance  que 
vous,  mon  Roy,  mon  souverain  seigneur  et  très -bon 
maistre,  m'avez  tousj ours  donnée,  et  d'en  veoir  bien- 
tost  les  fruicts  et  événements.   Le  second,   que  j'ay 
tant  de  parents  et  d'amis  en  Bretaigne,  qui  ne  sont  des 
moindres  de  la  province ,  que  si  quelqu'un  venoit  à 
faire  faulte,  se  fiant  en  nostre  consanguinité  et  al- 
liance, ou  contre  vostre  Estât,  ou  contre  les  loix  et 
droict  commun ,  je  suis  si  ennemy  de  la  faveur  et  conni- 
vence, que  je  ne  me  pourrois  contenir  de  faire  estroi- 
tement  observer  vos  édits  et  ordonnances,  et  en  tirer 
exemplairement,  en  tenant  la  main  forte  à  la  justice, 
la   punition  de   leurs  offences  ;    et   je  repputerois   à 
grande  honte  de  veoir  ainsi  en  infâmes  traicter  mes 

amys  et  pai'ents.  Et  quant  au  tiers,  parce  qu'il  semble 
par  vos  lettres  que  Vostre  Majesté  me  veuille  reléguer, 
voire  confiner  en  ce  gouvernement  de  Bretaigne , 
comme  quelque  sexagénaire  ou  casanier  qui  n'a  plus 
la  force  ny  vigueur  de  vous  faire  service  en  la  cam- 
paigne,  mais  seulement  se  pourmener  par  ses  terres 
et  en  sa  maison,  je  prendray  la  hardiesse  de  l'asseurer 
que  je  suis  encores  en  ma  plus  vive  et  verte  force, 
n'ayant  que  quarente  et  deux  ans  ;  avec  telle  volonté 
de  mourir  à  vostre  service ,  que  je  secherois  comme 
une  fleur  cueillie,  d'estre  en  une  charge  que  je  ne 
veisse  l'ennemy ,  ou  que  je  n'en  eusse  bien  souvent  des 
alarmes,  voire  à  la  bouche  du  canon  ;  ce  qui  ne  m'ad- 
viendfoit  en  Bretaigne  :  car  toute  mon  occupation  se- 
roit  de  m'alier  pourmener  sur  la  coste ,  à  veoir  le  flux, 
reflux  et  vagues  de  la  mer  ,  sans  avoir  l'ennemy  en 
teste  :  car  les  Anglais  sont  vos  amys,  et  l'Hespaignol 
n'y  a  faict  jamais  descente  depuis  que  la  duché  est  in- 
corporée à  vostre  couronne.  Et  pour  venir  au  qua- 
triesme,  il  me  seroit  trop  dur,  Sire,  et  du  tout  insup- 
portable ,  d'obéyr  et  estre  sous  le  commandement  de 
mon  subject;  et  y  a  assez  de  froidures  entre  M.  de  Gyé 
et  moy,  à  cause  de  nos  terres,  sans  nous  donner  oc- 
casion d'en  faire  naistre  d'aultres.  Mais  par  ce,  Sire, 
que  je  suis  bien  adverty  que  l'on  vous  en  avoit  proposé 
ung  aultre  que  Vostre  Majesté  avoit  fort  libéralement 
accordé  en  ma  faveur,  je  suis  esbahy  de  celluy  qui 
s'est  venu  jecter  à  la  traverse  pour  en  détourner  vostre 
affection ,  et  frustrer  et  annéantir  la  promesse  que  vous 
en  avez  faicte  avec  meure  considération,  suyvant  vos- 
tre accoustumée  prudence ,  à  deux  grands  princes  : 
quiconque  soit,  il  ne  peult  dire  que  je  vueille  courir 

8. 

sur  la  fortune  d'aultruy  ;  car  il  souviendra  bien  à 
Vostre  Majesté  que  jamais  Gonnor  n'eust  eu  le  gou- 
vernement de  Metz  si  je  l'eusse  voulu  accepter;  mais  je 
Fay  reffusé  avec  des  remonstrances  et  raisons,  et  que 
si  elles  eussent  esté  suyvies,  vous  seriez  aujourd'huy 
paisible  monarque  de  toute  l'Austrasie.  Par  ainsy  j'o- 
seray  tousjours  maintenir,  soubs  le  respect  et  permis- 
sion de  Vostre  Majesté,  que  le  gouvernement  de  Metz 
m'appartient,  et  que  Gonnor  nlen  a  esté,  et  n'est  que 
mon  lieutenant,  veu  que  le  refïus  que  j'en  feis  estoit 
pour  ce  que  je  voyois,  comme  vous  l'avez  cogneu  de- 
puis, que  par  l'investiture  des  trois  villes,  et  y  avoir 
planté  des  gouverneurs  en  vostre  nom,  vous  avez  perdu 
ta  jouissance  et  domination  de  plus  de  soixante  villes, 
dont  plusieurs  portent  tiltre  d'arcbevescbez  et  d'eves- 
chez.  Ce  que  j'en  dis ,  Sire,  n'est  à  aultre  fin  que  pour 
remémorer  Vostre  Majesté  des  cboses  passées,  et  de 
la  pure  affection  que  j'ay  tousjours  portée  à  l'honneur 
et  accroissement  de  vostre  Estât,  sans  regarder  à  mon 
prouffit  particulier;  ne  me  pouvant  assez  esmerveiller 
de  la  subtile  ruze  de  celuy  qui  a  si  finement  faict  es- 
crouler  vostre  promesse  faicte  à  deux  si  grands  per- 
sonnages, pour  me  loger  en  ung  cymetiere  sur  l'es- 
pérance des  morts,  et  me  faire  tousjours  valet:  car  je 
ne  prendray  jamais  gouvernement  que  je  ne  l'aye  en 
chef;  vous  suppliant  très -humblement  ne  trouver 
maulvays  ce  que  je  vous  en  escry;  remettant  à  vous 
faire  entendre  le  reste  de  mes  doléances  quand  j'au- 
ray  cest  honneur  d'estre  en  vostre  présence,  qui  sera 
dedans  huict  jours,  Dieu  aydant  :  et  en  attendant  cest 
honneur  et  félicité,  je  supplieray  le  Créateur  de  vous 
donner,  Sire,  en  toute  prospérité  et  santé,  très-bonne 

et  très-longue  vye.  De  Durestal,  ce  premier  may  i553. 
Vostre  très-humble  et  très-obéissant  subject  et  ser- 
viteur, VlEILLEVILLE.  » 

CHAPITRE  XXX. 

Le  Roi  prend  la  résolution  de  donner  le  gouvernement  de 
Metz  à  M.  de  Vieilleville. 

Après  que  le  Roy,  estant  en  son  cabinet,  eust  ouy 
lire  ceste  lettre  par  M.  de  l'Aubespine,  Sa  Majesté  en- 
tra en  fort  grande  colère,  disant  que  l'on  abusoit  trop 
de  sa  bonté,  et  qu'il  n'y  avoit  poinct  d'apparance  de 
tant  faire  souster  (0  M.  de  Vieilleville;  et  confessoit 
que  à  luy,  premier  que  à  pas  ung,  il  avoit  donné  le 
gouvernement  de  Metz ,  et  que  l'aultre  ne  Tavoit  que 
à  son  reffus;  que  s'il  l'eust  refïusé  comme  luy,  l'Em- 
pereur n'eust  jamais  assiégé  Metz,  car  il  n'eust  sceu 
passer  le  Rhin ,  ny  osé  s'y  présenter  :  et  quant  au  gou- 
vernement de  Bretaigne,  il  n'estoit  pas  raisonnable  de 
le  plus  faire  valeter,  car  il  avoit  assez  obéy  pour  com- 
mander en  son  rang  ;  mais  qu'il  ne  pouvoit  croire  que 
M.  de  Gyé  fust  son  subject.  Sur  quoy  M  de  l'Aubes- 
pine    respondit   que  le   lieutenant    civil    d'Angiers  , 
nommé  de  Lesrat,  qui  poursuyvoit  l'office  de  prési- 
dent presidial  en  la  sénéchaussée  d'Anjou,  l'en  pour- 
roit  amplement  esclaircir  ;  lequel  promptement  faict 
venir,  car  il  se  pourmenoit  en  la  grande  salle  comme 
tous  aultres  postulants  qui  attendent  la  relevée  du  con- 
seil. Sa  Majesté  luy  demanda  si  le  chasteau  du  Ver- 

(')  Souster  :  attendre. 

gier  ne  tenoit  pas  de  son  chasteau  oVAngiers,  qui  luy 
respondit  que  ouy,  en  arriere-fief  ;  mais  qu'en  proche 
fief  il  tenoit  de  M.  de  Vieilleville,  à  cause  de  sa  bar- 
ronnie  de  Mathefelon. 

Quand  le  Roy  eust  entendu  ce  discours,  il  com- 
manda assez  en  colère  que  l'on  allast  quérir  M.  le 
connestable,  disant  qu'il  disposoit  fort  mal  ses  affai- 
res, et  que  c'estoit  mettre  la  Bretaigne  en  combustion 
d'y  installer  Vieilleville  avecques  Gyé,  estants  ainsy 
incompatibles ,  et  beaucoup  d'aultres  propos  qui  ne 
sont  à  reciter,  touchant  les  passions  et  affections  des  per- 
sonnes, principallement  celles  pour  lesquelles  suyvre 
on  néglige  et  offence  grandement  le  service  du  maistre. 

M.  le  connestable  arrivé,  le  Roy  luy -va  dire  assez 
hagardement  telles  parolles  :  «  Savez-vous  qu'il  y  a, 
mon  compère?  Je  veux  résolument  rendre  à  M.  de 
Vieilleville  le  gouvernement  de  Metz  que  je  luy  avois 
donné  il  y  a  un  an,  lorsque  nous  en  partismes,  mesme 
en  vostre  présence,  car  il  luy  appartient.  Et  si  on 
l'eust  cru  quand  il  le  reffuza,  ma  couronne  seroit 
augmentée  de  la  moitié.  Vrayment  vous  accommodez 
bien  mes  affaires  en  Bretaigne  de  le  y  vouloir  faire 
lieutenant  en  l'absence  de  M.  de  Gyé  !  Lisez  ceste  let- 
tre, et  escoutez  parler  le  lieutenant  d'Angiers.  Je  vous 
prie  que  je  ne  sois  plus  contredict,  car  je  veux  que 
cela  soit,  et  que  l'on  ne  me  donne  poinct  d'occasion 
de  me  fascher  davantage;  car  si  Gonnor  n'en  sort  in- 
continant  que  Vieilleville,  qui  sera  icy  bien-tost,  s'y 
présentera  pour  y  entrer,  je  jure  au  Dieu  vivant  que 
ce  ne  sera  pas  tout  ung;  car  je  veux  estre  obey  en 
mon  rang,  et  ne  prands  nullement  plaisir  que  l'on  me 
donne  tant  de  traverses.  » 

CHAPITRE  XXXI. 

M.  de  Gonnor  est  rappelé,  et  M.  de  Vieilleville  part  pour 

Metz. 

Quand  M.  le  connestable  veid  son  maistre  en  telle 
colère,  il  ne  replicqua  une  seule  parolle,  mais  com- 
manda à  M.  de  l'Aubespine  de  ltiy  lire  ceste  lettre.  La 
lecture  faicte,  «  et  bien  ,  dist  le  Roy,  cela  n'est-il  pas 
plus  que  raysonnable?  Or  advei  tissez-en  Gonnor;  car 
je  veux  résolument  qu'il  en  sorte.  »  Puis  addressant 
sa  parolle  au  lieutenant  de  Lesrat  :  «  Dictes-luy  ce 
que  vous  me  venez  de  dire.  »  Qui  n'y  faillit  pas.  Ce 
que  bien  entendu ,  le  connestable  respondit  qu'il  ne 
sçavoit  pas  les  différends  d'entre  les  deux  maisons ,  et 
que  cela  estant  il  n'y  auroit  poinct  d'apparance  de  les 
mettre  ensemble  en  une  charge,  et  qu'il  alloit  présen- 
tement despescher  à  Metz,  faire  entendre  au  sieur  de 
Gonnor  l'intention  de  Sa  Majesté. 

Sa  despesche  fust  aulcunement  desguisée;  car  s'il 
l'a  luy  eust  faicte  si  rude  comme  le  Roy  l'avoit  pro- 
noncé ,  c'estoit  assez  pour  le  mettre  au  desespoir  d'es- 
tre  cassé  d'une  telle  charge  sans  forfaict;  mais  il  luy 
escrivit  qu'il  feignît  d'avoir  esté  bien  malade,  et  qu'il 
suppliast  Sa  Majesté  de  luy  permettre  de  s'en  venir  en 
sa  maison,  pour  changer  d'air  et  s'y  raifraichir  ;  et  que 
la  peste  estoit  bien  forte  dedans  Metz  et  aux  envi- 
rons ;  qu'il  ne  s'y  vouloit  plus  tenir  ;  que,  a  ceste 
cause,  il  pleust  à. Sa  Majesté  d'y  envoyer  quelque 

honneste  et  expérimenté  gentilhomme,  digne  de  la 
charge,  pour  luy  venir  lever  le  siège,  auquel  il  met- 
troit  toutes  choses  en  main  avant  partir.  Celluy  qui 
portoit  en  poste  ce  pacquet,  nommé  Courcou,  avoit 
commandement  de  la  diligence,  et  de  luy  dire  à  part 
que  M.  le  connestable  le  tuoit  de-  là  pour  l'installer 
au  gouvernement  de  Bretaigne. 

Ce  Courcou  fist  telle  diligence,  aussi  qu'il  n'y  a  que 
vingt  et  quatre  postes  de  Paris  à  Metz,  que  M.  de 
Vieilleville  et  luy  arrivèrent  en  ung  mesme  jour  à  la 
Cour.  Le  congé  fust  incontinant  accordé  à  M.  de  Gon- 
nor,  et  M.  de  Vieilleville  proclamé  gouverneur  de 
Metz  par  la  propre  bouche  du  Roy,  qui  luy  fist  une 
faveur  inestimable;  car,  affin  qu'il  fust  bien  venu  et 
receu  en  toute  allai gresse  par  les  capitainnes  et  sol- 
dats,  dont  y  avoit  vingt  et  quatre  compaignies  de 
vieilles  bandes,  deux  de  harquebuziers  à  cheval,  deux 
de  cavallerie  ligiere  ,  à  toutes  lesquelles  on  devoit 
deux  mois,  et  une  de  gensdarmes  à  laquelle  on  de- 
voit deux  quartiers,  Sa  Majesté  fist  prendre  toutes  ces 
monstres  en  son  espargne ,  qui  estoit  une  faveur  inau- 
dicte;  car  on  a  accoustumé  d'en  prendre  assignation 
sur  les  receptes  generalles  des  provinces  de  France,  et 
oultre  ce,  cinquante  mille  francs  pour  les  réparations, 
et  dix  mille  escus  de  présent  que  le  Roy  luy  faisoit, 
le  tout  pris  aux  mesmes  coffres  :  de  quoy  toute  la  Cour 
sesmerveilla  grandement;  et  disoient  bien  que  c'estoit 
une  faveur  incomparable;  que  de  ce  règne  personne 
n'avoit  encores  receu  somme  qu'il  emporta  (trois  cents 
quinze  mille  livres)  avec  luy,  que  conduisoient  tréso- 
riers et  leurs  commis,  par  charroy,  qui  en  estoient 
responsables.  Estants  a  Thoul^  M.  de  Vieilleville  fist 

assembler  tous  les  gens  d'église,  de  justice,  capitainnes 
et  les  principaux  habitans ,  en  la  présence  desquels, 
le  gouverneur  y  estant ,  il  fist  lire  son  pouvoir  ,  de 
l'ampliation  duquel  ils  furent  merveilleusement  esba- 
hys;  car  il  soustrayoit  tellement  toute  l'authorité  aux 
gouverneurs  de  Thoul  et  de  Verdun ,  qu'ils  ne  se  pou- 
voient  plus  appeller  ny  intituler  que  capitainnes  de 
leurs  villes. 

CHAPITRE  XXXII. 


M.  de  V  ieillcville  prend  possession  du  gouvernement  de 

Metz. 


Nous  vinsmes  de-là  au  Pont-à-Mousson ,  où  le  sieur 
de  Mesvretin,  lieutenant  de  cent  chevaux  ligiers  de 
M.  de  Gonnor,  nous  attendoit  avec  toute  la  compai- 
gnie,  puis  à  Metz,  où  M.  de  Vieilleville  fust  receu  avec 
grandes  magnificences  ,  estant  venu  ledict  sieur  de 
Gonnor  audevant  de  luy,  environ  demye-lieue,  ao 
compaigné  de  plus  de  cinquante  capitainnes  (car  en 
France  le  lieutenant  et  enseigne  d'une  compaignie 
de  gens  de  pied,  porte  ce  tiltre;  aux  aultres  nations, 
non,  et  s'appellent  seulement  le  seigneur  lieutenant, 
et  le  seigneur  enseigne ,  principalement  en  Italie).  Et 
il  y  avoit  lors  a  Metz  vingt  et  quatre  compaignies 
vieilles,  de  gens  de  pied,  qui  estoient  à  la  françayse, 
soixante-douze  capitainnes,  qu'il  faisoit  merveilleuse- 
ment beau  veoir  ;  car  ce  n'estoient  qu'espées  dorées  et 
argentées  aux  fourreaux  de  velours,  et  bouts  d'ar- 

gent,  collets  de  maroquin  de  toutes  couleurs,  à  pas- 
sement d'or  et  d'argent,  bonnets  de  velours  à  petites 
plumes  des  couleurs  de  leurs  maistresses,  jusquesaux 
fers  d'or  sur  les  escarpes  de  velours ,  qui  avoient  en  ce 
temps-là  grand  vogue;  et  leurs  soldats,  quasi  tous, 
morrions  et  fourniments  dorez ,  et  les  corselets  gra- 
vez, avec  les  bourguignotes  de  mesme,  et  les  picques 
de  Byscaye  aux  poignées  de  velours,  houppes  de  fran- 
ges de  soye. 

En  cest  équippage  nous  trouvasmes  vingt  bataillons 
d'environ  dix  enseignes  en  la  plaine  audevant  de  la 
porte  Sainct-Thibault,  et  ung  aultre  en  la  grande  place 
du  Champ-Passaige,  où  estoient  aussi  les  compaignies 
du  sieur  de  Gonnor,  et  d'harquebuziers  à  cheval  du 
capitainne  Lancque  \  et  ne  fault  poinct  demander  s'il 
fust  tiré,  ny  de  quelle  allaigresse  on  bransloit  la  picque, 
car  sa  renommée  les  rejouïssoit;  et,  oultre  ce,  il  ap- 
portait la  monstre  des  deux  mois  qu'on  leur  devoit, 
et  celle  du  mois  de  juin  ensuyvant  :  et  avec  telles  fan- 
fares nous  fusmes  accompaignez  jusques  à  la  place  de 
la  grande  église  où  estoit  en  bataille  la  compaignie  de 
gensdarmes  de  M.  le  prince  de  La  Roche-sur-Yon ,  qui 
estoit  encores  demeurée  du  reste  du  siège ,  de  laquelle 
estoit  lieutenant  M.  de  Biron  qui  la  conduisoit.  Et  mist 
pied  à  terre  M.  de  Vieilleville  pour  aller  saluer  M.  le 
cardinal  de  Lenoncourt,  qui  l'attendoit  à  la  grande 
porte  de  son  palais  episcopal ,  pour  luy  donner  à  dis- 
ner,  à  M.  de  Gonnor,  aux  maistre  de  camp  gênerai 
des  bandes  françayses  de  deçà  les  Monts ,  sergent-ma- 
jor, de  mesme  aux  plus,  apparants  capitainnes  et  à 
quelques  gentilshommes  de  nom,  qui,  par  maladie, 
n'avoient  peu  suyvre  M.  de  Guyse  allant  à  la  Cour. 


HENRI  II.    [i  553]  123 

Le  lendemain  matin  il  distribua  toutes  ses  lettres  à 
ceux  à  qui  elles  s'addressoient,  qu'il  avoit  faict  venir 
en  son  logis  ;  en  la  présence  desquels  il  fist  lire  son 
pouvoir,  comme  prenant  possession  de  son  gouverne- 
ment; et  furent  tous  esmerveillez  de  la  grande  puis- 
sance et  authorîté  y  contenues  ;  car  il  donnoit  mort  et 
vye ,  ce  que  M.  Gonnor  ne  pouvoit  faire  ;  car  il  n'eust 
ozé  faire  mourir  ung  capitainne  sans  en  advertir  le 
conseil  privé  du  Roy,  et  y  envoyer  le  procès  tout 
instruict,  ny  semblablement  donner  grâce  :  les.  gou- 
verneurs de  Thoul  ne  tenoient  rien  de  luv,  et  fai- 
soient  faire  les  monstres  à  leurs  postes;  ce  qu'ils  ne 
firent  plus,  et  avoient  chacun  ung  sergent-major  que 
M.  de  Vieilleville  cassa  sur  l'heure ,  et  les  fist  rayer  de 
dessus  Testât  du  Roy;  ordonnant  que  celuy  de  Metz 
auroit  la  sur-intendence  sur  les  capitainnes  et  soldats 
des  trois  villes,  et  qu'il  y  feroit  ses  cavalcades  et  visites, 
selon  que  les  affaires  et  nécessitez  s'y  presenteroient. 

A  l'après ,  les  monstres  générales  furent  faictes ,  et 
le  lendemain  les  payements.  Mais  parce  que  l'on  avoit 
accoustumé  de  bailler  à  chacun  des  capitainnes  tout  le 
payement  de  sa  compagnie  ,  qui  en  usoit  à  son  plaisir, 
appoinctant  ses  favoris,  et  malcontantant  les  aultres, 
qui  n'estoit  sans  en  laisser  couler  en  ses  bouges  (0,  à 
cause  des  passe-volants,  qui  sont  valets  et  gens  de  bou- 
tique qu'ils  arment  et  desguisent  en  soldats ,  pour  les 
faire  passer  à  la  monstre,  M.  de  Vieilleville  rompit  et 
annulla  ceste  coustume  comme  abusive,  pleine  de  lar- 
cin et  grandement  préjudiciable  au  service  du  Roy,  et 
ordonna  que,  selon  les  roolles  que  retiendroient  de- 
vers eux  les  commissaires  et  controlleurs  des  guerres, 

(*)  En  ses  bouges  :  en  ses  poches- 

la  monstre  faicte,  les  soldats  ser oient  appelés  par  nom 
et  surnom,  passeroient  devant  eux,  et  seroient  payez 
en  leur  présence ,  affin  que,  les  envisageant,  ils  cog- 
neussent  à  peu-près  quelles  gens  c' estaient,  et  de  quelles 
forces  on  pouvoit  faire  estât. 

Ceste  ordonnance  apporta  une  fort  grande  commo- 
dité aux  habitans  de  la  ville;  car  ils  ne  pouvoient  estre 
payez  de  ce  qu'ils  prestoient  aux  soldats,  sinon  par 
la  miséricorde  de  leurs  capitainnes;  là,  où  estants 
payez  en  plaine  salle,  où  tous  les  marchands  se  trou- 
vèrent par  publicque  proclamation  qui  en  fust  faicte  , 
les  commissaires  et  controlleurs  qui  assistoient  aux 
payements  eurent  commandement ,  mesme  les  tré- 
soriers ,  de  les  payer ,  sinon  du  tout ,  au  moins  de 
la  moitié.  Mais  bien  plus  ,  il  fust  enjoinct  aux  susdicts 
trésoriers,  quand  ung  marchand  leur  apporteront  une 
cedule,  ou  des  parties  arrestées  par  le  soldat,  de  les 
prendre  et  d'en  déduire  la  somme  sur  sa  monstre.  De 
quoy  M.  de  Vieilleville  receust  mille  bénédictions  du 
peuple  et  du  soldat  ;  car  le  bourgeois  estoit ,  pour 
l'advenir,  asseuré  de  sa  debte,  et  le  soldat  hors  de 
la  cruaulté  de  son  capitainne,  qui  lui  en  faisoit  pas- 
ser beaucoup,  et  bien  souvent  jouoit  sa  monstre,  luy 
faisant  accroire  qu'il  n'estoit  sur  le  roolle  qu'à  cent 
sols  ou  six  francs  de  paye  :  le  fourrier  qui  participoit 
au  butin,  ou  pour  mieux  dire  larcin  ,  desguisoit  ainsi 
les  matières. 

Finalement,  M.  de  Gonnor  remist  toute  sa  charge 
entre  les  mains  de  M.  de  Vieilleville,  avec  les  inven- 
taires de  toutes  munitions  de  vivres,  pouldre,  artille- 
rie de  calibres,  salpêtres,  baies,  boulets,  grenades, 
cercles  et  tous  aultres  artifices  à  feu,  et  ung  infini  nom- 


HENRI   il.     [  i  55  Jj  125 

bre  d'aisses  (0  semées  de  poinctes,  de  dagues  et  d'es- 
pées,  chausses-trappes  et  mille  inventions  pour  la 
deffence  d'une  bresche,  qui  est  admirable,  dont  il 
semble  que  le  duc  d'Alve,  parla  lettre  qu'il  avoit  es- 
crite  à  domp  Alphonce  d'Arboulangua,  ci-devant  En- 
serrée, avoit  eu  advis  ;  car  sans  doubte  une  armée  s'y 
fust  perdue.  Et  attribuoit-on  toutes  telles  inventions 
au  sieur  de  Sainct-Remy,  provenceal. 

Ledit  sieur  de  Gonnor  partit  doncques  le  sixiesme 
après  nostre  arrivée  ,  et  recommanda  à  M.  de  Vieille- 
ville  le  sergent-major  de  la  ville,  nommé  le  capitainne 
Nycollas,  et  le  prevost,  qui  s'appelloit  Vaurés,  l'as- 
seurant  de  leur  prud'homye,  deligenceet  fidélité,  aul- 
tant  que  l'on  en  sçauroit  désirer  pour  le  service  du 
Roy,  en  leurs  charges,  et  les  louoit  ainsi  en  leur  pré- 
sence; qui  le  fist  entrer  en  deffiance  qu'ils  ne  valloient 
gueres.  Toutesfois  il  respondit  que  ce  luy  estoit  ung 
très-grand  heur  d'avoir  deux  tels  officiers  sur  qui  il 
se  pouvoit  reposer. 

(0  D'aisses  :  de  planches. 


LIVRE  SIXIEME. 


PREFACE. 

Ayant  délibéré  de  traicter  des  plus  mémorables  actes  de 
M.  de  Vieilleville  en  son  gouvernement  de  Metz ,  qu'il 
exercea  environ  dix-huict  ans,  je  ne  me  veux  pas  assujettir  à 
tellement  suyvre  le  fil  de  l'histoire,  que  tousjours  l'ordre  du 
temps  y  soit  entièrement  observé,  mais  seulement  faire  ung 
brief  recueil  de  ses  traicts  principaux,  et  de  ceux  qui  se- 
ront les  plus  dignes  d'estre  présentez  devant  les  roys,  et  tous 
grands  princes.  Aussi  que  durant  ceste  espace  de  temps,  qui 
est  fort  long,  il  n'y  séjourna  pas  assiduellement  :  car  le  Roy, 
pour  l'approcher  de  sa  personne,  et  se  prévaloir  de  son 
conseil ,  luy  donna  ung  lieutenant.  Mais  pour  les  trois  pre- 
mières années ,  durant  lesquelles  sa  résidence  y  fust  quasy 
ordinaire ,  j'ay  entrepris  de  reciter  comme  il  se  maintint  et 
gouverna,  de  quel  soing  et  diligence  il  mania  ceste  charge, 
et  avec  quelle  authorité  il  se  fist  aymer  et  obeyr. 

Je  ne  me  veux  obliger  non  plus  à  cotter  les  jours  ny  les 
ans  ausquels  il  exécuta  ses  braves  gestes,  car  seroit  entre- 
prendre sur  les  croniqueurs,  ou  les  imiter*  et  ce  que  pré- 
sentement je  produicts,  ne  s'appelle  ny  croniques  ny  an- 
nales, mais  une  simple  histoire,  vernye  de  sa  vérité  ;  et  me 
contenteray  seulement  de  déduire  de  poinct  en  poinct  ses 
généreuses  actions,  selon  et  ainsi  qu'ils  me  viendront  en 
mémoire. 

CHAPITRE  PREMIER. 

Etat  de  la  ville  de  Metz  après  le  siège. 

• 

Cjt  pour  commencer,  je  vous  diray  qu'il  trouva  les 
capitainnes,  soldats  et  toute  la  garnison  enflée  de  vaine 
gloire  d'avoir  soustenu  ung  si  long  siège  contre  ung 
si  puissant  Empereur,  que  journellement  on  y  faisoit 
à  coups  d'espée,  par  les  tavernes  et  en  plaine  rue, 
pour  la  manutention  des  valeurs,  à  qui  auroit  faict  en 
ce  siège  plus  de  service  au  Roy  :  quelquefois  les  capi- 
tainnes Fentreprenoient  pour  les  soldats,  et  les  soldats 
s'y  faisoient  souvent  tuer  pour  leurs  capitainnes;  si 
bien  qu'il  failloit  appoincter  par  sepmaine  cinq  ou  six 
querelles  pour  le  moins,  au  grand  mespris  de  toute 
discipline  militaire,  et  du  respect  que  l'on  doit  porter 
aux  armes,  principallement  en  une  ville  frontière,  et 
de  telle  importance  que  ceste-là. 

En  quoy  il  print  une  inexprimable  peine,  accom- 
paignée  d'un  extresme  dangier,  tant  pour  le  regard 
de  sa  personne  que  d'une  ouverture  à  quelque  sédi- 
tion :  l'appréhension  de  laquelle  lui  donnoitplus  d'es- 
moy  que  tout  autre  inconvénient  qui  en  eust  peu 
arriver  ;  ayant  toujours  préféré,  tant  estoit  homme  de 
bien ,  le  service  de  son  maistre  à  sa  propre  vye  :  car 
sourdantune  mutinerie,  par  le  moyen  des  rigoureuses 
ordonnances  qu'il  y  vouloit  establir,  la  ville  eust  esté 
en  grandissime  hazard,  ayant  l'ennemy  dehors  et 
dedans:  dehors,  le  comte  de  Mansfelt,  lieutenant- 

général  pour  l'Empereur  en  la  duché  de  Luxembourg, 
qui  avoit  de  grandes  forces  esparsées  par  les  villes  de 
son  gouvernement,  toujours  au  guet  et  trop  proche  voi- 
sin ;  car  il  n'y  a  de  Theonville  à  Metz  que  quatre  lieues. 
Dedans,  les  habitans  crevoient  de  raige  et  de  despit 
d'estre  ainsi  forcez  en  leur  publicque  liberté,  pour  le 
recouvrement  de  laquelle  ils  eussent,  par  manière  de 
dire,  hazardé  leurs  âmes,  tant  s'en  fault  qu'ils  y 
eussent  espargné  leurs  propres  vyes.  Car  leur  espé- 
rance de  se  veoir  jamais  aultres  estoit  fort  petite, 
puisque  l'Empereur  s'estoit  ainsi  retiré  avec  sa  courte 
honte,  et  que  ses  espouvantables  forces  estoient  de- 
venues vaines  et  inutiles  sans  ung  seul  effect,  avec  bien 
peu  d'apparance  d'en  pouvoir,  en  toute  sa  vie,  re- 
mettre de  pareilles;  car  il  se  trouve  que  son  armée 
devant  Metz  estoit  de  plus  de  cent  mille  hommes. 

Mais  ce  qui  plus  leur  faisoit  mauldire  leur  misé- 
rable condition,  estoit  la  foulle  insupportable  de  leurs 
hostes  (car  il  n'y  avoit  qualité  d'Eglise,  de  noblesse  ou 
de  justice  qui  en  fust  exempte  ),  avec  ceste  perpétuelle 
inquiétude  d'en  avoir  tousjours  ;  qui  ne  se  pouvoit 
faire  sans  une  grandissime,  voyre  totale  ruyne  de  leurs 
linges,  meubles  et  aultres  ustenciles,  oultre  la  priva- 
tion interne  de  leur  particulière  liberté;  car  qui  loge 
soldat  n'est  jamais  maistre  de  sa  maison.  A.  quoy  fault 
adjouster  la  mortelle  appréhension  de  l'honneur  de 
leurs  femmes,  filles  et  aultres  parentes:  de  sorte  qu'il 
est  pi  us  que  croyable  qu'ils  se  fussent  précipitez  en  tous 
dangiers  et  périls  pour  se  tirer  d'une  telle  servitude. 
Ce  que  M.  de  Vieilleville,  comme  très-avisé,  consi- 
deroit  fort  bien.  Mais  de  tollerer  aussi  telles  et  si  ordi- 
naires insolences,  il  se  fust  jugé  luy-mesme  indigne  de 

commander,  et  eust  pense'  offenser  grandement  son 
honneur  s'il  n'y  eust  donne'  l'ordre  qui  y  estoit  néces- 
saire: qui  fust  cause  qu'il  se  résolut,  quoy  qu'il  en 
deust  réussir,  de  desployer  ses  vertus  et  se  faire  craindre 

et  obéir. 

• 

Et  pour  y  parvenir,  il  feist  assembler  tous  les  capi- 
tainnes  en  chef,  ausquels  il  feist  entendre  son  inten- 
tion ,  sans  oublier  toutes  les  remonsti  ances  qui  luy 
semblèrent  nécessaires  pour  coupper  chemin  à  telles 
indignitez,  et  qu'il  jae  les  pouvoit  plus  tolérer.  Et  tout 
en  l'instant  leur  fut  faicte  lecture  de  l'ordonnance 
qu'il  vouloit  faire  publier,  pour  le  fait  des  armes,  dès 
le  mesrn^e  jour,  et  des  peines  qui  y  estoient  indic- 
tées (0  à  tous  ceux  qui  y  voudroient  contrevenir.  De 
quoy  personne,  de  quelque  qualité  qu'elle  fust,  n'estoit 
exempte  ny  exceptée,  eussent-ils  esté  ses  parants. 

Eulx,  congnoissants  son  humeur,  et  qui  avoientbien 
pezé  et  meurement  considéré  ses  remonstrances  sur 
le  dangier  que  apporteroit  au  service  du  Roy  la  con- 
tinuation d'une  si  desbordée  licence,  qui  lenrpourroit 
estre  imputée,  luy  requirent  qu'elle  fust  publiée  au 
plustost,  et  que  tous  respondoient  unanimement  de 
leurs  soldats,  se  repputants  très-heureux  d'estre  com- 
mandez par  ung  si  digne  seigneur  et  valeureux  che- 
valier ,  promettants  faire  si  bon  service  au  Roy  sous  sa 
charge ,  qu'il  auroit  occasion  de  s'en  louer  et  con- 
tenter; avecques  espérance  que  le  grand  crédit  qu'il 
avoit  auprès  de  Sa  Majesté  feroit  recognoistre  leurs 
services;  de  quoy  ils  le  supplioient  très-humblement. 
Ce  qu'il  leur  promist  d'une  très-cordiale  affection,  sur 
laquelle  ils  s'asseurerent  ;  mais  ils  eussent  bien  désiré 

(0  Indictées  :  annoncées 

qu'il  luy  eust  pieu  modérer  en  quelque  chose  la  ri- 
gueur qu'il  avoit  tenue  aux  monstres  dernières. 

«  Comment!  dist-il,  estes-vous  esclaves  de  l'argent? 
Je  vous  advise  que  vous  ne  ferez  jamais  acte  digne  de 
vertu,  si  ce  vice  vous  don^ine  ;  car  l'avarice  et  l'hon- 
neur sont  incompatibles.  Faictes  seulement  bon  et 
fidèle  service,  et  vous  remettez  en  moy  de  la  recom- 
pense. Mais  sur-tout  prenez  garde  de  ne  me  faire 
trouver  en  les  testiffiant,  menteur  ny  donneur  de  pa- 
rolles,  principalement  à  ung  si  graïfcl  Roy  ;  et  faites  estât, 
mais  très-resolu,  que  de  tout  ce  que  j'establiray  et  or- 
donneray  en  ceste  ville ,  je  ne  m'en  retracteray  jamais; 
et  plustost  la  mort.  »  A  quoy  ils  acquiescèrent,  et  luy 
offrirent,  en  toute  humilité,  service.  Ainsi,  au  conten- 
tement d'un  chacun,  l'assemblée  se  leva. 

Etestoient  les  noms  des  capitainnes,  tous  des  vieilles 
bandes  françayses,  tels  qui  s'ensuivent,  à  trois  cents 
hommes  pour  enseigne  : 

Les  capitainnes  Gourdan ,  Haucourt ,  La  Cahusiere , 
Bahuz ,  Pierre  Longne,  Vicques,  La  Volvenne,  Ver- 
dun ,  Abooz  ,  Soleil  ,  Sainte  Marie ,  Ambres  ,  La 
Grange,  Glenay,  Favas,  Ambures,  Roiddes,  Vogue- 
demar,  Bethune,  La  Molle,  La  Mothe-Gondrin,  Sal- 
cede,  Sainte-Colombe  et  Bonnavin ,  qui  tous  acqui- 
rent, par  leur  vertu  et  saige  conduite  en  ce  siège, 
louange  et  repputation  d'éternelle  mémoire. 

Sur  tous  lesquels,  et  leurs  compaignies,  comman- 
doit  en  estât  de  sergent-major  le  capitainne  Nicolas  de 
Bragme,  que  M.  de  Guyse  y  avoit  instalé;  qui  estoit 
une  fort  honorable  charge  :  mais,  vaincu  d'avarice  et 
de  présomption,  il  en  abusa;  dont  mal  luy  en  print, 
comme  nous  dirons. 

CHAPITRE  IL 

Fermeté  de  31.  de  Vieilleville  h  maintenir  le  bon  ordre  dans 
la  garnison  de  Metz. 

Les  choses  ainsi  à  souhaiet  composées,  ils  disnerent 
tous  avecques  luy,  comme  aussi  firent  les  sieurs  de 
Biron,  de  Guron  et  de  Montendre,  lieutenant,  ensei- 
gne et  guydon  de  la  compaignie  de  M.  le  prince  de 
La  Roche-sur-Yon ,  qu'il  avoit  retenue  exprès  à  Metz 
pour  avoir  quelques  forces  de  son  costé  ;  et  avoit  en- 
voyé quérir  à  Verdun  la  compaignie  de  chevaux  li- 
giers  de  M.  le  comte  de  Sault,  qu'il  y  amena  luy- 
mesme  à  toute   joye  avant   le  partement  de   M.  de 
Gonnor.  Et  oultre  ce,  M.  de  Lanques,  capitainne  de 
cent  harquebuziers  à  cheval,  qui  estoit  demeuré  en 
garnison  à  Metz,  s'estoit  venu  présenter  à  luy  pour 
luy  faire  très-humble  service,  avec  offre  de  sa  vie;  et 
n'en  fist  pas  moins  le  sieur  de  Mesvretin,  lieutenant 
des  cent  chevaulx  ligiers  de  M.  de  Gonnor,  qui  es- 
toient  aussi   demeurés  du  reste  du  siège,  les  ayant 
tous  deux  fort  dextrement  gaignez. 

Et  après  disner  l'ordonnance  fust  publiée  ,  premiè- 
rement à  la  porte  de  son  logis,  en  la  présence  des  ca- 
pitainnes  cy- devant  nommez  ,  puis  par  les  carrefours 
et  aux  trois  places  de  la  ville.  Et  quand  elle  fust  pu- 
bliée en  la  grande  place,  qui  se  nomme  le  Champ-Pas- 
saige ,  toute  la  cavallerie  susdicte  estoit  en  bataille 
avecques  ses  chefs  ;  qui  fist  cognoistre  à  tous  la  vo- 

lonté  qu'un  chacun  avoit  de  luy  porter  obéissance , 
mais  bien  davantaige,  car  les  plus  mutins  et  reves- 
ches  furent  surpris  par  ceste  veue  de  si  grande  frayeur, 
qu'ils  excitoient  les  aultres  à  faire  joug  à  ceste  ordon- 
nance; prévoyants  le  moyen  qu'il  avoit  de  bien  chas- 
tier  les  autheurs  d'une  sédition. 

En  laquelle  place  il  se  voulut  bien  luy-mesme 
trouver,  sur  son  brave  cheval  Yvoy,  au  milieu  de  sa 
garde,  vingt-cinq  de  chaque  costé,  des  plus  beaux 
hommes  que  le  comte  de  Nanssau  luy  avoit  envoyez , 
choisis  en  trois  régiments  de  lansquenets,  qu'il  faisoit 
merveilleusement  beau  veoir  avec  leurs  belles  haie- 
bardes  à  longues  dagues,  et  de  nouvelle  façon,  ac- 
coustrez  à  leur  mode  et  de  ses  couleurs  jaulne  et  noir, 
desquelles  il  ne  changea  jamais,  car  madame  de  Vieil- 
leville  les  luy  avoit  donne'es  estant  encores  fille,  du 
nom  de  mademoiselle  de  La  Tour. 

Il  ne  se  peult  dire  au  reste  de  quel  respect  ceste  or- 
donnance fut  observée  et  obeye;  car,  de  deux  mois 
après  la  publication  d'icelle,  il  ne  s'esmeut  une  seule 
querelle ,  fors  de  deux  soldats  qui  au  jeu  se  castille- 
rent,  dont  l'un  tua  l'autre  en  plaine  rue;  mais  tous 
deux,  tant  le  mort  que  le  vif,  furent  décapitez  pour 
servir  d'exemple  :  et  poursuivit  M.  de  Vieilleville  si 
vivement  ceste  exécution,  qu'il  contraignit  le  capi- 
tainne  Pierre  Lanque  de  représenter  à  justice  le  sol- 
dat vivant,  qui  estoit  de  sa  compaignie  et  retiré  chez 
luy,  sur  terribles  peines;  qui  n'y  faillit  pas,  encores 
qu'il  fust  des  plus  capricieux  de  toute  la  garnison,  et 
l'amena  luy-mesme  au  prevost  avant  l'heure  expirée, 
après  ce  rigoureux  commandement  ;  lequel  soldat  veit 
trancher  la  teste  à  celluy  qu'il  avoit  tué,  et  passa  de 

mesme  incontinant  après.  Ce  brave  traict  de  justice 
humilia  merveilleusement  les  soldats,  et  le  fist  beau- 
coup redoubler. 

CHAPITRE  III. 

Sa  sévérité  à  faire  punir  les  coupables. 

Il  fut  adverty  que  quelques  soldats,  sous  ombre 
d'aller  tirer  par  les  champs  au  gibier,  se  jectoient 
sur  les  marchands  qui  apportoient  vivres  en  la  ville, 
et  les  desvalisoient  de  l'argent  de  leurs  marchandises. 
Il  en  fist  attrapper  trois  sur  la  mynuict  en  leurs  logis; 
et  tout  à  l'instant,  sans  bruict,  furent  présentez  à  la 
question  ,  qu'on  leur  donna  si  roidde ,  qu'ils  accusèrent 
sept  de  leurs  complices,  lesquels  furent  pris  chaude- 
ment (car  en  leurs  licts),  estant  luy-mesme  en  per- 
sonne en  toutes  ces  captures ,  avec  sa  garde ,  et  quel- 
que nombre  de  harquebusiers  ;  car  il  ne  s'en  vouloit 
remettre  au  prevost  ny  au  sergent-major,  se  defîiant 
de  leur  prudhomie,bien  qu'ils  fussent  présents,  ayant 
oppinion  qu'ils  les  eussent  plustost  faict  évader  que  ar- 
rester,  selon  leur  coustume,  et  pour  de  l'argent. 

Ces  voleurs,  au  nombre  de  dix,  furent  amenez  se- 
crettement  et  à  la  mesme  heure  en  son  logis ,  trouvez 
saezis  d'escharpes  rouges,  criants  à  la  rencontre  des 
marchands,  par  leur  propre  confession,  Bourgoigne  ! 
Bourgoigne!  quatre  marchands  qui  leur  furent  re- 
présentez, et  recognus;  leur  procès  faict  et  parfaict; 
trois  d'iceux  condamnez  à  estre  rompus  sur  la  roue, 
et  le  reste  pendus  et  estranglez.  Et  affin  de  n' estre 

poinct  importuna  par  leurs  capitainnes  qui  les  eussent 
peu  requester,  car  c'estoient  soldats  de  valeur,  f  exé- 
cution en  fust  faicte  à  huict  heures  du  matin  du  jour 
ensuyvant.  De  quoy  tout  le  monde  fust  grandement 
estonné  (car  l'ordinaire  des  exécutions  de  justice  est 
après  midy  ),  et  principalement  leurs  capitainnes,  qui 
en  sceurent  plustost  la  mort  que  l'emprisonnement, 
qui  estoient  La  Molle  et  Bonnavin. 

De  cela  s'ensuivit  une  ordonnance  qui  fust  publiée 
à  son  de  tambour  et  cry  public  ,  que  tous  soldats 
n'eussent  à  sortir  de  la  ville,  pour  quelque  occasion 
que  ce  fust,  sans  son  congé  e\  passeport,  sur  peine  de 
la  vie;  et  deffence  aux  gardes  des  portes  de  les  laisser 
passer,  sur  mesme  peine,  de  quoy  les  caporaux  se- 
roient  responsables  :  ce  qui  fut  fort  soigneusement  ob- 
servé; dont  advint  ung  fort  grand  repos  et  utilité  à  la 
ville  ;  car  les  marchands  voyants  la  seurté  y  estre  telle, 
y  amenoient  des  vivres  de  toutes  parts  en  grande  abon- 
dance, et  de  toutes  sortes. 

Ceste  grande  justice  donna  une  tremeur  merveil- 
leuse à  toute  la  garnison  ;  et  ce  qui  le  rendoit  plus  re- 
doutable et  mieux  obey,  provenoit  de  ce  que,  à  ses 
mesmes  domestiques,  il  estoit  plus  rigoureux  qu'aux 
aultres;  car  l'un  de  ses  lacquais,  qui  l'avoit  servy  sept 
ans,  pour  avoir  seulement  donné  l'alarme  à  toute  la 
ville  environ  minuict,  voulant  forcer  le  logis  d'une 
paillarde,  fust  pendu  et  estranglé  le  lendemain  matin 
sans  miséricorde,  devant  la  maison  où  il  avoit  commis 
l'insolence;  et  l'un  de  ses  cuisiniers  ou  pasticiers,  qui 
s'estoit  marié  à  Metz  ,  tenant  cabaret,  pour  avoir  en- 
frainct  une  aultre  ordonnance  de  n'aller  audevant  des 
paysants  apportants  leurs  denrées  en  la  ville,  mais  les 

laisser  venir  en  la  place  du  Champ-Passaige  pour  les 
débiter  et  vendre?  eust  l'estrapade,  c'est-à-dire  trois 
traicts  de  corde  bien  roiddes;  et  estoit  si  haulte  qu'il 
en  cuyda  mourir;  pour  le  moins,  ses  membres  luy  fu- 
rent toute  sa  vie  inutiles. 

CHAPITRE  IV. 

M.  de  Vieilleville  reçoit  les  plaintes  des  habitans  contre  la 

garnison. 

Il  n'y  a  qui  ne  saiche  qu'en  une  ville  assiégée  les 
capitainnes  ausquels  le  lieutenant  de  roy  donne  des 
cantons  ou  quartiers  en  garde  avec  leurs  compaignies7 
n'en  soient  exactement  soigneux  ,  affin  d'avoir  cest 
honneur  de  luy  venir  rapporter  soir  et  matin,  et  à  tou- 
tes heures,  ce  que  l'ennemy  a  entrepris  sur  les  fossez 
ou  murailles  qui  leur  sont  commises,  et  la  prompte 
et  vive  résistance  qu'ils  y  ont  faicte ,  sur  espérance 
de  quelque  rémunération  ,  ou  pour  le  moins  d'une 
louange  ;  mais  il  ne  fault  poinct  aussi  doubter  des 
forces  et  violences  qu'ils  exercent  parmy  ceste  charge  ; 
car  ils  contraignent  leurs  hostes,  quelquefois  avecques 
le  baston,  de  venir  aux  remparts  charger  ou  porter  la 
hotte  jour  et  nuict;  mais  Dieu  sceyt  quel  mesnage  ils 
font  cependant  en  leurs  maisons  avec  leurs  femmes  et 
filles,  et  n'y  va  rien  moins  que  de  leur  vye  si  elles  en 
font  plainte  :  pour  lesquelles  s'approprier ,  il  se  trouve 
souvent  des  pères  et  maris  tuez,  que  l'on  faict  acroire 
estre  advenu  par  le  canon. 

Par  ceste  impieté,  qui  n'est  que»  toute  gaillardise 
entre  les  gens  de  guerre ,  il  se  trouva  environ  six-vingts, 
que  femmes  que  filles,  dérobbées  durant  le  siège,  que 
les  capitainnes  et  soldats  tenoient  cachées,  comme 
prisonnières,  en  chambre,  qui  respondoient  avec  me- 
naces à  leurs  pères,  maris  et  frères,  qu'elles  estoient 
mortes;  et  quelque  plainte  qu'ils  en  fissent  à  M.  de 
Gonnor,  ils  n'en  sceurent  jamais  avoir  la  raison,  pour 
n'avoir  eu  peult-estre  la  hardiesse  de  commander  ou- 
verture estre  faicte  des  logis,  craignant  quelque  sédi- 
tion qu'il  n'eust  peu  appaiser,  ou  bien  qu'il  partici- 
pons au  butin  ;  car  il  en  es  toit  de  grand  vie  (0,  encores 
qu'il  en  eust  une  qu'il  permettoit  impudamment  estre 
appellée  madame  de  Gonnor;  ou  que,  voulant  forcer 
les  capitainnes  à  ceste  raison ,  ils  luy  eussent  pu  dire 
qu'il  leur  en  monstroit  l'exemple,  et  qu'il  falloit  que 
la  justice  commenceast  par  soy-mesme  :  car  il  la  tenoit 
contre  le  gré  de  sa  mère,  et  en  estoit  le  père  mort  de 
desplaisir,  la  luy  ayant  ravie  ung  mois  ou  deux  après 
qu'il  fust  instalé  au  gouvernement. 

Ceux-cy,  voyants  la  magnanimité  et  grandeur  de 
couraige  de  M.  de  Vieilleville ,  accompaignée  d'une 
certaine  et  comme  divine  rondeur  de  conscience  qui 
n'espargnoit  jeunes  ny  vieux ,  domestiques  ny  estran- 
giers,  nobles  ny  aultres,  par  une  admirable  et  incor- 
ruptible intégrité  de  justice ,  consultèrent  par  en- 
semble de  luy  présenter  une  requeste,  aux  fins  de 
recouvrer  ce  qu'ils  avoient  de  plus  cher.  Et  se  trouvè- 
rent, snyvant  ceste  resolution,  ung  matin,  leur  re- 
monstrance  en  main,  si  à  propos,  qu'il  n' estoit  venu 

il)  De  grand  vit  :  affamé. 

encores  ung  seul  capitainne  à  son  lever.  Laquelle 
ayant  leue  ,  «  Comment,  dist-il,  voicy  desjala  demie- 
année  quasi  expirée  que  je  suis  en  ceste  ville,  avez- 
vous  tant  attendu  à  poursuivre  la  réparation  de  ce 
tort  qui  est  des  plus  grands  que  l'homme  sçauroit  re- 
cevoir? » 

A  quoy  ils  respondirent  qu'ils  n'avoient  osé  plus- 
tost,  craignants  d'estre  repoussez  en  leur  plainte,  ainsi 
qu'il  leur  estoit  advenu  souvent  du  temps  de  M.  de 
Gonnor.  «  Vrayment,  dist-il,  j'ay  peu  d'occasion  de 
me  louer  de  vous,  d'avoir  balancé  ma  conscience  avec 
celle  de  mon  prédécesseur.  Toutesfois  contentez-vous 
que,  premier  que  je  dorme,  je  vous  féray  faire  raison 
de  vos  honneurs  que  l'on  vous  détient  ainsi  misérable- 
ment ,  pourveu  que  vous  sachiez  les  lieux  où  elles 
sont.  »  A  quoy  respondit  l'un  d'entre  eux  nommé 
Bastoigne,  qui  y  avoit  sa  femme  et  sa  sœur,  et  celle 
de  sa  femme,  trois  fort  belles  personnes,  et  de  vingt- 
cinq  ans  seulement  la  plus  aagée ,  qu'ils  le  sçavoient  . 
maison  pour  maison.  —  Retirez-vous  donc  aux  vostres, 
et  vous  trouvez  sur  les  neuf  heures  du  soir  céans ,  et 
je  les  vous  remettray  toutes  entre  mains,  ayant  choisi 
une  telle  heure  affin  que  les  ténèbres  (car  c'estoit  en 
octobre)  couvrent  Ja  honte  de  vos  parentes  et  la  vos- 
tre  ;  car  si  elles  sortoient  le  jour  à  la  veue  d'un  cha- 
cun, elles  en  seroient  à  jamais  remarquées;  et  tenez 
la  chose  secrette  jusques  à  l'heure  dicte  ,  de  peur 
qu'on  ne  les  escarte.  »  Ainsi  s'en  vont  ces  pauvres  ha- 
bitants, louants  Dieu  de  toute  affection  de  leur  avoir 
donné  ung  tel  et  si  débonnaire  gouverneur. 

M.  de  Vieilleville,  pour  exécuter  une  si  saincte  et 
louable  entreprise,  commanda  aux  capitainnes  Gour- 

dan,  Sainte -Colombe,  Salcede,  Sainte -Marie,  Am- 
bres, Vicques  et  Àmbures,  qui  luy  estoient  vouez  à 
la  mort  et  à  la  vie ,  de  luy  fournir  entre  huict  et  neuf 
heures  du  soir  cent  harquebuziers  chacun,  oultre  les 
gardes  ordinaires,  et  les  mener  en  personne  en  sept 
les  plus  grandes  rues  de  la  ville,  qu'il  leur  nomma,  et 
y  poser  des  corps  de  garde  le  long  d'icelles ,  de  qua- 
tre cents  pas  de  distance  entre  chacun;  plus  au  sieur 
de  Guron,  enseigne  de  la  compaignie  de  M.  le  prince 
de  La  Roche  sur-Yon  (  car  M.  de  Biron  s'en  estoit  allé 
à  la  Cour)  de  mener  sa  compaignie  en  la  place  du 
Champ  Passaige,  montée  et  armée,  et  s'y  tenir  en  ba- 
taille jusques  à  son  premier  mandement  ;  au  sieur  de 
Mesvretin,  la  sienne,  en  la  place  devant  la  grande 
église;  et  au  sieur  de  Lancque,  aussi  ses  cent  harque- 
buziers en  la  petite  place  :  qui  furent  tous  prests  à 
l'heure  dicte. 

CHAPITRE  V. 

Exemple  de  sévérité  et  de  justice. 

% 
Les  postulants  ne  faillirent  de  s'y  trouver  pour  le 

conduire  aux  maisons  où  estoient  celles  qu'ils  cher- 
choient.  Et  voyant  toutes  choses  préparées  et  les  ad- 
venues si  bien  bouchées  que  personne  ne  pouvoit  es- 
chapper,  il  attacque,  de  première  abordade,  le  logis 
du  capitainne  Roiddes,  avec  ses  gardes  et  aultre  suicte 
de  nombre  de  gentilshommes  ,  qui  tenoit  la  femme 
d'un  notaire  nommé  Le  Coq  et  fort  belle,  brise  et  met 

la  porte  dedans,  ayant,  auparavant  donner  l'alarme, 

faict  entourer  toute  la  maison.  Le   capitainne,  qui 

desja  se  couchoit  avecques  ses  délices,  se  voulut  mettre 

en  defïence  à  ce  bruit,  mais  il  fut  adverty  que  M.  le 

gouverneur  y  estoit  en  personne  ;   qui  Festonna ,  et 

s'en  vint  jecter  à  ses  pieds,  luy  demandant  ce  qu'il  luy 

plaisoit,  et  en  quoy  il  avoit  forfaict  :  qui  luy  res- 

pondit  qu'il  vouloit  avoir  une  poulie  qu'il  tenoit  en 

mue  il  y  avoit  plus  de  huict  mois.  Le  capitainne ,  qui 

sçavoit  mieux  faire  que  parler  (car  il  estoit  vaillant 

homme),  ne  comprenant  pas  ceste  parolle ,  jure  et 

regnie  Dieu  qu'il  n'avoit  poulie,  coq,  chappon,  ny 

poulets  en  sa  maison,  et  qu'il  n'en  nourrissoit  poinct. 

Toute  l'assistance  se  print  à  rire  de  ceste  sotte  res- 

ponce;  mesme  M.  de  Vieilleville  en  modéra  sa  colère, 

luy  disant  :  «  Malhabile  homme  que  vous  estes ,  n'a- 

vez-vous  pas  la  femme  de  Me  Pierre  Le  Coq?  Est-ce 

aultre  chose  qu'une  poulie  ?  Rendez-la-moy  tout  à 

ceste  heure,  ou  je  vous  feray  demain  matin  trancher 

la  teste;  et  le  jure  et  proteste  sur  mon  honneur  et  sur 

ma  vie.  » 

Un  soldat,  favori  des  siens,  nommé  Caussains, 
oyant  ceste  demande ,  sort  promptement  pour  des- 
tourner la  beste  à  vingt  ongles,  la  faisant  sortir  par 
une  petite  porte  qui  respondoit  en  une  ruelle  fort  es- 
troite;  mais  un  lansquenet  de  sa  garde,  exprès  posé 
là ,  les  arresta  tous  deux  :  Caussains  met  la  main  à 
l'espée;  le  lansquenet,  qui  s'aidoit  dextrement  bien 
de  la  halebàrde ,  luy  faict  voler  l'espée  et  la  dague 
des  poings,  et  oultre  ce,  redoublant  le  coup,  le  porte 
par  terre,  luy  oste  ses  armes,  et  le  battit  bien  ;  dequoy 
on  fut  fort  esbahy,  car  il  estoit  brave  et  furieux  soldat 

qui  avoit  combattu  deux  fois  en  duel,  tousjours  vain- 
queur et  sans  blessure,  fort  dispos  de  sa  personne, 
bondissant  comme  un  chevreuil ,  et  très-adroict  aux 
armes,  qui  se  faisoit  au  demeurant  redoubter  en  toute 
la  garnison  par  sa  valeur  ;  mais  pour  ceste  fois  il  prac- 
tiqua  le  très-ancien  département  des  plus  nobles  armes 
que  l'on  donnoit  jadis  aux  nations  principales  de  la 
chrestienté  ,   qui  estoit,  aux  Français  la  lance,  aux 
Suysses  la  picque  ,  aux  Poullonnais  l'espée  à  deux 
mains  ,  archiers  d'Angleterre  ,  pistolliers  de  Dane- 
march,  aux  Italiens  l'espée  et  le  poignard,  aux  Hes- 
paignols  l'ai  quebuze ,  et  aux  Allemands  ou  lansque- 
nets la  halebarde;  car,  en  moins  de  quatre  desmarches, 
il  luy  fîst  perdre  toutes  ses  escrimes  ;  et  s'il  ne  l'eust 
requis  de  la  vie  il  l'eust  assomme  de  l'ast  (0,  mais  il 
n'en  endossa  seulement  que  trois  ou  quatre  coups ,  le 
laissant  en  un  très-piteux  estât  ;  car,  d'entrée  de  com- 
bat, il  l'avoit  blessé  en  la  teste,  sur  l'espaule  et  en  une 
main ,  de  la  dague  et  de  la  garde  de  sa  halebarde. 

Durant  ce  combat,  la  femme  se  sauve  de  vitesse  chez 
son  mary ,  tesmoignant  par  ceste  fuitte  son  innocence 
et  la  force  faicte  à  son  honneur.  Ce  que  rapporté  à 
M.  de  Vieilleville ,  il  fîst  lascher  le  capitainne  Roiddes, 
que  l'on  menoit  desja  prisonnier  pour  estre  décapité  au 
poinct  du  jour. 

Le  reste  des  capitainnes ,  advertis  de  tant  de  corps- 
de-gardes  et  de  ce  collere,  demeurèrent  tous  entre- 
dicts,  ne  pouvant  imaginer  l'occasion  qui  l'avoit  en- 
flammé ;  mais  on  leur  rapporte  que  c  estoit  à  cause  des 
femmes  que  l'on  detenoit  concubinairement  par  force. 
Les  coupables,  effrayez  de  ce  rapport,  et  qu'on  leur 

(*)  De  l'ast  :  du  bois  de  la  hallebarde. 

avoit  dict  que  le  capitainne  Roiddes  avoit  este'  tué  à 
cause  de  la  sienne ,  pour  ne  tomber  en  tel  inconvé- 
nient ,  ouvrent  les  portes  aux  leurs  ,  et  les  font  sortir 
en  diligence  de  leurs  maisons  :  si  bien  que  l'on  ne 
voyoit  que  femmes  et  filles  par  les  rues,  qui  se  reti- 
roient  à  course  chez  leurs  pères  et  maris.  Ce  nonob- 
stant, M.  de  Vieilleville  voulut  estre  conduit  par  toutes 
les  maisons  et  les  visiter,  pour  contenter  les  habitants; 
qu'ils  trouvèrent  ouvertes  et  vuides  de  toutes  gens.  En 
quoy  il  passa  six  bonnes  heures  :  et  après  avoir  licentié 
toute  la  cavallerie ,  et  faict  rompre  les  corps-de-gardes 
extraordinaires,  il  se  retira,  entre  trois  et  quatre  après 
minuict,  en  son  logis  pour  se  reposer;  aussi  que  de 
toutes  parts  vindrent  advertissements  ausdicts  habi- 
tants, en  sa  présence,  que  ce  qu'ils  cherchoient  s'estoit 
rendu  en  leurs  maisons. 

De  ce  bien  il  en  nasquist  un  aultre ,  que  vingt  et 
deux  religieuses  de  bonne  part  et  d'ancienne  noblesse 
du  pays  de  Lorraine  et  d'ailleurs,  que  les  grands  de 
l'armée  avoient  enlevées,  durant  le  siège  ,  des  abbayes 
de  Sainct-Pierre  ,  Saincte  Glossine  ,  des  Pucelles  , 
Sœurs  Collettes  et  de  Saincte-Claire,  et  puis  données, 
se  retirants  en  France,  à  leurs  favoris,  se  sauvèrent 
quant  et  quant  par  ceste  esmeute,  et  se  vindrent  ren- 
dre, contre  toute  espérance,  en  leurs  monastères  et 
couvents.  Dequoy  il  receut  infinis  remerciements  de 
plusieurs  gentilshommes  lorrains  ausquels  elles  appar- 
tenoient,  avec  offre  de  leur  vie  quand  ils  en  sceurent 
la  nouvelle  ;  car  on  n'avoit  jamais  sceu  descouvrir  le 
lieu  où  elles  estoient  prisonnières ,  et  les  tenoit-on 
mortes  ou  menées  en  France  ;  car  elles  estoient  fort 
belles. 

CHAPITRE  VI. 

M.  de  Vieilleville  nomme  un  maître  échevin  de  Metz. 

Il  y  avoit  sept  races  de  gentilshommes  en  la  ville  de 
Metz  ,  qui  de  toute  ancienneté ,  et  par  octroy  et  pri- 
vilège spécial  de  l'Empire ,  avoient  usurpé  Testât  de 
maistre-esclievin  sur  tout  le  reste  des  habitants,  qui  est 
le  supresme  de  la  ville,  etjugeoient  en  dernier  ressort: 
que  si  quelqu'un  des  habitants  en  vouloit  apeller  en 
la  chambre  impériale  de  Spire ,  les  aultres  six  pour- 
suivoient  cest  appel  à  vive  force ,  et  se  bandoient  con- 
tre l'appellant  jusques  à  le  ruiner,  car  ils  estoient  riches 
et  de  grand  moyen  ;  de  sorte  que  cela  revenoit  à  une 
espèce  de  tyrannie ,  d'aultant  que  personne  ne  leur 
osoit  contredire  ;  et  duroit  l'exercice  de  cet  estât  seu- 
lement un  an ,  auquel  nul  autre  ne  pouvoit  aspirer  ny 
parvenir  s'il  n'estoit  des  susdictes  sept  races  ;  et  les  ap- 
pelloit-on  les  sept  Parraiges ,  mesme  leur  secrétaire 
s'appelloit  le  secrétaire  des  sept.  Mais  bien  plus ,  ils 
estoient  si  enflez  de  la  gloire  de  ceste  prééminence  , 
que,  quand  on  baptisoit  leurs  enfants,  le  baptesme 
finy,  les  parrains,  par  grande  sottise,  luy  souhaittoient 
d'estre  une  fois  en  sa  vie  maistre-eschevin  de  Metz, 
ou  pour  le  moins  roy  de  France  ;  et  avoient  pour  as- 
sistance treize  conseillers  qu'ils  choisissoient  à  leur 
poste  ,  et  par  faveur  les  faisoient  continuer  tant  qu'il 
leur  plaisoit ,  excluants  un  grand  nombre  d'honnestes 

citoyens  de  tels  grades  et  honneurs  ,  et  le  plus  souvent 
les  vendoient. 

Mais  M.  de  Vieilleville,  voulant  abolir  ceste  espèce 
de  tyrannie  et  leur  faire  perdre  la  douce  mémoire  de 
leur  ancienne  liberté,  qui  les  pouvoit  tousjours  nour- 
rir en  quelque  espérance  du  recouvrement  d'icelle,  et 
avoir  perpétuellement  la  grandeur  et  support  de  l'Em- 
pire en  la  fantaisie,  attendit  le  temps  de  la  création 
du  maistre-eschevin  pour  leur  en  faire  entendre  son 
advis.  A.  laquelle  création  il  y  avoit  bien  des  fanfares 
et  plusieurs  grandes  cérémonies  ;  car  tous  les  habitants, 
nobles  et  aultres,  ce  jour-là  estoient  en  allaigresse  et 
yvrognerie ,  à  la  mode  du  pays ,  feux  de  joye  par  toutes 
les  rues,  trompettes  et  haultbois.  Et  le  maistre-esche- 
vin, se  retirant  du  palais  en  son  logis  le  jour  de  sa  créa- 
tion ,  jectoit  à  poignées  de  l'argent  par  les  riïes  et  de- 
dans les  boutiques,  le  peuple  criant:  Vive  monsieur 
le  maistre-eschevin!  La  cloche  qui  s'appelle  la  Muette 
sonnoit  à  grand  branle  quasi  tout  ce  jour-là,  qui  est 
si  grosse  qu'elle  estourdit  la  ville  ;  car  elle  et  le  grand 
clocher  qui  la  loge  appartiennent  à  la  ville  ,  et  non 
aux  chanoines,  encores qu'il  tienne  à  la  grande  église, 
estant  celuy  où  sont  leurs  cloches  pour  le  service  di- 
vin de  l'aultre  costé. 

Un  mercredy  après  disner ,  dont  le  lendemain  se  de- 
voit  créer  le  maistre-eschevin,  tous  les  gentilshommes 
des  sept  Parraiges  se  vindrent  présenter  devant  M.  de 
Vieilleville  ,  qui  pouvoit  faire  nombre  de  soixante,  en 
assez  brave  équippage ,  mais  a  pprochant  plus  de  la  gros- 
sière mode  de  la  Germanie,  que  du  garbe  (0  français, 

(')  Garhe  ;  mot^italien  qui  veut  dire  bon  ton,  bonne  grâce. 


ï44  [l553]    MÉMOIRES    DE   VIEILLEVILLU. 

auquel  le  maistre-eschevin  qui  sortoit  d'année,  parla 
de  ceste  façon  : 

«  Monseigneur,  nous  sommes  venus  vous  supplier 
très-humblement  de  nous  tant  honorer  que  de  vous 
trouver  demain  au  palais  à  l'élection  que  nous  avons 
délibéré  faire  d'un  maistre-eschevin  de  Metz,  suivant 
nostre  coustume  et  les  anciens  statuts  à  nous  octroyez 
il  y  a  plus  de  sept  cents  ans ,  par  spécial  privilège  du 
Sainct-Empire ,  et  confirmez  par  les  très-sacrez  em- 
pereurs qui  ont  régné  depuis  ce  temps-là ,  n'ayants 
voulu  entrer  en  ceste  création  sans  estre  favorisez  de 
vostre  assistance,  de  laquelle  le  maistre-eschevin  qui 
doit  estre  esleu  s'en  trouvera  plus  honoré,  et  en  con- 
duira plus  heureusement  sa  charge.  »  A  quoy  M.  de 
Vieilleville  respondit ainsy  :  «  Il  me  semble,  mes  amis, 
que  vous  devez  plustost  me  demander  si  j'ay  agréable 
ceste  création,  et  si  elle  prejudicie  en  rien  à  la  gran- 
deur du  Roy  et  à  son  service ,  que  de  me  prier  d'y 
assister  :  car  Sa  Majesté  ne  trouve  nullement  bon  qu'il 
se  fasse  aucune  chose  en  ceste  ville  qui  contrevienne 
ou  qui  rabbaisse  son  authorité  ;  ce  que  faict  directe- 
ment ceste  vostre  entreprise,  puisque  vous  la  voulez 
tenir  des  empereurs,  avec  lesquels  il  n'a  rien  de  com- 
mun, principalement  avec  Charles  d'Austrichequi  luy 
est  mortel  et  capital  ennemy  ,  ayant  tasché,  par  tous 
moyens  qui  ne  vous  sont  incognus ,  de  rendre  la  pro- 
tection qu'il  avoit  embrassée  de  l'Empire,  odieuse  à 
toute  la  chrestienté,  et  faict,  oultre  ce,  tous  ses  efforts 
de  luy  ravir  ceste  ville,  de  laquelle  les  princes  élec- 
teurs et  tous  les  Estats  de  la  Germanie  luy  avoient 
faict  présent ,  pour  le  rémunérer  en  partie  de  la  liberté 
qu'il  leur  avoit  acquise  par  la  force  de  ses  armes,  les 

mettant  hors  de  la  servitude  en  laquelle  ils  estoient 
reduicts  par  la  tyrannie  de  celuy  que  je  viens  de  nom- 
mer. Doncques  ne  trouvez  estrange  si  je  casse  et  an- 
nulle  tout  ce  qui  se  faict  de  par  luy  et  en  son  nom.  Et 
vous  deffends  ,  sur  la  vie ,  de  passer  plus  oultre  en  ceste 
vostre  eslection  ;  car  tout  présentement  j'en  veux  eslire 
et  nommer  un  qui  tiendra  son  estât  de Tauthorité  du 
Roy,  et  luy  feray  prester,  en  vos  présences,  le  serment 
de  fidélité  à  la  couronne  de  France.  D'aultre  part, 
vous  alléguez  qu'il  y  a  sept  cents  ans  que. ce  privilège 
vous  est  confirme'  par  les  empereurs.  Quelle  apparence 
y  a-t-il  que  sept  lignées  jouyssent  perpétuellement 
de  cest  estât,  et  que  cent  ou  six-vingts  honnestes  fa- 
milles, qui  sont  de  toute  ancienneté  en  ceste  ville,  en 
soient,  par  vostre  tyrannique  usurpation,  excluses  et 
privées  ? 

»  A  ceste  cause,  j'ordonne  que  Michel  Praillon,  qui 
est  un  fort  honneste  bourgeois,  et  très-affectionné  au 
service  du  Roy,  soit  maistre-eschevin  de  Metz  pour 
ceste  année ,  et  dès  à  présent  je  le  nomme  et  establis 
pour  tel.  Que  si  demain  vous  venez  au  palais  pour 
veoir  procéder  plus  amplement  à  sa  création  ,  vous  y 
serez  receus  comme  nobles  citoyens  de  la  ville ,  sim- 
plement et  sans  aultres  présidents  de  qualité,  et  m'y 
trouveray  pour  cest  effect:  aussi  que  je  veux  désor- 
mais vous  faire  perdre  à  tous  le  goust  et  l'appétit  de 
ces  mots  de  tres-sacré  Empereur >  tres-sainct  Empire 
et  Chambre  impériale  de  Spire  _,  que  vous  avez  si  sou- 
vent en  la  bouche,  et  y  mettre  en  leur  place  ces  braves 
noms  de  Roy  tr  es-chrétien,  très -redoutable  Majesté 
Royale,  V invincible  Couronne  de  France j,  et  la  Cour 
souveraine  du  parlement  de  Paris  ;  et  sur  ceste  con- 
27.  1  o 

clusion,  qui  est  irretractable ,  et  qui  ne  se  peut  forcer, 
retirez-vous  en  vos  maisons  jusques  à  demain  que  vous 
orrez  sonner  la  Muette.  » 

Il  est  impossible  d'exprimer  de  quelle  angoisse  cest 
arrest  transpercea  le  cœur  de  toute  ceste  trouppe, 
mais  de  telle  force  et  violence,  qu'ils  devindrent  comme 
muets  ;car  un  seul  d'eux  ne  sceustadvancer  une  seule 
parolle  pour  servir   de  réplique  :  ce  qu'il   ne  falloit 
trouver  estrange,  veu  le  grandissime  subject  qu'ils 
avoient  d'en  tomber  malades  jusques  à  la  mort,  se 
voyant  ainsy  perdre,  en  moins  d'un  sixte  d'heure  (0, 
la  possession  si  authentique  d'un  tel  privilège,  duquel 
ils  avoient  jouy  l'espace  de  plus  de  sept  cents  ans  sans 
aulcun  contredict,  et  se  retirèrent  avec  un  merveil- 
leux silence,  sans  faire  bruict,  fors  que  des  pieds,  en 
prenant  congé.  Alors  je  dis  au  maistre-eschevin,  nommé 
Androuyn,  desja  fort  ancien,  qui  avoit  esté  nourry  as- 
sez long- temps  en  la  cour  de  l'Empereur,  qu'il  de- 
voit  bien  amener  avec  luy  le  grand  doyen  de  l'église 
de  Metz,  Brimeval,  qui  est  impérial  pour  la  vie,  pour 
plaider  sa  cause;  mais  il  me  respondit  que  le  chan- 
celîier  de  l'Empereur,  Granvelle ,   n'y  eust  de  rien 
servy,  et  qu'il  cognoissoit  M.  de  Vieilleville  et  ses  re- 
solutions ;  aussi  qu'il  ne  pensoit  pas  qu'il  cassast  ces 
vieux  statuts  de  luy-même,  mais  qu'il  en  avoit  com- 
mandement exprès  du  Roy.  Et  sur  l'asseurance  que  je 
luy  donnai  du  contraire,  et  que,  de  soy-mesme  et  de 
sa  seule  authorité,  il  faisoit  ceste  translation  de  l'es- 
chevinaige  sans  en  avoir  aucun  commandement  ,  il 
broncha;  et  sans  ceux  qui  le  cotoy oient,  il  fust  tombé 
par  terre  ;  si  bien  qu'il  le  fallust  porter  en  son  logis  et 

(0  Wun  sixte  d'heure  :  de  la  sixième  partie  d'une  heure. 

mettre  au.lict,  où  au  bout  de  deux  jours  il  mourut  en 
bon  et  vray  patriote,  zélateur  de  la  manutention  des 
statuts  de  sa  cite'.  Mais  à  muance  de  seigneurs,  chan- 
gement de  loix,  principalement  quand  cela  advient 
par  la  force  et  par  les  armes,  qui  extirpent  du  tout  en 
tout  la  mémoire  des  prédécesseurs,  pour  y  enraciner 
celle  de  leur  nom. 

CHAPITRE  VIL 

Fêtes  données  aux  principaux  habita  fi  s  de  Metz  par  M.  de 

Vieilleville. 

Le  lendemain,  M.  de  Vieilleville  se  trouva  au  pa- 
lais pour  la  création  du  maistre-eschevin,  où  pas  ung 
des  sept  parraiges  n'assista,  légitimement  excusez  par 
l'extrême   maladie  du  sieur  Androuin,  dernier  pos- 
sesseur de  Testât.  Et  en  ceste  assemblée  Michel  Prail- 
lon  fust  proclamé  maislre-eschevin  avec  toutes  les  cé- 
rémonies accoustumées ,  sous  l'authorité  duPioy,  près- 
tant  le  serment  de  fidélité  à  Sa  Majesté  et  à  la  cou- 
ronne de  France;  la  resjouissance  encore  plus  grande 
par  les  habitans,  de  veoir  cet  estât  reduict  à  la  bour- 
geoisie, avec  espérance  d'en  pouvoir  estre  honorez 
quelquefois  en  leur  vie.  Et  ne  fault  demander  si  la 
Muette  eust  bien  des  affaires. 

Et  parce  que  Michel  Praillon  fut  surpris,  car  plus- 
tost  eslu  qu'adverty,  et  qu'il  ne  peut  donner  l'ordre 
au  festin  accoustumé  en  telle  création,  M.  de  Vieille- 
ville  festoia  la  compaignie  qui  de  toute  ancienneté  y 

JO. 

devoit  estre  appellée  :  qui  sont,  l'evesque  quand  il  se 
trouve  en  la  ville,  les  princier,  grand  doyen,  chance- 
lier, archidiacre,  et  aultres  dignitez  avec  tous  les  cha- 
noines de  la  grande  église  ;  les  traeze ,  les    sept  par- 
raiges,  et  les  plus  notables    bourgeois,  ausquels  il 
adjousta  une  vingtaine  de  ses  plus  favoris  capitainnes. 
M.  le  cardinal  de  Lenoncourt,  evesque  de  Metz ,  s'en 
excusa,  parce  que  son  nepveu,  le  sieur  de  Maleroy, 
devoist  estre  créé  maistre-eschevin,  suivant  les  anciens 
statuts,  fâche'  extrêmement  de  les  veoir  abolis,  disant 
qu'on  les  avoit  ostez  de  la  noblesse  pour  y  surioger 
les  vilains  :  et  s'en  alla  le  mesme  jour,  de  raige  et  de 
despit,  en  une  maison  épiscopale  nommée  Vich,  dis- 
tante de  Metz  de  huict  lieues.  Mais  on  ne  laissa  pas 
de  faire  très-bonne  chère,  et  de  boire  à  la  bonne  santé 
du   Roy.  Le   festin  fut  très-somptueux,  et  selon  sa 
mode  accoustumée  de  traicter.  Il  estoit  de  douze  plats 
garnis,  et  à  chasque  service,  au  lieu  de  violons  et  de 
haultbois,  l'on   oyoit  une   scopeterie  de   deux  cents 
harquebuziers  par  dehors,  en  la  cour  du  logis,  qui 
faisoient  filer  leurs  harquebuzades  jusques  à  ce  que  le 
service  fust  assis  ;  ung  maistre  d'hostel  pour  chaque 
plat,  pour  éviter  la  longueur.  En  quoy  toutes  choses 
furent  si  bien  conduites  par  la  providence  du  sieur  de 
la  Besnerie,  premier  maistre  d'hostel,  que  la  compai- 
gnie  en  eust  ung  merveilleux   contentement,    pour 
n'avoir  jamais  veu  une  telle  magnificence. 

Et  pour  rendre  ce  festaige  agréable  à  tous,  et  qu'il 
en  fust  mémoire,  il  exempta,  incontinant  après  disner, 
tous  les  chanoines  de  Metz  en  général,  dont  il  y  a 
trois  collèges,  les  traeze,  et  plus  de  soixante  maisons 
bourgeoises,  et  toutes  les  veuves,  de  plus  loger  gens 

de  guerre,  de  quelque  qualité  qu'ils  fussent,  trésoriers, 
commissaires  et  controlleurs  des  guerres,  d'artillerie, 
des  réparations  ny  aultres,  commandant  au  grand 
mareschal  des  logis  de  la  ville  et  fourriers  de  toutes 
compaignies  ,  tant  de  cheval  que,  de  pied,  de  faire  res- 
serrer leurs  soldats  et  changer  de  quartiers,  affin  d'en- 
tretenir son  ordonnance.  La  pluspart  de  l'assistance  se 
mist  à  genoulx  pour  le  remercier  d'une  si  grande 
courtoisie  et  gratuite;  car  ils  estoient merveilleusement 
fatigués  de  leurs  hostes,  bénissants  à  haulte  voix,  et 
louants  de  ceste  heureuse  journée,  et  de  la  création  du 
nouveau  maistre-eschevin ,  qui  leur  avoit  apporté  ceste 
inespérée  béatitude  et  félicité. 

Ceste  volontaire  exemption  de  logis;  l'industrieuse 
recousse  des  femmes  et  filles;  la  remise  de  l'eschevi- 
naige  en  la  bourgeoisie,  avec  l'administration  d'une 
tant  équitable  justice,  par  laquelle  le  moindre  de  la 
ville  trouvoit  promptement  sa  raison  contre  le  plus 
grand,  rejectaut toute  acception  de  personne,  gaigne- 
rent  de  telle  façon  les  cœurs  des  habitans,  qu'ils  ou- 
blièrent les  regrets  de  leur  liberté,  et  ne  pensoient 
plus  que  à  devenir  bons  Français.  Et  pour  se  faire 
congnoistre  tels,  ils  accusèrent  à  M.  de  Vieilleville 
quelques-uns  des  leurs,  qui  dressoient  des  mémoires 
pour  envoyer  à  la  Chambre  impériale  de  Spire,  et 
aux  Estats  de  l'Empire,  se  plaignants  des  torts  que 
leur  faisoit  le  gouverneur  de  Metz  ;  et  qu'il  avoit  sup- 
primé et  aboli  Testât  de  maistre  eschevin  ;  lesquels  fu- 
rent surpris  de  nuict  en  ung  logis ,  transcrivant  enco- 
res  leurs  mynutes,  et  constituez  prisonniers  au  nombre 
de  six.  L'autheur  de  ceste  despesche,  et  celluy  qui 
portoit  la  charge  de  faire  le  voyaige,  portant  beau- 


l5o  [l553]     MÉMOIRES   DE   VIEILLEVILLE. 

coup  d'aultres  instructions,  faulces  toutesfois,  furent 
menez  la  nuict  en  tel  lieu  que  l'on  n'en  ent^ndist  onc- 
ques  plus  parler,  car  ils   furent  noyez.   Aux   aultres 
quatre,  qui  estoient  gentilshommes,  on  fi>t  une  fort  ri- 
goureuse réprimande,  et  que  s'ils  retomboient  de  leur 
vye  en  pareille  faulte,  on  les  jecteroit  en  la  rivière, 
avec  confiscation  de  leurs  biens,  et  bannissement  per- 
pétuel de  toutes  leurs  familles  et  races  hors  de  la  ville 
et  pays  messin  ;  et  que  quand  le  gouverneur  les  foul- 
lera  en  quelque  chose  ,  c'est  au  Roy  qu'il  se  fault  aller 
plaindre  et  non  ailleurs  :  aussi  qu'ils  avoient  fort  mal 
entendu  le  traict  de  l'eschevinaige  ;  car  ce  n'est  pas  l'a- 
bolir ny  le  supprimer  que  de  le  transférer  en  aultre 
main.  Et  pource  que  leurs  mémoires  et  instructions, 
qui  furent  tout  en  l'instant  bruslez  en  leur  présence, 
estoient  faulces,   et  qu'ils  attaquoient  l'honneur  de 
M.  le  gouverneur,  ils  en  furent  qnictes  pour  une  re- 
cognoissance  et  confession  qu'ils  firent  de  leur  faulte  , 
et  à  genoux,  sans  rien  escrire  toutesfois  ny  enregis- 
trer, puis  renvoyez  avec  serment  d'estre  pour  l'adve- 
nir  meilleurs  Français,  ce  qu'ils  promirent;  se  sub- 
mettants  à  toute  rigueur  de  justice  si  jamais  plus  ils 
tomboient  en  ceste  oubli ance. 

CHAPITRE  VIII. 

Exploits  de  la  garnison  de  Metz. 

Si  M.  de  Vieilleville  polissoit  bien  le  dedans  de  la 
ville,  il  purgeoit  de  mesme  la  campaigne  de  tous  cou- 

reurs,  voleurs  et  picoureurs;  car  il  avoit  dressé  ung 
estât  par  lequel  il  faisoit  sortir  à  tour  de  roolle,  par 
sepmaine,  soixante  salades  et  deux  cents  harquebu- 
ziers,  pour  aller  à  la  guerre,  aux  lieux  où  il  les  fai- 
soit conduire  par  experimantez  capitainnes,  guydez 
par  surs  et  capables  guydes;  et  estoit  si  fidellement 
servy  en  ses  advertissements  ,  qu'ils  s'en  revenoienl 
tousjours  avecques  la  victoire,  nombre  de  prison- 
niers et  riches  butins.  Travaillant  de  telle  sorte  les 
garnisons  de  Théonville  ,  Luxembourg,  Arlon  ,  la 
maulvaise  Aisse,  le  mont  Saint-Jehan,  et  jusques  à 
La  Marche- en-Famine,  que  depuis  le  mois  de  may 
i552,  qu'il  entra  en  son  gouvernement,  jusques  en 
febvrier  ensuivant,  il  se  trouva  plus  de  douze  cents 
ennemis  morts,  et  n'en  perdismes  jamais  que  six- 
vingts-dix.  Aussi  n'y  envoyoit-il  pas  des  bisoignes  et 
fiolants;  mais  luy-mesme  prenoit  la  peine  de  les  choi- 
sir à  la  myne  et  à  la  réputation,  dès  le  soir,  pour  les 
faire  partir  à  la  poincte  du  jour.  Ce  qui  leur  haulsoic 
le  couraige  et  animoit  à  la  vertu  eneores  plus,  de  ce 
qu'il  les  nommoit  tous  par  leur  nom;  et  estoit  ordi- 
nairement présent  au  sortir  de  la  porte,  les  recom- 
mandant aux  capitainnes  qui  en  avoient  la  charge. 

Quant  aux  prisonniers,  il  estoit  dict  par  la  capitu- 
lation d'entre  luy  et  le  comte  de  Mansfelt,  qu'ils  ne 
seroient  gardez  plus  de  trois  jours,  et  seroient  quictes 
de  leur  ranson  en  payant  leur  solde  d'un  moys,  de  la- 
quelle les  deux  gouverneurs  certiffieroient,  sous  leur 
seing,  la  valeur  et  sans  fraude,  par  le  tambour  ou 
trompette  qui  les  viendroit  requester,  et  douze  sols 
par  jour  pour  toute  despence  :  de  façon  que  la  guerre 
ne  fust  jamais  si  bien  demene'e  aux  forts  de  Boul oigne, 

ny  en  Piedmont,  qu'elle  estoit  en  ces  Marches-là  :  de- 
quoy  nos  soldats  recevoient  un  grandissime  plaisir  et 
prouffit;  car  le  comte  de  Mansfelt,  voyant  une  si 
grande  force  conduicte  par  si  aguerris  capitainnes 
que  les  nostres,  avec  l'instruction  d'un  chef  si  déter- 
miné, fust  contrainct  d'envoyer  devers  la  royne  de 
Hongrie,  régente  des  Pays-Bas,  pour  avoir  du  secours: 
qui  luy  envoya  le  plus  beau  et  le  meilleur  de  tout  ce 
qu'elle  avoit  en  son  gouvernement ,  sous  la  conduicte 
du  comte  de  Maisgue.  Et  ce  renfort  arrive',  qui  estoit 
de  huict  cents  hommes  d'armes  des  ordonnances  de 
Bourgoigne,  et  de  sept  ou  huict  enseignes  de  Wallons, 
la  guerre  s'eschauffa  furieusement.  Mais  nous  avions 
tousjours  du  meilleur  ;  car  M.  de  Vieilleville  despen- 
doit  si  prodigalement  en  espions ,  que  les  Bourgui- 
gnons ,  Wallons  mesmes,  principalement  d'un  villaige 
nommé  Maranges  (0,  luy  donnoient  des  advis,  et  si 
certains,  que  bien  souvent  il  envoyoit  prandre  les  en- 
nemys  dedans  leurs  ambuscades. 

Et  n'y  avoit  foire,  marché,  assemblée,  non  pas  des 
nopces,  qui  se  faisoient  à  quinze  et  vingt  lieues  de- 
dans le  pays  de  l'ennemy,  tirant  en  Flandres,  que 
M.  de  Vieilleville  n'y  envoyast  deux  ou  trois  cents 
chevaux,  avec  aultant  de  braves  harquebuziers,  pour 
leur  servir  de  hault-boys,  et  les  resveiller.  Et  quand 
le  comte  de  Mansfelt  envoyoit  après  pour  leur  coup- 
per  chemin,  il  n'avoit  pas  si-tost  faict  ce  project  que 
son  voisin  n'en  fust  adverty  ;  qui  despescheoit  incon- 
tinant  nouvelles  forces  pour  les  soustenir  et  desgaiger  ; 
et  c' estoit  à  telles  rencontres  qu'il  se  faisoit  de  belles 

(l)  Maranges.  Souvent,  comme  on  Ta  vu  plus  haut ,  on  donnoit  aux 
Flamands  le  nom  de  ce  village. 

armes,  mais  tousjours  la  victoire  de  nostre  costé,  tant 
nous  estoit  favorable  la  bonne  fortune  de  M.  de  Vieil- 
leville.  Et  avons  veu,  pour  ceste  fois,  amener  à  Metz 
trente  cbarriots  chargez  de  toille  de  Hollande  ,  de 
vins,  de  draps  de  laine  et  de  soye,  avec  quarante  ou 
cinquante  marchands  prisonniers,  et  aultant  de  gens 
de  guerre,  que  de  cheval,  que  de  pied,  et  à  peu  de 
perte.  Dequoy  il  ne  se  fault  esbahir  ;  carie  capitainne 
Groze  ,  sergent-major  gênerai  des  bandes  françaises 
de  deçà  les  Monts,  qui  menoit  mieux  les  gens  de  pied 
que  tout  autre  qui  jamais  de  son  temps  s'en  mesla,  es- 
toit  ordonné  chef  par  M.  de  Vieilleville  en  toutes  ces 
factions  et  entreprises;  et  commandement  à  tous  de 
luy  obéyr,  quels  qu'ils  fussent,  et  de  ne  rien  entre- 
prendre qu'avec  son  conseil  et  meilleur  advis. 

Le  comte  de  Mansfelt  voyant  la  fortune  luy  rire  si 
mal ,  et  qu'il  ne  faisoit  entreprise  qui  peust  réuscir 
selon  son  intention,  et  que,  au  contraire,  la  garnison 
de  Metz  endommageoit  infiniment  les  pays  et  subjects 
de  l'Empereur  son  maistre,  sans  y  pouvoir  donner 
ordre,  avec  perte  ordinaire  de  beaucoup  d'hommes, 
se  desmistfort  volontairement  de  sa  charge  sonbsl'hon- 
neste  couverture  de  maladie,  et  laissa  son  gouverne- 
ment entre  les  mains  du  comte  de  Maisgue,  qui  l'ac- 
cepta à  toutes  joyes.  Mais  il  n'y  acquit  pas  plus  d'hon- 
neur que  son  prédécesseur,  comme  nous  dirons  en 
son  lieu. 

CHAPITRE  IX. 

L'évéque  de  Metz  est  privé  du  droit  de  faire  battre  monnoie. 

Le  princier  et  le  chancellier  de  la  grande  église  de 
Metz  donnèrent  advis  à  M.  de  Vieiileville,  se  ressen- 
tants de  la  gratuite  exemption  de  leurs  logis,  que  le 
cardinal  de  Lenoncourt  faisoit  informer  secrètement 
sur  ses  actions,  et  comme  il  avoit  renversé  beaucoup 
de  choses  en  son  gouvernement  qui  desrogeoient  à  la 
protection  que  le  Roy  avoit  prise  des  villes  imperialles 
de  deçà  le  Pdiin ,  dont  celle  de  Metz  estoit  la  princi- 
pale, et  beaucoup  d'aultres  deportements  qui  leur 
estoient  incognus  ;  mais  qu'iJs  l'en  avoient  bien  voulu 
advertir  pour  l'obligation  qu'ils  ont  à  son  service,  en- 
cores  que  l'aultre  soit  leur  evesque,  affin  qu'il  y  prenne 
garde  et  qu'il  donne  ordre  h  ses  affaires.  Dequoy  il  les 
remercya,  ne  doubtant  poinct  de  leur  bonne  volonté, 
et  qu'il  le  cognoissoit  il  y  a  long-temps  pour  un  grand 
remueur,  comme  ayant  esté  nourry  quasi  toute  sa  vie 
en  cour  de  Rome;  mais  il  leur  demanda  à  qui  se  de- 
voit  présenter  ceste  information,  ou  au  Roy  ou  à 
l'Empire. 

Dequoy  ils  ne  le  purent  resouldre,  fors  qu'ils  pen- 
soient  que  c'estoit  au  privé  conseil  du  Roy.  «  Or,  à 
qui  que  ce  soit,  dist-il ,  je  luy  veux  donner  encores 
plus  de  subject  qu'il  ne  pense,  pour  ampli ffier  sa  plainte 
et  ses  mémoires.  »  Et  tout  à  l'instant  il  envoya  quérir 
les  maistres  des  monnoyes,  tant  de  l'evesque  que  du 

maistre-eschevin,  qui  avoient  privilège  r  de  toute  an- 
cienneté, de  battre  et  de  forger  de  la  monnoy e  au  coing 
de  leurs  armes,  avec  divises  faictes  à  plaisir,  pour  per- 
pétuer, quant  au  maistre-eschevin,  sa  mémoire,  et 
quant  à  l'evesque,  pour  illustrer  sa  maison. 

Eux  arrivez,  il  leur  remonstre  qu'il  a  infinies 
plaintes  des  grandes  malversations  qu'ils  exercent  en 
leurs  charges,  dont  luy-mesme  s'est  bien  apperçu,  car 
quelque  payement  que  l'on  fasse  de  l'argent  de  France, 
soit  aux  monstres  des  gens  de  pied,  aux  réparations, 
ou  à  la  fonte  de  l'artillerie,  et  aultres  despences  poul- 
ie service  du  Roy,  qui  sont  faictes  en  beaux  escus , 
testons,  demy-testons  ,  sols,  demy-sols,  carolus  et  au- 
tres espèces  françaises,  devant  lahuictaineexphéel'on 
n'en  sçauroit  trouver  une  seule  :  «  Si  bien  qu'il  est 
croyable,  voire  tout  évident,  que  vous  ne  faictes  que 
commuer,  altérer  et  bilionner  tout  l'argent  qui  vient 
de  France;  et  nevoid-on  en  leur  place  que  jocondales, 
dalars,  florins  de  Rhin,  gros  de  Metz  à  la  marque  de 
l'evesque,  bacses  et'  aultres  menues  monnoyes  de  Lor- 
rainne  et  Metz,  mesme  de  Bourgoigne,  sur  lesquelles 
vous  faictes  un  infini  prouffict,  au  grand  détriment, 
voire  pernicieuse  ruyne  de  toute  ceste  garnison  ,  et 
mespris  du  service  du  Roy  ;  qui  est  cause  que  je  vous 
delTends,  sur  peine  d'estre  pendus  et  estranglez,  de  ne 
plus  fabriquer,  forger  ny  battre  aulcune  monnoye,  de 
quelque  coing  que  ce  soit.  »  Et  envoya  sur  l'heure  le 
prevost  rompre  et abbattre leurs  fourneaux,  allambis, 
chappelles,  creusets,  poisles ,  ciaudierres,  presses, 
coings  ,  et  tous  aultres  instruments  servants  à  ce  mes- 
tier,  en  présence  de  ces  deux  chanoines  qui  veirent  le 
devoir  du  prevost  susdict  ;  et  après  son  rapport  il  leur 

dist  que  s'ils  escrivoient  à  leur  evesque ,  qu'il  pouvoit 
bien  encores  adjouster  à  ses  mémoires  et  informations 
ceste  suppression  de  grandeur,  et  qu'il   n'estoit  pas 
raisonnable  de  souffrir  ny  donner  un  compaignon  au 
Roy  ;  aussi  qu'ils  commettoient  beaucoup  de  perni- 
cieux abus  en  leur  estât  ;  car  il  avoit  descouvert  qu'ils 
faisoient  fort  privement  d'un  carolus  de  Lorrainne  à 
l'espe'e,  une  demye-reale  d'Hespaigne  de  deux  sols  et 
six,  avec  un  seul  coup  de  marteau-,  et  sinon  qu'ils  es- 
toient  tous  deux  bourgeois  de  Metz  ayants  femmes  et 
-  enfants,  il  les  eust  faict  pendre  sur  le  champ.  Mais  il 
leur  remit  et  pardonna  leurs  fautes ,  et  se  retirèrent 
bien  estonnés  :  comme  aussi  firent  les  chanoines ,  qui 
ne  pouvoient  imaginer  de  quel  goust  le  cardinal  pourra 
bien  avaller  ce  très-angoisseux  morceau  d'une  si  fas- 
cheuse  suppression  ,  qui  estoit  toute  sa  grandeur,  et 
qui  le  rendoit  comparable  aux  archevesques  électeurs 
du  Sainct-Empire ,  et  qu'il  affermoit  dix  mille  florins 
de  Rhin  par  an  la  rente  de  ceste  monnoye,  qui  pou- 
voit bien  faire  croire  à  un  chacun  qu'ils  ne  l'eussent 
jamais  mise  à  ce  tault,  sans  l'espérance  d'y  commettre 
beaucoup  d'abus  ;  qui  fut  l'un  des  plus  utiles  et  néces- 
saires règlements  et  traicts  de  police  que  M.  de  Vieille- 
ville  fist  en  son  gouvernement,  et  duquel  le  Roy  re- 
ceust  aultant  de  plaisir  et  de  satisfaction  quand  il  en 
fust  adverty. 

Mais  le  cardinal,  quand  il  en  sceust  la  nouvelle, 
se  cuyda  defFaire  soy-mesme,  car  il  estoit  fort  violent 
en  toutes  ses  actions.  Et  partit  de  Vych,  en  grand  trou- 
ble d'esprit,  pour  venir  à  Nancy  faire  sa  plainte  à 
M.  de  Vaudemont ,  gouverneur  de  Lorrainne  pour 
M.  le  duc  son  neveu,  estant  lors  en  France.   Et  corn- 


henri  ii.   [i554]  i5^ 

mencerent  à  mynuter  beaucoup  de  mémoires  pour 
faire  remettre  sus  ,  ou  par  le  Roy,  ou  par  aultre  voye, 
ceste  suppression  ;  alléguants  qu'elle  estoit  aultant  pré- 
judiciable à  l'utilité  et  grandeur  du  duc  qu'à  tout  aul- 
tre ;  et  esperoit  le  cardinal  qu'ayant  uny  et  conjoinct 
M.  de  Vaudemont  à  sa  cause ,  ils  feroient  débouter 
M.  de  Vieilleville  de  son  siège,  et  tomber  son  gouver- 
nement en  tierce  main  qui  sei  oit  plus  à  leur  dévotion. 
Je  les  laisseray  pour  un  temps  en  ce  poinct ,  ayant  de 
meilleures  choses  à  déduire,  puis  je  les  remettray  bien- 
tost  sur  le  trotouer  ;  car  ils  habillèrent  bien  à  rire  au 
Roy  et  à  son  conseil,  et  encores  que  M.  le  cardinal 
de  Lorrainne  tînt  leur  party,  auquel  ils  s'estoient 
addressez. 

CHAPITRE  X. 

M.  de  Vieilleville  obtient  une  compagnie  de  cinquante 
hommes  d'armes. 

[i554]  Le  secrétaire  Malestroit  despescha  ung cour- 
rier exprès  devers  M.  de  Vieilleville,  pour  l'advertir 
de  l'extresme  maladie  de  M.  de  Humieres,  gouverneur 
de  monseigneur  le  Daulphin  ,  et  du  grand  nombre  de 
poursuivants  pour  sa  compagnie  de  cinquante  hommes 
d'armes;  et  encores  que  le  Roy  la  luy  eust  vouée, 
toutefois  que  M.  le  connestable  estoit  venu  à  la  tra- 
verse ,  qui  avoit  rompu  ce  cop  ,  alléguant  qu'il  estoit 
plus  que  raisonnable  que  le  fils  aisné  dudict  sieur  de 
Humieres,  le  sieur  de  Conté,  en  fust  pourveu  et  pre- 

feré*  à  tout  aultre  ;  et  que  seroit  bientost  oublier  \e& 
grands  services  du  père  en  telle  et  si  honorable  charge, 
qui  est  des  premières  en  France,  que  de  l'en  priver; 
et  que  M.  de  Vieilleville  se  pourvoit  passer  pour  ceste 
fois,  attendant  mieulx,  de  la  compaignie  de  chevaux- 
ligiers  du  sieur  de  Gonnor,  de  laquelle  il  est  desmys, 
qui  est  desja  à  Metz  toute  portée,  sans  qu'il  luy  en 
couste  ung  double  pour  en  dresser  une  nouvelle.  De- 
quoy  il  l'a  bien  voulu  advertir ,  d'autant  qu'il  s'est 
apperceu  que  ceste  remontrance  a  aulcuneinent  re- 
froidy  la  bonne  volonté  du  Roy  :  et  qu'il  donne  ordre 
à  ceste  affaire  en  diligence,  affin  que  ceste  belle  occa- 
sion ne  luy  eschappe  ;  mesme  qu'il  sceyt  bien  que  le 
connestable  a  poussé  le  couraige  de  M.  le  Daulphin, 
encores  enfant,  de  la  demander  au  Roy  son  seigneur 
et  père,  pour  le  fils  aisné  de  son  gouverneur,  s'il  en 
arrive  fortune  ;  et  qu'il  n'oublie  pas  de  luy  dire,  ainsy 
luy  a-t-il  faict  la  bouche  ,  qu'il  luy  plaise  ne  l'en  ref- 
fuzer,  veu  que  c'est  la  première  requeste  qu'il  luy  a 
encores  jamais  faicte  :  langaige  que  le  Roy  a  eu  fort 
agréable  ,  et  qui  a  porté  un  grand  cop  à  son  pré- 
judice. 

M.  de  Vieilleville,  sur  cest  advertissement,  me  des- 
pescha  devers  le  Roy  en  toute  diligence ,  avec  une 
lettre  faicte  de  grand  ruze  ;  car  il  obligeoit  Sa  Majesté 
à  tenir  sa  première  parolle,  et  ne  se  laisser  gaigner  par 
qui  que  ce  soit;  car  il  estoitbien  informé  qu'il  la  luy 
avoit  donnée  ;  dont  la  teneur  s'ensuit  : 

«  Sire,  ayant  esté  adverty  que,  sur  l'extresme  ma- 
ladie de  M.  de  Humieres ,  il  vous  ait  pieu  me  tant  ho- 
norer que  de  me  pourvoir,  s'il  en  arrivent  inconvénient, 

de  sa  cornpaignie  de  cinquante  hommes  d'armes,  j'en- 
voye  Carloys  devers  Vostre  Majesté'  pour  l'en  remer- 
cier très-humblement,  ne  pouvant  imaginer  par  quelle 
sorte  de  peine  et  service  je  pourray  jamais  recognoistie 
ny  acquicter  la  très -heureuse  souvenance  qu'il  vous 
plaist  avoir  de  vostre  très-humble  ettrès- fidelsubject  e( 
serviteur,  auquel  vous  avez  faict  paroistre  comme  Ton 
se  doict  asseurer  sur  la  parolle  et  promesse  d'un  grand 
prince  ;  car,  encore  que  je  soye  fort  éloigné  de  mon 
soleil ,  vostre  discrétion,  toutesfois,  a  faict  rayonner  sur 
moy  le  bien  et  advantaige  qu'il  vous  avoit  pieu  me  pro- 
mettre il  y  a  plus  de  dix  ans  ;  et  ce  qui  plus  me  faict 
désirer  de  hazarder,  voire  perdre  la  vye  en  quelque 
bon  effect  pour  vostre  service  ,  provient  de  ce  que,  de 
vostre  seul  et  propre  mouvement,  vous  m'avez  en  cela 
préféré  à  tout  aultre,  au  grand  regret  et  crevecœur  de 
ceulx  qui  sont  ennemis  jurez    de  mon  advancement. 
Car  il  n'y  a  aulcune  apparence  de  me  vouloir  réduire 
à  la  cavallerie  ligiere ,  après  avoir  commandé  six  ou 
sept  ans  à  cent  hommes  d'armes  soubs  un  mareschal  de 
France,  et  plus  de  quinze  ans  à  cinquante  soubs  un 
gouverneur  de  Bretaigne;  qui  seroit  d'évesque  devenir 
mulnier  ;  et  plustost  renoncerois-je  à  jamais  porter  les 
armes.  Ledict  Carloys  vous  fera  plus  amplement  en- 
tendre mes  justes  doléances  là-dessus,  ensemble  quel- 
ques autres  parti cularitez  que  je  vous  supplieray  très- 
humblement  vouloir  effectuer  :  et  sur  ceste  asseurance, 
je  prieray  le  Créateur ,  Sire ,  etc.  Votre  très-humble 
et  très -obéissant  subject  et  très-fidel  serviteur, 

VlEILLEVILLE.   » 

J'arrivai  si  à  propos  à  Sainct-Germain-en-Laye, 

que  M.  de  Humieres  n'estoit  encore  mort.  Et  ayant  en 
toute  diligence  présente'  mes  lettres  au  Roy  ,  au  sortir 
du  jeu  de  paulme,  sans  chercher  aultre  faveur,  il  les 
print  de  ma  main,  qui  n'est  l'ordinaire  toutesfois  des 
grands  princes,  et  les  font  tousjours  lire  par  un  tiers; 
car  on  leur  faict  acroire  que  l'on  peult  empoisonner 
une  lettre  par  la  pouldre  que  l'on  met  sur  l'escriture, 
aussi  qu'il  y  a  dangier  pour  un  Roy  de  prendre  ainsy 
de  toutes  mains.  Mais  me  cognossant,  il  n'en  fist  point 
de  difficulté.  Et  après  les  avoir  leues,  il  dist  telles  pa- 
rolles  :  «  Il  est  plus  que  raisonnable,  car  il  a  trop 
attendu  :  ses  bons  services  me  le  commandent  ;  et  la 
luy  donne  et  asseure,  sans  jamais  la  revocquer,  si 
l'aultre  meurt,  quoyque  l'on  en  puisse  grommeler.  » 
Et  puis  me  demanda  :  «  Quelles  sont  les  particularités 
que  vous  avez  à  me  dire ,  que  vostre  maistre  me  prie 
effectuer?  » 

A  quoy  je  respondis  que  c'estoit  touchant  la  com- 
paignie  de  chevaux  ligiers  de  M.  de  Gonnor  :  «  Que 
puisqu'il  l'avoit  laissée,  M.  de  Vieilleville  vous  presen- 
toit  un  aultre  capitainne  en  sa  place  ,  qui  vous  sera, 
comme  il  espère,  agréable,  qui  est  M.  Espinay  son 
gendre,  auquel  vous  avez  tant  faict  d'honneur  que  de 
luy  avoir  donné  commandement  sur  trois  ou  quatre 
cents  gentilshommes  volontaires,  au  voyaige  d'Alle- 
maigne  ;lesquelsil  a  fort  heureusement  commandez  et 
conduicts,  et  à  vostre  veue,  tandis  que  le  voyaige  a 
duré  :  que  s'il  plaist  à  Vostre  Majesté  la  mettre  entre 
ses  mains  ,  son  beau-pere  vous  en  respondra ,  qui  ne  se 
donne  pas  grande  peine  au  reste  que  M.  de  Gonnor  la 
veuille  reprandre  ;  car  sondict  fils  a  cinquante  mille 
livres  de  rente  pour  en  dresser  une  toute  nouvelle  :  il 

se  contente  seulement  qu'il  vous  plaise  luy  en  com- 
mander une  commission,  affin  qu'il  employé  sa  jeu- 
nesse à  vostre  service,  pour  satisfaire  à  la  grande  vo- 
lonté' qu'il  a  d'y  finir  sa  vie.  —  Accorde,  dist  le  Roy, 
de  très -bon  cœur,  et  en  riant.  »  Là -dessus,  M.  de 
F Aubespine  arrive,  qui  eust  commandement  des  deux 
commissions  ,  tant  de  la  compaignie  de  gensdarmes 
que  de  chevaux  ligiers,  qui  furent  scellées  extraordi- 
nairement,  car  en  la  chambre  de  M.  le  chancelier, 
n'estant  encores  M.  de  Humieres  mort  ;  mais  il  mourut 
avant  que  je  partisse ,  car  il  falloit  que  j'en  veisse 
la  fin. 

Ainsi  je  partis  avec  toutes  mes  commissions,  et  une 
responce  de  Sa  Majesté  fort  favorable,  qui  mettoit 
M.  de  Vieilleville  en  très-grande  espérance  de  mieulx, 
s'y  offrant  l'occasion,  et  m'ordonna  cent  escus  pour 
mon  voyaige  ;  qui  me  fîst  bien  paroistre  qu'il  affec- 
tionnoit  mon  maistre,  veu  qu'il  n'estoit  nullement 
question  de  son  service,  mais  seulement  pour  les  af- 
faires particulières  de  celuy  qui  m'avoit  depesché. 

CHAPITRE  XL 

Arrivée  de  madame  de  Vieilleville  et  de  madame  d'Espinay 

sa  Jille }  à  Metz. 

A  mon  arrivée  à  Metz,  il  eust  nouvelle  que  madame 

de  Vieilleville,  qu'il  avoit  envoyée  quérir,  estoit  desja 

acheminée  jusques  à  Orléans,  accompaignée  de  M.  et 

de  madamoyselle  d'Espinay,  avec  une  bonne  trouppe 

27.  11 

de  gentilshommes  d'Anjou  et  de  Bretaigne  :  de  quoy 
il  fust  très-aise,  fort  contant  aussi  de  ce  que  j'avois 
faict  depescher  la  commission  des  chevaux  ligiers  en 
forme  de  commission  nouvelle  ,  sans  faire  aulcune 
mention  du  sieur  de  Gonnor,  et  faict  coucher  sur  Tes- 
tât du  Roy,  le  tout  exprès  pour  mettre  les  sieurs  de 
Mesvret  et  de  Florennes,  lieutenant  et  enseigne,  hors 
d'espérance  d'estre  continuez  en  leurs  places,  saichant 
qu'il  en  avoit  d'aultres  affectionnez  ;  et  me  commanda 
de  le  tenir  secret,  car  il  leur  vouloit  faire  croire  qu'ils 
n'estoient  pas  cassez,  et  que  leur  monstre  estoit  assi- 
gnée à  Chaallons. 

Adverty  qu'il  fust  que  la  susdite  tronppe  estoit  au 
Bassigny,  il  commanda  prandre  cent  harquebuziers 
à  Thoul  pour  aller  audevant  et  servir  d'escorte,  et  en- 
voya au  Pont-à-Mousson  bon  nombre  de  cavallerie. 
Or,  m'arrester  au  discours  du  magnificque  racueil 
dont  elle  fust  receue,  il  me  sembleroit  par  trop  su- 
perflu ;  car  si  aux  estrangiers  il  n'y  espargnoit  chose 
quelconque,  il  seroit  du  tout  incroyable  qu'il  eust 
peu  tenir  bride  à  la  bienvenue  et  réception  de  tout  ce 
qu'il  avoit  en  ce  monde  de  plus  cher.  Et  quand  il  eust 
voulu  modérer  les  choses,  il  luy  eust  esté  fort  ma.1- 
aisé,  voire  quasi  impossible;  car  tous  les  capitainnes, 
tant  de  cheval  que  de  pied ,  brusloient  d'un  si  grand 
désir  de  veoir  honorer  l'espouse  et  la  fille  de  leur 
gouverneur,  et  M.  d'Espinay  semblablement,  pour 
leur  valeur,  réputation  et  bonne  renommée,  que  toute 
la  cavallerie  en  gênerai  sortit,  sans  en  advertir  M.  de 
Vieilleville,  par  la  porte  Mozelle ,  pour  aller  aude- 
vant d'eulx  jusques  à  Corney,  distant  de  Metz  de  trois 
lieues.  Et  se  mirent  tous  en  bataille  sur  leur  passaige  : 

et  les  capitainnes  de  gens  de  pied  dressèrent  aussi ,  à 
son  desceû,  ung  bataillon  de  deux  mille  soldats  en  la 
plaine  de  Fristau,  pour  les  recevoir  avec  leur  trouppe. 
Mais,  qui  plus  est,  toutes  les  dames,  damoyselles, 
bourgeoises  et  aultres  femmes  de  la  ville,  sortirent  par 
la  porte  Champenoise  pour  les  bienveigner  :  de  sorte 
que  madame  de  Vieilleville  fust  contraincte  de  des- 
cendre de  son  charriot,  et  faire  mettre  pied  a  terre  à 
toutes  les  damoiselles  qui  estoient  en  deux  aultres  co- 
ches, fort  bien  montez  et  en  superbe  équippaige,  pour 
mutuelliser  tant  de  courtoisies.  Tout  le  cierge'  sem- 
blablement  voulut  aller  audevant  avec  les  ornements 
accoustumez  en  une  procession  ;  mais  il  le  deffendit 
en  bien  grand  colère,  et  fist  rompre  ceste  entreprise , 
comme  n'appartenant  qu'aux  princes,  encores  souve- 
rains. Mesme  les  abbesses  avecques  leurs  nonains  s'y 
estoient  préparées,  tant  estoient  toutes  sortes  de  gens 
resjouis  de  ceste  bien  venue,  à  laquelle  ung  chacun 
vouloit  faire  paroistre,  par  singulier  devoir,  l'affec- 
tion cordiale  et  intime  qu'ils  portoient  à  M.  leur  gou- 
verneur. Tesmoignage  très- manifeste  de  ses  louables 
et  vertueux  déportements ,  sans  aigreur,  corruption 
ny  violence  en  sa  charge.  Aussi,,  à  la  vérité,  il  ne  fust 
jamais  concussionnaire,  et  ne  print  de  sa  vye  par  les 
villaiges  du  pays  messin ,  qui  sont  en  grand  nombre , 
riches  et  opulants  (estant  ceste  contrée,  que  l'on  ap- 
pelle le Vau-de-Metz ,  merveilleusement  fertile),  vins, 
foins,  avoynes  ny  aultres   fruicts  quelconques,   sans 
payer,  comme  il  l'eust  bien  peu  faire  sans  contredict 
ny  recherche,  mais  les  conservoit   tous  comme  s'ils 
eussent  esté  ses  subjects;  et  n'y  avoit  capitainne ,  de 
quelque  qualité  qu'il  fust,  qui  eust  osé  entreprendre 

1 1. 

d'y  enlever  par  force  aulcune  chose,  mais  bien  y 
achepter  sa  commodité',  et  la  payer  au  gré  et  conten- 
tement du  paysant. 

Doncques  en  ceste  belle  compaignie  de  femmes, 
madame  de  Vieilleville  et  madamoyselle  d'Espinay 
sa  fille  entrèrent  à  pied  en  la  ville ,  ayant  leurs  trois 
charriots  à  leur  queue,  que  toutes  ces  femmes  rempli- 
rent de  boucquets ,  guirlandes ,  chapelets  et  brassarts 
de  roses,  et  de  toutes  aultres  fleurs,  car  c'estoit  au 
mois  de  may  i55zj.  Et  les  femmes  de  villaiges  par  où 
elles  passoient,  depuis  le  Pont-à-Mousson  où  elles 
avoient  disné,  leur  apportoient  tant  de  fruicts  et  aul- 
tres singularitez  du  pays ,  que  l'on  ne  pouvoit  fournir 
aies  prandre.  Etmarchoient  devant  elles,  le  tambour 
battant  et  enseignes  desployées  ,  tous  les  capitainnes 
et  soldats  ayant  rompu  leur  bataillon,  en  ranc  de  cinq 
à  cinq,  où  les  harquebuzades  tonnoient  d'une  terrible 
sorte.  Et  les  vindrent  recevoir  à  la  porte  Saint-Thi- 
baud  M.  de  Mariiiac,  maistre  des  requestes  de  l'hostel 
du  Roy ,  qui  exerceoit  lors  Testât  de  président  à  Metz , 
le  maistre-eschevin ,  lestraeze,  les  commissaires  des 
guerres,  des  vivres  et  de  l'artillerie,  et  tous  les  tré- 
soriers et  controlleurs  des  estats  et  charges,  avec 
plusieurs  gentilshommes  de  la  ville  et  notables  bour- 
geois. 

Mais  M.  d'Espinay  demeura  bien  loing  derrière, 
faisant  sa  bande  à  part,  qui  entra  par  la  mesme  porte, 
comme  un  g  brave  seigneur,  monté  sur  ung  furieux 
coursier,  en  très-riche  équippaige,  à  la  teste  de  toute 
la  cavallerie  qui  luy  estoit  venue  audevant,  et  des 
gentilshommes  de  la  suicte,  où  les  trompettes  ne  l'es- 
pargnerent  pas.  Et  en  ce  bel  ordre  ils  les  amenèrent 

au  logis  de  M.  de  Vieilleville,  qui  les  attendoit,  ac- 
compaigné  des  abbez  de  Saint-Arnoul,  de  Saint-Vin- 
cent, de  Saint-Marlin  et  de  Saint-Eloy,  sernblable- 
ment  des  maistres-de-camp  et  sergent-major  gênerai 
des  bandes  françaises  de  deçà  les  Monts,  de  huict  ou 
dix  anciens  capitainnes,  et  d'aultant  de  gentilshommes 
de  nom.  Et  estoit  le  bruict  si  grand,  par  toute  la 
ville,  des  tambours,  trompettes,  liarquebuzerie,  ca- 
nonades,  principalement  de  la  Muette  et  de  toutes  les 
aultres  cloches  qui  sonnoient  à  grand  branle,  que  l'on 
n'eust  pas  ouy  tonner;  pour  le  moins  fort  malaisément 
on  s'entr'entendoit  parler. 

Le  soupper  fut  bientost ,  mais   sans  comparaison 
plus  riche,  magnifique  et  somptueux  que  le  festin  du 
maistre-eschevin ,  d'aultant  qu'il  y  avoit  trois  fois  plus 
de  tables,  et  qu'il  estoit  tout  maigre,  premier  des  P\o- 
gations,  où  il  se  trouva  du  poisson,  par  le  bon  ordre 
que  le  sieur  de  la  Besnerye  y  avoit  donné  en  temps 
opportun,  en  merveilleuse  abondance,  et  admirable 
en  son  recouvrement,  comme  en  trente  saulmons  du 
Rhin,  quarante  brochets  et  environ  soixante  carpes, 
le  tout  apporte'  de  Strasbourg,   et  de  monstrueuse 
grandeur,    sans  le  poisson   commun   des  rivières  de 
Metz,  la  Mozelle   et  la    Seille.  Et  oultre  ce,  M.  de 
Duilly,  chef  de  l'une  des  plus  anciennes  et  illustres 
maisons  de  Lorrainne,  du  nom  du  Chastelet,  et  grand 
seneschal  dudit  pays,  et  gouverneur  du  duc,  avoit 
preste  son  nom  et  deux  de  ses  gens  à  M.  de  Vieille- 
ville,  pour  aller  à  Anvers  quérir  la  charge  de  deux 
chevaulx  de  marée,  qui  en  apportèrent  de  toutes  les 
sortes  qu'on  sçauroit  désirer. 

Tant  que  le  soupper  dura  il  ne  fust  nouvelle  d'aul- 

cune  harquebuzade  ny  d'aultre  bruict  guerrier  ;  mais 
la  doulce  et  harmonieuse  musique  entretint  la  com- 
paignie  ;  car  M.  de  Vieilleville  s'en  delectoit  bien 
fort,  ne  trouvant  occupation  au  monde,  parmy  la 
guerre  et  tant  d'importantes  affaires,  qui  plus  luy  re- 
gaillardissoit  l'esprit  ;  mais  il  l'enti  etenoit  parfaicte  et 
en  prince;  car  avecques  ung  dessus  et  une  basse-con- 
tre, il  y  avoit  une  espinette,  ung  joueur  de  luth, 
dessus  de  violes,  et  une  fleute-traverse,  que  l'on  ap- 
pelle à  grand  tort  fleuste  d'allemand;  car  les  Fran- 
çais s'en  aydent  mieulx  et  plus  musicalement  que 
toute  aultre  nation;  et  jamais  en  Allemaigne  n'en 
fust  joué  à  quatre  parties,  comme  il  se  faict  ordinai- 
rement en  France. 

Les  tables  levées,  on  se  jecta  au  bal  et  toutes  aul- 
tres  dances,  où  l'on  passa  quasi  toute  la  nuict,  car  il 
n'ennuyoit  à  personne.  Et  telle  fut  la  réception  de 
madame  de  Vieilleville  et  de  ses  enfants,  au  grand 
contentement  de  toute  la  compaignie ,  qui  se  retira 
merveilleusement  satisfaicte,  ne  sachant  par  quel  bout 
commencer  pour  hault  louer  une  telle  magnificence. 

CHAPITRE  XII. 

M.   d'Espinqy  est  fait  capitaine  d'une  compagnie  de 
chevau  -  légers. 

Le  lendemain  matin ,  M.  de  Vieilleville  envoya  qué- 
rir M.  d'Espinay,  M.  de  Thevalle  son  nepveu  ,  jeune 
gentilhomme  de  belle  espérance,  et  M.  de  La  Boul- 

laye ,  gentilhomme  normand  fort  vaillant  et  très-ad- 
visé,  qui  l'avoit  tousjours  suivy  en  la  compaignie  de 
M.  le  mareschal  de  Saint- André;  et  ayant  la  commis- 
sion des  chevaulx-ligiers  en  la  main,  il  luy  dist  telles 
parolles  :   «  Mon  fils,  voilà  ung  présent  que  le  Roy 
vous  envoyé  en  recompence  des  services  que  vous  luy 
avez  faicts  aux  forts  de  Bouloigne  et  au  voyaige  d'Al- 
lemaigne,  qui  est  une  compaignie  de  cent  chevaux- 
ligiers  pour  vous  entretenir  tousjours  à  son  service, 
et  vous  donner  moyen  de  luy  en  faire.  Mais  en  voicy 
ung  aultre  que  je  vous  fais  semblablement,  qui  est 
M.   de  la  Boullaye  ,  gentilhomme  que  j'ayme  beau- 
coup  à  cause  de   sa  valeur  et  mérites,  que  je  vous 
donne  pour  lieutenant  :  croyez-le ,  et  vous  servez  de 
son  conseil  ;  car  il  vous  sçaura  bien  conduire  en  toutes 
vos  entreprises  et  factions.  Voilà  aussi  vostre  cousin 
de  Thevalle  que  je  vous  donne  pour  enseigne  ou  cor- 
nette :  entr'aimez-vous  bien,  comme  proches  parents 
que  vous  estes ,  et  vous  aquererez  parmy  les  grands 
beaucoup  d'honneur  et  de  réputation.  Vostre  compai- 
gnie est  quasi  toute  preste  :  dedans  trois  jours  vous 
monterez  à  cheval,  et  vous  mettrez  en  bataille  en  la 
place  du  Champ-Passaige  ;  mais  je  veux  que  vos  pre- 
miers serments  se  facent  entre  mes  mains,  et  non  en- 
tre celles  d'ung  commissaire  des  guerres  ;  et  allez  re- 
garder, dès  cesteheure,à  bien  dresser  vos  équipaiges, 
et  ordonner  de  vos  casacques.  » 

De  reciter  l'aise  de  tous  trois,  ny  les  remerciements 
qu'ils  firent  à  M.  de  Vieilleville,  il  ne  seroit  pas  seule- 
ment trop  long ,  mais  impossible  ;  car  à  tous  trois  cet 
advancement  de  grade  et  d'honneur  estoit  inopiné, 
n'en  ayant  jamais  ouy  parler.  Mais  ils  s'entr'embras- 

serent,  en  sa  présence,  fermement,  et  se  jurèrent  la 
foy  de  jamais  ne  s'abandonner,  ains  de  vivre  et  mou- 
rir ensemble.  Et  sortirent  de  la  chambre  si  alaigrez , 
que  tout  le  monde  qui  en  ignoroit  la  cause  ne  pouvoit 
imaginer  d'où  leur  pouvoit  procéder  tant  d'aise  et  de 
contentement. 

Mais  la  nouvelle  en  fust  bientost  répandue,  car  il 
y  avoit  grand  presse  à  se  faire  enrooller  en  ceste  nou- 
velle compaignie,  à  cause  de  la  faveur.  En  quoy  il  ne 
fust  pas  pris  ung  seul  homme,  membre  ny  aultre ,  de 
celle  de  M.  de  Gonnor,  dont  ils  furent  bien  estonnez, 
car  ils  s'attendoient,  ou  que  M.  de  Vieilleville  seroit 
leur  capitainne,  ou  que  le  Roy  leur  en  donneroit  ung 
aultre,  et  qu'ils  seroient  tousjotirs  entretenus  à  Metz. 
Mais  il  leur  donna  honnestement  congé,  avec  lettres 
qu'il  escrivit  par  Mesvretin  au  Roy,  portant  tesmoi- 
gnage  du  bon  service  qu'ils  avoient  faict  à  Sa  Majesté. 

Doncques  le  dernier  de  may  audit  an,  M.  d'Espi- 
nay  se  présenta  en  bataille  au  Champ-Passaige,  avec 
sa  compaignie  fort  bien  montée,  et  en  un  très -brave 
équipaige  ;  et  affin  que  l'on  ne  pensast  poinct  qu'il  eust 
empiunté  hommes,  chevaulx  et  armes  de  celle  du 
sieur  de  Gonnor,  M.  de  Vieilleville  commanda  à  Mes- 
vretin ,  lieutenant,  de  se  mettre  en  bataille  en  la  mesnfe 
place  et  vis-à-vis  l'une  de  l'aultre,  car  ils  n'estoient 
encores  partis,  contraincts  de  payer  leurs  debtes  avant 
desloger;  mais  il  y  avoit  trop  à  dire  des  deux,  d'aul- 
tant  que  l'on  eust  pris  ceux-cy  pour  argoulets  ou  ca- 
rabins, et  celle  de  M.  d'Espinay  pour  vraye  gendar- 
merie. 

CHAPITRE  XIII. 

31.  de  Vieilleville  forme  sa  compagnie  d'hommes  d'armes* 
—  //  envoie  plusieurs  partis  contre  les  ennemis. 

Le  dixiesme  de  juin  ensuyvant,  arrivèrent  à  Metz 
les  sieurs  de  Guyencourt,  enseigne  de  la  compaignie 
de  feu  M.  de  Humieres,  le  sieur  de  Montz,  guydon, 
et  le  sieur  de  Vadancourt,  mareschal  de  logis,  avec 
environ  vingt-cinq  gentilshommes  de  ladite  compai- 
gnie, ayants  tous  leur  équippaige  de  guerre  comme 
s'ils  eussent  marché  en  armée  qui  campe.  Ils  furent 
fort  humainement  receus  par  M.  de  Vieilleville  ;  et 
demandant  où  estoit  le  lieutenant,  il  luy  fust  res- 
pondu  par  Guyencourt  qu'il  estoit  demeuré  sur  l'es- 
pérance d'estre  des  premiers  advancez  en  la  maison  de 
M.  le  Daulphin  quand  on  dresseroit  son  estât,  quide- 
voit  estre  bien-tost.  «  C'est  doncques  à  vous,  monsieur  de 
Guyencourt,  dist  lors  M.  de  Vieilleville,  que  je  donne 
ma  lieutenance  ;  à  vous,  monsieur  de  Monts,  mon  en- 
seigne \  et  à  vous,  monsieur  de  Vadancourt ,  mon  guy- 
don;  et  à  tous  les  gentilshommes  qui  m'ont  tant  aimé 
que  de  me  venir  trouver,  s'ils  n'estoient  hommes  d'armes 
en  vostre  compaignie,  je  veulx  qu'ils  soient  enroollez 
pour  tels  en  la  mienne.  » 

Quand  ils  se  virent  ainsi  honorez  et  accreus  en 
charge,  ils  protestèrent  de  jamais  ne  l'abandonner, 
mais  vivre  et  mourir  à  son  service ,  avecque  remercye- 
ments  infinis ,  se  louants  de  sa  grande  bonté  et  cour» 

toisie,  qui  les  avoit  bien  recompencez  par  ceste  dé- 
cretion  (0  de  leur  voyaige,  de  l'entreprise  duquel  ils 
ne  se  repentoient  nullement,  et  sur  tout  les  dix-neuf 
des  vingt-cinq  gentilshommes  qui  n'estoient  qu'archiers 
en  l'autre  compaignie.  Et  donna  au  plus  apparant  des 
six  hommes  d'armes,  nommé  Maucourt,  Testât  de  ma- 
1  eschal  des  logis  ;  de  sorte  que  l'on  n'avoit  veu  de  long- 
temps petite  trouppe  si  contente  que  ceste-là.  Et  fust 
ce  département  ainsi  faict  à  la  descente  de  cheval,  et 
à  l'heure  mesme  qu'ils  se  présentèrent  devant  M.  de 
Vieilleville  ;  qui  furent  menez  au  quartier  qu'il  avoit 
desja  ordonné  et  designé  pour  sa  compaignie. 

Sa  compaignie  enfin  se  fist  fort  belle,  et  des  plus  de 
toutes  les   ordonnances   de  France   pour  cinquante 
hommes  d'armes  ;  car  de  toutes  parts  il  venoit  des  gen- 
tilshommes pour  s'y  faire  enrooller.  Et  quand  sa  com- 
mission eust  esté  de  deux  cents  hommes  d'armes,  en 
moins  de  deux  mois  il  l'eust  rendue  complette  ;  et  plu- 
sieurs gentilshommes  de  Lorrainne  s'y  présentèrent; 
mais  il  n'en  receust  jamais  ung  seul  pour  le  soupçon 
des  rondes  -,  car  c'est  aux  gensdarmes  et  aultres  de 
cheval  à  les  faire.  Et  deffendit  expressément  aux  capi- 
tainnes  des  gens  de  pied  d'en  prendre  en  leurs  com- 
paignies  pour  le  dangier  des  sentinelles,  car  par  ces 
deux  moyens  les  villes  se  vendent  et  se  perdent;  et,  à 
vray  dire,  il  n'estoit  besoing  de  se  servir  d'estrangiers; 
car  il  se  trouvoit  assez  de  braves  hommes  naturels 
français  qui  y  faisoient  la  presse ,  mesme  que  pour 
une  volée,  vingt  hommes  d'armes  des  plus  lestes  de  la 
compaignie  de  M.  le  mareschal  de  Saint-André,  se 
cassèrent,  et  vindrent  trouver  M.  de  Vieilleville,  qui 

C1)  Ddcreti&n  .  décision. 

furent  fort  bien  receus;  parmy  lesquels  il  y  avoit  cinq 
ou  six  gentilshommes  néapolitains,  d'ancienne  extrac- 
tion, qui  luy  avoient  de  tout  temps  voué  leur  service 
et  la  vye,  qu'il  appointa  à  leur  contentement;  car 
ayant  perdu  leurs  terres  et  moyens  pour  suivre  le 
party  de  France,  il  leur  donnoit  la  table,  et  à  leurs 
clievaulx  les  provisions  nécessaires,  afFin  qu'ils  s'es- 
pargnassent  la  solde ,  qui  estoit  ung  fort  beau  et  ad- 
vantageulx  appoinctement,  qu'ils  ne  trouvèrent  jamais 
auprès  dudict  sieur  le  mareschal  qu'ils  avoient  servy 
fort  long-temps. 

Estant  doncques  sa  compaignie  parfaictement  com- 
plette,  il  ne  la  laissa  nullement  oisive,  mais  leur  fist 
veoir  de  la  guerre  à  souhait  ;  car,  quatre  mois  durant, 
avec  M.  d'Espinay  et  ses  braves  chevaux-ligiers,  ils 
tourmentèrent  tant  les  garnisons  de  la  duché  de  Luxem- 
bourg ,  qu'ils  n'osoient  plus  sortir  de  leurs  thes- 
nieres  (0,  et  enduroient  que  l'on  emmenast  leurs  bes- 
tiaux, sans  se  présenter  à  les  venir  rescourre;  car  ils 
estoient  tousjours  battus:  etalloient  souvent  les  nostres 
au-delà  de  la  portée  du  canon,  et  près  des  murailles, 
pour  les  sommer,  avecques  injures,  de  sortir  et  de  venir 
au  combat:  en  somme,  ils  firent  une  guerre  si  forte  et 
si  ennuyeuse  au  comte  de  Mesgue,  qu'il  eust  volon- 
tiers quicté  sa  charge,  jusques  à  demander  trefve  à 
M.  de  Vieilleville,  qui  se  mocqua  de  ceste  ouverture  ; 
lui  mandant,  par  le  trompette  qui  luy  avoit  apporté 
une  lettre  de  sa  part ,  tendante  à  ceste  fin ,  qu'ils  mé- 
riteroient  tous  deux  une  honteuse  dégradation  d'armes 
et  de  tout  honneur,  d'entrer,  estants  serviteurs,  en 
ceste  particulière  capitulation ,  veû  que  leurs  maistres 

(')  Thesnieres  :  tanières. 

s'entreguerroient  à  toute  oultrance  devers  la  frontière 
de  Valenciennes,  où  ils  avoient  leurs  deux  arme'es 
prestes  à  se  donner  bataille,  et  qui  s'escarmouchent 
incessamment  ;  et  qu'il  avoit  faict  en  sa  demande  ung 
pas  de  clerc  et  non  de  guerrier;  le  renvoyant  en- 
cores  estudier  en  l'Université  de  Louvain,  d'où  il  estoit 
n'agueres  sorty. 

Ce  comte,  qui  fort  honteux  recogneust  sa  faulte, 
eust  voulu  estre  mort,  et  renvoya  le  trompette  le  sup- 
plier de  n'en  parler  jamais,  et  qu'il  luy  pleust  luy 
rendre  sa  lettre.  Ce  que  M.  de  Vieilleville  luy  accorda 
fort  libéralement,  à  la  charge  toutesfois  qu'il  luy 
ammeneroit  une  somme  de  marée  d'Anvers.  Dequoy 
le  comte  s'acquicta;  mais  on  ne  mangea  jamais  marée 
avec  plus  grande  risée  ;  car  sans  doubte  il  s'estoit  gran- 
dement oublié,  d'aultant  que  deux  serviteurs  seront 
tousjours  reputez  lasches  et  couards,  voire  perfides, 
de  s'entrembrasser  et  caresser,  et  voir  leurs  maistres 
s'entrebattre  les  armes  au  poing. 

CHAPITRE  XIV. 

Le  comte  de  Mesgue  se  met  en  marche  avec  un  gros  détache- 
ment de  la  garnison  de  Thionville  pour  attaquer  les  troupes 
de  M.  de  Vieilleville. 

Advint  que,  sur  la  fin  de  septembre  audict  an,  le 
président  Marillac  s'en  voulut  retourner  en  France, 
ayant  passé  ses  deux  années  en  cest  estât  :  et  pour  luy 
servir  d'escorte,  M.  de  Vieilleville  le  fist  accompaigner 

de  la  meilleure  part  de  sa  cavallerie,  et  de  grand 
nombre  de  harquebuziers  à  cheval.  Dequoy  adverty 
le  comte  de  Mesgue  jour  et  demy  devant  ce  parte- 
ment,  pour  se  revanger  aulcunement  de  tant  d'in- 
cursions que  ceux  de  Metz  avoient  faictes  sur  ses 
limites  et  plus  avant ,  feist  entreprise ,  avec  tout  ce  qu'il 
peust  amasser  de  forces,  de  venir  enlever  le  bestail 
de  la  ville,  qui  estoit  en  grand  nombre  et  de  toutes 
sortes,  paissant  en  la  plaine  sous  la  faveur  du  canon, 
et  nous  venir  braver  jusques  dedans  nos  portes  ;  la- 
quelle il  conduisit  si  secrettement  que  nous  n'en  eusmes 
jamais  nouvelles,  jusques  à  ce  qu'ils  parurent  au  sortir 
de  Théonville. 

Ayant  eu  cest  advis,  M.  de  Vieilleville  fist  inconti- 
nant  monter  à  cheval  le  reste  de  ce  qui  estoit  demeuré 
de  sa  compaignie  et  de  celle  de  M.  d'Espinay  ;  et  parce 
que  son  lieutenant  et  enseigne  conduisoient  l'escorte 
du  président,  il  commanda  à  M.  Dorvaulx  de  prendre 
son  drappeau,  et  se  mettre  à  la  teste  de  ce  reste,  et  à 
M.  d'Espinay  de  marcher  aussi  avec  ce  qui  restoit  de 
la  sienne ,  et  à  M.  de  Thevalle  de  prendre  sa  cornette 
et  faire  deux  trouppes,  qui  ne  pouvoient  monter  en- 
semble à  plus  de  sept-vingts  chevaulx  ;  et  puis  fist  sor- 
tir trois  cents  corselets,  pour  gaigner  en  diligence  un 
chasteau  nommé  la  Dompcharap,  gardé  par  les  nostres 
en  nombre  de  quinze  ou  vingt  soldats  soubs  un  capi- 
tainne  nommé  La  Plante.  Et  quant  à  luy,  après  avoir 
faict  fermer  toutes  les  portes  de  la  ville  et  prins  les 
clefs,  il  vint  loger  à  celle  du  Pont-Yffroy,  pour  estre 
adverty  de  quart  en  quart  d'heure  des  entreprises  de 
Fennemy;  et  y  fist  apporter  son  disner,  ayant  avec 
luy  M.  de  Boisse,  maistre-de-camp  gênerai  des  bandes 

françaises,  et  le  sieur  de  Croze,  sergent-major,  aussi 
gênerai  desdictes  bandes  ;  et  posa  quelques  capitainnes 
sur  les  murailles,  les  enchargeant  de  s'y  pourmener  ; 
renforcea  les  corps- de-garde,  et  ordonna  que  tous  sol- 
dats fussent  en  armes  le  long  des  rues,  et  commande- 
ment à  tous  habitants  de  se  resserrer  en  leurs  maisons, 
et  n'en  sortir  sur  peine  de  la  vye,  et  d'estre  tuez  s'ils 
se  trouvoient  par  les  rues.  Le  reste  des  capitainnes  es- 
toit  avec  luy,  et  environ  trois  cents  harquebuziers,  s'il 
esloit  besoing  de  quelque  renfort,  et  puis  sa  garde. 

Il  disne  sur  les  neuf  heures,  entre  les  portes  dudict 
pont,  tons  ces  capitainnes  avec  luy,  et  plusieurs  gen- 
tilshommes prêts  à  monter  à  cheval ,  suivant  le  rap- 
port qui  leur  viendroit  ,  qui  ne  tarda  gueres  ;  car 
M.  d'Espinay  luy  manda  qu'il  avoit  envoyé  recog- 
noistre  l'ennemy  jusques  au  Chasteau-Brusîé,  distant 
de  Théonville  environ  quart  de  lieue ,  où  il  ordonnoit 
de  ses  trouppes,  et  que,  sur  son  honneur,  il  y  avoit 
huict  enseignes  de  gens  de  pied,  et  de  huict  à  neuf 
cents  hommes  de  cheval  bien  montez,  et  armez  à  écu, 
avec  le  bas  de  saye,  là  où  default  le  harnoys,  à  la 
façon  des  ordonnances  de  Bourgoigne,  et  qu'en  ce 
hôt  de  cavallerie  on  avoit  compté  environ  traeze  dra- 
peaux, que  d'enseignes,  que  de  guydons;  mais  que 
d'attendre  une  si  grande  force  il  n'y  avoit  aulcune 
apparence  avec  si  petite  trouppe,  tant  s'en  fault  qu'on 
la  doive  attaquer,  et  qu'il  estoit  résolu  de  se  retirer 
devers  la  Dompchamp,  soubs  la  faveur  de  trois  ou 
quatre  pièces  de  campai gne  qui  y  sont,  et  les  y  atten- 
dre; au  moins  il  verra  leur  contenance  et  l'ordre  qu'il 
vouldra  tenir  pour  le  combat,  et  qu'ils  pourront  estre 
arrivez  dedans  trois  heures,  car  ils  ne  marchent  que 

le  pas  pour  suraltendre  leurs  gens  de  pied  :  cepen- 
dant il  le  supplie  de  luy  commander  son  intention 
là-dessus. 

Incontinant  après  ce  rapport,  celuy  de  M.  Dor- 
vaulx  survint,  qui  estoit  tout  semblable;  mais  qu'il 
estait  d'advis  qu'ils  se  dévoient  tous  joindre  ensemble  ; 
car  un  si  grand  hôt  les  trouvant  ainsi  séparez  leur 
pourroit  passer  par  sur  le  ventre,  et  qu'il  avoit  logé 
les  corselets  le  long  d'une  vieille  et  longue  tranchée, 
pour  y  estre  favorisez  contre  la  cavallerie  de  l'Empe- 
reur, avec  trente  ou  quarante  harquebuziers  à  cheval 
qui  \\iy* restaient  de  l'escorte  du  président,  en  un  boys 
que  Tennemy  ne  pouvoit  descouvrir,  qui  donneroient 
en  queue  s'il  les  venoit  charger-,  mais  qu'en  tout  évé- 
nement il  n'y  avoit  ordre  d'attendre  de  si  grandes  for- 
ces, et  qu'il  luy  pleust  luy  commander  sur  ce  sa  vo- 
lonté, mais  bientost,   car  devant  trois  heures  il  les 
auroit  sur  les  bras. 

CHAPITRE  XV. 

Victoire  de  M,  de  Vieilleville  sur  les  troupes  du  comte  de 

Mesgue. 

Monsieur  de  Vieilleville  ,  fort  fasché  de  ces  rap- 
ports qui  tendoient  tous  à  une  retraicte,  print  une  ter- 
rible resolution  \  car  il  fist  desmonter  environ  soixante- 
dix  harquebuzes  à  crocq  de  dessus  leurs  chevalets,  et 
les  fist  porter  par  ses  gardes,  qui  estoient  grands  et 
puissants  hommes ,  et  d'aultres  qu'il  fist  choisir  parmy 

les  bandes  :  invention  qui  a  tousjours  esté  depuis  pra- 
tiquée aux  gens  de  pied  en  ce  royaume,  que  l'on  ap- 
pelle mousquetaires.  Et  commanda  au  capitaine  Croze 
de  prendre  cent  harquebuziers ,  qui  estoient  là  tous 
prests,  et  gaigner  en  toute  diligence  un  petit  villaige 
ou  hameau  au-dessus  de  la  Dompchamp  ,  nommée 
Honeppy,  qui  est  si  avant  dedans  les  boys,  qu'il  en 
est  tout  couvert,  et  mener  aveclny  dix  ou  douze  tam- 
bours, et  s'y  tenir  coy,  sans  aucunement  se  faire  pa- 
roistre ,  encores  que  l'ennemy  ne  puisse  venir  à  eux 
qu'il  ne  costoye  et  passe  tout  auprès  du  villaige;  mais 
incontinant  qu'il  les  verra  aux  mains  qu'il  e»  sorte, 
ets'advance  en  diligence,  faisant  battre  aux  tambours 
la  charge  et  l'allarme,  et  qu'il  mette  de  furie  ses  har- 
quebuziers en  bes oigne. 

Ce  commandement  faict,  il  endosse  ses  armes  do- 
rées, fait  lacer  son  armet  garny  de  son  riche  panna- 
che  de  plumes  jaulnes  et  noires;  et  prand  sur  son  har- 
noys  sa  casaque  de  toille  d'or  à  broderie  de  feuilles 
moresques  de  velour  noir,  et  sort  de  la  ville,  en  la 
garde  de  Dieu,  monté  sur  son  cheval  Yvoy,  en  très- 
sumptueux  et  magnificque  équippaige  ,  laissant  la 
charge  delà  ville  et  de  tout  son  gouvernement  à  M.  de 
Boisse  duquel  nous  avons  parlé  cy-dessus,  qu'il  avoit 
esprouvé  pour  valeureux  et  très-saige  capitainne,  et 
fort  respecté  de  tous  les  capitainnes  de  Metz ,  et  qu'ad- 
venant sa  mort,  la  ville  seroit  tousjours  conservée  pour 
Sa  Majesté. 

Ainsy  il  marche,  déterminé  de  mourir,  ayant  ses 
soixante-dix  mousquetaires  après  luy ,  qui  doubloient 
le  pas,  et  n'avoient  que  pour  tirer  cinq  coups,  tous 
appi  estez  en  cartuches. 

Arrivé  qu'il  fut  devers  ses  trouppes ,  elles  se  res- 
jouyrent  d'une  merveilleuse  allaigresse  de  sa  présence; 
et,  sans  plus  mettre  les  choses  en  longueur,  discours, 
ny  en  doubte,  tous  unanimement  prindrent  resolu- 
tion et  couraige  de  combattre  et  mourir.  Et  sur  ceste 
ardante  volonté,  qui  fust  très-agréable  à  M.  de  Vieil- 
leville,  il  ordonna  de  toutes  ses  trouppes,  comme  ex- 
périmenté capitainne,  et  saichant  bien  faire  la  guerre 
à  l'œil,  ayant  meslé  les  mousquetaires  parmy  sa  ca- 
vallerie;  qui  a  esté  aussi  une  aultre  invention  qui  a 
bien  servy  depuis  à  quelques  chefs  d'armées  foibles 
de  gens  de  cheval.  Et  adverty  que  l'ennemy  marchoit 
en  bataille  droict  à  eulx,  n'en  estant  qu'à  demy-quart 
de  lieue,  il  s'advance  seulement  au  pas,  disant  qu'il 
falloit  charger  des  premiers;  car  s'ils  donnoient  loisir 
à  l'ennemy  de  les  recognoistre,  ilsestoient  sans  doubte 
deffaicts. 

Et  sur  ceste  resolution ,  ils  baissent  les  visières,  cou- 
chent le  boys  (0,  et  attaquent  ce  gros  hôt,  qui  faict 
le  semblable  de  son  costé  en  espérance  de  les  renver- 
ser tout  aussi-tost ,  car  la  partie  estoit  mal  faicte  de 
dix  contre  un.  Mais  les  mousquetaires,  dequoy  l'en- 
nemy ne  se  doubtoit  pas,  tirent;  et  aultant  de  coups 
aultant  d'hommes  et  de  chevaux  par  terre  ;  qui  les 
espouvanta  merveilleusement.  M.  de  Vieilleville,  là- 
dessus,  charge  de  furie  avec  sa  trouppe ,  ayant  M.  d'Es- 
pinay  et  M.  de  Thevalle  à  ses  costés,  qui  renversèrent 
tout  ce  qu'ils  rencontrèrent.  Les  mousquetaires  rechar- 
gent, qui  firent  un  grand  abbatiz,  et  une  seconde  bres- 
che  dedans  ce  hôt,  plus  grande  que  la  première.  Croze 
faict  bruyre  ses  tambours ,  et  sort  de  furie  du  villaige 

(2)  Couchent  le  boys  :  mettent  leurs  lances  en  arrêt. 

avec  ses  harquebuziers,  qui  leur  donnent  en  flanc.  Le 
chevalier  de  La  Roque  vient  de  l'autre  costé  à  toutes 
brides,  qui  les  estonne  ;  car  il  les  charge  bien  rude- 
ment et  à  l'improviste.  Eux ,  mal  advisez  et  peu  guer- 
riers ,  avoient  laissé  leurs  gens  de  pied  bien  loing  der- 
rière, comme  par  mocqucrie  et  mespris  de  nostre 
trouppe,  disants  que  ce  n'estoit  que  une  poignée  de 
gens,  et  qu'il  n'estoit  besoing  de  tant  de  forces  poul- 
ies defïaii  e. 

Si  bien  que,  pressez  parle  devant  de  nostre  cavalle- 
rie,  et  de  tous  costez  par  Croze  et  Lancque,  aussi  que 
les  trois  cents  corselets,  dont  la  pluspart  estoient  hale- 
bardiers,  conduicts  par  le  capitainne  Damezan,  s'ad- 
vancent  à  la  charge,  qui  firent  une  terrible  et  très-san- 
glante exécution  ,  ils  prennent  le  spavente  ,  mesme 
que  les  mousquetaires  avoient  mis  à  pied  ou  tuez  les 
chefs  et  plus  apparants,  qui  estoient  à  la  teste  de  leur 
hôt,  qui  fut  cause  de  leur  desordre,  se  retrouvants 
sans  commandeur  ;  et  s'estonnent  de  telle  frayeur , 
qu'ils  tournent  teste  et  enfilent  la  guérite,  fuyants  de- 
vers leurs  gens  de  pied;  mais  ils  furent  poursuivis  si 
furieusement,  qu'ils  les  rompent  eulx-mesmes  au  lieu 
d'en  tirer  du  secours.  Il  se  trouva  ung  grand  nombre 
de  chevaux  des  leurs  sans  maistres,  que  nos  soldats 
prindrent  pour  courir  après  ce  bataillon  de  fantachins. 
Mais  M.  de  Vieilleville  avec  son  fils  et  son  neveu,  sui-. 
vis  de  toutes  leurs  trouppes,  les  avoient  desja  mis  à 
vau-de-routte  ,  avec  l'ayde  que  y  avoit  auparavant 
faicte  leur  cavallerie. 

Jamais  on  ne  veid  un  si  confus  embarassement , 
par  faulte  de  bonne  conduicte  et  d'expérience.  lien 
demeura  plus  de  quinze  cents  sur  la  place,  et  le  reste 

prisonniers,  hormis  ceux  qui  se  sauvèrent  dedans  les 
bois,  après  lesquels  M.  de  Vieilleville  deflendit  de 
courir. 

Quant  à  ceulx  de  leur  cavallerie,  il  en  demeura 
environ  trois  cents  de  morts  et  six-vingts  prisonniers  ; 
et  voyoit-on  le  reste  fuyr  le  long  d'une  montaignette 
sur  le  chemin  de  Théonville;  mais  on  n'alla  pas  après. 
Le  sieur  Duplessis-Greffier,  qui  avoit  suivy  la  victoire 
avec  les  aultres  hommes  d'armes  de  sa  compaignie, 
luy  apporta  une  enseigne  de  gens  de  pied,  et  un 
guidon  dp  gendarmerie.  Il  commanda  de  chercher  les 
aultres  par  les  champs  pour  les  envoyer  au  Roy  ;  et 
luy  en  fust  apporté  jusques  à  saeze  drappaulx.  Et  n'y 
avoit  gueres  de  soldats  des  nostres  qui  n'eust  ou  nrig 
ou  deux  prisonniers:  seulement  deux  garses  de  soldats, 
qui  estoient  allées  de  bon  malin  au  bois,  en  tou~ 
choient  trois  devant  elles,  qui  n'est  pour  rire,  mais 
pure  vérité,  comme  les  bergères  leurs  moutons;  car 
ils  avoient  jecté  leurs  armes  pour  mieux  fuyr,  et  deux 
d'iceux  estoient  blessez. 

Le  comte  de  Mesgue  s'enfuit  par  les  bois,  devers  la 
Mozelle,  où  trouvant  un  batteau  seul  que  menoit  ung 
pescheur,  se  lance  dedans,  luy  troisiesme,  et  se  sau- 
vèrent à  Théonville. 

Telle  fut  la  fin  de  ce  combat,  le  jour  et  feste  de 
Saint-Michel  audit  an;  après  lequel,  ne  se  présentant 
plus  personne  qui  fist  teste,  M.  de  Vieilleville  envoya 
un  trompette  devers  celuy  qui  commandoit  à  Théon- 
ville, que  ceulx  qu'il  envoyeroit  enterrer  leurs  morts 
ne  recevroient  aulcun  desplaisir,  et  qu'ils  y  pouvoient 
venir  en  toute  seureté. 

CHAPITRE  XVI. 

M.  de  Vieilleville  est  nommé  chevalier  de  l  Ordre. 

Après  ceste  très-heureuse  victoire,  M.  de  Vieilleville 
s'achemine  devers  Metz,  ayant  faict  ramasser  toutes 
ses  trouppes,  desquelles,,  la  reveue  faicte,  il  ne  se  trouva 
que  huict  morts,  douze  blessez  et  quatorze  chevaulx, 
dont  le  coursier  de  M.  d'Espinay  en  estoit  l'un  ;  mais 
il  fut  tué  en  la  charge  des  gens  de  pied,  qui  le  garda 
de  courir  fortune. 

Estant  en  la  ville ,  il  vint  droict  à  la  grande  e'glise , 
où  il  mit  pied  à  terre  pour  louer  Dieu,  ayant  desja 
envoyé  advertir  les  chanoines  de  s'y  trouver.  Ce  qui 
fust  bien  solennellement  et  en  grande  dévotion  exé- 
cuté. Toute  l'artillerie,  au  reste,  qui  estoit  sur  les 
plates-formes,  joua  ;  la  Muette  et  toutes  les  aultres 
cloches  de  la  ville  sonnèrent  long-temps  à  grand 
bransle  ;  et  fut  le  bruict  si  grand  de  ceste  allaigresse, 
que  ceux  de  Théonville  le  pouvoient  bien  entendre  ; 
car  le  cours  de  la  Mozelle  qui  costoye  leur  ville  le 
leur  portoit  ;  de  sorte  que  de  long-temps  Metz  ne 
s'estoit  veue  en  telle  rejouissance.  Et  après  avoir  donné 
bon  ordre  pour  la  garde  de  si  grand  nombre  de  pri- 
sonniers, et  faict  prandre  la  liste  d'iceux  par  chasque 
compagnie,  il  alla  soupper,  où  tous  les  capitainnes 
qui  avoient  esté  du  combat  se  trouvèrent,  et  grand 

chère ,  mais  toujours  louant  Dieu  ;  car  telle  estoit  la 
coustume  de  ce  brave  seigneur,  qui  ne  l'oublioit  ja- 
mais en  toutes  ses  actions. 

Le  lendemain,  il  despescha  le  capitainne  d'Amezan 
devers  le  ftoy,  pour  luy  porter  en  poste  les  drappaulx, 
tesmoins  de  la  victoire  que  Dieu  luy  avoit  donnée, 
affin  de  Fadvancer  en  crédit  et  le  faire  cognoistre  à 
Sa  Majesté'  et  aux  grands  ;  car  il  l'aimoit,  le  cognois- 
sant  vaillant  et  haï dy  gentilhomme,  et  fort  prompt  en 
l'exécution  de  ses  commandements,  jusques  à  entre- 
tenir deux  de  ses  enfants  aux  bonnes  lettres  à  Stras- 
bourg, et  pour  apprendre  la  langue  germanique  ;  aussi 
qu'il  avoit  bonne  part  en  ceste  victoire;  car  s'il  eust 
failly  de  faire  marcher  en  diligence,  et  à  propos,  les 
trois  cents  corselets  dont  il  avoit  la  charge  au  combat, 
le  bataillon  de  huict  enseignes  bourguignonnes,  qui 
n'estoient  qu'à  demy-rompues,  se  fussent  ralliées  à  la 
faveur  d'un  bois,  qui  nous  eussent  bien  donné  de 
l'ennuy  ;  mais  il  les  prévint  fort  vaillamment,  et  les 
chargea  d'une  terrible  furie  :  d'aultre  part,  il  estoit  de 
fort  illustre  extraction  des  pays  de  Béarn,  qui  le  ren- 
doit  encores  plus  recommandable. 

Il  trouva,  faisant  ses  diligences,  à  la  poste  de  Chas- 
teau-Thierry,  un  gentilhomme  serviteur  du  Roy, 
nommé  Andresiz ,  qui  apportoit  la  depesche  de  l'Ordre 
à  M.  de  Nevers,  pour  en  honorer  M.  de  Vieilleville, 
l'ayant  esleu  de  ce  ranc  le  jour  de  Saint-Michel, 
auquel  on  crée  les  chevaliers  de  l'Ordre;  et  n'y  en 
avoit  eu  que  quatre  en  ceste  création:  car  en  ce  temps- 
là  il  estoit,  comme  nous  avons  toujours  dict ,  fort 
rare:  qui  estoient  M.  de  Vaudemont,  M.  de  Vieille- 
ville,  M.  de  Bourdillon,  et  le  frère  de  M.  de  Langey, 

Martin  du  Bellay,  qui  avoit  faict  de  grands  services  en 
Piedmont. 

Advanture  certes  fort  considérable,  que  le  mesme 
jour  que  M.  de  Vieilleville  avoit  obtenu  une  si  belle 
victoire,  le  Roy,  se  souvenant  de  luy,  l'avoit  receu 
de  son  propre  mouvement  en  la  compaignie  des  frères 
de  son  Ordre. 

Arrive'  que  fut  le  capitainne  d'Amezan  à  la  cour, 
qu'il  trouva  à  Amiens  de  retour  de  Valenciennes,  il 
s'addressa  à  M.  le  maresclial  de  Saint- André,  qui  le 
présenta  au  Roy  ;  et  ses  lettres  veues,  qui  contenoient 
au  vray  le  discours  de  la  defïaicte,  et  les  drappeaux 
receus,  Sa  Majesté'  envoya  quérir  M.  le  connestable 
pour  le  rejouir  d'une  si  bonne  nouvelle,  et  luy  monstrâ 
les  enseignes  de  gendarmerie  et  de  gens  de  pied,  si 
semées  d'aigles  à  double  teste,  de  croix  rouges,  des 
armes  dHespaigne,  d'Austriche  et  de  Bourgoigne, 
qr'il  n'y  manquoit  rien.  «  Et  bien,  luy  dist  le  Roy, 
que  dictes-vous  de  Vieilleville?  N'est-ce  pas  un  vail- 
lant et  très-asseuré  capitainne ,  d'avoir  assailly  avec  si 
peu  de  gens  de  telles  forces,  et  par  sa  très  saige  con- 
duicte  en  avoir  eu  sa  raison,  sans  comme  poinct  de 
perte  ?  Quant  à  moy ,  je  tiens  ceste  victoire  pour  mira- 
culeuse. J'ay  un  fort  brave  serviteur  en  ce  gentil- 
homme-là. » 

M.  le  connestable,  auquel  ces  louanges  n'estoient 
pas  trop  agréables,  respondit  assez  froidement  qu'on 
ne  luy  pouvoit  véritablement  oster  qu'il  ne  fust  ung 
fort  brave  chevalier,  et  très-experimenté  capitainne  ; 
mais  que  c'estoient  hazards  et  advantures  de  guerre 
qui  peuvent  arriver  aux  moins  rusez  et  expérimentez 
capitainnes  du  inonde  ;  car,  depuis  que  le  spavente  se 

met  en  une  trouppe,  cinq  cents  en  deflferont  cinq  mille , 
fussent-ils  Rolands.  «Tout  ce  que  vous  voudrez,  dist 
le  Roy;  mais  il  a  acquis  ung  merveilleux  honneur  à  la 
nation  française  et  à  ma  couronne.  Que  s'il  eust  pieu 
à  Dieu  que  ceste  nouvelle  fust  venue  lorsque  nous  es- 
tions à  Valenciennes  devant  l'Empereur,  je  luy  eusse 
envoyé  tous  ces  drappeaulx  pour  le  faire  crever  de 
rire.  Mais  c'est  le -bon  que  vous  ne  vouliez  pas  qu'il 
eust  l'Ordre?  — Vostre  Majesté,  Sire,  me  pardonnera 
s'il  luy  plaist,  respond  M.  le  connestable;  mais  seule- 
ment je  dis  qu'il  ne  le  demandoit  pas,  et  n'en  avoit 
escrit  à  personne,  aussi  qu'il  est  absent,  et  que  la  cous- 
tume  porte  que  l'on  ne  l'envoyé  jamais  gueres  aux 
absents  s'ils  ne  sont  princes  ou  estrangiers,  comme  vous 
avez  faict  à  M.  de  Vaudemont.  » 

Le  capitainne  d' Amezan  nota  bien  toutes  ces  parolles, 
qui  les  rapporta  fort  fidellement  en  son  retour,  avec 
un  présent  de  trois  cents  escus  et  une  lettre  de  rete- 
nue en  estât  de  gentilhomme  servant,  et  pour  tel  fust 
couché  sur  Testât  du  Roy,  et  en  servit  Sa  Majesté  avant 
partir.  Quant  au  sieur  d'Andresiz,  il  trouva  M.  de 
Nevers  auprès  de  Mezieres,  en  sa  comté  de  Rethelois, 
auquel  il  présenta  toute  la  despesche   du   Roy  ;  et 
l'ayant  veue ,  il  fust  très-aise  pour  le  regard  de  M.  de 
Vieilleville ,  disant  qu'il  y  en  avoit  une  vingtaine  en 
ce  royaume  qui  ne  l'ont  pas  si  bien  mérité  que  luy, 
et  qu'il  se  sentoit  fort  obligé  au  Roy  de  l'avoir  choisy 
pour  en  honorer  de  sa  part  ung  si  brave  et  vaillant 
chevalier.  Mais  il  fust  encore  plus  ravy  de  joye  d'en- 
tendre par  le  sieur  Duplessis-Greffier  la  defFaicte,  ou 
route  pour  le  moins,  de  toutes  les  garnisons  du  gou- 
vernement de  Luxembourg,  que  M.  de  Vieilleville 

avoit  despesché  en  poste  devers  luy  pour  la  luy  faire 
entendre,  et  arriva  ung  jour  après  la  venue  d'An- 
dresiz  :  qui  fust  cause  que  ledit  Andresiz  passa  plus 
oultre,  de  quoy  il  fust  très-mai ry;  car  il  fust  frustré 
de  l'espérance  du  présent  de  M.  de  Vieilleville',  qui 
ne  luy  pouvoit  faillir  s'il  fust  venu  jusques  à  luy. 

Et  par  lequel  sieur  Duplessis  M.  de  Nevers  envoya 
à  M.  de  Vieilleville  toute  la  despesché  du  Roy,  et  les 
mesmes  lettres  que  Sa  Majesté  luy  avoit  escrites,  avec 
démonstration  de  joie  incroyable  d'une  si  heureuse 
victoire,  et  qu'il  sembloit  que  Dieu  et  le  Roy  eussent 
conféré  ensemble  de  faire  en  un  mesme  jour  deux  si 
bons  effets:  Dieu  de  donner  la  victoire,  et  le  Roy  ung 
si  honorable  guerdon  ;  et  puisqu'il  estoit  choisy  pour 
l'honorer  de  l'Ordre,  qu'il  estimoit  à  grand  heur,  il  le 
prioit  de  prendre  sa  commodité  ;  et  parce  qu'il  sçavoit 
que  sa  résidence  estoit  très-requise  à  Metz,  il  estoit 
content  daller  jusques  à  Ligny,  voire  à  Thoul,  plustost 
que  de  l'incommoder,  et  que  là  il  feroit  venir  M.  de 
Vaudemont,.  ayant  aussi  le  pouvoir  de  l'Ordre  pour 
luy,  affin  de  les  despescher  ensemble,  et  que, luy  assi- 
gnant le  jour,  il  ne  fauldroit,  toutes  choses  cessantes, 
de  s'y  trouver,  et  qu'en  mille  fois  meilleur  endroit  il 
le  voudroit  bien  gratiffier. 

A  quoy  M.  de  Vieilleville  fist  responce,  par  le 
mesme  sieur  Duplessis  qu'il  lu)^  renvoya,  qu'il  le  re- 
mercioit  très-humblement  de  tant  d'honneur,  ne  luy 
ayant  jamais  faict  service  qui  le  deust  convier  à  telle 
bienveillance  et  gratiffication  ;  mais  il  le  supplioit  de 
l'excuser  s'il  ne  prenoit  l'ordre  de  sa  main  ;  car  quand 
le  roy  François  le  fist  chevalier  de  l'accolade  de  l'espée, 
il  protesta  de  ne  jamais  prandre  le  collier  du  grand 

ordre  de  Saint- Michel,  si  Dieu  luy  faisoit  cesle  sainte 
grâce  de  Ten  rendre  digne  par  ses  mérites  et  bons  ser- 
vices, que  de  la  majn  de  monseigneur  le  Daulphin, 
son  seigneur  et  maistre,  qui  est  aujourd'huy,  par  la 
grâce  de  Dieu,  régnant;  et  que  d'aultre  part,  de  le 
prandre  en  la  compaignie  de  M.  de  Vaudemont,  qui 
s'est  non-seulement  associé,  mais  animeusement  bandé 
avec  le  cardinal  de  Lenoncourt  pour  luy  courre  sus  et 
luy  ravir  son  estât,  il  ne  s'y  pouvoit  nullement  plier, 
et  plustost  du  tout  le  reffuseroit  ;  le  suppliant  très- 
humblement  d'avoir  son  excuse  très-agréable.  Et  finis- 
soit  sa  lettre  par  très-humbles  et  très-affectionnées 
offres  de  son  service ,  et  toutes  aultres  soubmissions 
que  l'on  peut  defferer  à  un  grand  prince. 

Quand  M.  le  duc  de  Nevers  eust  veu  ceste  responce, 
il  en  fust  merveilleusement  fâché  et  desplaisant,  se 
voyait  privé  du  contentement  que  desja  il  se  promet- 
toit  de  la  veue  de  M.  de  Vieilleville,  car  il  l'aimoit  et 
honoroit  beaucoup.  Mais,  trouvant  ses  excuses  assez 
légitimes  et  pertinentes,  il  renvoya  ledit  sieur  Du- 
plessis,  avec  une  très-honneste  lettre  qui  contenoit 
l'extrême  regret  qu'il  portoit  de  ce  reffus. 

CHAPITRE  XVII. 

Mauvaise  conduite  du  sergent  -  major  et  du  prévôt  de 

Metz. 

Le  capitainne  Nicolas  de  Bragme,  sergent-major 
de  Metz  et  du  pays  messin,  et  le  prevost  Vaurre,  des- 


1 80  [l554|    MÉMOIRES    DE  VIEILLEVILLE. 

quels  nous  avons  parlé  sur  la  fin  du  cinquiesme  livre, 
faisoient  leurs  orges,  comme  Ton  dict,  en  leurs  char- 
ges, avec  oppinion  que  leurs  déportements  n'estoient 
descouverts,  parce  que  M.  de  Vieilleville  leur  faisoit 
infinies  faveurs,  à  cause  qu'il  ne  se  pouvoit  passer  du 
service  de  ces  deux  hommes,  pour  l'expérience  que 
chacun  d'eulx  avoit  en  son  office,  et  de  la  soigneuse 
diligence  qu'ils  y  exerceoient;  car  Nycolas,  pour  la 
discipline  militaire,  n'avoit  gueres  son  pareil,  et  pre- 
noit  grande  peine  et  plaisir  à  dresser  le  soldat  en  la 
grâce  du  port  de  ses  armes,  à  l'admonester  de  son 
devoir,  et  le  reigler  en  l'ordre  de  sa  faction.  Et  oultre 
ce,  ordonnoit  un  bataillon  quand  il  venoit  quelque 
grand  à  Metz,  français  ou  estranger,  à  qui  M.  de 
Vieilleville  vouloit  donner  plaisir  en  toutes  ces  sortes 
de  façons,  que  jamais  ceulx  qui  en  ont  faict  les  livres 
ont  sceu  figurer,  et  alloit  visiter  jour  et  nuict  les^corps 
de  garde  sur  les  murailles  et  dedans  de  la  ville;  que 
s'il  y  eust  trouvé  quelque  desordre  ou  defïaillance,  les 
caporaulx  estoient  en  danger  de  courre  une  maulvaise 
fortune. 

Quant  au  prevost,  il  n'y  en  avoit  poinct  en  toute  la 
France  qui  eust  plustost  instruict  un  procès-criminel, 
ny  plus  ruzé  pour  surprendre  un  prisonnier  en  ses  res- 
ponces  :  très-hardy  au  demourant ,  et  fort  prompt  aux 
captures,  car  il  y  hazardoit  sa  vie,  sans  rien  appré- 
hender ou  recognoistre.  Et  suivit  une  fois  quatre  sol- 
dats qui  avoient  coupé  la  gorge  aune  fille  après  l'avoir 
violée ,  à  quart  de  lieue  de  Metz  avec  dîx  archers  seu- 
lement jusques  à  Sainct-Dizier,  qu'il  ramena  en  la 
ville ,  et  les  fist  exécuter  sur  la  roue.  Et  ne  fault  trou- 
ver estrange  si  tels  devoirs  obligeoient  M.  de  Vieille- 

ville  à  les  aulcunement  favoriser  ;  mais  sous  ce  pie- 
texte  ils  commettoient  beaucoup  d'abus,  Celluy  qui 
s'ensuit  estoit  bien  grand  et  très-pernicieux;  car  il  en- 
tretenoit  et  nourrissoit  les  voleurs  en  plusieurs  pays 
et  contrées,  et  principalement  sur  les  confins  du  gou- 
vernement de  Metz. 

Il  y  avoit  une  capitulation  faicte  entre  les  gouver- 
neurs de  Metz  et  de  Luxembourg,  pour  coupper  che- 
min à  mille  voleries  qui  se  commettoient  en  leurs 
gouvernements  soubs  l'ombre  de  faire  la  guerre  \  que 
tout  capitainne,  sergent,  caporal  ou  aultre ,  menant 
soldats  en  campaigne  busquer  fortune,  seroit  tenu  de 
les  avoir  tous  nommez  et  enroollez  en  un  certificat 
signé  du  gouverneur,  par  lequel  il  les  advouoit  à  la 
solde  et  service  de  son  prince  ;  et  puis ,  sans  ledit  cer- 
tificat, ils  estoientsans remission,  d'une  part  etd'aultre, 
pandus  etestranglez  :  en  oultre ,  que  tout  soldat  trouve 
saezy  des  deux  escharpes,  la  blanche  et  la  rouge,  es- 
toit  rompu  sur  la  roue,  comme  trahistre  et  assassina- 
teur  ;  et  n'en  avoient  pas  meilleur  marché  s'ils  avoient 
l'escharpe  jaulne,  qui  est  de  Lorrainne,  avecques  la 
leur. 

Or,  ceste  capitulation  avoit  esté  vivement  poursuivie 
par  M.  de  Vieilleville,  parce  que  plusieurs  lansque- 
nets des  environs  de  Trêves ,  qui  avoient  esté  du  régi- 
ment du  colonel  Jacob  Wen-Àusbourg,  aussi  natif  de  ce 
pays-là ,  s'en  estoient  cassez ,  et  se  jectoient  par  trouppes 
en  la  campagne  pour  nous  courre  sus;  trouvants  plus 
de  proufïict  de  faire  la  guerre  en  toute  liberté ,  que 
d'estre  sous  le  commandement  de  quelqu'un ,  et  bien 
montez.  Mais  s'ilsfrenoient  de  nos  soldats,  ils  les  me- 
noient  à  Luxembourg ,  faisants  quelque  tribut  au  gou- 

verneur  pour  les  retirer  et  advouer ,  qui  estoit  fort  aise 
de  nous  nourrir  des  ennemis  et  y  gaigner. 

Nos  capitainnes  en  pi  indrent  par  les  forests  jusques 
à  vingt;  et  n'ayants  poinct  de  certifficat,  ils  estoient 
livrez  au  sergent-major  et  au  prevost,  comme  estants 
de  leur  gibbier,  pour  les  faire  pugnir  selon  la  capitu- 
lation. Mais  ces  deux  mattois  venoient  rapporter  à 
M.  de  Vieiileville  qu'ils  les  avoient  faict  noyer,  sans 
faire  bruict,  comme  gens  qui  ne  valoient  pas  les  pen- 
dre ,  aussi  que  leurs  compaignons  en  seroient  plustost 
attrappez ,  car  ils  n'auront  pas  le  soing  ny  l'advis  de 
prandre  certifficats ,  et  que  seront  aultant  de  morts, 
par  ce  moyen  moins  d'ennemis  :  cependant  ils  les  fai- 
soient  évader  pour  de  l'argent,  mais  beaucoup;  car 
ils  se  racheptoient  à  grosses  sommes,  et  les  faisoient 
sortir  en  plain  jour ,  travestis  en  paysants,  et  en  com- 
paignie  de  ceulx  qui  apportoient  l'argent  de  leur  dé- 
livrance ;  lesquels  retournoient  tout  aussi-tost  à  la 
volerie,  nous  faisants  par  ce  moyen  beaucoup  de 
dommaige  ;  car  ils  avoient  esté  fort  long-temps  au 
service  de  France  soubs  ledit  colonel,  et  connoissoient 
si  bien  nos  façons,  le  pays  et  nostre  langue,  qu'ils 
osoient  bien  aller  jusques.  aux  portes  de  Troies ,  de 
Rheims  et  de  Chaallons,  sans  guydes  ny  truchements, 
avec  l'escharpe  blanche,  prandre  des  marchands  et 
d'aultres  riches  prisonniers ,  où  ils  gaignoient  un  bien 
infini,  tant  pour  leur  rançon  que  pour  leur  despouille  ; 
car  marchands  qui  vont  à  l'emploicte  sont  toujours 
bien  garnys  et  montez  ;  et  dura  ceste  praticque  environ 
quatorze  mois,  sans  aultrement  estfe  tout-a-faict  des- 
couverte, mais  seulement  par  soupçon ,  duquel  en- 
cores  que  M.  de  Vieiileville  eust  quelque  vent,  si  ne 

vouloit-il,  pour  les  respects  que  dessus,  rien  esmou- 
voir  et  en  attendoit  faire  que  plainte  (0  :  somme  qu'en 
cest  espace  de  temps  ils  firent  de  ceste  façon  évader 
plus  de  cent  prisonniers. 

Ils  entretenoient  une  aultre  praticque  bien  mes- 
chante;  que  si  quelqu'un  venoit  à  plainte  d'ung  soldat, 
eux,  qui  avoient  le  commandement  d'y  donner  ordre 
et  d'en  faire  le  chastiment,  l'envoyoient  incontinant 
advertir  qu'il  s'escartast  pour  un  temps  si  TofFence  es- 
toit  ligiere ,  attendant  que  son  appointeraient  se  fist  ; 
mais  si  elle  estoit  capitale  ils  luy  faisoient  ung  trou 
en  la  nuictaffin  qu'il  évadast,  le  tout  pour  de  l'argent. 

CHAPITRE  XVIII. 

M.  de  Vicilleville  prend  la  résolution  de  les  punir. 

Il  escheust  au  capitainne  La  Cahuziere  d'aller  à  la 
guerre  à  son  tour,  selon  Testât  qu'en  a  voit  dressé  M.  de 
Vieilleville ,  ainsi  que  nous  avons  dict.  Et  estant  en 
campaigne,  prend  le  chemin  de  Rougerieules  pour  s'en 
venir  à  Sainct  Myhel,  où  il  fust  adverty  qu'il  y  avoit 
des  courreurs  qui  prenoient  la  route  de  Bar-le-Duc , 
pour  aller,  à  son  oppinion ,  en  Cliampaigne  attrapper 
quelques  marchands.  Il  pouvoit  avoir  environ  trente 
harquebuziers  et  aultant  de  corselets  passablement 
montez ,  et  marche  tant  qu'il  trouve  la  piste  des  enne- 
mis ;  et  les  descouvrant  en  un  vallon ,  il  sépare  sa 
troupe  en  deux,  puis  les  charge  si  furieusement  et  à 
l'improviste ,  qu'il  les  defïaict ,  mais  si  bien ,  que  de 

(*)  Faire  que  plainte  :  qu'on  en  portât  plainte. 

cinquante  qu'ils  estoient  il  en  demeura  vingt  sur  la 
place,  douze  prisonniers  ;  le  reste  le  gaigne  à  la  fuicte. 

Il  retourne  à  Saint  Myhel  pour  repaistre;  et,  envi- 
sageant les  prisonniers,  il  en  recogneust  ung  qui  aul- 
trefois  avoit  passé  par  ses  mains,  auquel  il  dict  : 
«  Comment  mort-D...  tu  as  esté  noyé,  et  toutesfois  te 
voilà  encoi  es  !  vertu  de  D...  quelle  piperie  est  ceste- 
cy  ?  »  Le  soldat  qui  commandoit  à  ceste  trouppe  estoit 
allemant,  parlant  toutesfois  foi  t  bon  français,  et  pa- 
rant du  colonel  Jacob  ;  luy  confesse  qu'il  a  esté  autre- 
fois son  prisonnier,  mais  qu'il  esperoit  en  sortir  pour 
sa  rançon  comme  il  a  faict,  et  bien  payée  au  sergent - 
major  de  Metz.  «  Et  pour  combien?  dist  le  capitainne. 
—  Pour  mille  escus  ,  respond-il  ;  aultrement  il  m'eust 
faict  noyer.  Mais  j'en  ay  gaigné  depuis  ce  temps-là 
plus  de  six  fois  davantaige  ;  et  si  ay  encores  des  mar- 
chants français  prisonniers,  que  je  pris  dernièrement 
allants  à  Rheims,  à  la  foire  de  la  Cousture ,  qui  m'en 
fourniront  plus  de  six  mille  :  par  ainsi ,  faictes-moy 
bonne  guerre.  »  Alors  le  capitainne  s'escrie ,  disant  : 
«  Ha  bon  larron,  traditor  Nycolas!  je  regnie  D...  je 
te  feray  pandre.  »  Et  puis  s'addressant  au  soldat  : 
«  Où  est  ton  certifficat?  —  Je  n'en  ay  poinct,  dist-il  ; 
car  nous  ne  sommes  ny  à  l'Empereur  ny  au  roy  de 
France ,  mais  soldats  de  fortune  ,  qui  la  cherchons 
partout  où  nos  advertissements  nous  guident  ;  et  est 
nostre  principale  retraicte  enl'archevesché  de  Trieves, 
en  la  mesme  cité,  et  mesme  archevesque  prince  elec-^ 
teur.  m 

Le  capitaine  La  Cahuziere  ayant  entendu  ce  soldat, 
se  contentant  de  vingt  ou  trente  chevaulx  de  butin,  de 
ses  douze  prisonniers ,   des  armes  et  accoustrements 

des  morts,  serre  vistement  bagaige  et  faict  brider,  et 
s'en  retourne  de  colère  à  Metz  ,  bien  délibéré  de  faire 
le  procès  du  capitainne  Ny colas ,  et  d'en  demander 
très-instamment  à  M.  de  Vieilleville  la  justice. 

Arrivé  qu'il  fust  à  Rougerieules,  s'advance  au  galop 
laissant  sa  trouppe  derrière,  car  elle  estoit  en  seureté, 
et  se  présente  à  M  de  Vieilleville,  auquel  il  fait  sa 
plainte,  luy  recitant  tout  le  faict,  et  le  langaige  de 
mot  à  mot  que  luy  avoit  tenu  le  chef  de  la  trouppe 
qu'il  a  deffaicte  entre  Bar-le-Duc  et  Sainct-Myliel , 
qu'il  pensoit  estre  noyé  ;  de  quoy  il  demande  très- 
humblement  justice. 

M.  de  Vieilleville,  très-esbahy ,  luy  commande  de 
ne  publier  nullement  ce  qu'il  luy  avoit  dict ,  pour 
plusieurs  raisons  qu'illuy  fera  bientost  entendre,  mais 
sur-tout  qu'il  mette  ses  prisonniers  en  seure  et  secrète 
garde  en  son  logis,  à  ce  qu'ils  ne  soient  veus  ny  recog- 
neus  de  personne ,  et  qu'il  s'en  retourne  en  diligence 
devers  ses  soldats ,  pour  les  emboucher  à  part  de  son 
instruction  avant  qu'ils  entrent  en  la  ville. 

Ce  que  ce  capitainne  exécuta  fort  exactement  :  et 
entrèrent  tous  ses  soldats  en  la  ville,  sans  que  personne 
sceust  qu'ils  eussent  des  prisonniers;  et  firent  courir  le 
bruit  qu'ils  n'avoient  pas  eu  du  bon.  Mais  il  estoit  en 
grand  cœur  de  sçavoir  les  raisons  que  luy  avoit  re- 
mises M.  de  Vieilleville  ;  car  il  se  feust  plustost  def- 
faict  soy-mesme,  que  le  capitainne  Nycolas  ne  l'eust 
esté,  de  luy  avoir  sourratté  de  ceste  façon  mille  es- 
cus;  et  se  présentant  devant  luy  avec  asseurance  d*avoir 
exécuté  en  toute  fidélité  son  commandement,  il  le 
supplia  de  l'en  esclarer  (0. 

{^Esclarer:  éclaircir. 

M.  de  Vieilleville  luy  dist  qu'il  avoit  envoyé  devers 
M.  de  Nevers,  pour  le  supplier  de  luy  envoyer  son 
prevost  de  Champaigne,  affin  de  faire  le  procès  au  sien 
et  au  capitainne  Nycolas  ;  et  qu'il  se  deffie  qu'ils  fa- 
cent  quelque  menée  pour  ung  prisonnier,  nommé 
La  Trousse  ,  qu'ils  tiennent  il  y  a  plus  de  deux  mois  ; 
car,  encores  qu'il  leur  a  esté  commandé  de  le  faire 
exécuter,  ils  ont  toujours  dilayé  ;  et  est  bien  adverty 
qu'ils  ont  envoyé  des  lettres  que  le  prisonnier  a  escrites 
au  sieur  de  La  Trousse,  prevost  de  l'iiostel  du  Roy, 
duquel  il  se  dict  parant,  ce  qui  est  croyable ,  car  ils 
portent  le  mesme  nom  ;  et  veult  descouvrir  où  tend 
ceste  longueur  ;  car  ils  ont  esté  si  téméraires  qu'ils  luy 
ont  demandé  sa  grâce,  qui  est  entièrement  contrevenir 
au  devoir  de  leur  charge  ;  et  par  ce  seul  traict  d'ou- 
bliance  il  les  juge  dignes  de  mort;  et  premier  que  la 
sepmaine  passe  il  les  luy  rendra  pendus. 

Cahuziere,  ayant  ceste  parolle  d'ung  tel  homme  , 
n'eust  pas  voulu  changer  sa  qualité  avec  celle  d'un 
grand  prince ,  et  le  remercia  très-humblement.  Là- 
dessus  le  capitainne  Nycolas  entre  en  la  chambre  ;  et, 
ayant  faict  la  révérence  à  M.  le  gouverneur,  il  s'ad- 
di  esse  au  capitainne  La  Cahuziere  pour  l'embrasser  et 
caresser,  luy  disant  qu'il  estoit  marry  de  sa  fortune , 
et  qu'il  n'avoit  pas  eu  du  bon  en  ses  entreprises.  Mais 
l'aultre  se  deiFaict  de  ceste  embrassade ,  et  se  destourne 
de  peur  qu'il  le  joigne.  M.  de  Vieilleville  se  levé,  et  le 
tire  àpart,luy  demandant  pourquoy  il  avoit  ainsi  re- 
jecté  le  capitainne  Nycolas  ;  et  sembloit  qu'il  voulût 
descouvrir  ce  qu'ils  avoient  entrepris  de  cacher.  Il  res- 
pondit  qu'il  s'en  estoit  ainsi  reculé  par  horreur  et  de- 
daing,  parce  qu'il  sentoit  desjà  le  bourreau  ,  puisque 

luy-mesme  l'avoit  condampné  à  estre  pendu.  De  quoy 
M.  deVieilleville  se  print  bien  fort  à  rire  :  puis,  s'addi  es- 
sant  au  capitainne  Nycolas  et  au  prevost,  il  leur  dist 
qu'il  trouvoit  estrange  ceste  longueur  sur  l'exécution 
de  La  Trousse,  et  que  si  dedans  vingt-quatre  heures 
Ton  n'y  mettoit  une  fin ,  qu'il  se  fascheroit  de  telle  sorte 
qu'il  y  paroistroit.  A  quoy  ils  respondirent  que  demain 
à  quatre  heures  après  midy  il  ne  seroit  pas  en  vie  :  ce 
qu'il  leur  commanda  assez  rigoureusement. 

CHAPITRE  XIX. 

Le  prévôt  et  le  sergent-major  de  Metz  sont  arrête' s. 

Le  lendemain,  à  deux  heures  après  midy,  on  mené 
La  Trousse  en  la  place  du  Champ-Passaige  où  se  font 
les  exécutions  de  justice,  pour  y  estre  troussé;  mais 
les  mattois  luy  avoient  faict  prandre  ung  manteau 
dessous  lequel  il  avoit  les  mains  non  liées,  et  faignoit 
d'estre  luthérien  pour  s'excuser  de  porter  une  croix, 
n'ayant  poinct,  au  reste,  de  corde  au  col.  Or,  le  ser- 
gent-major est  tenu  d'assister  à  toutes  les  exécutions 
de  justice,  avec  une  escouade  de  soldats  que  chasque 
capitainne  doit  fournir  à  son  tour.  Mais  il  ne  s'v  trouva 
poinct,  ny  le  prevost  semblablement,  laissant  ses  ar- 
chers en  la  charge  de  son  greffier. 

Quand  le  greffier  eust  achevé  de  lire  son  dictum , 
La  Trousse  se  valse  (0  et  jecte  du  haut  en  bas  de  l'es- 
chele ,  laissant  le  manteau  entre  les  mains  du  bour- 

(')   T^alse  :  se  renverse. 

reau,  prend  la  course,  se  fourre  parray  la  populasse 
et  se  saulve;  car  soldats,  archers  et  tout  le  monde  luy 
faict  largue  (0.  Il  vient  à  la  porte  Mozelle,  quartier 
de  son  capitainne  Pierre  Longue,  où  tous  ses  compai- 
gnons,  qui  desja  le  pleuroient,  car  il  estoit  lancespes- 
sade,  luy  ouvrirent  le  passaige  à  grande  joye,  et  s'en 
va,  sans  que  jamais  il  fust  possible  de  le  rattrapper, 
encores  que  plus  de  vingt  clievaulx  allassent  après,  et 
par  divers  chemins. 

M.  de  Vieilleville  estoit  en  sa  chambre,  disputant 
avec  des  ingénieurs  sur  le  plan  d'une  citadelle  qu'il 
avoit  projecté  de  faire  bastir  à  Metz ,  quand  on  luy 
vint  faire  ce  rapport  :  de  quoy  il  entra  en  un  merveil- 
leux colère,  et  commanda  au  sieur  de  Beauchamp 
d'Angiers,  capitainne  de  sa  garde,  d'aller  prandre  le 
prevost  :  et  se  trouvant  le  capitainne  La  Cahuziere  fort 
à  propos,  il  eust  commandement  de  se  saezir  du  capi- 
tainne Ny colas,  qui  n'eust  pas  pris  de  telle  affection 
une  cent  fois  meilleure  charge;  mais  il  n'oublia  de 
faire  sceller  tous  ses  coffres  et  inventorier  ses  meubles. 
Ces  deux  galants  arrestez  furent  mis  en  diverses  pri- 
sons, pour  obvier  à  la  conférence;  ausquels  le  prési- 
dent de  l'Aubespine,  qui  avoit  succédé  à  Marillac, 
esbaucha  le  procès,  attendant  le  prevost  de  Champai- 
gne  nommé  Alzau  ,  mais  de  telle  sorte ,  que  d'entrée 
de  jeu  il  leur  présenta  la  question  :  qui  confessèrent, 
comme  gens  délicats  qui  n'ont  pasaccoustumé  de  souf- 
frir, qu'ils  avoient  touché  chacun  mille  escus,  le  gref- 
ffier  du  prevost  quatre  cents,  et  le  bourreau  deux 
cents,  pour  donner  lumière  et  faveur  à  ceste  évasion; 
mais  qu'ils  esperoient  que  M.  de  Vieilleville  leur  fe- 

(')  Lurgue  :  large. 

roit  «race  et  miséricorde   en   considération  de  leurs 
bons  sei vices,  et  qu'il  n'y  alloit  poinct  du  service  du 
Roy,  ny  d'aultre  chose  qui  leur  eust  peu  estre  impu- 
te'e  à  tradiment  ou  perfidie,  mais  seulement  vouloient 
sauver  ung  enfant  de  bonne  maison,  nepveu  d'un  pre- 
vost  de  l'hostel  du  Roy,  l'un  des  chefs  de  justice  de 
France,  duquel  ils  dependoient  tous  deux;  et  sup- 
plioient  le  président  de  luy  remonstrer  leurs  raisons, 
à  ce  qu'il  en  eust  pitié  ,  et  esgard  à  leurs  personnes  et 
qualitez ,  et  luy-mesme  de  leur  estre  pour  l'honneur, 
et  au  nom  de  Dieu ,  aydant.  Mais  le  tout  envain  ;  car 
le  président  leur  respondit  qu'il  pensoit  bien  que  s'il 
n'y  avoit  aultres  bourriers  (*)  en  leurs  fleustes  que  l'é- 
vasion de  La  Trousse,  ils  seroient  en  espérance  de 
quelque  remission  ;  mais  il  se  trouvoit  tant  d'aultres 
charges,  que  à  maie  peine  en  pourront-ils  reschap- 
per.  Eulx,  ne  se  doubtants  poinct  du  faict  de  La  Ca- 
liuaiere,  demandent  quelles.  A  quoy  il  respondit  que 
le  prevost  gênerai  de  Champaigne  les  leur  dira  incon- 
tinant  après  son  arrive'e,  qui  sera  dans  deux  ou  trois 
jours  ;  et  les  laissa  en  ceste  convulsion  de  leurs  cinq 
sens  ;  car  nous  n'avons  plus  sévères  juges ,  ny  plus  fi- 
dèles tesmoins  de  nos  actions ,  que  nos  consciences. 

■C1)  Bourriers  :  ordures. 

CHAPITRE  XX. 

Ils  sont  punis  du  dernier  supplice. 

Trois  jours  après  ceste  première  interrogation,  le 
prevost  Alzau  arrive,  qui,  après  la  révérence  faicte 
à  M.  le  gouverneur,  et  les  lettres  de  M.  de  Ne  vers 
présentées,  fust  envoyé  au  président  de  l'Aubespine, 
qui  luy  fist  veoir  tout  ce  qu'il  avoit  advancé  en  ce  pro- 
cès. Mais  il  requit  incontinant  qu'ils  fussent  mis  en- 
semble, et  qu'il  n'y  avoit  plus  de  dangier  de  les  laisser 
coucher  en  ung  mesme  lict,  car  leur  confession  de  La 
Trousse  les  condamnoit  assez. 

Et  estants  logez  ensemble  aux  prisons  ordinaires, 
le  prevost  Alzau  les  vint  trouver ,  accompaigné  du  ca- 
pitainne  Beauchamp,  que  suyvent  dix  ou  douze  lans- 
quenets de  la  garde.  Et  tout  à  l'instant  arrive  le  ca- 
pitainne  La  Cahuziere  avec  son  prisonnier  nommé 
Hansclavez,  qui  leur  fust  présenté. 

Incontinant  que  le  capitainne  Nycolas  l'eust  veu 
il  s'escria,  disant  :  «  Ha  !  monsieur  le  prevost  Vaurre, 
nous  sommes  perdus  :  je  vous  disois  bien  qu'ayant 
donné  ceste  bourde  à  M.  le  gouverneur,  de  l'avoir 
faict  noyer,  nous  devions  envoier  après  dedans  les  bois 
pour  le  faire  tuer  ;  mais  vous  ne  voulustes  pas  :  et 
voilà  nostre  condampnation.  » 

Le  prevost  Alzau  dist  à  toute  l'assistance  qu'il  ne 
falloit  pas  grandes  escritures  pour  l'instruction  de  leur 
procès,  car  ils  confessoient  plus  qu'on  ne  vouloitj  et 


HENRI  II.    [1 554]  *97 

sur  le  champ  commande  de  leur  mettre  les  fers  aux 
pieds;  ce  qui  fust  faict  en  sa  présence.  Puis  vint  faire 
son  rapport  à  M.  de  Vieilleville,  pour  en  ordonner  ce 
qu'il  luy  plairoit. 

Auquel  il  commanda  de  leur  demander  qu'estoient 
devenus  quarante  prisonniers  qui  leur  furent  baillez 
pour  estre  exécutez  suivant  la  cappitulation ,  ayants 
esté  pris  sans  certificat  ou  adveu ,  et  leur  monstrer 
par  escrit  les  jours  et  les  mois  qu'on  les  leur  a  déli- 
vres à  diverses  fois,  et  leurs  noms,  ensemble  le  re- 
gistre qu'ils  ont  tenu  de  leur  mort,  suivant  l'usance 
de  justice,  et  qui  en  a  esté  l'exécuteur;  ilemy  s'ils 
n'ont  pas  escheié  en  plain  mynuict  les  murailles  de 
l'abbaye  de  Saint-Pierre,  et  enlevé  deux  religieuses 
de  là-dedans,  et  leur  demander  où  elles  sont,  en  leur 
monstrant  la  requeste  de  l'abbesse  ;  et  au  cas  qu'ils 
reluisent  de  confesser  vérité,  leur  donner  la  question 
tout  incontinant. 

Le  susdict  prevost  retourne  devers  eux,  qui  exé- 
cute ce  commandement  avecques  une  extrême  rigueur. 
Eulx  respondent  que  les  soldats  qu'il  demande  ont 
passé  par  le  chemin  de  Hansclavez  ;  car  de  les  avoir 
tuez  il  n'y  eust  eu  apparence,  d'aultant  que  c'estok 
nourrir  la  garnison  de  Metz  en  oisiveté,  et  leur  faire 
oublier  le  mestier  de  la  guerre,  parce  que  la  vraye  et 
naturelle  garnison  de  la  duché  de  Luxembourg  s'estoit 
quasi  du  tout  retirée,  ne  voulant  plus  combattre  pour 
avoir  à  faire  à  trop  forte  partie,  et  que  le  comte  de 
Mesgue  avoit  suscité  ceulx-cy ,  affin  de  nous  entrete- 
nir des  ennemis  qui  ne  luy  coutoient  rien  ;  mais  en- 
cores  il  y  gaignoit,  car  il  en  tiroit  beaucoup  de  daces 
et  de  tributs,  jusques  à  prendre  le  dixiesme  de  leurs 

butins.  Et  supplioient  M.  de  Vieillcville  d'avoir  pitié 
d'eulx,  et  leur  faire  miséricorde,  attendu  la  pureté 
de  leur  intention,  qui  ne  tendoit  que  à  tousjours  en- 
tretenir le  soldat  français  en  Fexercice  de  sa  valeur. 

Et  quant  aux  deux  religieuses,  ils  voyent  bien, 
puisqu'on  les  recherche  de  cela ,  que  l'on  pourchasse 
leur  mort;  car  il  n'y  a  capitainne,  ni  quasi  soldat, 
qui  n'ait  sa  garce  ,  et  qu'ils  n'eussent  jamais  faict 
ceste  enti  éprise  s'ils  n'y  eussent  esté  appeliez  par 
elles-mesmes  ;  car  desja,  durant  le  siège,  on  les  avoit 
cachées  chez  le  vidarne  de  Chartres  :  de  dire  où  elles 
sont,  ils  ne  le  peuvent,  et  pensent  qu'elles  se  sont 
retirées,  lors  de  l'esmeute,  de  leur  emprisonnement. 
Le  capitainne  Nycôlas  supplie  le  prevost  Àlzau  de  ne 
faire  aulcun  desplaisir  à  la  sienne,  car  elle  est  grosse 
de  trois  mois. 

Alzau  retourne  avec  son  greffier  et  toutes  leurs  res- 
ponces,  sur  lesquelles  M.  de  Vieilleville  commande 
d'assembler  le  conseil ,  où  il  voulut  que  les  plus  an- 
ciens capitainnes  assistassent;  car  les  maistre-de-camp 
et  sergent-major  généraulx  Boisse  et  Croze  s'en  es- 
toient  allez  il  y  avoit  plus  d'un  mois.  Et  eux  assem- 
blez,  le  capitainne  JNycolas  fust  condampné  à  estre 
desgradé  des  armes  et  de  tout  l'honneur,  puis  pendu 
et  estranglé. 

Ils  commancerent  l'exécution  de  ceste  sentence  par 
le  despouiller  de  tous  ses  habillements  de  noblesse  ; 
car  estant  bel  homme,  de  belle  taille ,  et  d'aige  moyen, 
il  se  delectoit  fort,  comme  voluptueux  et  adonné  à 
l'amour,  de  toutes  sortes  de  draps  de  soye,  jusques  à 
porter  sur  ses  escharpes  de  velours  des  fers  d'or;  au 
lieu  desquels  habillements  il  fut,  depuis  la  teste  jus- 

ques  aux  pieds,  acoustré  en  paysant.  Et  luy  osta-t-on 
les  armes  qu'on  luy  avoit  rendues  et  ceintes  une  de- 
mie-heure auparavant  en  venir  là.  Et  sur  le  poinct  que 
l'on  vouloit  le  mener  au  supplice,  qui  estoit  designé 
en  la  place  de  la  grande  église,  M.  de  Vieilleville,  de 
ce  adverty,  envoya  dire  que,  ppur  le  respect  des  ar- 
mes, et  qu'il  avoit  commande'  à  tant  de  capitainnes 
l'espace  de  vingt  ans  en  lieux  signalez,  qu'il  vouïoit- 
qu'il  fust  estranglé  en  la  prison ,  et  son  corps  ainsi  tra- 
vesty  porté  sur  une  table  en  la  place  devant  la  geolle. 
Ce  qui  fust  faict;  et  y  demeura  depuis  huict  heures  du 
matin  jusques  à  quatre  après  midy.  Spectacle  digne 
#de  grande  pitié,  de  veoir  un  tel  homme,  roidde  mort, 
estendu  sur  une  table,  avec  un  vieil  chappeau  tout 
percé,  destainct  (x),  et  sans  rabat,  vieilles  guaistres  et 
sabots,  qui  (Jepuis  vingt  ans  n'avoit  porté  que  bas  de 
soye  et  souliers  de  velours,  et  tousjours  couvert  de 
fers  d'or. 

Quant  au  prevost  Vaurre  et  son  greffier,  qui  avoient 
veu  toute  la  tragédie  du  sergent-major,  ils  furent  me- 
nez en  la  place  susdicte  pour  y  estre  exécutez.  Puis  le 
bourreau  fust  fouetté  par  son  valet  autour  de  la  po- 
tence, et  aux  quatre  coings  de  la  place,  après  cela 
remis  en  son  office  par  faulte  d'aulti  e. 

Ainsi  finirent  ces  deux  misérables ,  qui  avoient 
grande  authorité  en  tout  le  gouvernement  de  Metz  et 
pays  messin  ;  car  à  Thoul  et  Verdun  ils  avoient  des 
lieutenants,  et  y  faisoient  quelquefois  leurs  cavalcades 
avec  bonne  escorte,  pour  faire  reluire  leur  grandeur. 
Le  corps  du  greffier  fut  porté  sur  le  grand  chemin  de 
Metz  au  Pont-à-Mousson,  et  pendu  à  un  arbre.  Mais 

(0  Destainct  :  déteint, 

les  deux  aultres,  pour  le  respect  de  leurs  qualitez  et 
estats,  furent  enterrez  en  l'église  des  cordeliers,  l'un 
sur  l'autre,  en  une  mesme  fosse. 

CHAPITRE  XXI. 

M.  de  Vieilleville  fait  mettre  en  liberté  des  marchands  que 
Von  retenait  injustement  en  prison. 

Après  ceste  exécution  ,  le  capitainne  La  Cahuziere 
fist  instance  fort  aspre  de  ravoir  la  rançon  de  Hans- 
clavez,  que  luy  avoit  ainsi  sourratte'  le  capitainne  Ny- 
colas,  et  maintenoit  que  l'argent  estoit  dedans  ses  cof- 
fres qu'il  avoit  faict  sceller  lors  de  sa  prise,  à  l'ouver- 
ture desquels  M.  de  Vieilleville  voulut  eslre  présent , 
pour  obvier  aux  abbus:  et  fut  à  la  vérité  la  somme  de 
mille  escus  trouvée ,  non  pas  celle  de  Hansclavez ,  car 
incontinant  qu'il  avoit  faict  un  cop  de  main ,  il  l'en- 
voyoit  à  Cusset  ou  Busset  en  Auvergne  à  sa  femme , 
mais  c'estoient  les  mille  escus  du  prevost  de  l'hostel , 
La  Trousse,  qu'il  n'enst  pas  loisir  d'escarter  ;  et  furent 
trouvez  en  une  bourse  rouge,  avec  une  lettre  dudict 
prevost,  de  telle  substance  : 

«  Monsieur  de  Bragme,  je  ne  vouldrois  pour  rien 
escrire  à  M.  de  Vieilleville  pour  la  délivrance  de  mon 
neveu;  car  estant  chef  de  justice,  comme  je  suis  en  ce 
royaume,  il  me  feroit  rougir  de  honte  de  requester  un 
si  meschant  homme;  car  je  congnois  son  intégrité  es- 
tre  telle,  qu'il  ne  pardonneroit  pas  à  son  propre  frère, 
en  dangier  de  me  faire  perdre  mon  estât,  veu  la  créance 
que  le  Roy  a  en  luy;  mais,  si  de  vous-mesme  vous  le 

pouvez  faire  e'vader,  suivant  Fauthorite  que  vous  avez 
sur  les  soldais,  je  vous  supplie ,  et  M .  le  prevost  Vaurre, 
d'y  ouvrir  vos  cinq  sens,  et  vous  y  évertuer  ;  et  pource 
que  vous  ne  pouvez  exécuter  cela  tous  seuls,  je  vous 
envoyé  deux  mille  six  cents  escus  pour  gaigner  les 
hommes  que  vous  pouvez  enployer  à  ceste  entreprise; 
et  s'il  n'y  a  assez,  je  vous  jure,  en  foy  d'homme  de 
bien,  de  vous  rembourser  de  ce  que  vous  aurez  fourny 
davantaige  :  et  gardez  ceste  lettre  pour  gaige  de  ma 
parolle.  » 

Ceste  lettre  veue,  l'on  jugea  bientost  qu'il  n'eust 
poinct  fallu  d'aultre  tesmoignage,  ny  meilleure  preuve 
pour  advancer  le  procès  de  ces  misérables,  s'il  estoit 
à  faire.  Et  commanda  M.  de  Vieilleville  qu'elle  fust 
mise  avec  les  aultres  pièces  du  procès  :  puis  il  ordonna 
que  les  mille  escus  fussent  délivrez  au  capitainne  La 
Cahuziere  ;  mais  il  n'oublia,  comme  charitable  et  plain 
de  bonté,  d'ordonner  que  tous  leurs  meubles,  armes 
et  chevaulx,  fussent  vendus  en  pleine  place,  et  à  l'en- 
cant,  pour  estre  l'argent  qui  en  proviendront  distribué 
aux  pauvres  nécessiteux  et  honteux,  par  les  maisons, 
et  le  reste  envoyé  à  l'hospital  :  ung  aultre*sans  céré- 
monie, et  d'aulthorité  absolue,  les  eust  mis  en  ses  bou- 
ges. Il  donna  la  charge  de  ceste  charité  à  quatre  nota- 
bles bourgeois  de  la  ville,  reputez  gens  de  bien  et 
conscientieux;  de  quoy  ils  dévoient  rendre  compte  de- 
vant le  président  de  î'Aubespine;  qui  s'en  acquiterent 
fort  chrestiennement,  sans  en  vouloir  tirer  aulcun  sa- 
laire pour  leurs  vacations  :  et  y  en  avoit  pour  plus  de 
six  mille  francs,  leurs  serviteurs,  domestiques  préala- 
blement payez. 

Ceste  despesche  faicte,  il  s'advisa  d'ung  aultre  traict 
quasi  aultant  charitable  que  le  précèdent;  car  il  fist 
amener  devant  luy  Hansclavez,  auquel  il  dist,  en  la 
présence  des  aultres  prisonniers,  qu'il  le  feroit  pendre 
et  tous  ses  compaignons  ,  s'il  ne  rendoit  les  huict  mar- 
chands français  qu'il  s'estoit  vanté  avoir  pris,  allants 
à  la  foire  de  la  Cousture  de  Rheims,  et  qu'il  luy  bail- 
leroit  un  trompette  pour  envoyer  devers  le  comte  de 
Mesgue  pour  les  amener  ;  luy  commandant  avec  ri- 
goureuses menaces  de  luy  en  escrire  en  diligence, 
aultrement  que  c'estoit  faict  de  leur  vie.  Ils  se  proster- 
nèrent tous  à  genoux,  implorants  sa  grâce  et  miséri- 
corde, s'ofTrants  et  promettants  de  faire  tout  qu'il  luy 
plaii  oit.  Et  trois  jours  après  le  partement  du  trompette, 
les  susdits  marchands  furent  ramenez  à  Metz  ,  et  ren- 
voyez en  leurs  maisons,  sans  qu'il  leur  coustast  ung 
double ,  ny  pour  ranson  ny  pour  despens.  De  quoy  ils 
se  sentirent  très-obligez  à  M.  de  Vieilleville  ;  et  parce 
qu'ils  estoient  cogneus  de  beaucoup  de  marchands  de 
Metz,  ils  trouvèrent  bientost  le  moyen  de  se  monter 
et  deffrayer  par  les  chemins.  Et  affin  que  la  courtoisie 
fust  mi^elle ,  M.  de  Vieilleville  renvoya  Hansclavez, 
et  ses  unze  compaignons  (qui  tous,  hormy  luy,  avoient 
plustost  mine  de  harpaille  et  d'ivrongnes  que  de  sol- 
dats), francs  et  quictes  de  toutes  choses  ,  avec  leurs  ar- 
mes et  chevaux  :  mais  il  leur  fist  faire  serment  de  ne 
jamais  porter  les  armes  contre  la  nation  française,  ny 
faire  la  guerre  au  pays  messin.  Ce  qu'ils  signèrent;  et 
fut  en  leur  présence  enregistre',  avec  promesse  aussi 
qu'on  leur  feist,  s'ils  y  estoient  trouvez,  qu'il  n'y  pen- 
doit  que  la  roue. 

CHAPITRE  XXII. 

Le  gardien  des  observantins  de  Metz  trame  une  conjuration 
pour  livrer  la  ville  au  comte  de  Mesgue. 

[i  555]  J'ay  dict  au  cinquiesme  livre  que  quand  les 
moines,  principalement  les  mendiants,  et  sur-tout  les 
cordeliers  et  jacobins,  s'enyvrent  d'ambition,  ils  sont 
fort  prompts  à  troubler  ung  Estât  :  ce  qui. est  confirmé 
bien  amplement  par  le  discours  qui  s'ensuict. 

Il  y  avoit  des  cordeliers  à  Metz,  qui  n'estoient  pas 
de  l'ordre  de  Saint-François ,  car  on  les  appelloit , 
comme  il  me  semble ,  observantins  (0  ,  et  estoient  tous 
d'une  ville  des  Pays-Bas  qui  se  nomme  Nyvelle.  Le 
gardien  alloit  souvent  visiter  ses  parants,  et  soubs  um- 
bre  de  ceste  Visitation  il  se  presentoit  à  tous  les  voyages 
devant  la  royne  de  Hongrie ,  régente  en  Flandres ,  qui 
en  tiroit  beaucoup  de  nouvelles,  tant  de  Testât  de  Metz 
que  d'Allemaigne,  quelquefois  de  France,  et  luy  ser- 
voit,  en  somme,  d'un  bon  espion. 

Elle,  voyant  ses  allées  et  venues  si  libres,  ouvre  son 
esprit  à  plus  haultes  choses,  et  luy  demande  s'il  y 
avoit  moyen  d'entreprendre  sur  la  ville  de  Metz,  et 
par  quelle  façon  on  y  pourrait  parvenir.  Le  moine, 
qui  ne  manquoit  d'entendement,  luy  respondit  qu'il 
n'estoit  pas  trop  malaisé;  car  premièrement  toute  la 
noblesse  est  mal  contente,  à  cause  de  l'eschevinaige 

*  (0  Observantins.   Les  observantins   étoient  de    l'ordre  de  Saint- 
François. 

dont  on  l'a  privée;  les  soldats  se  faschent  de  veoir  ainsi 
traicter  leurs  compaignons,  car  il  s'y  faict  de  grandes 
exécutions  de  justice  :  et  oultre  ce  ,  ils  crèvent  de  raige 
et  de  despit  de  vivre  en  si  perpétuelle  crainte  ;  car  s'ils 
avoient  seulement  injurié  un  bourgeois,  ils  sont  as- 
seurez  pour  le  moins  de  la  prison  ;  et  s'ils  l'outrai- 
gent,  il  n'y  escheoit  que  la  strapade  (0. 

Que  si  elle  luy  veult  donner  une  trentaine  de  soldats 
fidèles  et  aguerris,  qu'il  fera  acoustrer  en  cordeliers, 
qui  entreront  en  la  ville  deux  à  deux,  à  diverses  fois, 
par  l'espace  de  deux  mois,  il  espère  faire  ung  grand 
et  signalé  service  à  l'Empereur  son  frère  ;  car  elle  en- 
voyera  des  forces  au  comte  de  Mesgue  ,  qui  se  présen- 
teront à  l'escalade  du  costé  du  pont  YfFroy  cependant 
que  tout  le  monde  ira  estaindre  le  feu  qu'il  aura  faict 
mettre  par  artifice  en  cent  ou  six-vingts  maisons,  dont 
il  sceit  l'invention  ;  et  en  moins  d'une  heure  les  moynes 
viendront  sur  la  muraille  pour  favoriser  l'escalade  et 
soustenir  devant  et  derrière  tout  l'effort  qui  s'y  pourra 
présenter ,  car  les  remparts  sont  estroicts.  Il  ne  fault 
doubter  que  la  ville  ne  soit  vostre  ;  car  de  ce  costé  la 
muraille  est  basse,  et  s'asseure  qu'il  y  aura  plus  de 
mille  soldats  qui  se  révolteront  pour  butiner,  quand  ils 
auront  crié  Liberté!  liberté!  à  mort!  à  mort!  tue!  tue 
ce  meschant  Vieilleville  !  Mais  il  la  supplie  de  tenir 
la  chose  bien  secrette  ,  sans  la  descouvrir  à  personne 
vivante ,  jusques  a  ce  que  sa  trame  soit  bien  enfilée. 

(0  La  strapode.  :  ancien  supplice  militaire.  On  lioit  à  un  soldat  les 
mains  derrière  le  dos  ;  on  l'enlevoit  avec  une  corde  au  haut  d'une 
longue  pièce  de  bois  ;  ensuite  on  le  laissoit  tomber  presque  à  terre.  La 
secousse  qu'il  éprouvoit  par  cette  chute  lui  disloquoit  presque  toujours 
les  bras  et  les  jambes.  Estrapade  vient  du  vieux  verbe  français  estreper 
qui  veut  dire  briser. 

Cependant,  premier  que  rien  entreprendre,  il  veut 
estre  asseuré  de  l'ev esche  de  Metz  :  ce  qu'elle  luy  ac- 
corda incontinant,  en  luy  donnant  une  assez  riche 
bague  pour  asseurance  de  sa  parolle,  avec  cinq  cents 
escus  (car  elle  pensoit  estre  desja  dedans)  pour  faire 
les  provisions  des  trente  soldats  travestis  en  moynes, 
qui  dévoient  entrer  en  la  forme  que  dict  est  ;  et  en 
mena  sur  l'heure  trois  avec  luy,  qui  portoient  tiltre  de 
capitainne. 

Ce  diable  de  moynefist telle  diligence,  qu'en  moins 
trois  sepmaines  tout  son  compte  estoit  rendu  en  son 
couvent ,  bien  logé  et  nourry,  de  mesme  ayant  gaigné 
et  attiré  à  sa  cordelle  tous  ses  moynes  naturels,  en 
nombre  de  vingt,  soubs  grandes  et  certaines  promesses 
des  abbayes  et  aultres  dignitez  de  son  evesché  ;  lesquels, 
avec  tous  les  aultres  faulx  cordeliers ,  faisoient  de  cé- 
rémonieuses sanctimonies  par  les  églises  et  maisons, 
qu'il  estoit  impossible  de  les  descouvrir  pour  soldats. 

Or ,  M.  de  Vieilleville  fut  adverty  par  un  serviteur 
et  agent  occulte ,  fort  habile  et  très-fidele ,  qu'il  entre- 
tenoit  secrettement  dedans  Luxembourg ,  que  la  royne 
de  Hongrie  envoyoit  douze  cents  harquebuziers  lestes 
et  bien  choisis,  huict  cents  bons  chevaux  et  grand  nom- 
bre de  noblesse  des  Pays-Bas,  au  comte  de  Mesgue, 
qui  avoit  commandé  que  l'on  fist  en  son  gouvernement 
jusques  à  vingt  mille  pains  de  munition ,   et  qu'il  y 
avoit  quelque  entreprise  ;  mais  il  ne  pouvoit  descouvrir 
où ,  et  qu'en  tout  événement ,  il  se  tînt  sur  ses  gardes  : 
qu'il  est  vray  qu'il  a  veu  deux  cordeliers  de  moyen 
aige  se  retirer  en  ung  cabinet  avec  ledict  comte,  et  y 
estre  pour  le  moins  deux  bonnes  heures  ;  mais  il  n'a 
jamais  pu  sçavoir  d'où  ils  sont,  sinon  que  le  bruict 

commun  est  qu'ils  viennent  de  Bruxelles  :  toutesfois 
il  n'en  sceit  rien  au  vray,  n'ayant  voulu  faillir  de  luy 
donner  cest  advis  affin  qu'il  y  pense. 

CHAPITRE  XXIII. 

La  conjuration  est  découverte. 

• 

Monsieur  deVieilleville,  ayant  receu  ceste  lettre,  tout 
aussitost,  sans  bruict,  vient  avec  quelques  capitainnes 
de  sa  garde  au  grand  couvent  des  cordeliers;  et,  sui- 
vant sa  providence  et  son  esprit  pénétrant,  il  faict ve- 
nir le  gardien,  auquel  il  demande  quel  nombre  il  a 
de  religieux ,  et  s'ils  y  sont  tons  ;  qu'il  les  veut  veoir 
en  la  nef  de  l'église  comme  ils  se  mectent  quelque- 
fois en  station  :  ce  qui  fut  faict  ;  où  il  ne  trouva  rien  à 
redire. 

Après  il  va  aux  observantins  et  demanda  le  gardien  ; 
mais  il  luy  fut  respondu  qu'il  estoit  aile  à  Nyvelle  en 
l'enterrement  de  son  frère.  Il  veult  semblablement 
sçavoir  le  nombre,  et  où  ils  sont.  Trois  ou  quatre  luy 
respondirent  qu'ils  estoient  par  ville,  faisants  la  queste 
pour  le  couvent.  Mais,  s'appercevant  à  leurs  visaiges 
pasles  qu'ils  estoient  un  peu  estonnez,  il  entreprend 
de  fouiller  les  chambres  et  le  couvent;  faisant  fermer 
toutes  portes,  et  entrant  en  une  chambre,  il  y  trouva 
deux  faulx  cordeliers  malades  couches  en  beaux  draps, 
et  leurs  chausses  descouppées  à  la^soldate,  et  pour- 
poincts  de  couleurs  sur  leurs  licts.  Incontinant  ils  fu- 
rent saezis  ;  et  pour  ce  qu'aux  extrêmes  dangiers  il 

fault  user  d'extrêmes  remèdes  ,   on  leur  faict ,  avec 
grands  coups,  menaces  de  la  mort  qu'ils  voyent  toute 
présente,  et  les  poulces  dedans  le  chien  de  la  harque- 
buze,  dire  promptement  quels  ils  sont  et  pourquoy 
ils  sont  là ,  qui  les  y  a  faict  venir,  et  sur  quel  subject  et 
occasion  :  ils  confessent  librement ,  plustost  que  d'en- 
durer tant  de  mal,  qu'ils  ne  sont  pas  cordeliers,  en- 
cores  qu'ils  ayent  la  teste  raze,  mais  que  la  royne  de 
Hongrie  leur  a  commandé  de  faire  tout  ce  que  le  gar- 
dien leur  dira  ;   ils  ne  sçavent  toutesfois  en  quoy  il 
les  veult  employer  ;  ils  espèrent  à  son  retour  de  Luxem- 
bourg, où  il  est  allé,  de  le  sçavoir.  A  ceste  responce 
M.  de  Vieilleville  se  doubta  que  les  deux  moynes  qui 
avoient  conféré  avec  le  comte  de  Mesgue  estoient  de 
céans  ;  et  sort  incontinant  pour  commander  que  Ton 
ferme  toutes  les  portes  de  la  ville,  horsmis  du  pont 
YfFroy,  qui  est  celle  qui  mené  à  Luxembourg  ;  et  com- 
met à  la  garde  du  couvent  le  capitainne  d'Amezan, 
avecques  nombre  de  harquebuziers ,  à  la  charge  de 
n'en  laisser  sortir  ung  seul,  mais  ouvrir  aux  aultres 
cordeliers  qui  estoient  espars  par  la  ville,  et  les  arres- 
ter  prisonniers  à  mesure  qu'ils  arriveroient  :  ce  qu'il 
exécuta  fort  fidèlement.  Et  envoya  le  prevost  poursui- 
vre l'instruction  du  procès ,  suivant  les  responces  des 
deux  faulx  cordeliers  malades,  et  parachever  la  visite 
générale  de  tout  le  couvent,  sans  y  rien  espargner; 
puis  s'en  vint  à  la  porte  du  pont  Yffroy  que  gardoit  le 
capitainne  Salcede,  d'où  il  mande  à  madame  de  Vieille- 
ville  qu'elle  disne  sans  l'attendre,  s'enquérir  où  il  est, 
ny  ce  qu'il  faict;  et  envoyé  toute  sa  suicte,  jusques  à 
ses  gardes,  disner  semblablement,  demeurant  avecques 
s  gentilhomme,  ung  paige  et  ung  laquais,  parmy 

les  soldats  qui  estaient  de  garde  à  la  porte  ;  qui  se 
doubterent  bien  qu'il  y  avoit  quelque  entreprise. 

Il  envoyé  dire  au  capitainne  Salcede  s'il  n'avoit 
disne'  qu'il  fist  apporter  son  disner  tel  qu'il  estoit,  sans 
y  rien  adjouster  de  surcroist,  mais  tout  incontinant, 
et  qu'il  le  mangeroit  soubs  la  porte,  de  laquelle  il  ne 
vouloit  partir  tout  le  jour  qu'il  n'ait  veu  entrer  quel- 
qu'un qu'il  attend ,  et  que  peult-estre  il  y  couchera 
avec  le  corps  de  garde ,  et  qu'il  ne  s'en  enquiere  pas 
davantaige,  mais  qu'il  s'advance  de  venir  en  toute  di- 
ligence avec  ce  qu'il  a,  n'eust-il  que  des  aulx  et  des 
raves  à  l'hespaignole,  car  il  estoit  natif  d'Hespaigne. 

Salcede,  bien  esbahy,  le  vint  incontinant  trouver 
avec  son  ordinaire ,  qui  estoit  passablement  bon  ;  car 
c'estoit  le  plus  pecunieux  capitainne  de  la  France.  Et 
n'eurent  sitost  achevé  de  disner,  que  la  sentinelle  faict 
dire  qu'il  voyoit  de  loing  deux  cordeliers  venir ,  à 
grand  trot  de  cheval,  par  le  chemin  de  Théonville. 

M.  de  Vieilleville ,  à  ce  rapport,  prand  incontinant 
une  halebarde ,  sort  en  diligence  hors  la  porte ,  et  se 
présente  à  la  barrière,  suivy  seulement  de  deux  sol- 
dats ,  deflfendant  à  tout  le  reste  de  la  garde ,  capital  nnes 
et  aultres,  de  l'accompaigner. 

Le  moyne ,  qui  le  recognoissoit,  s'estonne  de  le  veoir 
en  cest  estât,  faisant  office  de  soldat,  et  met  pied  à 
terre.  Mais  il  luy  commanda  d'aller  au  logis  de  Sal- 
cede, et  qu'il  a  quelque  chose  à  luy  dire,  le  y  faisant 
conduire  avec  son  compaignon  par  deux  soldats.  En- 
trez qu'ils  furent  là  dedans,  il  faict  sortir  tout  le  monde, 
fors  le  capitamne  Salcede  et  son  lieutenant,  le  capi- 
tainne Pivolas.  Alors  M.  de  Vieilleville  commencea  à 
parler  :  «  Et  bien,  monsieur  le  cagot,  vous  venez  de 

conférer  avec  le  comte  de  Mesgue?  Il  fault  résolument 
me  dire  tout  ce  que  vous  avez  négocié  ensemble,  ou 
mourir  tout  à  ceste  heure  ;  mais  si  vous  confessez  vé- 
rité, je  vous  donneray  la  vye,  quand  bien  vous  auriez 
attenté  à  la  mienne  propre.  D'aller  en  vostre  couvent, 
il  n'y  a  plus  d'ordre  :  il  est  plain  de  soldats,  et  tous 
vos  moynes  sont  prisonniers,  dont  il  y  en  a  de  faulx 
qui  m'ont  confessé  ne  l'estre  poinct,  mais  soldats,  et 
qu'ils  sont  venus  par  le  commandement  de  la  royne 
de  Hongrie.  Or  sus,  dictes  vistement  la  vérité,  ou  en- 
tre-confessez-vous  tous  deux,  car  vous  ne  vivrez  pas 
encotes  une  heure.  » 

Quand  ce  povre  gardien  sentit ,  par  ces   propos , 
qu'il  avoit  eu  beaucoup  de  lumière  de  sa  trame,  il  se 
prosterne  à  genoux;  mais  il  nye  avoir  en  rien  forfaict, 
et  que  ces  deux  hommes  dont  il  parle  sont  ses  parents, 
qui  ont  tué  leur  frère  pour  la  succession,  et  qu'il  les 
a  amenez  à  Metz  en  habit  de  corde!  iers  pour  les  sau- 
ver. «  Voyez,  dist  M.  de  Yieilleville,  si  ce  meschant 
sceyt  desguyser  le  harang-sor!  »  Ce  disant,  il  entre 
un  soldat  de  la  part  du  capitainne  d'Amezan,  qui  lui 
rapporte  qu'il  estoit  entié  depuis  son  partement  six 
aultres   cordeliers ,    qui    avoient   soubs   leurs    habits 
chausses  et  pourpoincts  déeouf  pez  à  la  soldate,  qu  il 
a  semblablement  an  estez  prisonniers.  «Et  bien,  dist 
M.  de  Vieilleville,  addressant  sa  parolle  au  gardien, 
ceulx-là  ont-ils  aussi  tué  leur  frère?  Je  jure  au  Dieu 
vivant  que  vous  me  direz  présentement  ce  qui  couve 
là-uessoubs,  ou  je  vo«  s  feray   bien    souffrir    du  mal 
avant,   mûrir.  0  Eî  commanda  en  l'instant  au  capi- 
tainne RyohiS  de  le  prendre  et  lyer,  en  attendant  que 
le  prevost.  vienne  pour  luy  donner  la  question. 

27.  14 

Le  cordelier,  voyant  qu'il  ne  peult  plus  reculer, 
et  que  son  tradiment  est  plus  qu'à  demy  descouvert, 
se  prosterne  derechef  luy  demandant  pardon,  et  que 
la  gloire  du  monde  et  l'ambition  l'ont  deceu ,  mais  qu'il 
luy  dira  vérité  pourveu  que  son  bon  plaisir  soit  luy 
donner  la  vie.  M.  de  Vieilleville  respond  qu'il  aura 
sa  vie  et  la  vérité  quand  il  luy  plaira,  car  il  en  sceyt 
les  moyens  ;  toutefois  ,  s'il  jure  de  confesser  toutes  cho- 
ses sans  rien  dissimuler  ny  pallier,  mais  de  lui  décla- 
rer au  vray  comme  il  va  de  toute  ceste  entreprise,  il 
luy  promet,  foy  de  gentilhomme  d'honneur,  de  le 
renvoyer  en  son  pais,  franc  et  quicte  de  sa  vie  et  de 
toute  honte,  et  de  pardonner  en  sa  faveur  à  tous  ceulx 
qu'il  a  employés  en  ce  :  et  luy  monstra  les  lettres  de 
son  agent  de  Luxembourg,  sur  lesquelles  le  moine 
demeura  esperdu  ;  qui  fut  la  plus  urgente  et  pregnante 
occasion  qui  le  forcea  de  venir  au  poinct  ;  car  il  n'y 
avoit  plus  que  tenir  :  aussi  que  la  luy  monstrant  il  lui 
dist  qu'il  estoit  venu  exprès  à  la  porte  faire  le  soldat, 
de  peur  de  faillir  à  Tattrapper. 

Alors,  comme  à  demy  condampné,  commencea  à 
lui  dire  qu'il  voyoit  bien  que  Dieu  l'assistoit  et  gar- 
doit  la  ville  pour  luy  ;  car  sans  cest  advertissement 
elle  estoit  perdue  pour  le  Roy,  et  acquise  dès  ce  jour 
mesme  à  l'Empereur,  et  que  toutes  les  trouppes  men- 
tionnées au  susdict  advertissement  estoient  à  six  lieues 
de  Metz,  au  dessoubs  du  mont  Sainct-Jan,  et  se  dé- 
voient rendre ,  sans  passer  par  ville  quelconque ,  à  neuf 
heures  du  soir,  aujourd'huy,  contre  les  murailles  de 
la  ville,  devers  le  Pont-YfFroy  :  «  Car,  dist-il,  je  de- 
vois  mettre  le  feu  en  cent  ou  six-vingts  maisons  de 
l'autre  costé  de  la  ville  ;  et  est  chose  bien  certaine  que 

tout  le  monde  y  eust  accouru  pour  l'estainclre  ;  durant 
lequel  tumulte  et  estonnement  les  forces  susdites  dé- 
voient venir  à  l'escalade  ,  que  les  trente  religieux 
soustiendroient  et  favoriseroient  d'un  costé  sur  le 
rampart,  qui  n'est  gueres  large  en  cest  costé-là ,  et  mes 
vingt  moines  de  l'autre  :  ils  ont  avec  eux  douze  char- 
rettes d'eschales,  de  la  mesure  qu'il  les  fault.  » 

M.  de  Vieilleville  commanda  au  capitainne  Ryolas 
de  le  resserrer  en  lieu  secret,  sans  le  laisser  veoir  ny 
communiquer  à  personne,  et  qu'il  le  commettoit  pri- 
sonnier en  sa  garde;  lequel,  pour  n'y  faillir,  le  lya 
bien  serré  en  une  garderobbe,  où  personne  n'entra 
tandis  qu'il  fut  en  sa  chambre. 

CHAPITRE  XXIV. 

M.  de  Vieilleville  sort  de  Metz  avec  une  partie  de  la  garnison 
pour  attaquer  les  troupes  du  comte  de  Mesgue. 

Tout  incontinant,  M.  de  Vieilleville  print  sur  ce 
rapport  une  merveilleuse  et  terrible  resolution  , 
comme  il  estoit  prompt  et  diligent  en  tels  inopinez 
événements  ;  car  il  appella  M.  de  Guyencourt  son 
lieutenant,  auquel  il  commanda  de  faire  subitement 
monter  à  cheval  toute  sa  compaignie  en  armes,  au 
son  de  la  sourdine  seulement  ,  et  envoyé  advertir 
M.  d'Espinay  et  le  chevalier  de  Lancque  de  faire  le 
semblable.  Il  s'arme  quant  et  quant,  et  fait  dire  aux 
capitainnes  de  Sainte-Coulombe  et  Sainte-Marie  de 
prendre  trois  cents  harquebuziers,  et  se  trouver  tous 

à  la  porte  du  Pont-Yffroy  pour  le  suivre,  où  il  vouloit 
aller,  sans  autre  connoissance  de  cause,  et  amener 
quant  et  quant  une  vingtaine  de  tambours,  et  aux  ca- 
pitainnes  La  Cahuziere  et  lia  Mothe-Gondrin,  deux 
cents  corselets,  portants  tous  halebardes. 

Voilà  toute  la  ville  esmeue  sans  en  sçavoir  l'occa- 
sion :  cependant  ung  chacun  se  prépare  en  toute  dili- 
gence pour  n'estre  des  derniers  au  rendez-vous;  car 
il  n'eust  pas  espargné  son  frère  s'il  eust  failly  à  son 
commandement;  et  ordonna  au  capitainne  Saint-Cha- 
mans,  sergent-major,  non  moins  habile  que  son  pré- 
décesseur, mais  plus  homme  de  bien,  de  faire  porter 
tout  incontinant  sur  chacune  des  plates-formes  des 
portes  de  Saint-Thibaud,  de  Mozelle,  Champenoise 
et  des  Allemants,  cinquante  fagots,  et  y  mettre  le  feu 
entre  six  et  sept  heures  du  soir,  ny  plustost  ny  plus 
tard  ;  qu'il  y  prenne  soigneusement  garde  ;  et ,  plustost 
qu'il  y  aict  faulte,  qu'il  contraigne  tous  les  habitansde 
ces  quartiers-là  d'y  obeyr  par  toutes  voyes  et  maniè- 
res, jusques  au  baslon  ;  car  c'est  pour  le  très-urgent  et 
très-exprès  service  du  Roy. 

Toutes  les  trou ppes  se  trouvèrent  à  la  porte  duPont- 
"YfFroy,  où  il  estoit  armé  de  toutes  pièces,  qui  avoit 
desja  sorty  le  pont,  monté  sur  son  Yvoy,  en  atten- 
dant, avec  dix  ou  douze  gentilshommes  de  sa  maison , 
aussi  armez.  Et  voyant  tout  ce  qu'il  avoit  ordonné  : 
«  Or  suz,  marchons,  dist-il,  sansbruictet  en  diligence, 
et  je  vous  feray  veoir  avant  quatre  heures  de  terribles 
choses,  Dieu  aydant.  »  Cela  dict,  on  marche  s&ns 
trompette  ny  tambour,  et  venons  à  la  Domchamp, 
qui  est  à  une  lieue  de  Metz.  Il  appelle  le  capitainne 
La  Plante  qui  estoit  le  premier  guide  du  monde,  et 

qui  cognoissoit  le  pays  et  toute  ceste  contrée  jusques 
à  Bruxelles,  mieulx  que  les  mesmes  habitants,  et  le 
fit  monter  à  cheval. 

Il  luy  descouvre,  en  marchant,  en  la  présence  de 
M.  d'Espinay  et  de  tous  les  autres  chefs,  le  secret  de 
l'entreprise  des  ennemis ,  et  aussi  de  ce  qu'il  a  délibéré 
faire,  et  qu'ils  sont  soubs  le  mont  Sainct-Jan,  à  six 
lieues  de  Metz,  et  croit  qu'ils  sont  maintenant  deslo- 
gez pour  exécuter  leur  entreprise.  Il  demande  d'estre 
mené'  en  quelque  bois  sur  leur  chemin,  et  s'y  embus- 
cher  avec  tout  ce  qu'il  veoid  de  trouppes;  sinon  il  a 
délibéré  de  combattre,  encores  que  les  ennemis  soient 


trois  contre  ung. 


La  Plante  lui  jure  qu'il  le  va  mener  en  ung  lieu , 
sur  leur  chemin  de  Metz,  où  avec  la  moitié  moins 
de  force  il  mettra  une  armée  à  vau-de-routte,  et  qu'il 
n'y  avoit  que  une  lieue  de  là  où  ils  estoient  :  de  quoy 
tout  le  monde  se  resjouist  d'une  incredible  allaigresse. 

Doncques  ils  se  diligentent  tous  ;  et  les  fist  entrer 
dedans  ung  bois  assez  long  et  spacieux,  au  bout  du- 
quel, tirant  vers  Metz,  il  y  avoit  un  gros  villaige.  Puis 
quand  M.  de  Vieilleville  l'eust  bien  revisé,  et  recon- 
gneu  toutes  les  advenues  et  sorties,  car  il  y  avoit  plu- 
sieurs chemins  de  tous  lesquels  il  n'y  en  avoit  que  ung 
qui  menast  à  Théonville,  distant  delà  trois  bonnes 
lieues,  il  mect  M.  de  Guyencourt  à  l'entrée  dudit 
bois  en  embuscade  avec  la  moitié  de  la  compaignie; 
M.  de  Montz  et  M.  de  Vadancourt  avec  le  reste  en 
ung  aultre  endroit  assez  à  l'escart;  et  à  chacune 
trouppe  cinquante  harquebuziers  et  quatre  tam- 
bours. 

11  pose  cent  harquebuziers  dedans  le  villaige,  et  la 

moitié  de  cent  harquebuziers  de  Lancque,  qui  dé- 
voient sortir  par  le  derrière  des  maisons,  avec  aussi 
huict  tambours;  et  l'autre  moictié  en  ung  chemin  es- 
troict  qui  faisoit  la  séparation  du  villaige  et  du  bois, 
et  cent  corselets. 

M.  d'Espinay  fut  applacé  semblablement,  avec  la 
moitié  de  sa  compaignie,  en  ung  autre  Cartier;  et  les 
autres  cent  corselets,  M.  de  La  Boulaye  son  lieute- 
nant avec  M.  de  Thévalle  en  ung  aultre.  De  telle 
sorte  que,  de  mille  en  mille  pas,  on  pou  voit  faire 
saillye  sur  l'ennemy  pour  ne  luy  donner  loisir  de  se 
recongnoistre  ;  et  les  bruicts  des  tambours  pour  Fes- 
tonner, et  luy  faire  croire  qu'il  avoit  toute  la  gar- 
nison de  Metz  sur  les  bras,  quiestoit,  de  réputation 
connue  parmy  tous  les  estrangiers,  de  quatre  mille 
harquebuziers,  douze  cents  corselets,  et  de  huict  cents 
ou  mille  chevaux. 

Les  choses  ainsi  bien  ordonnées,  M.  de  Vieilléville 
defFendit  à  tous  de  n'empescher  point  le  chemin  qui 
menoit  à  Théonville  ;  aussi  n'y  avoit-il  voulu  poser 
aulcunes  forces,  n'y  d'aller  après  les  fuyards,  car,  les 
garnisons  d'Arlon  et  de  Théonville  estoient  trop  voi- 
sines; aussi  qu'il  fault  faire  à  son  ennemy  pont  d'ar- 
gent quand  il  enfile  la  fuicte;  et  commanda  à  La 
Plante,  qui  sçavoit  parler  wallon,  flamant  et  hes- 
paignol,  d'aller  fyien  avant  en  païs,  descouvrir  où  ils 
pourroient  estre ,  et  s'avancer  quand  il  les  verroit, 
pour  nous  venir  advertir,  afhn  que  chacun  se  placeast 
et  rangeast  aux  lieux  qui  leur  estoient  ordonnez. 

CHAPITRE  XXV. 

M.  de  Vieilleville  met  ses  troupes  en  embuscade ,  et  défait 
entièrement  celles  du  comte  de  Mesgue. 

Nous  ne  fusmes  pas  heure  et  demie  en  ce  bois,  que 
le  voicy  arriver  à  toutes  brides,  qui  faict  son  rapport 
à  M.  de  Vieilleville  de  ceste  façon  :  «  Monsieur,  sur 
une  montaigne  distant  d'icy  une  lieue  je  les  ay  descou- 
verts là-bas  en  une  plaine,  et  pourront  estre  ici  de- 
dans une  bonne  heure,  car  ils  marchent  bon  pas  :  et 
fault  qu'ils  ayent  eu  nouvelle  de  l'embrasement  de 
Metz,  dont  j'ai  veu  moy-mesme  les  flammes  :  Saint- 
Chamans  ne  vous  a  pas  failly.  Et  y  a  des  païsants  qui 
les  ont  veues,  qui  s'estonnent  que  ce  peult  estre.  Ils 
sont  en  plus  grand  nombre  que  vous  ne  dictes  ;  la 
terre  en  est  toute  couverte.  Mais  je  veulx  qu'ils  soient 
encores  deux  fois  davantaige  ;  car  ils  sont  à  nous, 
ayant  si  bien  disposé  les  ambuscades  comme  vous  avez 
faict.  »  Sur  ce  rapport  M.  de  Vieilleville  commande 
incontinant  que  chacun  se  range  en  son  lieu  ordonné, 
et  que  M.  de  Guy  encourt,  qui  est  à  l'entrée  du  bois, 
doict  faire  la  première  charge  ;  mais  il  ne  la  fera  que 
toutes  les  trouppes  ennemies  ne  soient  entièrement  en- 
trées dedans  le  bois.  Et  cela  commandé,  il  s'en  va  à 
l'yssue  du  c^min  devers  Metz,  pour  empescher  qu'ils 
n'eschappent  de  ce  costé-là  :  il  n'avoit  en  tout  que 
quarante  chevaulx,  où  estoient  M.  Dormault,  M.  de 
Pezé,  M.  de  Fontenay ,  M.  de  Grapado,  M.  de  Thuré, 
et  plusieurs  aultres  gentilshommes  et  sa  garde. 

L'heure  et  demie  ne  passa  poinct  que  nousveismes 
les  avantcoureurs  entrer  dedans  le  bois,  qui  estoient 
bien  environ  soixante.  Il  y  avoit  de  nos  halebardiers 
couchez  sur  le  ventre  dedans  les  taillys  (car  les  har- 
quebuziers  estoient  bien  loin   escartez  ,  de  peur  de 
l'odeur  des  mesches),  qui  les  escoutoient  deviser  en 
marchants;  dont  l'un  dist  :   «  Allez  les  haster,  mort 
Dieu  !  car  nous  tardons  trop,  et  qu'il  n'y  a  rien  dedans 
ce  bois  que  des  taulpes.  Mort  Dieu  !  que  nous  serons 
riches  aujourd'huy  !  et  le  grand  service  que  nous  al- 
lons faire  à  l'Empereur!  »  L'autre  disoit  :  «  Nous  le 
ferons  rougir,  car  nous   prandrons  avec  trois   mille 
hommes  ce  qu'il  n'a  peu  avec  cent  mille,  u  L'autre  : 
«  Je  paillarderay  tant  ceste  nuict  que  j'en  mourray  ; 
car  il  y  a  de  fort  belles  femmes  et  filles.  » 

Voicy  toute  la  flotte  arrivée  qui  s'engoulphe  dedans 
le  bois.  Les  premiers  qui  marchoient  estoient  les  har- 
quebuziers  avec  tous  les  charrois  des  eschelles  et  ba- 
gages; après  venoit  une  fort  belle  cavalerie  que  me- 
noit  le  comte  deMesgue,  mais  le  tout  sans  ordre,  qui 
disoit  :  «  Marchons ,  vertu  de  Dieu  !  en  diligence  ;  car 
nous  avons  desja  veu  les  feux.  Nostre  retardement  ap- 
portera quelque  préjudice  à  nostre  faction  :  marchons, 
mort  Dieu  !  marchons.  »  Qui  fut  cause,  qu'ils  ne  te- 
noient  aucun  rang,  ny  une  seule  forme  de  bataille. 
Aussi  estoit  ce  à  qui  gaigneroit  pays,  et  marchoient 
pesle-mesle  maislres  et  valets.  Après  tous  ceulx-là  en- 
tra dedans  le  chemin  la  trouppe  des  gentilshommes 
volontaires  des  Pays-Bas,  qui  pouvoit  revenir  à  sept 
ou  huict  cents  chevaulx. 

Quand  tout  fust  entré,  M.  de  Guyencourt,  qui  es- 
toit  bien  bas  esloigné  du  grand  chemin,  et  derrière 

toutes  les  voyes,  s'advance  au  galop  avec  sa  trouppe. 
Entré  qu'il  fust  dedans  le  chemin ,  il  commence  à  crier  : 
France!  France  !  Vieiileville!  charge!  charge!  Et 
puis  descoche  à  toutes  brides  ,  la  lance  en  arrest. 
Ceste  noblesse,  qui  faisoit  porter  à  ses  valets  leurs 
lances  et  habillements  de  teste,  commence  à  crier  et 
les  appeller.  Cependant  les  harquebuziers  sortent  des 
bois,  qui'Jirent  de  flanc  en  flanc,  et  en  abbattent  dru 
comme  des  mousches.  Les  halebardiers  sortent  d'aul- 
tre  part,  qui  les  gardent  de  se  joindre;  les  tambours 
battent  et  sonnent  l'alarme  et  la  charge  de  telle  furie, 
et  avec  si  grand  bruict,  qu'ils  ne  se  peuvent  entendre, 
mais  les  estonneot.  Ceulx.  qui  alloient  devant  veulent 
tourner  bride  et  faire  teste  pour  secourir  ceste  noblesse 
volontaire;  mais  la  seconde  embuscade  sort,  ou  les 
harquebuziers  tirent  de  telle  furie,  et  les  corselets 
avec  leurs  halebardes  les  chargent  si  cruellement , 
qu'ils  les  font  bien  penser  à  plustost  se  deifendre  que 
d'aller  secourir  autruy  ;  et  les  tambours  mènent  ung 
si  horrible  bruict,  qu'ils  ne  sentrentendent  parler  à 
cause  du  contre-son  que  rendent  les  bois  ,  nommé 
par  les  poètes  fabuleusement  écho.  Le  comte  de  Mes- 
gue  s'escrie  :  «  Mort  Dieu!  nous  sommes  trahys  !  Teste 
Dieu  !  qu'esl-cecy  ?  »  et  faict  inyne  de  vouloir  combat- 
tre, et  s'y  prépare.  Mais  la  troisiesme  embuscade  le 
charge  si  furieusemrnt,  que  luy,  sa  cavallerie,  et  les 
harquebuziers  qui  marchoient  devant,  se  hastent  de 
gaigner  le  villaige ,  espérant  y  trouver  seure  retraicte 
et  s'y  barricader  ;  mais  ils  furent  estrangement  repous- 
sez ;  car  c'estoit  la  quatriesme  embuscade  ,  où  l'on 
avoit  posé  tout  le  gros  de  nos  harquebuziers.  Aussi 
furent  surcueillis  des  deux  costés  par  les  harquebu^ 

ziers  à  cheval  du  sieur  de  Lanque,  qui  estoit  la  cin- 
quiesme  embuscade,  si  rudement,  que  le  comte  de 
Mesgue  fut  contrainct,  avec  sa  cavallerie,  de  rompre 
ses  rnesmes  harquebuziers,  pour  essayer  de  se  sauver; 
car  de  quelque  costé  qu'il  se  tournoit  il  trouvoit  l'en- 
nemy  en  teste  :  si  bien  qu'il  ne  luy  fust  possible  de 
dresser  ses  gens  au  combat,  ny  d'estre  entendu  en  ses 
commandements,  a  cause  de  l'efïroy  du  br|fict  et  es- 
tonnement  des  tambours  et  cris  ordinaires:  Finance! 
France!  charge!  charge!  KieiUeville !  Qui  fut  cause 
que  tous  ses  soldats  se  desbandoient  pour  entendre  à 
la  fuite  plustost  qu'au  combat  :  c'estoit  à  se  saulve 
qui  peult  ;  car  toutes  nos  trouppes  de  derrière,  jointes 
ensemble,  les  chassoient  devant  eulx,  tuants  tout  ce 
qu'ils  rencontroient  ;  dont  la  pluspart  se  saulvoitdans 
les  boys. sans  combattre,  après  lesquels  il  estoit  def- 
fendu  d'aller  ny  d'entrer  dedans,  mais  toujours  mois- 
sonner devant  soy,  et  tuer  tout. 

Le  comte  de  Mesgue ,  voulant  gaigner  le  chemin  qui 
alloit  à  Metz,  comme  estant  troublé  et  tout  hors  de 
soy,  s'advance  par  une  déterminée  résolution  de  s'y 
enfourner  ;  mais  M.  d'Espinay  le  vint  charger  en  flanc 
avec  sa  compaignie  ,  et  M.  de  Vieilleville  en  teste;  qui 
le  vous  rembarrent  de  telle  façon,  que  la  pluspart  se 
jecte  à  terre  pour  gaigner  les  bois,  et  prennent  tous 
le  chemin  de  Théonville  ,  duquel  ils  sçavoient  les 
routtes  et  brizées  il  y  avoit  long-temps.  Et  receust  le 
comte,  par  ces  dernières  embuscades,  la  sixiesme  et 
la  septiesme,  une  merveilleuse  honte  et  dommaige  ; 
car  ils  laissoient  tous  quasi  leurs  chevaulx ,  parce  qu'ils 
ne  pouvoient  aise'ment  brosser  au  travers  des  taillis  ; 
et  en  fut  tué  grand  nombre  de  sa  trouppe,  et  beau- 

coup  de  prisonniers.  Mais  M.  de  Guyencourt  eust  les 
plus  riches;  qui  pouvoient  monter  en  toute  la  deffaicte 
à  quatre  cents  cinquante  ;  et  de  morts  sur  la  place 
unze  cents  quarante-cinq  :  qui  fut  une  très-heureuse 
victoire,  sans  perdre  que  quinze  hommes  et  bien  peu 
de  blessez.  Aussi  mai  choient -ils  en  telle  confusion  et 
désordre,  qu'une  bien  grosse  armée  s'y  fust  perdue; 
car  les  maistres  estoient  pesle  mesle  avec  leurs  valets, 
et  n'y  en  avoit  ung  seul  des  nobles  qui  furent  chargez 
des  premiers  par  l'embuscade  de  M.  de  Guyencourt, 
qui  eust  armet  en  teste,  ny  qui  portast  sa  lance:  aussi 
furent-ils  tous  tuez  ou  pris  en  fuyant;  ce  qui  donna 
l'espouvante  à  tout  le  reste.  Et  advint  ceste  deffence 
ung  jeudy  d'octobre  l'an  1 555 ,  traeze  mois  après 
celle  du  jour  et  feste  de  Saint  Mychel  cy-dessus  men- 
tionnée, parla  diligence  et  saige  conduicte  de  M.  de 
Vieilleville  ;  car  en  un  jour  il  descouvrit  l'entreprise 
et  print  le  trahistre  moyne  vendeur  de  sa  ville,  et 
deffit  ceulx  qui  Festoient  venu  achepter.  Que  s'il  se 
fust  remys  sur  ung  tiers  pour  prendre  le  galant,  la 
ville  sans  doubte  estoit  perdue. 

M.  de  Vieilleville,  qui  n'oublioit  jamais  rien  en  fac- 
tion d'importance,  principalement  où  il  avoit  com- 
mandement général,  sort  avecques  M.  d'Espinay  et 
toute  la  cavallerie  hors  des  bois,  et  se  tient  en  bataille 
du  costé  de  Théonville  pour  obvier  à  tous  inconvé- 
nients, comme  celuy  qui  nenegligeoit  jamais  son  en- 
nemy,  et  pour  donner  aussi  loisir  aux  soldats  de  des- 
pouiller  les  morts,  resserrer  les  prisonniers,  etarrester 
les  chevaulx  eschappez,  se  saezir  du  bagaige  et  du 
charroy,  où  celuy  des  eschales  ne  fut  pas  oublié,  en 
quoy  se  passa  plus  d'une  heure.  Et  le  rapport  venu 

que  tout  alloit  bien,  et  que  c'estoit  fait,  il  commanda 
de  sonner  la  retraicte,  prenant  le  chemin  de  Metz, 
ayant  deux  lieues  ou  environ,  marchant  tousjours  en 
bon  ordre  à  la  lueur  de  la  lune  qui  nous  esclairoit  en 
ciel  fort  espare  (0,  n'estant  qu'au  second  jour  de  sa 
plénitude.  Mais  il  envoya  deux  hommes  de  cheval  de- 
vant, annoncer  sa  venue,  dont  l'un  devoit  aller  rese- 
veillir  les  chanoines  de  la  grande  église  (car  il  estoit 
environ  minuit)  pour  s'y  trouver,  affin  de  louer  Dieu 
d'une  si  heureuse  victoire  avant  se  retirer;  l'autre, 
dire  à  madame  de  Vieilleville  qu'elle  ne  fust  en- peine 
de  lui.  Ce  qui  fut  faict,  et  les  louanges  fort  solennel- 
lement parachevées,  où  la  musique  ne  fut  pas  espar- 
gne'e  :  elle  s'y  trouva  aussi  et  madamoyselle  d'Espinay  ; 
et  plusieurs  dames  et  damoyselles  de  la  ville,  qui 
sceurent  que  toutes  deux  y  alloient,  se  levèrent  sem- 
blablement  en  diligence  pour  les  y  accompaigner  : 
somme,  la  rejouissance  fut  si  grande  et  universelle 
par  toute  la  ville,  que  toutes  sortes  de  gens  ne  dormi- 
rent gueres  ceste  nuict-là,  mais  la  passèrent  en  une 
incredible  allaigresse  ;  car  beaucoup  de  bourgeois 
dressèrent  des  tables  devant  leurs  portes ,  faisant  boire 
à  la  mode  du  pays,  que  l'on  appelle  carroux,  tous  les 
passants. 

("0  Espare  :  «et. 

CHAPITRE  XXVI. 

Le  comte  de.fflesgue,  après  sa  défaite ,  envoie  un  trompette* 
à  Metz  pour  réclamer  quelques-uns  des  siens. 

Le  lendemain  vendredy,  le  prevost  se  présenta  de- 
vant M.  de  Vieilleville  avec  le*  procès  des  cordeliers 
toutinstruict;  par  lequel  ils  estoient  tous  convaincus  de 
crime  de  leze-majesté,  et  qu'il  ne  restoit  plus  qu'à  ordon- 
ner de  quelle  mort, en  quel  temps  et  en  quel  lieu  il  luy 
plaisoit  que  l'exécution  en  fust  faicte.  Il  y  en  avoit  en 
tout  cinquante,  que  le  capitainne  Damezan  tenoit  pri- 
sonniers bien  serrez  en  leur  mesme  couvent. 

Sur  quoy  il  luy  dist  qu'il  n'estoit  pas  raisonnable 
que  les  trente  soldats  qui  estoient  venus  pour  l'entre- 
prise moureussent,  encores  qu'on    les  pouvoit    faire 
pendre  pour  espions ,  estant  entrez  en  la  ville  travestis 
et  desguisez  en  cordeliers;  mais,  attendu  la  générosité 
de  leur  couraige,  d'avoir  si  prodigallement  hazardé 
leur  vye  pour  acquérir  honneur  et  faire  service  à  leur 
prince ,  qui  eust  esté  très-grand  si  Dieu  n'y  eust  pour- 
veu,  il  la  leur  remettoit ,  et  leur  faisoit  grâce  fort  libé- 
ralement ,  pour  le    respect  et  en  faveur  des  armes. 
«  Toutesfois,  afïin  qu'il  leur  en  souvienne,  je  ne  veulx 
pas,  dist-il,  qu'ils  s'en  retournent  sans  recevoir  quel- 
que ligiere  honte*,  qui  sera  que  demain  matin  vous  les 
ferez  partir  de  la  grande  église,  les  testes  nues,  trois 
à  trois,  chascun  un  baston  blanc  en  la  main,  vestus 
du  long  habit  de  cordelier  ;  et  porteront  leurs  frocs 

sur  leurs  bras,  comme  les  chanoines  leurs  aulmusses  : 
et  seront  conduicts  par  vos  archers  le  long  de  la  grande 
rue  de  Fournicaut,  qui  les  feront  passer  par  la  petite 
place,  puis  par  le  Champ-Passaige,  pour  les  mener  à  la 
porte  du  Pont-Yffroy  :  votre  trompette  marchera  de- 
vant, à  cheval,  qui  sonnera  à  chaque  carrefour,  et 
dira  à  haulte  voix  ces  mots  :  «  Sont  les  moynes  de  la 
royne  de  Hongrie  qui  dévoient  surprendre  ceste  ville 
et  l'abrazer;  mais  Dieu,  par  sa  sainte  grâce,  y  a  pour- 
veu  ;  et  pour  ceste  leur  meschante  entreprise,  ils  sont 
bannys  à  jamais  de  la  ville  de  Metz  et  pays  messin , 
et  condampnez,  s'ils  y  sont  rencontrez  et  pris,  à  estre 
pendus  et  estranglez.  »  Vous  leur  baillerez  toutes  ces 
parolles  par  escrit  en  bonne  forme  ;  mais  qu'il  n'y  ait 
faulte  que  demain  tout  ce  que  dessus  ne  soit,  sans 
rien  oublier,  fort  bien  exécute',  (ce  que  le  prevost  pro- 
mist  sur  sa  vye),  et  de  commencer  à  sept  heures  du 
matin.  » 

Il  n'eust  pas  sitost  faict  ce  commandement,  que  le 
capitainne  Ryolas  luy  vint  dire  qu'il  y  avoit  à  sa  porte 
ung  trompette  qui  avoit  faict  desja  trois  chiamades, 
et  s'il  ne  luy  plaisoit  pas  qu'on  le  luy  amenast,  ce 
qu'il  accorda  ;  aussi  qu'il  sceust  qu'il  estoit  au  comte 
de  Mesgue.  Luy  arrivé,  M.  de  Vieilleville  luy  de- 
manda :  «  Et  bien ,  que  dict  le  comte  de  Mesgue  ?  Il 
a  bien  eu  du  moyne,  n'est-il  pasvray?  » 

Le  trompette  se  retient  sans  ozer  faire  aucune  res- 
ponce  \  mais  ill'encouraige  par  ces  mots  :  «  Parle  hardi- 
ment, trompette  ;  ne  sceys-tu  pas  bien  que  gens  de  ta  qua- 
lité ont  puissance  de  tout  dire?  pour  le  moins  je  le  te  per- 
mets. »  Le  trompette,  s'asseurant  par  ceste  parolle,  va 
respondre:  «  Ouy,  par  Dieu,  monsieur,  nous  avons 

bien  eu  du  moyne.  Que  mauldicte  soit  la  moynerie  et. 
à  tous  les  diables  donnée ,  quand  elle  se  meslera  d'aul- 
tre  chose  que  de  prier  Dieu!  M.  le  comte  ,  mon  povre 
raaistre ,  en  est  au  lit  malade  ;  et  disoit  ce  matin ,  quand 
il  m'a  despeché,  que  ce  n'est  qu'aultant  d'hommes  per- 
dus que  de  rien  entreprendre  sur  ce  lyon-vulpe  de 
Vieilleville ,  et  que  c'estoit  grande  folye  à  luy  démar- 
cher pour  exécuter  une  entreprise  qui  n'est  tramée 
que  par  des  femmes  et  des  moynes ,  où  il  a  perdu  tant 
de  braves  capitainnes,  et  si  grand  nombre  de  gens  de 
bien  et  d'illustres  hommes;  et  proteste  bien  à  Dieu, 
et  le  jure,  qu'il  ne  tombera  jamais  en  cest  inconvé- 
nient. Il  m'a  baillé,  monsieur,  ce  roolle  de  gens 
de  réputation ,  pour  sçavoir  s'ils  sont  morts  ou  pri- 
sonniers. » 

CHAPITRE  XXVII. 

Punition  des  soldats  ennemis  qui  sJétoient  cachés  dans  le 
couvent  des  cordeliers  observantins. 

Monsieur  de  Vieilleville,  à  la  veue  de  ce  roolle,  faict 
faire  en  l'instant  ung  cry  public,  à  son  de  trompettes  et 
de  tambours,  par  toute  la  ville,  que  tous  capitainnes, 
tant  de  gens  de  cheval  que  de  pied,  gendarmes,  che- 
vaulx  ligiers  ,  soldats  et  tous  aultres  qu'il  appartient , 
ayent  à  faire  venir ,  sur  les  trois  heures  après  midy  de 
ce  jour,  tous  les  prisonniers  qu'ils  prindrent  hyer  en 
la  journée  des  embuscades,  en  la  place  du  Cham-Pas- 
saige,  et  n'en  retenir  ou  cacher  ung  seul?  sur  peine 
de  la  vie ,  sans  nul  excepter. 

A  l'heure  dicte,  l'on  amena  quatre  cents  compai- 
gnons  prisonniers  en  la  grande  place  du  Champ-Pas- 
saige,  qui  furent  tous  rangez  en  bataille,  à  dix  par 
ranc,  entourez  de  quatre  cents  harquebuziers  d'ung 
costé,  et  d'auitant  de  corselets  de  l'aultre  ;  et  à  la  teste, 
M.  de  Vieilleville  à  cheval  avec  M.  d'Espinay,  M.  de 
Thevalle  et  cinquante  gentilshommes  de  sa  compai- 
nie  ;  qui  commanda  au  trompette  de  passer  par  les 
rancs  et  les  visiter,  pour  veoir  s'il  ne  pourroit  poinct 
recognoistre  ceulx  qu'il  demandoit.  Geste  visite  faicte, 
il  se  pi  and  à  plourer,  disant  qu'ils  n'y  estoient  pas, 
et  que  l'Empereur  et  la  royne  de  Hongrie  perdirent 
hyer  plus  de  trente  grands  seigneurs  des  Pays-Bas  «et 
de  la  Franche-Comté,  signalez  serviteurs*et  favoris  de 
Leurs  Majestez ,  entre  aultres  le  fils  aisné  du  comte 
de  La  Chaulx,  le  sieur  de  Bourîemont,  le  sieur  de 
i\oolle ,  le  sieur  de  Vergy,  le  sieur  de  Mondragon  ,  le 
sieur  du  Ludre,  le  sieur  de  Crouy,  le  bastard  du  duc 
d'Ascot,  le  fils  du  chancelier  Nigry,  le  (ils  du  marquis 
de  Bergues,  le  fils  du  comte  d'Ornes,  le  sieur  de  Mar- 
tigny,  le  frère  du  comte  d'Arambergue,  le  jeune  Bra- 
bançon et  plusieurs  aultres  grands  seigneurs  :  «  Etfault, 
dist-il ,  qu'ils  soient  morts,  puisqu'ils  ne  sonticy,  car 
ils  estoient  en  la  trouppe  et  ne  sont  pas  à  Théonville. 
Il  est  vray  que  toute  ceste  nuict,  et  environ  l'aube  du 
jour,  il  y  en  est  arrive'  plus  de  trois  cents,  et  encores 
y  en  arrivoit-il  quand  je  suis  party;  et  en  ay  rencon- 
tré plus  de  trente,  à  deux  et  trois  lieues  d'icy,  que  j'ay 
remys  et  radressé  en  leur  chemin.  » 

M.  d'Espinay,  qui  avoit  l'esprit  fort  gentil  et  delyé, 
luy  dist  que  peult-estre  il  faisoit  le  tin  avecques  ses 
larmes,  et  qu'ils  pouvoient  estre  là;  mais  il  vouloit 

saulver  leur  rançon,  cTaultant  qu'ils  estoient  grands 
seigneurs  et  de  riche  et  illustre  maison,  pour  la  réduire 
avec  le  commun  des  aultres  menus  prisonniers.  Mais 
M.  de  Vieilleville  l'asseura  que  non  ,  et  que  véritable- 
ment ils  n'y  estoient  pas ,  car  il  les  cognoissoit  tous 
horsmys  deux  ou  trois,  et  que  nécessairement  ils  sont 
morts ,  ou  saulvez  à  travers  les  bois. 

M.  de  Vieilleville  demanda  au  trompette  si  le  comte 
de  Mesgue  ne  vouloit  pas  bientost  tirer  ses  prisonniers, 
et  que,  s'il  n'y  donne  ordre,  il  est  résolu  de  leur  faire 
ung  maulvais  party  ;  car  la  garde  n'en  vault  rien ,  à 
cause  des  pratiques  et  secrettes  intelligences,  ayant 
desja  descouvert  qu'il  y  en  a  plusieurs  qui  ont  beau- 
coup de  parants  en  la  ville.  A  quoy  le  trompette  res- 
pondit  que  dedans  trois  jours  on  apportera  la  rançon 
de  ceulx  qui  sont  de  son  gouvernement;  mais  il  le  sup- 
plie d'avoir  patience  pour  les  aultres ,  qui  sont  des  Pays- 
Bas,  et  que  au  plustost  il  y  sera  pourveu.  Et  fust,  sur 
ceste  responce,  commandé  aux  prisonniers,  par  cry 
public,  estant  encores  en  bataille,  d'escrire  par  le 
trompette  pour  le  recouvrement  de  leur  liberté  ;  le- 
quel s'en  vouloit  aller  et  partir  sur  l'heure  mesme, 
encores  qu'il  fust  bien  tard,  desdaignant  porter  tant 
de  lettres,  le  tout  de  raige  et  de  despit  de  veoir  ainsi 
mal  se  porter  les  affaires  de  son  party  ;  mais  il  ne  luy 
fut  pas  permis ,  car  on  vouloit  qu'il  veid  la  mascarade 
des  faulx  moynes,  qui  se  devoit  faire  le  lendemain, 
aflin  qu'il  en  feist  son  rapport  au  comte  de  Mesgue ,  et 
par  tout  son  gouvernement. 

Le  samedy   matin  le    prevost   ne  manqua  de  .son 
devoir,  et  les  fist  partir,  à  l'heure  dicte,  du  lieu  ,  et 
en  la  façon  d'habits  qu'il  luy  estoit  commandé.  Les 
27.  i5 

ungs  portoient  la  teste  basse  de  honte ,  les  aultres  plus 
haulte,  estants  costoiez  de  ses  archers,  le  trompette 
marchant  à  la  teste,  qui  publioit  à  son  détrompe,  par 
tous  les  carrefours ,  leur  folle  entreprise  :  et  furent  ainsi 
villez  (0  par  toutes  les  places  et  grandes  rues  de  la 
ville  ,  puis  rendus  à  la  porte  du  Pont-YfFroy,  pour  s'en 
aller  àTheonville,  où  le  trompette  du  comte  deMesgue 
les  mena.  Mais  il  y  avoit  fort  grand  presse  à  veoir  ceste 
mascarade  qui  estoit  assez  plaisante,  car  hommes  et 
femmes  y  accouroient  de  toutes  parts  pour  participer 
en  la  risée.  Au  sortir  de  la  porte ,  le  prevost  leur  bailla 
une  lettre  close  et  bien  cachetée,  pour  porter  au  comte 
de  Mesgue;  mais  elle  ne  contenoit  autre  chose  que 
leur  sentence  cy-dessus  mentionnée,  de  beaucoup  tou- 
tesfois  plus  augmentée  et  en  meilleure  forme  ;  aultre- 
ment  il  n'en  eust  jamais  sceu  la  vérité. 

Ceste  drollerie  ainsi  despeschée  ,  il  fut  ordonné  que 
le  gardien  et  ses  vrais  moynes,  en  nombre  de  vingt, 
seroient  menez  prisonniers  en  la  tour  d'Enfer,  pour 
en  descharger  le  capitainne  d'Amezan,  et  resserrez  en 
bonne  et  seure  garde  ,  affin  de  pleurer  leurs  peschez , 
attendant  le  coup  de  la  mort  à  laquelle  ils  estoient 
condampnez.  Mais  il  ne  leur  fust  rien  prononcé,  car 
ils  s'assuroient  tousjours  sur  la  parolle  que  M.  de 
Vieilleville  leur  avoit  donnée  ;  aussi  qu'ils  avoient  op- 
pinion  que  les  trente  avoient  payé  pour  tous  eulx ,  par 
ceste  amande  honorable,  qui  estoient  gens  de  guerre 
et  de  faction,  et  que  l'on  auroit  esgard  à  ceux  qui,  ne 
l'estant  poinct,  ne  pouvoient  faillir  :  telle  estoit  leur  es- 
pérance d'en  sortir  à  plus  doulce  composition,  et,  pour 
toute  rigueur,  d'estre  renvoyez  en  leur  pays  et  maisons. 

(')   Villez  :  vilipendés. 

CHAPITRE  XXVIII. 

M.  de  Vieilleville  demande  permission  au  Roi  de  faire  un 
voyage  à  la  Cour. 

A  l'apkès-disnée  du  mesme  jour,  qui  estoit  le  troi- 
siesme  après  la  deffaicte ,  il  depescha  le  sieur  Duplessis 
devers  le  Roy  pour  l'en  avertir ,  semblablement  le  sup- 
plier de  luy  donner  congé  d'aller  trouver  Sa  Majesté 
pour  deux  mois  seulement,  ayant  esté  plus  de  trois  ans 
en  son  gouvernement  privé  de  l'heur  de  sa  présence , 
qui  luy  revenoit  à  ung  extrême  ennuy,  et  qu'il  luy 
pleust  faire  choix  de  quelque  honneste  homme  pour 
y  commander  jusques  à  son  retour. 

Il    estoit   poussé  au  pourchas  de    ce  congé  pour 
Quelques  raisons  de  fort  grande  importance,  dont  la 
première ,  qu'ayant  donné  sa  parolle  au  gardien  qu'il 
ne  mourroit  poinct  luy  confessant  la  vérité,  comme  il 
fist,  il  eust  pensé  que  son  honneur  eust  esté  engaigé  (0 
s'il  estoit  exécuté  en  sa  présence.  Toutesfois  il  vou- 
loit  résolument  qu'il  mourût,  pour  oster  de  ce  pays- 
là,  voire  du  monde,  ung  si  effrayable  incendiaire; 
car  il  luy  eust  semblé  veoir  tousjours  sa  ville  en  un 
feu  ardant  s'il  eust  vescu  ;  et  vouloit  que  les  moynes 
passassent  semblablement,  pour  avoir  esté  si  ingrats  et 
perfides  de  consentir  à  telle  meschanceté  contre  une 
ville  en  laquelle  ils  estoient  nourris  comme  dômes- 

(*)  Il  eust  pensé  que  son  honneur  eust  été  engaigé.  Cette  manière 
d'éluder  une  parole  donnée  semble  indigne  du  caractère  de  Vieilleville, 

i5. 

tiques,  et  fort  bien  entretenus  de  vivres  et  de  veste- 
ments,  par  son  ordonnance  mesme;  et  y  contri- 
buoit,  pour  servir  d'exemple,  et  y  faire  acheminer 
les  aultres* 

La  seconde  raison ,  qu'ilvouloit  nécessairement  faire 
bastir  une  citadelle,  en  la  construction  de  laquelle  il 
sçavoit  bien  qu'il  auroit  plusieurs  opposants  :  M.  le 
connestable  pour  le  premier,  à  cause  de  la  despence 
excessive  qu'il  y  convieYicfroit  faire,  qui  ne  reviendroit 
pas  à  moins  de  unze  cents  mille  francs  ;  car  il  y  avoit 
en  l'enceincte  d'icelle,  par  le  plan  qu'il  en  avoit  dresse', 
trois  esglises  qu'il  falloit  desmolir  pour  en  faire  des 
granges  pour  l'artillerie,  et  des  magazins  pour  toutes 
sortes  de  vivres  et  de  munitions,  et  deux  cents  cin- 
quante maisons  que  le  Roy  devoit  acliepter,  pour 
mettre  tous  les  habitans  dehors,  afin  qu'il  n'y  eust 
que  les  capitainnes  et  soldats  logez  dedans.  Puis,  il 
avoit  esté  secrètement  adverty  que  M.  de  Guy  se  s'en 
ail  oit,  devant  l'an  expiré,  estre  lieutenant-general  pour 
Je  Roy,  avec  une  grosse  armée  en  Italie,  pour  le  re- 
couvrement du  royaume  de  Naples  ;  quiluy  seroit  fort 
contraire  ,  car  on  cherchoit  argent  de  toutes  parts,  et 
imposoit-on  de  terribles  daces  et  subsides  sur  tout  le 
royaume  pour  l'acheminement  de  cevoyaige:  de  sorte 
que  sa  présence  estoit  très-requise  et  nécessaire  pour 
débattre  sa  cause  contre  deux  si  grands  et  puissants 
adversaires  :  car  en  faire  ouverture  par  lettres  et  pac~ 
quets,  c'eust  esté  peine  perdue,  que  ses  malveillants 
eussent  incontinant  renversée  et  peult-estre  tournée 
en  mocquerie,  de  mettre  le  Roy,  qui  estoit  desja  du 
tout  espuisé  de  finances,  en  une  telle  despence,  ayant 
esté  contrainct  depuis  le  voyaige  d'AJlemaigne,  d'en- 

tretenir  ordinairement  une  armée  sur  la  frontière  de 
Picardie. 

La  troisiesme  raison  ,  qu'il  avoit  este'  adverty  que  le 
cardinal  de  Lenoncourt,  appuyé  de  la  faveur  du  car- 
dinal de  Lorraine,  le  tenoit  sur  les  rancs  à  la  Cour, 
en  toutes  les  compaignies  où  il  se  trouvoit ,  par  lan- 
gaige  de  mespris ,  ne  luy  pouvant  faire  aultre  mal  ;  car 
le  Roy  et  son  conseil  l'avoient  débouté  de  toutes  ses 
demandes  :  espérant  bien  M.  de  Vieilleville  que  sa 
seule  présence  le  feroit  taire  pour  le  moins. 

Doncques  ledit  sieur  Duplessis-Greffier  partit  ledit 
jour  après  disner,  avec  sa  despesche ,  qui  ne  contenoit 
seulement  que  créance,  ayant  le  discours  à  part  de 
la  deffaicte  ;  de  laquelle  il  pouvoit  bien  parler,  car 
il  estoit  de  la  première  embuscade  avec  M.  de  Guyen- 
court,  et  en  veid  le  commencement  et  la  fin,  estant 
tousjours  des  premiers  à  la  charge ,  car  il  ne  manquoit 
de  valeur  et  d'entendement  :  aussi  M.  de  Vieilleville 
luy  portoit  fort  bonne  volonté  ;  n'estant,  d'aultre  part, 
sa  maison  distante  du  chasteau  de  Durestal  que  d'une 
'  petite  lieue,  et  son  subject  :  quant  au  congé,  il  n'a- 
voit  aultre  charge  que  de  le  solliciter,  et  d'en  presser 
Sa  Majesté ,  sans  alléguer  aultre  chose  que  l'ennuy  et 
desplaisir  que  peut  prandre  ung  serviteur  d'estre  trois 
ans  et  plus  sans  veoir  son  maistre;  et  que  traeze  mois 
estoient  passés  qu'il  avoit  esté  honoré  de  l'Ordre,  et 
seroit  désormais  temps  qu'il  l'allast  prendre  de  la  main 
de  Sa  Majesté,  pour  accomplir  le  vœu  qu'il  en  avoit 
faict;  car  les  aultres  raisons  cy-dessus  n'avoient  esté 
communiquées  à  personne.  Nous  le  laisserons  doncques 
aller  porter  ceste  bonne  nouvelle,  et  en  faire  ses  dili- 
gences, attendant  de  le  reprandre  bientost. 

CHAPITRE  XXIX. 

M.  de  Vaudemont  propose  à  M.  de  Vieilleville  un  mariage 

pour  sa  jille. 

Pour  vous  dire  que  le  mesme  jour,  sur  le  tard,  et 
et  quasi  heure  de  soupper,  M.  le  grand  sennesclial  de 
Lorrain  ne  et  gouverneur  du  duc,  duquel  nous  avons 
parle'  cy-dessus,  se  présente  à  la  porte  Mozelle  avec 
vingt-six  ou  trente  ehevaulx ,  ayant  avec  luy  M.  de 
Duilly  son  fils:  de  quoy  M.  de  Vieilleville  fust  incon- 
tinant  adverty  par  le  mesme  capitainne  de  la  porte, 
Pierre  Longue ,  estants  desja  les  gardes  assises  et  les 
clefs  portées  au  logis  du  gouverneur. 

Et  après  qu'on  luy  eust  ouvert,  M.  de  Vieilleville 
se  vint  trouver  sur  le  passaige  de  son  hostellerie,  pour 
le  recevoir  et  mener  soupper  avec  luy  ;  et  estants 
ensemble ,  ils  devisèrent  de  plusieurs  choses ,  entre 
aultres  que  M.  de  Vaudemont  estoit  fort  desplaisant 
de  l'oppinion  qu'il  avoit  prise  qu'il  se  fust  bande'  ou 
associé  avec  le  cardinal  de  Lenoncoui  t  pour  luy  courre 
sus,  ainsi  qu'il  avoit  veu  par  une  lettre  qu'il  avoit  es- 
crite  à  M.  de  Nevers ,  et  qu'il  avoit  charge  dudit  sieur 
de  Vaudemont  de  l'asseurer  qu'il  n'y  avoit  jamais 
pensé.  Sur  quoy  M.  de  Vieilleville  luy  respondit  qu'il 
auroit  grande  occasion  de  se  contenter  de  M.  de  Vau- 
demont, et  de  luy  demeurer  toute  sa  vie  très-humble 
serviteur,  s'il  luy  faisoit  tant  d'honneur  que  de  luy 
escrire  ce  qu'il  luy  venoit  de  dire. 

Il  n'eust  pas  sitost  achevé  ce  langaige,  que  M.  le 
grand  sennescbal  luy  présente  une  lettre  de  M.  de  Vau- 
demont  bien  signée  :  Rostre  bon  cousin  et  meilleur  voi- 
sin et  amy,  Ny  cola  de  Lorrainne,  et  cacliettée  du 
cachet  de  ses  armes ,  contenant ,  oultre  la  créance  du 
susdict  sieur  senneschal ,  qu'il  le  supplioit  de  croire  qu'il 
ne  se  confederera  jamais  avec  des  prestres ,  pour  courre 
sus  aux  chevaliers  d'honneur,  portants  principalement 
tiltre  de  gouverneur  et  lieutenant  de  Roy,  et  que  se- 
roit  directement  se  bander  contre  sa  qualité  et  sa  mesme 
vacation  ;  et  que  au  reste  il  fîst  estât  de  son  amitié  à 
jamais  et  bonne  volonté,  et  qu'il  avoit  sur  luy  toute 
puissance,  y  estant  de  nouveau  obligé  par  la  fraternité 
de  l'Ordre ,  dont  il  avoit  pieu  au  Roy  les  honorer  tous 
deux  et  en  une  mesme  volée. 

Quand  M.  de  Vieilleville  eust  veu  ceste  lettre,  il  en 
fust  merveilleusement  resjouy,   voyant  la  recherche 
que  ce  prince  faisoit  de  son  amitié,  et  n'attendit  pas  à 
luy  faire  responce  par  M.  le  grand  senneschal ,  mais 
dès  le  soir  mesme  il  depescha  devers  luy  ung  gentil- 
homme, pour  estre  le  lendemain  à  son  disner  à  Nancy, 
avec  une  très-honneste  lettre ,  par  laquelle  il  le  sup- 
plioit très-humblement  ne  trouver  maulvais  s'il  l'avoit 
creu  ,  à  quoy  il  ne  pouvoit  nullement  pécher  ny  ofFen- 
cer  Son  Excellence,  veu  les  advertissements  qu'il  en 
avoit  de  la  Cour  par  plusieurs  de  ses  amys,  au  nombre 
desquels  il  y  avoit  ung  prince  du  sang  et  ung  mares- 
chal  de  France  ;  mais  il  se  doubte  bien  que  les  vantances 
du  cardinal ,  dont  il  est  plain ,  les  ont  faict  tomber  en 
ceste  erreur  et  vaine  créance  ;  et  puisqu'ainsi  estoit 
qu'il  le  vouloit  honorer  de  son  amitié,  il  le  supplioit 
très-humblement  de  la  luy  vouloir  continuer,  et  s'as^ 

seurer  en  recompence  qu'il  ne  trouvera  jamais  gentil- 
homme en  tout  cest  univers  qui  luy  fasse  plus  humble 
ny  affectionne' service,  ny  qui  de  plus  cordiale  volonté 
reçoive  ses  commandemens  que  luy,  pour  les  exé- 
cuter de  toute  sa  puissance  et  moyens,  sans  y  espar- 
gner  sa  propre  vie.  Geste  despesche  faicte,  le  père  et 
le  fils  soupperent  avec  luy,  et  leur  fist  dresser  à  chacun 
une  chambre  en  son  logis,  qui  estoit  le  palais  episco- 
pal  ;  car ,  dez  que  le  cardinal  de  Lenoncourt  fust 
sorty  de  Metz  par  desdaing  de  l'eslection  du  maistre- 
eschevin  Praillon ,  M.  de  Vieilleville  s'y  logea ,  où 
l'aultre  n'y  entra  jamais  depuis. 

Le  dimanche  matin,  M.  le  grand  senneschal  le  vint 
trouver  en  sa  chambre;  et,  entrants  tous  deux  en  la 
salle,  il  luy  présenta  une  seconde  lettre  de  M.  de  Vau* 
demont,  qui  contenoit  le  désir  du  susdit  senneschal 
d'entrer  en  son  alliance,  et  luy  demander  madamoy- 
selle  de  Vieilleville  sa  seconde  fille,  qui  est  à  la  Cour 
au  nombre  et  en  Testât  des  filles  de  la  Royne ,  pour  le 
sieur  Duilly  son  fils  unique  et  seul  héritier;  et  luy 
sembloit  qu'il  ne  pouvoit  mieux  faire  que  de  la  marier 
en  Lorraine  pour  avoir  tousjours  auprès  de  luy  l'une 
de  ses  filles  ;  car  il  voyoit  bien  que  le  gouvernement 
de  Metz  luy  estoit  ung  heritaige  pour  jamais,  y  ayant 
tant  faict  d'insignes  et  valeureux  gestes,  braves  et  ad- 
mirables deportements,  qu'il  n'estoit  pas  en  la  puis- 
sance du  plus  grand  prince  de  France  de  l'en  dépossé- 
der; aussi  qu'il  logeoit  sa  fille  en  une  fort  illustre  et 
des  plus  anciennes  maisons  de  toute  la  duché  de  Lor- 
rainne,    où   il   y  avoit  vingt  mille  bonnes  livres  de 
rente  ;  dequoy  par  sa  mesme  lettre  il  respondit  sur 
tous  ses  biens  et  sur  son  honneur,  ne  luy  voulant 

poinct  louer  le  jeune  gentilhomme,  car  estant  de  ceste 
heure  auprès  de  luy,  il  en  sçaura  luy-mesme  mieux 
juger  que  personne ,  et  de  ce  que  l'on  doibt  espérer 
d'ung  si  beau  commencement  ;  bien  veult-il  assurer, 
en  foy  de  prince,  que  incontinant  que  M.  de  Lor- 
rainne  son  neveu  aura  sa  compaignie  de  cent  hommes 
d'armes  des  ordonnances  de  Fiance,  il  luy  en  fera 
donner  la  lieutenance  :  et  sur  ceste  vérité,  il  se  recom- 
mande, etc. 

CHAPITRE  XXX. 

Henri  II  apprend  la  dernière  victoire  remportée  sur  les 
Impériaux  par  M.  de  Vieilleville. 

Ceste  lettre,  à  la  vérité,  remua  bien  fort  l'esprit  de 

M.  de  Vieilleville  ;  car  il  luy  desplaisoit  par  trop  ne 

luy  pouvoir,  sur  ceste  nouvelle  reconciliation  d'ami- 

tyé,  accorder  sa  demande;  car  il  avoit,  en  son  ame, 

voué  sa  fille  à  M.  le  comte  de  Sault,  sans  toutesfois 

luy  en  avoir  jamais  rien  descouvert  ;  mais,  pour  lelyer 

au  pays  messin,  et  l'obliger  à  soy,  il  avoit  faict  par 

son  crédit  ériger  en  gouvernement  une  petite  ville  de 

Tévesché  de  Metz ,  nommée  Marsal ,  et  l'en  avoit  créé 

gouverneur  à  cent  cinquante  francs  par  moys ,  qui 

estoit  ung  assez  bel  estât  pour  l'entretenir,  avec  cel- 

luy  de  sa  compaignie  de  cent  chevaulx  ligiers  ;  et  y 

avoit  desja  deux  ans  que  M.  de  Vieilleville  le  y  avoit 

instalé,  faisant  en  ceste  charge  fort  bien  son  devoir, 

avec  deux  compaignies  de  gens  de  pied  tirées  de  la 

garnison  de  Metz  pour  la  garde  de  la  place,  qu'il  fai- 
soit  semblablement  fortifier  parce  qu'elle  estoit  sur 
la  frontière  d'Allemaigne. 

Mais,  bien  plus,  pour  l'affection  qu'il  portoit  au 
comte  de  Sault ,  encores  qu'il  fust  fort  esloigne'  de  son 
climat,  car  il  estoit  de  Provence,  il  avoit  faict  la 
sourde  oreille  à  plusieurs  riches  seigneurs  d'Anjou 
qui  la  luy  avoient  demande'e  pour  leurs  fils  aisnez, 
ayants  des  terres  et  maisons  voisines  des  siennes  : 
comme  les  sieurs  de  Monsoreau,  de  Château-Roux, 
de  Serran ,  de  Vezins  et  d'aultrès  ;  de  sorte  qu'il  n'es- 
toit  pas  sans  peine  de  forger  une  responce  pour  con- 
tenter ce  prince,  qu'il  voyoit,  par  ses  honnestes  of- 
fres ,  affectionner  bien  fort  ce  mariage.  A  la  fin  il  se 
résolut  de  dire  au  grand  senneschal  que  dedans  deux 
mois  il  lui  feroit  responce,  et  qu'il  vouloit  aller  à  la 
Cour,  où  il  esperoit  estre  bien-tost,  et  parler  à  sa 
fille  premier  que  de  rien  conclure  sur  la  seconde  let- 
tre qu'il  luy  avoit  apportée  de  la  part  de  M.  de  Vau- 
demont  :  qui  ne  fut  sans  le  remercyer  très-affectueu- 
sement de  ceste  recherche,  et  qu'il  luy  avoit  une 
grandissime  obligation  qu'il  n'oubliera  jamais.  Dequoy 
le  grand  senneschal  se  contenta.  Et  après  luy  avoir 
faict  veoir,  et  à  son  fils,  beaucoup  de  singularitez  de 
la  ville,  et  s'estre  pourmenez  sur  les  remparts,  ils  al- 
lèrent disner,  où  ils  furent  si  magnifiquement  servys, 
que  tous  ces  gentilshommes  lorrains  s'esmerveillerent 
grandement  de  l'exquisition  et  abondance  des  vivres , 
et  de  l'ordre  du  service,  sur-tout  de  l'excellence  des 
vins  ;  car  ils  n'avoient  de  leur  vie  beu  du  vin  blanc 
d'Anjou,  ny  clairet  d'Orléans,  desquels  jamais  ses  ca- 
ves, tandis  qu'il  fust  à  Metz,  ne  furent  desgarnies,  et 

des  mieulx  choisis,  plus  pour  les  estrangiers  que  pour 
luy,  et  principalement  pour  les  seigneurs  d'Allemai- 
gne,  quand  ils  le  venoient  visiter.  Et  durant  leur  dis- 
ner,  ceste  musique  complette,  de  laquelle  nous  avons 
parlé,  les  entretint  affin  qu'il  ne  leur  ennuyast;  après 
lequel  on  paracheva  la  journée  en  plusieurs  sortes  de 
passe-temps,  pour  revenir  soupper  de  plus  belle. 

Le  lundy  matin,  il  s'en  retourna  à  Nancy  fort  con- 
tent avecques  sa  trouppe,  comme  n'estant  hors  d'es- 
pérance de  parvenir  au  poinct  prétendu ,  ainsi  qu'il 
fist  par  une  grande  ruse  et  subtile  dextérité  :  ce  que 
nous  remettons  à  dire  en  son  lieu  pour  reprendre  le 
sieur  Duplessis-Greffier ,  qui  arriva  le  inesme  jour 
^4  d'octobre  audit  an,  et  le  quatriesme  jour  après  la 
deffaicte,  de  la  journée  des  embuscades,  devers  le  Roy, 
qu'il  trouva  à  Fontainebleau,  et  fort  à  propos,  pour 
ôter  Sa  Majesté  de  la  peine  en  laquelle  ung  courrier 
de  la  part  de  son  ambassadeur  aux  Pays-Bas,  nommé 
Le  Fresne,  de  la  maison  d'Aluye,  l'avoit  mise  par 
une  lettre  dont  la  teneur  s'ensuict  : 

«  Sire,  je  ne  veulx  faillir  de  donner  avis  à  Vostre 
Majesté  que  le  fils  du  chancelier  Nigry  et  le  sieur  de 
Bourlemont  sont  arrivez,  cejourd'huy  mardy  22  d'oc- 
tobre, devers  la  royne  de  Hongrie,  qui  luy  ont  ap- 
porté une  nouvelle  si  estrange  et  fâcheuse ,  qu'elle 
s'est  retirée  en  sa  chambre,  menant  ung  extresme 
dueil;  à  laquelle  personne  ne  parle,  et  n'y  entre-t-on 
poinct.  Dequoy  tout  le  monde  est  en  peine  :  car  on  ne 
peult  descouvrir  le  fonds  de  ceste  nouvelle  ;  mais  son 
médecin  ,  qui  m'est  fort  bon  amy,  m'a  dict,  comme 
en  passant ,  et  sans  s'ari  ester ,  que  le  gouverneur  de 

Metz  a  defîaict  plus  de  trois  mille  hommes  des  siens, 
à  deux  lieues  de  Théonvillc ,  parmy  lesquels  il  est  de- 
meuré de  grands  seigneurs  de  Flandres  et  de  la  haulte 
Bourgoigne.  Mais  ce  qui  aggrave  et  augmente  plus 
son  ennuy,  dont  il  croit  qu'elle  en  mourra,  est  que  le 
fils  de  son  favory,  M.  de  Brabançon  (Vostre  Majesté' 
sceyt  ce  que  je  veulx  dire) ,  y  a  este'  tue'.  Ledit  méde- 
cin, cela  dict,  s'en  est  aile'  bien-viste,  et  m'a  mis  le 
doigt  sur  la  bouche.  Je  ne  suis  pas  prest  d'avoir  au- 
dience pour  l'affaire  qu'il  a  pieu  à  Vostre  Majesté 
m'envoyer  par  Nambu  :  elle  m'excusera ,  s'il  luy  plaist , 
de  ceste  longueur  ;  mais  aussi-tost  que  les  grands  re- 
grets de  ladite  dame  seront  esvaporez,  je  ne  laisseray 
passer  l'occasion  d'exécuter  vos  commandements.  Sire, 
je  prieray  Dieu,  etc.  De  Bruxelles.  » 

CHAPITRE  XXXI. 

Sent/mens  du  Roi  sur  celle  victoire. 

Le  Roy,  pour  se  relever  de  l'inquiétude  où  ceste 
despesche  l'avoit  mis,  fist  incontinant  appeller  M.  de 
l'Aubespine  pour  escrire  à  M.  de  Vieilleville,  et  luy 
envoyer  la  mesme  lettre  de  son  ambassadeur  par 
courrier  exprès,  affin  de  l'esclarcir  en  toute  diligence 
du  contenu  en  icelle.  Mais  M.  le  mareschal  de  Saint- 
André  arrive  là-dessus,  qui  luy  présente  ledict  sieur 
Duplessis- Greffier,  avecques  telles  parolles  :  «  Sire, 
louez  Dieu.  Voicy  des  nouvelles  terribles  et  miracu- 
leuses de  Metz  ;  car,  par  la  vaillance  et  très-saige  con~ 

tluite  de  M.  de  Vieilleville,  douze  cents  hommes  en 
ont  deflaict  plus  de  quatre  mille.  Qu'il  plaise  à  Vostre 
Majesté  escouter  ce  gentilhomme  qui  tout  présente- 
ment arrive  de  sa  part.  » 

Si  on  eust  donné  au  Roy  une  duché  il  n'eust  pas 
esté  plus  aise  ny  content.  Et  ayant  tendu  la  main  au- 
dit Duplessis,  qu'il  baisa  les  genoux  en  terre,  il  en- 
voya quérir  M.  le  connestable,  MM.  les  cardinal  de 
Lorraine  et  duc  de  Guyse  ;  puis  luy  demanda  ses  let- 
tres, qui  portoient  seulement  créance;  lesquelles  il 
présenta  à  Sa  Majesté  :  et  eulx  arrivez,  il  luy  com- 
manda de  parler.  Lors  il  commencea  son  discours  de- 
puis la  prise  du  gardien,  à  la  porte  du  Pont-Yffroy, 
qu'il  poursuivit  avec  telle  grâce,  ordre  et  asseurance, 
jusques  à  la  mascarade  des  faulxmoynes,  sans  oublier 
la  diligence  de  l'assiette  des  embuscades,  la  furie  du 
combat,  et,  de  poinct  en  poinct,  toutes  les  circon- 
stances ,  en  la  mesme  forme  et  manière  qu'il  est  con- 
tenu aux  chapitres  cy-dessus ,  que  le  Roi,  et  toute  l'as- 
sistance, à  chambre  pleine,  en  receurent  ung  incredible 
contentement. 

Mais  M.  le  connestable  demanda  où  étoient  les  en- 
seignes, guydons  et  cornettes  de  si  grandes  deffaictes. 
Ledit  sieur  Duplessis  luy  respondit  qu'il  n'y  en  avoit 
poinct,  et  qu'il  sçavoit  bien  qu'en  une  entreprise  se- 
crette  comme  ceste-là  on  ne  porte  jamais  de  drapeaux  ; 
car  il  ne  fault  qu'une  seule  enseigne  arborée  pour  la 
descouvrir. 

Le  Roy,  comme  à  demy-fasché  de  ceste  demande , 
luy  dist  qu'il  s'amusoit  à  mettre  les  choses  en  doubte, 
et  ne  consideroit  pas  que  la  vigilance,  diligence  et 
soing  incomparable  que  M,  de  Vieilleville  a  eu  de  sa 

charge ,  a  saulvé  la  ville  de  Metz  du  feu ,  et  d'estre 
perdue  pour  la  couronne  de  France  ;  car  s'il  eust  mis, 
par  négligence,  la  prise  du  moyne  à  quelque  aultre, 
elle  estoit  du  tout  abbrazée;  car  il  ne  luy  falloit,  y 
estant  entré,  que  une  heure  pour  jouer  son  jeu;  et 
adjousta  Sa  Majesté  ces  mots  :  «  Je  meure,  si  M.  de 
Vieilleville  n'est  digne  de  manier  ung  empire;  ayant 
grand  honte,  de  ma  honte,  de  le  laisser  long-temps 
crouppir  en  si  basse  charge.  »  Puis  demanda  au  sieur 
Duplessis  quelle  aultre  chose  il  avoit  à  luy  dire  :  qui 
luy  respondit  que  M.  de  Vieilleville  supplioit  très- 
humblement  Sa  Majesté  de  luy  donner  congé  de  la 
venir  trouver,  ayant  desja  passé  trois  ans  et  plus  qu'il 
n'a  jouy  de  l'heur  de  sa  présence,  et  qu'il  luy  plaise 
faire  élection  de  quelque  homme  d'honneur  pour  y 
commander  tandis  qu'il  sera  absent  :  aussi  qu'il  luy 
semble  n'estre  pas  chevalier  de  l'Ordre,  encores  qu'il 
y  ait  traeze  mois  qu'il  en  ait  esté  honoré,  si  Sa  Ma- 
jesté ne  luy  en  mect  le  colier  sur  les  espaules,  suivant 
le  serment  et  le  vœu  qu'il  en  a  faict,  pour  lequel  main- 
tenir il  refïuza  de  le  prandre  de  M.  de  Nevers. 

A  quoy  Sa  Majesté  répliqua  qu'il  estoit  plus  que 
raisonnable,  et  qu'il  avoit  semblablementune  extrême 
envie  de  l'approcher  de  sa  personne,  commandant  à 
M.  de  l'Aubespine  de  luy  faire  une  bien  ample  depes- 
che  suivant  cela  :  et  sur  le  champ  M.  de  La  Chappelle- 
Byron  fust  choisy  pour  aller  à  Metz  y  commander  en 
son  absence,  avec  commandement  de  s'apprester  en 
diligence  pour  s7)'  acheminer;  et  fut  dict  au  gentil- 
homme qu'il  eust  à  suivre  M.  de  l'Aubespine,  pour 
prandre  de  luy  par  escrit  le  discours  qu'il  avoit  faict 
au  Roy  de  la  journée  des  embuscades,  affin  de  le  faire 

imprimer.  Mais  il  en  tira  ung  de  son  sein,  signe' Vieil- 
leville,  qu'il  présenta  à  Sa  Majesté'.  «  Comment!  dist 
le  Roy,  puisque  vous  l'aviez,  que  ne  me  l'avez-vous 
donne' d'entre'e?  —  Pour  ce,  Sire,  respondit-il,  que 
je  me  suis  tant  fie  en  ma  mémoire,  et  en  ce  que  j'ay 
veu  en  combattant,  que  j'ay  pris  la  hardiesse  de  le  re- 
citer devant  Vostre  Majesté;  en  quoy  je  ne  seray  poinct 
surprins   d'aulcune  obmission  ,   ou   de    bien  peu  de 
changement.  »  Ce  que  le  R.oy  voulut  esprouver,  com- 
mandant à  M.  de  l'Aubespine   de  le  lire  :   qui  fut 
trouvé  tout  conforme  à  son  récit.  De  quoy  Sa  Majesté 
le  loua  bien  fort,  et  toute  l'assistance.  Et  fut  envoyé 
incontinant  ce  discours  à  l'imprimeur  pour  le  mettre 
en  lumière  ;  mais  le  Roy  mesme  en  voulut  faire  l'inti- 
tulation  qui  estoit  telle  : 

«  La  journée  des  embuscades,  faicte  par  le  sieur  de 
Vieilleville,  chevalier  de  l'Ordre  du  Roy,  gouverneur 
et  lieutenant-général  pour  ledict  seigneur  à  Metz,  ca- 
pitainne  de  cinquante  hommes  d'armes  de  ses  ordon- 
nances, et  conseiller  en  son  privé  conseil,  sur  le  comte 
de  Mesgue  et  ses  trouppes  de  Luxembourg,  le  20  d'oc- 
tobre 1 555  ,  entre  Metz  et  Théonville;  ensemble,  la 
"mascarade  des  faulx  cordeliers  de  la  royne  de  Hon- 
grie, et  de  leur  folle  entreprise.  »  Chose  qui  estoit  très- 
plaisante  à  veoir;  car  on  y  adjousta  en  rihme  et  en 
prose  beaucoup  d'aultres  gaillardises. 

Ledict  sieur  Duplessis  séjourna  deux  jours  à  la 
Cour  ,  auquel  fut  faict  présent  de  cinq  cents  escus,  et 
couché  sur  Testât  du  Roy  en  office  d'eschanson  ,  et  en 
servit  Sa  Majesté  avant  partir.  Mais  il  ne  voulut  des- 
loger que  premier  il  n'eust  veu  M.  de  La  Chappelle- 
Byron,  après  avoir  dict  tous  ses  adieux,  esloigné  de 

trois  lieues  de  Fontainebleau  ,  poursuy  vant  son  voyai^e 
avec  son  train.  Puis  print  la  poste,  continuant  ses  di- 
ligences, fort  contant  et  satisfaict  en  son  ame  d'avoir 
este'  si  heureusement  et  à  souhaict  depesché,  et  d'avoir 
faict  si  dextrement  sa  charge. 

Son  an  ivée  à  Metz  en  resjouist  quelques-uns  et  des 
principaulx  ;  mais  toute  la  garnison  quasi,  et  la  plus- 
part  des  habitants,  s'en  attristèrent  ;  car  il  leur  entra 
en  la  fantaisie  qu'il  luy  en  adviendroit  comme  au  sieur 
de  Gonnor,  qui  n'y  peust  jamais  rentrer  depuis  qu'il 
en  fust  sorty  ;  et  ce  quitus  les  troubloit  en  ceste  ap- 
préhension provenoit  de  ce  qu'ils  congnoissoient  M.  le 
connestable  ne  luy  estre  pas  favorable,  et  que  M.  le 
cardinal  de  Lorrainne  se  laissoit  fort  posséder  au  car- 
dinal de  Lenoncourt,  qui  luy  estoit  ennemy;  aussi 
qu'ils  sçavoient  tous  que  le  sieur  de  Gonnor  pourchas- 
soit  à  vive  force  de  rentrer  en  son  gouvernement  par 
subtiles  menées  et  secrètes  praticques,  soustenu  en 
cela  par  toute  la  maison  de  Guyse  de  laquelle  ils  es- 
toit  créature,  et  en  tenoit  son  advancement,  jusques  à 
le  pousser  de  demander  au  Roy  réparation  de  son  hon- 
neur ,  d'avoir  esté  jecté  de  telle  façon  hors  d'une  place 
en  laquelle  il  estoit  gouverneur  et  lieutenant  de  Sa 
Majesté,  lorsque  l'Empereur  l'assiégea,  où  il  avoit 
faict  de  grandes  preuves  de  ses  diligences,  fidélité  et 
valeur,  n'en  demandant  aultre  juge  ny  tesmoing  que  sa 
seule  Majesté;  et  d'en  avoir  esté  ainsi  débouté,  il 
veult  sçavoir  d'elle  en  quoy  il  a  offencé;  car  s'il  en 
demeure  là,  sans  faire  paroistre  à  tous  les  princes  et 
grands  du  royaume  son  innocence  ,  ce  seroit  une 
marque  d'opprobre  reprochable  à  jamais  à  sa  pos- 
térité. 

CHAPITRE  XXXII. 

M.  de  La  Chapelle- Byron  arrive  à  Metz  pour  y  commander 
pendant  le  voyage  que  M.  de  Vieilleville  devoit  faire  a 
la  Cour. 

Or,  sur  ces  doubles  et  imaginations,  un  courier 
arrive,  six  jours  après  ledict  Duplessis,  delà  part  de 
M.  de  La  Chappelle  -Byron,  qui  dist  l'avoir  laissé  à 
Ligny  soubs  Bar -le- Duc,  et  estre  venu  demander  es- 
corte pour  passer  en  seureté  les  bois  de  l'abbaye  de 
Rynvault  :  à  quoy  M.  de  Vieilleville  fit  pourvoir  en 
toute  diligence ,  pour  l'envie  qu'il  avoit  de  partir  ;  et 
envoya  quérir  le  comte  de  Sault  pour  le  mener  avec 
luy  à  la  Cour,  pensant  effectuer  sa  conception. 

On  faict  marcher  de  Thoul  deux  cents  harquebu- 
ziers,  et  partent  de  Metz  deux  cents  chevaulx,  con- 
duicts  parle  chevalier  de  Lancques,  bien  qu'il  ne  fust 
be&oing  de  tant  de  forces  *,  car  les  garnisons  de  la  du- 
ché de  Luxembourg  estoient  si  lasses  et  harrassées  de 
la  guerre,  qu'elles  avoient  perdu  couraige  :   veu  en- 
core que,  depuis  la  journée  des  embuscades,  M.  d'Es- 
pinay,  avecques  ses  chevaulx  ligiers,  soustenu  d'en- 
viron trente  hommes  d'armes  que  rnenoit  M.  de  Va- 
dancourt,  leur  avoit  donné  une  terrible  estrette  (0  a 
quatre  lieues  au  dessous  deThéonville  devers  Trieves  , 
où  il  en  demeura  six  -vingts- quinze  sur  la  place  ,  et 
trente-deux  prisonniers  qu'il  présenta  à  M.  son  beau- 

(0  Estrette  :  attaque. 

père,  qui  fust  infiniment  resjouy  de  ceste  belle  entre- 
.  prise,  et  de  ce  qu'elle  avoit  si  bien  et  si  heureusement 
réussi,  n'y  ayant  faict  perte  que  de  trois  hommes  seu- 
lement, et  de  cinq  blessez. 

Adverty  que  fut  M.  de  Vieilleville  que  M.  de  La 
Chappelle  avoit  couché  au  Pont-à-Mousson  le  samedy, 
pour  venir  le  dimanche  disner  à  Metz,  il  luy  fîst  dres- 
ser un  bataillon  de  vingt  enseignes  de  gens  de  pied  , 
des  plus  lestes  et  mieux  acoustrés  qu'il  estoit  possible 
de  veoir,  a  quart  de  lieue  de  la  ville;  car  il  n'y  avoit 
harquebuzier  qui  n'eust  le  morion  gravé  ou  doré ,  ny 
picque  qui  n'eust  le  corselet  et  la  bourguygnote  de 
mesme  :  et  luy  se  trouva ,  accompaigné  de  M.  d'Es- 
pinay,  de  M.  de  Thevalle ,  et  de  quarante  ou  cinquante 
gentilshommes,  à  la  teste  de  ce  bataillon  pour  le  re- 
cevoir. 

Aussitost  que  l'escorte  parut,  il  marche  audevant , 
et  tout  le  bataillon  quant  et  quant,  à  vingt  pour  ranc, 
tous  les  capitainnes  en  chef  avec  leurs  rudaches  et 
espées  nues,  comme  s'ils  eussent  voulu  combattre  à  la 
teste  ;  les  portenseignes ,  avec  leurs  drappaulx ,  au 
mytant  ;  et  les  lieutenants  à  la  queue  avec  pareilles 
armes  :  le  tout  si  bien  ordonné,  que  c'estoit  chose  mer- 
veilleusement belle  à  veoir,  et  très-plaisante  ;  car  tout 
ce  pays-là  estplain  et  descouvert,  sans  hayes  ny  buis- 
sons, qui  s'appelle  la  plaine  de  Fristau. 

Quand  ce  vint  à  l'approcher,  les  harquebuziers  à 
cheval  de  l'escorte  tirent;  et  ne  fault  demander  si 
ceulx  du  bataillon  respondirent  ;  et  fust  ta  joye  fort 
grande  à/la  rencontre  de  ces  deux  seigneurs,  qui  s'en- 
trembrasserent  et  caressèrent  de  grande  affection  ; 
puis,  tournants  visaige,prindrent  le  chemin  delà  ville 

par  la  porte  Champenoise,  tousjours  marchants  devant 
eulx  toutes  les  siisdictes  trouppes  le  tambour  bat- 
tant, fanfares  de  trompette,  et  scopeterie  sans  cesse. 

M.  de  Vieilleville,  après  le  disner,  qui  fut  somp- 
tueux, luy  présenta  le  sergent-major  et  tous  l'es  capi- 
tainnes,  ung  pour  ung,  les  luy  nommant  par  leurs 
noms,  sans  oublier  leurs  louanges  et  valeurs,  sem- 
blablement  tous  les  commissaires  et  controlleurs  des 
guerres  et  de  l'artillerie,  trésoriers,  payeurs,  muni- 
tionnaires,  clercs  des  vivres,  et  toutes  sortes  de  gens 
là  résidents  et  attachez  pour  le  service  du  Roy,  jus- 
ques  aux  canoniers. 

Cela  faict,  et  les  lettres  du  Roy  distribuées,  et  la 
lecture  de  £on  pouvoir  faicte  en  plaine  assistance,  ils 
s'allèrent  pcfurmener  sur  les  ramparts. 

Le  lundy  matin  il  commencea  à  luy  faire  veoir  les 
granges  de  l'artillerie',  les  munitions  de  toutes  sortes , 
les  greniers ,  les  caves  et  le  fonds  de  tous  les  deniers 
que  pouvoient  avoir  les  trésoriers  de  l'extraordinaire 
de  la  guerre,  des  réparations  et  de  l'artillerie,  sembla- 
blement  tous  les  procès  criminels  que  le  prevost  avoit 
entre  les  mains,  instruicts  et  à  instruire,  et  sur-tout 
celuy  des  cordeliers,  qu'il  luy  recommanda  très-ins- 
tamment de  faire  vuider  les  premiers,  et  qu'il  falloit 
nécessairement  mettre  hors  de  ce  monde  ung  si  perni- 
cieux et  très-redoutable  incendiaire  :  ce  que  luy  pro- 
mist  M.  de  La  Chappelle,  non-seulement  sur  son  hon- 
neur et  sa  vie ,  mais  sur  son  ame  ,  qui  trouva ,  pour  sa 
part,  ceste  meschanceté  très-estrange  et  très-dange- 
reuse, après  qu'on  la  luy  eust  faict  entendre.  Et  fu- 
rent ainsi  conférants  ensemble  de  tout  Testât  de  Metz , 
et  des  grandes  intelligences  qu'il  avoit  avec  les  princes 

16. 

de  l'Empire,  sans  oublier  les  chiffres  d'entre  luy  et 
les  pensionnaires  occultes  et  agents  secrets  en  Alle- 
maigne  de  Sa  Majesté,  par  l'espace  de  trois  jours, 
durant  lesquels  M.  de  Vieilleville  luy  tint  fort  bonne 
maison,  et  à  cinq  ou  six  de  ses  gentilshommes,  atten- 
dant que  ses  gens  eussent  approvisionné  son  logis.  Et 
dès  le  lundy  mesme  il  le  fist  exercer  Testât  de  gouver- 
neur, comme  de  donner  le  mot,  décréter  toutes  les 
requestes,  entendre  toutes  plaintes,  et  porter  au  soir 
les  clefs  des  portes  en  son  -logis,  encores  qu'il  s'en  vou- 
lût à  toute  force  excuser;  mais  il  luy  fallut  passer  par- 
là.  Et  le  quatriesme  jour,  qui  estoit  le  mercredy,  nous 
partismes  pour  aller  à  la  Cour,  laissant  madame  de 
Vieilleville  en  la  garde  de  son  gendre  et  de  son  neveu, 
en  espérance  de  brief  retour.  . 

CHAPITRE  XXXIII. 

M,  de  Vieilleville  arrive  a  la  Cour. 

Nostre  partement  nous  fist  deux  visaiges,  l'un  fort 
joyeulx,  mais  l'aultre  fort  triste;  car  tous  les  capi- 
tainnes,  espérants  que  le  Roy  recompenseroit  leurs 
services,  et  qu'il  imprimeroit  leurs  noms  en  sa  mé- 
moire ,  par  le  bon  rapport  que  luy  en  feroit  celuy  qui 
leur  avoit  si  long-temps  commandé,  en  estoient  très- 
aises,  et  l'eussent  desja  voulu  devant.  Sa  Majesté;  mais 
les  habitants  en  général  et  de  toutes  qualitez,  sans  un 
seul  excepter,  y  avoient  ung  regret  infini,  qu'ils  nous 
tesmoignerent   par   abondance    de   larmes  en   leurs 

adieux,  estants  tousjours  en  L'imaginaire  oppinion  cy- 
clessus  recitée,  pour  la  crainte  qu'ils  avoient  de  le 
perdre  et  de  ne  le  reveoir  jamais. 

Nostre  voyaige  fut  de  huict  jours  ;  et  par  toutes  les 
villes  où  il  passa  on  le  receut  fort  honorablement.  En 
quoy  le  gouverneur  de  Chaallons,  en  l'absence  de 
M.  de  Nevers,  ne  s'espargna  pas,  car  il  vint  avec  le 
clergé ,  gens  de  justice  et  les  chefs  de  l'Hostel -de-Ville, 
audevant  de  luy  plus  de  demie-lieue.  Je  laisse  les  ha- 
rangues à  part  que  luy  firent  ces  trois  estats  ;  mais  celle 
des  juges  estoit  fort  excellente. 

Estants  à  Rozay  en  Brie ,  il  envoya  devers  le  ma- 
reschal-des-logis  du  Roy  annoncer  sa  venue ,  et  luy 
faire  entendre  sa  trouppe,  qui  estoit  d'environ  soixante 
chevaulx ,  pour  les  accommoder  ;  mais  incontinant  que 
le  cardinal  de  Lenoncourt,  qui  tenoit  les  premiers 
rancs  à  la  Cour,  soubs  la  faveur  de  MM.  de  Guyse, 
sceust  qu'il  approchoit,  il  se  retira  en  une  sienne  ab- 
baye nommée  Barbais,  ou  Barbeaux,  distante  d'en- 
viron lieue  et  demie  de  Font»nebleau. 

Enfin  nous  arrivasmes  à  la  Cour,  accompaignez  de 
M.  le  prince  de  La  Roche-sur- Yon  et  de  M.  le  mares- 
chai  de  Saînct-André ,  qui  luy  estoient  venus  audevant 
environ  quart  de  lieue.  Et  après  s'estre  présenté  au 
Roy,  qui  le  receust  très-humainement  et  avec  ung  fort 
bon  et  riant  visaige ,  il  se  retira  en  sa  chambre  qui  es- 
toit  en  la  basse-cour,  pour  se  rafFraichir  et  changer 
d'habits  ;  mais  il  n'y  fust  gueres  que  Sa  Majesté  ne  le 
renvoya  quérir.  Et  estant  arrivé,  elle  le  fist  entrer  en 
son  cabinet,  qui  fut  fermé,  où  ils  furent  plus  d'une 
grosse  heure  ;  et  à  l'yssue  de-là  il  trouva  tous  les  plus 
grands  de  la  Cour,  qui  attendoient  que  le  Roy  sortît, 

lesquels  il  salua  selon  leurs  rancs,  car  il  en  sçavoit 
l'usaige.  Des  ungs  il  lut  receu  coi  dialement,  des  aul- 
tres  à  la  coui  tisanne  ;  mais  de  tous  il  ne  se  donnoit  pas 
grande  peine,  puisque  son  maistre  ïuy  avoitfaict  une 
telle  et  si  joyeuse  démonstration  d'aise  de  sa  venue , 
et  d'un  si  grand  contentement  de  ses  services.  Tout  le 
reste  de  la  journée  se  passa  en  visites,  de  chambre  en 
chambre  -,  et  commencea  par  celle  de  la  Royne,  qui 
le  receust  très-humainement ,  comme  firent  mesdames 
Elizabeth  et  Claude  ses  filles,  et  aultres  princesses  là 
présentes. 

Le  lendemain  >  le  Roy  luy  mist  le  grand  collier  de 
l'Ordre  sur  les  espaules ,  mais  avec  telle  pompe  et  cé- 
re'monie  comme  s'il  l'eust  créé  de  nouveau  chevalier; 
car  il  porta  luy  mesme  son  grand  manteau  de  l'Ordre 
et  grand  collier  à  la  messe,  en  pareille  magnificence 
qu'au  propre  jour  de  Sainct-Michel.  Et  furent  faicts 
chevaliers  de  l'Ordre  ce  jour-là  M.  de  Bouillon  (0, 
fils  aisné  du  mareschal  de  La  Marche,  et  le  comte  de 
Charny,  pour  luy  fairV  compaignie,  qui  ne  l'eussent 
esté  de  long-temps  ,  car  ils  estoient  encore  fort  jeunes 
et  sans  aulcun  mérite  (2).  Eulx  aussi,  remarquants  ceste 
advanture,  l'appellerent  tousjours  depuis  leur  père 
d'honneur.  Il  y  eust  beaucoup  de  princes  et  d'aultres 
grands  qui  accompaignerent  le  Roy  en  ceste  magnifia 
cence,  avec  leurs  manteaux  et  colliers  ;  mais  M.  le 
cardinal  de  Lorrainne,  qui  y  devoit  par  honneur  as- 
sister ,   estant  chancelier  de  l'Ordre  ,  n'y  comparut 

0)  M.  de  Bouillon.  Henri  -  Robert  de  La  Marck  ne  devint  duc  de 
Bouillon  que  l'année  suivante  (  1 556  ) ,  époque  de  la  mort  de  sort 
père. 

Sans  HUÏcun  mérite  :  sans  aucun  service 

poinct,  s'excusant  sur  sa  colicque  ;  aussi  peu  M.  le 
connestable,  qui  n'y  devoit  pas  toutesfois  faillir,  comme 
le  plus  ancien  chevalier  de  France,  se  disant  tourmenté 
de  sa  migraine.  Cependant  Sa  Majesté  découvroit  assez 
toutes  ces  faintises  et  Symultes  (0. 

CHAPITRE  XXXIV. 

Plaintes  faites  par  le  cardinal  de  Lorraine ,  en  plein  con- 
seil,  contre  M.  de  Vieilleville ,  en  faveur  du  cardinal 
de  Lenoncourt.  — Réponse  de  M.  de  F  ieilleville  aux  re- 
proches de  ce  prélat. 

Le  jour  ensuyvant,  qui  estoit  le  troisiesme  de  nostre 
arrivée,  M.  le  cardinal  de  Lorrainne,  voulant  attaquer 
M.  de  Vieilleville  sur  le  faict  du  cardinal  de  Lenon- 
court ,  luy  dressa  une  subtile  partie ,  car  il  supplia  le 
Roy  de  se  trouver  au  conseil,  et  qu'il  avoit  un  faict 
d'importance  à  pi  oposer  pour  son  service.  Sa  Majesté, 
ignorant  que  ce  pouvoit  estre,  commanda  d'assembler 
la  compaignie.  Et  estants  selon  leurs  rancs  ,  au  nom- 
bre d'environ  vingt-cinq  ou  trente,  que  princes,  car- 
dinaulx  ,  que  gouverneurs  de  provinces,  chancelier, 
quelques  evesques  et  maistres  de  requestes,  il  com- 
mencea  sa  harangue,  qui  devoit  estre  bien  longue,  par 
le  progrès  de  son  exorde  ;  mais  la  dextérité  de  M.  de 
Vieilleville  en  retrancha  plus  de  la  moictié,  comme 
il  s'ensuict  : 

«  Sire,  et  vous  tous,  messieurs,  qui  estes  icy  as- 

(')  Symultes  :  prétextes. 

semblez,  vous  sçavez  que  de  tout  temps  nos  roys  ont 
tellement  embrassé  la  protection  et  augmentation  du 
Sainct-Siege  apostolique,  qu'ils  se  peuvent  vanter,  par 
sur-tous  les  princes  et  potentats  de  la  chrestienté  , 
qu'il  est  estably  maintenant  et  cotiservé  en  sa  grandeur 
et  saincteté  par  leurs  armes  et  moyens;  car  ils  n'ont 
point  craint  de  mettre  sus  de  grosses  armées  sans  y 
rien  espargner,  et  leur  faire  passer  les  monts,  la  mer 
et  aultres  dangereux  destroicts ,  pour  s'opposer  et  faire 
résistance  aux  ennemis  de  Dieu  et  de  son  Eglise.  En 
quoy  ils  ont  esté  si  favorablement  assistez  par  nostre 
Sauveur  Jesus-Christ,  chef  d'icelle,  qu'ils  sont  tous- 
jours  retournez  victorieux,  et  ont  remis  les  papes  en 
leurs  sièges ,  qui  en  avoient  esté  expulsez  par  la  ti- 
rannie  des  princes  leurs  voisins.  Les  uns  y  sont  allez 
en  personne  avec  leurs  aimées,  comme  Charlemaignc 
qui  myst  pape  Léon ,  à  la  confusion  du  roy  de  Lom- 
bardie;  les  aultres  y  envoyèrent  de  braves  lieutenants 
avecques  triomphantes  armées,  comme,  de  fraische 
mémoire,  le  grand  roy  François,  qui  y  despescha  le 
sieur  de  Lautrech,  pour  délivrer  le  pape  Clément  de 
la  misère  et  captivité  en  laquelle  les  Hespaignols  et 
Allemants  l'avoient  reduict  avec  tout  le  corps  du  très- 
sacré  sénat  de  cardinaulx  ,  estant  pour  lors  à  Rome. 
Or  maintenant,  Sire,  et  vous  tous,  messieurs,  qu'il  se 
présente  une  très-grande  plainte  de  l'un  des  pilliers 
de  ceste  très-sainte  Eglise,  et  qui  est  du  bois  duquel 
on  faict  nos  très-saincts  pères  les  Papes,  car  il  porte 
tiltre  de  cardinal,  de  la  grande  et  insuportable  op- 
pression qui  luy  a  esté  faicte ,  de  l'avoir  déchassé  et 
comme  banny  de  son  évesché,  et  en  laquelle  il  n'a  osé 
se  trouver  ny  comparoir,  il  y    a  plus  de  deux  ans, 

pour  veiller  et  faire  son  devoir  sur  son  troupeau ,  au 
grand  mespris  du  Sainct-Siege  apostolique  non-seule- 
ment, mais  de  toute  l'Eglise  gallicane....  » 

Sur  cette  parolle  M.  de  Vieilleville  se  levé,  et, 
s'adressant  au  Roy,  luy  va  dire  tout  haut  :  «  Sire,  je 
vous  supplie  très-humblement  vouloir  imposer  silence 
à  M.  le  cardinal  de  Lorrainne,  de  tant  que  vous  affec- 
tionnez le  bien  de  vostre  service  et  ceulx  qui  y  font 
leur  devoir  sans  reproche,  et  me  tant  favoriser  que  me 
donner  audience;  car  je  vois  bien  que  ce  langaige 
m'attaque  et  s'adresse  directement  à  moi.  »  M.  le  car- 
dinal voulut  repartir,  mais  le  Roy,  lui  faisant  signe  de 
la  main,  commanda  à  M.  de  Vieilleville  de  parler, 
qui  commencea  de  ceste  façon  : 

«  Sire,  il  n'estoit  pas  grand  besoin  que  M.  le  car- 
dinal de  Lorraine  prînt  son  thème  de  si  haut ,  pour 
tomber  sur  un  si  foible  et  povre  subject,  qui  est  pour 
le  faict  du  cardinal  de  Lenoncourt;  car  il  n'y  a  per- 
sonne en  ceste  très-illustre  compaignie  qui  n'ait  deu 
penser,  à  l'entrée  de  sa  harrangue,  que  nostre  sainct 
Père  et  tout  le  Sainct-Siege  apostolique  eussent  esté 
assiégez ,  ou  par  les  Turcs  ou  au! très  ennemis  du  nom 
chrestien,  et  qu'il  vouloit  persuader  Vostre  Majesté  de 
mettre  sus  une  grosse  armée,  et  l'exploicter  en  per- 
sonne, à  l'imitation  de  nos  anciens  roys  vos  prédéces- 
seurs, pour  les  aller  secourir. 

«  Mais  puisqu'il  n'est  question  que  du  faict  du  car- 
dinal de  Lenoncourt,  vostre  voyaige,  Sire,  est  rompu, 
et  vos  finances  ne  sortiront  poinct  de  vostre  espargne 
pour  dresser  une  armée  (  plusieurs  de  la  compaignie, 
à  ces  mots ,  se  prindrent  à  soubsrire  )  ;  car  tout  pré- 
sentement j'esclaireray  Vostre  Majesté  des  occasions 

qui  le  meuvent  à  se  plaindre  de  moy,  que  l'on  jugera 
fort  aisément  estre  mal  fondées. 

»  Et  pour  commencer,  Sire,  je  vous  diray  que 
quand  je  defïendis  aux  sept  parraiges  de  Metz  de  créer 
ung  maistre-eschevin,  puisqu'ils  le  tenoient  de  l'Em- 
pire ,  et  que  j'en  voulois  créer  ung  qui  tiendroit  son 
eslat  de  la  couronne  de  France  ,  ainsi  que  dès  lors 
j'advertis  Vostre  Majesté  et  tout  vostre  conseil,  il  eut 
si  grand  creve-cœur ,  parce  que  son  neveu  le  devoit 
estre  suivant  les  anciens  statuts  de  l'Empire  ,  qu'il 
sortit  de  la  ville  et  se  retira  en  une  villette  dépen- 
dante de  son  évesché ,  nommée  Vich,  distant  de  Metz 
environ  huict  lieues,  et  n'y  est  pas  entré  depuis;  qui 
est  sa  première  plainte,  et  par  laquelle  vous  voyez, 
Sire ,  qu'il  s'en  est  banny  et  exilé  de  soi-mesme. 

»  Et  pour  venir  à  la  seconde,  il  av oit,  comme  seigneur 
du  temporel  et  spirituel  de  l'evesché  de  Metz ,  droict 
de  monnoye,  qu'il  faisoit  battre  et  forger  au  coing  de 
ses  armoiries,  que  je  feis  casser  pour  deux  raisons.  La 
première,  que  l'on  m'eust  jugé  indigne  de  ma  charge, 
de  tollerer  qu'une  aultre  monnoye  que  celle  de  mon 
Roi  et  souverain  seigneur  et  maistre  eust  eu  cours  en 
une  ville  qui  luy  appartient,  de  laquelle  l'entretene- 
ment  luy  revient  à  plus  de  quarante  mille  escus  par 
moys  ;  car  de  lui  souffrir  ung  compaignon,  il  n'y  avoit 
aulcune  apparence ,  et  m'eust  esté  à  jamais  reproclia- 
ble,  jusques  à  me  pouvoir  accuser,  par  ceste  conni- 
vence, de  quelque  participation  ou  proffit,  ou  pour  le 
moins  d'une  trop  grande  stupidité. 

»  L'aultre,  qui  estoit  par  trop  pernicieuse;  car  les 
officiers  de  ceste  monnoye  estoient  gens  ramassez  d'Al- 
lemaigne,  de  Flandres  et  de  plusieurs  provinces  de 

ce  royaume,  la  pluspart  faulx-monnoyeurs,  souffleurs 
d'alquemye  et  billonneux,  qui  s'estoient  venus  reffu- 
gier  à  Metz  pour  éviter  les  rigueurs  de  la  justice  en 
leurs  pays ,  qu'il  recevoit  tous  ;  et  ce  qui  m'en  donna 
lumière  fut  un  jeune  garçon  de  leur  trouppe  qui  alloit 
amassant  par  toute  la  Lorrainne  des  carolus  à  l'espée, 
desquels,  avec  deux  ou  trois  coups  de  marteau  ,  ilfor- 
geoitjinc  demie-reale  d'Hespaigne  de  deux  sols  et  six, 
sans  aûltre  artifice  de  feu  ny  de  fricasserie  :  aussi  que 
desja  je  m'estois  apperceu  que  de  tout  l'argent  que  je 
distribuois  aux  monstres  des  gens  de  pied ,  qui  se  font 
tous  les  moys,  et  de  celuy  que  l'on  paye  pour  les  ré- 
parations tous  les  dimanches,  qui  estoit  infini,  le  tout 
en  monnoye  française,  l'on  n'en  voyoit,  deux  jours 
après,  une  seule  espèce;  et  avoient  cours,  en  leur 
place,  sa  monnoye  et  celle  de  Flandres  et  de  Bour- 
goigne,  et  des  pays  circonvoisins.  Ce  garçon,  avant 
aller  au  supplice,  me  descouvrit  toute  leur  meschan- 
ceté  ;  qui  fut  cause  que  je  fyz  rompre  tous  leurs  four- 
neaulx,  et  pandre  tout  ce  que  je  peus  attrapper  de 
ceste  canaille.  Et  fault  bien  dire  que  le  cardinal  y 
sentoit  grand  prouffit  et  beaucoup  d'abbus,  veu  qu'il 
aifermoit  sa  monnoye  dix  mille  florins  du  Rhin  tous 
les  ans  :  qui  a  esté  l'un  des  plus  proufïitables  et  néces- 
saires règlements  que  j'aye  faict  en  mon  gouvernement 
depuis  que  m'en  avez  honoré,  et  qui  luy  doit  bien 
souvent  revenir  au  runge  (0  :  car  ce  n'est  pas  enrichir 
ung  Estât  d'en  énerver  douze  ou   quinze  mille  livres 
de  rente  par  an. 

«  Sa  troisiesme  plainte,  Sire,  est  qu'il  y  a  trois 
villettes  dépendantes  de  son  evesché,  Vich,  Moyen*» 

(')  Au  runge  :  à  ]a  pensée, 

vicli  et  Marsal  ,  assez  voisines  les  unes  des  aultres,  et 
sur  le  grand  chemin  de  Metz  et  de  Strasbourg,  et 
d'aultres  bonnes  villes  marchandes,  où  les  Bourgui- 
gnons, principalement  les  garnisons  de  la  duché  de 
Luxembourg,  venoient  faire  les  courses,  favorisez  des 
habitans  desdictes  villettes,  dedans  lesquelles,  après 
avoir  destroussé  les  marchands,  ils  venoient  départir 
leur  butin.  Dequoy  j'advertis  le  susdist  cardinal ,  le 
priant  d'y  commettre  quelque  honneste  gentilhomme 
qui  m'adver droit  fidèlement,  en  bon  et  fidèle  Fiançais, 
quand  il  y  auroit  gens  en  campaigne ,  pour  envoyer 
après,  et  y  donner  l'ordre  qui  y  seroit  nécessaire;  car 
il  ne  passoit  gueres  de  gens  par-là  qu'ils  ne  fussent 
volez.  Mais  il  me  fist  responce  que  son  esvesché  estoit 
en  pays  neutre,  et  qu'il  ne  vouloit  pas  offencer  la  neu- 
tralité ;  aussi  qu'il  seroit  mal  convenable  à  ung  esves- 
que  de  mesler  parmy  la  spiritualité  les  armes,  et  faire 
la  guerre.  De  quoy  je  m'irritai  de  telle  sorte,  que  je 
fis  incontinant  sortir  de  Metz  deux  compaignies  de 
gens  de  pied,  que  j'envoyay  à  Marsal  en  garnison,  et 
le  comte  de  Sault  avecques  sa  compaignie  de  chevaulx 
ligiers,  pour  y  commander  et  en  tout  ce  pays-là  -y  qui 
y  faict  si  bien  son  devoir,  que  l'on  n'entend  plus 
parler  de  ces  coureurs,  ny  voleurs.  Et  davantaige , 
ayant  faict  fortiffier  Marsal ,  comme  il  se  trouve  au- 
jourd'huy,  il  favorise  merveilleusement  la  descente 
des  levées  de  gens  de  cheval  et  de  pied  que  vous  faictes 
sortir  d'Allemaigne  pour  le  service  de  Vostre  Majesté; 
et  quant  ores  il  ne  me  serviroit  que  de  courtine  pour 
la  ville  de  Metz ,  si  l'Empire  se  vouloit  desbonder 
pour  la  recouvrer,  la  despense  que  je  y  ay  faicte  ne 
seroit  pas  inutile  ny  perdue  ;  et  quand  cela  advien- 

droit,  ce  qui  ne  peult,  car  je  suis  trop  aimé  et  respecté 
des  plus  grands  princes  de  l'Empire,  jecreverois  plus- 
tost  qu'aultre  que  moy  se  mist  dedans,  avec  promesse 
que  je  ose  bien  advancer  à  Vostre  Majesté  d'y  faire 
passer  quatre  bons  mois  à  une  armée  impériale  pre- 
mier que  d'y  estre  forcé,  pour  vous  donner  loisir  de 
mettre  sus  vos  forces,  et  pourveoir  à  tout  vostre  estât 
de  Metz  et  pays  messin  ,  et  empescher  ung  siège. 

«  Quant  à  sa  quatriesme  plainte ,  incontinant  qu'il 
deslogea  de  la  ville  de  Metz,  je  me  vins  camper  en 
son  palais  episcopal,  que  je  trouvai  si  clyapré,  luisant 
et  enrichy  de  peintures  contre  les  parois  et  vitres  des 
salles  et  chambres,  que  c'estoit  chose  très-belle  à  veoir. 
Mais  je  me  desdaigné  bien  fort  de  son  ingratitude, 
que,  jouissant  de  plus  de  soixante  mille  livres  de  rente 
des  bienfaicts  de  la  couronne  de  France,  et  qui  sont 
assiz  et  situez  dedans  vostre  royaume,  toutesfois  il  n'y 
avoit  une  seule  remembrance  de  nos  Roys,  non  pas 
unepovre  seule  fleur  de  lys;  mais  tout  estoit  remply 
d'aigles  à  double  teste,  avec  les  armes  d'Austricliesur 
leur  estomach  ;  item  les  armes  de  Lorrainne,  et  de 
quelques  seigneurs  des  Pays-Bas,  entre   aultres   du 
comte  d'Àiguemont,  escartelées  de  Lorrainne  ou  de 
Vaudemont.  Mais  ce  qui  plus  m'estonna,  fust  qu'en 
sa  galerie,  qu'il  nommoit  paradis,  les  portaicts  de 
cinq  ou  six  empereurs  y  estoient;  entre   lesquels  je 
choisis  celluy  de  l'Empereur  aujourd'huy  régnant, 
ennemy  juré  de  vostre  couronne  et  grandeur;  qui  fut 
cause  que  je  les  feis  tous  abattre  et  déchirer. 

«  C'est  en  somme,  Sire,  tout  ce  dont  le  cardinal  de 
Lenoncourt  se  peult  plaindre  de  moy,  que  je  soub- 
mets  au  jugement  de  Vostre  Majesté  et  de  toute  ceste 

très-illustre  et  incomparable  assistance.  Mais  je  vous 
supplie  très-humblement  vouloir  ordonner  qu'il  com- 
paroisse  en  ce  lieu,  pour  dire  plus  amplement  ses 
griefs  :  car  de  se  justiffîer  par  la  bouche  de  M.  le  car- 
dinal de  Lorrainne,  c'est  se  targuer  de  sa  grandeur, 
pensant  par  ce  moyen  mettre  le  di  oict  de  son  costé, 
sur  espérance  de  me  faire  perdre  la  parolle  ;  et  crois 
qu'en  ceste  intention  il  s'est  absenté  de  la  Cour,  car 
il  y  estoit  le  jour  que  je  y  arrivay  ;  et  encores  qu'il 
ne  soit  que  à  une  lieue  d'icy,  il  n'y  est  toutesfois  onc- 
ques  puis  venu  :  de  ceste  mesme  façon  il  s'est  banny 
de  la  ville  de  Metz  et  de  son  evesché.  » 

CHAPITRE  XXXV. 

Le  cardinal  de  Lenoncourt  quitte  la  Cour  et  se  retire  à  la 
Charité -sur- Loire. 

Alors  le  Roy  demanda  à  M.  le  cardinal  s'il  n'avoit 
eu  autre  subject  de  l'amener  au  conseil  que  cestuy-là  : 
qui  luy  respondit  que  Sa  Majesté  n'avoit  entendu  que 
Tune  des  parties.  «  Comment  !  réplique  lé  Roy,  vous 
voyez  qu'il  n'en  veut  pas  estre  cru ,  et  demande  que 
le  cardinal  de  Lenoncourt  comparoisse  :  »  et  s'ad- 
dressant  à  M.  le  chancelier,  luy  commanda  d'envoyer 
devers  luy  à  Barbais  le  sommer  de  se  trouver  demain 
au  conseil;  et,  pource  qu'il  estoit  de  qualité,  de  dé- 
puter quelque  noble  personne  pour  accompaigner 
l'huissier  du  conseil  qui  luy  signifieroit  cest  adjourne- 
ment;  et  qu'il  faisoit  bien  cognoistre  la  foiblesse  de 
son  droict  et  de  sa  cause ,  d'y  procéder  de  telle  fa~ 

con ,  et  ne  la  venir  poinct  deffendre  en  personne,  es- 
tant si  près  de  la  Cour  comme  il  estoit,  et  non  malade. 
Et  sur  le  champ  fuient  ordonnez  ung  maistre.des  re- 
questes  et  ung  secrétaire  du  Roy,  maison  et  couronne 
de  France,  pour  cest  effect.  Mais  Sa  Majesté',  avant 
se  lever  et  rompre  l'assemblée,  prononcea  bien  hault 
ces  mesmes  parolles  : 

«  J'advoue  et  approuve  tout  ce  que  M.  de  Vieille- 
ville  a  faict  par  cy-devant  en  son  gouvernement  de 
Metz,  et  déclare,  devant  toute  ceste  assistance,  qu'il 
ne  se  sçauroit  mieux  faire  en  une  charge  ;  car  toutes 
ses  actions  en  général  redondent  merveilleusement  au 
bien ,  prouffict  et  conservation  de  tout  mon  Estât  de 
de-là,  à  la  gloire  de  ma  couronne,  et  à  Tentretene- 
ment  de  la  confédération ,  intelligence  et  bonne  ami- 
tié que  j'ay  avec  les  princes  et  Estats  de  l'Empire.  » 
Cela  dict,  il  se  leva  comme  en  colère. 

Mais  M.  de  Vieilleville,  après  avoir  très-humble- 
ment remercyé  Sa  Majesté  d'ung  si  honorable  tesmoi- 
gnaige  de  ses  services  ,  la  supplia  de  s'arrester  ,  et 
d'entendre  encores  une  parolle  (ce  que  le  Roy  fist 
sans  se  rasseoir);  qui  estoit  que  le  cardinal  de  Lenon- 
court  ne  s'estoit  pas  du  tout  absenté  pour  le  regard 
des  plaintes  susdites,  mais  plustost  de  crainte  d'estre 
descouvert  en  si  bonne  compaignie  de  ses  actions  pri- 
vées et  domestiques ,  qui  estoient  aultant  desbordées 
et  dissolues  que  de  prélat  de  France  non-seulement , 
mais  surpassoient  fort  scandaleusement  la  pudicque 
modestie  requise  et  ordonnée  à  ceulx  de  son  bonnet, 
qu'il  reservoit  à  déclarer  avec  vérité  quand  il  corn» 
paroîtroit  en  ceste  assemblée.  Là-dessus  le  Roi  s'en 
va  ,  disant  qu'il  n'en  doubtoit  poinct,  et  qu'il  le  cog- 

noissoil  il  y  avoit  long-temps.  Mais  le  cardinal  de  Lof- 
rainne,  qui  avoit  entendu  le  tout,  deslogea  le  pre- 
mier, ayant  la  main  sur  l'estomach,  se  plaignant,  ou 
faignant  se  plaindre  de  sa  colicque. 

M.  Olivier,  chancelier  de  France,  qui  respectait 
fort  les  dignes  serviteurs  du  Roy,  principalement  ceulx 
de  grand  mérite,  et  de  telle  qualité  qu'estait  M.  de 
Vieilleville,  luy  dict  qu'il  venoit  de  recevoir  de  son 
Roy  ung  tel  et  si  grand  honneur  ,  qu'il  n'y  avoit 
prince  en  France  qui  n'eust  bien  désiré  d'estre  gra- 
tiffié  d'ung  pareil,  et  de  voit  bien  remarquer  et  se 
souvenir  à  jamais  d'une  si  heureuse  journée.  Et  afïin 
que  la  mémoire  ne  s'en  puisse  perdre,  il  commanda  au 
greffier  du  conseil  de  luy  despescher  en  bonne  forme 
l'arrest  ou  sentence  prononcée  par  la  propre  bou- 
che du  Roy  séant  en  son  conseil  d'Estat  et  privé,  que 
l'on  appelloit  en  ce  temps-là  Vcslroict  conseil,  et  qu'il 
y  vouloit  luy-mesme  apposer  son  attache  pour  le  va- 
lider davantaigç,  et  servir  d'approbation  d'un  acte  si 
nouveau,  et  non  encores  advenu  depuis  qu'il  estait 
constitué  en  Testât  de  chancelier.  Et  adjousta  ces  pa- 
rolles:  «  Mais  que  vous  ayez  cest  acte,  monsieur,  en 
forme  authentique,  comme  j'espère  le  vous  faire  déli- 
vrer demain,  signé  et  scelle,  vous'vous  pourrez  vanter 
de  deux  choses;  l'une,  d'avoir  de  belles  et  bonnes  ar- 
mes pour  vous  deffendre  contre  toutes  les  calomnies 
et  impostures  de  vos  ennemis;  l'autre,  que  ce  conseil 
s'est  tenu  au  grand  accroissement  de  vostre  honneur 
et  bonne  renommée,  et  à  la  confusion  de  ceulx  qui  la 
vous  pensoient  oster.  »  Après  ces  parolles  il  s'en  alla, 
et  avecques  luy  les  evesques ,  présidents  et  maistres 
des  requestes  qui  Tattendoient  selon  la  coustume;  car 

les  princes  et  aultres  grands  avoient  suivy  Sa  Majesté'. 

Ceulx  qui  estoient  ordonnez  pour  assister  l'huissier 
en  l'exécution  du  résultat  partirent  au  disner,  mais 
trop  tard  ;  car  le  cardinal  de  Lenoncourt  estoit  desja 
deslogé  de  son  abbaye  par  Fadvertissement  du  cardinal 
de  Lorraine,  et  retiré  à  Paris  en  toute  diligence;  qui 
fut  cause  qu'ils  revindrent  trouver  M.  le  chancelier,  qui 
se  courroucea  fort  asprement,  et  leur  commanda  d'al- 
ler jusques-là  pour  effectuer  leur  charge,  disant  qu'il 
ne  s'esbahissoit  plus  si  le  cardinal  de  Lorrainne  estoit 
sorty  le  premier  du  conseil  avec  sa  colicque. 

Ils  obéissent  au  commandement;  mais  parce  que  ces 
deux  cardinaux  avoient  des  picqueurs  à  relais  pour 
s'entre-advertir,  ils  ne  le  y  trouvèrent  plus;  et  sceu- 
rent  à  l'hostel  de  Rheims,  où  il  avoit  logé  et  couché 
une  nuict,  qu'il  estoit  allé  chez  son  frère,  le  comte 
de  Nantheuil,  qui  estoit  à  Nantheuil  sonbs  Dampmar- 
tin-en-Gouelle,  ung  très-plaisant  chasteau  en  son  as- 
siette, et  fort  superbement  basty.  Ils  donnèrent  jus- 
ques  là;  mais  s'estants  présentés  au  comte,  il  leur  dist 
qu'il  estoit  allé  traverser  la  campaigne,  pour  prendre 
la  poste,  et  se  retirer  droict  en  son  prieuré  de  La  Cha- 
rité-su r-Loyre.  Dequoy  ils  furent  fort  esbahys,  n'es- 
tants pas  toutesfois  d'advis  d'aller  après,  ny  de  passer 
outre  ;  mais  s'en  retournèrent  à  la  Cour  faire  leur  rap- 
port au  Roy,  à  M.  le  chancelier,  et  plusieurs  aultres 
des  plus  grands  du  conseil,  qui  tous  se  prindrent  à 
rire,  donnants  gaing  de  cause  à  M.  de  Vieilleville, 
puisque  sa  partie  adverse  refïusoit  la  lice.  La  risée 
augmenta  encores  davantaige  quand  ils  sceurent  qu'il 
vouloit  permuter  son  evesché  avec  M.  le  cardinal  de 
Lorrainne. 


*7 

Telle  fut  la  fin  de  la  dispute  d'entre  M.  le  cardinal 
de  Lenoncourt  et  M.  de  Vieilleville ,  qui  ne  fust  ja- 
mais advenue  si  on  eust  voulu  tollerer  toutes  les  gran- 
deurs, entreprises  et  remuements,  dont  le  susdit  car- 
dinal se  vouloit  authoriser  en  la  ville  de  Metz  et  en 
son  evesché,  et  faire  valeter  M.  de  Vieilleville. 

Cependant  M.  de  Gonnor  estoit  aux  escoutes  de  ce 
qui  réussiroit  de  ce  contraste ,  sur  l'espérance  que  la 
grandeur  de  M.  le  cardinal  de  Lorrainne,  qui  era- 
brassoit  à  vive  force  la  cause  de  son  confrère,  feroit 
débouter  M.  de  Vieilleville  de  son  gouvernement,  et 
par  ce  moyen  y  rentrer.  Mais  il  en  fut,  à  son  grand 
regret,  frustré,  encores  que  M.  le  connestable  et  tous 
messieurs  de  Guyse,  horsmis  le  cardinal  de  Guyse,  s'y 
fussent  favorablement  bandez.  Mais  le  serviteur  fidèle, 
accompaigné  d'entendement  et  de  valeur,  se  targue 
tousjours  contre  ses  malveillants  de  la  faveur  de  son 
maistre,  que  ses  braves  et  signalez  services  luy  ont 
aquise,  et  par  laquelle  il  dissipe,  renverse  et  faict 
fondre  en  ung  moment  tous  les  aguets,  conseils,  mo- 
nopolles  et  affronts  de  ses  ennemis.  Non  pas  que 
M.  le  connestable  fust  de  ce  nombre,  et  qu'il  luy 
voulust  aultrement  beaucoup  de  mal;  mais  seulement 
il  se  déplaisoit  de  ce  qu'il  tenoit  ce  gouvernement  par 
aultre  moyen  que  le  sien  :  car  telle  estoit  son  humeur, 
comme  nous  avons  dict  ailleurs,  qu'il  vouloit  qu'un 
chacun  fust  advancé  par  sa  faveur,  affin  que  tout  le 
monde  luy  eust  de  l'obligation,  et  que  ses  enfans,  dont 
il  avoit  nombre,  s'en  peussent  quelque  jour  prévaloir 
après  sa  mort. 

En  quoy  ils  estoient  tous  deux  bien  appoinctez.  Car 
si  le  Daulphin  eust  faict  donner,  sans  le  Roy,  le  plu? 

sublime  eslat  de  France  à  M.  de  Vieilleville ,  il  l'eust 
refïusé  tout  à  plat,  et  ne  l'eust  pris  si  cest  advantaige 
ne  luy  fust  venu  du  propre  mouvement  de  son  mais- 
tre  :  car  il  ne  vouloit  demeurer  à  personne  vivante 
obligé,  fors  à  celuy  d'où  luy  provenoit  l'honneur  et 
le  bien. 

CHAPITRE  XXXVI. 

Supplice  des  cordeliers  de  Metz  qui  avoienl  voulu  livrer  la 
ville  au  comte  de  Mesgue.  —  M.  de  Vieilleville  découvre 
au  comte  de  Sault  le  dessein  quil  a  de  lui  donner  sa 
seconde  Jîlle  en  mariage. 

Sur  la  fin  de  novembre  audict  an ,  M.  de  La  Chap- 
pelle-Byron  fist  courir  le  pacquet  qui  portoit  l'exécu- 
tion du gardien  et  des  vingt  cordeliers  que  nous  avons 
laissez  prisonniers  en  la  tour  d'Enfer;  qui  futtelle,  que, 
quand  ils  sceurent  que  M.  de  Vieilleville  estoit  aile'  à 
la  Cour,  ils  entrèrent  en  desespoir  de  leur  vie  ;  car  le 
sieur  de  La  Chappelle  ne  leur  avoitrien  promis,  et  ne 
pouvoient  ignorer  que  leur  procès  ne  fust  parfaict  et 
tout  instruict.  Et  ung  mercredy  au  soir  le  prevost 
leur  vint  dire  qu'ils  s'entre-confessassent ,  et  qu'ils  ne 
seroient  pas  le  lendemain  à  telle  heure  en  vie ,  et 
que ,  pour  cest  effect ,  affin  qu'ils  pensassent  en  leur 
conscience,  il  les  tiroit  hors  des  cachots,  les  laissant 
pesle-mesle  ensemble. 

Mais  au  lieu  de  cela  ,  le  prevost  retiré,  ils  commen- 
cèrent, comme  enraigez,  à  mauldire  le  gardien  et 

17. 

quatre  aultres  des  plus  anciens  desquels  il  s'estait  aidé 
pour  séduire  et  attirer  le  reste  à  son  entreprise,  car  ils 
dévoient  avoir  chacun  une  abbaye  ;  leur  disants  une 
infinité  d'injures  et  d'opprobres,  et  que  leur  mescbante 
et  dampnable  ambition  d'esti  e  evesques  et  abbez  les 
avoit  ruynez  et  perdus,  au  grand  scandale  de  leur 
ordre  et  profession  ;  puis  se  haulserent  tellement  de 
parolles  par  leurs  répliques,  que,  surmontez  décolère, 
les  saeze  bâtirent  tant  le  gardien  et  les  quatre,  que  le 
gardien  mourut  sur  la  place ,  et  les  quatre  furent  si 
oultrez,  qu'il  les  falut  mener  le  lendemain  en   une 
charrette  avecques  le  mort  au  supplice.  Et  furent  ainsi 
pendus;  ausquels  firent  compaignie  dix  aultres,  et  tous 
en  leurs  habits,  sans  oublier  le  froc.  Les  six  qui 'res- 
taient, parce  qu'ils  estaient  fort  jeunes,   et  comme 
novices,  firent  seulement  amande  honorable,  la  corde 
au  col ,  la  torche  ardente  en  la  main,  pieds  nuds  et  à 
genoux  durant  l'exécution  de  leurs  frères  et  compai- 
gnons,  puis  chassez  de  la  ville  avec  forban  (0 ,  et  ren- 
voyez aux  Pays-Bas  en  dire  les  nouvelles  à  la  royne 
de  Hongrie  :  et  fust  ceste  exécution  faicte  devant  leur 
couvent.  De  quoy  Sa  Majesté  fust  très-aï'se,  ne  se  pou- 
vant garder  de  hault  louer  la  prompte  diligence  de 
M.  de  Vieilleville  en  la  capture  du  gardien  ;  car  s'il 
s'en  fust  remis  en  quelque  aultre,  il   ne  luy   falloit 
qu'une  heure  pour  abbrazer  la  ville  et  mettre  son  en- 
treprise à  exécution;  disant  en  oultre  qu'il  n'oublie- 
roit  jamais  la  journée  des  embuscades,  pour  estre  la 
chose  la  plus  digne  et  mémorable  qui  soit  advenue  de 
trois  cents  ans  en  France,  tant  pour  la  très-saige  con- 
duicte  et  très-guerriere  ordonnance  qui  en  fut  faicte, 

(*)  Avee,  forban  :  avec  banissemenl, 

y 

que  pour  le  très-heureux  événement  d'icelle.  Mais  on 
ne  se  pouvoit  garder  de  rire  de  ceste  sorte  de  confes- 
sion, qui  tomba  en  proverbe  à  la  Cour;  car,  quand  on 
voyoit  paiges  ou  laquais  s'entre-gourmer,  on  disoit 
qiif  ils  se  confessoient  comme  les  cordeliers  de  Metz. 

Or,  par  les  chemins  de  Metz  à  la  Cour,  M.  de 
Vieilleville  se  descouvrit  à  M.  le  comte  de  Sault  du 
désir  qu'il  avoit  qu'il  épousast  sa  seconde  fille,  mada- 
moyselle  de  Vieilleville ,  l'une  des  filles  de  la  Royne  ; 
qui  en  fut  si  ravy  d'aise  et  de  joye ,  qu'il  luy  voua 
pour  jamais  toute  obéissance  et  service,  et  sans  qu'il 
avoit  entendu  que  M.  de  Duilly,  grand  senneschal  de 
Lorrainne  et  gouverneur  du  duc,  la  poui  chassoit  pour 
son  fils,  il  y  a  long-temps  qu'il  luy  en  eust  faict parler 
et  escrire. 

Arrivez  à  la  Cour  ainsi  unanimes  et  accordants  en 
mesme  conception,  quand  madamoyselle  de  Vieille- 
ville  vint  avec  la  gouvernante  des  filles  de  la  Royne 
saluer  son  père,  où  estoit  présent  le  comte  de  Sault, 
il  luy  en  jecta  quelques  parolles  à  la  traverse,  non  pas 
trop  pregnantes ,  mais  elles  estoient  assez  suffisantes 
pour  faire  penser  à  la  damoyselle,  qui  estoit  de  très- 
bon  esprit,  que  son  père  luy  presentoit  ung  serviteur. 
Et  dès-lors  en  avant  le  comte  de  Sault  alloit  sou- 
vent en  la  chambre  des  filles  de  la  Royne  visiter  sa 
maistresse,  se  mettant  en  despence,  et,  comme  Ton 
dict,  sur  le  bon  bout,  pour  se  faire  valoir;  car  de 
toutes  les  parties  qui  se  dressoient  à  la  Cour  parmy  la 
jeunesse,  comme  de  courses  de  bagues,  carrouzelles , 
à  la  paulme,  combattre  à  la  barrière,  et  d'aultres  exer- 
cices dont  les  jeunes  princes  et  seigneurs  se  donnent 
du  plaisir ?  il  estoit  toujours  des  premiers,  et  en  rap- 

portoit  souvent  le  prix  ;  et  en  ung  bal  royal  il  avoit, 
par  sa  disposition  et  bonne  grâce,  la  principale  vogue: 
aussi  qu'il  donna  entrée  à  la  Cour  à  une  sorte  dedance 
qui  s'appelle  la  volte  de  Provence ,  qui  n'y  avoit  ja- 
mais esté  dancée ,  laquelle  a  eu  depuis  grand  cours  jfer 
tout  le  royaume  :  encores  disoit-on  qu'il  Favoit  inven- 
tée ,  car  plusieurs  l'appelloient  la  volte  de  Sault,  où 
il  y  a  quelque  apparence ,  pour  l'éthimologie  du  mot  et 
des  traicts  qui  s'exercent  en  ceste  dance  :  car  l'homme 
et  la  femme  s'estants  embrassez  tousjours  de  trois  en 
quatre  pas,  tant  que  la  dance  dure ,  ne  font  que  tour- 
ner, virer,  s'entre-soubslever  et  bondir  ;  et  est  ceste 
dance ,  quand  elle  est  bien  menée  par  personnes  ex- 
pertes, très-agréable. 

Ainsi  se  passèrent  les  mois  de  novembre,  décembre, 
janvier  et  quasi  février,  horsmis  que  nous  sejournas- 
mes  à  Paris  environ  trois  sepmaines  pour  donner  or- 
dre à  beaucoup  d'affaires ,  principalement  de  procès 
d'assez  grande  importance  qui  furent  jugez  à  son  prouf- 
fict,  tant  pour  ce  que  le  droict  estoit  de  son  costé  que 
pour  les  lettres  que  le  Roy,  la  Royne,  M.  le  chance- 
lier et  d'aultres  escrivirent  en  sa  faveur. 

CHAPITRE  XXXVII. 

Madame  Claude  de  France  conseille  à  mademoiselle  de 
Vieilleville  d'épouser  le  fds  du  comte  de  Duilly ,  de  la 
maison  du  Châtelet. 

[i556]LEdixiesmede  février  audit  an,  nous  retour- 
nasmes  à  la  Cour,  où  estoit  arrivé  M.  de  Vaudemont 
dix  jours  auparavant,  qui  venoit  d'épouser  madamoy- 
selle  de  Nemours;  et  l'avoit  accompaigné  M.  le  grand 
senneschal  de  Lorrainne,  ayant  avec  luy,  sur  l'espé- 
rance cy-dessus  mentionnée,  M.  de  Duilly  son  fils.  Et 
pour  y  parvenir,  avant  partir  de  Lorrainne,  comme 
fin  et  ruzé,  il  avoit  passé  par  Metz  pour  faire  entendre 
à  madame  de  Vieilleville  beaucoup  de  choses  touchant 
le  mariage  de  leurs  enfants,  et  qu'il  en  avoit  desja  con- 
féré avec  M.  de  Vieilleville,  qui  avoit  remis  sa  responce 
à  quand  il  seroit  à  la  Cour,  et  qu'il  le  y  alloit  trouver 
exprès  pour  y  mettre  une  fin;  la  suppliant  d'escrire, 
par  son  fils  là  présent,  à  madamoy selle  de  Vieille- 
ville,  pour  avoir  seulement  l'honneur  de  luy  dire  de 
ses  nouvelles. 

Madame  de  Vieilleville,  qui  ne  rejectoit  nullement 
ceste  alliance,  mais  qui  ne  sçavoit  pas  aussi  ce  qui 
s'estoit  passé  entre  M.  son  mary  et  le  comte  de  Sault 
(car  il  estoit  si  peu  uxorieux  qu'elle  ne  sçavoit  jamais 
de  ses  secrets  que  la  dernière),  s'accorda  facilement 
à  la  demande  du  grand  senneschal,  et  donna  à  son 
fils  une  fort  favorable  lettre  qui  luy  servit  d'entrée.  Et 

dès  le  mesme  jour  de  son  arrive'e  à  la  Cour ,  il  la  vint 
présenter  à  madamoyseîle  de  Vieilleville,  et  sa  per- 
sonne quant  et  quant;  et  ne  passoit  jour  qu'il  ne  con- 
tinuast  son  service,  assisté  en  sa  poursuicte  de  plusieurs 
grandes  dames  et  princesses,  mesme  que  madamoy- 
seîle de  -Nemours  dist  à  madamoyseîle  de  Vieilleville, 
en  la  chambre  de  la  Roy  ne,  comme  en  riant,  qu'elle 
estoit  bien  aise  que  M.  de  Vaudemont  luy  avoit  faict 
amener  ung  honneste  serviteur  et  de  bonne  part;  la 
priant,  pour  le  respect  du  prince  qui  en  avoit  pris  la 
peine,  de  le  favorablement  traicter  et  le  préférer  à 
tout  aultre;  et  l'en  conjuroit  sur  la  nourriture  que 
toutes  deux  avoient  prise  ensemble,  trois  ou  quatre 
ans,  sous  une  mesme  maistresse:  car  elle  estoit  fille 
d'honneur  de  la  Royne,  qui  est  un  estât  réservé  aux 
princesses;  et  adjousta  encores  ces  parolles:  «  Souve- 
nez-vous, Vieilleville,  que  je  ne  vous  dis  pas  cecy  sans 
cause,  car  nous  pourrons  finir  nos  jours  ensemble, 
estant,  accordée  à  M.  de  Vaudemont,  comme  vous  sça- 
vez,  qui  me  mènera  bientost  en  Lorrainne;  et  je  scey 
bien  qu'il  est  déterminé  que  vous  prendrez  aussi  ce 
chemin  là.  » 

Enfin  à  nostre  arrivée  le  comte  de  Sault  trouva  ce 
rival,  qui  luy  estoit  une  très-poignante  espine  au  pied. 
Toutesfois  il  ne  perdist  couraige,  mais  suivoit  de  très- 
grande  ardeur  ses  coups,  fondé  sur  la  faveur  du  père. 
M.  de  Duilly,  d'aultre  part,  ne  s'endormoit  pas  en 
sentinelle,  ayant  ouvert  la  lettre  que  la  mère  escrivoit 
à  sa  maistresse. 

Cependant  les  parties  se  remectent  sus,  car  c'es- 
toient  les  jours  de  resjouissance  et  de  carnaval  :  les 
mascarades,  le  bal ,  courses  de  bagues  et  aultres  passe- 

temps  cy-dessus  que  la  jeunesse  invente  pour  la  re- 
cre'ation  des  dames,  n'y  furent  pas  espargnez.  M.  de 
Duilly,  qui  estoit  un  fort  honneste  jeune  seigneur  et 
très-agréable,  ne  fut  pas  des  derniers  pour  y  acquérir 
réputation,  car  pour  ung  jour  il  emporta  deux  ba- 
gues, et  donna  une  vive  attainte  à  la  troisiesme,  y  es- 
tant fort  adroit,  et  tout  de  mesme  à  la  dance;  car  il 
amena  le  premier  à  la  Cour  les  bransles  du  haut  Bar- 
rois,  qu'il  danceoit  d'une  merveilleuse  grâce  et  dispo- 
sition ;  et  altérèrent  un  peu  le  crédit  de  la  volte  de 
Provence;  car  le  Français  se  delecle  et  favorise  tou- 
jours  les  choses  nouvelles. 

En  somme,  ces  deux  compétiteurs  etcorrivaulxfai- 
soient  bien  grandes  et  extraordinaires  despences  en 
leur  poursuicfe;  et  ne  parloit-on  d'aultre  chose  à  la 
Cour  que  des  gaillardes  entreprises,  mascarades  et 
sumptueuses  collations  de  fruicts  rares  et  exquis,  et 
aultres  sortes  de  confitures,  des  braves  serviteurs  de 
madamoyselle  de  Vieilleville  :  en  quoy  ses  compai- 
gnes,  les  aultres  filles  de  la  Royne,  ne  perdoient  rien. 
Mais  on  ne  sçavoit  lequel  des  deux  l'emporteroit  :  tou- 
tesfois,  sur  ce  doubte,  madame  Claude  de  France,  se- 
conde fille  du  Roy,  qui  estoit  une  très-excellente  prin- 
cesse, donna  ung  terrible  revers  à  l'espérance  du  povre 
comte  de  Sault,  et  la  renversa  du  tout;  car  ayant  en- 
voyé quérir  madamoyselle  de  Vieilleville  par  ung 
matin  en  sa  chambre,  s'habillant  encores,  la  vint 
aboucher  de  ce  langaige  : 

«  Vous  sçavez,  Vieilleville,  comme  le  mariage  de 
M.  de  Lorrainne  et  de  moy  est  conclu  et  arresté,  et  que 
incontinant  que  le  Roy,  mon  seigneur  et  père,  aura 
donné  ordre  à  quelques  affaires  qui  luy  sont  de  très- 

grande  importance,  nous  irons  à  Paris  espouser,  sui- 
vant les  anciennes  cérémonies  que  l'on  observe  aux 
mariages  des  filles  de  Roy.  Et,  parce  que  je  me  trou- 
verois  toute  esgarée  en  pays  esloigné  du  mien,  et  de 
ce  doux  climat  de  France,  sans  m'y  veoir  accompai- 
gne'e  de  personnes  qui  fussent  de  ma  nation,  et  aus- 
quelles  je  me  peusse  fier,  j'ay  faict  choix,  en  mon 
eueur,  de  six  damoyselles  françaises  pour  y  vivre  et 
mourir  avec  moy,  desquelles  vous  estes  la  première  ; 
car  je  vous  aime  d'une  si  cordiale  affection,  qu'il  m'est 
impossible  de  jamais  vous  oublier  ;  y  estant  conviée , 
pour  vostre  lionneste  modestie  et  aultres  belles  vertus 
qui  reluysent  en  vous;  ayant  la  Royne,  ma  dame  et 
mère,  remarqué  entre  les  aultres  perfections  dont  vous 
estes  douée,  une  qui  est  bien  rare  en  toutes  vos  com- 
paignes,  pour  laquelle    elle  vous  loue  grandement, 
et  en  estes  bien  avant  en  ses  bonnes  grâces;  qui  est 
que  vous  n'estes  poinct  subjecte   à  faire   des  affaite- 
ries ,  comme  la  pluspart  d'elles  font  ;  et  vostre  langue 
n'a  jamais  semé  ny  dressé  des  querelles  parmy  les  da- 
mes ny  seigneurs  et  jeunesse  de  ceste  Cour,  comme 
les  leurs.  Vous  sçavez,  Vieilleville,  de  qui  je  veulx 
parler  ;  et  auparavant  que  Pasque  soit  passée  vous  en 
verrez  renvoyer  plus  d'une  demie-douzaine  chez  leurs 
parents,  avec  honte,  entre  aultres  deux,  qui  ont  -esté 
si    impudentes  et    mal  advisées,  d'avoir   ozé    parler 
d'ung  grand  prince  et  d'une  honnestè  dame  et  de  grand 
estât,  qui  est  toutesfois  une  fort  femme  de  bien  et  d'hon- 
neur ;  croyez  que  vous  en  orrez  parler  bientost  à  leur 
confusion.  Cependant,  Vieilleville,  affin  que  vous  n'ayez 
poinct  de  regret  de  passer  vos  ans  à  mon  service,  vous 
ne  serez  pas  marrie  si  je  vous  dis  que  je  vous  ay  desja 

faict  coucher  sur  Testât  de  ma  maison,  qui  a  este'  dresse 
depuis  huict  jours ,  en  qualité  de  ma  première  dame 
d'honneur,  vous  jurant  en  foy  de  princesse  que  la 
Royne ,  ma  dame  et  mère ,  vostre  bonne  maisti  esse , 
me  l'a  ainsi  commandé  ;  qui  a  faict  grand  tort  à  mon 
affection;  car  je  voulois  que  vous  tinssiez  ce  grade  de 
mon  propre  motif.  A  ceste  cause,  je  vous  veulx  bien 
prier  de  ne  rien  promettre  au  comte  de  Sault,  que 
bien  à  poinct,  car  vous  estes  vouée  ailleurs;  et  si  vous 
alliez  en  Provence,  tous  nos  desseings  et  volontés  re- 
viendroient  à  néant,  et  aurions  toute  nostre  vie  re- 
gret, la  Royne  et  moy,  de  vous  avoir  tant  aimée.  » 
Et  là  dessus,  elle  se  leva,  et  la  vint  baiser,  estant 
toute  preste  de  sortir  de  sa  chambre  pour  aller  au  le- 
ver de  la  Royne  sa  mère. 

Il  ne  fault  poinct  demander  de  quelle  allaigresse  et 
contentement  madamoyselle  de  Vieilleville  receut 
ceste  faveur  :  et  lu  y  baisant,  avec  une  fort  humble  et 
basse  révérence,  la  main,  luy  va  respondre  de  ceste 
façon,  et  aux  propres  termes  qui  s'ensuivent: 

«  Madame ,  je  ne  sçaurois  assez  dignement,  ny  avec 
trop  d'humilité,  vous  remercier  de  la  très-honorable 
élection  qu'il  vous  a  plu  faire  de  vostre  très-humble 
servante;  et  ce  qui  m'oblige  de  mourir  à  vostre  service, 
est  que  de  vostre  propre  volonté,  et  sans  vous  en  avoir 
jamais  sollicitée,  ny  employé  vivante  ame  pour  cest 
eliect,  il  vous  est  souvenu  de  m'eslever  en  ung  si  su- 
blime grade,  et  me  préférer  à  ung  grand  nombre 
d'aultres  de  plus  grand  mérite  que  je  ne  suis,  et  aus- 
quelles  vous  estes  plus  obligée  ;  ne  vous  ayant  jamais 
faict  service  qui  vous»  y  ait  deu  attrayer  ;  et  ne  scey  à 
qui  je  doy  attribuer  ceste  mienne  si  heureuse  fortune, 

qu'à  voslre  debonnaireté  premièrement,  puis  au  ciel, 
qui  par  son  influence  m'a  tant  daigne'  béatifiïer. 

«  Quant  au  comte  de  Sault,  madame,  je  ne  puis 
nier  que    je    ne  luy  sois   grandement  obligée;  mais 
Dieu,  par  sa  grâce,  m'a  si  bien  assistée  jusques  icy , 
que  je  suis  encores  maistresse  de  mon  cueur,  avec  as- 
seurance  que  je  vous  donne,  en  foy  de  damoyselle 
d'honneur  et  de  fille  de  bien,  qu'il  ne  sortira  jamais 
promesse  de  ma  bouche  que  celle  que  mon  père  y 
aura  mise  :  mais  je  vous  veulx  bien  confesser  une  vé- 
rité'; que  son  intention  est  que  je  l'espouze,  l'ayant 
amené  exprès  de  Metz  pour  en  faire  une  resolution  ; 
et  parce  qu'il  n'y  a  plus  que  dix  jours  de  nopees,  car 
nous  approchons  de  caresme-prenant,  il  a  délibéré 
de  me  faire  fiancer  devant  trois  jours.  Vostre  Altesse 
sceit  assez  que  je  n'oserois  y  contredire  :  à  ceste  cause, 
affin  que  vous  ne  soyez  frustrée  de  vostre  desseing,  ny 
inoy  privée  du  plus  grand  heur  qui  me  pourroit  ja- 
mais arriver,  je  vous  supplie  très-humblement,  ma- 
dame, et  de  tout  mon  cœur,  de  vouloir  faire  rompre 
ce  coup,  affin  que  la  maistresse  et  la  servante  soient 
de  ce  très-heureux  abouchement  unanimement  con- 
tentes en  leurs  espérances  et  désir.  » 

CHAPITRE  XXXVIII. 

Le  Roi  approuve  le  conseil  de  madame  Claude  sur  le  mariage 
de  mademoiselle  de  Vieilleville  avec  le  fils  du  comte  de 
Duilly. 

La  princesse  ayant  ceste  parolle  fust  extrêmement 
resjouye,  et  la  rebaisa  fort  et  ferme,  luy  disant  qu'elle 
alloit  trouver  la  Roy  ne  pour  y  mettre  la  dernière  main  : 
et  arrivée  en  sa  chambre,  luy  descouvrit  tous  les  pro- 
pos de  madamoyselle  de  Vieilleville,  sans  rien  oublier. 
Toutes  deux  de  ce  pas  vont  trouver  le  Roy,  et  entrè- 
rent tous  trois  au  cabinet.  La  conclusion  de  ce  colloque 
fust  d'envoyer  quérir  M.  de  Vieilleville,  pour  en  sça- 
voir  promptement  toute  sa  conception.  Et  estant  en 
la  présence  de  Leurs  Majestés,  le  Roy  luy  demanda 
qu'il  luy  dist,  en  saine  conscience,  ce  qu'il  avoit  pro- 
mis au  comte  de  Sault.  Lequel  respondit  que ,  puis- 
qu'il luy   avoit   accordé   ung   lieutenant-général  au 
gouvernement  de  Metz,  en  son  absence,  aux  gaiges 
de  cent  escus  par  mois,  il  avoit  choisy  le  comte  de 
Sault  pour  le  pourveoir  de  cest  estât;  et  oultre  ce,  luy 
promettoit,  soubs  le  bon  vouloir  de  Sa  Majesté,  ayant 
faict  bon  service  deux   ou  trois  ans,   une  place  de 
gentilhomme  de  la  chambre  des  ordinaires,  à  trois 
cents  francs  par  quarte  (0  ,  et  sa  compaignie  de  cent 
chevaulx  ligiers  entretenue,  que  l'on  murmuroit  de- 

(0   Par  quatre  :  par  quartier 

voir  estre  bientost  cassée ,  ou  pour  le  moins  reduicte 
à  cinquante. 

Sur  quoy  Sa  Majesté  répliqua  qu'il  enthérinoit  et 
confirmoit  tout  présentement  ses  promesses  ;  et  or- 
donna que  les  brevets  et  lettres  à  ce  nécessaires  fussent 
sur  le  champ  dépeschées.  Mais  il  luy  demanda  s'il  luy 
avoit  aussi  promis  sa  fille  :  à  quoy  il  fistresponce  qu'il 
ne  luy  avoit  pas  encores  donné  la  parolle ,  bien  l'avoit-il 
entretenu  d'une  grande  espérance,  et  que  le  mariage 
s'en  pourroit  conclurre  ;  hault  louant  l'extraction  ,  les 
biens ,  la  valeur  et  les  aultres  vertus  du  comte  de  Sault , 
et  qu'il  penseroit  fort  bien  loger  sa  fille. 

Mais  la  Roy  ne  repartit  incontinant  là-dessus,  disant 
qu'elle  voyoit  bien  qu'il  ne  se  souvenoit  plus  de  la 
lettre  qu'il  luy  avoit  escrite  par  sa  fille ,  quand  il  la 
luy  envoya  pour  estre  à  son  service  :  «  car,  dist-elle, 
la  mesme  lettre  que  je  garde  encores  contient  que  vous 
me  la  donniez  pour  jamais,  et  que  vous  espériez  tant 
de  ses  bons  services ,  qu'elle  ne  sortiroit  poinct  de  mes 
mains  que  je  ne  l'eusse  bien  pourveue,  et  que  vous  en 
remettiez  du  tout  en  ma  discrétion  et  bonté  acoustu- 
mée  envers  les  filles  d'honneur  et  de  maison  desquelles 
le  service  m'est  agréable  ;  qui  est  cause  que ,  suivant 
vostre  lettre  et  en  recognoissance  de  ses  bons  ser- 
vices, je  l'ay  mariée  au  fils  du  grand  senneschal  de 
Lorraine ,  qui  vous  en  a  aultrefois  parlé ,  de  la  maison 
duquel  vous  en  savez  si  bien  la  portée  et  extraction 
qu'il  ne  m'est  besoing  de  vous  en  rien  esclairer  davan- 
taige.  Bien  vous  diray-je  seulement  que  vostre  gendre 
est  héritier  d'ung  fils  du  duc  de  Lorrainne,  et  que 
vostre  fille  est  première  dame  d'honneur  delà  mienne  ; 
et  que  si  je  ne  l'eusse  cogneue  fort  honneste  et  saige , 

je  ne  l'eusse  pas  préférée  à  plus  de  dix  aultres  qui  m'en 
ont  faict  prier  par  bien  grandes  princesses  ;  aussi  que 
je  scey  bien  qu'elle  est  fort  agréable  à  madite  fille.  Et 
affin  que  vous  ne  pensiez  pas  qu'en  cela  j'aye  forcé  sa 
volonté,  demandez-le  à  ma  fille  que  voilà,  et  le  lan- 
gage qu'elle  luy  a  teint  encores,  de  fraische  mémoire, 
à  ce  matin.   » 

La  princesse  va  incontinant  réciter  tout  le  collocque 
qui  s'estoit  passé  entre  elles  deux  la  mesme  matinée, 
et  adjousta  que ,  quand  la  Royne  ne   s'en  mesleroit 
poinct',  la  luy  demandant,  elle  s'asseure  tant  de  son 
honesteté  que  pour  rien  il  ne  la  luy  vouldroit  reffuser. 
M.    de  Vieilleville ,  voyant  tant  d'honneurs  et  de 
louanges  faictes  à  sa  fille,  ne  sceust  aultre  chose  res- 
pondre,  après  les  avoir  très  humblement  remerciez , 
sinon  que,  puisque  la  vie  ,  les  biens  et  tous  les  moyens 
du  père,  qui  leur  est  naturel  subject  et  très- humble 
serviteur,  sont  en  leur  disposition ,  il  ne  falloit  plus  qu'ils 
revocquassent  en  doubte  ce  mariage;  mais  il  supplioit 
Leurs  Maj estez  de  faire  entendre  au  comte  de  Sault 
qu'il  se  faisoit  de  leur  authorité  absolue;  ce  que  le  Roy 
luy  promist  exécuter.  Et  des  le  jour  mesme,  l'ayant  en- 
voyé quérir,  luy   dist  qu'il  luy  accordoit  tout  ce  que 
M.  de  Vieilleville  luy  avoit  promis,  et,  en  sa  faveur, 
sans  attendre  trois  ans  de  service,  luy  donnoit  tout 
présentement  un  g  estât  de  gentilhomme  de  sa  chambre 
à  cent  francs  par  mois ,  et  outre  ce  ,  sçaichant  la  des- 
pence qu'il  avoit  faicte  au  pourchas  de  Vieilleville,  lui 
donnoit  deux  mille  escus  pris  en  son  espargne  ;  mais 
il  luy  defïèndit  d'y  plus  rien  prétendre,  caria  Royne, 
sa  bonne  maistresse,  l'avoit  mariée  en  Lorrain  ne ,  pour 
vivre  et  mourir  avec  leur  fille,  qu'ils  ont  accordée, 

comme  il  sçait,  avec  le  duc,  et  y  es  Ire  en  estât  de  pre- 
mière dame  d'honneur. 

CHAPITRE  XXXIX. 

Mademoiselle  de  J  ieillevillc   épouse  le  fils  du  comte   de 

Uuillj. 

Le  povre  comte ,  à  ceste  nouvelle  autliorizée  de  ce 
commandement  royal ,  demeura  fort  troublé  en  son 
esprit  ;  mais  ,  balanceant  les  présents  et  faveurs  que  luy 
avoit  moyennez  ceste  poursuite,  il  se  remyt,  comme 
ayant  juste  occasion  de  se  contenter.  Et  ayant  faict  en 
diligence  despescher  ses  brevets,  mandements,  lettres 
de  retenue,  et  touché  son  argent,  il  se  retira  en  Pro- 
vence ,  après  avoir  remercyé  Leurs  Majestez  et  M.  de 
Vieilleville,  pour  ne  veoir  poinct  la  ruine  de  son  ame  ; 
aussi  qu'il  sçavoit  bien  que  la  jeunesse  de  la  Cour  ne 
se  pourroit  passer,  car  c'estoient  les  jours  de  caresme- 
prenant ,  de  luy  donner  quelques  algarades  du  chap- 
peau  de  Saulge  et  d'aultres  risées.  Mais  avant  partir  il 
quicta  à  M.  de  Vieilleville  la  lieutenance  du  gouver- 
nement de  Metz,  celuy  de  Marsal,  et  renoncea  avec 
serment  de  jamais  plus  revenir  ny  approcher  du  pays 
de  Lorrainne.  Ainsi  nous  perdismesce  gentil  seigneur, 
où  nous  eusmes  un  indicible  regret,  car  il  nous  estoit 
à  tous  fort  utile  auprès  de  nostre  maistre. 

Quant  à  madamoiselle  de  Vieilleville,  dès  le  soir 
de  la  mesme  journée  elle  fut  fiancée ,  en  la  chambre  de 
la  Roy  ne  sa  maistresse,  avec  M.  de  Duilly,  fils  unique 

de  M.  le  grand  sennesclial  de  Lorrainne,  et  gouverneur 
du  duc,  par  l'archevesque  de  Vienne  (0,  grand  aul- 
mosnier  de  France  ;  où  se  trouva  une  fort  grande 
compaignie  de  princes  et  princesses,  et  grands  sei- 
gneurs et  dames  :  dequoy  il  ne  fault  doubler ,  puis- 
que le  Roy  et  la  Pioyne  y  assistèrent  avec  les. deux 
excellentes  princesses,  les  infantes  Elizabeth  et  Claude 
de  France,  leurs  filles. 

Finalement,  le  mardy  devant  celuy  que  Ton  ap- 
pelle gras ,  M.  de  Vaudemont,  oncle  de  M.  Charles, 
duc  de  Lorrainne,  et  gouverneur  de  tout  son  Estât, 
espousa  madamoyselle  de  Nemours ,  où  M.  le  duc  son 
neveu  et  tous  messieurs  deGuyse  se  mirent  en  ung  très- 
riche  et  merveilleux  appareil  pour  honorer  les  nopces; 
car  ce  n'est  que  une  mesme  race  et  parenté,  d'un  nom 
et  de  mesmes  armes.  Mais  sur  tout  estoient  admirables 
les  princesses  et  aultres  grandes  dames ,  en  leurs  atours 
et  richesses  de  pierreries  de  toutes  sortes  de  valeurs, 
et  aultres  parures  de  vestements  de  toile  d'or  et  d'ar- 
gent ',  car  leurs  esclaii s  ,  rayons  et  treluisements  nous 
esblouyssoient  et  humoient  la  veue,  principalement 
au  bal  après  soupper,à  la  lueur  des  flambeaux  dont 
la  grande  sale    estoit  garnie.  Les  de'esses  et  nymphes 
du  temps  passe',  si  fabuleusement  ce'le'brées  par  les 

(')  L'archevesque  de  Vienne.  Charles  de  Marillac  étoit  alors  arche- 
vêque de  Vienne  ;  mais>  il  ne  paroît  pas  que  ce  prélat  ait  jamais  été 
grand  aumônier  de  France:  cette  charge  ne  fut  possédée,  sous  le 
règne  de  Henri  II ,  que  par  Bernard  de  Ruthye ,  abbé  de  Pontlevoy  , 
qui  mourut  le  iermai  i556,  et  ensuite  par  Louis  de  Brézé,  évêque  de 
Meaux,  qui  en  prit  possession  le  Ier  de  juin  de  la  même  année,  et  qui 
mourut  à  Paris  le  i5  septembre  1 585. 

Voyez  Gallia  Christiana  et  l'Histoire  généalogique  des  grands  offi- 
ciers de  la  couronne. 

27.  18 

poètes,  n'y  eussent  osé  comparoir,  car  elles  eussent 
perdu  leur  lustre,  tant  pour  les  beautez  que  pour 
toutes  aultres  dyapreures  dont  les  dames ,  par  grand 
désir  et  curiosité  de  paroistre  ,  se  sçavent  embellir. 

Mais  ce  qui  enrichit  et  décora  merveilleusement  la 
feste,  fut  M.  le  duc  de  Nemours,  qui  fîst  sa  bande  à 
part ,  au  nombre  de  vingt  seigneurs  et  gentilshommes 
d'honneur  et  de  marque ,  qui  estoient  si  excellemment 
acoustrés,  que  tout  le  monde  en  fust  incrediblement 
ravy.  Et  se  souvenant  de  la  recousse  qu'avoit  faicte 
M.  de  Vieilleville  de  sa  personne  au  siège  d'Yvoy,  il 
le  choisit  des  premiers  de  sa  trouppe  ;  et  parce  qu'il 
estoit  sur-intendant  général  des  cérémonies  de  toute 
îa  nopce ,  comme  frère  aisné  de  l'espouzée,  il  voulut 
qu'au  festin  royal  il  fust  du  rang  des  princes  à  table  , 
et  à  son  costé;  car  jamais  personne  ne  s'assied  vis-à-vis 
des  princes  ,  estant  tousjours  la  place  de  l'escuyer 
tranchant  réservée.  Ce  que  Sa  Majesté  eust  fort  agréa- 
ble ;  encores  dîsoit-on  qu'il  avoit  commandé  audict 
duc  de  Nemours  d'ainsi  le  faire.  Dequoy   plusieurs 
bien    grands  ,  se   trouvant   au-dessoubs ,   s'estomac- 
querent  bien  fort,  entre  aultres  l'admirai  de  Chastil- 
lon  et  toute  la  nyée  (0  des  connestablistes,  qui  ne 
s'estimoient  pas  moins  que  tiercelets  de  princes,  comme 
les  comtes  de  Vantadour,  de  Thurenne,  de  Candale , 
de  Foix  ,  de  Tande  et  de  Villars;  mais  force  leur  fut 
d'avaller  ceste-là ,  ou  se  lever  de  table  ;  aussi  qu'ils 
sçavoient  bien  que,  en  antiquité  d'illustre  extraction 
et  grandeurs  d'alliances,  il  n'en  cédoit  pas  ung.  Toute 
la  journée,  au  reste  ,  se  passa  en  courses  de  bagues, 

(l)  La  nyée  .    la  parenté. 

mascarades,  dances  et  infinis  aultres  passe-temps. 
Le  jeudy  ensuivant,  M.  de Dnilly  etmadamoysellede 
Vieilleville  espouzerent  \  où  il  n'y  eust  comme  rien  de 
changé,  caries  mesmes  acoustrements  des  seigneurs  et 
dames  leur  servirent,  avec  un  peu  de  déguisement.  Mais 
leRoy  courut  la  bague  ce  jour-là  jusques  à  huict  courses, 
ce  qu'il  n'avoit  pas  faict  aux  nopces  de  M.  de  Vaude- 
mont.  Dequoy  les  maisons  de  Lorrain  ne  et  de  Guyse  se 
formalizerent  grandement ,  bien  esbahys  de  ce  que  Sa 
Majesté  n'avoit  pas  tant  honoré  les  nopces  de  l'oncle 
futur  de  sa  seconde  fille  :  toutesfois  leur  courroux 
n'esclata  gueres  plus  avant,  se  souvenants  de  la  faveur 
que  le  père  de  la  mariée  avoit  receue  aux  nopces  dudit 
sieur  de  Vaudemont,  en  la  préséance  du  festin  royal, 
mais  jugèrent  fort  aisément ,  et  bientost ,  par  deux  tels 
et  si  favorables  traicts,  que  Sa  Majesté  l'affection n oit 
beaucoup. 


CHAPITRE  XL. 

M.  de  Vieilleville  propose  au  Roi  de  faire  bâtir  une  cita 

délie  à  Metz. 


Toutes  nopces,  festins,  resjouyssances ,  pompes  et 
aultres  luxes  de  la  feste  de  desbauche  passées,  M.  de 
Vieilleville  voulut  regarder  aux  affaires.  Et  pour  y 
commencer  il  supplia  Sa  Majesté,  dès  le  jeudy  d'après 
les  Cendres,  de  luy  vouloir  donner  audience  sur  quel- 
ques  remonstrances  qu'il  avoit  à  luy  faire  touchant 

18. 

Testât  de  Metz;  ce  que  Sa  Majesté  luy  accorda  en 
l'instant.  Et  estant  entrez  au  cabinet  seulets,  M.  de 
Vieilleville  luy  proposa  qu'il  avoit  projecté  le  plan 
d'une  citadelle  qu'il  estoit  nécessaire  de  faire  cons- 
truire audict  Metz ,  pour  raisons  qu'il  luy  feyst  bien 
amplement  entendre  ;  desquelles  les  plus  pregnantes 
estoient  pour  retrancher  premièrement  la  despence 
excessive  qui  s'y  faisoit  en  l'entretenement  des  gens  de 
pied  et  de  cheval ,  qui  revenoit  à  plus  de  quarante 
mille  francs  par  mois  :  car  des  vingt-quatre  compai- 
gnies  de  gens  de  pied  qui  y  sont  ordinaires,  il  suffiroit, 
la  citadelle  bastie,  d'y  eh  avoir  huict  ;  et  pour  toute 
cavalerie,  il  se  contentoit  de  sa  compaignie,  qui  estoit 
une  belle  espargne  de  saeze  compaignies  de  gens  de 
pied,  et  de  cent  chevaulx  ligiers,  et  de  cent  harque- 
buziers  à  cheval ,  que  Sa  Majesté  pourroit  casser  ou 
employer  ailleurs ,  selon  l'occurrence  des  affaires. 

Puis  la  supplioit  de  considérer  que  une  ville  sans 
chasteau  ou  citadelle ,  comme  est  celle  de  Metz ,  n'est 
jamais  assurée  en  sa  garde  ;  car  s'il  survenoit  quelque 
sédition  populaire ,  ou  contre  la  garnison ,  ou  bien 
une  furieuse  mutinerie  entre  les  compaignies,  ou 
contre  le  gouverneur  mesme  ,  s'il  n'a  quelque  lieu 
seur  de  retraicte  il  est  en  dangier  de  sa  vie,  et  la  ville 
d'estre  perdue  :  remonstrant  là-dessus  une  infinité  de 
raisons  et  d'aultres  mesnagements ,  que  Sa  Majesté 
gousta  fort  bien  ,  et  les  eust  très-agréables,  disant  qu'il 
estoit  très-nécessaire  d'y  remédier,  et  bientost. 

M.  de  Vieilleville,  très-aise  de  ceste  parolle,  qui  ne 
la  demandoit  pas  meilleure  pour  ce  commencement , 
luy  monstra  incontinant  le  plan  de  la  citadelle ,  qui 
fut  le  comble  de   son  contentement,   car  il   n'avoit 

jamais  veu  chose  pareille  ;  et  après  la  luy  avoir  bien 
déchiffrée  par  ses  bastions,  bouleverts,  courtines,  pla- 
teformes, flancs,  casemattes,  ravelines  ,  ruffiennes,  et 
aultres  traicts  de  fortiffications  requises  en  ung  si  ex- 
cellent chef-d'œuvre,  le  Roy  luy  dist  qu'il  ne  seroit 
jamais  à  son  aise  qu'il  ne  l'eust  veu  parfaicte ,  et  qu'il 
n'y  espagneroit  nullement  la  despence ,  quand  elle 
devroit  revenir  à  ung  million  d'or. 

Sur  quoy  M.  de  Vieilleville  répliqua  qu'elle  ne 
cousteroit  pas  ung  million  de  francs,  qui  est  moindre 
despence  des  deux  parts  ;  et  sans  les  églises  de  reli- 
gieux et  de  nonnains,  ensemble  de  deux  parrochiales , 
et  d'environ  deux  cents  cinquante  maisons  qu'il  fault 
achepter,  il  la  vouldroit  rendre  toute  complette  et  en 
deffences  pour  cinq  cents  mille  francs  ;  mais  puisqu'il 
l'entreprend,  il  veut  jecter  tous  les  habitans  dehors, 
et  y  faire  multiplier  une  peuplade  française  pour 
oster  tout  soupçon  et  dormir  en  seureté  et  bon  repos. 

Langaige  qui  rendit  le  Roy  encores  plus  jaloux  ;  mais 
sa  joie  redoubla  quand  il  adjousta  ces  mots  :  «  Pensez- 
vous,  Sire,  que  la  royne  de  Hongrie  et  les  moynes 
eussent  entrepris  ce  tradiment  s'il  y  eust  eu  une  cita- 
delle? car  pour  néant  et  envain  achepte-t-on  une  ville 
si  le  chasteau  ou  la  forteresse  qui  y  commande  n'est 
vendue  quant  et  quant.  Et  affin  ,  Sire,  que  l'on  He 
pense  poinct  que  je  vous  mette  en  despence  mal-à- 
propos  et  sans  une  très-urgente  et  forcée  occasion ,  il 
plaira  à  Vostre Majesté  commander  que  l'on  assemble 
le  conseil  pour  en  délibérer  :  mais  le  plutost  sera  le 
meilleur,  car  il  n'est  désormais  temps  que  je  m'en  re- 
tourne >  et  je  ferai  veoir  à  toute  la  compaignie  l'hon- 
neur, le  prouffict  et  la  très-grande  commodité  que 

ceste  citadelle  apportera  au  bien  de  vostre  service,  et 
comme  elle  vous  rendra  redoutable  à  toutes  les  villes 
de  deçà  le  Rhin  ;  mais ,  qui  plus  est,  elle  mettra  hors 
d'espérance  tous  les  Estats  d'Allemaigne ,  princes  et 
villes  ,  de  jamais  plus  réincorporer  à  l'Empire  les  trois 
eveschez  de  Metz,  Thoul  et  Verdun ,  que  vous  en  avez 
par  la  force  de  vos  armées  énervées. 

Il  ne  se  peult  exprimer  de  quelle  joye  et  allaigresse 
Sa  Majesté  receut  ces  dernières  parolles,  ausquelles 
elle  va  promptement  respondre  qu'il  se  falloit  bien 
garder  de  remettre  cela  au  conseil,  car  il  ne  seroitpas 
en  sa  puissance  de  luy  former  ung  double  :  «  D'aul- 
tant,  dist-il,  que  mon  compère  (parlant  de  M,  le 
connestable  )  s'y  opposeroit  formellement  ^  comme 
aussi  feroit  mon  cousin  le  duc  de  Guyse  :  car  ils  sont 
tous  deux  après  pour  trouver  deux  ou  trois  millions 
d'or  pour  aller  en  Italie  conquester  le  royaume  de 
Naples,  par  une  intelligence  que  nous  avons  avec  le 
Pape  d'aujourd'huy,  qui  est  néapolitain  et  de  la  mai- 
son  de  CarafFe,  que  son  neveu  le  cardinal  de  Caraffe 
a  mise  en  avant;  et  si  nous  pouvions  honnestement 
rompre  la  trefve  qui  est  entre  le  roy  d'Hespaigne  et 
moy,  mon  armée  seroit  bientost  en  campaigne,  de  la- 
quelle doibt  estre  chef  mondict  cousin  de  Guyse.  A 
ceste  cause  il  nous  fault  chercher  ung  expédient  de 
trouver  deniers  ailleurs  qu'en  mon  espargne;  car  ré- 
solument je  veulx  faire  depescher  ceste  citadelle;  et; 
tout  bien  considéré,  je  n'en  saiche  poinct  de  plus  à 
main  que  d'aller  à  Paris,  où  j'ay  de  bons  serviteurs, 
qui  me  fourniront  du  soir  au  lendemain  quatre  ou 
cinq  cents  mille  francs  :  et  tenez  la  chose  secrette,  car 
dès  aujourd'huy  je  feray  bruyre  mon  parlement  de  ce 

lieu  pour  m'y  acheminer  lundy ,  ne  fust-ce  que  pour 
donner  loisir  de  nettoyer  ceste  maison,  en  laquelle  il 
y  a  plus  de  huict  mois  que  nous  séjournons.  » 

CHAPITRE  XLI. 

M.  de  Vieilleville  retourne  a  Metz  avec  une  grosse  somme 

d'argent. 

Ceste  délibération  ainsi  arrestée  fut  tout  aussi -tost 
exécutée  ;  car  la  Cour  deslogea  le  lundy  ensuivant 
pour  aller  à  Paris,  où  elle  arriva  le  mardy  \  et  dès  le 
mesme  jour,  sans  rumeur  ny  aultre  bruict,  le  Roy 
feist  venir  parler  à  luy  le  premier  président  de  la  cour 
de  parlement,  magistrij  aultrement  le  maistre;  le  se- 
cond président,  Saint- André;  deux  riches  marchands, 
Marcel  et  Aubret  ;  avec  lesquels  Sa  Majesté  commu- 
niqua environ  deux  heures,   et  à  part,   sans  aultres 
tesmoings  que  M.  le  chancelier,  le  trésorier  des  par- 
ties-casuelles,  le  secrétaire  des  commandements,  l'Au- 
bespine,  et  le  procureur  gênerai  du  Roy  en  sa  cham- 
bre des  comptes,  Moulinet,   là   peult-estre   appeliez 
pour  valider  les  choses  de  ce  prest,  à  la  seureté  des 
presteurs  ;    lesquels    apportèrent    à    Sa  Majesté ,    le 
lundy  ensuivant ,  cinq  cents  mille  francs  en  or  ;  de  la- 
quelle somme  en  furent  délivrez  à  M.  de  Vieilleville 
quatre  cents  mille,  qui  les  mist  entre  les  mains  de  Ro- 
bert et  René  du  Moulinet ,  frères  dudit  procureur  gé- 
néral, qui  estoient  fort  expérimentez  au  maniement 
des  finances,  et  fidèles  comptables;  l'un  pour  tréso- 

rier  général  des  réparations  et  fortifications  de  Metz , 
Thoul  et  Verdun,  l'aultre  pour  trésorier  de  l'extraor- 
dinaire des  guerres  en  tous  ces  pays-là.  Sur  laquelle 
somme  se  dévoient  faire  les  monstres  des  garnisons 
desdictes  trois  villes,  payer  les  pensions  des  princes 
d'AHemaigne,  colonels  et  reitermestres ,  capitainnes 
de  lansquenets,  truchements  et  interprètes  en  la  lan- 
gue germanique,  et  tous  aultres  serviteurs  et  agents 
occultes  tirants  pensions  de  Sa  Majesté  audict  pays  : 
oultre  ce,  deux  mille  escus  pour  M.  de  La  Chappelle- 
Byron ,  pour  le  recompenser  de  la  despence  et  ser- 
vices qu'il  avoit  faicts  au  gouvernement  de  Metz ,  et 
quatre  mille  escus  de  présent  que  Sa  Majesté  faisoit  à 
M.  de  Vieilleville  ;  puis  du  reste  commencer  à  payer 
les  maisons  qui  estoient  en  l'enceinte  de  la  citadelle, 
et  en  jecter  les  fondements. 

Ceste  belle  et  notable  somme  touchée,  et  ainsi  or- 
donnée, M.  de  Vieilleville,  très-content,  commencea 
à  minuter  ses  adieux  :  et  prenant  congé  du  Roy,  Sa 
Majesté  luy  commanda  de  revenir  après  avoir  donné 
l'ordre  requis  à  toutes  choses  en  son  estât  de  delà , 
comme  il  avoit  accoustumé,  et  selon  la  parfaicte  fiance 
qu'il  avoit  en  luy,  mais, puisque  le  comte  de  Saultluy 
avoit  quicté  sa  lieutenance ,  il  le  prioit  de  commettre 
en  sa  place  le  sieur  de  Sennecterre ,  et  qu'il  luy  sou- 
vinst  qu'il  le  luy  donnoit.  Ce  que  M.  de  Vieilleville 
accepta,  avec  promesse  de  le  favorablement  traicter. 
Et  après  tous  nos  adieux  nous  prismes  à  grande  joye 
et  lyesse  la  routte  de  Metz  ,  par  nous  tant  désirée,  en- 
cores  plus  par  ceulx  qui  nous  y  attendoient  il  y  avoit 
plus  de  trois  mois,  et  ausquels  nostre  si  longue  de- 
meure apportoit  ung  merveilleux  ennuy. 

Arrivez  à  Saint-Dizier,  M.  de  Vieilleville  despes- 
cha  un  courrier  devers  M.  de  La  Chappelle-Byron 
pour  les  escorter,  et  semblablement  defïëndre  aux  ca- 
pital unes  de  faire  aulcuns  préparatifs  pour  sa  récep- 
tion ;  et  qu'il  ne  permette  a  personne  de  sortir  pour 
venir  audevant  de  luy  \  et  par  la  mesme  dépesche , 
prioit  M.  d'Espinay  et  M.  de  Guy  encourt  de  faire  le 
semblable  :  ce  qui  fustfort  respectueusement  observé, 
encoresque  Ton  eust  bien  délibéré  de  faire  merveilles, 
car  il  apportoit  dequoy  contenter  tout  le  monde  ,  oul- 
tre  l'extrême  joye  que  chacun  recevoit  de  son  retour, 
qui  estoit  inespérée  à  plusieurs. 

Ainsi  nous  arrivasmes  à  Metz  sans  bruict,  fanfares, 
ny  aultres  desbauches  de  resjouissances ,  hormis  de 
l'harquebuzerie  qui  triompha  par  les  rues  ;  mais  il  n'y 
fut  pas  tiré  une  seule  canonade  :  ainsi  avoit- il  esté 
ordonné. 

Après  le  parlement  de  M.  de  La  Chappelle-Byron , 
qui  fut  le  sixiesme  jour  de  nostre  arrivée,  M.  de  Vieil- 
leville entendit  aux  affaires,  et  ordonna  .des  monstres 
de  toutes  les  garnisons  des  trois  villes,  Metz,Thoul 
et  Verdun,  et  de  Marsal,  et  aultres  places  et  chas- 
teaux  de  son  gouvernement ,  ausquels  on  devoit  trois 
mois.  Puis  despescha  gens  en  Allemaigne,  pour  por- 
ter les  pensions  susdictes.  Cela  faict,  il  commencea, 
avec  les  ingénieurs,  à  faire  aligner  et  tirer  le  cordeau 
pour  la  citadelle  :  où  il  y  eust  bien  du  plaisir,  princi- 
palement quand  il  fallut  mettre  la  première  pierre  au 
fondement  du  premier  boulevart ,  qui  fut  nommé 
Henry.  Ce  que  M.  de  Vieilleville  défera  à  M.  d'Espi- 
nay, qui  usa  de  grandes  libéralités  envers  les  ingé- 
nieurs et  massons. 

CHAPITRE  XLII. 

Nouvelle  conspiration  pour  livrer  la  ville  de  Metz  aux 

Impériaux. 

Il  fut  très-necessaire  à  M.  de  Vieilleville,  pour  le 
service  du  Roy,  de  haster  son  parlement  de  la  Cour, 
et  d'arriver  à  Metz  de  bonne  heure  \  car  le  mois  ne 
passa  point  qu'il  ne  descouvrit,  par  ung  soupçon  que 
Dieu  luy  mist  en  l'esprit ,  une  terrible  entreprise  que 
deux  soldats  avoient  fort  dextrement  tramée;  dont  l'un 
se  nommoit  Combci,  parlant  bon  hespaignol;  eti'aul- 
tre,  Vaubonnet;  tous  deux  natifs  de  Provence,  et  lan- 
cespessades  de  la  compaignie  du  capitainne  de  La 
Mothe-Gondrin.  Eulx,  indignez  de  ce  que  M.  de  Vieil- 
leville avoit  faict  rompre  sur  la  roue  leurs  frères,  s'ap- 
percevant  que  M.  de  La  Chappelle  n'estoit  pas  trop 
vigilant  en  la  garde  de  sa  ville,  s'ayderent  plus  hardi- 
ment de  l'occasion  de  son  absence;  et,  pour  se  venger 
de  cest  opprobre,  et  exterminer,  si  Dieu  l'eust  permis, 
sa  femme,  ses  enfants  et  toute  sa  race,  ils  s'adressèrent 
secrètement  au  comte  de  Mesgue  pour  exécuter  leur 
tradiment,  et  luy  mettre  la  ville  de  Metz  entre  les 
mains,  mais  avec  les  ouvertures  et  raisons  si  pertinen- 
tes (  car  ils  estoient  braves  soldats  et  expérimentez 
guerriers),  que  le  comte  y  adjousta  une  grandissime 
foy,  fondée  aussi  sur  le  juste  mescontentement  de  la 
honteuse  et  cruelle  mort  de  leurs  frères,  et  pour  ung 
forfaict,  ainsi  qu'ils  luy  firent  entendre,  qui  pou  voit 

bien  passer,  sinon  par  grâce,  attendu  leur  mérite,  au 
moins  par  une  mort  clandestine  et  secrette  en  la  pri- 
son, ou  à  toute  rigueur,  par  la  corde  seulement;  car 
il  n'estoit  question  que  d'ung  violement  de  fille  qui 
en  faisoit  exercice  et  coustume  ;  mais  la  principale 
charge  estoit  que  ce  fut  la  nuict,  et  que  tous  deux  la 
bâtirent  tant,  en  cest  effect,  jusques  à  lui  couper  le 
nez ,  qu'elle  s'écria  de  telle  sorte  qu'elle  donna  l'a- 
larme si  haulte  par  toute  la  ville,  que  M.  de  Vieille- 
ville  monta  luy-mesme  à  cheval,  tous  les  capitainnes, 
tant  de  cheval  que  de  pied  prindrent  les  armes,  et 
toute  la  ville  en  rumeur  et  en  trouble  ;  lesquels,  prins 
sur  l'heure,  furent  le  matin  rouez  sans  aultre  forme  de 
procès. 

Le  comte,  pour  s'en  asseurer  davantaige,  encores 
qu'il  peut  bien  juger  à  leur  langaige  et  indignation 
qu'il  n'y  avoit  ny  fard  ny  simulte,  leur  dist,  après  les 
avoir  remercyez  de  leur  bonne  volonté',  qu'il  ne  pou- 
voit  rien  conclurre  là-dessus  quils  n'en  eussent  con- 
fère' avec  la  royne  de  Hongrie.  Comba  s'offre  fort  li- 
brement d'y  aller,  auquel  le  comte  donna  un  fort  bon 
guyde;  et  Vaubonnet  s'en  retourna  à  Metz  pour  en- 
tretenir ses  praticques,  et  fortifier  tousjours  ceste  né- 
gociation. De  quoy  il  advertissoit  toujours  le  comte, 
qui  s'estoit  approché  exprès  à  Théonville,  distant  seu- 
lement de  quatre  lieues  de  Metz,  pour  la  certitude  des 
advis  et  seureté  de  leur  messaiger,  qui  étoit  un  tam- 
bour de  leur  compaignie,  nommé  le  Balafré. 

Comba  de  retour  trouva  le  comte  de  Mesgue  à 
Théonville,  luy  présenta  les  lettres  de  la  royne  de 
Hongrie ,  responsives  à  celles  qu'il  luy  avoit  portées 
de  sa  part  ;  et  après  avoir  discouru  ensemble,  et  la  fidé- 

lité  jurée  d'une  part  et  d'aultre,  Comba  s'en  rêva  à 
Metz  avec  douze  cents  escus  de  présent  à  luy  faicts  par 
la  Royne,  desquels  il  achepte  une  maison  en  laquelle 
luy  et  Vaubonnet  tiennent  taverne  pour  loger  gens 
ettrafficquer  en  tout  païs  (car  nous  estions  en  trêves), 
et  retirer  soldats  propres  à  leur  faction.  Ils  avoient  dé- 
mené ceste  négociation  environ  mois  et  demy  aupara- 
vant l'arrivée  de  M.  de  Vieilleville  ,  allants  et  venants 
en  toute  liberté  de  Metz  à  Théonville,  par  eau  et  par 
terre,  avec  de  la  marchandise,  sans  que  personne  s'en 
doubtast  ny  apperceust  ;  et  apportoient  à  M.  de  La 
Cliappelle-Byron ,  qui  leur  donnoit  passeports  favora- 
bles, souvent  des  présents.  Et  estoit  ceste  marchandise  si 
bien  enfilée,  que  le  comte  de  Mesgue  fut  deux  fois  en 
habit  dissimulé  à  Metz,  logé  chez  les  galants,  qui  le 
menèrent  comme  leur  parent ,  et  soubs  la  faveur  de 
leur  crédit,  sur  les  remparts,  et  avec  un  ingénieur  qui 
revisa  très  bien  l'endroict  de  l'escalade  et  la  longueur 
qui  estoit  nécessaire  poui  les  eschalles.  Que  si  les  forces 
que  devoit  envoyer  la  royne  de  Hongrie  eussent  esté 
prestes,  la  ville  sans  doubte  estoit  perdue.  Mais  il  y 
en  avoit  plusieurs  qui,  se  souvenants  de  la  journée 
des  embuscades ,  mettoient  l'entreprise  en  doubte  et 
difficulté,  différants  non-seulement  d'y  entrer  et  mon- 
ter à  cheval ,  mais  en  descourageoient  les  aultres  :  tant 
leur  estoient  apprehensibles  les  ruses  de  M.  de  Vieille- 
ville  ,  encorés  qu'il  fust  absent. 

Or,  venons  maintenant  au  soupçon  de  M.  de  Vieille- 
ville,  qui  luy  fut  comme  divinement  inspiré,  et  fut 
tel,  que  demandant  au  capitainne  La  Mothe-Gondrin 
pourquoy  il  entretenoit  des  soldats  en  sa  compaignie 
en  grade  de  lancespessades ,  qui  est  le  premier  honneur 

des  vieilles  bandes  françaises,  et  permettre  qu'ils  tinssent 
taverne  et  hostellerie,  et  si  c'estoit  l'honneur  qu'il  de- 
voit  porter  aux  armes  que  de  les  mecquaniquer  et 
avillir  de  telle  façon;  car  il  estoit  fort  indécent,  voire 
incompatible,  que  tout  soldat  ayant  commandement 
de  préférence  aux  bandes  exerceast  une  si  vile  et  ab- 
jecte vacation ,  et  telle  que  un  capitainne  de  pionniers 
ne  vouldroit  pas  quasi  tolérer. 

A  quoy  le  capitainne  La  Mothe-Gondrinrespondit: 
«  Depuis  que  leurs  frères  furent  exécutez  sur  la  roue, 
ils  ont  perdu  couraige  de  suyvre  les  armes  -,  mais  pre- 
mier que  de  les  quicter  ils  cherchent  le  moyen  de  s'en- 
richir ,  afin  que  se  voyant  au-dessus  de  la  pouvreté, 
en  laquelle  ils  sont  naturellement  nez,  car  ils  sont  de 
basse  condition,  ils  les  pourront  abandonner  du  tout 
et  se  marier  en  ceste  ville,  suy  vant  la  délibération  qu'ils 
en  ont  faicte,  ainsi  qu'ils  me  l'ont  protesté,  me  priants 
de  leur  laisser  tirer  la  paye  encores  trois  ou  quatre 
mois;  ce  que  je  ne  leur  ay  peu  reffuser,  ayants  faict 
beaucoup  de  services  en  ma  compaignie,  et  signalez 
soldats  comme  ils  sont,  et  desquels,  pour  vous  con- 
fesser toute  vérité,  monsieur,  je  tire  beaucoup  de  com- 
moditez  ;  car  ils  me  font  crédit,  et  à  leurs  compaignons, 
attendants  les  monstres,  en  nos  nécessitez.  » 

CHAPITRE  XLIIL 

Comment  cette  conjuration  fut  découverte. 

Quand  M.  de  Vieilleville  entendit  qu'ils  estoient 
frères  de  ceux  qu'il  avoit  fait  exécuter  avant  aller  à  la 
Cour ,  il  se  persuada  incontinant  qu'il  y  avoit  de  la 
fourbe  soubs  ceste  tavernerie,  et  qu'ils  vouloient  faire, 
soubs  ce  prétexte,  quelque  meschanceté  :  qui  fut  cause 
que,  sans  rumeur  ny  aultre  bruit,  continuant  par  le 
vouloir  de  Dieu  en  ceste  opinion,  il  envoya  quérir 
secrettement  Comba,  auquel  il  dit  que,  parce  qu'il 
pari  oit  bon  espaignol ,  il  le  vouloit  envoyer  en  quelque 
lieu  pour  faire  un  bon  service  au  Roy,  et  que  tout  pré- 
sentement il  vînt  avec  lui  afFin  d'estre  instruict  de  ce 
qu'il  avoit  à  faire,  et  que  son  argent  et  son  cheval  es- 
toient tous  prests.  Cela  dict,  il  sort  de  sa  chambre,  et 
de  ce  pas  le  mené  au  logis  du  capitainne  de  sa  garde , 
Beaucbamp,  sans  estre  snyvi  de  personne. 

Arrivez  là-dedans ,  il  oste  les  armes  à  Comba ,  di- 
sant au  capitainne  Beau  champ  qu'il  le  lye  et  attache 
sur  un  banc,  attendant  les  fers,  et  que  sur  sa  vye  ame 
vivante  ne  saiche  qu'il  soit  prisonnier,  mais  qu'il  en 
face  bonne  garde  ;  puis  s'en  retourne  l'ayant  dispensé 
de  venir  plus  au  logis  faire  sa  charge,  et  qu'il  se  pas- 
sera deux  ou  trois  jours  de  son  service.  Et  me  com- 
manda d'aller  dire  à  Vaubonnet  qu'il  n'attendît  poinct 
son  compaignon  de  quatre  jours,  car  onl'avoit  envoyé 

en  quelque  lieu  pour  un  exprès  et  important  service, 
et  qu'il  n'en  fust  poinct  en  peine. 

On  pourra  veoir  par  ce  trait  et  ce  qui  s'ensuict,  non 
sans  grand  estonnement,  comme,  par  un  jugement  oc- 
culte de  Dieu,  d'une  seule  oppinion  conçue  quasi  à  la 
volée  on  peult  tirer  lumière  et  toute  vérité,  mesme 
sans  la  force,  d'une  chose  que  l'on  pense  estre  bien 
cachée  et  secrette,  et  par  un  accident  miraculeux  et 
inopiné  ;  car  le  laquais  deBeauchamp,  qui  estoit  frère 
du  tambour  Balaffré ,  qui  avoit  veu  par  la  serrure 
de  la  porte  attacher  Gomba,  court  en  toute  diligence 
en  advertir  son  frère,  parce  qu'il  les  voyoit  souvent 
ensemble. 

Le  Balaffré,  par  une  tremblante  componction  de 
conscience,  vient  au  logis  de  M.  de  Vieilleville,  et 
demande  à  parler  à  lui  en  secret  pour  chose  d'impor- 
tance ;  ce  qui  lui  est  accordé  :  et ,  estants  seulets  ,  il  se 
jecte  incontinant  à  ses  pieds ,  lui  demandant  pardon 
de  la  faulte  qu'il  avoit  faicte  d'avoir  esté  sept  fois  à 
Théonville ,  de  la  part  de  Gomba ,  porter  lettres  au 
comte  de  Mesgue ,  et  qu'il  prenne  garde  à  soi ,  car  il 
y  a  grande  intelligence  entre  eulx  d'eux,  et  y  a  des 
forces  qui  marchent  pour  surprendre  la  ville.  Et  luy  dé- 
clara ouvertement  toute  la  négociation  de  ses  voyaiges, 
et  les  niesmes  et  propres  termes  ausquels  le  comte  de 
Mesgue  et  Gomba  estoient  demeurez  sur  la  dernière 
depesche.  Ce  qui  servit  grandement  à  de  M.  Vieilleville 
pour  endormir  le  comte,  ainsi  qu'il  se  verra  cy  après. 

M.  de  Vieilleville  luy  respond  que  l'ordre  y  est 
desja  donné,  et  qu'il  tient  l'un  des  marchands  prison- 
niers. Mais  il  luy  demande  d'où  luy  vient  ceste  confes- 
sion si  volontaire,  ou  du  regret  d'estre  trahistre  à  son 

Roy,  ou  s'il  en  a  esté  adverty  par  quelqu'un.  Il  res- 
pond  :  «  De  tous  les  deux,  car  c'est  une  trop  grande 
meschanceté  de  trahir  son  Roy  et  sa  patrie  :  »  et  que 
son  frère,  qui  est  lacquais  du  capitainne  Beauchamp, 
le  vient  d'advertir  qu'il  avoit  vu  lyer  Comba  sur  un 
banc.  Et  encores  que  M.  de  Vieilleville  cogneust  bien 
que  la  tremeur  de  l'advertissement  de  son  frère  l'avoit 
fait  venir  à  ceste  repentance ,  il  ne  laisse  toutesfois  de 
le  caresser,  et  luy  pardonne  sa  faulte  en  l'embrassant; 
et  pour  tesmoignaige  de  sa  parolle,  luy  met  ung  assez 
riche  rubys  dedans  le  doigt ,  qu'il  tira  du  sien ,  avec 
promesse  qu'il  luy  faict  de  le  faire  devenir  de  tambour 
enseigne;  mais  qu'il  s'en  asseure,  en  foi  de  gentil- 
homme d'honneur  et  de  bien  ;  aussi  qu'il  luy  falloit 
bien  se  comporter  en  l'affaire  où  il  le  vouloit  employer 
pour  le  service  du  Roy,  en  toute  fidélité,  et  estre  fort 
secret  ;  et  qu'en  somme  il  le  feroit  courir  une  très- 
riche  fortune,  et  plus  heureuse  qu'il  n'eust  jamais 
espéré. 

Le  Balafré  se  prosterne  encores  à  genoulx,  se  sou- 
mettant à  la  plus  cruelle  mort  du  monde  s'il  y  faict 
faulte.  «  Doncques,  dist  M.  de  Vieilleville,  tu  as  esté 
devers  le  comte  de  Mesgue  de  la  part  de  Comba;  il 
faut  que  tu  y  retournes  de  la  mienne;  mais  garde 
bien  de  dire  le  lieu  où  il  est,  et  fais  bonne  myne  ;  et 
si  tu  m'en  rapportes  responce,  je  te  jure  encores  une 
fois  que  je  te  tiendray  promesse,  et  tu  le  verras,  a 
Alors  il  le  mené  chez  le  capitainne  Beauchamp. 

Et  entrez  en  la  chambre  où  estoit  Comba  prison- 
nier, le  seul  Beauchamp  avecques  eulx,  M.  de  Vieil- 
leville dist  à  Comba  :  «  Si  tu  eusses  esté  aussi  homme 
de  bien  que  le  Balaffré  que  voilà ,  de  venir  recognois- 

tre  ta  faulte,  j'avois  bien  la  puissance  de  te  la  remet- 
tre ;  car  tu  ne  doubtes  point  que  je  ne  soye  comme 
roy  en  ce  païs ,  qui  donne  la  vie  et  la  mort  comme  il 
me  plaist  ;  et,  suivant  ce  pouvoir  d'authorité  absolue, 
et  ma  seule  conception,  j'avois  délibéré  de  te  faire  don- 
ner la  question  la  plus  roidde  que  jamais  endura  thrais- 
tre,  attainct  et  convaincu  du  crime  de  leze-majesté;  de 
quoy  tu  es  exempt  pour  cette  heure  ,  puisque,  par  re- 
pentance ,  il  m'est  venu  confesser  son  forfaict  et  accu- 
ser ta  meschanceté;  mais  si  tu  veuîx  que  je  te  face 
miséricorde,  escry  présentement  au  comte  de  Mesgue 
ce  que  je  te  dirai;  mais  garde  bien  de  contrefaire  ton 
escriture,  car  je  scey  que  tu  escrisbien,  ayant  été  autre- 
fois clerc  suivant  la  cour  de  parlement  de  Provence  à 
Aix.  » 

CHAPITRE  XLIV. 

Fausse  lettre  écrite  au  comte  de  Mesgue  par  un  des  conjurés, 
— Réponse  du  comte  de  Mesgue  à  cette  lettre. 

Comba  voyant  le  Balaflfré,  son  messaiger  ordinaire, 
se  prosterne  à  genoux,  les  larmes  aux  yeux,  et  de- 
mande pardon,  le  suppliant  de  lui  dicter  ce  qu'il 
veult  escrire,  et  qu'il  le  fera  sans  fraude  ny  desguyse- 
ment,  se  submettant  à  la  mort.  Alors  M.  de  Vieilleville 
commencea  ainsi  sa  lettre,  suivant  le  stile  que  le  Ba- 
laffré  luy  avoit  découvert  : 

«  Monsieur,  tout  notre  faict  va  bien,  et  ne  sommes 
27.  19 

nullement  descouverts,  encores  que  le  Regnard  soit 
revenu  en  sa  thasniere  ;  et  n'en  demandons,  mon  com- 
paignon  et  moi ,  pour  la  vengeance  de  nos  frères  et 
toute  aultre  recompense,  que  la  peau,  ainsi  que  m'a- 
vez promys.  Mais  faites  incontinant  acheminer  votre 
bergerie  par  la  voye  que  vous  dira  nostre  fidel  amy 
présent  porteur,  et  vous  verrez  de  belles  choses;  car 
les  trente  bergers  que  j'ai  ici  ne  demandent  que  où 
est-ce,  et  leur  tarde  merveilleusement  qu'ils  n'em- 
ployent  leurs  houlettes.  Faictes-moi  tout  incontinent 
responce.  Je  veois  tous  les  jours  le  galant,  qui  ne  se 
doubte  de  rien  ;  aussi  n'y  a-t-il  cheval  en  Flandres,  ny 
en  France,  qui  ait  meilleure  bouche  que  mon  com- 
paignon  et  moi;  et  faisons  bonne  myne.  Adieu,  mon 
bon  seigneur  ,  votre  serviteur  fidel  que  vous  cog- 
noissez.  » 

Le  BalafFré  s'en  va  avec  ces  mots,  instruict  de  toutes 
les  façons  qui  se  peuvent  désirer  ny  penser  en  une  si 
sccrette  et  importante  affaire,  et  surtout  luy  apprand 
le  chemin  que  le  comte  de  Mesgue  et  ses  trouppes  doy- 
vent  prendre,  affin  de  n'estre  poinct^ descouverts;  et, 
luy  recommandant  bonne  myne,  luy  mect  six  escus 
en  la  main  pour  son  voyaige,  encores  qu'il  n'y  eust 
que  quatre  lieues,  et  l'embrasse  avec  continuation  de 
ses  promesses. 

Le  BaiaîFré  desloge,  fort  altier  en  son  ame  de  tant 
de  faveurs,  et  vient  trouver  secrettement,  à  l'accous- 
tumée,  le  comte  de  Mesgue,  qui  le  reçut  alaigrement. 
«  Et  bien,  dit-il,  cher  amy,  comme  vont  toutes  cho- 
ses? »  L'autre  répond  :  «  Il  ne  tient  qu'à  vous  que  vous 
n'estes  dedans  :  lisez.  »  Et  demande  :  «  Où  sont  les 

troupes?  —  Elles  marchent,  respond  le  comte,  et  peu- 
vent estre  de  cette  heure  en  lieu  que",  demain,  envi- 
ron minuit,  elles  seront  rendues  à  Metz;  car  elles  ne 
marchent  que  la  nuit.  —  Bon!  dit  le  Balafiié;  mais  il 
faut  qu'elles  prennent  ung  tel  et  tel  chernyn,  car  c'est 
le  plus  court,  et  c'est  hors  de  la  découverte  de  deux 
petits  châteaux  qui  ne  sont  gueres  csloignez  du  chernyn 
que  voulez  prendre ,  ausquels  il  y  a  des  soldats  de 
Metz  en  garnison. — C'est  très-bien  advisé ,  dit  le 
comte,  et  suis  de  cet  advis.  »  Et  tout  en  l'instant  depes- 
cha  un  homme  de  cheval  pour  les  en  advertir  et  les  y 
guyder.  «  11  ne  reste  doncques  plus  ,  dist  le  BalafFré , 
que  de  faire  responce ,  affin  que  je  m'en  retourne  en 
diligence  pour  donner  moyen  à  vos  bons  serviteurs 
d'apprester  toutes  choses  et  vous  recevoir  comme  nous 
le  désirons;  qui  est  très-aise',  car  on  ne  se  doute  de 
rien  ;  aussi  sommes-nous  en  trêves.  » 

Là-dessus  le  comte  l'embrasse  et  caresse  merveil- 
leusement, car  il  ne  trouvoit  lien  de  changé  ny  en  la 
lettre  ny  en  sa  myne.  11  fait  responce,  lui  donne  de 
l'argent  ;  et  après  avoir  1  epeu  remonte  à  cheval  et  ga- 
loppe. 

Il  présente  la  responce  à  M.  de  Vieilleville ,  qui 
estoit  telle  :  «  Mon  cueur,  j'ai  receu  vos  lettres  par  le 
cher  amy  :  Dieu  soit  loué  que  tout  va  bien  :  il  est  au- 
jourd'huy  mardy;  vous  aurez  toute  la  bergerie  à  la 
mynuict  d'entre  mercredy  et  jeudy.  Tenez  toutes 
choses  prestes,  ayant  trouvé  non-seulement  bon,  mais 
tres-necessaire,  que  l'on  prenne  le  chernyn  qu'il  nous 
a  enseigné.  Quant  à  la  peau  du  Regnard,  elle  ne  vous 
peult  faillir;  mais  sa  thesniere  et  tout  ce  qu'il  eut  ja- 
mais dedans  vous  est  voué  et  donné,  sur  la  damna- 

tion   de  mon   ame  :  et  adieu ,   mon  parfaict  amy.  De 
par  le  régent  de  Luxembourg.  » 

M.  de  Vieilleville ,  après  avoir  loué  le  Balaffre  de  ce 
grand  et  fidèle  devoir,  et  réitéré  toutes  promesses ,  lui 
defFendit  de  rien  descouvrir  à  ame  vivante,  et  sur- tout 
de  n'aller  jamais  devers  Comba  s'il  ne  le  y  menoit  ; 
mais  lui  commanda  d'aller  au  logis  de  Vaubonnet, 
l'entretenir  toujours,  et  boire  avec  les  trente  soldats 
travestis  en  paysants  et  cachez  leans  ,  et  faire  bonne 
myne  à  l'accoustumée,  et  respondre,  s'il  lui  deman- 
doit  de  Comba  qu'il  estoit  allé  en  quelque  lieu  d'où 
il  reviendroit  bien  riche,  car  c'estoit  pour  le  service 
du  Roy  ;  ce  que  le  Balaffre  promist  d'exécuter  en  toute 
fidélité.  Quant  au  lacquais  son  frère ,  M.  de  Vieille- 
ville  le  faisoit  tenir  prisonnier,  au  desceu  de  tout  le 
monde,  aux  prisons  de  l'evesché,  ne  saichant  en  façon 
quelconque  la  cause  de  son  emprisonnement  ny  de 
par  qui. 

CHAPITRE  XLV. 

Autre  lettre  au  comte  de  Mesgue  par  un  des  conjurés.  — 
Lettre  du  comte  à  M.  de  V  ieilleville  qui  lui  fait  réponse. 
Mesures  prises  par  M.  de  P  ieilleville  pour  faire  tomber  le 
comte  dans  une  embuscade. 

Cela,  ordonné  en  toute  fiance  et  seureté,  il  s'advisa 
encore  d'une  grande  ruse  pour  mieulx  couvrir  son  des- 
seing et  enmanteler  (0  son  entreprise;  car  il  fit  incon- 

(')  Enmanteler  :  assurer. 


HENRI    II.     [l556]  593 

tinant  appeller  M.  d'Espinay,  M.  de  Thevalle ,  M.  de 
Guy  encourt  son  lieutenant,  le  sergent  major  Saint- 
Chamans,  et  douze  capitainnes  des  plus  anciens,  aus- 
quels  il  faict  entendre  que  M.  de  Vaudemont  s'en  re- 
venoit  en  Lorraine  amener  madame  de  Vaudemont 
en  son  mesnaige ,  avec  un  grand  nombre  de  noblesse 
de  Lorrainne,  et  qu'il  vouloit  aller  au-devant  de  luy, 
non  pas  en  courtisant  et  faiseur  de  bien-veignants, 
mais  en  guerriers ,  et  comme  pre'pai  es  au  combat  , 
avec  neuf  cents  ou  mille  harquebuziers  des  plus  lestes 
et  mieux  choisis  de  toute  la  garnison,  avec  toute  sa  ca- 
vallerie,  pour  lui  donner  une  brave  algarade,  h  une 
lieue  ou  deux  de  Nancy,  et  que  à  ceste  cause  il  les 
prioit  tous  de  se  tenir  prêts  avec  leurs  armes  et  che- 
vauix ,  et  aux  capitainnes  qu'ils  fassent  élection  en 
leurs  compaignies  de  ce  nombre ,  mais  sur  l'heure  ; 
car  il  veut  partir  demain,  qui  est  mercredy,  sur  les 
cinq  heures  du  soir ,  pour  effectuer  ceste  gaillarde  en- 
treprise, de  laquelle  il  s'asseure  que  le  Roy  recevra 
ung  grand  contentement,  et  ledict  sieur  de  Vaude- 
mont un  extrême  plaisir  :  commandant  au  sergent- 
major  de  faire  ceste  diligence. 

Tout  le  monde  receut  ce  commandement  à  grandis- 
sime joye,  et  chacun  s'y  prépare  en  toute  diligence  : 
les  gens  de  cheval  vont  donner  ordre  à  leurs  chevaulx, 
et  les  capitainnes  commencent  à  faiie  reveue  par  les 
bandes,  pour  choisir  les  plus  lestes  et  mieulx  acon- 
chés  (0  pour  contenter  M.  de  Vieilleville  en  son  en- 
treprise ,  qui  n'en  sçavoient  pas  toutesfois  le  fond;  aussi 
qu'ils  y  vouloient  paroistre  en  bon  e'quipaige. 

Quant  à  luy,  il  envoyé  quérir  le  Balaffre',  et  vont 

(0  Aconckes  :  vctus. 

chez  Beauchamp  :  «  Or  sus,  dit-il  à  Comba  ,  escrivez 
encores  au  comte  de  Mesgue  ce  que  je  vous  diray.  » 
Comba  prend  la  plume ,  et  escrit  ce  qui  s'ensuit  : 

«  Monsieur,  tout  est  à  nous.  Dieu  nous  aide  et  favo- 
rise l'entreprise ,  car  le  Regnard   part   demain  avec 
toute  la  cavaîlerie  de  ceste  ville,  et  mille  harquebu- 
ziers  des  mieulx   choisis ,   pour  aller  devers  Nancy 
donner  une  algarade  à  M.  de  Vaudemont,  qui  amaine 
sa  femme  en  son  mesnaige  ;  et  par  ainsi  hastez-vous, 
de  par  Dieu  et  de  par  ses  anges,  car  il  ne  demeure 
rien  ici  que  des  bisoignes,  et  à  six  francs  de  paye,  qui 
ne  sont  non  plus  adroicts  à  toutes  armes  que  laboreurs 
et  vignerons.  Hastez-vous  donc,  de  par  Dieu  ,  hastez- 
vous.  J'espère  vous  donner  jeudy  à  disner  à  bonne 
heure,  sans  perdre  ung  seul  berger,  en  la thesniere du 
Regnard;  mais  tenez-moy  promesse,  je  vous  prie;  et 
adieu,  mon  bon  seigneur  ;  que  Dieu  vous  bénisse!  C'est 
de  par  vostre  serviteur  fidèle  que  vous  cognoissez  :  le 
cher  amy  présent  porteur  se  loue  fort  de  vous ,  car 
tousjours  vous  lui  donnez  quelque  chose.  » 

Le  BalafTré  faict  diligence ,  et  présente  au  comte  de 
Mesgue  sa  lettre,  laquelle  leue ,  il  fut  infiniment  aise. 
Et  après  avoir  commandé  qu'on  luy  face  bonne  chère, 
et  que  l'on  traicte  bien  son  cheval ,  il  va  faire  responce. 
Mais,  pour  couvrir  son  jeu,  il  se  voulut  aussi  ayder  de 
l'invention  de  M.  de  Vieilleville ,  et  luy  escrivit  une 
lettre  de  ce  subjet,  par  un  trompette  qu'il  fist  partir 
premier  que  le  BalafTré'  : 

«  Monsieur  de  Vieilleville  ,  parce  que  M.  le  comte 

d'Aiguemont  est  adverty  que  M.  le  comte  de  Vaude- 
mont  est  par  les  chemins  pour  s'en  retourner  en  sa 
maison,  avec  madame  sa  compaigne  et  espouse  de  la 
maison  de  Nemours,  il  a  délibéré  d'aller  audevant  de 
luy ,  pour  la  grande  alliance  qui  est  entr'eulx-deux  , 
avec  le  plus  grand  nombre  de  noblesse  et  de  ses  amis 
qu'il  pourra  trouver ,  et  d'aultres  volontaires  soldats 
qui  le  vouldront  accompaigner ,  pour  le  recevoir  et 
bien-veigner  avant  qu'il  entre  en  la  ville  de  Nancy  ;  et 
ne  pouvant  aller  jusques-là  qu'il  ne  passe  par  vostre 
gouvernement,  et  sur  le  territoire  de  Metz,  je  n'ay 
voulu  faillir  de  vous  en  advertir,  affin  que,  quand  il 
marchera  avec  ses  trouppes,  ne  vous  pouvant  certiffier 
ny  du  jour  ny  de  l'heure  ,  vous  n'en  preniez  l'allarme  ; 
car  son  intention  n'est  pas  de  commettre  en  son  pas- 
saige  un  seul  traict  d'hostilité.  Et  quant  à  moy,  je  ne 
le  vouldrois  aulcunement  souffrir,  ayant  commande- 
ment exprès  de  nos  supérieurs  de  conserver  et  entre- 
tenir fidèlement  la  trefve  qui  a  esté  conclue  et  arrestée 
entre  iceulx  et  le  roy  de  France  vostre  maistre.  Ainsi 
signé >  vostre  voisin  et  bon  amy,  mon  honneur  sauve,  le 
comte  de  Mesgue.  »  Et  au  même  instant  faict  responce 
à  Comba  par  le  Balaffré  ,  qui  l'apporta  bientost  et  à 
toutes  brides;  et  en  disant  adieu,  dist  telles  parolles 
audict  comte  en  l'oreille  :  «  Adieu ,  monsieur  de  Metz  ; 
et  si  vous  ne  Testes,  je  m'en  plaindray  à  la  royne  de 
Hongrie.  »  De  laquelle  lettre  la  teneur  s'ensuict  : 

«  Mon  cueur,  temporisez,  je  vous  prie,  encores  ung 
jour  davantaige  ;  car  M.  le  comte  d'Aiguemont  ne 
peult  estre  à  vous  que  la  nuict  d'entre  jeudy  et  ven- 
dredy,  parce  qu'il  sur-attendle  comte  deMansfelt,  qui 

en  veult  estre,  et  amené  de  braves  bergers,  et  en  bon 
nombre.  Et  encores  que  le  Regnard  soit  bien  cault  et 
rusé,  si  est-ce  que  je  luy  baille  le  fil  par  mon  trom- 
pette, pour  luy  oster  de  la  fantaisie  tous  les  doubtes 
qu'il  pourroit  concevoir  sur  nostre  entreprise  ,  quand 
bien  il  en  auroit  tant  soit  peu  de  vent  ou  d'imagi- 
nation. A  ceste  cause  louons  Dieu,  car  le  ciel ,  la  terre 
et  les  hommes  nous  favorisent  ;  et  ne  pouvoil  M.  de 
Vaudemont  retourner  plus  à  propos  en  Lorrainne  ; 
m'asseurant  que  nous  aurons  bonne  raison  de  nostre 
marchandise,  sans  qu'il  nous  en  couste  que  la  peine 
de  nous  en  saezir  et  d'en  prandre  possession.  Adieu 
donc,  mon  cueur,  et  resjouissez-vous  ;  car  je  don- 
nerois  plustost  un  faulx-bond  à  mon  ame  qu'à  la  pro- 
messe que  je  vous  ay  faicte.  De  par  le  régent  de 
Luxembourg.  »'  * 

M.  de  Vieilleville  depescha  aussi  incontinant  le 
trompette,  qui  n'eust  le  vent  de  chose  quelconque  5 
car  il  ne  sortit  nullement  du  logis  du  capitainne  Sal- 
cède,  et  n'y  fut  pas  une  heure.  Sa  responce  fust  telle  s 

»  Monsieur  le  comte,  tant  s'en  fault  qu'il  m'entre  en 
l'ame  que  le  comte  d'Aiguemont  veuille  offencer  la 
trêve  en  son  passaige,  que,  s'il  luy  plaist  passer  par 
ceste  ville  avec  quarante  ou  cinquante  chevaulx,  je  luy 
feray  la  meilleure  chère,  et  à  sa  trouppe,  dont  je  me 
pourrey  adviser,  et  à  vous  semblablement,  s'il  vous 
plaist  le  y  accompaigner  -,  car  j'ay  grande  envie  de  vous 
veoir  tous  deux.  Et  me  recommandant  à  vos  bonnes 
grâces,  je  prieray  Dieu  vous  donner  les  siennes.  Vostre 
bon  voisin  et  meilleur  amy,  Vieilleville.  » 


henri  h.  [i556]  297 

Ceste  dépesche  ainsi  faicte,  il  fist  sçavoir  à  M.  d'Es- 
pinay,  M.  de  Thevalle,  et  à  tous  les  capitainnes  sus- 
dicts  ,  que  M.  de  Vaudemont  ne  pouvoit  arriver  à 
Nancy  que  vendredy,  et  que,  à  ceste  cause, ils  ne  pour- 
roient  partir  que  jeudy  à  quatre  heures  du  soir;  mais 
qu'ils  avoient  encores  demain  mercredy  tout  le  jour 
pour  se  préparer  au  voyaige,  les  priant  de  n'y  rien 
oublier.  Et  fault  noter  que  le  mardy  le  Balaffré  fit 
toutes  les  diligences  cy-dessus,  au  grand  galop,  de 
Metz  à  Théonville ,  en  changeant  de  cheval. 

Il  ne  se  peult  exprimer  de  quel  aise  et  contentement 
M.  de  Vieilleville  estoit  saezy  ;  car  il  s'asseuroit  de 
faire  une  seconde  journée  des  embuscades,  qui  ne  luy 
pouvoit  sans  doubte  faillir  ny  eschapper,  ayant  si  dex- 
trement  tendu  et  dressé  ses  pièges  ettrappuces,  comme 
il  se  peult  bien  juger  par  ce  qui  est  narré  cy-dessus,  et 
comme  il  faisoit  entrer  en  la  tonnelle  les  forces  enne- 
mies ;  car ,  par  le  chemin  qu'elles  devroient  prendre , 
cinq  cents  harquebuziers  en  eussent  deffaict  six  mille, 
et  toute  la  cavallerie  qui  se  y  fust  présentée  pour  les 
soustenir,  sans  perdre  un  homme,  pour  le  moins  que 
bien  peu. 


-ïgS  [l556]    MÉMOIRES  DE  VIEILLEVILLE. 

CHAPITRE  XLVI. 

Le  dessein  de  M,  de  Vieilleville  échoue  par  l'imprudence 

d'un  officier. 

Mais  Dieu  eu  disposa  aultrement;  car  le  povre  ca- 
pitainne  Beauchamp,  ou  par  pitié,  ou  par  faulte  d'es- 
prit, ou  bien  qu'il  ne  plaisoit  pas  à  Dieu  que  tant  de 
sang  se  respandît,  se  laissa  gaigner  et  engeoller  aux 
remonstrances  et  persuasions  de  son  prisonnier,  qui 
furent  telles  : 

«  Vous  voyez,  monsieur  mon  capitainne,  comme 
monseigneur  se  plaist  à  me  pardonner  la  faulte  que 
j'ay  faicte,  et  que  je  confesse  estre  très-grande  et  ir- 
rémissible, ayant  esté  poussé  et  tenté  du  diable  pour 
la  commettre ,  ne  me  pouvant  excuser  que  je  n'aye 
bien  mérité  la  mort;  mais  puisqu'il  luy  plaist  me  faire 
miséricorde,  comme  vous  voyez  qu'il  en  est  en  beau 
chemin ,  je  vous  supplie  commander  que  l'on  m'oste 
ces  pesants  fers  des  pieds;  j'en  ay  les  jambes  toutes  gas- 
tées,  de  quoy  je  souffre  un  merveilleux  et  terrible 
mal  :  vous  les  me  ferez  tousjours  bien  remettre  quand 
vous  serez  adverty  qu'il  vouldra  revenir  céans  ;  et  se- 
ray  tousjours  pied-à-pied  de  vostre  personne  le  jour, 
et  me  ferez  lyer  la  nuict,  et  attacher  comme  il  vous 
plaira;  vous  suppliant,  au  nom  de  Dieu,  d'avoir  pitié 
d'un  povre  soldat  et  de  vostre  frère  chrestien.  »  Et 
disant  ces  paroi] es,  les  larmes  aux  yeux,  luy  monstra 


HENRI    II.    [l556]  299 

quant  et  quant  ses  jambes  enflées  et  ung  peu  entamées 
de  la  pesanteur  desdicts  fers. 

Le  povre  Beauchamp,  ou  trop  bon,  ou  trop  sot, 
meu  de  compassion,  luy  oste  les  fers  le  mercredy  sur 
l'heure  dudisner,  et  va,  selon  sa  coustume,  tirer  du 
vin,  car  il  ne  s'en  fioit  à  personne,  et  descend  en  la 
cave  fort  obscure,  de  laquelle  il  portoit  la  clef,  bail- 
lant à  Comba  la  chandelle.  Mais  comme  il  est  à  la 
pippe  courbé,  Comba,  qui  estoit  dispost  et  fort,  le 
pousse  et  renverse  par  terre,  monte  diligemment  l'es- 
calier, qui  n'estoit  que  de  douze  pas  ,  et  abat  sur 
Beauchamp  la  trappe  qu'il  ferme  à  clef,  et  vient  à  la 
vieille  (0  (car  il  n'estoit  demeuré  personne  avecque 
luy  à  cause  du  secret  cy-dessus),  à  laquelle  il  ravit,  à 
force  de  coups,  les  clefs  de  la  porte  qu'il  ouvre,  et 
s'en  va. 

Beauchamp  crie  comme  enraigé ,  et  luy  vient-on 
ouvrir  la  trappe;  mais,  voyant  la  porte  du  logis  ou- 
verte, et  Comba  eschappé,  il  renasque,  tempeste  et 
se  veult  deffaire  :  somme,  le  voilà  en  ung  merveilleux 
désespoir ,  ne  saichant  quel  remède  il  y  peult  appli- 
quer. Enfin  il  se  resoult  d'aller  se  jecter  aux  pieds  de 
son  maistre,  qui  avoit  desja  disné,  mais  estoit  encores 
à  table  devisant  avec  les  capitainnes  de  son  faulx 
voyage  de  Nancy,  pour  tousjours  couvrir  sa  vraye 
entreprise. 

M.  de  Vieilleville,  qui  le  veoid  entrer  en  la  salle, 
luy  demande  en  très-grande  colère  où  il  va  et  pour- 
quoy  il  est  là.  Beauchamp  s'écrie,  luy  disant  que 
Comba  s'estoit  saulvé,  et  luy  demande  pardon.  M.  de 

(l)  A  la  vieille  ;  c'étoit  une  vieille  femme  qui  étoit  au  service  de 
Beauchamp. 

Vieilleville  luy  darde,  à  ceste  parolle,  sa  dague,  et 
veult  sortir  de  table  pour  aller  après  et  le  tuer,  car  il 
fuyoit;  mais  tous  les  capitainnes  se  mirent  audevant, 
le  suppliant  d'en  avoir  pitié,  et  le  retindrent.  Cepen- 
dant il  commande  à  tous  les  capitainnes  des  portes 
qui  estoient-là  d'y  aller  incontinant  les  fermer  et  luy 
en  apporter  les  clefs,  et  au  capitainne  Salcede  de  cou- 
rir tout  promptement  au  logis  des  traliisties,  car  il  es- 
toit  en  son  quartier,  et  se  saezir  de  Vaubonnet  et  des 
trente  soldats  qui  y  estoient  travestis  en  paysants  ;  ce 
qu'ils  firent  tous  avec  une  merveilleuse  diligence,  bien 
esbahis  toutefois  que  Comba  eust  esté  prisonnier. 

Salcede,  semblablement,  avec  les  soldats  qu'il  avoit 
à  sa  suicte,  et  d'aultres  qu'il  trouva  en  sa  rue,  entre 
dedans  le  logis  des  traliistres,  et  se  saezit  de  Vaubon- 
net, qui  avoit  desja  le  vent  de  ceste  rumeur  et  es- 
meute  ,  comme  aussi  avoient  les  trente  soldats  du 
comte  de  Mesgue,  qui  commençoient  à  fuyr  ;  mais  il 
en  fut  attrapé  quinze; les  aultres  furent  tuez  en  fuyant; 
et  y  en  eust  qui  se  jecterent  par  sur  les  murailles  de  la 
ville  en  la  rivière  de  Seille ,  qui  entre  en  la  Mozelle, 
ausquels  les  sentinelles  tirèrent,  et  en  fut  tué  deux  ou 
trois. 

L'on  n'oyoit,  au  reste,  par  tous  les  carrefours  que 
trompettes  et  tambours ,  qui  publioient  que  personne 
vivante,  de  quelque  qualité  quelle  fust,  n'eust  à  re- 
celer, sur  peine  de  la  vie,  Beauchamp  et  Comba,  ains 
de  les  amener  au  logis  de  M.  le  gouverneur,  avec 
promesse  d'un  bien  grand  salaire.  Et  oultre  cela,  le 
sergent-major  Saint  Chamans  ,  avec  deux  ou  trois 
cents  harquebuziers  ;  le  prevost,  et  ses  archers  d'un 
costé  ;  M.   de  Vieilleville,  avec  sa  garde  et  nombre  de 

gentilshommes  cTaultre  ,  estoient  en  queste  de  ces 
deux  hommes;  et  n'y  eust  maison  en  la  ville  qui  ne 
fust  fouillée. 

Enfin,  Comba  fut  pris  environ  dix  heures  du  soir, 
en  la  maison  d'une  vieille  qui  blanchissoit  le  linge  de 
sa  camarade,  qu'il  nommoit  ainsi  à  l'hespaignol,  lors- 
qu'il logeoit  au  quartier  où  il  s'estoit  caché,  et  fut 
amené  devant  M.  de  Vieilleville  qui  souppoit  encores 
revenant  de  ceste  queste,  et  y  devoit  retourner  après 
soupper,  protestant  de  ne  dormir  qu'il  n'en  eust  nou- 
velles; car  il  sçavoit  au  vray  qu'il  n'estoitpas  sorty  de 
la  ville. 

CHAPITRE  XLVII. 

Punition  de  quelques-uns  des  conjurés,  les  autres  ayant  pris 

la  fuite» 

Il  envoya  incontinant  quérir  le  prevost,  auquel  il 

commande  de  depescher  en  toute  diligence  son  procès 

et  de  Vauhonnet,  ensemble  des  quinze  soldats  qu'a- 

voit  pris  Salcede.  Ce  qu'il  fist  en  trois  jours  ;  et  au 

quatriesme,  qui  fut  le  samedy,  Comba  et  Vaubonnet 

furent  tirez  et  desmembrez  à  quatre   chevaulx,  trois 

desdicts  soldats  rompus  sur  la  roue,  et  le  reste  pendus 

et  estranglez ,  et  tous  leurs  procès  envoyez  au  Roy,  en 

bonne  forme,  avec  les  lettres  du  comte  de  Mesgue,  et 

tout  le  discours  au  vray  cy-dessus  recité.  De  quoy  Sa 

Majesté  admira  grandement  la  suffisance,  promptitude 

et  la  vivacité  de  l'esprit  de  M.  de  Vieilleville  :  qui  ne 

fust  sans  porter  ung  regret  indicible  de  ce  malheureux 
désastre.  Sur  lesquels  procès  et  discours  enfrainte  et 
rupture  delà  tresve  fut  desclarée  en  plein  conseil,  Sa 
Majesté  y  estant;  ce  qui  rendit  M.  de  Guyse  bien-aise, 
car  son  voyaige  dMtalie  pour  la  conqueste  de  Naples, 
cy-dessus  mentionnée,  en  fut  grandement  advancé. 

-Voilà  comme,  pour  avoir  commis  une  grande  et 
importante  charge  à  ung  homme  mal  advisé  et  peu 
soigneux,  M.  de  Vieilleville  fut  frustré  d'une  très- 
belle  espérance,  et  qu'en  vain  il  avoit  dressé,  par  son 
industrieux  entendement,  une  si  brave  et  si  subtile 
contre-batterie  de  ruses  et  de  finesses.  Car,  à  la  vérité, 
Beauchamp  devoit  laisser  pastir  en  cest  estât  jus- 
ques  à  la  mort  son  prisonnier,  puisqu'il  l'avoit  luy- 
mesme  ainsi  attaché  en  la  prison  ,  et  par  le  comman- 
dement de  son  maistre ,  et  se  rendre  inexorable  à  toutes 
ses  remonstrances  et  prières,  voire  impitoyable  à  tous 
ses  maulx;  mesme  qu'il  sçavoit  bien,  estant  tousjours 
présent  à  toutes  les  lettres  qu'on  luy  faisoit  escrire, 
qu'il  n'y  avoit  plus  que  jour  et  demy  pour  veoir  le  plus 
brave  traict  et  stratagesme  de  guerre  que  l'on  eust 
sceu  imaginer. 

Les  comtes  d'Aiguemont  et  de  Mansfelt  cependant, 
ayant  laissé  leurs  trouppes  derrière,  estoientvenus  avec 
petite  suite  àThéonville,  pour  conférer  avec  le  comte 
de  Mesgue  sur  le  grand  et  dernier  coup  de  leur  entre- 
prise, car  tout  estoit  si  prest  qu'ils  pensoient  bien  estre 
desja  dedans;  mais  le  mercredy,  environ  minuict,  ils 
sceurent,  par  ceulx  qui  s'estoient  saulvez  à  naige,  la 
desconvenue  ;  de  quoy  ils  furent  estrangement  esba- 
his,  et  fâchez  jusques  au  désespoir.  Toutesfois  ils  co- 
nnurent bien,  par  les  contre-trames  de  M.  de  Vieil- 

leville,  et  le  chemin  qu'il  leur  avoit  donné,  qu'ils 
avoient  recogneu,  que  s'ils  fussent  venus  à  l'exécu- 
tion ils  estoient  perdus  et  defïaicts;  dont  ils  louè- 
rent et  remercièrent  Dieu ,  par  processions  et  prières 
publiques,  de  les  avoir  préservez  d'un  si  horrible 
dangier. 

Mais  ils  ne  se  pouvoient   assez  esmerveiller  de  la 
subtile  invention  que  M.  de  Vieilleville  avoit  mise  sus, 
d'aller  audevant  de  M.  de  Vaudemont  pour  les  venir 
tailler  tous  en  pièces  ;  et  sur  tout  estoit  en  grande  co- 
lère le  comte  de  Mesgue,  qui  ne  pouvoit  croire  qu'il  ne 
s'aydast  d'artifice  diabolique,  d'avoir  ainsi  descouvert 
leur  entreprise  qui  avoit  este' si  secrètement  conduicte, 
de  tenir  Comba  prisonnier  sans  en  avoir  jamais  esté 
adverty,  et  de  le  faire  escrire  les  lettres  qu'il  leur  avoit 
monstrées,  ny  par  quelle  diablesque  subtilité  il  avoit 
peu   destourner  l'affection  du  Balaffré,  qui  estoit  si 
enraciné  en  l'entreprise,  veu  la  promesse  et  asseu- 
rance  infaillible  qu'il  avoit,  la  ville  prise,  d'y  épouser 
une  héritière  de  mille  livres  de  rente;  protestant  bien 
de  n'entendre  jamais,  pour  l'advenir,  à  praticque  quel- 
conque contre  luy  ;  car  ce  n'estoit  que  perdre  temps, 
argent  et  hommes;  imputant  la  faulte  de  tout  ce  mal- 
heur sur  la  royne  de  Hongrie,  qui  fut  trop  tardive  et 
négligente  à  envoyer  des  forces;  et  qu'il  luy  avoit  es- 
crit ,  s'ils  attendoient  l'arrivée  de  ce  Lyon  -  Vulpe  de 
Vieilleville ,  qu'ils  seroient  incontinant  descouverts» 
Et  là  -  dessus  envoyèrent  licencier  leurs  troupes ,  qui 
estoient  à  huict  lieues  en  arrière  devers  Trieves1,  leur 
mandant  qu'ils  l' avoient  belle  escapade,  et  que  l'entre- 
prise estoit  faillye. 

Mais  avant  partir  d'ensemble,  ils  sceurent  par  deux 

Lorrains  qui  arrivèrent  le  samedy  au  soir  à  Théonville, 
qu'ils  avoient  veu  le  matin  dudict  jour  tirer  à  quatre 
chevaulx  Comba  et  Vaubonnet,  rompre  trois  de  leurs 
soldats  sur  la  roue,  et  en  pendre  douze  ;  de  quoy  ils 
cuyderent  crever  de  raige  et  de  despit,  car  c'estoient 
braves  soldats  et  de  valeur. 

Le  comte  de  Mesgue  sur  tout  en  porta  un  extrême 
regret  et  desplaisir  particulier  en  son  ame,  parce  qu'il 
les  avoit  envoyez  en  ceste  boucherie,  et  que  son  frère 
bastard  estoit  de  ce  nombre.  Ainsi  ces  trois  comtes 
se  retirèrent  en  fort  grand  trouble  d'esprit  et  très-hon- 
teuse confusion,  à  cause  des  vantances  qu'ils  avoient 
faictes  à  l'Empereur,  à  la  royne  de  Hongrie  et  à  leurs 
amis  des  Pays-Bas,  d'un  aultre  meilleur  événement  et 
plus  heureux  succès  de  leur  entreprise. 

/ 

CHAPITRE  XLVIII. 

M.  de  Vieilleville  est  attaque  d'une  longue  maladie. 

Mais  d'aultre  part,  l'aise  incroyable  duquel  M.  de 
Vieilleville  se  nonrrissoit  en  ceste  incomparable  espé- 
rance de  faire  ung  très-signalé  service  à  son  Roy,  sou- 
verain seigneur  et  maistre,  qui  l'avoit  si  favorablement 
receu  en  son  voyaige  de  la  Cour,  en  toutes  les  sortes, 
qu'un  plus  grand,  voire  ung  prince,  l'eust  peu  dési- 
rer, et  son  désespéré  creve-cœur  d'y  avoir  failly  par 
une  si  lâche  et  malheureuse  oubliance  de  celuy  en  qui 
il  se  fyoit,  feyrent  une  telle  et  si  mortelle  convulsion 
en  sa  personne,  qu'il  en  fut  malade  à  la  mort  ;  et  dura 

sa  maladie  plus  de  trois  mois.  An  commencement  de 
laquelle,  parce  que  M.  de  Sennecterre  n'estoit  encores 
de  retour  de  sa  maison ,  où  il  estoit  allé  faire  deniers 
pour  triompher  en  sa  charge  de  lieutenant  général  de 
Metz  ,  le  Roy  y  envoya ,  sur  le  rapport  de  l'extrémité 
de  ceste  maladie,  M.  de  Chavigny  pour  y  commander  : 
qui  n'y  futque  cinq  sepmaines,  car  il  se  rendit  si  odieux 
à  tous  les  capitainnes,  pour  les  novalités  de  statuts  et 
ordonnances  qu'il  vouloit  establir,  aultres  que  celles 
que  M.  de  Vieilleville  y  avoit  plantées,  et  d'aultres 
indignes  remuements,  qu'ils  le  desdaignerent  tant,  que 
pas  ung  d'eulx  ne  le  suyvoit  par  la  ville,  ny  setrouvoit 
à  son  lever  et  coucher  ;  mais  bien  plus ,  le  sergent- 
major  venoit  prendre  le  mot  de  M.  d'Espinay  pour  le 
donner  aux  sergents  qui  menoient  les  scouadres  en 
garde  ;  et  quand  il  luy  en  voulut  faire  une  réprimande, 
luy  demandant  s'il  n'avoit  pasveu  son  pouvoir,  il  n'en 
tint  pas  grand  compte,  mais  luy  respondit  assez  fière- 
ment que  quand  il  fera  casser  et  annuller  celuy  de 
M.  de  Vieilleville,  alors  il  y  obeyra  ;  mais  que  pour 
ceste  heure ,  moins  ne  peult  faire  que  de  s'addi  esser 
au  fils ,  pour  le  respect  du  père ,  auquel  ceste  garnison 
en  général ,  capitainnes  et  aultres,  mesme  les  habitants 
et  tous  estats,  doibventtant  de  service  et  d'obligation, 
et  qu'il  n'en  useroit  pas  aultrement.  Qui  fut  cause  qu'il 
envoya  à  la  Cour  faire  sa  plainte  de  ce  mespris  à  M.  le 
duc  de  Montpensier,  de  qui  il  estoit  créature ,  pour  la 
remonstrer  au  Roy.  Sur  laquelle  il  n'eust  aultre  raison 
ny  depesche ,  sinon  qu'on  le  rappella  pour  obvier  à 
beaucoup  d'inconvénients  ;  et  envoya-t-on  M.  de  Sans- 
sac  en  sa  place  :  qui  estoit  bien  contre  son  espérance , 
car  il  avoit  promesse  de  M.  de  Montpensier  de  ce  gou- 
27.  20 


5o6  [l556]    MÉMOIRES    DE    VIEILLEVILLE. 

vei  nement  s'il  arrivoit  fortune  du  gouverneur  ;  ce  qui 
l'avoit  faict  ainsi  violenter  en  sa  charge,  et  renverser 
toutes  les  anciennes  ordonnances ,  pour  enterrer  la 
mémoire  de  celuy  qui  les  avoit  faictes,  et  y  faire  fleu- 
rir la  sienne. 

Mais  le  B.oy,  avant  faire  délivrer  à  M.  de  Sanssac 
son  pouvoir,  prit  la  peine  de  luy  user  d'une  renions- 
trance  en  ces  mesmes  termes  :  «  Vous  avez  veu,  Sans- 
sac,  comme  ce  feu  ardent  de  Cliavigny  a  faict  fort  mal 
son  prouffict  de  l'honorable  charge  que  je  luy  avois 
donnée  à  Metz  ,  par  l'introduction  et  prière  de  mon 
cousin  le  duc  de  Montpensier>  pour  y  avoir  voulu  no- 
valizer  beaucoup  de  choses  qui  n'y  estoient  nullement 
nécessaires  ;  et,  au  lieu  d'y  faire  mon  service,  a  cuydé 
mettre  ma  ville  et  tout  mon  Estât  de  de-là  en  combus- 
tion :  par  ainsi,  puisque  je  vous  envoyé  tenir  son  lieu 
jusques  à  la  parfaicte  convalescence  de  M.  de  Vieille- 
ville,  regardez  de  vous  y  comporter  avec  plus  de  mo- 
destie, et  suivez  seulement  les  statuts  et  ordonnances 
que  vous  y  trouverez,  sans  rien  innover  davantaige; 
car  vous  ne  les  sçauriez  faire  meilleures.  Il  y  a  tantôt 
quatre  ans  qu'elles  y  sont  bien  receues  par  tous  les 
capitainnes,  et  toutes  qualitez  d'habitants,  etfortbien 
obeyes,  sans  murmure  ny  contredict  :  aussi  que  vous 
n'y  serez  gueres;  car  Sennecterre,  que  j'ai  establi  lieu- 
tenant général  en  ladicte  ville  et  au  pays  messin ,  en 
l'absence  du  gouverneur,  vous  viendra  bientost  lever 
le  siège,  ayant  eu  advis  qu'il  sera  dedans  peu  de  temps 
de  retour  de  sa  maison ,  où  il  a  esté  extrêmement 
malade.   » 

Ainsi  M.  de  Sanssac  partit  avec  toutes  ses  despes- 
ches;  et  arrivé  a  Metz,  M.  de  Chavigny  en  deslogea; 

qui  eust  ceste  honte  ,  que  pas  ung  des  capitainnes 
non-seulement,  mais  qui  que  ce  soit  de  la  ville,  ne 
l'accompaigna  jusques  à  ta  porte,  à  laquelle  il  trouva 
l'escorte  qui  luy  avoit  esté  ordonnée  par  iVJ.  d'Espinay 
pour  la  cavallerie,  et  par  le  sergent -major  pour  les 
gens  de  pied,  jusques  à  Thoul.  Et  se  retira,  avec  ce 
mescontentement,  à  la  Cour  faire  ses  doléances,  usant 
de  grandes  menaces. 

CHAPITRE  XLIX. 


Il  envoie  demander  au  Roi  un  autre  lieutenant  que  M.  de 

Sanssac. 


L'appréhension  desquelles,  car  il  estoit  appuyé  d'un 
grand  prince,  fut  cause  que  les  capitainnes  envoyèrent 
après  luy,  à  communs  despens,  le  capitainne  Rou- 
molles,  lieutenant  du  capitainne  La  Molle,  pour  de- 
batre  leur  droict  devant  le  Roy,  si  d'avanture  il  les 
chargeoit,  et  supplier  semblablement  Sa  Majesté  de 
rappeller  M.  de  Sanssac,  et  les  tant  gratifier  que  de 
subroger  M.  d'Espinay  en  sa  place,  pour  tousjours  à 
l'advenir,  qu'ils  asseuroient  fort  digne  de  ceste  charge, 
et  faire  beaucoup  d'aultres  remonstrances  contenues 
en  ses  instructions  sur  ce  raesine  subject. 

Sur  quoy  Sa  Majesté  fistresponce  audict  capitainne 
Roumolles  qu'il  ne  vouloit  pas  frustrer  Sennecterre  de 
Testât  qu'il  luy  avoit  donné,  estant  son  intention  qu'il 
en  jouysse  puisqu'il  en  a  le  pouvoir  depesché;  mais 
qu'il  avoit  bien  résolu  en  son  ame ,  s'il  arrivoit  fortune 

à  M.  de  Vieilleville  ,  de  luy  donner  Espinay  pour  suc- 
cesseur, et  que,  pour  ceste  occasion,  il  avoit  reffu se 
Thavannes ,  Esclavolles  et  Bourdillon ,  de  Testât  de 
gouverneur  de  Metz,  qui  le  luy  avoient  envoyé'  de- 
mander. «  Kt  affin ,  dist  le  Roy,  que  Espinay  ne  doubte 
poinct  que  cest  estât  ne  luy  soit  réservé  en  faveur  des 
grands  et  signalés  services  que  m'a  faicts  son  beau- 
pere,  vous  emporterez  avec  vous  le  brevet  et  les  let- 
tres de  retenue,  et  du  don  que  je  luy  en  ay  faict,  si 
Dieu  en  faict  sa  volonté'  :  ce  qui  ne  peult  arriver  qu'il 
ne  m'en  demeure  ung  perpétuel  et  infini  regret  ;  car 
je  perdrois  ung  très  -  digne  et  très  -  fidèle  serviteur  que 
j'ay  tousjours  bien  fort  aymé.  » 

Cela  dict,  il  s'enquist  fort  soigneusement  de  sa  santé, 
et  s'il  n'y  avoit  pas  espérance  qu'il  la  deust  recouvrer 
bientost  :  itemy  d'où  estoit  proveneue  ceste  froideure 
entre  Chavigny  et  les  capitainnes ,  et  qui  en  avoit  esté 
le  premier  et  principal  motif.  A  quoy  le  capitainne 
Roumolles  respondit  fort  pertinement ,  laissant  Sa  Ma- 
jesté très-contente  pour  le  regard  de  M.  de  Vieilleville, 
mais  assez  irritée  contre  Chavigny,  pour  s'estre  com- 
porté avec  si  peu  de  respect  en  une  telle  charge.  Et 
fut  le  comble  de  son  indignation ,  quand  le  capitainne 
luy  fit  entendre  qu'il  avoit  demis  le  capitainne  de  la 
garde  que  M.  de  Vieilleville  y  avoit  estably  par  le 
malheur  de  Beauchamp,  pour  y  mettre  ung  gentil- 
homme des  siens ,  et  que  ceste  insolence  avoit  esté 
cause  que  tous  les  lansquenets  de  ladicte  garde,  des- 
quels Sa  Majesté  avoit  aultrefois  ouy  parler,  s'estoient 
entièrement  retirez.  Plus,  qu'en  tout  le  séjour  qu'il  a 
faict  à  Metz  il  n'a  visité  que  une  seule  fois  M.  de  Vieille- 
ville,  et  qu'il  s'en  est  allé  sans  luy  dire  adieu ,  et  que , 

de  son  authorité  absolue,  il  avoit  cassé  le  greffier  du 
prevost  sans  forfaict ,  pour  y  mettre  le  frère  de  son 
argentier,  avec  d'aultres  indignitez  bien  prouvées.  De 
sorte  que  le  sieur  de  Chavigny,  qui  arriva  trois  jours 
à  la  Cour  après  le  capitainne  Roumolles  qui  estoit  venu 
en  poste ,  se  présentant  à  la  porte  de  la  cbambre  du 
Roy,  l'ouverture  luy  en  fust  remisée,  et,  sur  l'instance 
qu'il  en  iist,  il  luy  fust  respondu  par  l'huissier  qu'il 
retournast  à  Metz  rama^erles  lansquenets  de  la  garde 
de  M.  de  Vieilleville,  luy  rendre  son  chat  qu'il  avoit 
emporté,  et  remettre  le  greffier  du  prevost  en  son  estât. 
Quand  il  veid  ceste  rigueur  entre-meslée  de  mocque- 
ries,  et  qu'il  n' avoit  poinct  de  logis,  encores  qu'il  fust 
gentilhomme  de  la  chambre,  car  il  avoit  estédeïlendu 
au  grand  mareschal-de-logis  de  luy  en  donner,  il  se 
retira  avec  sa  courte  honte,  sans  avoir  audience  ny 
l'honneur  de  rendre  à  son  Roy  compte  et  raison  de  sa 
charge  ;  aussi  que  M.  de  Montpensier,  sa  grande  faveur, 
s'en  estoit  allé,  il  y  avoit  deux  jours,  en  sa  maison  de 
Champigny,  adverty  du  grand  et  implacable  courroux 
de  Sa  Majesté  contre  son  favory. 

CHAPITRE   L. 

Le  Roi  envoie  visiter  31.  de  Vieilleville  malade  par  un  de 
ses  gentilshommes. — 31.  de  Sennecterre  vient  à  Metz  pour 
y  commander  y  et  M.  de  Vieilleville  part  de  cette  ville 
pour  aller  prendre  l'air  à  sa  terre  de  Duretal. 

• 
Avec  ce  contentement,  et  toutes  les  depesches  cy- 
dessus  mentionnées,  le  capitainne  Roumolles  partit  en 
la  compaignie  de  M.  de  la  Chappelle-aux-Ursins,  gen- 
tilhomme de  la  chambre  du  Roy,  que  Sa  Majesté  en^ 
voyoit  visiter  M.  de  Vieilleville,  luy  portant  lettres 
favorables  de  sa  part,  affin  aussi  d'estre  acertiorée  de 
sa  maladie,  et  ce  qu'elle  en  devoit  espérer.  Et  arri- 
vèrent tous  deux  à  Metz  en  poste.  M.  d'Espinay,  ad- 
verty  de  sa  venue,  envoya  au-devant  de  luy  cinquante 
sallades,   conduictes  par  son  lieutenant  la  Boulaye , 
puis  se  trouva  luy-mesme  sur  le  chemin  avec  le  reste 
de  sa  compaignie,  et  l'amena  descendre  au  logis  de 
M.  le  gouverneur,  où  il  fut  receu  fort  honorablement 
par  madame  de  Vieilleville  ;  mais,  à  cause  de  la  fièvre 
il  ne  veid  M.  de  Vieilleville  ny  présenta  ses  lettres, 
qu'après  disner;  lesquelles  receues  et  leues,  on  n'ex- 
primeroit  pas  assez  suffisamment  la  forte  opération  que 
feist  ceste  très-grande  faveur  en  sa  personne,  si  on  disoit 
seulement  qu'il  n'avoit  receu  de  sa  vie  une  telle  joie 
au  cueur;  mais  il  fault  passer  plus  oultre,  et  jurer, 
avec  toute  vérité ,  quelle  le  ressuscita  de  mort  à  vie , 
non  pas  du  tout  pour  la  Visitation  dont  Sa  Majesté 

l'avoit  honoré,  car  desja  elle  lui  avoit  envoyé  au  com- 
mencement de  sa  maladie  M.  d'Antragues  pour  mesmes 
efïeets,  mais  d'avoir  veu  le  brevet  de  la  retenue  du 
gouvernement  de  Metz  pour  M.  d'Espinay  :  ce  qui 
l'asseura  de  la  parfaicte  amitié  de  son  maistre  ,  et  qu'il 
ne  vouloit  pas  perdre  la  mémoire  de  luy  ny  de  ses 
services  après  sa  mort,  puisqu'il  mettoit  en  sa  faveur  , 
et  sans  en  avoir  jamais  esté  requis,  entre  les  mains 
d'un  jeune  homme,  la  première  et  la  plus  importante 
clef  du  royaume  de  France,  qu'il  sçavoit  devoir  estre 
briguée  et  recherchée  des  plus  expérimentez  chevaliers 
du  royaume.  Aussi ,  depuis  la  lecture  des  lettres  de  son 
Roy,  qui  en  faisoient  fort  ample  mention ,  son  amen- 
dement croissoit  de  jour  à  aultre.  Et  retint  huict  jours 
entiers  M.  de  la  Chappelle-aux-Ursins  en  son  logis , 
palais  episcopal,  et  cinq  ou  six  gentilshommes  qui 
avoient  couru  avec  luy,  qu'il  logea  tous  céans  avec- 
ques  ung  fort  sumptueux  traictement  ;  et  ne  leur  manc- 
querent,  durant  ce  séjour,  toutes  sortes  de  passe-temps  : 
lequel  expiré,  et  après  avoir  veu  licencier  une  raboul- 
lière  (0  de  médecins,  car  il  y  en  avoit  sept  ou  huict 
de  plusieurs  princes,  il  partit  de  Metz  très-content  ; 
conduit  en  très-grande  magnificence ,  avec  plus  de 
deux  cents  chevaulx  d'escorte,  jusques  à  Thoul,  où  il 
print  la  poste,  y  estant  venu  de  ses  gens  sur  de  braves 
courtaulx  dont  on  l'avoit  accommodé.  M.  Thevalle, 
durant  ledict  séjour,  luy  avoit  faict  visiter  les  forte- 
resses ,  les  granges  de  l'artillerie ,  des  vivres  et  toutes 
aultres  sortes  de  munitions,  pour  en  faire  son  rapport, 
et  sur-tout  comme  on  avoit  besoigné  à  la  citadelle  ; 
car  Sa  Majesté  l'en  avoit  fort  soigneusement  chargé. 

(0    Une  raboulliere  :  une  multitude. 

Ainsi  M.  de  Vieilleville  revenoit  en  convalescence  ; 
mais  il  ne  se  pouvoit  fortiffier,  car  sa  longue  maladie, 
avec  tant  de  médecines,  purgations,  cautheries,  sai- 
gnées et  scarifications,  l'avoient  mis  si  au  bas,  qu'il 
fut  plus  d'un  mois,  après  le  parlement  de  M.  de  la 
Chappelle-aux-Ursins,  sans  se  pouvoir  asseurer  de  sa 
première  santé ,  à  cause  aussi  d'ung  estouffement  qui 
luyestoit  ordinaire,  que  les  médecins  appellent  nausée; 
car  il  ne  trouvoit  goust  en  viande  quelconque,  ny  aul- 
tres  apprests ,  pour  délicats  qu'ils  fussent,  qu'on  lui 
peitst  faire  manger.  Toutesfois,  le  temps  et  la  nature  le 
firent  peu- à-peu  revenir,  avec  les  bonnes  prières  de 
toutes  sortes  et  qualitez  de  gens ,  tant  de  son  gouver- 
nement en  général  que  des  provinces  adjacentes  ,  qui 
eussent  eu  un  merveilleux  regret  en  sa  mort  et  grande 
perte  semblablement  ;  car  il  estoit  profictable  à  tous, 
et  principalement  à  ceulx  de  Champaigne,  de  Lor- 
rainne ,  et  aux  subjects  de  l'archevesque  de  Trieves  , 
ses  plus  proches  voisins. 

Nouvelles  vindrent  enfin  que  M.  de  Sennecterre  es- 
toit  par  les  chemins  :  de  quoy  M.  de  Vieilleville  se 
resjouyst  grandement,  pour  l'extrême  envie  qu'il  avoit 
d'aller  en  sa  maison,  changer  l'air,  et  achever  de  se 
guérir  et  fortiffier.  Cependant  M.  de  Sanssac  se  retira. 

Jl  séjourna  encores  ung  mois  après  l'arrivée  de  M.  de 
Sennecterre,  pour  l'instruire  au  devoir  de  sa  charge, 
et  la  luy  fit  exercer  durant  tout  ce  temps-là ,  aflin  de 
l'accoustumer  avec  les  capitainnes,  donner  le  mot, 
faire  les  rondes  \  et  fist  une  monstre  aux  gens  de  pied 
affin  qu'il  apprint  comme  il  s'y  fauldroit  gouverner 
pour  l'advenir,  et  pour  rendre  aussi  sa  venue  agréable 
à  tous  les  capitainnes  et  à  toute  la  garnison  en  gé- 

néral;  commandant  aux  susdicts  capitainnes  d'aller 
ordinairement  à  son  lever  et  coucher,  mesme  au  ca- 
pitainne  de  sa  garde  de  se  retirer  à  son  logis  avec  ses 
soldats ,  et  de  l'accompaigner  tousjours  par  la  ville  : 
luy  laissant,  en  somme,  toutes  affaires  en  main,  tant 
de  la  guerre,  criminelles,  civiles,  politicques,  que 
d'estat,  comme  s'il  eust  esté  gouverneur  en  chef,  et 
pour  le  relever  aussi  de  toute  peine. 

Mais  M.  de  Guy  encourt ,  qui  s'attendoit ,  estant 
lieutenant  de  sa  compaignie ,  d'avoir  aussi  la  lieute- 
nance  du  gouvernement,  qui  luy  eust  esté  fort  propre 
et  très-honorable,  se  desdaigna,  s'en  voyant  frustré;  et 
encores  que  M.  de  Vieilleville  s'en  excusast  sur  le  Roy 
qui  le  luy  avoit  donné,  luy  monstrant  les  lettres  que 
Sa  Majesté  luy  en  avoit  escrites,  si  est-ce  qu'il  ne 
voulut  rien  prandre  en  payement ,  mais  se  retira  en 
colère  picarde  en  laquelle  il  fut  fort  trompé  ;  car  il 
pensoit  faire  une  bien  grande  bresche  en  la  compai- 
gnie :  mais  de  trente-six  Picards,  hommes  d'armes, 
pas  ung  ne  se  desbaucha  :  deux  de  ses  neveux  mesme, 
qui  estoient  aussi  hommes  d'armes,  le  laissèrent  aller. 
M.  de  Sennecterre  se  prevalust  beaucoup  de  ceste  pi- 
cardesque  fougousité;  car,  estant  installé  en  sa  place, 
ce  luy  fut  ung  accroissement  de  forces  et  d'authoi  ité 
pour  se  faire  mieulx  suivre  et  obeyr  en  ce  gouverne- 
ment. 

M.  de  Vieilleville  doncques,  voyant  le  sieur  de  Sen- 
necterre son  lieutenant  au  gouvernement  et  en  sa  corn- 
paignie,  deuement  façonné  en  sa  cîiarge,  et  très- 
agréable  aux  capitainnes,  gendarmes  et  à  tous  les 
estats  de  la  ville,  délibéra  de  son  parlement,  et  s'ache- 
mina avec  madame  de  Vieilleville,  M.  et  mademoi- 

selle  d'Espinay,  et  M.  de  Thevalle  son  neveu,  qui 
estoit  ung  grand  attirail,  parle  Bassigny,  droict  à  Or- 
léans, a  petites  journées,  et  en  lictiere  à  cause  de  sa 
foiblesse  ;  auquel  lieu  nous  nous  embarquasmes  sur 
Loire  avec  nombre  de  batteaulx  pour  aller  jusques  aux 
Rosiers,  à  six  lieues  de  Durestal. 

Et  rendu  en  sa  maison,  délivré  de  toutes  affaires,  et 
n'estant  occupé  que  à  la  réception  de  ses  parents,  voi- 
sins, amis  et  subjects,  nobles  et  aultres  qui  le  venoient 
sans  cesse  visiter,  il  recouvra  en  moins  de  rien  ses  pre- 
mières forces  et  santé,  et  passa  plus  de  huict  mois;  car 
les  visites  estoient  alternatives  en  ce  plaisir  et  conten- 
tement, encoies  que  le  Roy  luy  depeschast  plusieurs 
courriers  pour  le  faire  partir  à  le  venir  trouver. 

Mais  tousjours,  par  gracieuses  responces,  il  conten- 
toit  sur  son  reffus  Sa  Majesté;  car  ce  doulx  repatrie- 
ment(0,  en  esprit  affranchy  de  tous  empeschements 
de  guerre  et  d'estat,  luy  estoit  si  nécessaire  pour  quel- 
que temps,  que  s'il  n'eust  jouy  de  cesie  paisible  quié- 
tude, il  estoit  en  dangier  de  tomber  en  perclusionet 
paralysie;  de  quoy  Sa  Majesté  bien  informée,  très- 
agreablement  l'excusoit;  aussi  qu'elle  sçavoit  bien  que 
tout  son  mal  provenoit  d'un  crevecueur  d'avoir  failly 
une  si  belle  entreprise  pour  son  service,  qui  redondoit 
à  la  gloire  de  sa  couronne  et  de  la  nation  française, 
et  par  la  bestize  et  stupidité  de  celuy  qu'il  avoit  ho- 
noré d'une  si  importante  charge;  de  quoy  Sa  Majesté 
mesme  receut  ung  merveilleux  desplaisir,  comme  nous 
avons  dict. 

(')  Repalriement  :  retour  dans  sa  patrie. 


LIVRE  SEPTIEME. 


PREFACE. 


Continuant  ma  protestation  faicte  en  la  préface  du  sixiesme 
hvre,  je  poursuivray,  Dieu  aidant,  mon  histoire,  y  estant 
appelé  par  deux  fort  pertinentes  et  légitimes  raisons.  La 
première,  pour  le  devoir  auquel  je  suis  oblige'  de  célébrer  la 
gloire ,  les  valeurs  et  très-vertueux  gestes  de  ce  brave  che- 
valier,  qui  avoit  peu  de  semblable  en  ce  royaume  ;  et  quand 
j'estendrois  ma  comparaison  jusques  en  l'Europe,  je  ne  pen- 
serois  pas  de  beaucoup  advantaiger  son  mérite.  L'autre ,  que 
je  y  suis  forcé  par  l'oubliance ,  ou  plustost  malice  de  tous  les 
historiens,  qui  ont  escrit  les  histoires  de  nostre  temps  depuis 
trente  ans;  car  ils  ne  font  aucune  mention  de  luy,  mais  ne 
le  daignent  pas  seulement  nommer  en  des  actes  principale- 
ment où  il  avoit  la  surintendance  et  commandement  géné- 
ral ,  comme  au  siège  de  Théonville  ;  ils  se  contentent  de  dire  : 
le  gouverneur  de  Metz ,  sans  aultre  titre  ny  suicte  d'honneur, 
ny  de  respect;  et  au  siège  de  Sainct-Jan-d'Â.ngely,  ils  mettent 
comme  par  mespris  :  M.  le  duc  d3  Aumalle ,  et  le  Mareschal > 
simplement.  Que  s'ils  eussent  dict ,  de  Vieilleville  .  il  y  eust 
eu  de  quoy  se  contenter;  encores  que,  par  sa  vaillance  et 
saige  conduicte,  ces  deux  villes  furent,  comme  nous  dirons 
avec  toute  vérité ,  reduictes  en  l'obéissance  des  rois  lors  ré- 
gnants. Mais  ce  qui  est  plus  intolérable ,  ces  larrons ,  pleins 
de  mensonges  et  flateries  ,  attribuent  à  aultruy,  par  une 
meschanceté  détestable ,  la  gloire  et  l'honneur  qu'il  y  acquist^ 
les  peines  et  fatigues  qu'il  y  print  au  grand  hazard  de  sa 
Vye,  de  laquelle  il  a  tousjours  faict  Jictiere  quand  il  a  esté 
question  d'entreprendre  quelque  important  et  signalé  ser- 

vice  pour  son  prince,  et  de  l'exécuter  sans  aulcune  appré- 
hension; qui  me  faict  croire  que  ces  beaux  escrivains  batis- 
soient  leurs  ouvrages  soubs  la  faveur  de  quelques  princes , 
qui  leur  dictoient  premièrement  leurs  louanges,  sur  l'espé- 
rance de  quelques  gras  morceau;  puis  leur  recommandoient 
la  mémoire  de  ceulx  qu'ils  avoient  en  affection,  et  qui  es- 
taient de  leur  suicle  :  dont  est  advenu  qu'ils  ont  soubslerré f 
et  comme  ensevely ,  les  braves  gestes  de  ceulx  qui  ne  leur 
estoient  pas    agréables;  lesquels  toutesfois  avoient  faict  le 
service,  comme  il  se  peult  aisément  juger  par  les  espitres 
liminaires  de  leurs  livres ,  qui  toutes  s'addressent  aux  plus 
grands  de  ce  royaume,  pour  en  tirer  quelque  recompance 
et  prouffict.    En  quoy  je  ne  les  veulx  nullement  imiter, 
ayant  dédié  ce  mien  véritable  labeur  à  l'invincible  et  très- 
redoubtée  couronne  de  France ,  pour  représenter  au  très- 
grand   et  très  -  puissant  prince  qui  la  porte  à  présent ,   et 
aultres  qui  par  cy-après  en  seront  honorez,  ung  très-ferme 
pillier  et  très -fidèle  serviteur  d'icelle,  s'il  en  fut  oncques; 
sans  faire  tort  toutesfois  à  l'ancienne  mémoire  du  très-illustre 
chevalier  Bertrand  de  Gleasquin  (•),  jadis  connestable.  Et 
quand  ils  voudroient  commettre  à  quelqu'un  une  haulte  et 
importante  charge,  en  l'exécution  de  laquelle  la  vaillance  et 
soing,  la  promptitude  et  le  mépris  de  la  mort  seront  requises, 
qu'ils  en  cherchent  un  de  son  humeur,  qualilïïéet  accomply 
de  telles  perfections  qui  reluysoient  comme  naturellement 
en  luy,  exempt  en  oultre,  en  corps  et  en  l'ame,  comme  il 
se  peult  veoir  par  le  progrès   de  ceste  hiséoire,  de  toute 
ambition  et  avarice;  saichant  très-bien  que  ces  deux  mons- 
trueux vices  esloignent  et  destournent  l'homme,  non-seule- 
ment de  la  crainte  de  Dieu,  mais  le  font  bientost  couler, 
voire  précipiter  en  l'athéisme. 

C1)  Gleasquin  :  du  Guesclin. 

CHAPITRE  PREMIER. 

Causes  du  mauvais  succès  rie  la  guerre  d'Italie. 

JDoNCQUEsce  vertueux  et  saige  chevalier,  s'estant  bien 
fortiffié,  et  ayant  à  souhaict  recouvre'  sa  santé,  partit 
de  son  chasteau  de  Dui estai,  sur  la  fin  de  l'année 
i557,  pour  venir  trouver  le  Roy  qui  estoit  lors  à  Pa- 
ris. Et  ne  fault  demander  de  quel  accueil  Sa  Majesté 
le  receut.  Mais,  toutes  caresses  passées,  et  tous  bons 
jours  donnez,  il  commencea  en  toute  diligence  à  pro- 
poser l'ordre  qui  estoit-  nécessaire  pour  Testât  de  son 
gouvernement  de  Metz;  car  il  avoit  esté  adverty  que 
Ton  devoit  plus  de  quatre  monstres  à  toute  la  garni- 
son, et  que  M.  de  Sennecterre,  son  lieutenant,  estoit 
en  dangier  d'une  sédition ,  si  on  n'y  remedioit  de  bonne 
heure.  Mais  il  fist  sçavoir  incontinant  son  arrivée  à  la 
Cour,  à  tous  les  capitainnes,  qui  misrent  leurs  soldats 
en  espérance  de  toucher  argent  bientost. 

Cependant  aussi,  attendant  sa  venue,  il  commanda 
par  le  mesme  courrier  au  trésorier  des  réparations, 
auquel  il  avoit  deffendu,  avant  partir,  de  toucher, 
sur  sa  vie,  aux  deniers  dédiez  pour  la  citadelle,  quel- 
que nécessité  qui  survînt,  d'en  distribuer  ausdicls  ca- 
pitainnes, par  forme  de  prest ,  pour  en  accommoder 
leurs  soldats,  attendant  les  monstres.  Ce  qui  composa 
les  choses  en  toute  doulceur,  et  releva  M.  de  Sennec- 
terre d'une  extrême  peine  et  dangier. 

Puis  après,  il  moyenna  tant  envers  Sa  Majesté,  qui 

eust  esgard  à  ses  importantes  remonstrances,  fortif- 
iées de  la  grande  faveur  qu'elle  luy  portoit,  qu'il  ob- 
tint deux  cents  mille  francs,  encores  que  le  fond  du 
trésor  du  Louvre  fust  quasi  du  tout  en  tout  tary,   à 
cause   de  la  despence  infinie  qui  se  faisoit  pour  le 
voyage  d'Italie ,  où  estoit  desja  bien  avant  embarqué 
le  duc  de  Guyse,  avec  une  bien  grosse  armée,  qui  fut 
toutesfois  de  peu  d'effect,  voire  sans  aulcun   fruict; 
carie  cardinal  de  CarafFe,  scélérat  s'il  en  fut  onc- 
ques,  luy  donna  de  terribles  traverses;  desquelles  la 
première  fut  qu'il  tint  ce  povre  duc  de  Guyse,  tout  le 
mois  de  mars,  qui  est  le  plus  propre  de  l'anne'e  pour 
faire  la  guerre  et  camper,  à  cause  de  sa  température 
en  tout  le  climat,  dedans  la  ville  de  Rome  ;  l'entrete- 
nant de  toutes  délices,  festins,  courtisannes ,  vierges 
et  femmes  mariées,  dont  ce  gouffre  d'abomination  a 
accoustumé  de  fournir,  pour,  par  ce  temporisement, 
attrapper  du  duc  de  Florence  quatre  cents  mille  es- 
cus  :  car  il  luy  fist  accroire  que  le  roy  de  France  luy 
envoyoit  ceste  grosse  armée  française  pour  l'exploic- 
ter  à  son  plaisir ,  ou  en  la  Toscane ,  ou  à  Naples.  Mais , 
prévoyant  l'entreprise  de  Naples  fort  dangereuse,  à 
cause  des  grandes  forces  que  preparoit  le  duc  d'Alve , 
il  avoit  résolu  de  la  luy  jecter  sur  les  bras,  tant  pour 
ce  qu'il  voyoit  qu'estant  surpris  il  en  auroit  bientost 
sa  raison,  que  de  ce  qu'il  se  souvenoit  de  la  mort  igno- 
minieuse que  l'un  de  ses  frères  et  son  neveu  avoient 
receue  en  sa  ville  de  Florence,  qui  y  avoient  esté  pen- 
dus à  tort,  et  sans  cause;  toutesfois  que  s'il  vouloit 
composer  ceste  somme  de  quatre  cents  mille  escus,  il 
cbangeroit  de  couraige  et  oublieroit  toute  vindicte. 
A  quoy  le  duc  de  Florence  ne  faillit  pas;  et  la  paya 

comptant  pour  destourner  ceste  oraige  qui  eust  ruyné 
son  Estât.  Et  parce  que  le  duc  de  Sormme  descouvrit 
ceste  secrette  meschanceté,  car  toute  l'armée  se  mu- 
tinoit  de  ce  trop  long  séjour,  il  fut  contrainct  de  sortir 
de  Rome,  la  nuict,  à  pied  et  travesti,  aultrement  le 
cardinal  Feust  faict  pendre  aux  fenestres  de  son  logis  ; 
ainsi  l'avoit-il  juré,  ayant  envoyé  le  barisel  (0  avec 
tous  ses  sbierres  (2),  qui  est  à  dire  en  fiançais  le  pre- 
vost  et  ses  archers,  pour  exécuter  son  rigoureux  com- 
mandement, qui  n'y  eussent  osé  faillir  ;  mais,  de  bonne 
fortune  pour  ung  tel  et  si  digne  serviteur  du  Roy,  ils 
n'y  trouvèrent  que  le  nid. 

L'aultre  et  plus  meschante  traverse  que  la  première; 
que  l'armée  française  qui  estoit  arrivée  à  Rome,  avec 
tous  les  dangiers  et  difficultés  qui  se  peuvent  dire,  et 
sur  sa  foy,  et  l'intelligence  qu'il  disoit  avoir  à  Naples, 
pour  le  recouvrement  du  royaume  ;  toutesfois  il  fut  si 
dyable,  qu'il  n'eust  poinct  de  honte,  et  ne  fist  cons- 
cience de  la  trahir  :  car,  voulant  M.  de  Guise  marcher 
après  ce  mauldit  séjour  de  Rome,  et  entrer  dedans  le 
royaume  de  Naples  par  ung  chemin  où  il  n'eust 
trouvé  aulcune  résistance ,  n'ayant  encores  le  duc 
d'Alve  rien  prest ,  ce  meschant  l'en  divertit,  et  le  fist 
attaquer  une  ville  nommée  Civitella ,  située  sur  le 
hault  d'une  montaigne,  et  qu'il  l'emporteroit  en  moins 
de  six  jours,  la  prise  de  laquelle,  d'aultant  qu'elle  es- 
toit  frontière  dudict  royaume,  donneroit  ung  si  grand 
spavente  à  la  ville  de  Naples,  à  tout  le  reste  du 
royaume,  au  duc  d'Alve  mesme  ,  que,  devant  le  mois 
d'avril  expiré,  il  esperoit  le  couronner  roy  de  Naples 
au  nom  du  roy  de  France  son  maistre. 

(')  Barisel  :  barigel.  —  (2)  Sbierres  :  sLires. 

Le  povre  duc,  qui  ne  cognoissoit  le  pays,  et  qui 
n'avoit  personne  de  son  coste  pour  soustenir  son  op- 
pinion  ,  ny  renverser  celle  de  cestuy-cy,  qui  estoit  or- 
dinairement suivie  et  fortifîiée  par  plus  de  trente  ca- 
pitainnes,  tous  de  son  pays,  quand  il  en  proposoit 
quelqu'une  ;  aussi  que  le  principal  et  plus  exprès  ar- 
ticle de  ses  instructions  estoit  de  ne  rien  faire  contre  la 
volonté  de  ce  cardinal,  chef  et  premier  autheur  de 
ceste  entreprise,  fust  contrainct  d'y  acquiescer,  et  l'as- 
siégea. Mais  au  lieu  de  six  jours,  il  y  fust  six  sepmai- 
nes  sans  la  pouvoir  forcer  ;  durant  lequel  temps  l'ar- 
mée de  mer  hespaignole  arrive,  et  les  forces  du  pays 
s'assemblent  ;  qui  firent ,  toutes  joinctes ,  une  bien 
grosse  et  puissante  armée,  avec  laquelle  le  duc  d'A.lve 
s'advance,  en  toute  diligence,  de  venir  faire  lever  le 
siège  de  Civitella.  Dequoy  adverty,  M.  de  Guyse  des- 
campe bientost,  et  se  retira  avec  la  sienne,  toute  ha- 
rassée et  à  demye-vaincue  de  fatigues  et  maladies.  Ce 
tradiment  valut  à  ce  perfide  deux  cents  mille  escus  en 
argent,  et,  oultre  ce,  ung  evesché  et  deux  abbayes;  le 
tout  de  la  valeur  de  vingt  mille  ducats  de  rente,  tant 
en  Hespaigne  que  à  Napîes.  Il  fist  tant  d'aultres  per- 
fides traicts,  qui  rendirent  ce  voyaige  très-honteux  et 
inutile,  qu'il  seroit  impossible  de  les  réciter;  qui  me 
gardera  de  m'y  estendre  davantaige;  aussi  que  cela 
n'est  pas  de  mon  histoire.  Mais  j'en  ay  bien  voulu  re- 
citer, ce  couplet  en  passant,  puisqu'il  est  tombé  à  pro- 
pos; car  j'estois  alors  à  Rome,  quand  ce  neveu  du 
pape  Paul  quatriesme,  confalonier  de  Sainte  Eglise, 
et  lieutenant  de  son  oncle,  exerceoit,  soubs  l'ombre 
de  bonne  foy,  telles  et  si  énormes  meschancetez ,  aux 
despens  de  la  povre  Fiance. 

CHAPITRE  IL 

M.  de  Vieilleville  retourne  a  Metz,  où  il  fait  une  justice 
exemplaire  des  séditions  arrivées  pendant  son  absence. 

Pour  reprandre  doncques  le  fil  de  l'histoire,  je  di- 
ray  que  M.  de  Vieilleville  fist  marcher  en  diligence 
ceste  notable  somme  à  Metz,  que  l'on  receust  à  très- 
grande  joye,  comme  trèsnecessaire,  et  par  laquelle 
on  obvia  à  ung  terrible  et  très-pernicieux  remuement; 
car,  durant  son  absence  ,  on   avoit  tiré  de  Metz  douze 
compaignies   de    vieilles  bandes    françaises    pour  le 
voyaige  de  Naples  cy-dessus   mentionné  ,  et  envoyé 
en  leur  place  aultant  de  légionnaires  de  Champaigne 
et  de  Picardie,  le  plus  mal  disciplinez  du  monde,  et 
leurs  capitainnes  tout  de  mesme,  qui  ne  respectoient 
nullementM.de  Sennecterre;  et,  sans  l'assistance  que 
luy  faisoient  les  aultres    douze  vieulx  capitainnes  et 
les  gendarmes,  il  estoit  en  hazard  de  courir  une  fort 
dangereuse  fortune  ;  car  incessamment  ceste  desbor- 
dée canaille  crioit  à  l'argent,  avec  des  insolences  et 
indignitez  bien  grandes  et  du  tout  intollerables. 

Mais  M.  de  Vieilleville  n'oublia  pas  d'escrire  au 
prevost  de  Metz ,  par  ceulx  qui  portèrent  l'argent , 
qu'il  ne  faillist,  sur  sa  vie  ,  à  faire  informations  secrètes 
de  tout  ce  qui  s' estoit  passé  en  ces  tumultes,  et  n'y 
espargner  les  capitainnes  qui  les  avoient  favorisez  ny 
donné  l'ordre  requis  à  leur  devoir  ;  car  par  ceulx-là  il 
27.  21 


3  2  2  [l^^7l     MÉMOIRES    DE    VIEILLEVILLE. 

vouloit  commencer,  en  faulsant  le  proverbe  qui  dict: 
Battre  le  chien  devant  le  Ijon  ;  ayant  résolu  et  juré, 
pour  faire  trembler  et  mourir  de  peur  les  chiens,  de 
bien  estriller  les  lyons,  comme  il  fist. 

Doncques  il  partit  de  la  Cour  pour  venir  en  son 
gouvernement,  en  bonne  délibération  de  chastier  ai- 
grement ces  tumultuaires  et  séditieux,  sans  acception 
de  personne  ;  et  advertit  M.  de  Sennecterre  ,  par  cour- 
rier exprès,  de  ne  permettre  à  personne  vivante  de 
venir  audevant  de  luy,  ny  de  luy  envoyer  escorte, 
et  qu'il  en  prendroit  passant  par  Thoul  ;  car,  soubs 
umbre  d'une  salve,  une  harquebuzade  est  bientost  don- 
née. Où  arrivé,  il  commanda  au  capitainne  LaMothe- 
Rouge  de  monter  à  cheval  avec  soixante  de  ses  che- 
vaulx  ligiers ,  et  au  capitainne  Yonberry ,  basque,  de 
choisir  cent  de  ses  soldats,  aussi  basques,  bons  har- 
quebuziers ,  et  l'accompaigner  jusques  à  Metz.  Et 
marcha  toute  nuict  avec  ceste  trouppe,  et  son  train  , 
qui  pouvoit  faire,  compris  celuy  de  M.  d'Espinay ,  le 
nombre  de  soixante-dix  chevaulx.  Et  fust-on  bien  es- 
bahy  de  le  veoir  le  lendemain,  quasi  au  jour  poignant, 
aux  portes  de  Metz  ;  qui  donna  beaucoup  de  tremeur 
aux  plus  coulpables. 

Descendu  qu'il  fust  en  son  logis,  il  commanda  de 
faire  loger  l'escorte  de  Thoul,  et  deffendit  aux  capi- 
tainnes  la  Mothe- Rouge  et  Yonberry  de  partir  sans 
son  congé  ;  et  qu'il  avoit  besoing  pour  trois  ou  quatre 
jours  de  leur  assistance.  Et  estant  raffreschy,  M.  de 
Sennecterre  le  vint  trouver  en  sa  chambre  avec  les 
capitainnes  des  vieilles  bandes  ;  car  les  légionnaires, 
qui  se  sentoient  coulpables ,  ne  s'y  osèrent  présenter. 

Le  prevost  ne  tarda  gu ères,  semblablement  .avec 

ses  informations  :  lesquelles  leues,  il  commanda  aux 
capitainnes  là  présents  de  dresser  des  corps-de  gardes 
à  tous  les  carrefours  de  la  ville  ,  et  à  sa  compaignie  de 
montera  cheval  et  se  tenir  en  bataille  au  Champ-Pas- 
saige  ;  à  M.  d'Espinay  de  faire  tenir  la  sienne  en  la 
place  de  la  grande  église,  et  au  capitainne  Lancques 
ses  harquebuziers  à  cheval  en  la  peûte  place  ;  defFence 
à  tous  de  ne  laisser  passer  capitainnes  ny  soldats  lé- 
gionnaires, quels  qu'ils  fussent. 

Cela  ainsi  ordonne'  et  appresté  en  merveilleuse  di- 
ligence, il  envoya  prandre  les  capitainnes  La  Haye, 
Frizonville  et  Berthecourt,  qui  estoient  fort  chargez 
par  les  informations  d'avoir  attenté  à  la  personne  de 
M.  de  Sennecterre  ,  enfoncé  avec  leurs  soldats  son 
logis,  et  tiré  contre  sa  garde.  Iceulx  trois  capitainnes 
amenez  en  sa  présence,  et  lecture  faicte  desdictes  in- 
formations, les  fist  mettre  à  genoulx  devant  le  sieur 
de  Sennecterre  et  luy  demander  pardon. 

Ladicte  amande  faicte,  n'estant  l'exécuteur  de  justice 
gueres  loing  de-là,  ils  furent  menez  en  une  cave,  où  il 
leur  trancha  les  testes  ,  lesquelles  furent  portées  et 
départies  en  chacune  des  trois  places  ;  qui  donna  ung 
merveilleux  efîroy  à  tous  les  légionnaires,  tant  capi- 
tainnes que  soldats.  Et  comme  ils  se  presentoient  à 
passer,  ou  pour  s'assembler  ou  pour  faire  quelque  re- 
monstrance,  on  les  repoussoit ,  non  pas  à  coups  de 
barre  ou  de  halebarde,  mais  avec  harquebuzades;  de 
sorte  qu'ils  furent  contraints  de  se  resserrer  en  leui > 
logis. 


21. 

CHAPITRE  III. 

Punition  des  légionnaires  qui  s'étoient  révoltés  pendant 
l'absence  de  M.  de  Vieilleville.  —  Ce  que  cJétoit  que  ces; 
légionnaires  établis  par  François  T. 

Monsieur  de  Vieilleville ,  adverty  que  cent  ou  six- 
vingts  soldats  s'estoient  assemblez,  avec  >les  armes,  en 
une  aultre  place  nommée  le  Saussy,  envoya  eh  dili- 
gence le  sergent -major  Saint-Chamans,  avec  bon  nom- 
bre de  soldats,  leur  demander  pourquoy  ilssontlà,et 
qu'ils  se  débandent  incontinant  ;  et,  selon  la  responce 
qu'ils  feront,  si  elle  tend  à  mutinerie,  qu'il  les  charge 
de  furie,  sans  recognoistre  ny  user  d'aulcune  miséri- 
corde. 

Arrivé  que  fut  Saint-Chamans  devers  eulx,  faict  ce 
qui  luy  avoit  esté  commandé.  Mais  ils  furent  si  sots 
et  maladvisez ,  qu'ils  respondirent  estre  là  attendants 
leurs  compaignons  pour  avoir  la  raison  de  leurs  capi- 
tainnes  que  l'on  avoit  faict  si  cruellement  mourir.  Mais 
ils  n'eurent  pas  loisir  de  parachever,  que  Saint-Cha- 
mans les  charge  si  furieusement  qu'il  en  fut  tué  qua- 
rante ou  cinquante  sur  la  place  :  le  reste  gaigna  la 
fuitte.  Mais  ce  que  Saint-Chamans  ne  peust  attrapper 
fust  arresté  par  les  corps-de-garde  et  les  soldats  des 
capitainnes  Yonberry  et  La  Mothe-Rouge,  car  c'estoit 
en  leur  quartier ,  et  furent  chaudement  pendus  et  es- 
tranglez  ,  où  plusieurs  belittres  et  cocquins  s'em- 
ployèrent avec  le  bourreau  et  son  valet  pour  en  avoir 

la  dépouille.  Les  vieilles,  semblablement,  jecterent  les 
morts  en  la  rivière,  sur  l'espérance  de  mesme  pra- 
tique ;  estant  le  Saulssy  une  isle  entourée  de  deux  ca- 
naulx  de  la  Moselle,  et  ponts  de  chaque  costé,  que 
ces  mutins  n'avoient  pas  eu  l'esprit  de  garder  ny  de 
s'en  saezir. 

Aussi  légionnaires  ne  sont  pas  tenus  ny  repputez 
pour  gens  de  guerre,  ains  sortent  du  labourai ge  pour 
s'affranchir  des  tailles  en  servant  quatre  ou  cinq  mois 
ou  quelque  aultre  espace  de  temps  ;  et  apportent  cer- 
tificat de  leur  service ,  que  l'on  appelle  attestation  du 
serviny,  qui  est  enregistrée  aux  greffes  des  jurisdic- 
tions  ausquelles  ils  sont  subjects. 

Le  roy  François-ie-Grand  leur  donna  ce  nom  de 
légionnaires  à  l'ancienne  façon  des  Romains ,  car  ils 
s'appelloient  au  temps  passé  francs -archier s  >  et  en 
Bretaigne  francs -taupins.  Mais,  voyant  que  le  ser- 
vice de  telles  gens  mal-aguerris  estoit  du  tout  inutile, 
on  commua  cela  en  argent  ;  et  appelle-t-on  ceste  taille 
la  solde  de  cinquante  mille  hommes  de  pied j  à  la- 
quelle tous  les  roturiers  universellement  du  royaume 
sont  contribuables  et  subjects  ;  et   de  cest  argent  on 
en  façonne  de  braves  hommes  et  vaillants  capitainnes. 
Les  lieutenants  des  trois  capitainnes  décapitez,  et 
qui  avoient perdu  grand  nombre  de  soldats  au  Saulssy, 
craignants  que  la  fureur  de  M.  de  Vieilleville  conti- 
nuast,  et  que  l'on  revisoit  d'heure  à  aultre  les  informa- 
tions ausquelles  ils  estoient  compris,  furent  d'avis  de 
s'en  aller.  Mais,   ne  pouvants  sortir   à  cause  que  les 
corps  de  garde  extraordinaires  continuoient  nuict  et 
jour  aux  lieux  où  on  les  avoit  posez,  et  tousjours  gens 
de  cheval,  à  tour  de  roolle,  dedans  les  places,  et  la 

ville  tousjours  ainsi  cantonnée,  délibérèrent  de  de- 
mander ung  congé'  à  M.  de  Vieilleville  ;  et  le  luy  en- 
voyèrent tout  prest  à  signer,  car  ils  ne  pouvoient  parler 
à  luy.  Ce  qu'il  reffusa  :  mais  il  leur  fist  dire,  par  le  ca* 
pitainne  Bahuz  ,  qui  gai  doit  la  porte  par  laquelle  ils 
dévoient  sortir,  qu'ils  se  pouvoient  retirer  quand  ils 
vouldroienl;  et  que  le  service  de  tels  mutins  n'estoit  pas 
au  Roy  ny  à  luy ,  et  qu'il  leur  faisoit  trop  de  grâce  de 
les  laisser  partir,  car  ils  avoient  tous  mérité  la  mort 
et  d'estre  pendus.  Fulx  ,  avants  ceste  parolle,  troussent 
bagaige,  et  s'en  vont  au  troisiesme  jour  de  son  arrivée. 
Mais,  adverty  qu'ils  avoient desbaucbé  environ  décent 
soldats  de  leurs  compaignies  pour  s'en  aller  avec  eulx, 
qui  cstoit  affoiblir  d'aultant  la  garnison  de  Metz,  et 
de  grande  conséquence  pour  le  service  du  Roy  ;  aussi 
qu'ils  n'avoient  pas  acbevé  le  service  du  mois,  duquel 
ils  avoient  faict  monstre  et  touché  l'argent,  il  com- 
manda au  sergent-major  Saint-Chamans  d'aller  après, 
en  toute  diligence,  avec  nombre  de  barquebuziers  et 
l'escorte  qui  estoit  venue  de  Thoul ,  et  les  tailler  tous 
en  pièces;  qui  les  attrappa  auprès  des  arches  de  Jouy, 
et  n'y  faillit  pas ,  car  il  n'en  eschappa  ung  seul  ;  les 
Basques  du  capitainne  Yonberry  et  les  chevaulx  ligiers 
de  La  Mothe-Rouge  se  desjeunerent  de  ce  butin  en  se 
retirant  à  Thoul. 

Les  capitainnes  légionnaires ,  advertis  de  ceste  def- 
faicte,  qui  approchoit  fort  d'un  massacre,  car  tous  les 
goujats  passèrent  au  fil  de  l'épée,  mesme  qu'il  y  fut 
tué,  à  la  furie,  traeze  garses,  ne  sçavoient  à  quel 
sainct  se  vouer  :  car  de  faire  entreprise  on  leur  avoit 
osté  tous  moyens,  pour  le  bon  ordre  qui  y  avoit  esté 
donné,  et  n'avoient  point  de  plus  grands  ennemis  que 

leurs  hostes,  qui  advertissoient  secrètement  d'heure  à 
aultre  les  corps  de  garde  de  tout  ce  qui  se  passoit  en 
leur  logis;  que  s'il  venoit  ung  advertissement  qu'ils  es- 
toient  dix  ensemble,  ils  estoient  incontinant  chargez 
et  rompus;  reduicts,  au  reste,  et  contraincts  en  telle 
extrémité',  qu'ils  n'eussent  osé  battre  casse  (0  ny  tam- 
bourg  en  leur  quartier  pour  aller  à  la  garde ,  de  la- 
quelle ils  furent  exempts  durant  ces  trois  jours,  car  on 
ne  s'y  vouloit  pas  fyer. 

CHAPITRE  IV. 

M,  d'Espinay  engage  M.  de  Vieilleville  a  se  réconcilier 
avec  les  légionnaires. 

Or  ,  estants  en  ceste  angoisseuse  perplexité,  ils 
furent  conseillez,  de  logis  en  logis,  de  venir  trouver 
M.  d'Espinay  pour  estre  leur  médiateur  envers  M.  de 
Vieilleville  et  faire  leur  reconciliation  ;  qui  accepta 
fort  volontairement  ceste  charge ,  et  s'y  employa  de  tel 
zèle  et  affection,  que  le  quatriesme  jour  de  notre  arri- 
vée il  luy  commanda  de  les  luy  amener  ;  ce  qu'il  fist. 
Et  estants  en  sa  présence,  il  leur  pardonna  leur  faullc 
en  sa  faveur,  et  après  leur  avoir  faict  veoir,  par  les  or- 
donnances du  Roy,  dont  lecture  leur  fut  faicte,  qu'ils 
estoient  tous  criminels  de  leze-majesté;  et  fist  rompre 
devant  eulx  les  informations  qui  avoient  esté  faictes 
de  leurs  insolences  et  mutineries,  dont  y  en  avoit  une, 
entre  aultres,  très-capitale  et  sans  remission  ;  que,  pen- 

(0  Casse  :  caisse. 

dant  l'espace  de  douze  jours,  ils  n'avoient  faict  aul- 
cune  garde  sur  les  murailles  de  la  ville  qui  respon- 
dent  en  leurs  quartiers,  ny  jour  ny  nuict;  craignant 
que  si  le  Roy  est  adverty,  qu'il  ne  les  aict  faict  pugnir 
pour  une  si  énorme  faulte  d'avoir  ainsi  abandonné  sa 
ville  en  si  périlleux  hazard,  qu'il  ne  s'en  courrousse 
asprement  contre  luy  :  toutesfois ,  puisqu'il  a  prononcé 
sa  parolle,  qu'il  ne  la  veult  pas  retracter,  et  leur  par- 
donne derechef,  leur  commandant  de  se  lever  ,  car  ils 
estoient  à  genoulx;  auxquels  il  fit  jurer  de  mieux  et 
plus  fidèlement  faire  service,  pour  l'advenir,  a  Sa  Ma- 
jesté ,  quelque  nécessité  qui  survienne  de  deniers  ,  qui 
défaillent  aussitost  aux  roys  que  aux  particuliers.  Ce 
qu'ils  firent  avec  bien  humbles  révérences  :  comman- 
dant, sur  l'heure,  de  rompre  tous  les  corps  de  garde 
extraordinaires,  et  les  pria  tous  de  disner  avec  luy  ;  ce 
qu'ils  luy  accordèrent.  Et  donna ,  en  leur  présence , 
la  compaignie  de  Frizonville  à  ung  jeune  gentilhomme 
de  Normandie  nommé  SainctRemy,  celle  de  La  Haye 
au  capitainne  Roumolles,  et  celle  de  Berthecourt  au 
capitainne  Damezan  ;  et  fist  monter  les  enseignes  des- 
dictes compaignies,  qui  avoient  esté  plus  saiges  que 
les  lieutenants  qui  furent  defïaicts  aux  arches  de  Jouy, 
en  Testât  et  au  grade  de  lieutenants  en  leurs  compai- 
gnies ;  puis  furent  ostées  les  testes  de  leurs  capitainnes, 
des  lieux  où  elles  avoient  esté  fichées. 

La  joye  fust  si  grande  et  universelle  par  toute  la 
ville  de  ceste  si  inoppinée  réconciliation,  que  la  jour- 
née se  passa  en  toute  allaigresse.  Et  en  fust  M.  d'Espi- 
nay  merveilleusement  honoré  de  tous,  principalement 
des  légionnaires  en  général,  et  non  sans  cause  ;  car  il 
estoit  si  irrité  et  animé  contre  eulx  d'avoir  ainsi  aban- 

donne  sa  ville  dix  jouis,  sans  aulcune  forme  de  garde, 
qu'il  a  voit  résolu  en  son  ame  de  faire  partir  en  cani- 
paigne,  soubs  timbre  de  faire  monstre,  toute  la  gar- 
nison de  Metz  entièrement,  tant  de  pied  que  de  che- 
val, et  y  estre  luy-mesme  en  personne  armé  de  toutes 
pièces;  puis  mettre  les  légionnaires  à  part,  et  com- 
mander à  tout  le  reste  de  les  charger  devant,  derrière 
et  de  tous  costés,  pour  les  tailler  en  pièces  :  ayant  nuict 
et  jour  au  runge  que,  ayant  esté  la  ville  tant  de  jours 
en  proye,  elle  devoit  estre,  long-temps  a,  dévorée,  si 
le  comte  de  Mesgue  eust  esté  habile  homme  et  digne 
serviteur  de  son  prince.  Telle  estoitson  appréhension  , 
qui  luy  traversoit  de  telle  inquiétude  l'esprit,  qu'il  en 
perdoit  le  repos  et  ses  repas  :  tant  il  estait  zélateur  de 
l'honneur  et  service  de  son  maistre ,  et  jaloux  de  sa 
charge. 

Mais  les  instantes  prières  et  doulces  remonstrances 
de  M.  d'Espinay  luy  désarmèrent  ce  martel  de  la  fan- 
taisie, et  le  firent  plier  à  miséricorde  :  ce  que  depuis 
venu  à  la  cognoissance  de  ces  légionnaires,  ils  tindrent 
tousjours  M.  d'Espinay  pour  protecteur  et  père  ;  et  le 
suivoient  et  accompaignoient  plus  ordinairement  que 
son  beau-pere ,  le  louants  et  sans  cesse  remercyants 
de  ce  que  par  sa  faveur  ils  Tavoient,  non  pas  si  belle, 
mais  si  mortelle  et  sanglante,  eschappée. 

Toutesfois  ,  quelque  reconciliation  qu'il  y  eust, 
M.  de  Vieilleville,  qui  auparavant  ne  se  donnoit  pas 
beaucoup  de  peine  de  faire  les  rondes  ,  se  fyant  en  ses 
gendarmes,  s'y  rendit  plus  subject  depuis  ces  exem- 
plaires et  terribles  chastiments,  et  les  continua  plus  de 
trois  mois,  et  souvent  qualre  fois  par  sepmaine,  prin- 
cipalement aux  quartiers  des  légionnaires.  Et  la  faisant 

environ  minuict,  il  trouva  un  légionnaire  dormant  en 
sentinelle,  qu'il  tua  tout  roidde,  disant  à  ceulx  qui  le 
suivoient  qu'il  ne  lny  avoit  poinct  faict  de  tort,  ains 
il  le  laissoit  au  mesme  estât  qu'il  Tavoit  trouvé  ;  et  puis- 
qu'il ne  vouloit  servir  de  faction  ,  que  pour  le  moins 
serviroit-il  d'exemple.  Et  commanda  qu'il  demeurast 
là  l'espace  de  vingt-quatre  heures,  et  puis  jecté  par  sur 
les  murailles  en  la  rivière  de  Seille. 

CHAPITRE  V. 

M.  de   T  ieilleville  forme    le  projet   du  siège  de    Thion- 
ville.  —  Mesures  quil  prend  pour  V exécuter, 

[i558]  S'estant  ainsi,  M.  de  Vieilleville,  rendu  re- 
doutable à  ces  novices  d'armes  et  de  toute  discipline 
militaire,  par  ce  traict  de  sanguinaire  monstre;  et  voyant 
qu'ils  se  rengeoient  du  tout  à  l'obeyssance,  il  s'advisa, 
pour  parvenir  à  une  entreprise  qu'il  avoit  projectée  en 
esprit  (  car  il  entreprenoit  tousjours  quelque  chose  con- 
tre l'ennemi),  d'envoyer  quérir  l'allemand  Hansclaur, 
duquel  il  a  esté  parlé  au  sixiesme  livre,  jusques  à  Trie- 
ves,  par  un  autre  Allemand  marié  à  Metz;  luy  man- 
dant qu'il  avoit  quelque  chose  à  luy  dire  pour  son  très- 
grand  prouffict  ;  qu'il  ne  luy  pouvoit  escrire ,  mais  le 
piioit  qu'il  vînt  secrètement,  sans  se  monstrer  à  per- 
sonne, et  qu'il  se  logeast  en  la  maison  du  messaiger 
qui  l'estoit  allé  quérir  ;  et  qu'il  ne  passe  sur-tout  à 
Théonville,  mais  qu'il  s'en  esloigne  le  plus  qu'il  pourra. 
Hansclaur  ayant  reccu  ceste  créance,  sans  toutes- 

fois  aulcune  lettre ,  se  fyant  au  messaiger  qu'il  voyoit 
souvent  trafficquer  à  Trieves;  et  pour  le  clesir  qu'il 
avoit  de  faire  service  à  ung  tel  seigneur,  duquel  il 
cognoissoit  laparolle  très-certainne,  s'achemina  droict 
à  Metz  avec  le  messaiger,  et  passe  la  Mozelle  dès 
Trieves,  laissant  le  droict  chemin  de  Théonville  ,  qui 
estoit  toutesfois  plus  court  de  trois  bonnes  lieues. 

Arrivé  à  Metz,  le  marchand  en  vint  advertir  M.  de 
Vieilleville,  quiluy  commanda  de  le  luy  amener  sur  le 
soir,  bien  secrettement.  Et  estant  en  sa  présence,  il  luy 
tint  ce  langaige  :  «  Je  scey ,  Hansclaur,  que  tu  as  le 
cœur  français,  et  que  tu  n'es  pas  à  te  repentir  d'avoir 
abandonne'  le  service  de  la  couronne  de  France  ;  mais 
pour  te  y  remettre,  cognoissant  ta  valeur,  je  te  veulx 
employer  en  quelque  chose  qui  te  sera  fort  aise'e,  et 
qui  advancera  grandement  ta  fortune.  »  Hansclaur 
respond  qu'il  se  sent  fort  oblige  de  luy  avoir  donné 
la  vie,  et  à  ses  compaignons,  lorsque  le  capitaine  La 
Cahuziere  le  print -,  qu'il  n'y  a  faction,  pour  hazar- 
deuse  et  périlleuse  qu'elle  soit ,  qu'il  n'y  entre  à  corps 
perdu  pour  luy  faire  service.  «  Ceste  parolle,  dist  lors 
M.  de  Vieilleville,  me  contente  fort;  et  demain  au  soir, 
à  telle  heure  que  maintenant,  je  te  diray  que  c'est.  Et 
vas  soupper  et  coucher  chez  ton  hoste,  sans  te  mons- 
trerà  personne;  et  prends  cependant  ceste  esmeraude 
que  je  te  donne  en  souvenance  de  moy  :  »  comman- 
dant à  son  hoste  là  présent  de  le  bien  traicter  sans 
rien  espargner,  car  il  seroit  remboursé  du  tout  avec- 
ques  gaing. 

Hansclaur  s'en,  va  très-joyeulx ,  et  tout  gaigné  par 
ce  présent,  duquel  il  fist  grande  estime;  car  les  Alle- 
mands aiment,  sur  toutes  nations,  les  bagues,  qu'ils 


oSl  [l558]    MÉMOIRES    DE  VIEILLEVILLE. 

portent  peu  souvent  aux  doigts,  mais  les  pendent  or- 
dinairement au  col.  Et  son  hoste  exécuta  le  comman- 
dement de  le  bien  traicter  de  fort  bonne  sorte,  puis  le 
ramena  le  lendemain  à  l'heure  dicte. 

M.  de  Vieilleville,  comme  très-saige  et  fort  ruzé  en 
tels  affaires,  luy  avoit  donné  ce  terme,  exprès  affin 
qu'il  eust  le  loisir  de  penser  en  ses  offres,  ou  de  les 
continuer,  ou  de  changer  de  volonté  :  car  en  vingt- 
quatre  heures  toutes  affections  se  fortiffient  ou  s'affoi- 
blissent;  mais  estant  en  sa  présence,  il  parla  le  pre- 
mier, disant  qu'il  souffroit  ung  extrême  desplaisir  en 
son  ame  qu'il  ne  luy  avoit  pieu  dès  hyer  luy  déclarer 
en  quelle  charge  il  le  vouloit  employer,  et  qu'il  ne 
changera  jamais  sa  resolution,  ny  le  vœu  qu'il  a  faict 
de  finir  ses  jours  et  mourir  à  son  service,  quand  il  n'y 
auroit  aultre  obligation  que  du  présent  de  la  riche 
esmeraulde  qu'il  luy  a  donnée;  et  la  luy  monstra  pen- 
due à  son  col  avec  ung  cordon  de  soye  jaulne  et  noire, 
s'estant  desja  informé  de  ses  couleurs. 

Sur  quoy  M.  de  Vieilleville  luy  respondit  que 
d'entrée  d'advancement  il  luy  donnoit,  en  foy  de  gen- 
tilhomme d'honneur,  une  compaignie  de  cent  pisto- 
liers,  que  l'on  appelle  reithres,  bien  entretenue  au  ser- 
vice du  Roy  en  paix  et  en  guerre;  mais  qu'il  falloit 
premièrement,  pour  la  mériter,  qu'il  allast  à  Théon- 
ville  où  il  avoit  bon  crédit,  et  non  soupçonné,  pour 
luy  rapporter  au  vray  l'humeur  et  les  valeurs  du  sieur 
de  Carebbe  (0  que  le  comte  de  Mesgue  y  avoit  instalé 
son  lieutenant;  quelles  forces  estoient  céans;  quelles 

(')  Du  sieur  de  Carebbe.  Rabutin  et  La  Popelinière  donnent  à  ce 
lieutenant  le  nom  de  Caderabbe.  Le  père  Daniel  l'appelle  Quarrible; 
M.  Gainier  Cadderabbe. 

Histoient  les  fortifications  de  la  ville,  les  largeurs  et 
profondeurs  des  fossez,  et  semblablement  des  rem- 
parts ;  et  de  quelles  forces  il  pouvoit  faire  estât  pour 
se  deffendre  s'il  estoit  assiège'  ;  le  nombre  de  l'artille- 
rie sur  rouaige,  et  d'aultres  pièces  de  petit  calibre;  la 
quantité  de  munitions  et  de  toutes  sortes  de  vivres; 
et  pour  combien  de  temps;  finalement,  le  plus  foible 
endroict  de  toute  la  place.  Hansclaur  l'asseure  qu'il 
luy  rendra  bon  compte  de  tout  cela  avant  quatre 
jours,  et  qu'il  luy  tarde  infiniment  qu'il  n'est  desja  sur 
les  lieux  pour  le  satisfaire  fidèlement  en  tout  ce  qu'il 
luy  a  recité;  le  suppliant  très-humblement  de  le  vou- 
loir depescher  incontinant. 

M.  de  Vieilleville  luy  donne  huict  jours  de  terme 
pour  faire  les  choses  meurement;  et,  luy  mettant  trente 
escus  en  la  main,  luy  commande  de  partir  le  matin 
avant  jour,  et  qu'il  le  trouvera  luy-mesme  à  la  porte 
des  Allemants,  qui  est  fort  escartée  du  chemin  de 
Théonville,  pour  la  luy  faire  ouvrir;  et  qu'il  luy  dira 
ce  qui  luy  sera  venu  en  mémoire.  Là-dessus  Hansclaur 
part  avec  son  hoste ,  très-contant  et  en  merveilleuse  dé- 
votion de  faire  au  Roy  et  à  luy  ung  fort  signalé  service. 

Le  lendemain,  ung  peu  avant  le  jour,  M.  de  Vieille- 
ville  se  trouve  à  la  porte  des  Allemants ,  où  estoit  desja 
Hansclaur,  auquel  il  dit,  en  le  mettant  dehors  :  «  Je  te 
recommande  ta  charge  en  toute  fidélité;  et  ne  retour- 
nes de  huict  jours,  pour  avoir  plus  de  loisir  de  t'en 
bien  aquicter  :  et  adieu.  »  Hansclaur  luy  prend  la 
main  et  la  baise:  puis  desloge,  bien  monté  sur  ung 
brave  courtault  qu'il  luy  av oit  semblablement  donné. 

Les  huict  jours  expirez  ,  le  voilà  de  retour  à  la  porte 
Mozelle,  avec  ung  mémoire  si  exactement  dressé  de 

tout  ce  qu'il  avoit  veu ,  recogneu  et  revisé  dedans 
Théonville,  que  M.  de  Vieilleville  admira  grandement 
son  industrie,  estant  de  la  nation;  car  Alleinants  ne 
sont  pas  communément  duicts  à  telles  singularitez, 
d'ainsi  articuler  les  affaires.  En  quoy  il  n'avoit  rien 
oublié,  jusques  au  nombre  des  pâlies,  picqs,  crocs, 
bêches  et  bottes  pour  les  réparations  ;  et  jugea  bien  qu'il 
avoit  envie  de  faire  service,  et  que  Ton  s'y  pouvoit  dé- 
sormais bien  fyer.  Mais  ce  qui  corrobora  bien  ceste 
oppinion,  fut  l'arrivée  de  sa  femme  à  Metz  avec  deux 
petits  enfants,  dès  le  mesme  jour,  et  quelque  bagaige. 

Qui  fut  cause  qu'il  l'envoya  quérir;  et,  sans  plus  rien 
révoquer  en  doubte,  il  luy  fîst  délivrer  quatre  cents 
escus  pour  retourner  à  Trieves,  et  dresser  sa  com- 
paignie  ;  avec  expresses  deffenses  de  n'y  faire  enrooller 
ung  seul  Lorrain  ny  Wallon,  encores  qu'ils  parlent 
lelangaige,  mais  vrais  et  naturels  Allemants;  et  pour 
le  contenter  et  satisfaire  en  cela,  il  le  prioit  de  passer 
le  Rliin ,  où  il  y  a  de  meilleurs  hommes  et  de  fort  bons 
chevaulx.  Ce  que  Hansclaur  luy  promist,  l'asseurant 
qu'il  luy  feroit  ung  bon  service ,  et  qu'il  n'avoit  pas 
amené  sa  femme  et  ses  enfans  à  Metz,  sur  aultre  es- 
pérance que  d'y  finir  ses  jours,  et  qu'il  quictoit  pour 
jamais ,  sa  levée  faicte,  le  pays  d'Alîemaigne. 

Ayant  M.  de  Vieilleville  de  si  bonnes  et  franches 
parolles,  il  me  commanda  de  bien  estudier  le  mémoire 
que  Hansclaur  avoit  apporté  de  Théonville;  et  qu'il 
me  vouloit  depescher  devers  le  Roy  pour  le  luy  bien 
faire  entendre ,  et  sans  lettre  de  créance  ;  car  qui  en 
est  saezy,  et  surpris  de  l'ennemy,  il  ne  peult  éviter  la 
question,  et  la  plus  cruelle  que  l'on  peult  inventer, 
pour,  par  le  tourment,  la  faire  confesser. 

CHAPITRE  VI. 

Vincent  Carloix  arrive  a  la  Cour  pour  faire  pari  au  Roi 
du  projet  de  M,  de   VieilleviUe. 

Doncques,  deux  jours  après  le  partement  de  Hans- 
claur,  je  deslogeai  de  Metz  en  poste,  le  dernier  jour 
de  février  i558,  bien  instruict  de  ce  que  j'avois  à  pro- 
poser au  Roy  touchant  l'entreprise  de  Théonville  ;  que 
je  trouvai  à  Amiens,  s'y  estant  rendu  exprès  pour  en- 
tendre, de  jour  à  aultre  ,  nouvelles  du  duc  de  Guyse, 
qui  avec  une  grosse  armée  conquestoit  la  ville  de  Ca- 
lais,  Guignes  ('),  et  toute  la  comte'  d'Oye.  Je  m'ad- 
dressai  à  M.  de  l'Aubespine  pour  m'assister,  présenter, 
et  semblablement  recevoir  les  commandements  que 
luy  pourroit  faire  Sa  Majesté  sur  mes  discours,  qui 
meritoient  d'estre  tenus  secrets,  et  recitez  à  part,  à  ce 
que  peu  de  gens  les  entendissent.  Et  estants  tous  deux 
en  sa  présence,  enclos  en  son  cabinet,  je  commençai 
à  parler  ainsi  : 

«  Sire,  M.  de  VieilleviUe  baise  très-humblement  les 
mains  de  Vostre  Majesté,  et  m'a  depesché  en  dili- 
gence devers  elle  ,  pour  luy  faire  entendre  une  baulte 
et  très -importante  entreprise  pour  la  grandeur  de 
vostre  couronne ,  qu'il  a  entre  mains ,  et  de  laquelle  il 
vous  promet,  sur  sa  propre  vie,  de  vous  faire  jouyr 
le  septiesme  jour  qu'il  aura  commencé  l'investiture  de 

(*)  Guignes  :  Guines, 

la  place.  Mais,  pour  y  parvenir,  il  vous  supplie  très- 
humblement  de  luy  donner  le  moyen  d'assembler  les 
forces  qui  y  seront  nécessaires,  et  desja,  affin  que  une 
si  belle  occasion  ne  luy  escliappe,  en  Allemaigne,  qui 
est  le  grenier  de  vos  forces ,  pour  faire  levée  de  six  ré- 
giments de  lansquenets  et  de  huict  cornettes  de  pis- 
toliers ,  ayant  trouve'  par  son  crédit  cent  mille  francs 
pour  payer  les  arriguets  que  l'on  a  accoustumé  en 
telles  levées,  et  sans  lesquels,  comme  Vostre  Majesté' 
sceyt  très-bien,  jamais  les  Allemants  ne  marchent.  » 

Sa  Majesté  me  demanda,  sans  passer  plus  oultre  , 
quelle  estoit  l'entreprise;  je  luy  respondis  que  c'estoit 
Théonville.  «  Comment,  dist-elle,  est-il  possible  qu'en 
sept  jours  il  la  puisse  mettre  en  mon  obeyssance,  veu 
que  à  mon  retour  d'Àllemaigne  je  fus  diverty  de  l'at- 
taquer, et  que,  si  je  m'y  voulois  oppiniastrer,  je  per- 
dois  l'occasion  des  belles  conquestes  que  je  fis  lors, 
desquelles  il  est  temoing,  aux  enseignes  de  la  brave  et 
valeureuse  reccousse  qu'il  fist  de  mon  cousin  de  Ne- 
mours au  siège  d'Yvoy.  » 

Alors  je  luy  monstrai  le  mémoire  de  Hansclaur, 
que  j'avois  si  bien  estudié  que  je  le  transcrivis  par  les 
chemins,  contenant  vingt-deux  articles.  De  quoy  Sa 
Majesté  fust  estrangement  esbahye,  car  la  quantité  de 
pouldres,  boulets,  toutes  sortes  de  vivres  et  le  nombre 
d'hommes,  qui  ne  montoit  pas  à  trois  cents,  le  peu 
d'expérience  du  gouverneur  de  la  place,  nommé  Ca- 
rebbe,  qui  avoit  esté  toute  sa  vie  nourry  à  la  judica- 
ture,  et  tiré  de  la  mairie  de  Louvain  pour  commander 
là-dedans,  et  les  forts  et  foibles  endroits  de  la  place, 
y  estoient  fort  amplement  desclairez. 

Sur  quoy  Sa  Majesté  va  dire  que  M.  de  Vieilleville 


hejviii  ii.  [i 558]  33i 

ne  dormoit  jamais  en  une  charge;  et  puisqu'il  avoit  si 
bien  esbauché  ceste  trame ,  qu'il  luy  cousteroit  sa  cou- 
ronne, ou  il  la  paracheveroit.  Là -dessus  je  repartis, 
disant  que  M.  de  Vieilleville  estoit  bien  adverty  que 
M.  de  Guyse  avoit  mené  en  son  armée  de  Calais  toutes 
les  forces  françaises,  tant  de  gendarmerie,  cavallerie 
ligiere  que  de  fanterie,  mais  qu'avec  les  trouppes  alle- 
mandes il  feroit  sortir  de  Metz  vingt  enseignes  fran- 
çaises, sa  compaignie  de  cinquante  hommes  d'armes, 
les  cent  chevaulx  ligiers  de  M.  d'Espinay  son  fils,  les 
cent  harquebuziers  à  cheval  du  sieur  de  Lancquesj  et 
oultre  ce,  il  pourroit  tirer  de  Thoul,  de  Verdun  et  de 
Marsal,  six  cents  hommes,  que- de  cheval  que  de  pied; 
et  se  contentoit  de  telles  forces  pour  rendre  la  place  en 
son  obeyssance,  et  y  engaigeoit  de  rechef  sa  vie.  Car  Sa 
Majesté  pouvoit  bien  juger,  par  le  Mémoire,  qu'elles 
estoient  assez  bastantes  pour  effectuer  son  entreprise  ; 
mais  il  supplioit  très-humblement    Sa  Majesté   d'or- 
donner surtout  que  l'argent  ne  manquast  nullement, 
estants  les    estrangiers    la  principale    force  de   ceste 
armée  volante,  qui  pourroient  donner  la  loy  à  tout  le 
reste ,  et  se  joindre  avec  l'ennemy  si  la  solde  leur  def- 
failioit,  ou  commettre  quelque  aultre  pernicieuse  inso- 
lence, veu  qu'ils  sont  tous  quasi  dedans  leur  pays,  et 
ne  se  donnent  peine  de  leur  retraicte ,  qui  les  rendroit 
plus  hardis  à  quelque  sédition. 

Le  Roy  gousta  merveilleusement  ces  derniers  propos, 
et  demanda  à  M.  del'Aubespine  quel  moyen  il  y  avoit 
de  fournir  à  cela,  veu  le  peu  ou  rien  de  fonds  qui  es- 
toit  en  son  espargne,  à  cause  de  l'armée  de  M.  de 
Guyse.  Sur  quoy  je  repartis  que  son  plaisir  fust  d'af- 
fecter toute  la  recette  générale  de  Champaigne  pour 
in.  2  2 

ceste  despense,  qui  n'estoit  chargée  d'aulcune  assigna- 
lion,  ainsi  que  je  m'estois  bien  soigneusement  en- 
suis en  passant  à  Chaalons  ;  et  qu'il  pleust  à  Sa  Majesté 
commander  à  M.  le  trésorier  de  l'espargne  de  de  pes- 
cher  ung  mandement  adressant  au  receveur  général  de 
Cbampaigne  pour  délivrer  à  M.  de  Vieilleville  tous 
les  deniers  de  sa  charge,  sur  ses  blancs-signez  et  res- 
criptions,  et  les  luy  reserver  sans  les  employer  ailleurs, 
quelque  mandement  ou  jussion  qu'il  luy  vînt,  ou  de 
vostre  part  mesme  ou  dudict  trésorier.  Ce  que  Sa 
Majesté  m'accorda  à  très-grande  joye,  pour  le  désir 
extrême  qu'elle  avoit  de  veoir  la  fin  de  ceste  entre- 
prise; de  la  limitation  de  laquelle  elle  ne  se  pouvoit 
trop  esbahir,  n'estant  que  de  sept  jours,  car  on  tenoit 
ceste  place  pour  des  plus  for  es  qui  fussent  en  l'obeys- 
sance  de  l'Empereur.  Et  là-dessus  fut  appelle  le  tré- 
sorier de  l'espargne,  auquel  le  Roy  commanda  de  des- 
pescher  incontinant  ceste  affaire,  sans  luy  en  declairer 
l'occasion  ny  le  subject  :  ce  qu'il  fist  en  diligence,  car 
il  nous  estoit  fort  favorable ,  comme  nous  avons  dit 
ailleurs. 

En  après  je  remonstrai  à  Sa  Majesté  qu'estant  ceste 
entreprise  de  l'invention,  de  l'industrie,  du  labeur  et  de 
la  première  advance  des  deniers  de  M.  de  Vieilleville, 
il  estoit  plus  que  raisonnable  qu'il  pleust  à  Sa  Majesté 
l'honorer  du  tiltre  et  qualité  de  son  lieutenant  général 
en  son  armée  de  Cbampaigne,  Lorrainne,  pays  mes- 
sin et  duché  de  Luxembourg,  car  Théonville  y  est 
située,  et  luy  en  faire  depescher  ung  pouvoir, qui  le 
feroit  mieuîx  obeyr  et  respecter,  principalement  par 
les  estrangiers  ,  qui  desdaignent  tous  ceulx  qui  leur 
commandent  s'ils  ne  sont  qualifiiez  de  ce  grade,  quand 

ils  ne  sont  pas  princes;  encores  ne  leur  obéissent-ils 
gueres  s'ils  ne  sont  souverains. 

Le  Roy  fut  infiniment  aise  et  très-content  de  ceste 
remonstrance,  et  commanda  tout  à  l'instant  à  M.  de 
l'Aubespine  de  me  le  depescher  en  la  forme  et  ma- 
nière que  je  l'avois  proposé,  et  de  luy  apporter,  avec 
ledict  pouvoir  bien  ample  ,  une  lettre  à  signer  pour  le 
receveur  général  de  Champaigne,  qu'il  n'eust  à  faillir 
sur  sa  vie  d'effectuer  le  mandement  de  son  trésorier 
de  l'espargne;  que  si  M.  de  Vieilleville,  son  lieutenant 
général  à  Metz  et  en  l'armée ,  qui  est  audict  pays  et 
duché  de  Luxembourg,  s'en  plaignoit,  il  luy  vauldroit 
mieulx  n'avoir  jamais  entré  en  la  charge. 

Or,  voyant  le  Roy  en   ceste  ardante  affection  de 
favoriser  M.  de  Vieilleville  en   sa   brave    entreprise, 
je  prins  la  hardiesse,  pour  la  luy  augmenter  davan- 
taige,  de  luy  dire  que  Dieu  luy  fortifïïoit  ceste  bonne 
volonté  pour  avoir  à  ce   coup    la  raison    des   Pays- 
Bas,  qui  est  son   vray    et   naturel  heritaige  ;  estant 
M.    de  Guyse  d'un  costé,  avec  une  puissante  armée 
devant  Calais,   dont  le   bruict  court   qu'il  l'a   desja 
forcée,   et  qu'il  vient  à  Guignes;  et  M.  de  Vieilleville, 
de  l'aultre  costé,  qui  aura  pris  Théonville,  le  viendra 
joindre  avec  la  sienne  pour  enfoncer  la   Flandres  de 
très-bonne  sorte;  et  qu'il  ne  restoit  plus  pour  la  per- 
fection de  tout  ce  négoce,  sinon  qu'il  pleust  à  Sa  Ma- 
jesté d'escrire  au  comte  palatin  du  Rhin,  aux  ducs  de 
Wyrtemberg  et  Symerch ,   de  Luxembourg   et   des 
Deux-Ponts,  ses  confederez,  bons  parants  et  amis,  de 
non-seulement  laisser  passer  les  levées  que  le  sieur  de 
Vieilleville  ,   son  lieutenant  général   à  Metz  ,    avoit 
commandement  de  sa  part  de  faire  entrer  en  France 

22. 

par  leurs  terres,  jurisdictions  et  limites,  mais  de  les 
favoriser  en  toutes  sortes  et  manières  dont  ils  seroient 
requis  par  les  colonels  et  conducteurs  desdictes  trou- 
pes; et  que  s'ils  avoient  quelques  jeunes  seigneurs  ou 
gentilshommes  qu'ils  affectionnassent,  ou  pour  pa- 
rants ,  ou  favorables  serviteurs  ,  qui  voulussent  en- 
trer en  son  service,  et  prendre  charge  de  gens  de  che- 
val ou  de  pied,  ilavoitescrit  audict  sieur  de  Vieilleville 
de  les  préférer  à  tous  aultres. 

Sa  Majesté  ayant  ouy  ce  dernier  advis,  qu'il  trouva 
très-bon  et  fort  nécessaire,  commanda  à  M.  de  l'Au- 
bespine,  et  à  moy,  d'aller  conférer  de  tout  cela  en- 
semble, et  de  luy  apporter  le  matin  les  depesches  cy- 
dessus  mentionnées,  toutes  prestes  à  signer,  et  qu'il 
n'y  eust  faulte  ;  car  il  brusloit  d'envie  de  me  veoir  par- 
tir, pour  jouyr  du  succès  de  tout  ce  que  je  luy  avois 
proposé. 

Le  lendemain  matin ,  nous  apportasmes  onze  lettres 
à  Sa  Majesté,  pour  signer,  avec  le  pouvoir  de  lieute- 
nant général  en  l'armée,  fort  ample,  et  une,  très-fa- 
vorable, à  M.  de  Vieilleville,  pleine  de  louanges  et 
du  contentement  qu'il  avoit  de  ses  bons  et  grands  ser- 
vices, se  remettant,  de  tout  en  tout,  sur  la  parfaicte 
fiance  qu'il  avoit  en  sa  fidèle  affection,  sans  rien  luy 
recommander  davantaige.  Et  commandant  à  M.  de 
l'Aubespine  de  porter  à  M.  le  chancelier  le  pouvoir 
pour  le  sceller  incontinant,  il  me  demanda  en  com- 
bien de  temps  pourroient  bien  estre  prestes  toutes  les 
levées.  Je  luy  respondis  que,  sur  la  fin  du  mois  d'a- 
vril, ou  au  commencement  de  may,  elles  auroient 
passé  le  Rhin  ;  et  tout  aussitost  que  M.  de  Vieilleville 
aura  ceste  nouvelle,  il  fera  sortir  de  Metz  toutes  ses 

forces  pour  investir  et  entourer  Théonville,  affin  que 
rien  n'y  entre;  et  Sa  Majesté  se  peult  asseurer  que,  au 
terme  qu'il  luy  a  donne',  il  en  aura  sa  raison;  car  le 
comte  de  Mesgue,  et  son  lieutenant  Carebbe,  ne  se 
doublent  de  rien  ;  aussi  que  toutes  leurs  forces  et  la 
noblesse  des  Pays-Bas  se  sont  approchées  de  la  fron- 
tière, du  costé  de  l'armée  de  M.  de  Guyse,  pour  em- 
pescher  qu'il  n'entre  plus  avant  en  pays  ,  la  comté 
d'Oye  conquise.  Et  sur  ceste  allaigresse,  il  me  donna 
congé,  me  recommandant  la  diligence;  mais,  premier 
que  de  partir,  que  je  parlasse  au  trésorier  de  sa  mai- 
son, qui  avoit  deux  cents  escus  à  me  donner  de  sa 
part,  tant  pour  mon  voyaige  que  pour  ma  peine  :  de 
quoy  je  remerciai  très-humblement  Sa  Majesté.  Ainsi 
je  partis  très-contant  avec  toutes  mes  depesches,  plus 
pour  avoir  fort  exactement  faict  ma  charge ,  et  suivy 
mon  instruction,  sans  en  oublier  un  poinct,  et  au  gré 
du  Roy,  que  pour  aultre  chose. 


CHAPITRE  VIL 

Carloix ,  muni  des   ordres  du  Roi,   retourne  à  Metz. — 
Thionville  investi. 


Arrivé  à  Chaallons,  je  descendis  exprès  avec  mes 
chevaulx  de  poste  au  logis  du  receveur  général  de 
Champaigne,  pour  luy  faire  paroistre  la  diligence  de 
mon  voyaige,  et  l'importance  de  ma  charge.  Mais,  luy 
présentant  le  mandement  du  trésorier  de  l'espargne 

qui  est  son  chef  et  son  juge,  et  de  tous  les  comptables 
de  France  en  général,  il  fist  d'entrée  le  froid,  me  di- 
sant que  j'estois  venu  trop  tard,  et  qu'il  n'avoit  plus 
d'argent;  mais  que  dedans  trois  mois  il  en  pourroit 
recevoir  du  quartier  où  nous  estions,  de  janvier,  fé- 
vrier et  mars;  et  que  alors  il  accommoderoit  M.  de 
Viëilleville,  de  qui  il  estoit  très-humblement  servi- 
teur, comme  estant  ung  très-honorable  seigneur  qui 
tousjours  recognoit  les  services  que  l'on  luy  faict. 

«  Ce  n'est  pas  tout,  dis-je  lors;  car  il  vous  en  fault 
nécessairement  trouver  tout  à  ceste  heure ,  ou  il  y  va 
de  vostre  vie;  car  voici  les  lettres  que  le  Roy  vous  es- 
crit,  qui  vous  commandent  assez  rigoureusement  de 
n'y  faillir  ;  et  si  dedans  huict  jours  vous  n'envoyez  à 
Metz  cinquante  mille  escus,  une  entreprise  qui  im- 
porte la  conqueste  d'une  province,  à  faulte  dépareille 
somme  qui  est  assignée  sur  vous,  si  elle  n'est  exécu- 
tée tombera  sur  vostre  teste.  » 

Les  lettres  de  Sa  Majesté  leues  en  la  présence  du 
procureur  du  Roy  à  Chaallons,  et  d'un  notaire  que 
j'avois  pris  en  passant,  Festonnèrent  si  fort,  qu'il  de- 
meura tout  esperdu ,  me  disant  qu'il  n'y  auroit  faulte 
qu'il  ne  s'en  acquictast  quand  il  les  devroit  emprun- 
ter, et  que  je  m'en  pouvois  aller  quand  il  me  plairoit. 
Mais,  luy  ayant  respondu  que  je  ne  partirois  poinct 
de  la  ville  sans  une  lettre  de  sa  part  à  M.  de  Vieille- 
ville,  certifficative  de  sa  parolle,  et  en  protestois  de- 
vant ledict  sieur  procureur,  il  la  me  depescha  tout 
incontinant,  qui  l'asseuroit  du  terme  susdict. 

Estant  à  Metz,  et  ayant  présenté  à  M.  de  Viëilleville 
toutes  mes  depesches,  et  discouru  par  le  menu  de 
tout  ce  qui  s'estoit  passé  en  mon  voyaige,  tant  en  la 

présence  du  Roy  que  du  trésorier  de  l'espargne  l'Au- 
bespine,  et  receveur-général  de  Champaigne ,  il  en 
demeura  très  -  contant  ;  mais  qu'il  ci  aignoit  fort  que 
le  receveur  de  Champaigne  m'en  eust  donné  d'une. 
Sur  quoy  je  luy  repliquay  qu'il  n'oseroit,  puisque  le 
procureur  du  Roy  estoit  présent;  mesme,   la  lettre 
qu'il  luy  escrivoit  le  feroit  tousjours  venir  au  poinct; 
bien   est  vray  que  j'avois  descouvert  à  son  langaige 
qu'il  ne  se  soulcioit  pas  beaucoup  du  temps  passé,  en- 
cores   moins  du    temps  advenir  ;  mais  qu'il   aimoit , 
sur-tout,  le  présent;  et  que,  suivant  ceste  lumière, 
s'il  vouloit  que  finances  ne  luy  mancquassent,  il  es- 
toit  très-nécessaire  qu'il  luy  liberalisast  quelque  hon- 
nesteté.  A  quoy  il  s'accorda,  en  soubsriant,  fort  vo- 
lontairement. 

Et  deux  jours  après  mon  arrivée  à  Metz,  M.   de 
Vieilleville  receut  lettres,  par  courrier  exprès,  de  la 
part  du  commis  du  susdict  receveur,  depesché  à  Sainct- 
Dizier,  qu'il  luy  apportoit  soixante  mille  escus  en  or 
pour  le  service  du  Roy  ;  le  suppliant  de  donner  ordre 
pour  les  escortes   nécessaires  ;  et   qu'il   ne   partiroit 
poinct  dudict  lieu  sans  avoir  entendu  de  ses  nouvelles. 
Incontinant  l'ordre  y  fut  donné  de  telle  sorte,  que 
ces  finances  arrivèrent  deux  jours  après  à  bon  port, 
et  fort  à  propos  ;  car  on  les  envoya  tout  aussi-tost  à 
Strasbourg;  qui  favorisèrent  grandement  nos  levées, 
avec  les  lettres  que  le  Roy  escrivoit  aux  princes,  qui 
s'y  employèrent  avec  tel  soing  et  diligence  que  si  c'eust 
esté  pour  leur  propre  service.  Dont  advint  qu'en  moins 
de  quinze  jours  il  s'enroolla  pour  le  service  du  Roy 
plus  de  deux  mille  chevaulx  de  leurs  snbjccts,  et  soubs 
la  cbarge  de  leurs  parents,  que  légitimes,  que  bas- 

tards,  jusques  à  licencier  leurs  gardes  cle  leurs  places 
et  chasteaux,  pour  venir  à  la  solde  du  Roy. 

Le  commis,  cependant,  ne  perdit  pas  son  voyaige, 
car  il  toucha  cinquante  escus  pour  ses  peines,  et  mena 
à  son  maistre  un  fort  beau  cheval  de  Dannemarch,  et 
une  bonne hacquenée  de  Bretaigne  à  sa  maistresse,  et 
en  riche  équipaige  (estant  ainsi  M.  de  Vieilleville  ho- 
norable seigneur);  présents,  toutesfois,  qui  obligèrent 
tellement  maistre  et  serviteur  à  la  conservation  de  nos 
finances  et  assignations,  qu'il  ne  fut  pas  en  la  puis- 
sance de  M.  de  Nevers,  qui  estoit  gouverneur  de  la 
mesme  province,  d'en  tirer  jamais  ung  double  ;  se  tar- 
guants tousjours  du  mandement  du  trésorier  de  l'es- 
pargne,  et  de  la  lettre  comminatoire  de  Sa  Majesté. 

Enfin,  nouvelles  vindrent le  10  d'avril  que  toutes  les 
levées,  tant  de  reithres  que  lansquenets,  estoient  pres- 
tes à  passer  le  Rhin ,  en  plus  grand  nombre  que  nous 
n'espérions  :  lesquelles  receues,  M.  de  Vieilleville  fit 
sortir  de  Metz  vingt  enseignes  de  gens  de  pied,  sa  com- 
paignie  de  gendarmes,  celle  de  chevaulx  ligiers  de 
M.  d'Espinay  son  fils,  de  Lanques  et  d'aultres,  qu'il 
amena  en  personne  toute  la  nuict,  sans  fanfares  ny 
tambours,  devant  Théonville,  ayant  mandé  à  Thoul 
et  Verdun  de  luy  envoyer  incontinant  le  nombre 
d'hommes  qu'il  leur  avoit  ordonné  :  de  quoy  Carebbe 
fut  estrangement  estonné  ;  car  on  avoit  faict  passer 
promptement  six  compaignies  de  gens  de  pied  du  costé 
de  Luxembourg  ,  pour  empescher  qu'il  n'advertît  le 
comte  de  Mesgue  de  ceste  surprise  et  investiture.  Et 
pour  Festonner  davantaige,  toutes  nos  trouppes  es- 
trangieres  arrivèrent  le  26  d'avril  devant  Théonville , 
où  il  y  avoit  desja  neuf  jours  que  M.  de  Vieilleville 

avoit  planté  le  siège ,  ayant  donne'  bon  ordre  pour  les 
ponts  de  hatteaulx,  et  faict  balizer  (0  la  rivière  en 
quatre  endroicts,  pour  la  guayer  d'une  rive  à  l'autre 
sans  dangier.  Il  ne  restoit  plus  qu'à  faire  rouller  l'ar- 
tillerie,  qui  estoit  toute  preste,  tant  de  douze  canons 
de  calibre  d'empereur ,  pour  la  batterie ,  que  de  six 
grandes  coulevrines  de  dix-huict  pieds  dédiasse,  pour 
battre  aux  clefFences,  et  d'aultres  menues  pièces  de 
campaigne  ;  qui  estoit  une  fort  belle  artillerie  qu'il 
avoit  faict  préparer  en  son  arsenal  de  Metz. 

Et  estoit  ceste  petite  armée  fort  gaillarde  ;  car  six 
jeunes  princes  allemants  avoient  levé  cliacun  sa  cor- 
nette de  reitbres,  des  plus  lestes  et  mieux  montez  qu'il 
est  possible  de  veoir ,  à  l'envy  l'un  de  l'autre ,  et  avoient 
pris  les  arriguets  :  qui  estoient,  le  second  fils  du  duc 
de  Luneboui  g  ,  le  neveu  du  duc  Georges  de  Symerch , 
le  frère  puisné  du  duc  des  Deux-Ponts,  le  bastard  du 
duc  de  Vyrtemberg,  le  neveu  de  l'archevesque  de 
Mayance,  prince  électeur,  et  le  neveu  de  l'archevesque 
de  Trieves,  aussi  prince  électeur,  que  Hansclaur  avoit 
desbauché  pour  le  despayser  et  luy  faire  veoir  la 
guerre.  Tous  lesquels  princes  avoient  très-volontaire- 
ment pris  les  armes,  pour  le  désir  qu'ils  avoient  de 
faire  service  au  Roy,  soubs  la  charge  de  M.  de  Vieille- 
ville  ,  duquel  ils  avoient  tant  ouy  parler  en  Allemaigne , 
et  semblablement  de  le  veoir  et  d'estre  cogneus  d'un 
si  brave  et  renommé  chevalier,  et  tant  estimé  de  leurs 
pères  et  oncles. 

Laquelle  armée  pouvoit  monter  à  douze  mille  hom- 
mes, tant  d'estrangiers  que  Français  :  car  il  arrivoit  de 

(')  Balizer  :  planter  des  pieux  dans  une  rivière  pour  faire  cormoîtve 
les    ués. 

toutes  parts  de  la  noblesse  de  Brie,  de  Champaigne 
et  du  Bassigny,  mesme  de  la  duché  d'Orléans,  pour 
le  bruict  qui  couroit  que  M.  de  Vieilleville  dressoit 
une  armée  pour  assiéger  Tbéonville  et  Luxembourg. 
Et  estoit  à  la  vérité  ceste  aimée  bastante  pour  met- 
tre toute  la  duché  en  l'obeyssance  du  Roy,  sans  l'am- 
bition qui  entra  en  l'esprit  d'un  prince,  parle  moyen 
de  laquelle  la  meilleure  part  de  nos  entreprises  fut  du 
tout  renversée  et  reduicte  à  néant,  et  qui  fut  telle. 

CHAPITRE  VIII. 

Le  duc  de  Guise  veut  commander  au  siège  de  Thionville. 
—  Lettre  qu'il  écrit  à  ce  sujet  à  M,  de  Vieilleville. 

Le  duc  de  Guyse ,  François  de  Lorrainne,  fut  créé, 
à  son  retour  d'Italie,  lieutenant-general  de  Sa  Majesté 
en  tout  le  royaume  de  France  et  terres  de  son  obeys- 
sance  ,  parce  que  M.  le  connestable  fut  faict  prisonnier 
en  la  bataille  de  Sainct  Quentin,  qu'il  perdit  contre  le 
duc  de  Savoy e ,  lieutenant-general  en  l'armée  du  roy 
d'Hespaigne,  que  l'on  a  tousjours  appelée  la  journée 
de  Sainct  Laurent. 

Lequel,  suyvant  ce  grand  pouvoir,  ayant  le  vent  de 
l'armée  que  dressoit  M.  de  Vieilleville  en  la  duché  de 
Luxembourg ,  et  adverty  de  tout  ce  qu'il  avoit  faict 
proposer  au  Roy  touchant  son  entreprise  de  Théon- 
ville,  luy  despescha  un  courrier,  qui  arriva  sur  le 
poinct  mesme  que  l'on  vouloit  faire  tirer  l'artillerie  de 

Metz  ,  et  commencer  à  mettre  la  main  à  l'œuvre ,  ap- 
portant une  lettre  de  ce  subject  : 

«  Monsieur  de  Vieilleville,  ayant  entendu  que  vous 
avez  une  belle  entreprise  entre  mains,  j'ay  depesché 
en  diligence  le  capitainne  La  Salle  devers  vous,  pour 
vous  prier  de  n'en  commencer  l'exécution ,  en  façon 
qui  soit,  que  je  ne  sois  rendu  à  vous  :  car  ayant  eu  la 
raison  de  Calais  et  de  Guygnes  et  de  la  comte'  d'Oye , 
comme  lieutenant-general  de  Sa  Majesté  en  ce  royaume 
et  toutes  terres  de  son  obéissance  ,  tant  deçà  que  de-là 
les  Monts,  je  serois  très-marry  qu'il  s'y  executast  quel- 
que chose  d'honneur  et  d'importance,  que  je  n'y  fusse 
présent  ;  qui  seroit,  aultrement,  desroger  à  mon  pou- 
voir ,  et  le  rendre  vil  et  inutile  ;  ce  que  vous  ne  pouvez 
ignorer  ,  m'en  ayant  Sa  Majesté  honoré  tout  aussi-tost 
que  j'entrai  en  France ,  du  retour  de  mon  voyaige 
d'Italie.  Par  ainsi  je  vous  prie  ,  monsieur  de  Vieille- 
ville,  de  m'attendre  et  de  ne  rien  entreprendre  davan- 
taige.  Et  doubtant  que  vous  n'ayez  assez  de  forces 
françaises  pour  estre  toujours  le  maistre  sur  les  estran- 
giers,  je  vous  mené  quatre  cents  hommes  d'armes , 
cinq  cents  chevaulx-ligiers  et  mille  harquebuziers  à 
cheval,  que  je  fais  marcher  aux  plus  grandes  journées 
qu'il  est  possible,   comme  vous    dira  le    capitainne 
La  Salle,  qui  ma  desjà  veu  acheminé  devant  son  par- 
tement;  sur  lequel  me  remettant  du  reste,  et  sur-tout 
de  m'attendre ,  je  ne  vous  feray  plus  longue  lettre  , 
pour  prier  Dieu,  etc.  Vostre  entièrement  meilleur  amy, 

«  François.  » 

Quand  M.  de  Vieillevilleeustleu  ceste  lettre,  il  dist 

au  capitainne  La  Salle  qu'il  seroit  le  très-bienvenu  ,  et 
obey  comme  le  Roy  ;  mais  qu'il  n'y  a  rien  plus  con- 
traire aux  affaires  qui  requerent  non-seulement  la  di- 
ligence, mais  toute  célérité;  que  ung  retardement  ne 
peult  estre  si  petit  qu'il  ne  renverse  du  tout  une  en- 
treprise; et  qu'il  prevoyoit  bien  que  sa  venue  appor- 
teroit  une  grande  incommodité  à  la  chose  qui  est  en 
termes  pour  le  service  du  Roy  ;  car  il  pouvoit  avoir 
veu ,  ayant  passé  à  Metz ,  que  son  artillerie  estoit  preste 
à  partir  avec  tout  son  attirail,  pour,  dès  le  matin, 
faire  les  approches  et  jouer  le  jeu. 

La  Salle  respondit  l'avoir  veuc,  et  que  c'estoit  une 
chose  très-bien  ordonnée,  et  les  batteaulx  tous  prests 
pour  la  luy  amener  en  moins  de  trois  heures  sur  la 
Mozelîe  ;  mais  il  le  supplioit  de  patienter,  Tasseurant 
qu'il  seroit  icy  avec  ses  trouppes  dedans  dix  jours  pour 
le  plus  tard.  «  Comment  !  distM.  de  Vieilleville  :  s'il  ne 
m'eust  lié  les  mains ,  comme  lieutenant  général  de  Sa 
Majesté  en  tout  son  royaume,  par  les  lettres  que  vous 
m'avez  apportées,  je  l'eusse  ,  sur  ma  teste,  en  moins  de 
deux  heureslogé  dedans  Théonville,  et  peult-estre  de- 
dans Luxembourg  ;  mais  il  ne  sera  pas  venu  dans  trois 
semaines  :  et  ne  fault  plus  rien  espérer  de  Luxembourg, 
car  le  comte  de  Mesgue  aura  bon  loisir  de  se  fortiffier.  » 
A  quoy  La  Salle  ne  répliqua  aulcunement,  le  voyant 
fort  fasché  et  en  colère  ;  mais  il  se  relaissa  tapiste- 
ment  (0  et  s'en  retourna  à  Metz,  car  il  n'avoit  pas 
charge  de  M.  de  Guyse  de  s'en  retourner,  mais  de 
l'attendre  au  camp  de  Théonville. 

Vingt  jours  après  l'arrivée  du  capitainne  La  Salle, 
M.  de  Guyse  parut  avecques  ses  trouppes  devers  le 

(0  lise  relaissa  tapistement  :  il  se  retira  furtivement. 

Pont-à-Mousson  ;  audevant  duquel  M.  de  Vieilleville 
envoya  M.  d'Espinay  pour  le  recevoir  et  bienveigner 
de  sa  part,  et  l'excuser  s'il  n'estoit  venu  luy-même 
faire  ce  devoir,  ne  pouvant  laisser  l'armée  estant  ainsi 
composée  de  diverses  nations  ;  mais  qu'il  a  commandé 
à  M.  de  Sennecterre  son  lieutenant  à  Metz,  s'il  luy 
plaist  d'y  passer,  de  le  traicter  avec  toutes  les  commo- 
ditez  dont  il  se  pourra  adviser,  ensemble  tous  les  sei- 
gneurs qui  sont  en  sa  compaignie,  entre  aultresM.  le 
mareschal  Strozzy.  Ce  que  M.  de  Guyse  eust  très- 
agréable  :  et  adjousta  M.  d'Espinay  à  sa  créance  qu'il 
tardoit  fort  à  M.  de  Vieilleville  qu'il  ne  jouissoit  de 
l'heur  de  sa  présence,  pour  faire  soubs  sa  charge  et 
commandement  ung  bon  service  au  Roy. 

CHAPITRE  IX. 

M.  de  Guise  arrive  au  camp  devant  Thionville. 

Enfin  M.  de  Guyse  arriva  trois  jours  après  au  camp 
devant  Théonville ,  qui  estoit  le  28  de  may  1 558 ,  sans 
passer  par  Metz,  où  il  envoya  M.  d'Estrée,  grand-mais- 
tre  de  l'artillerie  de  France,  qui  trouva  toutes  choses 
si  bien  ordonnées ,  et  en  tel  appareil  et  disposition  de 
bien  faire,  qu'il  ne  se  pouvoit  assouvir  de  hault  louer 
la  diligence  et  l'industrie  de  M.  de  Vieilleville,  jus- 
ques  à  dire  que  M.  de  Guyse  se  fust  bien  passé  d'y 
venir,  et  craignoit  bien  fort  que  ceste  longueur  n'ap- 
portast  un  grand  préjudice  au  service  du  Roy,  pouvant 

bien  M.  de  Vieilleville  mettre  luy  seul  fin  à  son  entre- 
prise ,  veu  les  belles  forces  qu'il  avoit  luy  seul  assem- 
blées, et  de  si  grands  apprests,  et  que  c'estoitluy  faire 
grand  tort  ;  le  disant  si  hault  que  plusieurs  gentilshom- 
mes de  M.  de  Guyse,  là  présents,  le  pouvoient  bien 
entendre.  Aussi  en  parloit-il  pour  l'interest  commun 
de  tous  gentilshommes  de  qualité  ;  car  il  fasche  fort  à 
tous  seigneurs  de  marque  et  d'honneur  quand  les  prin- 
ces courent  sur  leur  fortune,  et  leur  viennent,  par 
ambition,  ravir  la  gloire  et  le  fruict  de  leur  labeur. 

En  ceste  colère  doncques  il  fit  charger  l'artillerie  sur 
lesbatteaulx  là  tous  préparez,  avec  toutes  les  munitions 
nécessaires,  jusques  à  tirer  quinze  mille  coups;  et  tant 
plus  qu'il  trouvoit  les  choses  en  si  bon  équippaige  et 
en  tel  ordre  qu'il  n'y  avoit  rien  à  redire,  et  tant  plus 
luy  augmentoit  sa  colère,  car  il  y  avoit  six  commis- 
saires de  l'artillerie  et  dix-huict  canonniers,  chacun 
pour  le  plus  expert,  qu'il  avoit  aultrefois  cogneus  en 
Piedmont  et  ailleurs,  du  temps  du  feu  roy  François 
le  Grand ,  et  quatre  compaignies  de  pionniers ,  à  trois 
cents  chacune,  soubs  des  capitainnes,  lieutenants  et 
enseignes  ,  qui  avoient  mine  de  soldats  de  vieilles 
bandes. 

Quand  il  eust  veu  tout  cest  attirail ,  et  de  telle  dili- 
gence appresté,  il  ne  se  peust  garder  de  s'escrier,  di- 
sant et  jurant  tout  hault  qu'il  estoit  fort  aisé  à  M.  de 
Guyse  d'avaler,  puisqu'il  le  trouvoit  ainsi  tout  masché. 
Et  arriva  au  poinct  du  jour,  avec  quinze  grands  bat- 
teaulx  et  vingt  moyens,  au  quartier  de  M.  de  Guyse 
à  la  Neufville-aux-Noyers  sur  la  Mozelle,  où  M.  de 
Vieilleville  l'avoit  logé;  et  mectant  pied  à  terre,  vient 
trouver  M.  de  Guyse  encores  au  lict,  le  priant  de 

venir  veoir  le  beau  présent  que  M.  de  Vieilleville  luy 
faisoit. 

M.  de  Guyse  se  levé,  et  venant  aux  batteaulx  il 
trouva  desja  toute  l'artillerie  à  terre,  à  chasque  pièce 
un  canonier  ;  les  quatre  compaignies  de  pionniers  en 
bataille ,  le  tambour  battant  et  les  enseignes  déployées  ; 
les  capitainnes  et  lieutenants  qui  crioient  tous  :  «  Allons, 
monsieur,  allons  mourir  devant  Théonville  ;  il  y  a  long- 
temps que  nous  vous  attendons  !  »  qui  esmeut  une 
grande  risée  parmi  toute  l'assemblée,  de  veoir  ces  gas- 
tadours  contrefaire  le  soldat. 

En  l'instant  M.  de  Vieilleville  arrive,  qui  luy  avoit, 
dès  le  jour  précèdent,  présenté  ces  jeunes  princes  al- 
ternants, les  colonels,  nos  vieux  capitainnes  de  Metz 
et  la  fleur  de  son  armée ,  pour  luy  faire  la  révérence 
et  luy  baiser  les  mains.  Lors  il  fut  question  d'entrer  en 
affaires  et  assembler  le  conseil,  poursçavoir  par  quel 
endroit  on  devoit  attaquer  la  place  et  commencer  les 
tranchées.  De  quoy  M.  de  Vieilleville  respondit  qu'il 
n' avoit  pas  attendu  sa  venue  pour  la  recognoistre ,  et 
qu'il  y  a  plus  de  trois  sepmaines  que  ceste  diligence 
est  faicte,  et  par  luy-mesme  \  et  monstra  ung  tourrillon 
qu'il  asseuroit,  sur  sa  vie,  estre  le  plus  foible  endroit 
de  la  ville  ;  et  parce  que  les  advenues  sont  fort  dan- 
gereuses, d'aultant  que  c'est  une  plaine  fort  raze  et 
esplanadée,  il  prand  luy-mesme  la  charge  des  tran- 
chées. Sur  quoy  M.  de  Guyse  et  le  mareschal  Strozzy 
respondirent  que  cela  estoit  fort  bon ,  mais  qu'il  fal- 
loit  avoir  là-dessus  les  oppinions  des  seigneurs  qui 
estoient  en  l'armée.  Et  sur  ceste  resolution  ils  s'assem- 
blent au  logis  de  M.  de  Guyse  -,  mais  y  allants,  M.  de 
Jaraets,  frère  de  M.  de  Bouillon,  mareschal  de  France, 

aultrementde  La  Marche,  tira  M.  de  Vieilleville  à  part, 
luy  disant  ces  propres  parolles  :  «  Monsieur,  mon  cou- 
sin ,  je  suis  vostre  amy*,  mais  ne  vous  oppiniastrez  au 
conseil  qui  se  va  tenir  ;  car  M.  de  Guyse  et  le  mares- 
chai  ont  complotté  ensemble  d'assaillir  la  place  par 
aultre  endroict  que  celuy  que  vous  avez  propose';  et, 
à  ceste  fin,  le  mareschal  est  aile'  ceste  nuict  recog- 
noistre  la  ville  :  car  si  elle  estoit  forcée  par  le  lieu  que 
vous  dictes,  tout  l'honneur  vous  en  demeureroit  ;  mais 
le  veulent  tirer  de  leur  costé,  et  vous  frustrer  de  ce  qui 
vous  appartient;  et  vous  dis  bien  dadvantaige,  que 
M.  de  Guyse  est  fort  fasche',  encores  qu'il  ne  vous  face 
cognoistre,  de  ce  que  vous  avez  obtenu  ung  pouvoir 
de  lieutenant-general  d'arme'e  en  ce  royaume;  car  il 
prétend  qu'il  n'y  en  peult  avoir  qu'un  seul,  cfui  est 
luy,  et  en  est  extrêmement  jaloux.  Vous  tiendrez,  s'il 
vousplaist,  cest  advertissement  fort  secret,  comme  de 
l'un  de  vos  parfaicts  amys.  » 

CHAPITRE  X. 

Le  duc  de  Guise  assemble  le  conseil  de  guerre.  —  Avis  du 
maréchal  Strozzi ?  en  conséquence  duquel  on  attaque  inu- 
tilement la  ville. 

En  ce  conseil ,  après  que  M.  de  Guyse  eust  prié  toute 
l'assistance  de  regarder  à  ce  qui  estoit  le  plus  utile  en 
l'affaire  pour  laquelle  ils  estoient  assemblez,  et  dire 
en  saine  conscience  leurs  oppinions ,  pour  advancer 
le  service  du  Roy  en  ceste  entreprise ,  à  l'honneur  et 

contentement  de  Sa  Majesté,  le  mareschal  Strozzy 
print  incontinant  la  parolle  et  commencea  ainsi  : 

«  Monsieur,  et  vous  tous  messieurs,  il  me  semble 
que  de  battre  ceste  place    par   l'endroict   que   dict 
M.  de  Vieilleville,  est  chose  fort  dangereuse,  et  seroit 
à  craindre  que  nous  n'en  vinssions  pas  à  nostre  hon- 
neur; car  ce  tourrillon  a  myne  d'estre  merveilleuse- 
ment fortiffié,  et  deffendu  d'un  gros  et  puissant  boule- 
vart  de  la  porte  de  Luxembourg  :  ma,is  mon  advis  est 
qu'il  la  fault  assaillir  du  costé  de  la  rivière ,  en  la- 
quelle ils  se  sont  fyez,  comme  il  arrive  le  plus  souvent 
en  toutes  villes  costoyées  des  eaux;  aussi  que  la  cour- 
tine que  nous  voyons  n'a  pas  meilleure  mine  que  la 
muraille  d'un  jardin ,  ainsi  que  je  l'ay  recognue  ceste 
nuict;  et  ce  qui  nous  favorise  grandement,  est  que  la 
rivière  est  gayable  par  tous  endroicts ,  qui  n'empes- 
chera  pas  le  soldat  d'aller  à  l'assault,  jambes  nues,  la 
bresche  faicte;  car  il  n'y  sçauroit  entrer  un  doigt  au- 
dessus  de  la  cheville  des  pieds  ;  et  davantaige ,  la  ri- 
vière descroist  tous  les  jours  en  ce  mois  chaleureux  de 
juing  où  nous  sommes.  Voilà   mon  oppinion  ;  ne  la 
suive  qui  ne  vouldra  ;  mais  je  la  maintiens  pour  très- 
raisonnable,  n'estant  poinct  apprantif  à  ce  mestier; 
car  ce  siège  est  le  saezieme  que  j'ay  veu  en  ma  vie  ; 
en  la  pluspart  desquels  j'ay   eu  la  principale  autho- 
rité  et  commandement  gênerai,  tant  en  France  qu'en 
Italie.  » 

Ceste  oppinion,  à  laquelle  estoient  présents  MM.  de 
Jametz,  levidame.de  Chartres,  d'Ampville,  La  Roche- 
foucault,  et  de  Rendan  son  frère,  d'Estrée,  de  Piennes, 
27.  23 

d'Antragues,  et  d'aultres  seigneurs,  fut  incontinant 
approuvée  et  suivie  de  tous ,  avec  grand  applaudisse- 
ment, sans  oublier  ceste  parolle  :  «qu'il  ne  falloit  pas 
regrapper  (0  après  un  si  excellent  et  très-experimenté 
capitainne.  »  Toutesfois,  M.  de  Guyse  ne  laissa  pas  de 
demander  à  M.  de  Vieilleville  son  advis  là- dessus;  le- 
quel responclit  qu'il  luy  fauldroit  combattre  toute  la 
compaignie  s'il  disoit  au  contraire;  et  y  acquiesça 
affin  que  le  service  du  Roy  ne  retardast ,  et  une  si 
belle  anne'e  ne  demeurast  inutile;  se  souvenant  de 
l'advertissement  de  M.  de  Jametz. 

Doncques,  dès  le  jour  mesme,  sur  le  soir,  M.  d'Es- 
trée,  grand-maistre  de  l'artillerie,  se  diligente  aux 
tranchées,  comme  estant  chose  de  sa  charge.  Et  le 
troisiesme  jour,  l'on  amené  le  canon  sur  le  bord  de  la 
rivière  ;  et  commence-t-on  à  battre  de  furie.  Puis,  sur 
une  butte  distante  d'environ  mille  cinq  cents  pas  de 
la  ville,  l'on  braque  les  six  grandes  coulevrines,  qui 
desarment ,  à  moins  de  jour  et  demy,  toutes  leurs  def- 
fenses,  et  brise-t-on  leur  artillerie  qui  estoit  sur  les 
plate  formes  :  car  tous  gabions  furent  mis  en  pouldre; 
de  sorte  que  l'on  tenoit  la  ville  desja  comme  prise;  et 
pour  favoriser  l'oppinion  de  M.  le  mareschal,  et  la 
hault  louer,  on  rejectoit  bien  loing,  et  comme  par 
mespris,  celle  de  M.  de  Vieilleville. 

Finalement,  bresche  fut  faicte  assez  raisonnable, 
de  ce  qui  paroissoit  par  dehors;  et  se  prépare- t-on  à 
l'assault,  où  tous  les  soldats  qui  avoient  bottes  allè- 
rent bottez,  les  aultres  jambes  nues.  Mais  ils  furent  à 
vive  force  repoussez,  sans  venir  toutesfois  aux  mains, 

(')  Regrapper  :  revenir.  Le  sens  propre  de  ce  verbe  est  chercher  de 
petites  grappes  que  les  vendangeurs  ont  laissées  dans  les  vignes- 

avec  harquebuzades  seulement  ;  car   il  y  avoit  ung 
large  et    profond    retranchement    de   dessus    lequel 
ceulx  de  dedans  tiroient  aux  nostres,  et  à  couvert  ; 
qui  fut  cause  qu'ils  se  retirèrent  avec  perte  d'environ 
cent  hommes.  Or  les  voilà  chez   Guillot  le  Songeur , 
comme  l'on  dict;  car  de  faire  passer  le  canon  au-delà 
de  la  rivière,  et  faire  une  nouvelle  batterie  pour  abat- 
tre le  rempart  qui  estoit  par  de-là  la  tranchée,  il  y 
avoit  dangier,  s'il  fust  survenu  une  grande  pluye,  ou 
crétine  d'eau  (0,  qu'il  ne  se  perdît.  De  sorte  que  M.  de 
Guyse  et  M.  le  mareschal  estoient  en  une  extrême 
peine;  car  desja  ils  avoicnt  este'  là-devant  unze  jours, 
sans  exploicter  que  bien  peu;  et  consommèrent  ce- 
pendant  beaucoup    de    munitions.    Toulesfois  ,    par 
grande  colère,  quoy  qu'il  en  deust  arriver,  ils  firent 
passer  le  canon  au  travers  de  la  rivière  à   force  de 
pionniers,  soustenus  de  trois  cents  harquebuziers;  et  le 
placèrent  sur  la  bresche  où  Ton  avoit  desja  roulé  les 
gabions,  et  remplis  :  en  quoy  il  fut  bien  tiré  de  part 
et  d'auître.  Mais  quand  nostre  artillerie  commencea  à 
jouer  il  n'y  avoit  que  tenir  pour  ceulx  de  dedans;  et, 
sans  la  profondeur  du  retranchement,  on  leur  eust 
bien  donné  des  affaires,  en  dangier  d'estre  forcez  et 
de  perdre  la  place;  mais  il  eust  fallu,  ce  que  le  ma- 
reschal  n'avoit  pas  recogneu,  descendre  quarante  pas 
et  en  remonter  aultant  ;  aussi  qu'il  y  avoit  dedans  le 
fossé,  qui  estoit  oultre  cela  fort  large,  des  moinanlx, 
casmates  et  ravelins,  que  nostre  canon  ne  pouvoit  des- 
couvrir ^  qui  fut  cause  que  l'on  tint  bride;  car  c'es^ 
toient  aultant  d'hommes  perdus  si  on  se  fust  hazardé 
à  l'assault,  qui  ne  pouvoit  estre  sans  double  escalade  ; 

[0  Crétine  d'eau  :  crue  d'eau. 

23. 

l'une  de  nostre  coslé  pour  descendre,  l'autre  du  leur 
pour  monter  :  qui  est  chose  fort  estrange  que  nostre 
canon  est  sur  leur  muraille ,  en  une  bresche  gaignée , 
et  toutesfois  on  ne  peult  entrer  dedans  la  ville  :  et  dura 
ce  passe-temps,  de  s'entreharquebuzer,  quatre  jours, 
qui  estoit  le  quinziesme  du  siège. 

CHAPITRE  XL 

Mort  du  maréchal  Strozzi. 

Le  lendemain,  qui  estoit  le  saeziesme  jour,  M.  le 
mareschal  Strozzy ,  qui  prevoyoit  bien  la  place  par 
cest  endroict  imprenable,  et  estoit  en  ung  merveilleux 
desespoir,  d'aultant  que  c'estoit  de  son  seul  advis 
qu'on  l'avoit  par-là  assaillie,  voulut  faire  approcher 
les  six  coulevrines,  et  les  assembler  avec  les  canons, 
pour  battre  en  ruine  et  fouldroyer  la  ville  ;  mais,  fai- 
sant ce  commandement  de  colère,  sans  prandre  garde 
à  soy ,  une  mousquetade  luy  traverse  le  corps ,  dont  il 
mourut  à  demie-heure  après  le  coup ,  estant  M.  de 
Guyse  fort  près  de  luy  ;  auquel  il  dist  :  «  Ha  !  teste- 
Dieu  !  monsieur!  le  Roy  perd  aujourd'huy  un  bon  ser- 
viteur, et  Vostre  Excellence  encores.  »  Et  le  voulant 
ce  prince  admonester  de  son  salut,  et  luy  remémo- 
rant le  nom  de  Jésus:  «Quel  Jésus,  dist-il,  mort- 
Dieu  !  venez-vous  me  ramentevoir  icy  ?  Je  regnie 
Dieu!  ma  feste  est  finie.  »  Et  redoublant  le  prince 
son  exhortation,  luy  dist  qu'il  pensast  en  Dieu,  et 
qu'il  seroit  aujourd'huy  devant  sa  face.  «  Mort-Dieu  ! 

respondit-il ,  je  seray  où  sont  tous  les  aultres  qui  sont 
morts  depuis  six  mille  ans.  »  Le  tout  en  langage  ita- 
lien; et  à  ceste  dernière  parole  il  expira.  Qui  estoit 
un  testament  assez  commun  à  ceulx  de  sa  nation  flo- 
rentine, et  digne  de  la  vie  qu'il  avoit  toujours  déme- 
née, et  selon  sa  foy,  qui  n'estoit  pas  plus  chrestienne 
ny  religieuse  qu'il  ne  falloit;  comme  il  la  fist  paroistre 
le  soir  précèdent  qu'il  souppa  avec  M.  de  Vieilleville. 
Car,  le  soupper  finy ,  il  demanda  de  gayeté  de  cueur  : 
«  Que  faisoit  Dieu  devant  qu'il  fist  le  monde?  »  De- 
mande que  reprima  M.  de  Vieilleville  assez  modeste- 
ment, luy  remonstrant  qu'elle  n'estoit  poinct  en  toute 
la  saincte  Escriture;  et  quand  elle  cesse  de  nous  en- 
seigner, il  nous  fault  cesser  de  nous  enquérir;  car  il 
n'y  a  rien  en  icelle  que  ce  qui  nous  est  nécessaire  au 
salut.  «  C'est  une  belle  chose,  dist-il  lors  ;  ceste  saincte 
Escriture  est  fort  bien  inventée,  si  elle  estoit  vraye.  » 
Incontinant  à  ceste  scandaleuse  et  satanesque  parolle , 
M.  de  Vieilleville  fainct  d'estre  saezy   d'une  grande 
douleur  de  colique,  et  se  levé  de  table  affin  de  rom- 
pre compaignie.  Et  estant  l'aultre  retiré  avec  sa  suicte, 
il'dist  à  ceux  qui  estoient  demeurez  qu'il  protestoit 
de  jamais  ne  converser,  faire  amitié,  ny  ung  seul  repas 
avec  un  tel  atheiste;  et  qu'il  croyoit  fermement  que 
ce  siège  devoit  faire  la  terminaison  de  sa  vie.  Ce  qui 
advint  sans  attendre  le  cours  de  vingt-quatre  heures  ; 
car  le  lendemain  il  fut  frappé,  environ  midy,  et  ren- 
dit l'esprit;  mais  je  ne  scey  à  qui,  veu  les  horribles  blas- 
phèmes qu'il  vomist  en  mourant,  et  ce  que  l'on  peult 
juger  de  sa  créance  par  les  meschantes  parolles  qu'il 
prononcea  le  soir  précèdent,  qui  le  privèrent,  à  mon 
advis,  en  l'article  de  la  mort,  de  la  cognoissance  de 

Dieu  :  mais  son  incompréhensible  bonté  et  miséricorde 
infinie  par  dessus. 

Ayant  M.  de  Guyse  perdu  ce  brave  chevalier, 
qu'il  regrela  merveilleusement,  et  voyant  l'impossi- 
bilité et  desespoir  des  choses,  il  dist  à  M.  de  Vieille- 
ville  qu'il  sçavoit  bien  qu'il  avoit  escrit  au  Roy,  et 
asseuré  Sa  Majesté  qu'en  moins  de  sept  jours  il  pran- 
droit  ceste  place,  et  qu'il  y  avoit  engagé  sa  vie  s'il 
n'en  arrivoit  ainsi;  et  toutesfois,  ce  jour  estoit  le  sae- 
ziesme  qu'ils  estoient  devant,  avec  bien  peu  d'espé- 
rance d'en  venir  au-  dessus  *,  le  priant  d'effectuer  sa 
parolle  pour  oster  à  Sa  Majesté  toute  occasion  de 
fascherie,  et  le  subject  de  l'attaquer  sur  sa  promesse. 

A  quoy  M.  de  Vieilleville  respondit  que,  s'il  luy 
eust  pieu  adhérer  au  conseil  qu'il  luy  avoit  donné  dès 
le  second  jour  de  son  arrivée,  il  seroit  desja  dedans, 
et  peult-estre  en  Luxembourg;  mais  il  s'estoit  trop 
promptement  laissé  gaigner  à  la  piapheuse  oppinion 
du  feu  mareschal  Strozzy,  qui  est  cause  de  tout  le 
mal  et  de  ceste  pernicieuse  longueur  :  et,  pour  luy  faire 
paroistre  qu'il  n'est  pas  donneur  de  parolles,  princi- 
palement à  son  roy  et  souverain  seigneur,  il  entre- 
prend, dès  le  soir  de  ceste  journée ,  les  tranchées  devers 
le  tourrillon  ;  et  y  oblige  de  rechef  sa  vie,  de  laquelle 
il  le  constitue  juge  s'il  fault  d'exécuter  sa  promesse. 
Alors  M.  de  Guyse  l'embrassant,  le  prie  de  faire  la  di- 
ligence, et  proteste,  en  la  présence  des  seigneurs  là 
présents,  de  ne  plus  se  mesler  de  rien,  ainsluy  laisser 
toute  puissance,  authorité  et  commandement  gênerai 
en  l'armée. 

CHAPITRE  XII. 

J/.  tffe  Vieilleville  fait  changer  les  dispositions  de  l'attaque 

de  Thionville. 

Alors  M.  de  Vieilleville,  prenant  congé'  de  M.  de 
Guyse ,  qu'il  laissa  avec  tous   les   capitainnes  qu'il 
avoit  amenez  en  ses  premières  tranchées,  vient  en  toute 
diligence   en  son  logis,  suivy  des   siens,  comme  de 
M.  d'Espinay ,  M.  de  Thevalle  et  beaucoup  de  gentils- 
hommes de  Bretaigne,  d'Anjou  et  cki   Meyne,  que 
j'ay  plusieurs  fois  cy -dessus  nommez ,  et  de  tous  les 
vieulx   capitainnes  de  Metz  ;  et  envoya  quérir  les  six 
commissaires  de  l'artillerie   et  canoniers,  ausquels  il 
donna  charge,  mais  sur  la  vie,  de  faire  amener  les  six 
coulevrines  qui  ne  servoient  plus  de  rien  au  lieu  où 
elles  estoient,  et  les  mener  de-là  céans  en  ung  bon  bos- 
quet qu'il  leur  monstra  pour  abbattre  les  deffences  du 
boulevart  et  la  porte  de  Luxembourg.  Et  quant  à  luy, 
il  commence ,  sur  les  huict  heures  du  soir,  avec  tous 
les  pionniers  ses  tranchées,  qui  estoient  si  aises  de  ces 
corvées,  encores  qu'elles  fussent  fort  chatouilleuses, 
qu'ils  se  soucioient  bien  peu  de  leur  vie;  car  elles  se 
nommoient  les  tranchées  de  Vieilleville  >  et  les  pre- 
mières de  Guyse.  En  quoy  la  diligence  fust  si  grande , 
que,  premier  que  ceulx  de  dedans  s'en  apperceussent, 
elles  estoient  de  huict  cents  pas  à  huict  heures  du 
matin. 

Descouvertes  qu'ils  les  eurent,  ils  commencent  à 

tirer;  mais  nos  six  coulevrines  firent  tel  devoir,  qu'ils 
nous  donnèrent  loisir  de  poursuivre  en  toute  seureté 
nostre  entreprise,  et  n'y  fust  jamais  tué  que  deux 
pionniers  et  trois  estourpis  (r).  M.  de  Vieilleville  usa 
d'une  grande  ruse  en  ceste  faction  ;  car,  pour  tenir  tou- 
jours ceux  de  dedans  qui  estoient  pour  soustenir  les 
efforts  des  premières  tranchées ,  que  Ton  nommoit  de 
Guysej,  en  alarme,  et  en  opinion  de  quelque  assault 
et  entreprise,  ne  se  voulut  pas  aider  de  l'artillerie  qui 
estoit  sur  la  bresche,  et  ne  la  fist  nullement  desplacer, 
mais  en  envoya  quérir  d'aultre,  toute  nuict,  à  Metz, 
pour  s'en  servir  ses  tranchées  parachevées.  Et  ce  qui 
tenoit  ceulx  de  dedans  en  spavente,  estoit  que  M.  de 
Guyse  disnoit  et  soupoit  en  ses  tranchées. 

Enfin,  nous  fismes  les  nostres  si  heureusement,  qui 
estoient  de  trois  mille  cinq  cents  pas,  sans  perdre  que 
douze  pionniers,  que  nous  vinsmes  sur  le  bord  du  fossé 
devant  le  tourrillon,  qui  n'estoit  percé  ny  flanqué  en 
lieu  quelconque,  et  avoit  plustost  façon  d'une  fuye  (2) 
que  d'une  forteresse ,  excepté  de  la  largeur  qui  estoit 
grande ,  mais  sans  voulte  ny  couverture  *,  en  quoy  les 
coulevrines  nous  favorisèrent  tellement,  en  brisant  et 
abatant  ce  qui  nous  pouvoit  nuire  de  leurs  plate- 
formes, boulevarts  et  remparts,  que  jamais  il  n'y  fut 
tué  que  le  nombre  susdict,  et  blessé  quatre.  Et  fuient 
parachevées  en  trois  jours  et  trois  nuicts ,  durant  les- 
quels M.  de  Vieilleville  ne  despouiila  jamais  et  ne 
tint  aulcune  forme  de  repos,  attendant  tousjours  que 
l'ennemy  fist  quelque  saillie  pour  estre  toujours  prest 
à  la  soustenir,  aussi  qu'il  avoit  eu  advis  qu'il  leur  de- 
voit  venir  du  secours  de  Luxembourg. 

0)  Estourpis  :  mineurs.  —  00  Fuye  :  Colombier. 

Or,  le  quatriesme  jour,  on  place  quatre  canons,  et 
entre  deux  et  trois  après  midy  on  tire  de  furie  contre 
ce  tourrillon,  qui  versa  par  terre  en  moins  de  six  vole'es; 
car,  par  l'advertissement  de  Hansclaur,  il  n'avoit  pas 
demie-toise  de  largeur,  ny  aulcun  rempart  contre 
ceste  foible  muraille.  Le  capitainne  Leonor,  fils  de 
M.  de  La  Bordaiziere,  maistre  de  la  garde-robbe  du 
Roy,  entre  valeureusement  dedans  avec  sa  compaignie, 
les  ennemis  montent  sur  les  murailles  du  tourrillon 
devers  la  ville,  et  tiroient  du  hauît  en  bas  ;  mais  les 
nostres,  du  bas  en  hault,  qui  estoit  ung  grand  desa- 
vantaige  pour  l'ennemy  qui  jectoit  de  grandes  et  grosses 
pierres.  Mais  tous  ces  efforts  peu  leur  vallurent,  car 
ils  furent  contraincts  de  descendre  :  il  est  vray  que  le 
povre  capitainne  Leonor  y  fut  tué. 

M.  de  Vieilleville  entre  semblablement  dedans  avec 
belle  suicte ,  et  y  faict  entrer  cent  ou  six  vingts  pion- 
niers, pour  commencer  à  la  sappe,  où  toute  la  nuict 
ils  s'employèrent  à  vive  force  et  jusques  à  ce  qu'ils 
fussent  las,  et  se  reposa-t-on  le  reste  de  la  nuict.  Et 
là,  M.  de  Vieilleville  donna  au  capitainne  La  Val- 
lette,  lieutenant  du  capitainne  Leonor  de  La  Bordai- 
ziere ,  la  compaignie. 

Le  matin,  qui  estoit  le  cinquiesme  jour,  on  com- 
mence la  sappe,  à  changement  de  pionniers;  et,  pour 
advancer  la  besoigne ,  M.  de  Vieilleville  faict  entrer 
dedans  deux  canons  qui  tirent  chacun  quatre  ou  cinq 
coups;  de  sorte  qu'estant  la  muraille  esbranlée  de  son 
fondement  par  la  sappe ,  va  tomber  par  terre ,  et 
fismes  jouer  dedans  la  ville  ;  et,  sur  ung  reste  de  mu- 
raille, le  capitainne  La  Valiette,  en  faveur  du  présent 
que  M.  de  Vieilleville  luy  avoit  faict  de  la  compaignie 

de  son  feu  capitainne,  va  planter  son  enseigne,  contre 
laquelle  ceulx  de  dedans  tiroient  incessamment. 

CHAPITRE  XIII. 

Après  un  rude  assaut  les  assiége's  demandent  à  capituler. 

Le  sixiesme  jour,  M.  de  Vieilleville,arméde  toutes 
pièces,  comme  au  jour  d'une  bataille,  de  grèves  (0, 
genouillères,  cuyssots,  cuyrasse,  brassarts,  et  l'armet 
en  teste,  la  visière  baissée,  jusques  aux  soulerets  (2),  se 
présente  avec  sa  trouppe  de  favoritz  et  gensdarmes, 
y  meslant  des  harquebuziers,  pour  entrer  dedans  ou 
y  mourir.  Mais  il  fut  repoussé,  car  toute  la  ville  en 
général  lit  son  devoir  de  combattre  en  ceste  extrême 
nécessité,  et  y  fut  tué  grand  nombre  de  soldats  d'une 
part  et  d'aultre,  et  à  luy-mesme  la  creste  de  son  ha- 
billement de  teste  fust  emportée  d'une  mousquetade. 
M,  d'Espinay  fut  blessé  en  un  bras,  M.  de  Thevalle 
en  une  jambe;  son  principal  ingénieur,  nommé  Ro- 
cheguerin,  italien  ferrarois,  y  eust  ung  œil  crevé,  et 
le  povre  Hansclaur  tué.  Toutesfois,  après  avoir  pris 
halaine ,  et  faict  venir  d'aultres  harquebuziers  tous 
frais,  avec  des  corselets,  il  redoubla  la  charge  de  telle 
furie,  qu'il  mect  le  pied  dedans  la  ville  et  une  tren- 
taine de  braves  hommes  avecques  luy  ,  criants  : 
France!  France f  ville  gaignée!  De  quoy  Carebbe 
eust  si  belles  affres,  que  se  voyant  surcueilly  de  ce 

(*)  Grèves  :  armure  qui  couvroit  les  jambes.  —  (2)  Soulerets  ;  ar- 
mure qui  couvroit  les  pieds. 

costé,  et  sa  place  quasi  enfoncée,  et  que  d'aultre 
part  les  aultres  ,  du  eosté  des  tranchées  de  M.  de 
Guyse,  tiroient  incessamment  contre  ceulxdu  dedans, 
il  commanda  de  sonner  la  trompette. 

A  ce  son,   M.  de  Vieilleville  entre  dedans  le  tour- 
rillon  ;  aussi  que,  s'il  eust  passé  plus  oultre,  il  estoit 
en  dangier,  à  cause  des  feux  artificiels  que  ceulx  de 
dedans  avoient  apprestés  ;  mais  il  demanda  que  vouloit 
dire  ce  son  ;  ou  si  c'estoit  pour  retraicte  de  ses  gens, 
ou  pour  parlementer.    Le  trompette   respondit  que 
c'est  pour  parlementer.  «  Or,  vas  luy  dire  que  s'il  ne 
sort  dedans  trois  heures  de  là  dedans  avec  tous   ses 
soldats,  hommes,  femmes  et  enfants,  que  je  le  feray 
pandre ,   avec  toutes  ses  forces ,   sans  miséricorde.  » 
Le    trompette    respond    qu'il    luy    va    porter    ceste 
créance.  Carebbe  renvoyé  le  trompette  avec  une  ca- 
pitulation signée  de  sa  main  £  qu'il  entendoit  que  M.  de 
Vieilleville  deust  aussi  signer.  Et  la  luy  ayant  le  trom- 
pette présentée,  il  la  rompt  et  mect  en  pièces  sans 
l'ouvrir,  luy  disant  que  ce  n'estoit  pas  aux  vaincus  de 
donner  la  loy  aux  vainqueurs,  ny  d'articuler,  mais  de 
se  soubsmettre  à  la  miséricorde  de  celuy  à  qui  Dieu 
donne  la  victoire.  Et  là  -  dessus  il  commande  de  re- 
commencer la  charge.  Le  trompette  s'en  retourne  avec 
cest  effroy,  qui  mect  Carebbe  en  ung  plus  grand;  car 
desja  nos  deux  canons  estaient  en  la  ville,  qui  tirèrent 
cinq  ou  six  coups  par  les  rues  et  centre  les  maisons; 
qui  espou vanta  tellement  toute  la  ville,  que  ce  fut  à 
Carebbe,  par  grande  importunité  de  tous  les  habitans 
et  soldats,  de  se  soubmettre  à  la  volonté  et  mercy  de 
M.  de  Vieilleville,  qui  leur  donna  la  vie  et  bagues 
saulves,  sans  aultre  marque  d'honneur;  assavoir  de 

ne  battre  tambour,  desployer  ny  arborer  enseignes, 
ny  d'emporter  aultres   armes  que  l'espée ,  non  pas 
demye- livre  de  pouldre  de  toutes  munitions,  et  qu'il 
luy  faisoit  une  trop  grande  grâce;  mais  qu'il  se  dili- 
gentast  d'assembler  tous  ses  soldats  et  tous  les  mes- 
naiges  de  la  ville,  de  tous  aiges  et  sexes,  luy  donnant 
le  reste  de  ce  jour  et  la  nuict  pour  y  penser  et  en  or- 
donner; car  il  vouloit  infailliblement  qu'ils  en  deslo- 
geassent au  plus  matin  ;  aultrement  qu'il  luy  tiendroit 
promesse  la  plus  cruelle  que  ung  chef  d'armée  peult 
donner  à  son  ennemi  qui  luy  a  tué  tant  de  vaillants 
capitainnes  et  de  braves  soldats  :  car  il  regrettait  infi- 
niment le  povre  Hansclaur.  Carebbe  luy  mande  qu'il 
fera  tout  ce  qu'il  luy  plaira,  et  se  submect  à  sa  mercy  ; 
mais  il  le  prie  de  ne  passer  plus  oultre,  et  ne  permettre 
qu'il  se  fasse  aulcun  desordre  la  nuict  ;  cependant 
qu'il  va  ordonner  de  son  partement.  Ce  qui  luy  fut 
accordé,  en  foy  de  gentilhomme  d'honneur,  fort  vo- 
lontairement.  Et   ayant  M.  de  Vieilleville   posé  les 
capitainnes  Saincte-Coulombe,  Saincte-Marie,  et  La 
Molle  avec  leurs  compaignies,  et  deffences  terribles  de 
ne  rien  innover,  remuer  ny  s'advancer  ung  seul  pas 
plus  avant  que  le  canon ,  il  se  va  coucher  sur  ung  stra- 
pontin, tout  vestu,  en  ses  tranchées. 

Mais  il  n'oublia  auparavant,  comme  il  estoit  res- 
pectueux, d'envoyer  devers  M.  de  Guy  se  M.deThe- 
valle,  pour  luy  faire  entendre  tout  ce  qui  se  passoit; 
et,  encores  que  toutes  choses  fussent  en  fort  bons  termes, 
toutesfois  il  avoit  réservé  sa  grandeur  et  authorité  là- 
dessus  ,  pour  maintenir  ou  renverser  tout  ce  qu'il  avoit 
capitulé.  Mais  M.  de  Guyse  respondit  qu'il  n'y  vouloit 
aulcunement  intervenir  ny  altérer ,  ou  mettre  en  souf- 

france  sa  capitulation  ;  et  qu'il  en  face  comme  bon  luy 
semblera,  et  qu'il  parachevé  ce  très-heureux  commen- 
cement ,  le  priant  de  se  souvenir  de  la  dernière  parolle 
qu'il  luy  donna  quand  ils  départirent  ensemble  ;  mais 
qu'il  seroit  bien  aise  que  leur  deslogement  ne  se  fist 
poinct qu'il  n'y  fust  présent,  affin  que  tous  les  seigneurs 
qu'il  avoit  amenez  en  eussent  le  plaisir. 

Ceste  créance  rapportée  par  M.  de  Thevalle,  M.  de 
Vieilleville  renvoya  incontinant  le  capitainne  d'Ame- 
zan  devers  luy,  pour  sçavoir  l'heure  de  sa  commodité, 
affin  de  ny  faillir,  et  le  satisfaire,  et  obeyr  en  ce  com- 
mandement :  lequel  le  pria  que  ce  fust  environ  midy. 

CHAPITRE  XIV. 

Les  Français  entrent  dans  Thionville. 

Le  lendemain,  à  l'heure  dicte,  M.  de  Guyse  passa 
la  rivière  et  vint  aux  tranchées  de  M.  de  Vieilleville, 
qu'il  admira  grandement,  et  encores  plus  la  diligence 
de  les  avoir  sitost  et  soudainement  faictes,  veu  la  lon- 
gueur du  chemin,  leur  largeur  et  profondeur.  Mais 
quand  il  fut  entré  dedans  le  tourrillon ,  il  cogneust 
bien  que  la  place  avoit  esté  merveilleusement  bien  re- 
visée par  cest  endroict  ;  renasquant  et  maudissant  le 
mareschal  de  Strozzy,  voire  soy-mesme ,  de  s'estre  ainsi 
laissé  infatuer  et  engamer  (0  de  son  oppinion,  qui  l'a- 
voit  diverty  de  suivre  celle  de  M.  de  Vieilleville  ;  qu'il 
voyoit  bien ,  par  preuve  manifeste,  avoir  esté  la  meil- 

(0  Engamer  :  engouer. 

leure  (à  quoy  s'accordoient  tous  les  seigneurs  là  pré- 
sents) ,  et  que  Ton  avoit  inutilement  perdu  saeze  jour- 
nées. Enfin  Carebbc  et  tout  ce  qu'il  avoit  de  reste  de 
soldats,  ensemble  les  babitans  de  tous  aiges  et  sexes, 
sortirentde  la  ville,  àlaveue  detoutel'armée  ;  ausquels 
M.  de  Vieilleville  donna  pour  escorte  les  capitainnes 
Sainct  Remy,  d'Amezan  et  Roumolles,  affin  qu'il  ne 
leur  fust  faict  aulcun  desplaisir  ou  supercberie  contre 
sa  parolle  et  capitulation  ;  et  n'avoient  charge  de  les 
accompaigner,  avec  leurs  bandes,  qu'à  deux  lieues 
près  d'Arlon  :  ce  qu'ils  firent  si  respectueusement  qu'il 
n'y  survint  aulcun  desordre.  Ce  deslogement  tontesfois 
estoit  fort  pitoyable,  de  veoirun  nombre  infini  de  vieil- 
lards, de  femmes,  de  filles ,  d'enfants  et  de  soldats  bles- 
sez et  estropiez ,  se  retirer  de  telle  façon,  et  abandonner 
leurs  terres,  maisons  et  propres  héritages;  et  n'y  avoit 
personne  qui  n'en  fust  saezy  de  quelque  compassion, 
horsmis  M.  de  Guyse,  car  il  avoit  exercé  une  plus 
grande  rigueur  à  cenlx  de  Calais,  d'où  il  estoit  venu 
n'agufres  ;  car,  ne  voulant  pas  qu'au  sortir  de  la  ville 
ils  allassent  à  la  comté  d'Oye  ny  en  Flandres,  il  les 
contraignit  de  demeurer  sur  le  bord  de  la  mer  deux 
jours  entiers,  et  en  hyver,  avec  leurs  malades  et  en- 
fants, attendre  des  vaisseaux  pour  passer  en  Angleterre. 
Voilà  comme  le  vingt-deuxiesme  jour  de  juing  15^8 
la  ville  de  Tbéonville ,  appellée  en  langue  wallonne 
Tliuleumi ,  fut  reduicte  en  l'obeyssance  du  Roy  ;  de  la 
prise  dp  laquelle  le  lecteur  pourra  fort  aisément  juger, 
s'il  n'est  bien  hors  de  soy  et  passionné,  par  ce  discours 
très-veritable,  à  qui  en  appartient  l'honneur  ;  encores 
que  nos  historiens  modernes  ayent  tâché,  par  tous 
moyens,  de  l'attribuer,  comme  larrons  de  la  gloire 

d'autruy,  à  M.  de  Guyse,  qui  y  eust  esté  plus  de  trois 
mois  si  la  valeur,  l'industrie ,  la  diligence  et  la  bonne 
fortune  de  M.  de  Vieilleville  n'y  fussent  intervenus. 
Sa  Majesté',  cependant,  qui  estoit  bien  informée  de 
tout,  luy  donna  sa  voix,  mais  très-marrie  de  la  lon- 
gueur qui  y  survint  par  l'oppiniastreté  d'aulcuns,  au 
moyen  de  laquelle  il  eschappa  des  occasions  de  très- 
grande  conséquence  pour  l'augmentation  de  sa  cou- 
ronne et  de  tout  son  Estât ,  comme  nous  dirons. 

CHAPITRE  XV. 

M.  de  Vieilleville  propose  de  détruire  Thionville  de  fond 
en  comble  :  M.  de  Guise  s'y  oppose.  —  Les  habitans 
d*  Arlon  abandonnent  leur  ville  après  y  avoir  mis  le  feu. 

Estants  de  telle  façon  succédées  les  affaires  de  ce 
siège  ,  M.  de  Guyse  demanda  à  M.  de  Vieilleville  ce 
qui  estoit  de  faire,  h.  quoy  il  respondit  qu'il  estoit  né- 
cessaire de  séjourner  là  environ  quatre  jours,  pour 
remparer  les  bresches,  combler  les  tranchées,  inven- 
torier toutes  sortes  de  munitions,  principalement  de 
l'artillerie  de  tous  calibres  ;  puis  entrer  en  conseil 
pour  sçavoir  s'il  fault  laisser  la  place  à  son  essence,  ou 
la  razer  rez-pied ,  rez-terre,  en  vindicte  de  Therouanne, 
ville  française  portant  tiltre  d'evesché,  que  l'Empe- 
reur a  faict  razer  de  fond  en  comble. 

La  pluspart  de  tous  ces  seigneurs  est  oient  bien  d'ad- 
vis  de  suyvre  ceste  oppinion ,  et  la  faire  desmanteler. 
M.  de  Guyse  s'y  opposa  fort  instamment,  et  comme 

en  colère  :  qui  fut  cause  que  personne  ne  s'advancea 
d'y  contredire.  «  Puisqu'ainsi  est ,  dist  lors  M.  de 
Vieilleville,  c'est  doncques  à  vous,  monsieur,  d'y 
nommer  et  establir  ung  capitainne,  et  lieutenant  pour 
le  Boy,  qui  îesponde  de  la  place  à  Sa  Majesté,  et  qu'il 
vous  en  preste  le  serment  en  la  présence  de  tous  ces 
seigneurs ,  attendant  les  lettres  de  pouvoir  que  vous 
luy  en  ferez  depescher.  » 

Mais  M.  de  Guyse  repartit  qu'il  aimeroit  mieulx 
n'avoir  jamais  esté  que  de  le  nommer;  le  priant  très- 
instamment  de  depescher  ceste  nomination,  affin  qu'ils 
regardent  aux  plus  pregnantes  affaires  pour  le  ser- 
vice du  Roy.  Alors  M.  de  Vieilleville  présenta  le  sieur 
de  Vadancourt,  guidon  de  sa  compaignie,  auquel 
M.  de  Guyse  remonstra  qu'il  estoit  instalé  en  une  fort 
belle  charge;  luy  recommandant  l'honneur  de  France 
et  de  son  chef  qui  l'avoit  honoré  de  ce  beau  grade  ; 
lui  promettant,  quand  il  seroit  auprès  du  Roy,  faire 
souvenir  Sa  Majesté  de  ses  services. 

M.  de  Vadancourt  print  doncques  ceste  charge,  et 
donna  ordre  à  tout  ce  qui  estoit  nécessaire  pour  les 
bresches  et  tranchées,  et  mettre  par  estât  toutes  mu- 
nitions et  artillerie,  pour  l'envoyer  au  Roy.  M.  de 
Vieilleville,  cependant,  mena  M.  de  Guyse  à  Metz, 
et  quelques  seigneurs,  ausquels  il  fit  la  meilleure  chère 
dont  il  se  pust  adviser  par  un  jour  entier;  le  jour 
suivant  à  d'aultres,  puis  aux  princes  allemants,  et 
après  eux  aux  colonels  et  reithermestres  :  de  sorte 
que,  durant  ces  quatre  jours,  tous  les  grands  de  l'ar- 
mée, et  ceulx  qui  y  avoient  commandement,  furent 
festoyez,  au  grand  contentement  d'un  chacun,  en  la 
ville  de  Metz  ;  en  qùoy  M.  de  Vieilleville  n'espargna 

aulcunement  la  despence,  qui  fut  grande  et  excessive, 
comme  un  chacun  peult  penser,  toutesfois  bien  em- 
ployée, principalement  aux  èstraiïgiers,  qui  crevoient 
de  despit  qu'il  ne  se  présentait  quelque  occasion  de 
combattre. 

Lesdicts  quatre  jours  expirez,  l'armée  décampa  de 
devant  Théonville,  et  marcha  droict  devers  Arlon  : 
les  habitants  duquel  lieu,  voyants  Théonville  prise, 
qu'ils  estimoient  imprenable,  perdirent  couraige;  car 
ils  prevoyoient  bien  qu'ils  seroient  chassez  de  leur 
territoire  et  maisons  comme  les  aultres  ;  et  sortirent 
par  une  poterne  ,  de  nuict  ,  sans  attendre  aulcune 
sommation,  et  mirent  le  feu  dedans  leur  ville.  A  quoy 
M.  de  Guyse  fut  si  déplaisant,  estant  frustré  de  l'espé- 
rance du  butin,  dont  il  avoit  faict  estât  pour  l'armée, 
qu'il  commanda  de  razer  et  abbatre  tout  ce  que  le 
feu  n' avoit  peu  aitaindre,  jusques  aux  murailles  et 
fortiffi cations  de  la  ville,  où  il  ne  demeura  quasi  pierre 
sur  pierre.  En  quoy  les  gens  de  guerre  de  toutes  na- 
tions, et  de  cheval  et  de  pied,  ne  s'espargnerent  pas; 
car  il  n'y  eust  cave,  puys,  ny  aultre  lieu  secret,  qui 
ne  fust  fouillé. 

CHAPITRE  XVI. 

M.  de  Guise ,  apprenant  la  défaite  de  Vannée  du  Roi  à 
Gravelines ,  part  pour  se  rendre  auprès  de  Sa  Majesté'. 
—  Nouveaux  habitans  établis  à  Tliiom'ille, 

Deux  jours  après ,  comme  l'on  vouloit  marcher  de- 
vers Luxembourg,  nous  eusmes  nouvelles  certaines  de 
la  deffaicte  de  M.  de  Thermes ,  mareschal  de  France , 
pies  de  Gravelines,  en  laquelle  il  perdit  de  braves 
trouppes,  luy  bien  blessé  et  emmené  prisonnier;  qui 
nous  garda,  non  seulement  de  passer  oultre,  mais  nous 
lit  penser  de  la  retraicte  :  car,  le  conseil  tenu  là-dessus, 
on  trouva  que  ceste  armée  victorieuse  nous  pouvoit  et 
devoit  venir  combattre,  et  par-tout  où  elle  passeroit 
seroit  suivie  de  toute  la  noblesse  et  aultres  habitans 
des  Pays-Bas,  qui,  enflez  de  ceste  victoire ,  nous  pour- 
roit  semblablement  deffaire,  avec  la  grosse  garnison 
qui  estoit  dedans  Luxembourg,  que  le  comte  de  Mes- 
gue  y  avoit  assemblée,  attendant  le  siège  en  bonne 
délibération  de  se  bien  deffendre,  s'y  estant  fortiffié  à 
merveilles,  par  le  grand  loisir  que  nous  luy  en  don- 
nasmes  du  long  temps  qui  se  perdit  en  attendant 
M.  de  Guyse  et  au  siège  de  Théonville  ;  et  que  par 
ce  moyen  nous  serions  investis  de  toutes  parts,  et  en 
danger  d'estre  defTaicts. 

Il  fut  doncques  advisé,  et  arresté  par  le  conseil,  que 
Ton  se  devoit  retirer  et  rompre  ceste  armée.  De  sorte 
que,  dès  le  jour  mesme ,  M.  de  Guyse  print  le  chemin 

de  Verdun  ,  par  derrière  le  mont  Saint-Quentin,  avec 
ce  qu'il  avoit  amené'  de  trouppes  ;  et  M.  de  Vieilleville 
se  rendit  à  The'onville  avec  les  siennes.  Et  y  arrivas- 
mes  le  mesme  jour;  où  il  trouva  que  M.  de  Vadan- 
court  avoit  usé  d'une  extrême  diligence  en  la  charge 
qu'il  luy  avoit  laissée  ;  caries  tranchées  estoient  toutes 
esplanadées ,  les  bresches   fort  bien    remparées  ,  les 
plate-formes  revestues  et  gabbionnées,  et  l'artillerie 
desja  placée  dessus  ;  semblablement  le  tourrillon,  par 
cy-devant  vuide,  tout  remply  de  terre,  flancqué  des 
deux  costez;  et  quinze  ou  vingt  massons  pour  reffaire 
la  muraille  que  la  sappe  et  le  canon  avoient  renver- 
sée.  De  quoy  il  receust  ung  merveilleux   contente- 
ment, disant  tout  hault  qu'il  n'avoit  pas  instalé  en 
ceste  place  ung  fainéant,  mais   que,  continuant  ses^ 
coups,  il  en  recevroit  beaucoup  d'honneur. 

Le  lendemain  il  fut  question  de  licencier  l'armée 
estrangiere  et  de  faire  monstre  générale  ;  car  il  y 
avoit.  argent  à  suffire,  ne  nous  ayant  pas,  le  receveur 
gênerai  de  Champaigne,  oubliez;  et  furent  faictes  et 
depeschées  en  deux  jours ,  tant  des  Àllemants  de  che- 
val et  de  pied,  que  des  forces  qui  estoient  sorties  de 
Metz  en  gênerai ,  horsmis  de  sa  compaignie  de  gens- 
darmes. 

Or  avoit  M.  de  Vieilleville  faict  faire,  par  deux  très- 
experts  orfeuvres,  environ  deux  cents  médailles  d'or, 
les  unes  du  poids  de  trois  escus  pièce,  les  aultres  de 
deux,  et  la  plus  grande  part  d'un  escu,  ausquelles  es- 
toient des  deux  costez  les  portraicts  du  Roy  et  de  la 
Roy  ne  bien  gravez,  et  pendantes  chacune  à  des  rubans 
de  soye  jaulne  et  noire,  qu'il  distribua  aux  princes, 
colonels  reithermistres,  capitainnes,  lieutenants  et  en- 

4. 

seignes,  selon  leur  qualité'  ;  qui  furent  si  aises  et  con- 
tants de  ces  médailles  portants  la    ressemblance  du 
Roy,  qu'ils  avoient  servy   environ   trois  mois,   et  de 
leur  solde  et  payement  qui  leur  fut  fourny  tout  en  or, 
qu'ils  se  mirent  tous  en  bataille ,  gens  de  cheval  et  de 
pied,  et  si  bien  ordonnée,  qu'il  n'y  av  oit  chose  si  plai- 
sante à  veoir.  Et  jugea-t-on  bien  que  les  mareschaulx 
et  maistres    de  camp  qui    les  avoient  ainsi  dressez 
n'estoient  pas  novices  au  mestier  de  la  guerre ,  mais 
fort  experts  en  la  discipline  militaire;   de  quoy  nos 
capitainnes  français  furent  fort  esbahys.  Et  prenants 
congé  de  M.  de  Vieilleville,  qui  estoit  aussi  à  cheval, 
avec  environ  trois  cents  chevaux,  ils  marchèrent  en 
ceste  belle  ordonnance,  sans  se  rompre  nullement, 
leurs  charriots  et  bagaiges  à  l'escai  t,  tant  que  la  plaine 
leur  dura,  qui  estoit  d'environ  de  demie-lieue,  où  les 
fanfarres  de  trompettes,  bruicls  de  tambours,  harque- 
buzerie  et  coups  de  pistole,  ne  furent  pas  espargnez. 
M.  de  Vieilleville,   d'aultre  part,  pour  leur  faire 
cognoistre  qu'il  avoit  leur  adieu  agréable,  et  ceste  façon 
de  deslogement,  commanda  aux  canonniers  de  faire 
jouer  toute  l'artillerie  estant  sur  les  plate-formes  ;  qui 
firent  telle  raige  de  tirer,  et  semblablement  nos  vingt 
ens'eignes  de  Metz  et  harquebuziers  à  cheval,  que  l'air 
en  retentissoit,  et  de  telle  sorte ,  qu'il  porta  ce  bruict, 
avec  l'aide  de  la  rivière,  bientost  à  Metz  ;  qui  donna 
l'allarme  si  chaulde  à  M.  de  Sennecterre,  lequel  avoit 
desjà  eu  la  nouvelle  de  la  deifaicte  du  mareschal  de 
Thermes,  et  que  l'armée  victorieuse  venoit  à  grandes 
journées  combattre  nostre  armée,  qu'il  croyoit  ferme- 
ment, par  ce  bruict,  qu'ils  fussent  desja  aux  mains.  Et 
depescha  en  toute  diligence  le  capitainne  Serres,  lieu- 

tenant  du  capilainne  Bahus,  l'un  des  quatre  qui  estoit 
demeuré  pour  la  garde  de  Metz,  affin  de  descouvrir 
que  ce  pouvoit  estre,  et  luy  en  venir,  à  toutes  brides, 
faire  le  rapport.  Mais  il  trouva  M.  de  Vieilleville  desja 
esloigné  de  lieue  et  demie  de  Théonville,  qui  s'en  re- 
venoit  à  Metz  avec  les  trouppes  qu'il  en  avoit  tirées , 
en  toutes  lesquelles ,  la  reveue  faicte ,  il  ne  se  trouva 
perte  que  de  quarante  hommes  pour  le  plus.  Mais  il 
renvoya  le  capitainne  Serres,  en  la  mesme  diligence, 
devers  M.  de  Sennecterre,  le  prier  d'assembler  tous 
les  chanoines  de  la  grande  église ,  et  de  s'y  trouver  ; 
car  il  y  vouloit  aller  descendre  pour  louer  Dieu  et  le 
remercyer  de  la  prise  de  Théonville  avec  si  peu  de 
perte ,  et  de  ce  qu'il  luy  avoit  pieu  le  préserver  de  la 
mousquetade  ;  car  si  le  coup  eust  donné  deux  doigts 
plus  bas  il  estoit  mort  sans  doubte,  luy  .faisant  bailler 
son  habillement  de  teste,  que  portoit  ung  paige,  pour 
le  luy  monstrer. 

Quand  nous  fusmes  à  la  Dompchamp,  il  doubla  le 
pas  avec  la  cavallerie ,  laissant  les  enseignes  de  gens 
de  pied  derrière ,  car  ils  n'avoient  plus  que  demie- 
lieue  ;  et  vinsmes  descendre  devant  la  grande  église, 
où  tout  le  clergé  de  la  ville  s'estoit  pareillement  as- 
semblé, jusques  aux  mandiants,  avec  les  croix  et  tous 
leurs  ornements.  Et  là  Dieu  fut  loué  d'une  fort  reve- 
rable  et  très-devote  façon ,  avec  une  resjouissance  des 
habitants  de  la  ville  de  tous  estats  et  de  tous  sexes, 
incroyable;  louants  et  remercyants  Dieu  de  ce  qu'il 
luy   avoit  pieu   préserver  leur  bon  père  et  gouver- 
neur de  ce  mortel  dangier,  et  qu'il  avoit  ainsi  subju- 
gué  leurs  ennemys   mortels  ;   et    que   désormais  ils 
vivroient,  par  sa  valeur,  en  bonne  paix  et  repos  uni- 

versel ,  pour  n'estre  plus  leurs  bestiaux  en  hasard 
d'estre  prisny  courus,  comme  au  temps  passé,  ny  leurs 
bleds,  vins,  foings  et  aultres  sortes  de  vivres  et  four- 
raiges;  et  que  chacun,  à  l'avenir,  pourroit  aller  visiter 
ses  possessions  aux  champs,  en  toute  liberté  et  sans 
dangier  d'estre  pris,  comme  ils  a  voient  accoustumé. 

Et  sur  ces  louanges  et  cordiales  prières  il  y  avoit 
grande  presse  pour  achepter  des  maisons  à  Théonville 
et  s'y  habituer;  lesquelles  M.  de  Yieilleville,  voyant 
leur  bon  zèle  et  le  cueur  ainsi  purement  français, 
leur  vendit  à  fort  bon  compte  :  de  sorte  qu'en  moins 
de  quinze  jours  la  ville  fut  repeuplée  d'habitants,  et 
tous  messins  ;  car  quelques  Lorrains  se  présentèrent 
pour  en  avoir,  mais  ils  furent  refusez,  Il  y  eust  aussi 
quelques  artisans,  naturels  français,  qui  y  furent  re- 
ceus  et  en  eurent  meilleur  marché  que  les  aultres, 
et  y  vindrent  habiter  :  qui  fist  fleurir  ceste  ville-là  plus 
que  jamais  elle  n'avoit  faict. 

CHAPITRE  XVII. 

Libéralité  de  M.  de  Vieilleville, 

L'argent  de  toutes  ces  venditions  pouvoit  revenir, 
oultre  celles  qu'il  avoit  données,  à  la  somme  de  vingt 
mille  escus,  de  laquelle  il  ne  se  voulut  jamais  a  pro  - 
prier, tant  estoit  zélateur  du  prouffict  de  son  maistre, 
encores  que,  de  tout  droict  ancien  et  usance  de  guerre, 
elle  luy  appartint,  comme  aux  canonniers  les  cloches 
d'une  ville  qu'ils  ont  battue,  en  quelque  sorte  qu'elle 

se  soit  rendue,  ou  par  force  ou  composition.  Mais, 
après  avoir  donné  à  chacun  des  vingt  capitainnes  qui 
estoient  au  siège  cent  escus,  à  leurs  lieutenants  cin- 
quante, aux  enseignes  quarante,  à  chacun  des  ser- 
gents dix ,  et  aux  caporaulx  six  ;.  le  tout  oultre  leurs 
gaiges,  il  remit  le  reste  entre  les  mains  du  trésorier  des 
réparations,  pour  en  rendre  compte  avec  les  aultres 
deniers  de  sa  charge.  Mais  il  n'oublia ,  auparavant  s'en 
deffaire ,  d'en  distribuer  aux  chefs  des  quatre  compai- 
gnies  qui  estoient  demeurées  pour  la  garde  de  Metz, 
comme  il  avoit  faictà  ceux  qui  estoient  venus  au  siège, 
à  l'exemple  de  David ,  qui  ordonna  que  ceux  qui  gar- 
doient  le  bagaige  participeraient  aussi-bien  au  butin 
que  les  autres  qui,  estants  allez  à  la  faction,  l'avoient 
gaigné  sur  l'ennemy.  Et  furent  ces  liberalitez  si  bien 
départies,  que,  depuis  le  plus  grand  jusques  au  plus 
petit,  il  n'y  eust  personne  qui  ne  demeurast  très-con- 
tant;  louants  en  une  infinité  de  sortes  la  grande  et  in- 
comparable équité  de  leur  chef,  qui,  oultre  ce,  or- 
donna mille  escus  aux  povres,  et  fist  payer  ceux  qui 
avoient   des  maisons  par  les  champs  sur  le  passaige 
des  Allemants,  qui  avoient  mangé  leurs  bestiaulx  et 
consommé  leurs  fourraiges  :  obligeant,  par  telles  cha- 
ritez ,  tout  le  monde  à  louer  Dieu  et  le  prier  pour  sa 
bonne  prospérité  et  santé. 

Il  avoit  laissé  à  M.  de  Vadahcourt  trois  compai- 
gnies  de  vieilles  bandes  françaises  pour  la  garde  de  la 
ville ,  et  les  cinquante  harquebusiers  à  cheval  de  sa 
compaignie,  desquels  estoit  capitainne  Chesnaye  de 
Craonnois ,  surnommé  Lailler,  fort  vaillant  homme  : 
car  en  ce  temps-là  à  chasque  compaignie  de  gen- 
darmes il  y  avoit  cinquante  harquebuziers  à  cheval, 

qui  servoient  à  faire  les  descouvertes  etescarmoucher 
ça  et  là  ;  et  les  appelloit-on  argoulets. 

Or  estant  M.  de  Vieilleville,  par  ceste  nouvelle  et 
bienheureuse  conqueste,  demeuré  en  repos,  et  tout  le 
pays  messin  semblablement,  il  ne  se  donnoit  plus  de 
peine  que  d'envoyer  gens  en  campaigne,  pour  descou- 
vrir les  entreprises  de  l'armée  ennemye  qui  avoit  def- 
fait  le  mareschal  de  Thermes;  en  quoy  il  n'espargnoit 
nullement  l'argent,  pour  y  estre  fidèlement  servy.  Et 
trouva  que  le  i oy  dlïespaigne  n'entreprenoit  rien  de 
son  costé  ;  de  quoy  il  fut  fort  desplaisant,  pour  la  réso- 
lution qu'il  avoit  faicte  de  se  jecter  dedans  Théonville 
et  y  mourir,  s'il  la  fust  venu  attaquer  en  personne  ; 
n'estimant  rien  sa  vie  au  prix  de  l'honneur  qu'il  eust 
acquis  à  tenir  contre  un  roy  d'Hespaigne  et  d'Angle- 
terre, fils  du  plus  grand  et  plus  belliqueux  empereur 
que  le  soleil  aict  rayonné  depuis  Chailemaigne,  bien 
qu'il  y  en  aict  eu  trente-buict  entre  eulx  deux. 

Mais  il  fut  adverty  qu'il  assembloit  de  terribles 
forces  pour  aller  dioict  à  Amiens,  où  estoit  le  Roy, 
qui  ne  dormoit  pas  de  son  costé,  et  faisoit  son  amas 
sur  la  rivière  de  Somme,  et  l'aultre  sur  celle  d'Au- 
thye. 

Le  Roy,  pour  cest  effet  et  se  monstrer  le  plus  fort, 
depescha  ung  courrier  à  Metz  devers  M.  de  Vieille- 
ville,  affin  qu'il  luy  envoyast  le  plus  de  forces  qu'il 
pourroit  ;  lequel ,  sans  rien  recognoistre  ,  ny  aulcune 
appréhension  de  demeurer  foible  ,  car  la  citadelle  es- 
toit  quasi  en  delfence ,  et  ceste  belle  courtine  de  Théon- 
ville, luy  envoya  les  douze  compaignies  de  légionnai- 
res, sa  compaignie  et  son  lieutenant  M.  de  Sennec- 
terre,  M.  d'Espinay  avec  la  sienne,  et  ne  retint,  pour 

toute  cavallerie,  que  Lancques.  De  sorte  que  ces  deux 
armées,  estimées  chascune  déplus  de  soixante  mille 
hommes ,  se  tranchèrent  etramparerent ,  se  (lancquants 
d'artillerie,  comme  si  elles  eussent  voulu  faire  ung 
long  séjour  et  se  matter  l'une  l'autre  par  temporizer  ; 
car  elles  y  furent  environ  trois  mois  sans  rien  faire 
ny  entreprendre,  pas  seulement  s'escarmoucher,  que 
bien  peu. 

CHAPITRE  XVIII. 

Propositions  de  paix  entre  la  France  et  l'Espagne. 

Il  ne  tenoit  qu'à  trouver  quelque  médiateur  qui 
mist  ce  mot  de  paix  en  avant;  car  les  deux  princes 
eussent  plustost  crevé  que  de  le  sonner,  craignants  que 
l'on  eust  imputé  à  grand  couardise  à  celluy  des  deux 
qui  en  eust  faict  la  première  ouverture.  Mais  M.  de 
Vieilleville,  saichant  cette  encloueure,  envoya  un 
moyne  fort  éloquent  et  hardy  devers  le  roy  d'Hes- 
paigne,  luy  remonstrer  que,  puisque  la  royne  d'An- 
gleterre, sa  femme,  estoit  à  l'extrémité,  il  se  présentent 
ung  très -beau  party  pour  luy  de  la  fille  aisnée  du  roy 
de  France ,  madame  Elizabeth  ,  très-belle  princesse  ; 
et  qu'il  croyoit  que  Dieu  le  vouloit  pugnir  de  luy 
oster  sa  femme ,  veu  Foutraigeux  et  insatiable  désir 
qu'il  a  de  répandre  le  sang  chrestien ,  qui  seroit  mieuîx 
employé  contre  le  Turc,  ennemy  mortel  de  Jesus- 
Christ ,  et  faire  la  paix. 

Le  roy  d'Hespaigne,  ayant  bien  entendu  ce  moyne, 
en  le  regardant  considère  cesparolles  ;  etluy  demanda 
d'où  il  estoit,  de  la  part  de  qui  il  luy  est  venu  faire 
ces  remonstrances,  et  s'il  a  parlé  au  roy  de  France  ; 
qui  respond  qu'il  est  de  Coloigne,  encores  qu'il  fust 
de  Metz  ;  que  par  révélation  et  inspiration  de  Dieu  il 
luy  a  tenu  ces  propos  :  car  c'est  irriter  horriblement 
la    majesté'  divine   que  les  Chrestiens  s'entre-ruinent 
d'une  si  cruelle  façon  ,  et  qu'il  seroit  très-agreable  à 
Dieu  que  ces  deux  grosses  et  puissantes  armées  s'as- 
semblassent pour  exterminer  les  ennemis  de  la  foy  et 
de  nostre  religion  :  quant  au  roy  de  France,  il  ne  l'a 
point  veu  ny  parlé  à  luy  ,  car  il  n'a  pas  le  cueur  ny 
l'affection  tournée  à  la  nation  française;  mais  il  s'est 
addressé  à  Sa  Majesté  pour  luy  communiquer  la  vo- 
lonté de    Dieu ,  et  le  faire  participer  en  ses  grâces  , 
comme  bon  Espaignol  qu'il  est;  qu'il  désire  qu'il  aict, 
comme  roy  Catholique,  le  premier  honneur  de  ceste 
paix.  Ainsi  avoit-il  esté  embouché  par  M.  de  Vieille- 
ville. 

Ainsi  ce  Roy,  oinct  et  gressé  de  ceste  emmielleure, 
surcueilly  cependant  de  la  crainte  de  Dieu ,  luy  com- 
manda, en  le  caressant  avec  grandes  promesses  de  ri- 
ches bénéfices ,  d'aller  dire  au  roy  de  France  ce  qu'il 
luy  avoit  proposé;  et  que  si,  suyvant  cela,  ilveult 
depputer  quelques  honnestes  personnaiges  pour  en- 
tendre à  la  paix,  qu'il  est  tout  prest  de  produire  les 
siens  ;  mais  qu'il  se  gardast  bien  de  luy  descouvrir,  en 
façon  qui  soit ,  qu'il  aict  parlé  à  luy. 

Le  moyne  s'en  va ,  et  traverse  de  l'une  armée  en 
l'aultre  sans  passeport,  comme  un  homme  de  sa  robbe. 
Et  arrivé  aux  tentes  du  Roy,  il  demande  à  parler  en 

secret  à  Sa  Majesté'  ;  ce  qui  luy  fust  accordé.  Et  estant 
en  sa  présence,  il  commença  de  ceste  façon  son  dis- 
cours : 

«  Sire,  ayant  M.  de  Vieilleville ,  qui  baise  très-hum- 
blement les  mains  de  Vostre  Majesté' ,  entendu  que 
vostre  armée  et  celle  du  roy  d'Hespaigne  sont  fort 
prochaines,  il  crainct  que  vous  combattiez;  ce  que 
vous  ne  pouvez  faire  sans  ung  très-dangereux  hazard 
de  la  bataille,  d'aultant  que  l'ennemy  est  sur  vos  terres 
et  en  vostre  royaume,  qui  est  un  trop  grand  advan- 
taige  pour  luy;  et  que,  si  vous  perdiez  la  bataille,  il 
advient  toujours  que  la  plus  prochaine  ville  se  perd 
quant  et  quant,  par  lespouvantement  qui  surprand 
l'armée  du  vaincu  et  tous  les  habitants  de  la  contrée  : 
et  de  ce  vous  est  tesmoing  la.  journée  de  Saint-Laurent, 
qui  vous  fis!  perdre,  avec  la  bataille,  la  ville  de  Saint- 
Quentin  ;  et  pourroit  la  ville  d'Amiens  courir  une 
pareille  fortune,  s'il  vous  survenoit  quelque  désastre, 
qui  seroit  ung  trop  grand  coup  d'Estat ,  parce  que  en- 
tre elle  et  Paris  il  n'y  a  une  seule  place  forte  :  qui 
est  cause  qu'il  prend  la  hardiesse  de  vous  conseiller 
de  ne  venir  poinct  aux  mains;  car  par  là  vous  le  mi- 
nerez, estant  esloigné  de  sa  retraicte  et  de  ses  limites; 
aussi  que  les  vivres  ne  viennent  pas  si  à  main  en  son 
armée  comme  en  la  vostre,  à  cause  des  empeschements 
.  que  leur  donnent  les  garnisons  de  Calais ,  de  Guignes 
et  de  toute  la  comté  d'Oye,  qui  les  contraignent  de 
prendre  une  trop  grande  torse  et  beaucoup  d'escorte 
pour  leur  seureté,  où  il  fault  quelquefois  combattre. 
«  Au  reste ,  Sire,  pour  ce  qu'il  a  semblablement 
entendu  que,  s'il  se  presentoit  quelque  entremetteur 
qui  mist  les  propos  de  paix  en  avant ,  elle  seroit  fort 

aisée  à  conclurre,  il  m'a  depesché  devers  Vos  deux 
Majestez  pour  en  faire  la  première  ouverture  ;  ce  que 
j'ay  desja  exécute  en  l'endroict  du  roy  d'Hespaigne, 
ayant  si  bien  esbauché  la  matière,  qu'il  est  pi  est  d'en- 
voyer ses  députez  pour  y  entendre,  quand  les  vostres 
seront  prests.  » 

«  Comment  !  dist  le  Roy  ,  avez-vous  desja  parlé  au 
roy  dHespaigne? — Ouy,  Sire,  respondit-il  :  mais  il 
m'a  deffendu  de  le  dire  :  en  quoy  il  n'a  pas  trouvé  son 
homme  qui  vueille  desguyser  la  vérité,  ayant  la  foy 
jurée  à  Vostre  Majesté  et  à  M.  de  Vieilleville ,  et  à  la 
nation  française  ;  mais  je  l'ay  laissé  en  telle  tremeur 
de  l'ire  de  Dieu,  que  je  sens  bien  en  mon  ame  qu'il 
parlera  le  premier.  » 

CHAPITRE  XIX. 

Négociations  pour  la  paix  entre  la  France  et  l'Espagne. 

Le  Roy,  voyant  bien  que  ce  moyne  luy  estoit  tout 
gaigné  ,  par  l'affection  qu'il  portoit  à  M.  de  Vieilleville, 
et  par  les  propos  qu'il  avoit  recitez  avoir  tenus  au  roy 
d'Hespaigne,  luy  commanda  de  retourner  devers  luy, 
et  de  parachever,  suivant  ce  beau  commencement,  le 
reste  :  entre  aultres  poincts,  qu'il  luy  envoyast  deman- 
der sa  fille  s'il  arrive  fortune  de  sa  femme ,  car  il  n'est 
pas  raisonnable  ny  licite  qu'il  l'offre luy  mesme  ;  et  luy 
en  mect  la  bride  sur  le  col,  suivant  la  suffisance  qu'il 
a  des  couverte  en  luy  et  l'affection  qu'il  porte  à  la  cou- 
ronne de  France  ;  et  qu'il  ne  perdra  pas  son  voyaige. 

Ce  moyne  s'en  retourne  devers  le  roy  d'Hespaigne , 
et  joua  si  bien  du  plat  de  la  langue ,  que  le  matin 
domp  Rigonne  (0  se  présente  avec  dix  ou  douze  che- 
vaulx  devant  l'armée  du  Roy,  et  faict'sonner  le  trom- 
pette ,  qui  demande  à  parler  avec  M.  Le  Grand.  Le- 
quel arrivé  luy  demanda  ce  qu'il  luy  vouloit  dire  : 
auquel  Rigonne  respondit  s'il  n'estoit  pas  plus  lion- 
neste,  plus  convenable  et  plus  digne  du  nom  chrestien , 
de  faire  une  bonne  alliance  entre  ces   deux  grands 
princes,  les  premiers  de  toute  la  chrestienté,  voire  de 
l'Europe,  que  de  les  laisser  ainsi  s'entre-ruiner;  et  que 
le  roy  de  France  avoit  Une  très-excellente  princesse 
de  fille,  et  que  le  Roy  son  maistre,  estant  hors  d'espé- 
rance de  jamais  veoir  sa  femme ,  il  ne  pouvoit  mieulx 
faire  que  de  la  luy  donner,  affin  de  nourrir  à  jamais 
une   paix  éternelle  et  amitié  inviolable  entr'eulx,  et 
s'assembler  avec  leurs  forces  pour  courre  sus  et  rompre 
la  teste  au  grand  ennemy  de  la  chrestienté.  M.  Le  Grand 
luy  respond  que  c'estoient  de  fort  bonnes  et  très-sainç- 
tes  parolles,  et  s'il  ne  luy  plaisoit  pas  les  venir  dire  au 
Roy  son  maistre;  qui  respondit  que  non,  et  qu'il  les 
luy  avoit  dictes  par  forme  d'advis,  et  comme  de  luy- 
mesme,  poulsé  d'une  commisération  chrestienne,  et 
n'en  avoit  eu  charge  de  personne. 

M.  le  marquis  de  Boisy,  grand  escuyer  de  France , 
s'en  retourne  tout  incontinant  devers  le  Roy,  et  luy 
recita  de  mot  à  mot  tous  les  propos  que  luy  avoit  tenus 
domp  Rigonne;  qui  firent  entrer  Sa  Majesté  en  cer- 
taine oppinion  que  le  roy  d'Hespaigne  demandoit  sa 
fille,  et1,  puisqu'il  avoit  parlé  le  premier,  qu'il  estoit 
très-raisonnable  qu'il  parachevast  le  resté.  Et  estants 

(0  liigonne  :  Ruy  Goraez. 


38r2  [^58]    MÉMOIRES   DE   VIEILLEVILLE. 

là  assemblez  cinq  ou  six  princes  etseigneurs  pour  cher- 
cher le  moyen  d'entrer  en  cappitulation  ,  le  moyne 
arrive,  qui  les  asseura  que  le  roy  d'Hespaigne  avoit 
envoyé  exprès  domp  Rigonne  devers  M.  Le  Grand , 
pour  advancer  tout  de  loing  les  propos  de  mariaige  et 
de  la  paix  ;  et  conseilloit  Sa  Majesté'  de  faire  publier 
promptement  une  suspension  d'armes  en  son  camp  ; 
car  par-là  on  vient  à  la  trefve,  durant  laquelle  se  fa- 
brique la  paix  :  cequifutincontinant,  et  sans  aulcune 
remise ,  depesché. 

Alors  le  Roy  va  parler  ainsi  à  toute  l'assemblée  : 
«  Encores  fault-il,  mes  bons  amis,  que  je  vous  die  de 
quelle  part  m'est  venu  ce  religieux,  afnn  que  vous 
m'aydiez  à  bien  vouloir  et  parfaictement  aimer  celluy 
qui  me  l'a  envoyé,  qui  est  M.  de  Vieilleville;  lequel, 
encores  qu'il  soit  bien  esloigné  de  moy,  a  esté  si  soi- 
gneux de  mon  honneur  et  de  mon  Estât,  que,  saichant 
que  le  roy  d'Hespaigne  et  moy  eussions  plustost  crevé 
que  de  demander  la  paix ,  il  m'a  depesché  ce  sainct 
homme ,  qui  en  a  mis  sus  les  premiers  propos,  dôYit 
vous  en  voyez  les  effecls  :  mais  ce  n'est  pas  tout,  car 
je  veulx  qu'il  vous  recite  par  le  menu  de  quel  artifice 
M.  de  Vieilleville  luy  avoit  faict  la  bouche,  et  l'ad- 
dresse  qu'il  luy  a  donnée  en  ceste  négociation  ,  en  la- 
quelle il  s'est  fort  dignement  acquité,  et  en  homme  de 
très-bon  esprit.  Cependant  vous  m'estes  tesmoings 
comme  domp  Rigonne  a  demandé  à  M.  Le  Grand  ma 
fille  aisnée  pour  son  maistre.  » 

Quand  le  moyne  eu  st.  achevé  de  discourir  toutes  les 
instructions  de  M.  de  Vieilleville  ,  ses  allées  et  venues 
devers  les  deux  Roys,  et  en  somme  tout  ce  qui  s'estoit 
passé  en  sa  légation ,  toute  ceste  grande  compaignie 

de  princes  et  seigneurs  hault  louèrent  merveilleuse- 
ment le  sens ,  la  providence  et  le  grand  soing  de  M.  de 
Vieilleville,  d'avoir  détourné  le  cueur  de  Sa  Majesté 
de  donner  bataille,  par  l'exemple  de  celle  de  Sainct 
Quentin  \  et  entre  aultres ,  M.  le  prince  de  Condé  ne 
se  peust  garder  de  dire  que  M.  de  Vieilleville  les  fai- 
soit  bien  rougir;  qu'estants  sur  les  lieux  ils  n'avoient 
peu  preveoir  les  dangiers  d'une  bataille  aussi  bien  que 
luy,  qui  en  estoit  esloigné  de  plus  de  cinquante  lieues. 
A  quoy  M.  de  Nevers  replicqua  que  l'on  ne  le  devoit 
trouver  estrange,  car  il  arrive  ordinairement  que  ceulx 
qui  regardent  jouer  remarquent  plustost  les  faultes 
qui  se  font  au  jeu ,  que  les  joueurs  eulx-mesmes.  Et 
sur  ceste  comparaison,  qui  fut  trouvé  fort  pertinente 
et  à  propos ,  tout  chacun  en  dist  sa  râtelée  ;  le  tout  à 
la  louange  de  M.  de  Vieilleville,  et  de  son  ardente 
affection  à  la  grandeur  et  accroissement  de  F  Estât  de 
son  maistre ,  et  conservation  de  son  honneur. 

Mais  M.  le  comte  de  Sancerre,  qui  avoit  veu  de-là 
les  Monts,  et  par  toute  l'Italie,  à  Saint-Dizier  et  Lan- 
drecy,  ce  qu'il  avoit  faict;  et  ce  qu'il  sçavoit  faire,  va 
dire  tout  hault  que  c'estoit  l'un  des  plus  braves  ca- 
pitainnes  et  déterminez  guerriers  qui  soient  en  France  : 
et,  addressant  sa  parolle  au!  Roy,  luy  dist  que  si  le 
feu  ?roy  son  seigneur  et  père ,  qui  cognoissoit  sa  va- 
leur et  mérites,  eust  encores  vescu  trois  ans,  il  n'eust 
pas  esté  à  le  pourveoir  d'ung  estât  de  mareschal  de 
France;  et  qu'il  se  souvient,  comme  ayant  esté  pré- 
sent à  sa  mort,  qu'il  dist  à  Vostre  Majesté  ces  propres 
parolles  : 

«  Mon  fils,  je  vous  prie,  et  neantmoins  commande, 
comme  par  testament  et  dernière  volonté,  que  si  M.  de 


384  [  I  558]    MÉMOIRES   DE   V1EILLEVILLE. 

Vieilleville  n'a  le  premier  estât  de  mareschal  de  France 
vacquant  après  nia  mort,  qu'il  aict,  sans  y  faillir,  le 
second  :  et  si  vous  m'avez  aime',  observez  ceste  ordon- 
nance; et  mou  lut  trois  heures  après.  » 

Sur  (juoy  Sa  Majesté,  qui  se  souvenoit  bien  de  ce 
commandement,  luy  respondit  que  ce  qui  estoit  dif- 
fère' n'estoit  pas  perdu ,  et  que  cest  advantaige  ne  luy 
pouvoit  faillir  si  Dieu  preste  encores  un  an  de  vie  à 
tous  deux  ;  et  plustost  qu'il  y  manque,  il  en  érigera 
ung  qui  sera  supernumei  aire. 

CHAPITRE  XX. 

• 
Conférences  pour  la   conclusion  de  la  paix. — Mort  de 
Marie ,  reine  d' Angleterre.  —  Le  Roi  mande  M.  de  l  ieil- 
leville. 

Sur  ces  discours  et  louanges,  Ton  vint  dire  au  Roy 
que  le  roy  d'Hespaigne  avoit  faict  semblablement  pu- 
blier en  son  armée  la  suspension  d'armes,  et  qu'il  de- 
mandoit  trêve  pour  trois  mois.  Alors  toute  l'assistance 
se  resjouit  d'une  grandissime  allaigresse,  disant  que 
par  l'industrie  et  bon  entendement  de  M.  de  Vieille- 
ville  la  paix  estoit  faicte,  et  qu'il  en  falloit  louer  Dieu; 
et  envoya -t-on  sur  le  champ  t\I.  Le  Grand  et  M.  le 
comte  de  Sancerre  devers  ceulx  qui  estoient  venus  de 
la  part  du  roy  d'Hespaigne,  pour  la  leur  accorder.  Et 
furent  dès  le  mesme  jour  publiées  dedans  les  deux  ar- 
mées, qui  commencèrent  à  communiquer  les  uns  avec 
les  aultres  et  s'enti  e-carresser. 

Le  lendemain,  l'affaire  fust  si  chaudement  poursui- 
vie, que  l'on  n'eust  sceu  dire  lequel  des  deux  Rois 
avoit  envoyé  le  premier  ou  dernier  ses  depputez  pour 
entrer  en  la  conférence  de  la  paix;  lesquels  furent  lo- 
gez en  l'abbaye  de  Cercamp ,  qui  faict  la  séparation 
des  pays  de  Picardie  et  d'Arthois,  pour  y  adviser.  Ce- 
pendant les  armées  se  départirent,  et  furent  licentiées 
au  grand  contentement  de  toutes  les  deux,  qui  n'es- 
pargnerent  pas  les  louanges  et  bénédictions  à  M.  de 
Vieilleville  ,  qui  leur  avoit,  par  son  industrie  et  pré- 
voyance incomparable,  moyenne  ce  bien;  car,  par  le 
trop  long  séjour  qu'elles  avoient  faict  en  ce  pays-là, 
toutes  sortes  de  vivres  y  estoient  si  rares ,  qu'en 
nostre  armée  elles  venoient  de  Paris,  et  en  la  leur 
de  Bruxelles  et  d'Anvers. 

Estants  les  depputez  entrez  en  ce  collocque  envi- 
ron la  my-octobre  ,  ils  furent  advertis  que  Marie , 
royne  d'Angleterre,  femme  du  roy  d'Hespaigne,  es- 
toit  decedée,  le  quinziesme  (0  de  novembre  audict  an 
1 5 58,  de  sa  maladie  incurable,  qui  estoit  hydropesie 
formée.  Qui  fut  cause  qu'ils  se  retirèrent  ;  et  fut  re- 
mise la  partie  au  commencement  du  mois  de  janvier 
ensuivant,  au  Casteau-Cambresis ,  avec  une  fervente 
délibération  de  la  conclurre  d'une  part  et  d'aultre, 
puisque  l'occasion  du  mariaige  se  presentoit. 

Cependant  le  Roy,  qui  avoit  ung  extrême  désir  de 
veoir  M.  de  Vieilleville  pour  discourir  d'une  infinité 
de  choses,  tant  de  ce  qui  s'estoit  passé  au  siège  de 
Théonville ,  dont  il  avoit  ouy  murmurer  en  plusieurs 
sortes,  et  par  les  plus  grands  qui  estoient  lors  en  l'ar- 
mée, et  que  luy-mesme  trouvoit  admirable,  que  pour 

(0  Quinziesme  :  lisez  le  dix-septième. 

scavoir  d'où  lu  y  estoit  tombé  ce  sainct  advis  de  luv 
fabriquer  ce  moyen  ,  il  licencia  les  premières  trouppes 
de  son  armée ,  celles  qui  estoient  sorties  de  Metz,  et 
commanda  à  M.  de  Sennecterre  de  les  remener  aux 
plus  grandes  journées  que  faire  se  pourroit,  et  sans 
aulcune  foule  et  oppression  du  peuple,  vivant  raison- 
nablement, et  payant  de  gré-à-gré,  suivant  ses  ordon- 
nances; luy  baillant  lettres  à  M.  de  Vieilleville  pour 
le  venir  trouver  en  diligence  ;  et  retint  M.  d'Espinay 
et  M.  de  Tbevalle  auprès  de  Sa  Majesté. 

Nous  vinsmes  doncques  trouver  Sa  Majesté  à  Vil- 
liers-Costerets ,  où  elle  s'estoit  desja  retirée,  et  le  roy 
dHespaigne  à  Bruxelles  sans  s'entrevoir  :  car  jamais 
les  roys  ne  se  voyent,  au  moins  que  bien  rarement, 
de  peur  que  l'entrevue  ne  leur  face  tomber  en  mespris 
les  uns  des  aultres. 

Arrivez  audict  lieu  de  Villiers-Costerets,  le  Roy 
commanda  de  loger  la  personne  de  M.  de  Vieilleville 
dedans  le  cbasteau  ,  et  donner  pour  son  train  ung  lo- 
gis auprès  dudict  chasteau,  et  ung  aultre  pour  son  es- 
cuyer  au  villaige  ;  qui  fut  un  commencement  de  grande 
faveur,  car  nous  n'avions  jamais  eu  que  deux  logis;  ce 
qui  nous  fut  tousjours  continué  depuis. 

Je  ne  me  veulx  arrester  aux  faveurs,  caresses  et 
honneurs  qu'il  receust  du  Roy,  de  la  Royne,  et  gé- 
néralement de  toute  la  Cour,  qui  furent  fort  grandes  ; 
mais  celles  de  la  Royne  estoient  au  nombre  des  pre- 
mières, à  cause  des  médailles  d'or  qu'il  avoit  données 
aux  princes  et  chefs  des  trouppes  d'AUemaigne  qui 
estoient  venues  à  Théonville  ;  et  qu'il  l'avoit  tant  favo- 
risée que  de  mettre  son  portraicfc  de  l'aultre  costé  de 
celuy  du  Roy  son  seigneur  et  mary,'  dont  elle  luy  en 

sceust  un  merveilleux  gré.  Mais  le  comble  de  son 
contentement  fut  que,  luy  en  ayant  faict  M.  de  Vieil- 
ville  présent  des  trois  poids  et  espèces,  elle  se  y  veid 
si  au  naturel  represente'e,  que  le  plus  habile  painctre 
de  France  ne  l'eust  sceu  mieulx  portraire  avec  le 
pinceau,  par  la  confession  même  de  Janet,  le  plus 
excellent  ouvrier  de  ce  temps-là. 

Ce  qui  accrust  infiniment  son  aise,  voyant  sa  re- 
membrance  connue  et  publiée  en  une  région  de  si 
grande  estendue  ,  avec  laquelle  pas  une  de  toute  la 
chrestienté  ne  peult  entrer  en  comparaison  ;  car  en 
icelle  sont  trois  ou  quatre  royaumes ,  dix  ou  douze 
ducs,  tous  de  franc -aleu,  c'est-à-dire  souverains,  et 
ne  tenants  leurs  terres,  qui  sont  de  fort  grande  esten- 
due, que  de  Dieu  et  de  l'espée,  et  un  grand  nombre 
de  marquis  et  de  comtes  de  pareille  condition  et 
nature. 

CHAPITRE  XXI. 

Entretien  de  M.  de  Vieilleville  avec  le  Roi.  —  Sa  Majesté 
lui  donne  un  brevet  de  maréchal  de  France. 

[i55o/]  Estant  doncques  M.  de  Vieilleville  auprès 
du  Roy,  Sa  Majesté  le  tira  à  part  pour  conférer  avecques 
luy  des  choses  susdictes;  où  il  n'oublia  de  luy  ramen- 
tevoir  le  très -grand  service  qu'il  luy  avoit  faict  en  la 
prinse  de  Théonville,  mauldissant  cent  et  cent  fois 
l'ambition  qui  avoit  rompu  le  col  à  ses  aultres  braves 
entreprises  ;  sans  laquelle  il  avoit  bien  sceu  que  toute 
la  duché  de  Luxembourg  seroit  de  ceste  heure  incor- 

porée  à  la  couronne  de  France  ;  et  si  le  duc  de  Guyse 
eust  poursuivy  sa  victoire,  et  ne  laisser  son  armée  à 
M.  de  Thermes,  il  y  avoit  grande  espérance  de  réduire 
la  Flandres  en  son  obéissance  ,  car  tous  les  Pays-Bas 
estoient  merveilleusement  esbranlez  de  l'armée  qu'il 
avoit  si  promptement  dressée  devant  Théonville ,  et 
puis  l'aultre  de  Guyse  sur  les  bras,  que  la  conqueste 
en  estoit  fort  aisée.  «Et  pour  conclurre,  dist  le  Roy 
comme  en  colère ,  il  n'a  pas  pris  Théonville ,  et  m'a 
faict  perdre  Luxembourg  qui  ne  vous  pouvoit  faillir, 
sans  le  temps  qui  se  perdit  pour  l'attendre,  ensemble 
l'espérance  que  je  me  promettois  de  la  Flandres  :  que 
mauldit  soit  encore  ung  coup  l'ambition  !  » 

M.  deVieilleville,  voyant  que  Sa  Majesté  sçavoit  la 
vérité  de  toutes  choses ,  ne  luy  sceut  rien  aultre  res- 
pondre,  sinon  qu'il  voyoit  bien  qu'elle  avoit  esté  bien 
informée  du  faict,  et  que  sans  doubte  M.  de  Guyse 
estoit  la  seule  cause  de  ce  malheur;  car  il  n'avoit  aul- 
cun  besoing  de  sa  présence,  ny  de  ses  forces,  pour 
venir  au-dessus  de  son  entreprise  ;  et  monstra  à  Sa 
Majesté  la  lettre  qu'il  luy  avoit  escrite ,  par  le  capi- 
tainne  de  La  Salle,  pour  le  sur-attendre.  De  quoy  elle 
fut  par  trop  esbahie. 

Et,  continuant  ses  propos,  elle  luy  demanda  s'il  es- 
toit vray  que  le  maréchal  Strozzy  avoit  faict  une  si 
misérable  fin.  A  quoy  M.  de  Vieilleville  respondit  qu'il 
n'estoit  aultrement  besoing  d'en  rien  publier  davan- 
tage, estant  cela  en  la  miséricorde  de  Dieu,  que  nos 
esprits  ne  peuvent  comprendre  ;  aussi  que,  ayant  cest 
honneur  d'estre  proche  parent  de  la  Royne  ,  il  n'estoit 
pas  licite  d'y  apporter  du  scandale.  Ce  que  Sa  Majesté 
eust  fort  agréable,  et  le  trouva  fort  bon. 

En  après,  il  lui  demanda  pourquoy  il  avoit  proposé 
qU*il  falloit  desmollir  de  fonds  en  comble  Théonville 
et  la  raser  du  tout.  Il  respond  :  «  Pour  deux  raisons, 
Sire,  que  Vostre  Majesté'  trouvera  fort  légitimes.  La 
première,  que  l'Empereur  avoit  faict  razer  rez-pied 
rez-terre  la  ville  de  Therouanne,  l'une  des  plus  an- 
ciennes villes  de  toute  l'Europe ,  portant  tiltre  d'éves- 
ché,  bastie,  il  y  a  plus  de  trois  mille  trente-cinq  ans, 
par  ung  prince  de  Troyes  (0,  nomme'  Morineus,  qui 
se  vint  réfugier  en,  la  Gaule  après  la  destruction  de 
Troyes  ;  et  de  n'avoir  poinct  la  revanche  de  cela ,  il 
luy  sembloit  que  la  nation  française  seroit  blasmée  de 
ne  se  ressentir  auîtrement  d'un  si  grand  oultraige  re- 
ceu.  L'aultre,  que  si  la  paix  se  faict,  il  fauldra  néces- 
sairement rendre  toutes  les  villes  et  places  fortes  que 
vous  avez  prises  l'un  sur  l'aultre ,  et  les  restablir  en 
leur  premier  estât.  »  Sa  Majesté  replicqua  qu'elle  estoit 
bien  marrie  que  son  oppinion,  qui  estoit  très-bonne  et 
fort  considérable,  n'avoit  esté  suivie;  car,  par  nécessité 
la  paix  se  faisant,  il  faut  que  cela  advienne.  Mais  il 
prevoyoit  bien  que  M.  de  Guyse  v  oui  oit  que  la  place 
demeurast  en  son  entier  pour  une  marque  de  sa  mé- 
moire, et  adjouster  ceste  conqueste  à  celle  de  Calais. 
En  quoy  toutesfois  il  se  trompoit,  car  la  France  et  toute 
l'Allemaigne  sçavent  trop  à  qui  en  appartiennent  Thon 
neur  et  la  gloire.  «  Et  quant  à  moy,  monsieur  de  Vieil- 
leville ,  dist-il  lors ,  comme  bien  informé  de  tout  ce 
qui  s'y  est  passé,  ainsi  que  je  vous  ay  prédict,  je  les 
vous  adjuge  et  vous  en  donne  ma  voix.  Mais  ce  n'est 
pas  tout  ;  car  vous  y  avez  faict  de  si  grandes  preuves 
de  vostre  valeur  et  industrie,  d'une  très-admirable  di- 

(!)  Par  un  prince  de  Troyes  :  tradition  fabuleuse. 

ligence,  avec  le  grand  hazard  de  vostre  vie  ,  que  voiis 
cuydastes  perdre  à  la  prise  du  tourrillon,  que  je  serois 
le  plus  ingrat  prince  du  monde  si  je  ne  vous  faisois 
une  récompanse  condigne  à  vostre  mérite ,  et  aux  très- 
grands  et  signalez  services  que  vous  avez  faicts  de-çà 
et  de-là  les  monts  et  sur  la  mer,  au  bien  et  advance- 
ment  de  la  couronne  de  France,  depuis  le  temps  que 
le  feu  Roy,  mon  seigneur  et  père,  me  commanda  de 
vous    mettre    au   rang   des  premiers    gentilshommes 
de  ma  chambre.  »  Et  ce  disant,  il  avoit  ung  brevet 
signé  de  sa  main,  et  contre-signe  des  quatre  secrétaires 
des  commandements,  qu'il  luy  mist  en  main,  duquel 
la  teneur  s'ensuict  : 

«  Aujourd'huy  quinziesme  de  février  1 558  (*) , 
«  le  Roy  estant  à  Villiers-Costerets  ,  memoratif  des 
«  braves,  magnanimes  et  vertueux  gestes  que  a  faicts 
«  depuis  vingt  cinq  ans,  pour  le  service  et  advance- 
«  ment  de  la  couronne  de  France ,  le  sieur  de  Vieil- 
«  ville,  chevalier  de  son  ordre,  conseiller  en  son  con- 
«  seil  privé,  capitainne  de  cinquante  hommes  d'armes 
«  de  ses  ordonnances,  et  son  lieutenant-general  en  la 
«  ville  de  Metz,  pays  messin  et  terres  adjacentes,  à 
«  icelîuy  Sa  Majesté  a  donné  et  donne,  pour  commen- 
«  cer  à  recognoistre  ses  mérites  et  services,  le  premier 
«  estât  de  mareschal  de  France  vacant;  et  au  cas  que 
«  dedans  l'année,  à  compter  de  la  datte  de  ce  présent 
«<  octroy  et  brevet  de  don,  il  n'en  vacquast  aulcun, 
«  Sa  Majesté  luy  a  promis  et  promect,  en  foy  de  roy 
«  et  prince  souverain,  d'ériger  ung  estât  de  mareschal 
«  de  France  qui  sera  supernumeraire,  pour  l'en  pour- 

(l)  Février  1 558.  Celte  date  est  conforme  à  la  manière  de  compter 
avant  le  règne  de  Charles  IX  ;  il  faut  lire  j55q. 


HENRI   II.     [l5v)9J  3c)I 

et  voir  et  en  jouir  aux  honneurs ,  qualilez,  preroga- 
«  tives,  authorités,  tiltres,  gaiges,  pensions  et  pou- 
ce voirs,  de  telles  prééminences  et  grandeurs  que  ont 
«  accoustumé  faire  les  quatre  mareschaulx  de  France  qui 
«  de  toute  ancienneté  ont  esté  establis  et  instituez  en 
«  ce  rojaume,  et  soubs  ceste  couronne  :  en  tesmoing 
«  de  quoj'  Sa  Majesté  a  signé  ce  présent  brevet  de  sa 
«  main,  et  a  commandé  à  nous,  secrétaires  de  ses 
«  commandements ,  de  le  contre-signer,  pour  valider 
«  et  servir  à  la  confirmation  de  sa  volonté.  Donné  à 
«  Villiers-Costerets,  les  jour  et  an  que  dessus.  Ainsi 
«  signé  H~^u  ;  et  au-dessoubs,  de  1'A.ubespine,  Bo- 
te chetel,  Bourdin,  Dutier.  » 

Mais  en  l'honorant  dudict  brevet,  Sa  Majesté  ad- 
jousta  ces  paroles  :  «  Il  me  desplaist  grandement, 
quand  le  mareschal  Strozzy  fut  tué,  que  vous  ne  m'en 
advertistes  incontinant  ;  car  je  jure  au  Dieu  vivant  que 
je  vous  eusse  préféré  à  celluy  qui  a  eu  son  estât  ;  et  me 
deviez  bien  faire  souvenir  de  la  promesse  que  je  feis 
au  feu  Roy  mon  seigneur  en  vostre  présence,  que  si 
je  ne  vous  donnois  le  premier  estât  de  mareschal  vac- 
cant  après  sa  mort,  que  je  vous  préférasse  au  moins, 
pour  l'amour  de  luy ,  au  second  ;  et  m'en  fist  un  exprès 
commandement,  sur  l'obéissance  que  les  enfans  doi- 
vent à  leurs  pères,  et  m'y  obligea  comme  par  testament 
et  dernière  volonté:  ce  que  le  comte  de  Sancerre,  qui 
aussi  estoit  présent  à  sa  mort,  me  sceust  bien  l'aultre 
jour,  non  pas  seulement  ramentevoir,  mais  en  grande 
colère  reprocher,  alléguant  vos  valeurs  et  mérites,  et 
en  fort  bonne  compaignie,  d'avoir  laissé  passer  tant 
d'occasions  sans  exécuter  ce  commandement.  » 

A  quoy  M.  de  Vieilleville  respondit    «  que  pour 
mourir  il  ne  l'eust  voulu  accepter,  Tasseurant  que 
quiconque  l'avoit  induict  à  pourvoir  M.  de  Thermes 
de  Testât  du  maréchal  Strozzy ,  estoit  la  principale 
cause  de  sa  deflaicte.  Car  il  fault  nécessairement  que 
nos  Roys  ayent  une  maxime,  de  jamais  ne  donner  ung 
estât  de  mareschal  de  France  vaquant  lorsqu'ils  au- 
roient  leurs  armées  en  campaigne  et  i'ennemy  en  teste  ; 
car  il  n'y  a  seigneur  ou  grand  capitainne  en  l'armée, 
qui  ne  se  paisse  de  l'espérance  de  ce  brave  tiltre  d'hon- 
neur pour  récompance  de  ses  services,  et  qui  ne  s'en 
sente  aultant  digne,  capable  et  d'illustre  maison,  que 
celluy  qui  en  a  esté  pourveu;  qui  est  cause  que,  se 
voyants  frustrez  de  l'espérance  de  leurs  mérites  ,  ils  se 
retirent,  par  un  extrême  crevecueur  de  jalouzie,  en 
leurs  maisons,  faisant  une  merveilleuse  bresche  par 
leur  retraicte  en  une  armée.  Ce  qu'a  malheureuse- 
ment esprouvé  ce  povre  mareschal  de  Thermes  ;  car 
il  ne  fust  pas  sitost  proclamé,  que  les  sieurs  de  Ville- 
bon,  de  Senerpont,  de  Morvilliers,  deBonnivet,  de 
Crevecueur,  vidame  d'Amiens  et  de  Pecquigny   ne 
l'abandonnèrent  :  en  se  retirant  de  l'armée,  ils  y  firent 
bresche  de  dix-huict  cents  ou  de  deux  mille  chevaulx. 
Ce  que  voyants  ceulx  des  Pays-Bas,  le  chargèrent  de 
telle  furie,  qu'il  en  est  advenu  ce  que  vous  voyez.  Et 
Vostre  Majesté  mesme  sceit  bien  à  quoy  s'en  tenir,  car 
ayant  envoyé  au  sieur  Pierre  Strozzy  Testât  de  mares- 
chal de  France  en  vostre  armée  de  la  Toscanne ,  où  il  y 
avoit  vingt  ou  trente  grands  seigneurs  naturels  français, 
vous  en  perdites  la  Toscanne  et  tout  ce  que  vous  pouviez 
espérer  au-delà  des  monts  Apennins,  car  tous  l'aban- 
donnèrent; et,  se  retirant,  toute  la  noblesse  française 

les  suivïst;  et  devint  le  nom  français,  depuis  ce  grand 
coup  d'estat,  très-odieux  et  en  très-grand  mespris  par 
toute  l'Italie  ,  jusques  à  vouloir  préférer  à  Rome  l'am- 
bassadeur d'Hespaigne  à  celuy  de  France,  ce  qui  n'a- 
voit  jamais  esté  auparavant  ce  grand  desastre  mis  en 
dispute  ;  car,  de  toute  ancienneté' et  temps  immémorial, 
l'ambassadeur  de  France  a  tousjours  précède'  tous  les 
ambassadeurs  de  la  chrestienté  auprès  du  Pappe.  » 


CHAPITRE  XXII. 

M.  de  V  ieillcvillc  assiste  aux  conférences  de  la  paix  7  qui 
se  tiennent  à  Cateau-Canibresis. 

Quand  le  Roy  eust  bien  soigneusement  escouté  les 
discours  de  M.  de  Vieilleville ,  il  luy  dist  qu'il  voyoit 
bien  que  son  ambition  n'apporteroit  jamais  aulcun 
préjudice  à  sa  couronne,  encores  aussi  peu  ses  concus- 
sions et  larcins,  et  qu'il  estoit  impossible  à  tout  servi- 
teur du  Roy  ,  de  quelque  qualité  qu'il  eust  peu  estre, 
de  mieux  ny  plus  dignement  conseiller  son  seigneur 
et  son  maistre  ;  et,  pour  cesle  cause,  il  luy  commanda 
de  ne  le  plus  abandonner,  et  se  tenir  prest  pour  aller 
à  Casteau-Gambrezy  mener  sa  seconde  fille ,  madame 
Claude,  que  le  duc  de  Lorraine  avoit  espousée  le 
cinquiesme  dudict  mois  de  février ,  devers  sa  belle- 
mere,  l'altesse  de  Lorraine,  qui  y  estoit  venue  comme 
médiatrice  de  la  paix  ;  car  tous  les  députez  y  estoient 
desja  arrivez,  que  je  laisse  à  nommer  pour  éviter  pro- 
lixité. 

Mais  il  luy  commanda  qu'après  avoir  faict  son  pré- 
sent de  la  brue  à  la  belle -mère,  qu'il  les  laissast  en- 
semble  pour  entrer  aux  conférences  de  la  paix,   se 
confiant  de  sa  très-grande  expérience  aux  affaires  ;  et 
pour  cest  effect,  Sa  Majesté  en  escrivit  à  M.  le  connes- 
table  et  à  M.  le  mareschal  de  Saint-André,  chefs  et 
sur-intendants  du  party  de  France  en  tout  ce  négoce, 
qui  l'eurent  très-agréable,  et  le  firent  loger  en  leur 
voisinance,  pour  tousjours  s'entre-communiquer  tout 
ce  qui  se  presentoit  de  disputable,  et  y  apporter,  par 
la  promptitude  de  son  esprit,  le  remède  requis  et  né- 
cessaire. En  quoy  ils  se  trouvèrent  grandement  soulai- 
gez ,  car  son  oppinion  estoit  estimée  des  meilleures  et 
plus  solides.  Et  y  furent  tous   les  susdicts  députez, 
d'une  part  et  d'aultre  ,  depuis  la  my  février  jusques  au 
troisiesme  d'avril  ensuivant  1 559  >  aucIuel  jour  la  paix 
fut  conclue  et  arrestée.  Et  fut  député  pour  l'annoncer 
au  Roy  M.  de  Vieilleville,  affm  de  bien  faire  entendre 
à  Sa  Majesté  toutes  les  difficultez  etaccrocliements  qui 
s'y  estoient  présentez;  comme  celluy  qui  les  entendoit 
très-bien  pour  en  avoir  esté  de  moictié,  et  s'y  estre  aul- 
tant  travaillé  à  débattre  l'honneur  de  la  couronne  de 
France  et  de  son  Roy  que  pas  ung.  Et  de  l'aultre  party, 
le  prince  d'Oranges  fut  envoyé  devers  le  roy  d'Hes- 
paigne  pour  mesmes  efïècts,  qui  estoit  un  fort  gentil 
prince  et  de  bon  entendement. 

Il  n'est  possible,  au  reste,  d'exprimer  l'aise  et  con- 
tentement que  receust  Sa  Majesté  de  ceste  très-heu- 
reuse nouvelle,  et  comme  elle  demeura  satisfaicte  en 
son  ame  de  ce  que  ceste  négociation  s'estoit  parache- 
vée avec  la  conservation  de  son  honneur;  et  que  toute 
la  chi  estienté  ne  luy  poun  oit  imputer  qu'il  eust  plyé 

ou  cédé  à  son  ennemy  d'un  seul  poinct  qui  eust  peu 
offenser  sa  grandeur  et  réputation.  Et  fist  à  M.  de 
Vieilleville  de  merveilleuses  caresses,  et  meilleur  vi- 
saige  de  racueil  qu'à  l'acoustumée,  luy  disant  que, 
non-seulement  la  France,  mais  toute  l'Europe,  ne  de- 
voit  remercier  de  ceste  très-heureuse  et  très-nécessaire 
paix,  après  Dieu,  aultre  que  luy,  qui  en  avoit  si  dex- 
trement,  par  l'entremise  du  moyne,  faict  l'ouverture. 
Et  luy  demanda,  là-dessus,  de  quelle  inspiration  il 
avoit  esté  excité  à  faire  partir  de  Metz  cest  angelicque 
messaiger,  et  le  si  bien  emboucher. 

Qui  luy  respondit  qu'il  estoit  en  telle  tremeur  de 
la  subversion  de  son  Estât  s'il  eust  donné  la  bataille , 
qu'il  cuyda  aller  luy-mesme  devers  le  roy  d'Hespai- 
gne  en  habit  dissimulé.  «  Car  il  nefault  doubter,  Sire, 
que  ne  l'eussiez  perdue ,  estant  bien  adverty  que  de 
jour  à  aultre  vostre  armée  s'escouloit,  estant  la  re- 
traicte  fort  aisée ,  principalement  à  vostre  noblesse , 
qui  s'ennuye  incontinant,  et  généralement  tous  les 
Français,  s'ils  ne  sont  chaudement  employez  et  mis 
en  besoigne;  aussi,  que  la  pltispart  des  douze  com- 
paignies  de  légionnaires  que  je  vous  avois  envoyez, 
estants  dedans  leurs  pays,  s'estoient  retirez  en  leurs 
maisons.  D'autre  part,  ayant  envoyé  cinq  ou  six 
hommes  dedans  les  Pays-Bas,  qui  m'estoient  fort  fidè- 
les, d'heure  à  aultre  m'advertissoient  que  les  meil- 
leures villes  de  Flandres  faisoient  descendre,  à  des- 
pens  communs,  de  terribles  forces  de  la  Basse-Alle- 
maigne,  devers  Couloigne  et  la  Lyvonye,  pour  vous 
venir  combattre,  et  donner  une  estrette,  saichant  que 
vostre  armée  estoit  diminuée  des  deux  parts.  Et,  ce  qui 
estoit  plus  à  craindre,  c'estoit  dedans  vostre  royaume 

qu'ils  vous  eussent  livre'  la  bataille  ;  avec  protesta- 
tion résolue  de  ne  tomber  pas  en  la  faulte  qu'ils 
lirent  après  la  victoire  de  la  journée  Saint  Laurent, 
mais  de  vous  enfoncer  jusques  dedans  Paris,  où  tout 
le  inonde  fust  allé  de  très-ardent  couraige,  sur  l'espé- 
rance du  butin  et  pillaige  d'une  si  riche  ville.  Et  ne 
fault  doubter,  Sire,  que  nos  Allemants  mesmes  ne 
se  fussent  joincts  avec  eux  pour  y  participer  et  s'y 
enrichir.  Toutes  lesquelles  raisons  me  firent  appré- 
hender vostre  ruyne,  et  m'esmeurent  à  praticquer  ce 
moyne,  que  je  cognoissois  d'esprit,  et  mon  affectionné, 
lequel  je  gardai  quatre  jours  en  lieu  secret  pour 
l'emboucher  et  apprendre  sa  leçon  ;  qui  l'a  si  bien  re- 
tenue et  exécutée,  qu'il  s'en  est  ensuivy  ce  que  vous 
voyez  ;  et  en  gouste  présentement  les  fruits  Vostre 
Majesté,  dont  Dieu  soit  loué.  » 

Le  Roy,  sur  ce  discours  qu'il  escouta  fort  attenti- 
vement, luy  dist  telles  parolles  :  «  Je  veoy  bien,  mon- 
sieur de  Vieilleville,  que,  quelque  esloignement  qu'il 
y  aict  entre  nous  deux ,  vous  avez  toujours  le  cueur 
tendre  sur  les  événements  de  ma  fortune  ;  qui  me  faict 
bien  cognoistre  le  grand  zèle  et  pure  fidélité  que 
vous  portez  à  mon  service,  et  de  ceste  couronne;  pro- 
testant devant  Dieu,  et  toute  ceste  assistance,  de  ne 
me  jamais  plus  précipiter,  comme  j'ai  faict,  en  la  dis- 
tribution des  estats  que  vous  venez  de  nommer.  Car  je 
cognois  bien  maintenant  que  toutes  les  pertes  que  j'ay 
faictes,  et  les  malheurs  qui  me  sont  advenus,  provien- 
nent de  m'y  estre  trop  inconsidérément  laissé  aller  et 
persuader,  aultant  pour  le  regard  de  Strozzy  que  de 
Thermes  ;  et  pouvez  croire  que  vostre  remonstrance 
ne  sortira  jamais  de  mon  entendement,  comme  très- 

utile  et  fort  nécessaire  à  la  manutention  de  mon  Estât. 
Je  veulx,  au  demeurant,  partir  demain  pour  aller  à 
Paris  y  attendre  mes  députez,  qui  apporteront  la  ra- 
tiffication  de  toutes  choses.  Mais  cependant,  j'ay  ad- 
visé  que  la  cour  de  parlement  et  la  chambre  des 
comptes  entendent  ceste  bonne  nouvelle  par  vostre 
mesme  bouche,  et  aux  propres  termes  que  vous  la 
m'avez  recitée ,  sans  oublier  la  leçon  du  moyne ,  et 
l'instruction  que  vous  m'avez  donnée  pour  me  gou- 
verner désormais  en  la  distribution  des  honneurs  et 
grands  estats  de  France ,  affin  que  ces  deux  corps  de 
parlement  et  des  comptes  cognoissent  que  vous  n'estes 
poinct  inutile  auprès  de  ma  personne,  mais  très-né- 
cessaire, me  disant  toujours  sans  flatter,  en  toutes 
choses,  la  vérité.  » 

Cela  dict,  parce  que  c'estoit  en  sa  chambre  que  ce 
colocque  se  tenoit,  en  laquelle  est  toujours  tendu  le 
second  lict    qui   est  dédié  pour   le    premier   gentil- 
homme de  la  chambre ,  qui  estoit  lors  M.  le  mareschal 
de  Saint  André,  Sa  Majesté  luy  dict  qu'il  vouloit  qu'il 
en  prînt  possession,  et  qu'il  y  couchast  tandis  que  le- 
dict  sieur  mareschal  seroit  absent.  De  quoy  toute  l'as- 
sistance fut  par  trop  esbahye,  mais  encores  plus  de  ce 
que  le  trésorier  de  l'espargne ,  qui  avoit  fait  apporter 
quatorze  sacs  de  mille  escus  chacun,  et  les  ayant  mis 
sur  la  table  devant  le  Roy,  Sa  Majesté  en  print  dix 
qu'il  donna  à  M.  de  Vieilleville  ;  présent  de  dix  mille 
escus  qui  luy  vint  fort  à  propos  pour  l'acquitter  de 
l'excessive  despence  cy-dessus  recitée;  et  les  aultres 
quatre  à  M.  d'Espinay  son  gendre  et  à  M.  de  The- 
valle  son  neveu.  Puis,  rompant  compaignie,  il  com- 
manda à  tous  de  s'apprester  pour  desloger  le  lende- 

main ,  et  aller  coucher  à  Dampmartin  en  G6uelle. 
Ainsi  chacun  se  retira  très-aise  d'aller  à  Paris,  et  non 
sans  esbahissement  des  grandes  faveurs  que  M.  de 
Vieilleville  avoit  receues  en  leurs  présences  ;  et  le  te- 
noient  desja  pour  mai  eschal  de  France. 

tl/WVty  <1/Tyl/!U  VVtyty  VWl/T^  Wl/V^ 

CHAPITRE  XXIII. 

Les  ambassadeurs  d'Espagne  arrivent  à  Paris. 

Ainsi  le  Roy  deslogea  de  Villiers-Costerets,  et  arriva 
le  troisiesme  jour  à  Paris,  et  se  logea  aux  Tournelles. 
Mais  par  les  chemins  il  receust  ung  pacquet,  par 
courier  exprès  de  M.  le  connestable,  qui  le  conseilloit 
d'aller  à  Paris  ;  car,  avant  huict  jours,  il  luy  menoit 
quinze  ou  vingt  princes  d'Hespaigne  ,  desquels  le  duc 
d'Alve  estoit  le  chef;  et  que  Villiers-Costerets  n'estoit 
pas  maison  suffisante  pour  les  recevoir;  aussi  qu'il  se 
falloit  préparer  pour  le  mariaige  du  roy  d'Hespaigne 
avec  Madame  ,  duquel  ledict  duc  d'Alve  devoit  estre 
vidame  C1)  :  il  y  venoit  exprès  pour  cest  effect;  mais 
qu'il  prolongeroit  le  plus  qu'il  pourroit  son  parte- 
ment,  pour  donner  loisir  à  Sa  Majesté'  d'ordonner 
toutes  choses  requises  en  une  telle  magnificence. 

Le  Roy  fust  très-aise  de  ceste  nouvelle;  et  dès  le 
lendemain  il  fist  appeller  les  présidents  de  la  cour  de 
parlement  et  de  la  chambre  des  comptes,  avec  dix  ou 
douze  des  plus  anciens  conseillers  ,  et  aultant  de  mais- 

(*)  Vidame.  Ce  mot  signifie  ici  ministre  plénipotentiaire. 

1res  des  comptes,  ausquels  il  commencea  d'anoncer 
l'heureuse  nouvelle  de  la  paix  quavoit  apportée  M.  de 
Vieilleville.   Puis  il  lui  commanda  de  parachever  le 
reste,  et  ce  qui  estoit  intervenu  en  ceste  négociation  et 
traicté  :  lequel  leur  fist  bien  amplement  entendre  les  dif- 
iicultez,  disputes  et  altercations  qui  s'y  sont  présentées, 
nonobstant  toutes  lesquelles  elle  a  esté  faicte  ;  comme 
par  inspiration  divine,  à  l'honneur  du  Roy  et  de  ceste 
couronne  ;  et  n'oublia  de  leur  reciter  par  le  menu  tout 
ce  qui  s'estoit  passé  en  la  fabrication  du  moyne.  De 
quoy  toute  ceste  scientifficque  assistance  s'esmerveilla 
grandement;  et  hault  louèrent  son  industrie  et  sa  vi- 
gilance sur  la  conservation  de  l'Estat,  honneur  et  vie 
de  son  Roy  ;  disants  qu'il  n'avoit  pas  mal  parlé  d'avoir 
dict  que  ceste  paix  estoit  faicte  comme  par  inspiration 
divine;  car  s'il  n'eust  pieu  à  Dieu  y  mettre  la  main, 
elle  n'eust  jamais  esté  arrestée ,  attendu  la  grande  ani- 
mosité  qui  estoit  entre  les  deux  princes  et  les  deux 
nations  ;  et  remercièrent  unanimement  M.  de  Vieille- 
ville  de  ceste  prudente  et  subtile  invention  ;  et  que  à 
luy  seul,  après  Dieu,  en  appartenoit  la  gloire  et  l'hon- 
neur. 

Sa  Majesté,  en  leur  donnant  congé,  leur  commanda 
qu'ils  allassent  tenir  la  cour  aux  Augustins,  pour  des- 
charger le  palais  des  bancs,  armoires  et  bufièts  qui  y 
sont;  car  il  le  vouloit  faire  tendre  et  tapisser  pour  les 
nopces  du  Roy  d'Hespaigne.  Et  commanda  que  l'on 
dressast  une  grande  salle  aux  Tournelles,  et  des  lices 
en  la  grande  rue  Saint  Anthoine. 

Trois  semaines  après  l'arrivée  du  Roy  à  Paris ,  M.  le 
connestable  y  amena  la  trouppe  d'Hespaignols  sus 
mentionnée;  et  envoya  Sa  Majesté  M.  de  Vieilleville 

audevant  du  duc  d'Alve  jusques  à  Saint  Denis,  pour 
le  recevoir  et  bien-veigner  de  sa  part.  Et  arriva  ceste 
belle  trouppe,  qui  faisoit  plus  de  cinq  cents  chevaulx, 
dedans  Paris,  en  grand  triomphe  et  magnificence.  Et 
avoient  les  Hespaignols  pour  quartier  toute  la  rue 
Saint  Honoré,  et  le  duc  d'Alve  pour  logis,  et  les  sei- 
gneurs de  sa  nation,  le  cbasteau  royal  du  Louvre; 
auquel  lieu  M.  de  Vieilleville  l'accompaigna,  et  com- 
manda à  tous  les  officiers  de  la  maison  du  Roy,  de 
toutes  qualitez,  qui  estoient  là  ordonnez  pour  traicter 
et  servir  ces  estrangiers,  de  ne  manquer  à  leur  devoir. 
Puis  vint  trouver.  Sa  Majesté  pour  luy  faire  son  rap- 
port de  tout  ce  que  le  duc  d'Alve  et  luy  avoient  dis- 
couru et  conféré  ensemble  :  de  quoy  Sa  Majesté  de- 
meura infiniment  contente  et  satisfaicte. 

Le  lendemain ,  M.  de  Vieilleville  le  vint  quérir  pour 
le  conduire  et  amener  au  logis  du  Roy ,  où  ce  duc 
avec  sa  trouppe  trouvèrent  un  festin  royal  qui  leur 
fut  très-admirable  ;  car  ils  n'en  avoient  gueres  veu  de 
tels  en  toute  l'Hespaigne  ;  et  furent  ainsi  traictez  en 
festins  et  banquets  par  les  princes  et  grands  seigneurs 
de  la  Cour  :  en  quoy  se  passa  la  pluspart  du  mois  de 
may  i55o,,  en  grande  resjouissance  et  allaigresse;  et 
furent  aussi  festoiez  par  le  prevost  des  marchans  et 
eschevins  de  l'hostel- de-ville. 

CHAPITRE  XXIV. 

Le  cardinal  de  Lorraine  ayant  conseillé  au  Roi  d'aller  au 
parlement  pour  assister  aux  mercuriales ,  M.  de  Vieil- 
leville  détourne  Sa  Majesté  d'y  paroitre. 

Parmy  ces  bonnes  chères  ,  le  cardinal  de  Lorrainne 
vint  persuader  au  Roy  qu'il  estoit  très-nécessaire  qu'il 
allast  aux  Augustins,  où  estoit  lors  séante  la  cour  de 
parlement,  pour  y  tenir  son  lict  de  justice,  et  y  faire 
proposer  une  mercuriale,  ainsi  nommée  à  cause  qu'elle 
se  faict  le  mercredy;  en  laquelle  tous  les  présidents  et 
conseillers,  qui  sont  environ  cent  ou  six -vingts  per- 
sonnaiges,  chacun  pour  le  plus  docte,  s'assemblent  en 
une  chambre  que  Ion  appelle  la  grand'chambre  ,  pour 
traicter  et  accuser  leurs  meurs  et  façon  cle  vivre .  tant 
en  privé  comme  en  public;  et  que  Sa  Majesté  feroit 
proposer  par  son  procureur -gênerai  qu'il  y  en  a  plu- 
sieurs en  ce  corps  de  justice,  qui  est  le  souverain  de  son 
royaume,  qui  sentent  mal  de  la  foy,  et  adhèrent  à  la 
faulce  doctrine  de  Luther  ;  faisants  évader  et  mettre 
en  liberté  tous  les  accusez  de  ce  crime  d'heresie ,  et 
n'en  condampnent  un  seul  à  mort  :  qui  estoit  direc- 
tement contrevenir  à  l'ordonnance  du  feu  Roy,  par 
laquelle  il  ordonna  que  tous  attaincts  et  convaincus' 
de  ce  crime  fussent  bruslez  et  leurs  corps  reduicts 
en  cendre. 

Sa  Majesté  ne  rejecta  nullement  ce  conseil ,  mais 
protesta  de  l'exécuter.  Le  cardinal,  très-aise  de  ceste 
27.  26 

resolution  ,  adjousta,  pour  y  animer  davantaige  Sa 
Majesté',  ces  paroles  :  «  Quand  cela  ne  serviroit,  Sire, 
que  à  faire  paroistre  au  Roy  dHespaigne  que  vous 
estes  ferme  en  la  foy,  et  que  ne  voulez  tollerer  en  vos- 
tre royaume  chose  quelconque  qui  puisse  apporter 
aulcune  tache  à  vostre  très-excellent  tiltre  de  Roy 
très-clirestien,  encores  y  devez-vous  aller  franchement, 
et  de  grand  couraige  ;  affin  aussi  de  donner  curée  à 
tous  ces  princes  et  seigneurs  d'Hespaigne,  qui  ont  ac- 
compaigné  le  duc  d'Alve  pour  solempniser  et  honorer 
le  mariaige  de  leur  Roy  avec  madame  vostre  fille,  de 
la  mort  d'une  demi-douzaine  de  conseillers  pour  le 
moins,  qu'il  fault  brusler  en  place  publicque  comme 
hérétiques  luthériens  qu'ils  sont ,  et  qui  gastent  ce 
très-sacré  corps  de  parlement;  que  si  vous  n'y  pour- 
voyez par  ce  moyen,  et  bientost,  toute  la  Cour  en  gê- 
nerai en  sera  infectée  et  contaminée  ,  jusques  aux 
huissiers,  procureurs  et  clercs  du  palais.  » 

Geste  resolution  ainsi  prise,  le  Roy  se  prépare  pour 
aller  le  lendemain  ,  21  ou  22  demayi55o,  (0,  aux  Au- 
gustins,  pour  les  effets  que  dessus;  et  dès  le  soir  s'en 
déclara  à  M.  de  Vieilleville,  qui  couchoit  encores  en 
la  chambre  de  Sa  Majesté,  parce  que  le  mareschal  de 
Saint  André  estoit  demeuré  malade  à  Villiers-Coste- 
rets  ;  qui  lui  dist,  qu'il  n'y  auroit  poinct  de  dangier  que 
le  cardinal  de  Lorrainne,  l'evesque  de  Paris  et  tous  les 
principaulx  du  clergé  de  sa  suicte  et  de  la  ville  allas- 
sent faire  ceste  mercuriale;  mais  il  n'y  avoit  pas  grande 
apparence  que  Sa  Majesté  y  allast  en  personne,  et 
qu'il  falloit  laisser  faire  aux  prestres  ce  qui  est  du  de- 
voir et  de  la  charge  des  prestres. 

(')  21  ou  22  mai.  Ce  fut  le  ro  juin  que  Henri  II  alla  au  parlement. 

Le  Roy  insiste  et  persiste,  ce  neantmoins,  fort  et 
ferme  pour  y  aller.  Sur  quoy  M.  de  Vieilleville  luy 
respond  que  ce  faict  luy  représente  un  traict  de  co- 
lère qui  survint  entre  le  Roy  Loys  onziesme  et  ung 
mareschal  de  France,  nomme' Joachim  Rouault.  Car 
le  Roy  depeschea  le  cardinal  Balue,  par  grande  fa- 
veur, pour  aller  à  Lyon  recevoir  cinq  ou  six  mille  Ita- 
liens qu'on  luy  envoyoit  par  la  Savoye ,  pour  le  se- 
courir contre  le  duc  de  Bourgoigne.  Ce  maresclial, 
voyant  le  mespris  que  l'on  faisoit  de  sa  personne,  es- 
tant alors  présent  à  la  cour,  se  vint  présenter  devant 
le  Roy,  tout  botté,  avec  trente  ou  cinquante  gentils- 
hommes, luy  demandant  assez  effrontément  s'il  luy 
plaisoit  commander  quelque  chose  en  la  ville  d'A.n- 
giers,  car  le  cardinal  Balue  en  estoit  evesque  :  le  Roy 
s'enquiert  quelle  affaire  il  y  avoit,  qui  le  faisoit  entre- 
prendre ce  voyaige  en  telle  diligence  et  si  inopine'ment  ; 
qui  luy  respondit  qu'il  y  alloit  tenir  les  ordres  et  faire 
des  prestres  ;  qu'aussi-bien  peult-il  faire  la  charge  de 
l'evesque  que  l'evesque  faisoit  la  sienne.  Le  Roy  eust 
si  grand  honte  d'avoir  ainsi  perverty  l'ordre,  et  faict 
ceste  obmission,  qu'il  envoya  en  toute  diligence  re- 
vocquer  le   cardinal ,  qui  n'estoit  que  de  cinq  lieues 
esloigné  de  la  Cour  ;  et  y  fust  envoyé  le  susdict  mares- 
chai  faire  Testât  et  la  charge  qui  lui  appartenoit. 

«  De  mesme,  Sire,  si  vous  allez  faire  l'office  d'un 
théologien  ou  inquisiteur  de  Ta  foy,  il  fauldra  que 
le  cardinal  de  Lorrainne  nous  vienne  apprendre  à 
coucher  nostre  bois,  courants  en  lice  ;  quelle addresse 
il  nous  fault  tenir  pour  le  rompre ,  et  nostre  garbe  à 
faire  une  course  de  droict  fil ,  sans  branler  ny  choc- 
quer  des  genouillères  la  barrière  ;  et  tous  les  gestes  et 

06. 

contenances  d'un  brave  et  bien  adroict  homme  d'armes  ; 
car  la  pluspart  des  seigneurs  de  France  sont  desja  icy 
pour  esprouver  leurs  personnes  contre  la  vostre,  puis- 
que vous  les  avez  tant  honorez  que  de  vous  estre  mis 
des  tenants  ;  et  il  leur  tarde  à  tous,  et  à  nous  six  qui 
avons  cest  honneur  d'estre  aussi  des  tenants  avec  Vostre 
Majesté,  que  le  premier  de  juing  n'est  venu  ,  puisque 
à  ce  jour-là  vous  devez  ouvrir  le  pas  du  tournoy. 
D'aultre  part ,  Sire ,  vous  meslerez  la  tristesse  avec  la 
joye  en  laquelle  toute  la  ville  de  Paris  en  gênerai  se 
baigne  d'une  incredible  alleigresse;  car,  de  faire  des 
exécutions  de  justice  si  sanguinaires  et  cruelles  parmy 
des  nopces,  cela  est  de  fort  maulvais  presaige.  Par 
ainsi,  il  me  semble,  sauf  vostre  meilleur  advis,  Sire, 
que  ceste  partie  se  doict  remettre  à  une  aultre  fois,  et 
quand  toutes  les  festes  seront  passées ,  les  estrangiers 
et  tout  le  monde  retirez.  » 


CHAPITRE  XXV. 

Le  Roi  va  au  parlement,  et  fait  arrêter  quelques  magistrats 
suspects  cVhe'résie. 

Ceste  remonstrance  reffi  oidit  tellement  le  Roy,  qu'il 
protesta  de  n'y  aller  poinct.  Mais  elle  ne  fust  pas  si 
secrètement  faicte,  que  le  cardinal  ne  la  sceust  à  une 
heure  de  là  ;  et  voulut,  par  grande  colère,  venir  re- 
mettre le  Pioy  au  zèle  où  il  l'avoit  laissé.  Mais  il  n'y 
avoit  plus  d'ordre;  car,  estant  Sa  Majesté  couchée, 

les  gardes  luy  refusèrent  le  passaige.  Cependant  il  ne 
dormist  pas  toute  la  nuict  ;  car  il  fist  sçavoir  à  tous 
les  cardinaulx  et  evesques  de  la  suicte  et  de  la  ville , 
qu'ils  eussent  à  se  trouver  au  plus  matin  au  lever  du 
Roy  ;  qui  n'y  faillirent  pas.  Et  entrèrent  les  cardinaulx 
de  Bourbon,  de  Lorrainne,  de  Guyse  et  de  Pelvé,  les 
archevesques  de  Sens  et  de  Bourges,  les  evesques  de 
Paris  et  de  Senlis,  trois  ou  quatre  docteurs  de  Sor- 
bonne  et  l'inquisiteur  de  la  foy  Demochares  (i),  qui 
luy  tindrent  tant  de  langaiges  et  comminatoirs  de  l'ire 
de  Dieu  ,  qu'il  pensoit  desja  estre  dampné  s'il  n'y  al- 
loit.  Et  ainsi  marcha  avec  tous  ses  gardes,  sans  oublier 
les  Suisses,  le  tambour  battant,  et  les  cent  gentilshommes 
de  sa  maison,  etsoubs  le  poisle,  avec  grande  magnifi- 
cence.  Et  descendu  aux  Augustins,  il  monte  en  la 
grand' chambre,  et  s'assied  en  son  lict  de  justice,  soubs 
le  daix  là  préparé  ;  et  commanda  àjson  procureur-gé- 
néral Bourdin  de  y  proposer  la  mercuriale.  Qui  at- 
tacque  d'entre'e  cinq  ou  six  conseillers  mal  sentants  de 
la  foy,  entre  lesquels  estoit  ung  nommé  Anne  du  Bourg, 
qui  soustint  si  audacieusement  devant  le  Boy  sa  reli- 
gion, en  déprimant  la  nostre,  que  Sa  Majesté  jura  en 
grande  colère  qu'elle   le   verroit  brusler  tout  vif  de 
ses  propres  yeulx  auparavant  six  jours  :  et  commanda 
dé 4e  mener  prisonnier  en  la  Bastille,  avec  cinq  ou  six 
aultres  ;  puis  se  leva  bien  fasché,  commandant  à  toute 
l'assemblée  de  parachever  le  reste. 

Arrivé  aux Tournelles,  il  se  repentit  d'y  avoir  esté, 
bien  marry  qu'il  n'avoit  creu  M.  de  Vieilleville  ;  car, 
par  les  rues,  il  en  oioit  plusieurs  qui  murmuroientde 
ceste  entreprise,  à  cause  des  conseillers  que  l'on  me- 

Cl)  Demochares  :  de  Mouchy. 

noit  prisonniers,  qui  estoient  des  meilleures  familles 
de  Paris,  et  qui  fort  consciencieusement  administroient 
la  justice  aux  parties. 

Enfin  ,  le  premier  de  juing,  le  Roy  ouvrit  le  pas  du 
tournoy,  où  il  fut  couru  d'une  merveilleuse  addresse. 
Et  monstrerent  bien  les  Français  aux  Hespaignols 
qu'ils  sont  plus  experts  que  eulx  au  faict  de  la  caval- 
lerie,  et  que  la  lance  sur  toutes  armes  leur  appartient, 
pour  s'en  sçavoir  mieulx  aider  que-  toute  aultre  nation 
de  la  chrestienté;  car,  de  cent  Fiançais  qui  coururent, 
il  n'y  en  eust  pas  quatre  qui  ne  rompissent  leur  bois, 
et  bien  peu  des  Hespaignols,  qui  s'y  monstrerent  si 
mal  adroicts,  que  à  plusieurs  les  lances  sortoient  des 
poings  et  les  laissoient  tomber  à  terre ,  faisants  au  reste 
des  courses  si  branslantes,  que  l'on  pensoit  à  toute 
heure  qu'ils  deussent  tomber.  Et  M.  de  Vieilleville 
print  si  dextrement ,  en  une  course,  ung  Hespaignol 
qui  couroit  contre  luy,  neveu  de  Domp  Rigonnes, 
qu'il  le  desarma  et  le  jecta  de  l' aultre  costé  de  la  lice  ; 
qui  fut  un  cas  admirable,  car  cela  n'estoit  encores  ad- 
venu ,  et  n'advint  oncques  puis  tant  que  le  tournoy 
et  les  joustes  durèrent. 

Et  pour  donner  halaine  au  Roy  et  aux  six  tenants 
avecques  luy,  les  nopces  du  roy  d'Hespaigne  avec  ma- 
dame Elizabeth  se  célébrèrent  en  l'église  Nostre-Dâme 
de  Paris,  audict  mois  de  juing  i55c>,  en  telle  pompe, 
magnificence  et  solemnité,  que  l'on  peult  penser  estre 
faictes  en  ung  mariaige  de  telles,  si  puissantes  et  in- 
comparables majestez.  Le  duc  d'Alve  en  fut  le  vidame, 
qui  l'espousa  au  nom  du  Roy  catholique ,  son  parent 
et  son  maistre. 

La  feste  dura  huict  jours  pour  le  moins  ;  et  tous  les 

princes,  cardinaulx  et  seigneurs  firent  des  festins  à 
tour  de  rolle ,  à  qui  mieulx  mieulx  ,  et  à  i'envy  à  qui 
feroit  la  plus  excessive  et  somptueuse  despence,  pour 
avoir  la  vogue  parmy  les  Hespaignols. 

*/vvv  iy^yri/v  vm^  Myuwi/tyv^ 

CHAPITRE  XXVI. 

M*  de  Vieillcville  désapprouve  les  conditions  de    la  paix 
faite  avec  la  Savoie» 

Mais  le  Roy ,  pour  l'extrême  envie  qu'il  avoit  de 
recommencer  les  joustes ,  abrégea  tous   ces  festins,  et 
ouvrit  le  pas,  les   huict  jours  expirez,  des  nopces  et 
tous  les  festaiges,  contre  l'oppinion  toutesfois  de  M.  de 
Vieilleville  ;  disant  à  Sa  Majesté  qu'il   luy   semblent 
qu'elle  avoit  assez  démené  ce  passe-temps,  et  qu'en 
son  particulier  elle  en  rapportoit  ung  merveilleux  hon- 
neur ,  et  sa  noblesse  une  bien  grande  réputation  ;  et 
qu'il  estoit  nécessaire  de  regarder  aux  nopces  de  M.  de 
Savoye  et  de  madame  Marguerite  sa  sœur;  car,  puis- 
qu'il estoit  là  en  personne ,  il  estoit  plus  que  raisonna- 
ble de  le  depescher,  sans  le  tant  faire  languir.  Aussi 
Sadite    Majesté  respondit    que    au    premier  de    juil- 
let il  y  mettroit  une  fin  ;  car  tout  ce  qui  dependoit  de 
ce  mariaige  n'estoit  encores  décidé,  estant  question  de 
rendre  au  duc  de  Savoye  tout  le  Piedmont,  la  Sa- 
voye, la  ville  de  Bourg,  et  tout  le  pays  de  Bresse;  et 
que  M.  le  connestable  qui  manioit  ceste  affaire,  sur 
lequel  il  s'estoit  du  tout  en  tout  remis  et  fié,  n'estoit 
encores  prest,  mais  qu'il  en  attendoit  sa  résolution 

devant  huict  jours,  et  de  tous  les  entremetteurs  de  ce 
mariage  d'une  part  et  d'aultre ,  qui  estoient  tous  as- 
semblez en  sa  maison  d'Escouan  pour  cest  effect. 

De  quoy  M.  de  Vieilleville  demeura  fort  estonné  ;  et 
ne  pouvoit  bien  comprandre  ny  faire  entrer  en  son 
esprit  qu'il  fallut  rendre  et  quicter  tant  de  provinces, 
villes  et  chasteaulx,  avec  une  si  esmerveillable  esten- 
due  de  pays ,  qui  ayoit  coiisté  au  feu  P\oy  son  père  et 
à  la  couronne  de  France  plus  de  quarante  millions 
d'or,  et  cent  mille  testes  à  conquérir,  pour  le  mariaige 
d'une  fille  de  France,  dont  l'ordinaire  estoit  tout  cou- 
rant, et  à  grandissime  joye,  à  cent  cinquante  mille 
escus  pour  le  plus  :  car  les  ducs  d'Italie  et  d'Allemai- 
gne  qui  sont  souverains  s'y  battent  à  la  perche,  pour 
le  très-remarquable  et  très- illustre  honneur  qu'ils  en- 
racinent en  leurs  maisons  et  posteritez,  d'espouser  les 
filles  du  plus  grand  roy  de  toute  l'Europe  ;  et  que  ung 
duc  de  Ferrare,  pour  espouser  Renée,  fille  du  roy  Loys 
douziesme  ,  n'en  eust  jamais  davantaige  ;  encores  n'en 
fust-il  payé  que  de  la  moitié  comptant,  et  le  reste  en 
papiers.  Et  ne  se  peust  M.  de  Vieilleville  garder,  pour 
l'indicible  regret  qu'il  avoit  de  veoir  ung  tel  desraem- 
brement  de  Testât  de  France,  de  luy  remonstrer  tout 
ce  que  dessus  ;  y  adjoustant  davantaige  que  M.  le  con- 
nestable  luy  faisoit  bien  praticquer  la  puissance  et  au- 
thorité  d'un  connestable  de  France  ;  car  on  dict  com- 
munément qu'il  peult  engaiger  la  tierce  partie  du 
Royaume  en  une  extrême  nécessité  ;  «  on  n'y  a  pas  failli 
a  ce  coup,  car  pour  estre  quicte  de  sa  ranson  à  M.  de 
Savoye,  de  qui  il  estoit  prisonnier,  montante  à  quatre 
cents  mille  escus ,  il  vous  a  forcé  d'arracher  ce  très-ri- 
che et  très-luisant  fleuron  de  vostre  couronne,  cou- 

vrant  son  jeu  du  mariaige  de  madame  vostre  sœur,  qui 
n'eust  pas  este'  la  première  fille  de  France  qui  aict  finy 
ses  jours  en  une  bonne  abbaye  ;  aussi  bien  elle  a  qua- 
rante ans  passez.  «  Mais  que  deviendront,  Sire,  ces 
beaulx  parlements  de  Thurin  et  de  Chambery,  et  les 
chambres  des  comptes  que  le  feu  Roy  vostre  seigneur 
et  père ,  avec  ung  grand  nombre  d'aultres  Estats ,  y 
avoit  instituez  à  la  française  ;  à  l'exercice  desquels  une 
infinité  de  Français  s'y  estoient  peuplez  et  arasez  (0; 
et  desja  à  Thurin  on  parloit  aussi  bon  français  que  à 
Lyon  ;  car  les  habitants  quictoient  leur  langaige  natu- 
rel d'italien  corrompu  pour  apprendre  le  nostre ,  et 
s'y  delectoient. 

«Et  pouvez  croire,  Sire,  que  incontinant  que  le 
duc  de  Savoye  sera  rentré  en  ses  terres,  il  extermi- 
nera tout  ce  que  vous  y  avez  planté,  pour  en  faire 
perdre  la  mémoire  à  jamais  :  de  sorte  que  toute  la 
gloire  que  la  France  avoit  acquise  en  Italie,  par  l'es- 
pace de  vingt-six  ou  trente  ans,  sera  du  toutestaincte; 
et  l'espérance  de  pouvoir  jamais  retirer  la  duché  de 
Milan  vous  est  entièrement  eschappée  et  perdue;  mais 
ce  qui  plus  me  trouble  l'esprit  et  dragonne  l'ame,  est 
que  vous  avez  faict  cest  advantaige  au  lieutenant  gé- 
néral de  vostre  naturel  et  mortel  ennemy  leroy  d'Hes- 
paigne;  qui  sera,  par  le  moyen  de  ceste* voisinance, 
quand  il  luy  plaira ,  aux  portes  de  la  ville  de  Lyon  ; 
laquelle  auparavant  ceste  alliance  estoit  quasi  au  mi- 
lieu de  vostre  Royaume,  et  est  maintenant  devenue 
frontière.  Mais  bien  plus,  Sire,  il  ne  fault  que  ceste 
advantageuse  commodité  pour  leur  faire  chercher  les 
moyens  de  bien-tost  rompre  la  paix.  Par  ainsi ,  c'est 

(0  Arasez  :  établis  ayec  leurs  familles. 

à  Vostre  Majesté  à  se  tenir  sur  ses  gardes  ;  car  il  y  a 
aultant  de  fiance  et  de  seureté  en  la  foy  hespaignole , 
qu'en  la  santé  de  l'homme  qui  a  cent  ans  passez.  » 

Le  Roy  ne  pust  respondre,  sur  ceste  brave  et  très- 
considerable  remonstrance,  aultre  chose  sinon  qu'il 
manld'ssoit  l'heure  qu'il  ne  luy  avoit  communiqué 
ceste  affaire,  deux  ou  trois  mois  premier  que  d'y  en- 
trer; car  il  ne  se  pouvoit  mieulx  dire  ny  conseiller, 
rejectant  toute  flatterie,  pour  la  conservation  de  son 
Estât,  adjoustant  en  grande  colère  qu'il  sesloit  gran- 
dement oublié  de  faire  un  tel  advantaige  à  sa  sœur, 
qui  estoit  quasi  la  septième  partie  de  son  royaume;  et 
qu'il  ne  sçavoit  à  qui  s'en  prendre  qu'au  connestable, 
qui  avoit  mis  sus  le  premier  propos  de  ce  mariaige , 
estant  encores  prisonnier  dudict  duc  de  Savoye,  qui 
luy  avoit  faict  présent  de  sa  rançon  (0;  mais  qu'il  se 
consoloit  d'une  chose,  que  ledict  duc  de  Savoye  avoit 
fort  volontairement  accepté  Testât  de  connestable  de 
France  après  sa  mort,  et  en  a  la  reserve  bien  depes- 
chée,  qui  l'asseuroit  que  à  jamais  la  paix  sera  invio- 
lable entre  le  roi  d'Hespaigne  et  lui.  Mais  M.  de  Vieil- 
leville  répliqua  qu'il  estoit  à  craindre  qu'il  en  usast 
comme  le  comte  de  Sainct-Paul,  de  la  maison  de 
Luxembourg,  qui  fut  créé  connestable  de  France  par 
une  paix  qui  se»  fîst  aussi  entre  le  roy  Loys  onziesme  et 
le  duc  de  Bourgoigne  ,  duquel  il  estoit  lieutenant- 
general  ;  mais  toujours  il  favorisoit  par  soubs  main  le 
duc  de  Bourgoigne  son  premier  maistre ,  au  grand 
desavantaige  du  roy  Loys,  auquel  il  fist  une  infinité 

(')  Qui  lui  avoit  faict  présent  de  sa  rançon.  Il  n'y  a  que  Carloix 
qui  accuse  le  connétable  d'avoir  sacrifié  ainsi  l'intérêt  public  à  ses  in- 
térêts particuliers. 

de  frasqueries  et  tradiments,  comme  il  se  peult  veoir 
aux  mémoires  de  Philippes  de  Comines.  Mais  le  Roy 
repartit  incontinant ,  disant  que  si  le  duc  de  Savoye 
entre  en  ce  jeu-là,  il  luy  fera  aussi -tost  trancher  la 
teste ,  que  fîst  son  prédécesseur  à  l'aultre. 

CHAPITRE  XXVII. 

Le  Roi  entre  en  lice  dans  un  tournoi  et  rompt  plusieurs 

lances. 

Sur  ces  discours  il  arriva  ung  gentilhomme  nommé 
La  Couldre,  devers  le  Roy,  de  la  part  de  M.  le  con- 
nestable,  qui  luy  apporta  l'entière  resolution  du  ma- 
riaige  ,  et  que  ce  qui  avoit  tenu  les  choses  en  telle 
longueur,  provenoit  de  l'oppiniastreté  des  ministres 
et  agents  du  duc  de  Savoye,  qui  vouloient  qu'on  leur 
quictast  tout  le  Piedmont  en  gênerai  ;  mais  que  le  con- 
nestable  avoit  tant  combattu  et  estreint,  qu'il  avoit 
réservé  le  marquisat  de  Saluées  pour  Sa  Majesté,  dont 
ils  estoient  demeurez  d'accord  ;  qui  est  une  marque 
d'honneur  pour  la  couronne  de  France,  affin  que  le 
duc  de  Savoye,  ses  enfans  et  sa  postérité,  cognoissent 
que  nos  rois  avoient  aultrefois  conquis  et  possédé  tout 
le  Piedmont  et  la  Savoye  ;  mais  qu'en  faveur  d'une 
fille  de  France  qui  fut  mariée  en  leur  maison ,  et  de 
laquelle  ils  estoient  sortis ,  on  leur  avoit  rendu  et 
comme  gratuitement  donné  tout  ce  qu'ils  possedoient 
de-çà  et  de-là  les  monts,  se  reservant  seulement  le  mar- 
quisat, pour,  par  ceste  immense  libéralité,  les  rendre 

plus  obéissants  et  affectionnez  à  la  maison  et  couronne 
de  France,  y  faire  service  et  se  ranger  à  jamais  de  son 
party,  et  le  tenir  inviolablement  envers  tous  et  contre 
tous  :  c'estoient  les  propres  mots  de  la  depesche  de 
La  Couldre. 

De  quoy  Sa  Majesté  demeura  très-contente ,  et  la 
communiqua  tout  incontinant  à  M.  de  Vieilleville , 
pour  desraciner  de  son  cueur  tous  les  regrets  qu'il 
avoit  de  ceste  grande  diminution  de  son  Estât;  luy  di- 
sant que  c'estoit  à  la  vérité  une  fort  tirannique  usur- 
pation que  le  feu  Fvoy,  son  seigneur  et  père ,  avoit  faicte 
sur  le  père  de  cestuy-cy,  car  il  n'y  avoit  aulcun  droict; 
et  que  ce  n'estoit  pas  vivre  en  bon  chrestien  de  jecler 
ainsi  ung  povre  prince  de  sa  terre ,  et  l'en  despouiller 
du  tout;  et  quand  il  n'y  auroit  aultre  considération 
que  pour  descharger  l'ame  de  sondict  seigneur  et  père , 
il  veult  rendre  à  ce  duc  ce  qui  luy  appartient  ;  aussi , 
qu'il  le  trouve  très-gentil  prince  et  de  gaillarde  hu- 
meur, duquel  il  espère  tirer  de  bons  et  grands  ser- 
vices, et  qu'il  ne  sera  ny  trahistre  ny  ingrat. 

Quand  M.  de  Vieilleville  veid  le  Roy  ainsi  tresbuché 
en  la  pieté  et  au  christianisme,  jusques  à  accuser  son 
père  de  tirannie,  tant  s'en  falut  qu'il  s'advanceast  de 
rien  replicquer  davantaige ,  qu'il  se  repentit  en  l'ame 
d'en  avoir  tant  dict. 

Enfin ,  estant  toutes  choses  concernant  le  mariaige 
de  madame  Marguerite  de  France  avec  le  duc  de  Sa- 
voye,  qui  toujours  s'intituloit  ainsi,  encores  qu'il  n'y 
eust  ung  seul  poulce  de  terre ,  bien  résolues  et  accor- 
dées ,  le  Roy  voulust  recommencer  les  joustes.  Et  après 
le  disner  du  dernier  de  juing  i55c),  il  demanda  ses  ar- 
mes, ayant  faict  dès  le  matin  publier  l'ouverture  du 

tournoy  ;  lesquelles  apportées,  il  commanda  à  M.  de 
Vieilleville  de  l'armer,  encores  que  M.  de  Boisy,  grand 
escuyer  de  France,  fust  présent,  auquel  appartenoit, 
à  cause  de  son  estât ,  cest  honneur.  Mais  obéissant 
M.  de  Vieilleville  à  ce  commandement,  il  ne  sepeust 
garder,  luy  mectant  l'arme  t  en  teste,  de  dire  à  Sa  Ma- 
jesté, avec  ung  profond  soupir,  qu'il  ne  fist  de  sa  vie 
chose  plus  à  contre-cueur  que  ceste-là. 

Sa  Majesté  n'eust  pas  loisir  de  luy  en  demander  la 
raison,  parce  que  M.  de  Savoye  se  présenta  en  l'ins- 
tant tout  armé;  auquel  le  Roy  dist  en  riant  qu'il  ser- 
rast  bien  les  genoulx,  car  il  l'alloit  bien  esbranler, 
sans  respect  de  l'alliance  ny  de  fraternité.  Là-dessus 
ils  sortent  de  la  salle  pour  venir  monter  à  cheval , 
et  entrent  en  lice  où  le  Roy  fist  une  très-belle  course  , 
et  rompit  fort  bravement  sa  lance  :  M.  de  Savoye  sem- 
blablement  la  sienne  ;  mais  il  empoigna  l'arson ,  le 
tronsson  jecté,  et  bransla  quelque  peu;  qui  diminua 
la  louange  de  sa  course.  Toutesfois  plusieurs  attribuè- 
rent ceste  faulte  à  son  cheval  rebours. 

M.  de  Guyse  vint  après,  qui  fit  fort  bien.  Mais  le 
comte  de  Montgomery,  grand  et  roidde  jeune  homme, 
lieutenant  du  sieur  de  Lorges  son  père ,  l'un  des  ca- 
pitainnes  des  gardes ,  print  le  rang  de  la  troisiesme 
course,  qui  estoit  la  dernière  que  le  Roy  devoit  cou- 
rir ;  car  les  tenants  en  courent  trois,  et  lés  assaillants 
une.  Tous  deux  se  chocquent  à  oultrance  et  rompent 
fort  dextrement  leur  bois.  M.  de  Vieilleville,  auquel 
appartenoit  de  courir,  comme  l'un  des  tenants  après 
le  Roy,  pour  faire  aussi  ses  trois  courses,  se  présente, 
et  veult  entrer  en  lice  ;  mais  le  Roy  le  pria  de  le  lais- 
ser faire  encores  ceste  course  contre  le  jeune  Lorges, 

car  il  vouloit  avoir  sa  revanche  ;  disant  qu'il  l'avoit 
faict  bransler  et  quasi  quicter  les  estrieux.  M.  de 
Vieilleville  luy  respond  qu'il  en  avoit  assez  faict,  et 
avec  très-grand  honneur;  et ,  s'il  se  sent  intéressé,  qu'il 
en  alloit  tirer  pour  luy  sa  raison  ;  et  s'il  ne  se  tient 
bien ,  il  ne  le  traictera  pas  plus  doulcement  qu'il  a 
faict  le  neveu  de  Domp  Rigonnes.  Sa  Majesté  ce  non- 
obstant voulut  faire  encores  faire  ceste  course  contre 
ce  Lorges,  et  le  fist  appeller.  Sur  quoy  M.  de  Vieille- 
ville  luy  dist  :  «  Je  jure  le  Dieu  vivant,  Sire,  qu'il  y 
a  plus  de  trois  nuicts  que  je  ne  fais  que  songer  qu'il 
vous  doibt  arriver  quelque  malheur  aujourd'huy ,  et 
que  ce  dernier  juing  vous  est  fatal  :  vous  en  ferez 
comme  il  vous  plaira.  » 

Lorges  se  voulut  excuser  aussi,  disant  qu'il  avoit 
faict  sa  course,  et  que  les  aultres  assaillants  ne  per- 
mettoient  pas  qu'il  fist  sur  eulx  ceste  anticipation. 
Mais  Sa  Majesté  l'en  dispensa,  luy  commandant  d'en- 
trer en  lice.  A  quoy,  par  très-grand  malheur ,  il  obeist  ; 
et  print  une  lance. 

CHAPITRE  XXVIII. 

Le  roi  Heurt  II  est  blessé  a  mort  par  le  comte  de  Lorges , 
fils  du  comte  de  Montgommery .  —  Mort  de  ce  roi. 

Ou  fault-il  noter,  premier  que  d'entrer  en  ce  mortel 
discours,  qu'à  toutes  courses,  et  tant  qu'elles  durent, 
toutes  les  trompettes  et  clairons  sonnent  et  fanfarent 
sans  cesse,  à  tue  teste  et  estourdissements  d'oreilles. 

Mais  incontinant  que  tous  deux  furent  entrez  en  lice  , 
et  commence'  leurs  courses,  elles  se  turent  toutes  coyes, 
sans  auicunement  sonner,  qui  nous  fist  avec  horreur 
présaiger  le  malheureux  désastre  qui  en  advint  :  car 
ayants  tous  deux  fort  valeureusement  couru  et  rompu 
d'une  grande  dextérité  et  addresse  leurs  lances,  ce  mal 
habile  Lorges  ne  jecta  pas,  selon  l'ordinaire  coustume, 
le  tronsson  qui  demeure  en  la  main,  la  lance  rompue, 
mais  le  porta  toujours  baissé;  et  en  courant  rencontre 
la  teste  du  Roy,  duquel  il  donna  droict  dedans  la  vi- 
sière, que  le  coup  haulsa,  et  luy  creva  ung  œil  ;  qui 
contraignit  sa  Majesté  d'embrasser  le  col  de  son  che- 
val ,  lequel  ayant  la  bride  laschée,  paracheva  sa  car- 
rière, au  bout  de  laquelle  le  grand  et  premier  escuyer 
se  trouvèrent  pour  l'arrester,  selon  la  coustume  :  car, 
à  toutes  les  courses  que  faisoit  le  Roy,  ces  deux  offi- 
ciers en  faisoient  aultant  hors  lice  ;  et  luy  osterent  son 
habillement  de  teste,  après  avoir  descendu  de  cheval, 
pour  le  mener  en  sa  chambre  ;  leur  disant  avecparolle 
fort  foible  qu'il  estoit  mort,  et  que  M.  de  Vieiileville 
avoit  bien  preveu  ce  malheur  quand  il  l'armoit  ;  et  que 
auparavant  il  l'avoit  instamment  voulu  divertir  de  re- 
commencer le  tournoy  ,  «  et  qu'encore  tout  à  ceste 
heure,  il  a  faict  ce  qu'il  a  pu  pour  m'empescher  de 
faire  ceste  mauldicte  course  »  ;  mais  que  l'on  ne  pou- 
voit  fuir  ny  éviter  son  destin.  Et  sur  ces  propos,  il  fut 
conduict  et  porté  en  sa  chambre  par  M.  Le  Grand  et 
M.  de  Vieiileville ,  qui  fut  fermée  et  interdicte  à  tout 
le  monde  ;  de  laquelle  le  Roy  ordonna  M.  de  Vieille- 
ville  surintendant  gênerai,  affin  que  personne  n'y  en- 
trast,  sinon  ceulx  qui  y  pouvoient  faire  service  ,  comme 
médecins,  chirurgiens,  appoticquaires,  valets  de  cham- 

bre  et  de  garderobbe  qui  estoient  en  quartier  ;  mesme 
la  Roy  ne  n'y  sceust  entrer,  crainte  de  luy  accroistre 
ses  douleurs,  ny  pas  ung  des  princes  se  présenta. 

Cinq  ou  six  chirurgiens  des  plus  experts  de  France 
firent  toute  diligence  et  devoir  de  profondirla  playe,  et 
sondrel'endroict  du  cerveau  où  les  esquilles  dutronsson 
de  la  lance  pouvoient  avoir  donné.  Mais  il  ne  leur  fust 
possible,  encores  que  durant  quatre  jours  ils  eussent 
anatomisé  quatre  testes  de  criminels  que  Ton  avoit  dé- 
capitez en  la  Conciergerie  du  palais  et  aux  prisons  du 
grand  Chastelet  ;  contre  lesquelles  testes  on  coignoit  le 
tronsson  par  grande  force  au  pareil  costé  qu'il  estoit 
entré  dedans  celle  du  Roy  ;  mais  en  vain. 

Le  quatriesme  jour  il  repi  int  ses  esprits  ,  car  la  fièvre 
continue  l'avoit  laissé,  laquelle,  depuis  l'heure  de  sa 
blesseure,  ne  l'avoit  abandonné,  et  fîst  appeller  la 
Royne;  et  se  présentant  toute  esplorée,  il  luy  com- 
manda de  faire  depescher  les  nopces  de  sa  sœur  le 
plustost  qu'il  luy  seroit  possible.  Puis  il  demanda  a 
M.  de  Vieilleville,  qui  n'avoit  jamais  abandonné  son 
lict  sans  se  despouiller,  et  tousjours  présent  quand  on 
le  pensoit,  où  estoit  le  brevet  de  Testât  de  mareschal 
de  France,  qui  luy  fut  incontinant  présenté;  et  l'ayant 
Sa  Majesté,  le  bailla  à  ladicte  dame ,  la  priant  de  le 
signer  tout  à  l'instant,  et  en  sa  présence ,  ce  qu'elle 
fist  ;  et  luy  enjoignist,  comme  par  testament  et  der- 
nière volonté,  d'exécuter  la  teneur  dudict  brevet,  sans 
fraude  ny  connivence,  tout  aussi -tost  que  l'occasion 
s'y  oiFriroit  :  ce  qu'elle  promist  sur  son  honneur  et 
sur  son  ame. 

Puis  luy  recommanda  l'administration  du  royaume, 
avec  leur  fils  aisné  encores  bien  jeune,  qui  luy  succe- 

doit;  et  qu'elle  eust  soing  de  leurs  aultres  enfants,  et 
quelle  et  eulx  priassent  et  fissent  prier  Dieu  pour  son 
aine  ;  car,  de  son  corps,  il  sentoit  bien  ,  jjar  l'horrible 
mal  qu'il  souffroit,  que   c'estoit  faict  de  sa  vie  :  la 
priant  là-dessus  de  se  retirer.  Ce  propos  finy,  elle  le 
laissa  ;  mais  si  M.  de  Vieiileville  ne  l'eust  soutenue 
elle  tomboit  à  terre;  et  la  fallut  porter  en  sa  chambre, 
où  arrivée,  et  revenue  à  soy,  commencea  en  toute  di- 
ligence de  donner  ordre  pour  les  susdictes  nopces,  qui 
furent  faictes  cinq  jours  après  le  commandement,  et 
ressembloient  mieulx  ung  convoy  de  mortuaire  et  fu- 
nérailles, que  à  aultre  chose;  car,  au  lieu  de  haultbois, 
violons  et   aultres   resjouissances ,  ce   n'estoient  que 
pleurs,  sanglots,  tristesses  et  regrets  ;  et,  pour  mieulx 
représenter  ung  enterrement,  ils  espouzerent  ung  peu 
après  minuict,  en  l'église  Saint-Paul,  avec  torches, 
flambeaux,  et  toutes  aultres  sortes  de  luminaires,  pour 
esclairer  toute  la  suicte  :  car  le  Roy  avoit  desja  perdu 
la  parolle,  le  jugement  et  tout  usaige  de  raison,  ne 
cognoissant  plus  personne.  Si  bien  que  le  lendemain 
des  nopces,  qui  estoit  le  dixiesme  de  juillet  1 559,  ^iea 
en  fit  sa  volonté;  et  luy,  rendit  l'esprit. 

Laissant,  par  sa  mort,  Paris  universellement  trou- 
blé, et  le  royaume  quasi  remply  de  tristesses,  d'ex- 
trêmes fascheries  et  ennuys  ;  car  toute  la  grandeur  des 
prélats,  des  seigneurs  et  de  la  principale  noblesse  de 
France,  estoit  alors  venue  en  ladite  ville  pour  Tardant 
désir  que  toutes  personnes  de  moyen  et  de  qualité 
avoient  de  participer  en  tant  d'aises  et  de  contente- 
ments des  mariaiges  des  filles  de  nos  Roys,  et  du  bien 
de  la  paix  tant  désirée  et  nécessaire. 

Je  passe  soubs  silence  le   deuil    désespéré   qui   se 
27.  07 

demenoit  parla  Royne,  par  la  royne  d'Hespaigne ,  Eli- 
zabeth  sa  fille ,  madame  Marguerite ,  nouvelle  duchesse 
de  Savoy e,  et  généralement  par  toutes  les  princesses 
et  dames  de  la  Cour;  car  on  ne  peult  ignorer  ny  doub- 
ter  que  la  désolation  n'y  fust  excessive  et  quasi  mor- 
telle. 

Je  ne  parle  non  plus  de  l'affliction  qui  avoit  saezy 
les  cueurs  du  duc  d  Àlve  et  de  tous  les  seigneurs 
d'Hespaigne  qui  l'avoient  accompagné  en  France,  car 
leur  deuil  ne  se  pourroit  exprimer,  tant  à  cause  de 
l'incroyable  désolation  où  estoit  leur  nouvelle  Royne  , 
que  pour  se  veoir  frustrez  des  honneurs  et  prouflicts 
que  les  caresses  et  faveurs  ordinaires  du  feu  Roy  leur 
pouvoient  faire  espérer  ;  car  il  les  sçavoit  nommer  tous 
par  leurs  noms  et  surnoms ,  qui  les  asseuroit  que  Sa  Ma- 
jesté ne  les  oublieroit  jamais ,  et  que  à  la  longue  ils  s'en 
poui  roient  prévaloir  ;  et  desja  quatre  d'iceulx  avoient 
des  reserves  des  premiers  estats  vacquants  de  gentils- 
hommes ordinaires  de  la  chambre  du  Roy,  et  en  avoient 
les  brevets  signez  de  sa  main  qu'ils  monstroient  à  tout 
le  monde,  par  grande  faveur  et  honneur. 

De  m'estendre  aussi  à  spéciffier  les  angoisses,  creve- 
cueurs  et  tristesses  qui  se  combattoient  en  l'esprit  et  au 
cueur  de  M.  de  Vieilleville,  pour  la  perte  dung  si 
très-excellent  et  très-bon  maistre,  ce  seroit  chose  su- 
perflue ;  car  il  n'y  a  personne,  de  si  povre  entendement 
qu'elle  puisse  être,  qui  ne  juge,  par  le  progrès  de 
ceste  histoire  ,  qu'elles  dévoient  estre  excessives  et  mor- 
telles, voire  plus  fortes  à  passer  quasi  que  la  mort 
mesme  ,  veu  la  grande  créance  qu'il  avoit  prise  en  luy 
et  l't^time  que  Sa  Majesté  en  faisoit,  qui  l'avoit  mys 
en  une   merveilleuse  espérance  d'estre  ung  jour  fort 

grand,  et  que  s'il  eust  vescu  il  n'eust  pas  remys  la 
recompense  de  ses  signalez  services  en  la  jmain  d'aul- 
truy ,  mais  les  eust  rémunérez  en  personne,  et  bien- 
tost,  jusques  aie  faire  connestable  de  France,  si  l'occa- 
sion s'y  fust  offerte,  et.  luy  en  avoit  desja  secrètement 
donné  une  bonne  parolle  ;  attendant  l'enect  de  laquelle, 
il  letiroit  du  gouvernement  de  Metz,  qu'il  donnoit  en 
sa  faveur  à  M.  d'Espinay  son  gendre  ,  et  le  faisoit,  pour 
toujours  l'approcher  de  sa  personne,  gouverneur  de 
l'Isle-de-France,  tant  estoit  grande  l'amytié  qu'il  luy 
portoit ,  que  ses  braves,  signalez  et  incomparables  ser- 
vices luy  avoient  acquise ,  et  lesquels  ce  très-debonnaire 
et  très-magnanime  prince,  qui  fut  toute  sa  vie  aultant 
esloigné  de  l'ingratitude  que  la  terre  des  cieulx,  n'eust 
jamais  oubliez. 


27. 


LIVRE  HUITIEME. 


CHAPITRE  III  (0. 


M.  de  Vieilleville  est  fait  chevalier  d'honneur  de  La  reine 
Catherine  de  Médicis. 


.....JLa  reine  mère,  qui  prevoyoit  bien  que  M.  de 
Vieilleville  seroit  de  ce  nombre ,  le  subrogea  en  la 
place  de  son  chevalier  d'honneur  qui  estoit  demeuré 
malade  à  Paris,  et  eust  ses  trois  logis  accoustumés  au 
pied  du  chasteau ,  pour  son  train  en  la  ville ,  et  pour 
son  escurie  ung  bon  villaige.  Par  aultre  voye  n'y  pou- 
voit-elle  donner  ordre,  car  tous  les  officiers  de  la  mai- 
son du  Roy,  son  seigneur  et  fils,  chancelier,  trésoriers, 
secrétaires  des  commandemens,capitainnes  des  gardes, 
mareschaulx  de  logis,  maistres  d'hostels  et  des  requ es- 
tes, se  trouvoient  de  grand  matin  au  lever  du  Roy  pour 
recevoir  les  commandements,  et  s'y  faisoient  toutes  or- 
donnances par  les  deux  frères  (2) ,  sans  que  sa  mère  y 
fust  appellée,  qui  estoit  un  mespris  du  tout  insuppor- 
table. Et,  entre  aultres,  ils  en  firent  publier  une,  que 
quiconque,  de  quelque  qualité  qu'il  fust,  parleroit  de 
convoquer  et  assembler  les  Estats,  seroit  declairé  en- 

Cl)  Les  deux  premiers  chapitres  manquent  dans  le  manuscrit,  ainsi 
que  le  commencement  du  troisième. 
(*)  Les  deux  frères  :  le  duc  de  Guise  et  le  cardinal  de  Lorraine 

nemi  du  Roy,  et  coulpahle  du  crime  de  leze-majesté , 
donnants  à  entendre  à  Sadicte  Majesté  que,  s'il  per- 
mettait à  son  peuple  de  luy  eslire  un  conseil,  il  le 
vouldroit  doresnavant  tenir  comme  soubs  la  verge, 
tellement  qu'il  ne  luy  demeurerait  rien  d'un  roy  que 
le  tiltre  seulement,  et  que  ce  serait  faire  grand  tort  et 
injure  à  sa  prudence,  qu'il  avoit  desja  assez  grande  et 
suffisante  pour*gouverner  et  soy  et  son  peuple,  lan- 
gaige  causé  (0  et  contenu  en  ladicte  ordonnance,  la- 
quelle, oultre  la  publication  qui  en  fust  faicte  par  la 
ville  et  fauxbourgs  d'Amboise,  ils  firent  imprimer, 
affin  que  toute  la  France  n'en  pretendist  cause  d'igno- 
rance. 

CHAPITRE  IV. 

Conjuration  d'Amboise. 

[i56o]  Geste  publication  cependant  fist  esclorre  ce 
que  Ton  couvoit  il  y  avoit  plus  de  quatre  mois;  car  un 
grand  nombre  de  noblesse  s' esleva  et  printles  armes  pour 
s'y  opposer,  et  choisirent  ung  chef  nommé  la  Regnau- 
dye,  qui  avoit,  pour  conduire  son  entreprise,  trente 
capitainnes  vaillants  et  bien  expérimentez;  le  but  de  la- 
quelle estoit  seulement  de  se  saezir  des  deux  frères,  et 
mettre  le  Roy  en  liberté,  qu'ils  retenoient  comme  par 
force  et  violence,  et  restablir  les  anciennes  loix,  statuts 
et  coustumes  de  France,  sarçs  aulcunement  attenter  à 
la  personne  de  Sa  Majesté.  Et  avoit  ledict  la  Regnau- 
dye,  oultre  les  trente  capitainnes,  environ  cinq  cents 

(0  Causé:  servant  de  motif. 

clievaulx  et  grand  nombre  de  gens  de  pied,  qui  tous 
se  vindrent  rendre,  par  un  fort  secret  rendez-vous,  en 
ung  chasteau  assez  près  d'Amboise,  nommé  Noyzé. 

La  nouvelle  de  cette  trouppe,  si-tost  et  si  inoppiné- 
ment  assemblée,  troubla  merveilleusement  le  Roy, 
MM.  de  Guyse  et  toute  la  Cour,  ne  pouvants,  8a 
Majesté  et  ses  deux  gouverneurs,  imaginer  l'occasion 
de  ceste  esmeute ,  et  encores  moins  penser  comme  il 
estoit  possible  que  tant  de  gens  se  peussent  trouver 
ensemble  si  près  d'eulx  sans  avoir  esté  descouverts  ;  qui 
fut  leur  grand  estonnement ,  d'aultant  que  les  villaiges 
à  lieue  et  demie  à  la  ronde  de  la  Cour,  sont  chargez 
ordinairement  de  trains,  de  valetaille  et  de  chevaulx; 
et  Noyzé  n'en  est  distant  que  de  cinq  quarts  de  lieue 
pour  le  plus.  Qui  fut  cause  que  Sadicte  Majesté, 
par  le  conseil  des  deux  frères ,  envoya  quérir  M.  de 
Vieilleville ,  auquel  elle  commanda  d'aller  devers  eulx 
leur  demander  pour  quelle  raison  ils  sont  là  assemblez 
et  en  armes;  s'ils  veulent  faire  perdre  aux  Français  la 
louange  et  réputation  qu'ils  ont  de  tout  temps  acquise 
sur  toutes  les  nations  du  monde,  d'estre  très-fideles  et 
très-obéissants  à  leur  prince  ;  et  que  ce  n'est  pas  la  fa- 
çon des  subjects,  quand  ils  ont  quelque  remontrance  à 
luy  faire,  de  la  présenter  avec  les  armes,  mais  qu'il  y 
fault  venir  en  toute  révérence  et  humilité;  et  que  ,  se 
mettants  en  ce  devoir,  il  les  peult  assurer  de  sa  part 
qu'il  leur  accordera  tout  ce  qu'ils  demandent,  et  qu'ils 
peuvent  venir  en  toute  seureté  faire  leur  remonstrance, 
leur  promectant,  en  foy  de  prince,  qu'il  ne  leur  ad- 
viendra aulcun  mal  ;  et  leur  pardonne  dès  ceste  heure, 
par  serment  royal  et  de  prince  très-chrestien,  toute 
la  faulte  qu'ils  ont  commise  en  ce  port  d'armes,  et  d'à- 

voir  tantozé  que  d'approcher  si  près  de  son  logis  et  de 
sa  personne  a  force  ouverte. 

Sur  quoy  M.  de  Vieilleville  ,  qui  cognoissoit  la 
felonnie  des  deux  frères,  ne  voulant  laisser  une  telle 
marque  de  tradiment  à  sa  postérité,  feist  une  reponce 
fort  subtile  et  de  grande  ruze  à  Sa  Majesté,  par  laquelle 
il  s'exempta  de  ceste  ruineuse  et  sanglante  charge ,  et 
qui  fust  telle  : 

«  Sire,  Vostre  Majesté  me  faict  très-grand  honneur 
de  m'employer  en  ceste  créance,  que  j'executeray  de 
très-ardant  couraige  et  en  toute  fidélité;  mais  je  m'as- 
seure  que  je  perdray  ma  peine  ,  parce  que ,  ayants 
commis  une  telle  faulie,  qui  ne  se  peult  mieulx  nom- 
mer que  vraye  rébellion  à  son  Roy,  et  par  consé- 
quent convaincus  du  crime  de  leze-majesté,  il  fault 
nécessairement  que  ce  soit  ung  prince  qui  leur  porte 
ceste  parolle  de  vostre  part;  qu'ils  ayent  double  asseu- 
rance  de  leur  vie,  et  de  tout  ce  que  vous  leur  promet- 
tez :  la  première,  de  la  parolle  de  Vostre  Majesté,  qui 
est  comme  ung  an  est  sans  appel  et  qui  ne  se  peult  re- 
tracter ;  et  l'aultre,  de  celle  du  prince  qui  la  leur  porte, 
que  vous  ne  vouldriez  pour  rien  enfraindre  ny  desa- 
vouer, à  cause  de  sa  grandeur;  car  il  n'y  en  a  poinct 
en  ceste  compaignie  qui  n'aist  cest  honneur  de  vous 
appartenir  en  quelque  degré  de  consanguinité  :  et  se- 
ront, par  ce  moyen ,  vos  deux  parolles  confirmatives , 
et  comme  pleigées  l'une  de  l'aultre;  là,  où  de  la  mienne 
ils  ne  doubteront  jamais  que  vous  ne  passiez  par  des- 
sus quand  il  vous  plaira,  n'estant  que  gentilhomme 
et  serviteur,  et  que  me  désavoueriez  tousjours,  pour 
petite  et  ligiere  occasion  ;  qui  les  fera  entrer  en  ung 
soupçon  et  défiance  nompareille.  » 

CHAPITRE  V. 

Punition  des  conjurés. 

Sur  ceste  saige  responce ,  que  le  Roy  et  ses  oncles 
trouvèrent  pertinente,  ils  changèrent  d'advis;  et  don- 
nèrent ceste  créance  à -M.  le  duc  de  Nemours,  qui 
l'accepta  trop  promptement ,  sans  en  considérer  la 
conséquence  ny  les  événements,  et  partit  d'Amboyse 
avec  cent  chevaulx  pour  parler  à  eulx  ;  qui  ouvrirent 
à  luy  dixiesmela  porte  du  chasteau  de  Noyzé.  Et  ayant 
parachevé  ses  discours,  et  juré  en  foi  de  prince,  sur 
son  honneur  eS  dampna^ion  de  son  ame,  et  oultre  ce 
signé  de  sa  propre  main,  Jacques  de  Savoye,  qu'il  les 
rameneroit  sains  et  saulves,  et  n'auroient  aulcun  mal , 
quinze  des  principaulx  et  mieulx  parlants  d'iceulx , 
s'asseurants  en  sa  foy  ,  seing,  et  parolle  de  prince,  sor- 
tirent avecques  luy  pour  faire  leur  remonstrance  au 
Roy  ;  estimants  à  grand  heur  et  advantaige  d'avoir 
libre  accez  à  Sa  Majesté,  sans  qu'il  fust  besoing  de 
l'acquérir  par  armes  ny  par  force. 

Mais  estant  arrivez  à  Amboyse,  ils  furent  incontinant 
resserrez  en  prison,  et  tourmentez  parcruelles  géhennes. 
Ce  que  voyant  M.  de  Nemours,  il  entre  en  une  mer- 
veilleuse colère  et  desespoir  du  grand  tort  fait  à  son 
honneur;  et  poursuict  par  toutes  instances  et  sollicita- 
tions leur  délivrance,  par  l'entremise  et  intercession 
mesme  de  la  Royne  régnante,  de  madame  de  Guyse, 

etd'aultres  grandesdamesdela  Cour;  maisenvain,  car  à 
luy  et  à  elles  toutes  fut  répondu  parle  chancellier  Oli- 
vier que  ungRoy  n'est  nujlementtenudesaparolleà  son 
subject  rebelle,  ny  de  quelconque  promesse  qu'il  luy 
aict  faicte,  ny  sembiablement  pour  qui  que  ce  soit  de  sa 
part  ;  et  deffence  faict ,  générale  et  par  cry  public ,  à  tous 
et  à  toutes  de  n'en  plus  importuner  Sa  Majesté,  sur 
peine  d'encourir  son  indignation.  Qui  fut  cause  que 
cette  sollicitation  cessa ,  au  grand  crevecueur  et  mes- 
contentement  du  duc  de  Nemours,  qui  ne  setourmen- 
toit  que  pour  sa  signature  (*•)';  car,  pour  sa  parolie,  il 
eust  tousjours  donné  un  desmentir  à  qui  la  luy  eust 
voulu  reprocher,  sans  nul  excepter,  tant  estoit  vail- 
lant prince  et  généreulx,  fors  Sa  Majesté  seulement. 
Cependant  ces  quinze  misérables  furent  exécutez  à 
mort,   comme  coupables  du  crime  de  leze-majesté, 
par  diverses  façons ,  et  selon  qu'ils  s'estoient  chargez 
eulx-mesmes  soubs  la  torture  par  leur  confession.  Car 
les  ungs  furent  décapitez ,  les  aultres  pendus  aux  fe- 
nestres   du   chasteau   d'Amboise ,  et  trois  ou  quatre 
rouez  :  se  plaignants  plus  au  supplice  dutradiment  du 
duc  de  Nemours,  que  de  la  mort  mesme  qu'ils  souf- 
froient  fort  constamment  ;  entre  aultres ,  le  sieur  de 
Castelnau,  gentilhomme  de  fort  bonne  maison,  l'ap- 
pella  cinq  ou  six  fois  sur  l'éehaffault  trahistre,  très- 
meschant  et  indigne  du  nom  de  prince;  et  trempa  ses 
mains  au  sang  de  ses  corapaignons,  encores  tout  chault, 
qui  avoient  esté  sur  l'heure  décapitez  en  sa  présence  ; 
et  les  élevant  au  ciel  toutes  sanglantes,  il  prononcea 

(')  Ne  se  lourmentoil  que  pour  sa  signature.  L'auteur  de  Y  Esprit 
de  la  Ligue,  après  avoir  cité  ce  passage,  ajoute  la  réflexion  suivante  : 
«  Exemple  remarquable  d'un  point  d'honneur  mal  entendu  qui  craint 
moins  la  faute  que  la  preuve.  » 

de  fort  belles  et  très-sainctes  paroles  en  la  prière  qu'il 
fist  à  Dieu ,  et  telles ,  qu'il  fist  pleurer  mesmes   ses 
ennemys ,  principalement  le  chancellier  Olivier,  qui 
l'avoit  condamne'  à  mort  et  tous  ses  compai gnons.  Le- 
quel soudain,  après  cette  exécution,  picqué  d'ung 
remors   et  vive  componction   de   conscience ,  tomba 
malade  d'une  extrême  melencolie  qui  le  faisoit  sou- 
pirer sans  cesse  et  murmurer  contre  Dieu,  affligeant  sa 
personne  d'une  estrange  et  espouventable  façon  ;  et 
estant  en  ce  furieux  desespoir,  le  cardinal  deLorrainne 
le  vint  visiter  ;  mais  il  ne  le  voulut  point  veoir,  ains 
se  tourna  de  l'aultre  costé,  sans  luy  respondre  ung 
seul  mot  ;  puis,  le  sentant  esloigné,  il  s'escria  en  ces  mots  : 
«  Haï  mauldit  cardinal,  tu  te  dampnes,  et  nous  fais 
aussi  tous  dampner  !  »  Et  deux  jours  après  il  mourut. 
Et  parce  que  la  Regnaudye,  qui  venoit  joindre  sa 
trouppe  à  Noyzé,  fut  tue'  par  les  chemyns,  ceste  en- 
treprise ,  qui  avoit  esté  conduite  par  une  merveilleuse 
prudence  et  dextérité  jusqu'au  poinct  de  son  exécu- 
tion, revint  à  néant  et   fut  entièrement    renversée, 
non  sans  grand  esbahissement  :  car  les  cinq  cents  che- 
vaulx   et   gens    de   pied  susdits   s'estoient  trouvez   à 
Noyzé,  par  ung  très-secret  rendez-vous  ,  de  toutes  les 
provinces  de  France,  en  moins  de  deux  jours,  sans 
estre  découverts  ;  mais  par  la  confession  des  exécutez 
sous  la  question,  on  alla  deffaire  en  la  campaigne  les 
aultres  qui  s'y  venoient  joindre;  et  semblablement , 
par  l'accusation  qu'en  fist  ung  de  leur  party ,  nommé 
des  Avenelles,  qui  se  tourna  du  costé  de  M.  le  cardi- 
nal de  Lorrainne,  qui  les  vendist  et  trahist,  lui  don- 
nant advertissement  du  passaige  de  la  Regnaudye  et 
du  chemyn  qu'il  devoit  tenir. 

CHAPITRE  VI. 

M.  de  Vicilleville  est  envoyé  a  Orléans  pour  y  commander. 

Telles  et  si  cruelles  exécutions,  toutesfois,  despleu- 
rent à  la  plus  grande  et  meilleure  part  de  la  Cour  , 
principalement  de  ce  qu'elles  avoient  esté  faictes  con- 
tre la  parolle  d'ung  grand  Roy  ;  et  qu'il  avoit  esté  de 
cette  façon  contrainct,  par  l'animosité  de  ses  oncles, 
de  la  faulcer;  veu  qu'il  apparut  à  tous,  par  ung  pa- 
pier qui  fut  trouvé  sur  la  Regnaudye  après  sa  mort, 
que  ce  n'estoit  poinct  à  luy  qu'on  en  vouioit;  car  il 
contenoit  au  premier  article  ces  propres  mots  : 

<c  Protestation  faicte  par  le  chef  et  tous  ceulx  du 
conseil  et  associez  en  ceste  saincte  et  politique  entre- 
prise, de  ne  attenter  aulcunement,  ny  en  quelque  chose 
que  ce  soit,  contre  la  majesté  du  Roy,  ny  les  princes 
de  son  sang,  mais  pour  remettre,  avec  l'aide  de  Dieu 
tout-puissant,  le  gouvernement  du  royaume  en  son 
premier  estât,  et  faire  observer  les  anciennes  coutu- 
mes de  France  par  une  légitime  assemblée  des  Es- 
ta ts.  » 

Et  ce  qui  rendoit  les  susdites  exécutions  plus  odieu- 
ses, provenoit  des  plaintes  et  doléances  ordinaires  que 
faisoit  le  duc  de  Nemours  à  tous  ses  amys  de  l'engai- 
gement  de  sa  parolle,  et  de  la  subrepticeet  cauteleuse 
façon  dont  on  y  avoit  procédé;,  ne  pouvant  assez  hault 

louer,  comme  faisoient  tous  ceulx  ausquels  il  en  par- 
loit,  le  très-avisé  et  résolu  entendement  de  M.  de  Vieil- 
leville,  qui,  par  une  brave  et  très-saige  excuse,  se 
deffit  d'une  si  scandaleuse  et  sanglante  charge;  en  quoy 
il  acquist  un  merveilleux  honneur. 

Or,  continuant  des  Àvenelles  ses  advertissements , 
il  asseura  MM.  de  Guyse,  sur  sa  vye,  que  bientôt  on 
devoit  faire  partir  de  Kouanne-sur-Loyre  trois  grands 
batteaulx  chargez  de  toutes  sortes  d'armes,  avec  grande 
quantité  de  pouldre;  et  qu'il  y  avoit  bon  nombre  de 
harquebuziers  ordonnez  pour  leur  escorte  et  con- 
duicte,  et  qu'il  seroit  bon  d'envoyer  à  Orléans  quel- 
ques capitainnes  de  marque,  avec  des  forces  pour  at- 
tendre ou  prévenir  leur  passaige  et  les  arrêter.  Sur 
quoy  M.  de  Vieilleville  fut  appelle,  et  commande- 
ment à  luy  faict,  par  le  Roy,  d'aller  à  Orléans  pour 
cest  efFect. 

Lequel,  suyvant  son  accoustumée  prudence,  res- 
pondit  qu'il  estoit  tout  prêt  de  partir,  mais  qu'il  estoit 
à  craindre  que  M.  de  Montpensier  qui  en  estoit  gou- 
verneur, trouvast  maulvais  que  l'on  entreprînt  sur  son 
gouvernement,  et  qu'il  seroit  bon  de  l'en  advertir. 
«  C'est  tout  un,  dist  le  Roy,  en  la  présence  de  ses  on- 
cles, qui  luy  avoient  dressé  ceste  partye  pour  l'escar- 
ter  d'auprès  de  la  Royne  mère  ;  il  faut  nécessairement 
que  vous  y  alliez;  car  la  chose  requiert  une  grande 
célérité.  —  Que  Vostre  Majesté  doncques,  Sire,  res- 
pond-il,  me  face  promptement  depescher  ung  pouvoir 
pour  commander  absolument  en  la  ville  et  duché  d'Or- 
léans ,  comme  votre  lieutenant  général ,  pour  deux 
mois  seulement,  s'y  estant  offerte  une  occasion  qui 
importe  grandement  à  votre  service.  »  Ce  qui  fust  de- 

pesché  du  soir  au  lendemain;  car  on  n'en  demandoit 
que  l'absence  :  et  lui  furent  donnez  cent  harquebuziers 
à  cheval. 

CHAPITRE  VIL 

M.  de  Vieilleville  défait  une  troupe  de  rebelles. 

Arrivez  que  nous  fusmes  à  Clery,  M.  de  Vieilleville 
envoya  ses  fourriers  devant,  tant  pour  dresser  son  lo- 
gis, que  pour  le  quartier  des  susdits  harquebuziers. 
Et  depescha  un  gentilhomme  devers  les  prevost ,  bailly, 
juges  et  officiers  de  l'Hostel-de-Ville,  pour  les  advertir 
de  sa  venue,  avec  son  pouvoir  scelle'  du  grand  scel  et 
signé  de  la  main  du  Roy;  aultrement  luy  eussent-ils 
fermé  les  portes  :  excusables  pour  deux  raisons;  l'une 
que  l'on  estoit  en  temps  d'hostilité,  car  au  loing  de  la 
Cour  on  tenoit  le  Roi  pour  assiégé;  l'autre  qu'ils 
avoient  un  grand  prince  pour  gouverneur,  qui  les 
eust  toujours  advouez  de  n'ouvrir  poinct  leurs  portes 
à  gens  de  guerre,  soubs  une  simple  lettre  de  cachet 
que  l'on  falsifie  souvent,  sans  son  commandement  ex- 
près ,  ou  celui  de  Sa  Majesté. 

De  sorte  que  ce  pouvoir,  obtenu  par  la  grande  pro- 
vidence de  M.  de  Vieilleville,  fust  cause  que  les  juges 
et  officiers  susdits',  et  quasi  tous  les  plus  apparants  et 
riches  bourgeois  de  la  ville,  même  du  clergé,  vind- 
rent  au-devant  de  lui  plus  d'une  lieue,  pour  lui  offrir 
toute  obéissance  et  service,  premièrement  au  Roy  , 
puis  pour  son  particulier;  et  qu'il  estoit  le  très-bien 

venu,  s'estimant  bien  fortifie^  et  asseurez  par  sa  pré- 
sence ,  en  telle  fluctuation  d'affaires  et  de  troubles  qui 
pour  lors  regnoient;  et  que  Sa  Majesté  ne  leur  eust 
sceu  envoyer  ung  seigneur  ni  aultre  chevalier  pour  les 
garder  et  conserver,  qui  leur  eust  esté  plus  agréable; 
avec  une  infinité  d'aultres  louanges  qui  seroient  trop 
longues  à  reciter  :  et  le  logèrent  de  commun  assente- 
ment  chez  le  prevost  de  la  ville,  qui  est  le  premier 
estât  de  judicature  de  toute  la  duché.  Et  dès  la  mesme 
heure  de  son  arrivée,  il  posa  des  sentinelles  sur  le 
pont,  pour  descouvrir  s'il  ne  passoit  point  de  bat- 
teaulx,  avec  commandement  de  fouiller  tous  ceux  qui 
abborderoient  au  port,  encores  que  ce  ne  fussent  que 
fustereaulx  ou  petites  gabares. 

Mais  craignant  que  les  trois  grands  batteaulx  ne  lui 
eschappassent,  et  que  Ton  les  eust  déchargés  à  dix  ou 
douze  lieues  au-dessus  d'Orléans,  ayants  eu  le  vent  de 
ce  qui  s'estoit  passé  à  Amboise,  et  que ,  cela  advenu , 
on  l'eust  peu  calompnier  d'estre  adhérant  aux  rebelles 
(car  les  gens  de  bien  et  d'honneur  ne  manquent  jamais 
de  presteurs  de  charité),  il  monta  à  cheval  dès  le  len- 
demain de  son  arrivée ,  et  sortit  d'Orléans  avec  ce 
qu'il  avoit  de  forces;  et  depescha  deux  capitainnes  à 
chacun  vingt  soldats,  pour  aller  d'un  et  d'autre  costé 
de  la  rivière,  afin  de  descouvrir  ou  gens  ou  batteaulx, 
et  luy  en  donner  incontinant  advis,  sur-tout  d'arrêter 
tous  ceulx  qu'ils  verroient  descendre ,  entrer  dedans , 
et  les  fouiller,  et  qu'il  les  suivoit  de  près.  Celui  qui 
tenoit  le  chemin  de  Gyen,  l'envoya  advertir  qu'il  y 
avoit  en  un  villaige  près  Gergeau,  une  trouppe  de 
soldats  qu'il  sçavoit  estre  de  la  faction  de  la  Regnau- 
dye ,  mais  qu'il  n'en  pouvoit  spécifier  ni  recognoistre 

le  nombre;  toutesfois  il  l'asseuroit,  par  le  rapport  des 
paysants,  estre  fort  grand.  Ce  nonobstant,  il  marche 
en  diligence,  toute  la  nuict,  droict  au  villaige  où  ils 
estoient,  distant  d'Orléans  de  douze  lieues,  et  en  fist 
dix  de  ceste  cavalcade,  où   ils  les  surprint  environ 
l'aube  du  jour;  et,  sans  aultrement  les  recognoistre,  il 
entre  de  furie  dedans  le  villaige,  auquel  il  n'y  avoit 
une  seule  barricade,  et  donne  l'alarme,  ayant  mis  ses 
harquebuziers  à  pied,  et  départy  sur  les  issues  et  ad- 
venues du  villaige  M.  d'Espinay  et  M.  de  Tlievalle, 
avec  les  gentilshommes  de  sa  maison,  pour  empescher 
la  fuytte. 

Ces  povres  soldats,  qui  estoient  bien  cinq  cents, 
ainsi  surpris   et   espouvantés,  n'eurent  pas  loisir  de 
s'assembler,  horsmis  cent  des  plus  aguerris  qui  vou- 
lurent gaigner  l'église;  mais  M.   de  Vieilleville,  qui 
avoit  bien  preveu  que  ce  seroit  leur  dernier  refuge, 
avoit  envoyé,  premier  que  de  donner  l'alarme,  les 
vieulx  capitainnes,  qui  gaignerent  la  nuict  le  porche 
de  l'église  et  le  cymetiere,  de  sorte  que  s'y  achemi- 
nants ceulx-cy  sans  ordre,  ils  furent  chargez   et  def- 
faicts  en  pleine  rue,  encores  qu'ils  soustinssent  bien 
valeureusement  le  combat.  M.  de  Vieilleville  y  perdit 
cinq  hommes,  et  son  cheval  blessé  d'un  coup  de  pic- 
que;  mais  ils  demeurèrent  tous  cent  sur  la  place.  Les 
aultres  jouèrent  le  jeu  à  saulve  quipeult.  Mais  M.  d'Es- 
pinay et  sa  tronppe  en  tuèrent  environ  six  vingts  qui 
se  saulvoient  par  les  jardins  et  derrières  des  maisons; 
les  aultres  se  jetterent  à  la  naige  dedans  la  rivière.  Les 
habitants  du  villaige  assommèrent  ceux  qui  s'estoient 
mussez  (0  aux  greniers,  caves  et  aultres  lieux  secrets 

l^  3Iussez  :  caches. 

cle  leurs  maisons,  sans  miséricorde.  Ceste  rencontre 
de  M.  de  Vieilleville  leur  fust  malheureuse  ;  car  ils 
se  dévoient  départir,  et  se  retirer  chacun  chez  soi,  dès 
le  jour  mesme,  et  par  petites  trouppes,  ayants  en- 
tendu la  mort  de  la  Regnaudye,  et  les  exécutions  de 
leurs  compaignons  à  Amboise. 

Il  en  fut  prins  aussi  dix  ou  douze,  au  nombre 
desquels  estoit  le  capitainne  nommé  Sabrevert,  que 
M.  d'Ëspinay  présenta  à  M.  de  Vieilleville  ,  auquel 
il  confessa  qu'il  descendoit  trois  batteaulx  chargez 
d'armes  de  toutes  sortes,  pour  gens  de  cheval  et  de 
pied,  et  de  grande  quantité  de  poudres;  semblable- 
ment  trois  faulconneaulx  et  quatre  harquebuzes  à 
crocq;  mais  qu'il  les  avoit  laissées  et  abandonnées  à 
trois  iieues  au-dessus  de  ce  village,  ayant  esté  adverty 
que  leur  entreprise  pour  le  bien  public  de  la  France 
estoit  découverte  par  les  tradiments  du  duc  de  Ne- 
mours, et  d'un  meschant  de  leurs  associés  nommé 
des  Â.venelles  ;  dont  le  premier  avoit  amené,  sur  sa  pa~ 
rolle  et  foy  de  prince ,  quinze  des  plus  apparants  de 
leur  première  trouppe  à  la  boucherie,  et  l'aultre  avoit 
fait  tuer  leur  chef  M.  de  la  Regnaudye. 

Et  luy  ayant  demandé  M.  de  Vieilleville  comment 
ils  avoient  peu  passer,  depuis  Rouanne,  par  tant  de 
villes  qui  sont  sur  la  rivière,  comme  Nevers,  Gyen , 
et  une  infinité  d'aultres,  sans  estre  arrestez  et  combat- 
tus; il  respondit,  sous  la  faveur  d'un  passeport,  qu'il 
luy  monstra,  que  leur  avoit  donné  le  lieutenant  géné- 
ral au  gouvernement  et  séneschaulcée  de  Lyon  et 
Lyonnais,  qui  contenoit  «  qu'ils  alloient  au  service 
du  Roi  :  car  il  sçavoit  bien ,  comme  estant  de  nostre 
party ,  que  nous  allions  mettre  Sa  Majesté  hors  de  la 

tyrannie  de  ceulx  de  Guyse ,  et  rendre  à  l'Etat  et  cou- 
ronne de  France  son  ancienne  et  première  liberté.  » 
M.  de  Vieillevilîe,  considérant  leur  intention  estre 
bien  fondée  puisqu'elle  regardait  le  bien  public,  et 
que   s'il   les    eust  tenus  prisonniers  de    guerre    pour 
payer  rançon,  il  n'eust  pas  esté  en  la  puissance  du 
Roy  d'empescher  qu'ils  n'eussent  passé  comme  lesaul- 
tres  (car  il  se  desplaisoit  extrêmement,  comme  père 
des  soldats,  de  veoir  defïàire  par  un  bourreau   ung 
honneste  soldat  qui  cherche  sa  fortune  en  homme  de 
bien  par  les  armes,  et  n'en  vouloit  que  aux  voleurs, 
mutins  et  séditieux  ;tesmoins  les  légionnaires  de  Metz), 
il  fust  d'advis  de  leur  donner  liberté,  et  permettre  de 
se  retirer.  De  quoy  ce  capitainne  et  ses  soldats  le  re- 
mercièrent en  toute  humilité,  se  mettants  à  genoux, 
car  ils  pensoient  estre  morts.  Ils  firent  quelque  ins- 
tance d'avoir  ung  passeport  5    mais  il  le  leur  reffusa; 
leur  conseillant  de  se  débander,  et  d'aller  seulets  ou 
deux  à  deux,  aux  lieux  de  leur  retraicte ,  et  s'advouer 
à  M.  de  Guyse  :  ce  qu'ils  firent.  Puis  commanda  de 
jecter  les  corps  de  leurs  compai gnons  morts  en  la  ri- 
vière, affin  que  ceulx  d'Orléans,   de  Blois  et  d'Am- 
boise  veissent  ceste  defïaicte,  par  laquelle  il  mist  (in  à 
la  guerre  ou  entreprise  Renaudique,  que  l'on  nomma 
le  tumulte  d'Amboise  :  qui  advint  et  dura  quasi  tout 
le  mois  de  mars  ,  l'an  mil  cinq  cents  soixante. 

Puis  alla  luy-mesme  avec  toute  sa  trouppe  quérir 
les  trois  grands  batteaulx,  qui  estoient  quatre  lieues 
au-dessus  de  Gergeau,  dedans  lesquels  il  n'y  avoit 
que  les  batteliers  et  environ  vingt  soldats  malades, 
qu'il  ne  permit  estre  jectez  dehors  ny  tuez,  garnis  au 
reste  de  toutes  les  choses  recitées  par  le  capitainne  Sa- 
27.  2$ 

brevert.  Il  commanda  aux  batteiiers  de  les  amener  k 
Orléans,  les  asseurant  de  leur  payement  :  à  quoy  ils 
obéirent  ;  et  fist  entrer  en  chasque  batteau  dix  soldats, 
pour  la  seureté,  et  pour  respondre  aux  juges  de  Ger- 
geau ,  et  leur  monstrer  son  passeport. 

CHAPITRE  VIII. 

M.  de  Vieillevillc  retourne  a  la  Cour. 

Ceux  d'Orléans  qui  avoient  desja  veu  les  corps, 
et  resjouis  infiniment  de  ceste  defïaicte ,  inconlinant 
qu'ils  furent  advertis  de  son  acheminement,  se  prépa- 
rent en  toute  magnificence  de  venir  audevant  de  luy , 
pour  luy  faire  comme  une  entrée.  Mais  il  envoya 
M.  d'Espinay  devers  les  principaulx  de  la  ville  pour 
leur  en  faire  deffence  de  sa  part;  et  que  quand  il  n'y 
auroit  que  ceste  seule  considération,  de  la  jalouzie 
qu'en  pourroit  prendre  M.  de  Montpensier  leur  gou- 
verneur, prince  du  sang ,  cela  les  devoit  retenir  ;  car 
ils  le  cognoissoient  assez  vindicatif.  Ils  prindrent  ceste 
saige  remonstrance  en  payement,  et  l'en  remerciè- 
rent, faisant  retirer  tout  le  monde  et  rompre  les  pré- 
paratifs :  car  on  commençoit  desja  à  tendre  la  porte 
et  la  rue  de  Bourgoigne,  par  laquelle  il  devoit  entrer. 

Estant  arrivé  à  Orléans,  et  les  batteaulx  semblable- 

'M 

ment,  il  départit  quelques  armes  à  ses  gentilshommes, 
capitainnes  et  soldats;  et  donna  le  reste  qui  estoit 
en  grand  nombre,  et  toutes  les  pouldres  qui  estoient 
environ  quarante  cacques,   semblablement  les  faul- 

eonneaulx  et  harquebuzes  à  crocq  ,  à  Fhostel  de  ville  , 
pour  mettre  le  tout  en  leur  magazin;  qui  luy  en  fi- 
rent de  très-grands  et  très-humbles  remerciements; 
car  il  preferoit  toujours  telles  faveurs  à  toutes  les  ri- 
chesses du  monde.  Aussi  le  sçavoient-ils  bien  publier; 
disants  tout  hault  que  leur  gouverneur  et  son  lieute- 
nant en  eussent  plustost  mis  l'argent  en  leur  bourse. 
Il  vendit  semblablement  les  trois  batteaulx  ,  et  en  dis- 
tribua une  partie  de  l'argent  à  quelques  soldats  néces- 
siteux, mais  la  plus  grande  part  a  l'hospital  d'Orléans 
et  aultres  povres  ;  qui  augmenta  grandement  sa  répu- 
tation ,  et  enflamma  tellement  l'ardeur  des  habitants 
de  toutes  qualités  en  son  amitié',  qu'ils  le  souhaictoient 
au  lieu  de  leur  gouverneur,  encores  qu'il  fust  prince 
du  sang.  Car  de  sa  vie ,  disoient-ils,  il  n'avoit  faict  un 
tel  présent  à  Fhostel  de  ville  ny  à  l'hospital,  non  pas 
encores  commencé,  ny  aux  aultres  povres  honteux, 
espars  et  cachez  par  la  ville,  comme  M.  de  Vieilleville 
avoit  faict;  mais  prenoit  tout,  et  fourroit  tout  pour 
son  bastiment  de  Cliampigny.  De  telle  inconstante  et 
variable  humeur  font  les  affections  dune  populace 
le  plus  communément,  et  quasi  de  tous  habitants  de 
ville,  qui  ne  peuvent  jamais  s'adonner  à  la  louange  et 
amitié  de  quelqu'un,  sans  dénigrer  celluy  qu'ils  aban- 
donnent et  qu'ils  avoient  auparavant  aimé,  pour 
donner  couleur  à  ce  changement,  auquel  les  presens 
et  aultres  bienfaicts  les  rendent  fort  subjects. 

Et  après  y  avoir  séjourné  quinze  ou  saeze  jours, 
avec  les  meilleures  chères  du  monde,  car  ce  n'estoient 
que  festins  à  tour  de  roolle  par  les  plus  riches  et 
aisez  de  la  ville,  mesme  des  ecclésiastiques,  abbez  et 
chanoines  en   dignité  de  la  grande  église  de  Saintr 

a8. 

Croix,  nous  deslogeasmes  à  leur  très-grand  regret;  et 
prinsmes  la  rivière,  pour  descendre  à  Amboise,  où  les 
chefs  de  l'hostel  de  ville  ne  s'espagnerent  pas;  car  ils 
nous  fournirent  de  trois  bons  grands  batteaulx ,  bien 
couverts  et  diaprez  des  armoiries  de  M.  de  Vieille- 
ville,  et  garnis  de  toutes  les  coinmoditez  qui  se  peu- 
vent désirer,  principalement  grand  nombre  de  bou- 
teilles de  vin  d'Orléans  très-excellent  pour  sa  suicte  et 
domestiques  d'apparence  seulement  ;  car  tous  les  har- 
quebuziers  et  les  trains  avec  les  chevaulx  allèrent 
par  terre,  qui  se  dévoient  rendre  à  nos  couche'es;  car 
tant  que  le  jour  duroit  nous  ne  branslions  en  ville  ny 
villaige  quelconque,  mais  disnions  en  nos  batteaulx. 

Et  ne  fault  demander  si  à  Boegensy ,  à  Blois  et 
par  tous  les  gros  bourgs  et  villaiges  du  long  de  la  ri- 
vière ,  nous  feusmes  receus  d'une  merveilleuse  allai- 
gresse;  car  ces  corps  morts,  qui  pouvoient  estre  en- 
viron quatre  cents  soixante,  flottants  par  devant  leurs 
portes  et  soubs  leurs  ponts,  leur  avoient  desraciné  la 
frayeur  de  laquelle  ils  estoient  espouvantez,  par  le 
faulx  bruict  que  l'on  faisoit  courir,  qu'il  descendoit 
du  Lyonnais,  de  Bourgoigne,  Auvergne  et  aultres 
provinces  adjacentes,  plus  de  dix  mille  hommes  pour 
secourir  leurs  trouppes,  et  vanger  la  mort  de  ceulx 
que  l'on  avoit  trahis  et  exécutez  à  Amboise. 

CHAPITRE  IX. 

* 

Le  Roi  et  MM.  de  Guise  donnent  a  M.  de  Vieilleville  des 
marques  de  leur  contentement. 

Nous  repi  insmes  nos  chevaulx  à  Escures  pour  venir 
à  Amboise  ;  et  à  demie-lieue  de  la  ville ,  nous  trou- 
vasmes  MM.  de  Brezé  et  de  Nanssé,  capitainnes  des 
gardes,   de  l'amitié  et  alliance  desquels  envers  M.  de 
Vieilleville  nous  avons  parle'  au    commencement  de 
ce  livre,  qui  estoient  venus  avec  bonne  trouppe  aude- 
vant  de  luy  pour  le  bien-veigner,  et  luy  faire  entendre 
beaucoup  de  particularitez  qui  s'estoient  passées  de- 
puis son  parlement.  Et  adjousterent  que  son  heureux 
voyaige  l'avait  mis  bien  avant  en  la  grâce  du  trium- 
virat (0;  et  qui  estoient  ceulx  qui  s'en  rejouissoient, 
ou  qui  en  crevoient;  item,  qu'il  trouvera  une  faveur 
qu'il  n'esperoit  pas  ;  car  il  n'estoit  logé  que  au  pied  du 
chasteau,  et  il  a  maintenant  une  belle  chambre  au 
dedans,  par  le  commandement  exprès  de  M.  de  Guyse, 
qui  l'honore  et  respecte  ce  qui  se  peult;  et  qu'il  s'y 
doibt  fier  beaucoup  plus  qu'au  cardinal.  Et  marchants 
avec  tels  devis ,  M.  de  Hangest  se  présenta  à  luy,  avec 
vingt  chevaulx ,  à  quart  de  lieue  de  la  ville ,  que  M.  de 
Guyse  avoit  envoyé  pour  le  recevoir,  et  luy  dire  de 

(0  Du  triumvirat.  Le  triumvirat  ne  fut  formé  qu'en  i562,  lorsque, 
dans  le  commencement  du  règne  de  Charles  IX,  la  Cour  fit  prévaloir 
le  parti  des  Protestans.  Il  se  composa  des  ducs  de  Guise,  du  conné- 
table et  du  maréchal,  de  Saint-André. 

sa  part  qu'il  esloit  le  bien  venu,  comme  celluy  que 
l'on  devoit  tousjours  employer  pourFexe'eution  d'une 
grande  et  importante  charge.  Et  entrasmes  ,  avec  ceste 
bonne  compaignie,  en  la  ville;  et  descendus  au  pied 
du  chasteau,  Jedict  sieur  de  Hangest  le  mena  en  la 
chambre  que  M.  de  Guyse  luy  avoit  ordonnée  ,  et 
commande'  d'estre  préparée. 

Et  incontinant  après  s'y  estre  raffraischy,  il  alla,  en 
vray  et  routier  courtisan,  trouver  M.  de  Guyse  pour 
le  remercyer  d'une  et  si  favorable  courtoisie.  Lequel, 
après  plusieurs  caresses  et  embrassades,  le  présenta 
au  Roy,  le  gratifiant  de  beaucoup  de  parolles  pleines 
de  louanges  et  d'honneur.  Après  lesquelles,  Sa  Ma- 
jesté' le  receust  fort  gracieusement,  luy  disant  qu'il 
avoit  très-grande  occasion  de  se  contenter  de  son  ser- 
vice, et  qu'il  ne  se  presenteroit  jamais  affaire  de  telle 
importance  que  celle  d'où  il  venoit,  et  qu'il  avoit  si 
valeureusement  et  avec  une  indicible  diligence  exe- 
cute'e,  qu'il  ne  fustdes  premiers  appelle  pour  la  mettre 
bientost  à  fin,  et  avec  toute  fidélité'.  De  quoy  M.  de 
Vieilleville,  luy  baisant  en  toute  révérence  et  humi- 
lité la  main,  l'asseura,  se  soumettant  à  la  plus  cruelle 
mort  qu'on  pourroit  inventer  si  jamais  il  luy  entre  en 
Famé  d'y  faire  faulte ,  avec  protestation  que  tant  qu'il 
vivra,  il  entretiendra  Sa  Majesté  en  ceste  bonne  opi- 
nion. 

Au  partir  de-là,  il  vint  trouver  les  roynes  mère  et 
régnante  en  leurs  chambres,  semblablement  les  prin- 
cesses et  aultres  dames  de  la  Cour,  desquelles  toutes 
il  fut  fort  humainement  receu,  avec  le  petit  mot  de 
louange  de  chacune.  Puis  il  alla  saluer  M.  le  cardinal 
de  JiOrrainne,  malade  de  sa  colicque,  qui  luy  en  dict 

sa  râtelée,  entre  aultres  que,  par  un  juste  jugement 
de  Dieu,  tous  les  rebelles  qui  avoient  entrepris  de  dé- 
vorer le  Roy  et  son  conseil  ont  esté  engloutys  par  la 
rivière  et  les  poissons  ;  de  quoy  Sa  Majesté  et  tous 
eulx  luy  avoient  grande  obligation,  puisque  par  sa  va- 
leur et  saige  conduite  ce  bien  leur  estoit  advenu ,  et 
qu'il  avoit  apporté  ce  repos  commun  à  toute  la  France. 
Ainsi  se  passèrent  environ  six  semaines  sans  rece- 
voir aulcunes  nouvelles,  fors  une  qui  leur  fust  fort 
agréable;  que  le  roi  de  Navarre  estoit  demeuré,  au 
retour  de  son  voyaige,  bien  malade  à  Nérac,  sur  les 
apprests  qu'il  faisoit  de  venir  à  la  Cour  avec  plus  de 
sept  cents  chevaulx  ,  bien  résolu  de  se  faire  recognoistre 
pour  premier  prince  du  sang  après  les  frères  du  Roy 
encore  enfants ,  et  remettre  les  anciens  statuts  de 
France  en  leur  première  essence  et  vigueur  :  qui  eust 
grandement  brouillé  les  cartes;  car  tels  complaisoient 
à.ceulx-cy,  qui  à  ceste  venue  les  eussent  abandonnez  , 
et  comme  vrais  et  naturels  français  se  fussent  tournez 
de  son  costé. 

CHAPITRE  X. 

M.  de  V  ieilleville  est  envoyé'  à   Rouen. 

Bientost  après,  ils  furent  advertys  que  ceulx  de  la 
religion  prétendue  reformée  s'estoient  battus  en  la  ville 
de  Rouan  (0 ,  et  qu'il  s'y  estoit  commis  beaucoup  de 

(»)  S'estoient  battus  en  la  ville  de  Rouan.  Ce  tumulte  fut  causé  par 
vin  maître  d'école  qui  avoit  pris  un  grand  ascendant  sur  la  populace  de 

forces  et  violences,  principalement  contre  les  ecclé- 
siastiques; car  ils  avoient  eu  du  meilleur.  Inconlinant 
sans  mettre  les  choses  en  longueur,  ny  aultre  délibé- 
ration de  conseil,  on  depescha  M.  de  Vieilleville  pour 
y  aller  avec  sept  compagnies  de  gendarmes,  et  y 
donner  l'ordre  requis  et  nécessaire  ;  qui  ne  reffusa  pas 
cette  charge,  mais  s'y  achemina  fort  volontairement, 
en  intention  de  bien  satisfaire  Sa»Majesté. 

Et  estant  à  Gisors,  où  les  compagnies  susdites  se 
trouvèrent  l'une  après  Kaultre,  des  villes  où  elles  estoient 
esparses  en  garnison,  et  qui  se  y  rendirent  en  moins  de 
quinze  jours,  il  envoya  ung  gentilhomme  devers  Mes- 
sieurs delà  cour  de  parlement  leur  remonstrer  qu'il  ne 
sçauroit  approcher  de  leur  ville  et  fauxbourgs  avec 
ses  forces,  sans  l'évidente  ruyne  du  peuple  et  des  lieux 
et  belles  maisons  qu'ils  ont  autour  de  la  ville;  et  qu'à 
ceste  cause,  et  pour  le  désir  qu'il  a  de  les  conserver 
comme  subjectsdu  Roy  et  chefs  de  la  justice  en  la  pro- 
vince ,  qu'ils  luy  envoye«nt  un  conseiller  de  leur  corps 
avec  les  informations  des  plus  chargez  en  la  sédition , 
et  qu'il  laissera  toutes  ses.  forces  sans  les  faire  passer 
plus  oultre,  n'estant  raisonnable  que  l'innocent  pâtisse 
pour  le  coupable ,  et  leur  envoya  le  double  de  son 

Rouen.  «  Cet  homme,  dit  Régnier  de  La  Planche,  pour  ses  rêveries  et 
«  révélations  fantastiques  qu'il  avoit  apprises  en  la  boutique  des  Ana- 
«  baptistes,  avoit  été  chassé  premièrement  de  Genève,  et  puis  de  plu- 
«  sieurs  autres  églises  de  France.  Il  s'étoit  retiré  à  Rouen,  où  il  avoit 
«  acquis  le  bruit  de  bien  instituer  les  enfans  en  quatre  langues  tout  à 
<c  la  fois,  et  en  peu  de  temps,  par  certaines  régies  étranges  et  inconnues, 
«  néanmoins  tant  certaines,  comme  il  disoit,  qu'il  promettoit  d'en 
«  faire  merveille.  Dans  ses  sermons ,  il  disoit  qu'il  avoit  commande- 
«  ment  exprès  de  mettre  à  mort  tous  les  méchans  princes  et  magistrats 
n  exhortant  par-là  chacun  à  prendre  les  armes.  » 

pouvoir,  qui  estoit  terrible  et  très-rigoureulx  ;  car, 
sans  respecter  estât  ni  qualité',  il  luy  estoit  permis  de 
faire  mourir,  non-seulement  ceux  qui  avoient  mis  les 
armes  à  la  main,  mais  tous  autres  qui  y  avoient  ap- 
plaudy,  ou  par  soubs  main  favorisé  ce  tumulte  ;  ayant 
ung  prevost  de  l'hostel,  nommé  Genton ,  à  sa  suite, 
pour  cest  efFect. 

Ces  messieurs  admirèrent  infiniment  la  prudente  et 
conscientieuse  discrétion  de  M.  de  Vieilleville  en  la 
conservation  des  subjets  du  Roy,  et  qu'il  ne  se  vouloit 
pas  enrichir  de  leur  ruyne  ;  et  envoyèrent  devers  luy 
un  conseiller  nommé  Duval ,  pour  le  remercyer  très- 
humblement  d'une  si  louable  courtoisie,  qu'ils  met- 
tront en  compte  d'une  fort  grande  obligation .;  et  que 
ceulx  d'Orléans  ne  leur  avoient  poinct  menty,  quand 
ils  advertirent  des  bontez  et  gratuites  liberalitez  qu'il 
avoit  exercées  en  leur  endroict;  car  ils  voyoient  bien 
que  la  courtoisie  dont  il  use  présentement  envers  eulx 
est  vrayment  confirmative  de  ses  vertus ,  qu'il  a  fait 
reluyre  en  Orléans,  et  desquelles  la  mémoire  servira 
de  miroir  à  tous  seigneurs  qui  auront  charge  royale, 
de  ne  se  précipiter  en  cruaulté  ny  avarice  ;  et  que  s'il 
luy  plaist  de  s'acheminer  en  la  ville,  qu'il  y  sera  le 
très-bien  venu  et  receu  comme  ung  très-digne  lieute- 
nant de  Roy  ;  le  suppliant  de  laisser  ses  forces ,  ainsi 
qu'il  leur  promect,  et  qu'ils  vont  mettre  la  main  à 
l'œuvre  pour  faire  commencer  les  informations  le  plus 
secrettement  qu'ils  pourront ,  et  ordonner  des  gardes 
aux  portes,  affin  que  les  principaux  autheurs,  tant  d'une 
part  que  d'aultre,  de  la  sédition,  ne  puissent  évader  ny 
prendre  la  fuycte. 

Sur  ceste  bonne  et  franche  volonté,  M.  de  Vieille- 

ville  départi  ses  forces  et  envoya  trois  compaignies  au 
Chasteau-Gailard,  et  les  aûltres  quatre  au  grand  et 
petit  Andely.  Mais  sur-tout  il  choisit  jusques  à  cent 
gentilhommes  des  plus  apparants  et  mieulx  montez  , 
pour  l'accompaigner  sans  lances,  cuyrassesny  aultres 
armes,  oultre  leurs  espées  et  dagues,  que  de  l'estoc  et 
de  la  pistole ,  ou  de  la  masse  d'armes  à  l'arçon  de  la 
selle.  Et,  marchant  avec  ceste  trouppe  et  sa  suicle 
ordinaire,  qui  pouvoient  monter  environ  deux  cents 
chevaulx ,  il  approche  de  la  ville ,  entre  laauelle  et 
Dernetal  il  trouva  soixante  des  plus  apparants  c  3  la  ville 
qui  luy  estoient  venus  au-devant,  de  la  part  de  mes- 
sieurs de  la  cour  ;  car  M.  de  Villebon  s'estoit  resserré 
dedans  le  chasteau  durant  la  sédition,  duquel  il  n'es- 
toit  oncques  puissorty,  et  ne  conferoit  avec  personne, 
encores  qu'il  en  fust  gouverneur,  tant  estoit  grande 
son  appréhension ,  et  laissoit  toutes  les  affaires  de  son 
gouvernement  en  la  disposition  de  ceux  de  la  cour  et 
aultres  juges. 

CHAPITRE  XI. 

M.  de  Vieilleville  fait  punir  les  séditieux. 

Ainsi  entra  M.  de  Vieilleville  à  Rouan ,  et  vint  des- 
cendre à  l'hostel  l'Abbaye  du  Bec  qu'on  luy  avoitfaict 
préparer,  où  se  présenta,  quasi  à  la  descente  de  che- 
val, un  gentilhomme  de  M.  de  Villebon,  nommé 
La  Barre,  pour  l'advertir  de  quicter  son  logis  et  venir 
au  chasteau  ,   car  les  hérétiques   le  tueront.   M.   de 

Vieilleville  ne  fîst  pas  grand  compte  de  cest  advertis- 
sement ,  mais  s'en  mocqua  et  le  renvoya  avec  une 
créance  à  son  maistre,  qui  le  devoit  bien  faire  rougir, 
de  se  rendre  luy-mesme  prisonnier,  qui  devoit  empri- 
sonner les  aullres,  et  d'estre  tout  le  jour  et  quasi  la  nuict 
a  cheval  par  la  ville,  pour  s'enquérir  et  s'informer  des 
plus  mutins  et  les  bien  chastier;  et  que  sa  seule  pré- 
sence les  feroit  retirer,  là  où  le  voyants  ainsi  timide 
et  espouvanté,  ils  s'animent  à  tout  mal  et  rébellion,  et 
qu'il  se  deplaist  de  la  maulvaise  oppinion  que  le  Roy 
a  de  luy,  à  cause  de  l'alliance  et  parenté  qui  est  en- 
tr'eux  deux.  La  Barre  s'en  va  avec  ce  motet,  incertain 
toutesfois  s'  l'osa  redire,  car  nous  n'en  oufsmes  onc- 
ques  parler. 

Le  lendemain  il  faict  assembler  tout  le  corps  de  la 
cour,  aultrement  toutes  les  chambres,  et  s'assied  en 
la  place  qui  est  réservée  aux  roys  quand  ils  s'y  trou- 
vent pour  tenir  leur  lict  de  justice  ;  et  commande  au 
greffier  de  la  cour,  auquel  il  avoit  desja  faict  délivrer 
son  pouvoir,  d'en  faire  lecture  publique  et  intelligible. 
Laquelle  parachevée,  le  premier  président,  nommé 
M.  l'Alman ,  commencea  à  parler  ;  disant  que  le  Roy 
avoit  esté  divinement  inspiré  de  leur  députer  et  en- 
voyer ung  si  digne  seigneur,  auquel  ils  sont  prests 
d'obéir,  non-seulement  pour  le  regard  de  son  pouvoir 
qui  est  très-ample ,  mais  pour  la  très-grande  et  loua- 
ble réputation  qu'il  a  tousjours  acquise  en  toutes  les 
charges  que  nos  roys  luy  ont  jamais  données,  lesquelles 
il  a  parachevées  sans  rapine  ny  violence  ;  qui  les  faict 
espérer  que  l'issue  de  ceste-cy  sera  pareille  et  sans 
effusion  de  sang ,  veu  le  Irès-begnin  commencement 
dont  il  a  procédé;  qu'il  luy  plaise  doneques  comman- 

der  tout  ce  qu'il  jugera  estre  bon,  utile  et  nécessaire 
pour  le  service  du  Roy,  pour  y  estre  obey  et  servy 
sans  rien  épargner  ;  car  la  cour  luy  offre  et  promect 
toute  assistance. 

Ce  propos  finy ,  M.  de  Vieilleville  les  remercia  ,  leur 
disant  qu'il  fera  entendre  à  Sa  Majesté'  leur  sincère  af- 
fection à  son  service  ,  et  qu'il  a  délibéré  de  commencer 
à  Faprès-disnée  en  l'exécution  de  sa  charge,  qu'il  leur 
veult  communiquer  à  part  ;  et  cela  dict?  il  se  leva  et 
faict  approcher  de  luy  les  présidents  et  cinq  ou  six  con- 
seillers les  plus  anciens,  ausquels  il  dict  qu'il  vouloit 
oster  les  armes  au  peuple,  de  quelque  religion  qu'il  soit, 
et  les  faire  mettre  en  l'hostel  de  ville  ,  afin  d'obvier  à 
toute  sédition  populaire ,  et  faire  les  exécutions  des 
plus  chargez  en  plus  grande  seureté  \  leur  remonstrant 
que  s'ils  eussent  pourveu  à  cela  de  bonne   heure ,  il 
n'eust  pas  eu  la  peine  de  faire  le  voyaige  :  1  emonstrance 
à  la  vérité  qui  les  fist  rougir  ;  car  s'ils  y  eussent  pensé, 
la  sédition  n'y  fust  pas  advenue  ;  et  louèrent  fort  ce 
très-bon  advis,   qui  estoit  le  seul  remède  d'avoir  la 
raison  d'une  populace  et  la  maistrizer. 

Doncques,  incontinant  après-disner,  il  pose  M.  d'Es- 
pinay,  avec  trente  gentilshommes,  en  la  place  de  la 
grande  église;  M.  de  Thevalle ,  avec  pareil  nombre, 
en  celle  de  Saint-Ouan;  M.  d'Orvaulx,  avec  aultant, 
le  long  de  la  grande  rue ,  et  départ  ainsi  sa  trouppe 
en  divers  lieux.  Puis  faict  crier  par  tous  les  carrefours, 
à  son  de  trompe ,  que  toute  personne ,  de  quelque 
qualité  ou  religion  qu'elle  soit ,  sans  nul  excepter,  aict 
à  porter  toutes  ses  armes  en  l'hostel  de  ville,  inconli- 
nant  après  le  ban  ,  sur  peine  de  la  hart ,  sans  miséri- 
corde ,  auquel  hostel  ils  trouveront  gens  fiables  pour 

les  recevoir  et  mettre  en  seure  garde,  affin  de  les  ren- 
dre à  ceulx  à  qui  elles  appartiendront  :  ceste  occasion 
passée,  que  s'il  est  trouvé  que  quelqu'un  aict  escarté 
ou  caché  les  siennes,  il  sera  pendu  et  estranglé,  et  tous 
ses  biens  confisquez  :  avec  lequel  ban  on  leur  donna 
l'espouvante  que  les  forces  qu'il  avoit  laissées  à  sept 
lieues  de  la  ville  marchoient  en  diligence  pour  y  en- 
trer; et  s'estoit  desja  M.  de  Vieilleville  saezy  des  por- 
tes qu'il  faisoit  tenir  fermées,  principalement  celles  qui 
regardent  la  rivière. 

Ceste  ordonnance ,  inoppinément  publiée  ,  et  avec 
telles  menaces ,  mit  tout  le  peuple  en  si  grande  frayeur, 
que  toutes  les  armes  des  habitants  furent  portées,  en 
une  merveilleuse  promptitude,  en  l'hostel  de  ville.  Et 
alloit  cependant  le  prevost  Genton,  avec  ses  archers, 
de  maison  en  maison  pour  les  visiter,  et  descouvrir  s'il 
s'y  commettoit  quelque  fraude  ou  abus  ;  mesme  les  pré- 
sidens,  conseillers,  tous  juges  et  les  ecclésiastiques,  y 
firent  porter  les  leurs,  ou  pour  servirai!  mesme  peuple 
d'exemple,  ou  pour  ne  tomber  poinct  aux  inconvé- 
nients où  se  rendent  subjects  ceux  qui  contreviennent 
à  ung  commandement  d'un  lieutenant-general  de  Roy , 
qui  est  aultant  desobéir  à  la  mesme  Majesté  :  aussi, 
qu'ils  cognoissoient  M.  de  Vieilleville  du  tout  inexo- 
rable aux  contrevenants  à  ses  commandements  et  or- 
donnances quand  ils  concernent  le  service  du  Pioy ,  en 
l'enfraincte  desquels  il  n'eust  pas  favorisé  son  propre 
frère. 

Toute  la  journée,  jusques  à  six  heures  du  soir,  se 
passa  en  ceste  corvée.  Et  dès  la  poincte  du  jour  du  len- 
demain, le  prevost  Genton  commence  à  faire  les  cap- 
tures, assisté  et  soutenu  des  forces  du  jour  précèdent, 

et  en  la  mesme  assiette,  et  ce,  suivant  les  roolles  des 
coupables,  que  messieurs  de  la  cour  avoient  tirez  des 
informations  :  et  en  fut  pris  environ  trente  d'une 
et  d'aultre  religion;  les  aultres,  plus  advisez ,  avoierit 
deslogé  dès  le  jour  de  son  arrivée.  Et  estants  ainsi  pri- 
sonniers, M.  de  Vieilleville  commanda  au  prevost  de 
depescher  incontinant  leurs  procès  pour  en  faire  un 
bon  exemple  ;  mais  il  luy  deffendit  expressément  de 
ne  sonner,  en  façon  que  ce  soit,  en  la  sentence  que 
l'on  prononce  au  supplice  au  pied  de  l'eschele,  qu'on 
appelle  dictum ,  ce  mot  de  religion,  mais  seulement 
«  qu'ils  ont  porté  les  armes  contre  les  ordonnances 
du  Roy,  n'estants  soldats,  pas  seulement  souldrilles 
ny  dignes  de  cette  qualité,  et  n'ayants  jamais  faict  ser- 
ment ny  service  à  Sa  Majesté  en  ses  guerres  ny  à  la 
couronne  de  France,  mais  seulement  gens  de  ville,  ar- 
tisans et  mecquaniques,  lesquels,  après  s'estre  enni- 
vrez  ,  se  sont  battus  et  tuez ,  et  par  ung  desbord  dé- 
sespéré en  leur  ivrongnerie,  ont  entré  aux  églises  et 
ravagé  en  icelles  ce  qu'ils  ont  peu  prandre  et  voiler.  » 
Et  en  fut  ainsi  exécuté  jusques  à  dix-liuict  de  mort  na- 
turelle; les  aultres  de  mort  civile,  les  ungs  parle  fouet, 
les  aultres  d'amendes  honorables  et  bannis,  selon  qu'ils 
estoient  chargez. 

Les  présidents  et  conseillers  admirèrent  grande- 
ment le  stile  de  ce  dictum,  d'aultant  qu'il  ne  spécifioit 
un  seul  mot  de  ce  que  contenoient  les  informations , 
et  confessèrent  tous  qu'il  avoit  esté  dressé  par  ung  mer- 
veilleux artifice  et  de  grande  ruze;  car,  disoient-ils , 
s'ils  eussent  esté  exécutés  pour  avoir  poilu  les  autels  , 
foulé  aux  pieds  les  choses  sacrées  ;  et  les  nostres  pour 
avoir  aussi  tué  deux  ministres  et  brûlé  une  infinité  de 

bibles ,  nouveaux  testaments  français  ,  avecques  d'aul- 
tres  de  leurs  livres  Censurez ,  c'eust  esté  pour  animer 
les  ungs  et  les  aultres  à  en  tirer  la  vengeance,  faire  des 
parties  et  entreprises  pour  y  parvenir,  et  tousjours  à 
recommencer.  Mais,  par  la  grâce  de  Dieu  et  par  l'in- 
dustrie et  saige  entendement  de  M.  de  Vieilleville  ,  ils 
ont  tous  esté  pendus  et  punys  pour  faict  d'ivrongnerie 
seulement,  qui  nous  faict  espérer  que  nous  ne  tombe- 
rons plus  en  si  périlleux  et  espouventables  inconvé- 
nients ;  car  chacun  craint  ceste  réputation  d'estre  dict 
subject  au  vin,  et  à  s'enyvrer  et  mourir  avec  ceste  hon- 
teuse marque,  et  non  pas  pour  sa  conscience  et  pour 
soutenir  en  vray  chrestien  sa  religion. 

CHAPITRE  XII. 

M.  de  V  ieilleville  réprime  les  entreprises  des  îluguenois 

de  Dieppe. 

Ceulx  de  Dieppe,  bien  advertys  de  l'exécution  sus- 
dicte ,  car  six  de  leur  ville  y  passèrent  par  mort  natu- 
relle, et  trois  par  civile  seulement,  qui  leur  vindrent 
annoncer  les  nouvelles  ,  entrèrent  en  une  grande 
frayeur,  d'aultant  que  les  forces  de  M.  de  Vieilleville 
s'estoient  approchées  d'eulx  de  l'aultre  costé  de  la  ri- 
vière, et  qu'il  avoit  commandé  à  toute  la  noblesse  du 
Dieppois  qu'ils  se  tinssent  prests  de  marcher  pour  le 
service  du  Roy  à  quand  il  leur  commanderoit,  sur 
peine  d'estre  declairez  rebelles  à  Sa  Majesté,  envoyè- 
rent devers  luy  le  lieutenant  civil  de  la  ville  et  celuy 

de  ladmiraulté,  caria  jurisdiction  de  l'admirai  y  est 
eslabiye,  et  cinq  ou  six  dès  principaux  de  la  ville. 

Eulx  arrivez  à  Rouan,  ils  se  présentent  fort  matin 
à  son  lever,  luy  faisant  beaucoup  de  belles  remons- 
trances  tendantes  aux  fins  de  leur  justification  ;  le  sup- 
pliant humblement  de  les  traicter  avec  doulceur  et 
modestie,  comme  innocents  de  toute  sédition,  et  que 
son  bon  plaisir  soit  principalement  de  les  exempter  de 
garnison,  et  faire  retarder  la  gendarmerie  qu'ils  ont 
entendu  marcher  devers  eulx. 

Ce  que  M.  de  Vieilleville  leur  accorda  fort  libre- 
ment ;  mais  il  vouloit  qu'ils  démolissent,  sans  contre- 
dict ,  le  théâtre  qui  estoit  basty  pour  leurs  presches  ; 
car  le  Roy  s'estomacquoit  bien  fort  de  ce  qu'ils  avoient 
eu  la  hardiesse  de  le  faire  construyre  en  plain  cueur 
de  ville  sans  sa  permission  ,  et  qu'ils  sçavent  bien  ,  es- 
tants juges  qui  ne  ignorent  poinct  les  loix  ny  les  cous- 
tumes  des  provinces  de  France ,  qu'un  gentilhomme 
ne  ozecoit  élever  en  sa  terre  un  colombier  seulement 
sans  le  congé  du  seigneur  duquel  il  l'a  tenu  ;  et ,  s'il 
le  luy  permet,  il  l'oblige  à  quelque  devoir  qui  n'est 
pas  oublié  en  son  adveu. 

«  A.  plus  forte  raison ,  vous  vous  estes  grandement 
oubliez  d'avoir  si  peu  respecté  votre  souverain  f  et  qui 
plus'est,  il  n'est  poinct  basty  pour  le  bien  public  ny 
pour  son  service;  et  deviez,  comme  officiers  de  Sa  Ma- 
jesté, vous  y  opposer  de  vive  force,  et  y  perdre  plus- 
tost  la  vye.  »  Là-dessus,  ils  protestèrent  qu'il  a  esté 
basty  par  le  commandement  exprès  de  M.  l'admirai , 
qui  a  luy-mesme  advancé  les  premiers  deniers,  et 
souvent  contribué  ;  car  les  habitants  n'eussent  sceu 
fournir  à  la  perfection  d'ung  si  superbe  édifice.  «  Au 

moins  cleviez-vous,  dist-il  lors,  comme  gens  qui  avez 
fait  serment  au  Roy  de  ne  souffrir  qu'il  se  face  chose 
en  vostre  ville  qui  luy  soit  préjudiciable ,  députer  quel- 
ques-uns,   ou  de  la  justice,  ou  de  la  ville,  pour  re- 
monstrer  au  privé  conseil  du  Roy  une  telle  insolence 
et  usurpation  ;  de  sorte  que ,  pour  une  si  énorme  faulte , 
il   ne  vous  peult  moins  escheoir  que  la  privation  de 
vos  estats  ;  et  vous  fera  Sa  Majesté  grande  grâce  quand 
il  vous  remettra  la  vye;  car  la  connivance  dont  vous 
avez  usé  en  cest  endroict  vous  condampne  à  la  mort, 
d'aultant  mesme  que  vous  ne  pouvez  ignorer  qu'il  a 
esté  basty  pour  prescher  et  dogmatizer  une  nouvelle 
religion  toute  contraire  à  celle  de  votre  Roy ,  le  grand 
père  duquel ,  et  son  père  mesme ,  en  ont  fait  brusler 
une  infinité  de  ceulx  qui  la  suyvent  et  y  adhèrent,  et 
en  est  exécuté  tous  les  jours.  Par  ainsi  résolvez-vous  à 
sa  démolition  ;  car  l'ung  des  principaulx  commande- 
mens  de  ma  charge   est  de  le  faire  porter  par  terre  ; 
et  ne  partiray  poinct  de  ce  pays  que  je  ne  l'ayc  exé- 
cuté, quand  je  devrois  abrazer  toute  la  ville  de  Dieppe  : 
et,  sans  user  de  plus  longs  discours,  vous  en  pouvez 
retourner,  encores  qu'il  soit  en  ma  puissance  de  vous 
retenir  prisonniers  jusques  à  ce  que  j'aye  effectué  ma 
conception  et  ce  que  j'ai  en  fantaisie  ;  mais  je  ne  use- 
rai pour  cette  fois  d'une  telle  rigueur,  et  vous  donne 
congé  de  partir  pour  reciter  à  vos  concitoyens  ce  que 
vous  avez  négocié  avec  moi,  ausquels  ne  différez  de 
dire  qu'ils  fassent  ce  qu'ils  pourront;  mais  assurez- 
les  quant  et  quant    que  je  ferai  ce  que  je  vouldray , 
et  qu'il  n'est  poinct  en  leur  puissance  de  m'en  empes- 
cher;  que  s'ils  l'entreprennent,  ce  sera  à  leur  totale 
ruyne  et  confusion.  » 

27.  29 

Ces  povres  depputez  eussent  voulu  estre  encores  à 
Dieppe,  estants  incertains  de  la  resolution  de  M.  de 
Vieilleville  pour  le  regard  de  leurs  personnes,  et  ne 
sceurentaultre  chose  replicquer,  sinon  qu'il  luy  pleust 
les  laisser  partir  pour  remonstrer  à  leurs  concitoyens 
son  intention  et  bonté,  et  les  persuader  d'y  obeyr 
comme  bons  et  fidèles  subjects  duPvoy,  puisque  Sa 
Majesté'  l'avoit  ainsi  voulu  et  ordonne'  ;  promettants  sur 
leur  vie  et  honneur  de  s'y  employer  de  toute  affection 
et  fidélité  :  de  quoy  M.  de  Vieilleville  se  contenta  ;  et 
les  pria  de  demeurer  encores  pour  tout  ce  jour  ;  ce 
qu'ils  accordèrent  fort  volontairement. 

Le  soir  du  mesme  jour,  M.  de  Vieilleville  fist  ad- 
vertir  toute  sa  trouppe  de  se  tenir  prests  à  partir  le 
lendemain  à  l'aube  du  jour,  et  se  trouver  devant  son 
logis  sans  bagaige,  et  qu'ils  fissent  bien  repaistre  leurs 
chevaulx;  car  il  vouloit  faire  une  longue  cavalcade  : 
qui  n'y  faillirent  pas;  et  ainsi  deslogea  de  Rouan  ,  sans 
faire  sonner  trompette  ny  sourdine,  marchant  droict 
à  Dieppe,  ayant  les  depputez  avec  lui,  qui  furent  es- 
tonnez  de  ceste  promptitude,  n'en  pouvant  imaginer 
l'occasion;  car  il  fit  le  chemin  d'une  traicte,  encores 
qu'il  y  aict  d'une  ville  à  l'aultre  douze  lieues.  Et  es- 
tants à  deux  lieues  de  Dieppe,  il  départ  les  susdicts 
depputez  et  les  faict  marcher  devant,  ausquels  il 
donne  les  vieils  capitainnes  de  Metz,  avec  trente  che- 
vaulx  pour  les  accompaigner,  qui  avoient  charge,  les 
ayants  rendus  en  la  ville,  de  s'arrester  à  la  porte,  de 
le  y  attendre,  et  s'en  saezir;  leur  donnant  advantaige 
d'environ  demye-lieue  seulement. 

Arrivez  qu'ils  furent  en  la  ville ,  et  la  trouppe  des 
capitainnes  arrestez  à  la  porte,  les  habitants  entrent 

en  une  merveilleuse  frayeur  ;  mais  lesdepputez  les  as- 
seurerent  qu'ils  avoient  impetré  de  M.  de  Vieilleville 
qu'ils seroientexempts  de  garnison,  et  qu'ils  n'auroient 
aucun  mal  ;  mais  qu'il  falloit  obe'yr  aux  commande- 
ments du  Roy  ,  qui  vouloit  que  le  théâtre  fust  démoly 
et  abattu  de  fond  en   comble.  Sur  ceste  parolle ,  la 
pluspart  se  mutine ,  et  veult  prendre  les  armes  pour  y 
résister  et  plustost  mourir  que  de  l'endurer  :  repré- 
sentant ceste  esmeute ,  à  veoir  le  peuple  courir  par  les 
rues ,  ung  abrazement  de  feu  qui  est  en  trois  ou  qua- 
tre maisons  d'une  ville,  et  en  divers  lieux  ,  où  tout  le 
monde  se  précipite  pour  l'estaindre.  Car  ils  alloient 
d'un  costé  et  d'aultre ,  de  furie  ,  pour  animer  ung 
chacun  au  combat    et  se  saezir  de  leurs  armes.  Les 
ungs  vindrent  aux  clochers  pour  battre  le  tocsainct; 
mais  nos  capitainnes  y  avoient  desja  donné  bon  ordre, 
et  furent  repoulsez.  Les  aultres  se  présentèrent  à  la 
porte ,  où  estaient  lesdits  capitainnes,  qu'ils  trouvèrent 
en  deffense,*et  quasi  du  tout  barricadée,  et  yen  fut 
tué  trois  ou  quatre  de  première  abordade  ;  qui  les  re- 
froidit beaucoup, 

CHAPITRE  XIII. 

M,  de  Vieilleville  se  rend  maître  de  la  ville  de  Dieppe» 

Sur  ce  tumulte,  M.  de  Vieilleville  arrive  avec  toute 
sa  trouppe,  et  trois  trompettes  qui  sonnoient  incessam- 
ment; et  viennent  à  grand  trot,  à  pannades  et  rua- 
des, droict  au  théâtre;  et  portants  par  terre  tout  ce 

*9- 

qu'ils  rencontrent  en  leur voye,  sans  y  espargner  aijjc 
ny  sexe;  mesme  le  baston  et  platissades  d'espées  n'y 
furent  pas  espargnez ;  et  contraignit  M.  de  Vieilleville 
tous  les  habitants  et  une  infinité  de  paisandaiile ,  ma- 
riniers et  aultres  gens  du  menu  peuple  qui  se  trou- 
vèrent là,  de  mettre  la  main  à  l'œuvre  pour  ceste  démo- 
lition ,  qui  fust  commencée  en  sa  présence,  sans  que 
jamais  personne  s'ozast  eslever  pour  y  faire  résistance; 
encores  que  ceulx  de  la  religion  prétendue  y  fussent  les 
aisés,  et  donnassent  la  loi  à  tout  le  reste.  Qui  fustung  stra- 
tagème de  guerre  exécuté  d'une  terrible  ruze  ;  car,  s'il 
eust  laissé  partir  les  depputez  ung  jour  devant  luy ,  ou 
qu'il  eust  repeu  parles  chemins,  il  n'y  eust  jamais  en- 
tré, et  s'en  fust  retourné  avec  sa  courte  honte,  ou  bien 
y  eust  perdu  la  vye.  Mais  en  une  brave  exécution  qui 
requeroit  célérité,  il  ne  luy  falloit  jamais  parler  de 
repaistre  ni  de  dormir;  car  il  se  souvenoit  bien  que 
le  vidame  de  Chartres,  pour  avoir  disné  par  les  che- 
mins, faillit  la  ville  de  Saint-Omer,  que  le*s  capitainnes 
français  qui  estoient  prisonniers  luy  dévoient  livrer, 
par  le  moyen  du  grillier  qu'ils  avoient  gaigné;  et  que 
le  mareschal  de  Thermes,  pour  avoir  voulu  dormir, 
fut  desfaict  près  Graveîines,  là  où,  s'advançant  d'une 
heure  seulement ,  il  défaisoit  l'armée  ennemye;  et  par 
grand  malheur,  il  en  employa  trois  en  son  reposouer. 
Mais  M.  de  Vieilleville,  par  sa  furieuse  et  inopinée 
entrée,  fist  fondre  et  dissiper  cette  ehraigée  populasse, 
sans  aulcun  effort  ou  effect,  tout  aussitost  que  faict  le 
soleil  du  moindre  de  ses  rayons  une  grosse  et  épaisse 
brouée;  car  on  ne  sceust  jamais  descouvrir  ce  que 
tout  cela  devint.  Les  ungs  gaignerent,  par  les  portes 
ouvertes,  les  champs;  les  aultres  se  saulverent  dedans 


FRANÇOIS   II.     [l56o]  4^3 

les  navires,  barques,  pataches  et  aultres  vaisseaux 
qui  estoient  à  la  raclcle  sur  le  port  ;  mais  la  pluspart 
se  cachèrent  chez  les  catholiques  leurs  voisins,  parants 
et  amys  ;  de  sorte  que  par  ce  grand  espavente  M.  de 
Vieilleville  demeura  maistre  de  la  ville,  sans  qu'il  y 
eust  plus  de  dix  hommes  des  leurs  tuez  sur  la  place , 
non  pas  au  combat,  mais  pour  avoir  refïusé  de  s'em- 
ployer à  la  démolition;  qui  fut  cause  qu'un  chacun, 
sans  respect  de  sexe  ny  de  qualité,  y  feist  office  de 
gastadour  et  de  pionnier. 

La  nuict  venue,  M.  de  Vieilleville  vint  descendre 
au  logis  que  les  depputez  luy  avoient  fait  préparer,  et 
semblablement  à  toute  sa  trouppe,  qui  tenoient  toute 
la  ville,  espars  ça  et  là,  pour  plus  grande  seureté- 
et  tenoit  M.  d'Espinay  la  porte  de  la  marine,  et 
M.  de  Thevalle  celle  des  champs;  mais  toute  nuict 
on  continuoit  la  ruyne  du  théâtre,  où  tout  le  monde, 
M.  de  Vieilleville  mesme,  avoit  grand  regret;  car  e'es- 
toit  ung  fort  brave  édifice,  ressemblant  au  théâtre 
de  Rome  qu'on  appelle  Collisée,  ou  aux  arènes  de 
Nysmes.  On  fut  trois  jours  à  le  verser  par  terre,  et  ne 
partismes  de  Dieppe  que  n'en  veissions  la  fin. 

Durant  lequel  temps,  M.  de  Vieilleville  fist  de  belles 
ordonnances  pour  retenir  tous  les  habitants  en  bonne 
paix  et  union ,  desquels  ils  se  trouvèrent  fort  bien  edif- 
fiez  tandis  qu'ils  les  observèrent;  et  furent  fort  estimées 
et  bien  approuvées  par  Messieurs  de  la  cour  de  parle- 
ment de  Rouan.  Auquel  lieu  nous  retournasmes  le  cin- 
quiesme  jour  après  nostre  partement,  où  M.  de  Vieil- 
leville fust  derechef  receu  avec  aultant  d'honneur  et 
de  respect  que  l'on  sçauroit  dire. 

Et  après  y  avoir  séjourné  quatre  jours,  nous  nous 

acheminas  m  es  pour  venir  à  la  Cour,  qui  estoit  à  Orléans, 
et  licentier  les  cent  gentilshommes  qu'il  avoit  choisis 
sur  les  premières  compaignies  \  aux  chefs  desquelles  il 
commande  de  les  remener  en  leurs  anciennes  garnisons. 

CHAPITRE  XIV. 

M.  de  V  ieilleville  vient  a  Orléans ,  où  et  oit  la  Cour. 

Approchez  que  nous  fusmes  d'Orléans,  M.  de  Vieille- 
ville  y  fut  acueilly  comme  à  Amboyse ,  et  avec  beaucoup 
plus  d'honneur.  Car  M.  de  Guyse  l'attendit  long-temps 
avec  quinze  ou  vingt  chevaulx  soubs  la  porte  Bannière  ; 
et  ne  sceyt-on  pourquoy,  sinon  que  l'on  disoit  qu'il 
vouloit  sonder  son  cueur  sur  l'emprisonnement  qu'il 
avoit  faict  de  la  personne  du  prince  de  Condé,  frère  du 
roy  de  Navarre  ;  luy  disant  que  des  Avenelles  luy  avoit 
faict  fort  clairement  veoir  qu'il  estoit  chef  et  autheur 
de  toutes  les  forces  qui  avoient  paru  à  Amboyse  et 
Noyzé  ;  et  que  La  Regnaudye  n'estoit  que  son  lieu- 
tenant; et  qu'il  ne  falloit  pas  tollerer  qu'un  petit  ga- 
lant, pour  prince  qu'il  soit  (car  il  estoit^de  fort  petite 
stature),  fasse  de  telles  bravades  à  son  Roy  et  souverain 
seigneur  ;  et  marchèrent  ensemble,  devisants  de  telles 
affaires,  jusques  au  logis  de  Sa  Majesté,  à  laquelle 
M.  de  Guyse  le  présenta  ;  qui  luy  fist  encores  plus 
grandes  démonstrations  de  contentement  de  ses  ser- 
vices que  à  Amboyse,  et  sur-tout  de   la  démolition 
du  théâtre ,  et  de  la  dextérité  dont  il  y  avoit  usé,  et  du 


FRANÇOIS  II.     [l56o]  455 

grand  dangier  auquel  il  avoit  hasarde  sa  personne 
pour  la  faire  obeyr ,  mesprisant  toute  appréhension  de 
mort  pour  .exécuter  ses  commandements  ;  puis  ad- 
jousta  qu'il  tenoitle  petit  prince  de  Condé  prisonnier, 
comme  bien  convaincu  d'estre  le  principal  autheur  de 
toutes  les  séditions  et  tumultes  passez  ;  mais  qu'il  luy 
apprendra  à  mieulx  respecter  son  souverain  seigneur 
qu'il  n'a  faict,  et  qu'il  pourra  servir  d'exemple  à  tous 
mutins  pour  l'advenir.  A  quoi  M.  de  Vieilleville  ne 
respondit  aultre  chose,  sinon  qu'il s'esbahissoit  grande- 
ment que,  se  sentant  coulpable ,  il  se  soit  ainsi  venu 
précipiter  dedans  le  filet.  Mais  M.  de  Guyse  répliqua 
qu'il  pensoit  avoir  affaire  à  des  sots,  qui  luy  joueront 
ung  traict  de  finesse  duquel  il  ne  se  doubte  pas.  Là- 
dessus  la  Royne  mère  survint;  la  présence  de  laquelle 
fist  mettre  fin  à  ce  discours,  qui  devoit  estre  plus  long  ; 
car  desja  le  Roy  avoit  mis  en  jeu  le  roy  de  Navarre , 
qui  estoit  par  les  chemins  pour  venir  à  la  Cour.  Et 
ainsi  se  départit  la  compaignie  pour  aller  au  conseil. 
A  l'yssue  duquel,  le  Roy  commanda  à  M.  de  Vieil- 
leville d'aller  veoir  le  prince  de  Condé  ;  qui  s'en  ex- 
cusa comme  celluy  qui  se  doubta  incontinant  de 
quelle  bouticque  sortoit  ce  commandement,  et  sur 
quelle  fin  il  avoit  esté  forgé;  disant  à  Sa  Majesté  qu'il 
mourroit  plustost  que  d'y  aller;  car  il  avoit  trop  à 
descueur  tous  perturbateurs  du  repos  public ,  princi- 
palement ceulx  qui  entreprennent  sur  l'Estat;  luy  con- 
seillant de  le  confiner  en  la  Bastille,  ou  en  une  tour 
de  Loches,  si  tant  est  qu'il  n'aict  poinct  attenté  à  la 
vye  de  Sa  Majesté  ;  car  s'il  se  trouve  qu'il  y  aict  cons- 
piré ,  le  cas  est  irrémissible ,  fust-il  son  propre  frère  ; 
mais  pour  aultre  charge  ou  delict,  il  seroit  à  jamais 

reprochable  à  Sadite  Majesté,  de  faire  mourir  ses  pro- 
ches parants  et  princes  du  sang  royal  de  France. 

Piemonstrance  que  le  Roy  remarqua  merveilleuse- 
ment; et  luy  dist  telles  parolles  :  «  Je  veoy  bien, 
monsieur  de  Vieilleville,  qu'il  est  fort  malaisé  de  vous 
surprendre  ;  car  ce  que  je  vous  en  avois  commandé 
n'estoit  pas  du  tout  pour  vous  y  faire  aller,  mais  pour 
descouvrir  de  loin  vostre  oppinion  sur  son  emprison- 
nement, et  si  nous  avons  malfaict,  ou  non ,  d'en  user 
ainsi  ,  et  semblablement  quelle  en  doit  estre  l'yssue.  » 
Sur  quoy  M.  de  Vieilleville  respondit  que  Sa  Majesté 
estoit  très-saige  et  très-advisée ,  et  assistée  d'un  très- 
prudent  conseil,  avec  lequel,  moyennant  la  grâce  de 
Dieu,  elle  sçaura  fort  bien  mettre  fin  à  ceste  affaire, 
qui  puisse  redonder  à  son  honneur  et  gloire ,  au  repos 
perpétuel  de  sa  personne  et  de  tout  son  Estât.  Lan- 
gaige  que  Sa  Majesté  eust  très-agreable  ;  lequel  ceulx 
qui  luy  en  avoient  mis  le  subject  en  la  bouche  ne  sceu- 
rent  jamais  calompnier,  tant  estoit  accort  et  ruzé  en 
ses  responces. 

Quant  à  l'emprisonnement  du  prince  de  Condé,  il 
n'estoit  pas  trop  cruel  ;  car  il  avoit  tout  son  logis  pour 
prison,  auquel  estoit  une  salle  avec  cinq  aultres  estai- 
ges  ;  mais  la  porte  et  fenestres  devers  le  jardin  estoient 
murées  et  condampnées.  Le  capitainne  Gohaz,  qui  le 
gardoit,  avec  une  escouade  de  sa  compaignie,  luy  don- 
noit  toute  liberté  de  s'y  pourmener;  et  semblablement 
à  six  de  ses  domestiques  d'aller  par  la  ville,  comme 
il  leur  plaisoit,  chercher  les  commoditez  de  leur  mais- 
tre  et  les  leurs;  mais  on  se  doubtoit  bien  qu'à  l'arri- 
vée du  roy  de  Navarre  il  seroit  plus  estroictement  res- 
serré. 

CHAPITRE  XV. 
Arrivée  du  roi  de  Navarre  à  Orléans. 

Enfin  le  roy  de  Navarre  arriva  à  la  Cour  (0  :  mais 
le  Roy,  les  Roynes  mère  et  régnante  n'envoyèrent  au- 
devant  de  luy  ;  et  ne  fut  pas  receu  selon  sa  dignité,  car 
ung  chacun  craignoit  d'offencer.  On  lui  ordonna  son 
quartier  assez  loing  du  logis  du  Roy,  pour  sa  per- 
sonne et  son  train,  qui  ne  revenoit  pas  à  cinquante 
chevaulx,  comptant  mulets  et  charrois;  bien  esbahy, 
au  reste,  de  ce  qu'il  trouva  par  tous  les  carrefours  de 
la  ville  des  barricades,  non  pas  de  pippes  ny  d'aultre 
fustaille,  mais  de  massonnerie,  bien  percées  et  flan- 
quées, et  grand  nombre  de  soldats  en  chacune;  et  ce 
qui  plus  Festonna ,  fust  qu'il  ne  sceust  voir  ny  parler  à 
son  frère. 

Or,  s'estant  présenté  devant  le  Roy  pour  luy  baiser 
les  mains,  il  le  trouva  seul,  sans  estre  accompaigné 
de  pas  ung  grand,  ny  d'aulcun  gentilhomme  de  mar- 
que, mais  environné  de  tous  costez  d'une  infinité  de 
ses  gardes,  comme  de  quelque  nombre  des  cent  gen- 
tilshommes de  sa  maison  ,  avec  leurs  haches  d'armes, 
archers  des  gardes  leurs  capitainnes  à  la  teste ,  Suisses , 
les  gardes  escossaises  et  toute  la  cour;  la  basse-cour 
du  logis  du  Roy  pleine  de  soldats,  et  tous  harquebu- 

(«)  Enfin  le  roy  de  Navarre  arriva  à  la  Cour.  Il  y  a  ici  une  erreur. 
Le  roi  de  Navarre  et  le  prince  de  Condé  arrivèrent  ensemble  à  Or- 
léans. Le  premier  fut  gardé  à  vue,  l'autre  mis  en  prison. 

ziers.  Racueil  que  le  povre  prince  trouva  assez  estrange  ; 
mais  force  luy  fut  de  passer  par-là  ;  et  après  plusieurs 
propos  qu'ils  eurent  ensemble  à  part ,  qui  nous  fu- 
rent incogneus,  le  Roy  commanda  à  deux  capitainnes 
de  ses  gardes  de  le  conduire  en  son  logis. 

Quand  M.  de  Vieilleville  veid  tant  de  divisions, 
partialitez  et  de  deffiances ,  et  principalement  traicter 
avec  si  peu  de  respect  les  princes  du  sang,  ilcommen- 
cea  à  parler  de  son  congé'.   Mais  en  estant  la  Royne 
mère  advertie ,  elle  pria  incontinant  le  Roy  son  fils  de 
le  luy  refuser  tout  à  plat ,  non-seulement  de  luy  def- 
fendre  expressément  de  n'abandonner  la  Cour  sans 
commandement,  et  que  l'on  avoit  grand  besoing  de 
son  service  *,  le  voulant  employer  bientost  en  chose 
de  très-grande  importance  pour  le  bien  et  affaires  du 
royaume  et  de  la  couronne.  Prière  à  laquelle  le  Roy 
obeyt  incontinant  :  qui  fust  cause  qu'il  envoya  quérir 
madame  de  Vieilleville,  prévoyant  son  séjour  y  devoir 
estre  bien  long-,  ayant  esté  ladicte  dame  induicte  à  luy 
faire  prononcer  ce  commandement, pour  deux  raisons  : 
la  première,  pour  estre  toujours  assistée  de  sa  présence, 
s'en  tenant  bien  fortiffiée,  comme  nous  avons  dict; 
l'aultre,  pour  porter  tesmoignaige  aux  princes  élec- 
teurs du  Sainct  Empire  et  aultres  princes  et  Estats 
d'Allemaigne ,  de  toutes  les  procédures  que  son  fils  et 
son  conseil  pourroient  exécuter  contre  le  roy  de  Na- 
varre et  son  frère ,  et  la  descharger  envers  eulx  de 
toute  calompnie,  comme  innocente  de  leur  misère  et 
tribulation.  C'est  pourquoi  elle  vouloit  qu'il  veid  en- 
tièrement la  fin  de  ceste  tragédie ,  affin  que  lesdicts 
princes  ne  pensassent  pas  qu'elle  en  fust  consentante  ; 
mais  qu'il  leurtestifiast,  quand  il  seroit  en  son  gouver- 

nement  de  Metz,  qu'à  son  grand  regret  elle  voy  oit  tels 
rudes  traictements ,  ausquels ,  par  faulte  d'authorité 
et  de  crédit  au  conseil  du  Roy  son  fils,  elle  ne  pouvoit 
donner  l'ordre  tel  quelle  eust  bien  désiré. 

Nous  passasmes  doncques  la  pluspart  de Thyver  à 
Orléans,  où  l'on  voyoit  de  terribles  traicts  de  rudesse  ; 
principalement  que  le  roy  de  Navarre  venoit  au  lo- 
gis du  Roy,  accompaigné  seulement  de  deux  ou  trois 
gentilshommes  ;  et  qu'estant  entré ,  il  ne  se  presentoit 
pas  à  la  porte  de  la  chambre ,  mais  se  pourmenoit  en 
la  salle  ,  attendant  que  l'huissier  le  vint  quérir  :  qui  es- 
mouvoit  plusieurs  des  plus  grands,  non  pas  de  la  fac- 
tion de  MM.  de  Guyse,  à  commisération,  de  veoir 
ung  tel  prince,  portant  tiltre  de  Roy ,  mesprisé  de  ceste 
façon. 

4/VVV  «VVl^  VTVTi^  VW^  VVVV  VVW^  V*Ti/V^ 

CHAPITRE  XVI. 

Mort  de  François  II.  —  M.  de    Vieilleville  retourne  a 

Metz. 

Mais  Dieu  pourveut  à  telle  cruaulté;  car  le  dix- 
huictiesme  de  novembre  i56o,  le  Roy  tomba  malade 
d'une  douleur  d'oreille  si  véhémente,  qu'il  en  mourut 
au  dix-septiesme  jour  après,  qui  fut  le  5  de  décem- 
bre. Accident  qui  fist  bien  tourner  la  chance;  car 
toute  la  Cour  en  gênerai,  grands  et  petits,  se  vindrent 
présenter  au  roy  de  Navarre ,  qui  venoit  ordinairement 
au  logis  du  nouveau  roy  Charles  qui  succéda  à  son 
frère  François,  avec  deux  ou  trois  cents  chevaulx;  et 

print  la  régence  (0  et  administration  du  royaume 
avec  ladicte  dame,  laquelle  le  declaira,  parce  que  le 
Roy  estoit  fort  jeune,  n'ayant  encores  saeze  ans,  lieu- 
tenant-general  du  Roy ,  représentant  sa  personne  par 
tout  son  royaume  et  terres  de  son  obeyssance  (qui  fut 
au  grand  contentement  de  tout  le  inonde),  et  ce,  par 
l'advis  et  entremise  de  M.  de  Vieilleville ,  qui  con- 
seilla à  la  Royne  d'en  user  ainsi,  afiin  de  gouverner 
le  royaume  en  bonne  paix  et  union,  et  remettre  les 
affaires  en  meilleur  estât,  attendu  la  très-dangereuse 
combustion  que  pouvoit  faire  flamber  en  icelluy  ceste 
diversité  de  religions ,  qui  sembloit  prandre  ung  mer- 
veilleux accroissement.  A  quoy  Sa  Majesté,  ayant 
meurement  considéré  tous  les  événements  qui  en  pou- 
voient  arriver,  condescendit  fort  volontairement;  et  en 
remonstra  aultant  au  roy  de  Navarre,  pour  coupper 
chemin  à  tous  troubles  ;  qui  ne  refîusa  pas  cest  estât, 
mais  le  tint  et  l'exercea  soubs  l'authorité  de  ladicte 
dame  ;  qui  fîst  prospérer  toutes  choses  de  bien  en 
mieulx. 

Et  est  à  noter  que,  nonobstant  toutes  les  rigueurs , 
aguets  et  espionnaiges  des  deux  frères,  M.  de  Vieille- 
ville  ne  laissoit  pas,  du  vivant  du  feu  Roy,  d'aller  la 
nuict  visiter  le  roy  de  Navarre,  pour  le  nourrir  en 
amitié  avec  ladicte  dame  ,  comme  prévoyant  que 
ceste  tirannie  ne  pourroit  pas  durer  long-temps;  et 
bien  souvent  portoit  et  1  apportait  des  créances  de  l'un 
à  l'aultre,  sans  que  jamais,  par  sa  dextérité  et  saige 

(')  Et  print  la  régence.  Catherine  de  Médicis  n'eut  pas  le  titre  de 
régente  pendant  la  minorité  de  Charles  IX  ;  elle  ne  le  prit  que  de- 
puis la  mort  de  ce  prince  jusqu'au  moment  où  Henri  III  arriva  en 
France. 

conduicte,  personne  l'eust  sceu  descouvrir;  et  par 
telles  reconciliations  Testât  de  la  couronne  de  France 
devint  fort  paisible  et  calme.  De  quoy  tous  les  grands 
du  royaume  l'honorèrent  merveilleusement  ;  car  il  es- 
toit  en  la  puissance  du  roy  de  Navarre  d'exclurre  la 
Roy  ne  mère  de  tout  gouvernement,  par  les  vieulx  et 
anciens  statuts  et  privileiges  du  royaume,  qui  privent 
les  femmes  et  les  estrangers  de  telles  charges;  et  elle 
avoit  ces  deux  qualitez.  Ce  fut  doncques  comme  par 
inspiration  divine  qu'elle  fist  arrester  M.  de  Vieille- 
ville  à  la  Cour;  car  s'il  s'en  fust  allé,  elle  estoit  en 
hazard  de  se  retirer  ou  à  Monceaulx,  ou  à  Chenon- 
ceaulx.  Aussi  n'en  fust-elle  pas  ingrate,  comme  nous 
dirons  en  son  lieu. 

Quand  les  deux  frères  veirent  le  Roy  mort,  et  ad» 
vertis  que  le  capitainne  Gohaz  avoit  ouvert  au  prince 
de  Condé  la  porte  de  son  logis,  et  remis  en  toute  li- 
berté, et  que  le  roy  de  Navarre  avoit  esté  proclamé 
lieutenant-general  du  nouveau  roy  de  France  ,  ils  sor- 
tirent d'Orléans  à  petit  bruict;  et  nuictamment  le 
cardinal  gaigna  son  abbaye  de  Mairmoustier  par  la 
rivière;  et  le  duc  de  Guyse  Paris,  où  il  avoit  beau- 
coup de  confidents;  etserepatria  avec  le  connestable, 
le  mareschal  de  Sainct-André  (0 ,  et  grand  nombre 
d'aultres  grands ,  qui  tous  ensemble  formèrent  une 
indissoluble  amitié  pour  abymer  les  Luthériens  ;  al- 
léguant ledict  de  Guyse  que  tout  ce  qu'il  avoit  faict  à 
Orléans  n'estoit  que  sur  saincte  intention  ;  et  leur  fist 
veoir   au  doigt  et  à   l'œil   que  le  prince  de  Condé 

1 

(0  Se  repatria  avec  le  connestable  le  mareschal  de  Sainct-dndré. 
Cette  union ,  qui  prit  le  nom  de  triumvirat,  ne  fut  formée,  comme  on 
Ta  déjà  observé,  qu'en  i562. 

avoit  promesse  des  princes  d'Allemaigne  d'une  levée 
de  dix-huict  mille  reithres  et  douze  mille  lansque- 
nets ,  pour  venir  planter  l'hérésie  en  France  et  foul- 
droyer  leur  religion  ;  et  qu'il  avoit  faict  la  cène  avec 
l'Admirai,  le  cardinal  de  Chastillon,  Andelot,  et  plus 
de  trois  cents  gentilshommes  français,  à  Noyers;  et 
qu'il  estoit  très-nécessaire  de  se  confederer  pour  ré- 
sister à  une  si  détestable  et  meschante  entreprise;  les 
asseurant  qu'il  avoit  délibéré  de  les  envoyer  tous 
quérir,  par  commandement  exprès  du  Roy,  si  la 
mort  ne  l'eust  prévenu,  pour  assister  au  jugement  d'un 
si  pernicieux  petit  prince;  mais  qu'il  falloit,  sans  dis- 
simulation ni  connivence,  embrasser  ceste  affaire,  et 
avec  toute  diligence  ;  car  il  prevoyoit  bien  que  toute 
la  Cour  s'en  va  empoisonnée  de  ceste  faulce  et  diabo- 
lesque  doctrine,  puisque  le  roy  de  Navarre,  qui  en 
est,  commande  généralement  à  la  France  ;  et  que  bien- 
tost,  par  ses  blandei esses  et  flateuses  persuasions,  il 
attirera  la  Royne  mère.  A  ceste  remonstrance ,  ils  ju- 
rèrent tous  de  s'y  employer  de  toute  affection  ;  et  s'en- 
tre-promirent  la  foy  de  ne  s'abandonner  jamais  qu'ils 
n'en  ayent  veu  la  fin,  et  de  n'y  rien  espargner,  jus- 
ques  au  dernier  soupir  de  leur  vie. 

[i56i]  De  ceste  assemblée  sortirent  et  sont  émanez 
tous  les  troubles  qui  sont  depuis  advenus  en  France  : 
mais  estants  escrits  par  plusieurs  bons  esprits,  je  ne  m'y 
estendray  nullement;  aussi  que  ce  subject  n'est  pas  de 
mon  histoire.  Pour  laquelle  renfiler,  je  vous  diray 
que  M.  de  Vieilleville  voyant  la  Royne  mère  et  le  roy 
de  Navarre  bien  ensemble,  et  merveilleusement  d'ac- 
cord en  la  régence,  il  demanda  son  congé  pour  s'en 
retourner  en  son  gouvernement  ;  qui  luy  fut  fort  vo- 

lontairement  accordé,  avec  grande  démonstration  et 
contentement  de  ses  services,  et  infinies  promesses  de 
la  rémunération.  Puis  commencea  son  voyaige  par 
s'aller  raiFraischir  en  sa  maison  de  Durestal,  où  il  re- 
mena madame  de  Vieilleville.  Et  après  y  avoir  séjourné 
environ  ung  mois,  il  print  le  chemin  de  Champaigne 
pour  aller  à  Metz,  sans  repasser  par  la  Cour. 

Auquel  lieu  il  fut  receu  d'une  inexprimable  allai- 
gresse,  tant  par  les  habitants  de  la  ville  et  de  toute  la 
contrée,  sans  excepter  sexe,  aige  ny  qualité,  que  par 
les  gens  de  guerre  de  toute  la  garnison,  pour  le  long- 
temps qu'ils  avoient  esté  privez  de  sa  présence,  et  de 
le  veoir  eschappé  des  grands  hazards  ausquels  il  s'es- 
toit  submis  par  les  périlleuses  charges  qu'on  luy  avoit 
données.  A  quoy  M.  de  Sennecterre  n'oublia  rien  de 
son  devoir,  comme  lieutenant  de  sa  compaignie  et  au 
gouvernement  :  car  il  fist  sortir  toute  la  cavallerie  en 
gênerai,  et  en  armes,  audevant  de  luy  en  la  plaine  de 
Fristau,  et  se  combattre  à  coups  de  lance  et  de  coute- 
las ;  et  deux  bataillons  de  gens  de  pied ,  qui  firent  filer 
une  scopeterie  d'harquebuzade  sans  balles,  l'un  con- 
tre l'aultre ,  plus  d'une  heure  ;  et  grand  nombre  de 
picques  rompues}  et  entrants  avec  telles  fanfares  en  la 
ville ,  les  commissaires  de  l'artillerie  firent  ronfler 
toutes  leurs  pièces,  grandes  et  petites,  qu'ils  avoient 
le  soir  précèdent  placées  sur  les  plates-formes  et  rem- 
parts pour  cest  effect,  et  de  telle  sorte  et  furie,  que 
l'on  n'en  eust  sceu  faire  davantaige  pour  la  mesme 
Majesté. 

Ainsi  nous  parachevasmes  le  reste  de  l'hyver  en 
bonnes  chères  et  toute  rejouissance  ,  sans  aulcun 
soulcy,  ayant  la  paix  bien  confirmée  et  jurée  avec- 

ques  nos  voisins  de  Luxembourg,  et  que  The'onville 
avoit  esté  déjà  rendue,  suyvant  les  articles  de  pacifïi- 
cation ,  comme  il  a  esté  dict. 

CHAPITRE  XVII. 

M.  de  Vieilleville  est  nommé  ambassadeur  à  la  cour  de 

l'Empereur. 

[i562]  On  la  Royne  proposa  en  un  conseil  qu'il  estoit 
très-nécessaire  d'envoyer  devers  l'Empereur,  pour  for- 
mer amytié  avec  luy ,  sur  l'advenement  de  son  second 
fils  à  la  couronne,  et  que  l'on  s'estoit  beaucoup  ou- 
blié de  n'avoir  faict  ce  devoir  du  règne  de  son  fils 
aisné;  et  que  ledit  sieur  Empereur  pourroit  avec  juste 
occasion  se  douloir  d'un  tel  mespris,  estant,  de  toute 
ancienneté ,  ceste  louable  coustume  observée  entre 
les  grands  princes,  principalement  de  la  chrestienté , 
de  s'entrevisiter  par  une  amyable  congratulation , 
quand  Dieu  les  honore  de  la  succession  des  sceptres 
et  couronnes  de  leurs  prédécesseurs;  et  que  d'aultre 
part,  il  estoit  deu  à  quelques  princes,  colonels,  rei- 
thermestres,  capitainnes  et  d'aultres  serviteurs  occultes 
en  AUemaigne,  affectionnez  à  la  couronne  de  France, 
des  pensions  qu'il  estoit  raisonnable  de  satisfaire  ;  aussi 
qu'il  se  falloit  raffraischir  en  la  mémoire  et  amytié  des 
princes  électeurs  du  Sainct  Empire  ;  et  que  celluy  que 
l'on  envoyera  devers  l'Empereur  pourra  depescher 
toutes  ces  affaires  en  son  voyaige;  mais  il  le  falloit 

choisir  digne  d'une  telle   charge,  et  qui  s'en   saiche 
duernent  acquitter. 

Proposition  que  tout  le  conseil ,  principalement  le 
roy  de  Navarre ,  receust  avec  grande  admiration  et 
tous  ensemble;  et  sollicitèrent  la  diligence  comme  fort 
pregnante  pour  le  bien  de  la  couronne;  et  sur  ceste 
ouverture  il  ne  s'en  présenta  pas  moins  de  quinze  ou 
vingt,  et  des  plus  grands  favoiits  de  la  Cour,  pour 
estre  préférez  en  ceste  légation  ;  car,  à  la  vérité,  c'-es- 
toit  un  fort  beau  voyaige,  et  s'en  battoient  à  la  per- 
che :  les  ungs  en  solîicitoient  la  Royne  douairière,  les 
aultres  le  roy  de  Navarre;  et  quelques  uns  s'addres- 
soient  à  la  Royne  mesme,  par  l'entremise  de  certaines 
dames  qu'ils  eognoissoient  luy  estre  agréables;  mais 
tous  perdirent  leur  temps  et  leurs  peines. 

Car  Sa  Majesté  avoit  voué  en  son  ame  ce  voyage  à 
M.  de  Vieilleville,  par  plusieurs  fort  légitimes  raisons. 
Desquelles  la  première,  qu'il  estoit  comme  à  demy- 
rendu  ,    d'aultant   que  son   gouvernement   de    Metz 
aboutit  en   Allemaigne;  l'aultre,  qu'elle  le  cognois- 
soit  plus  consommé  aux  affaires  d'Estat  que  tous  les 
susdicts  poursuivans  :   item,   qu'il    estoit    honoré   et 
merveilleusement  respecté  de  tous  les  princes  élec- 
teurs du  Sainct  Empire,  qui  seront  bien  aises  de  le 
veoir  et  de  conférer  avec  luy  des  affaires  de  France  ; 
plus,  qu'il  est  raisonnable  que  l'Empereur  co^noisse 
celluy  qui  a,  par  tant  d'années,  fait  teste  à  l'Empire 
et  à  toute  la  Germanie;  et  que  toutes  les  entreprises 
que  l'on  a  tramées  sur  son  gouvernement,  pour  secrettes 
qu'elles  ayent  esté,  n'ont  jamais  pu  réussir  à  bonne 
lin,  mais,  par  sa  vigilance  et  dextérité,  ont  toujours  esté 
renversées  :  davantaige,  que  saichant  Sadite  Majesté 
9.7.     -  3o 

la  très-grande  amytié  que  luy  portoit  le  roy  Henry 
son  feu  seigneur  et  mary,  à  cause  de  ses  valeurs  et 
mérite,  elle  desiroit,  comme  dame  d'honneur  et  de 
bien ,  qui  doit  tousjours  affectionner  ce  que  son  mary 
aime,  l'en  faire  ressentir  :  j'adjousteray  encore  ceste- 
cy ,  qu'elle  ne  vouloit  pas  estre  ingrate  des  fidèles  ser- 
vices qu'il  luy  avoit  faicts,  l'ayant  tousjours  assistée, 
sans  rien  craindre  ny  appréhender ,  en  toutes  les  fas- 
cheuses  et  turbulentes  occasions  qui  se  sont  survenues 
depuis  qu'elle  est  vefve;  et  pour  la  dernière  elle  se 
sentoit  en  partie  son  obligée  du  commandement  gêne- 
rai et  absolu  qu'elle  avoit  en  ce  royaume,  par  les 
belles  et  très-utiles  remonstrances  qu'il  fist  au  roy  de 
Navarre  ,  comme  nous  avons  dict.  • 

Qui  fut  cause  que,  toutes  sollicitations,  faveurs  et 
poursuites  rejectées,  elle  despescha  en  poste  M.  de 
Froze,  son  premier  escuyer,  devers  luy,  pour  luy 
porter  les  lettres  pour  l'Empereur,  les  princes,  son 
instruction  et  toutes  aultres  despesches  nécessaires  pour 
ceste  légation  ;  et  avec  luy  coururent  le  commys  du 
trésorier  de  l'espargne ,  et  quatre  ou  cinq  aultres  clercs 
des  finances,  qui  portaient  soixante  mille  escus  en  or 
pour  les  susdictes  pensions,  qui  arrivèrent  à  Metz  le 
premier  jour  d'avril  *56.2. 

Jl  ne  faut  pas  demander  si  le  sieur  de  Froze  fust  le 
bien  venu  et  toute  sa  trouppe,  principalement  quand 
M.  de  Vieilleville  eustveu  ies  lettres  que  la  Royneluy 
escrivoit,  desquelles  je  ne  insereray,  pour  éviter  pro- 
lixité ,  que  les  sept  dernières  lignes  qui  contenoient  ces 
propres  mots  :  «<  Vous  asseurant,  mon  cousin,  que 
j'ai  esté  infiniment  importunée  par  plus  de  vingt  pour 
avoir  l'honneur  de  ce  voyaige ,  entre  lesquels  estoient 

îe  fils  de  mon  feu  oncle,  le  mareschal  Strozzy ,  et  Va- 
lenty  ,  fils  naturel  du  sieur  roy  de  Navarre.  Mais  je  les 
ay  tous  faicts  égaulx;  car  quand  j'eusse  eu  ung  frère 
qui  l'eust  pourchassé,  je  vous  y  eusse  tousjours  pré- 
féré ,  pour  la  parfaicte  fiance  que  j'ay  que  vous  vous 
acquitterez  aussi  dignement  de  ceste  charge  que  de 
toute  aultre  que  l'on  vous  a  jamais  de  ma  cognoissance 
commise;  et,  sur  cette  espérance,  je  prieray  Dieu, 
mon  cousin  ,  qu'il  vous  aict  en  sa  sainte  et  digne  garde. 
Escrit  à  Orléans,  ce  vingt-septième  de  mars  1O61. 
Ainsi  signé,  vostre  bonne  cousine,  Catherijve  ;  et  au 
dessoubs,  Fizes.  » 

Froze  doncques,  après  avoir  esté  fort  favorablement 
traicté  l'espace  de  trois  jours  à  Metz,  s'en  retourna 
devers  la  Roy  ne  mère,  sa  maistresse ,  avec  responses 
qui  portoient  un  remercyement  condigne  à  une  si  ho- 
norable et  respectueuse  faveur,  et  oultre  ce  fort  con- 
tant et  satisfaict  de  sa  peine;  car  on  luy  fist  de  très- 
beaulx  et  riches  présents  de  très-belles  pistoles  et  har- 
quebuses,  qu'il  confessa  luy-mesme  n'en  avoir  jamais 
veu  de  pareilles  en  France  ny  aux  cabinets  des  roys, 
mais  sur-tout  d'un  cheval  de  Dannemarck,  qu'il  estima 
avec  son  esquipaige  à  pîus  de  mille  escus,  après  que 
luy ,  qui  estoit  de  Testât  et  profession  de  s'y  cognoistre, 
l'eust  monté  et  manyé  deux  ou  trois  fois  ;  et  fist  grande 
instance  de  le  remiser,  comme  à  luy  n'appartenant, 
mais  que  c'estoit  pour  ung  grand  prince  ;  et  que  si  le 
Roy  estoit  en  aige  pour  le  monter,  il  ne  luy  en  faul- 
droit  point  d'aultre,  mesme  pour  un  jour  de  bataille. 
Mais  M.  de  Vieilleviile  voulut  qu'il  l'acceptât;  ce  que 
Froze  fit ,  et  sur  l'heure  le  nomma  Fieilleville. 


3o. 

CHAPITRE  XVIII. 

M.  de  Vieilleville  arrive  a  la  cour  de  l'électeur  palatin. 

Le  lendemain  M.  de  Vieilleville  commencea  son 
voyaige  avec  soixante  chevaulx ,  où  estoient  M.  d'Es- 
pinay,  M.  de  Thevalle,  M.  de  Crapado ,  M.  de  La 
Plessecierambault,  M.  de  Thuré,  les  sieurs  Dorvaulx, 
de  Saint-Ouan,  de  Pezé,  de  Fontenay  aultrement  Les 
Moulins ,  de  La  Vieulxcourt ,  et  cinq  ou  six  vieils  capi- 
tainnes  de  Metz  ;  et  accommoda  les  trésoriers  de  che- 
vaulx pour  porter  leurs  finances. 

Marchants  avec  si  belle  compaignie,  nous  entrasmes 
au  Palatinat.  De  quoy  adverty  le  comte  palatin ,  duc 
de  Bavieres ,  premier  électeur  du  Sainct  Empire,  il 
envoya  son  grand  mareschal  avec  quarante  chevaulx 
au-devant  de  nous,  qui  ne  nous  abandonna  qu'il  ne 
nous  eust  rendus  à  Heidelberg,  ville  où  faisoit  sa  ré- 
sidence ordinaire  ledict  électeur,  qui  envoya  son  fils, 
lequel  avoit  esté  nourri  en  France  ,  du  nom  de  Ba- 
vieres, en  la  cour  du  roy  Henry  second,  au-devant  de 
M.  de  Vieilleville,  environ  une  lieue.  Et  luy  fist  ledict 
électeur  une  fort  courtoise  réception  et  honorable 
traictement  pour  deux  jours,  à  cause  des  louables  ré- 
cits qu'on  luy  avoit  faicts  de  ses  braves  gestes ,  et  qu'il 
entendoit  dire  journellement,  et  par  son  fils  mesme, 
qu'il  favorisoit  tousjours  les  Alternants,  tant  en  la  cour 
des  roy  s  de  France  qu'aux  armées  françaises,  quand  il 

s'y  trouvoit  des  colonels  et  capitainnes  de  leur  nation. 
Et  après  toutes  conférences  faictes,  responses  des  let- 
tres retirées  et  toutes  créances  dictes,  M.  de  Vieille- 
ville  print  congé  de  luy  -,  mais  il  ne  fust  possible  de 
l'empescher  de  monter  à  cheval,  accompagné  de  trois 
cents  chevaulx  ,  tous  pistoliers,  et  trois  cornettes  arbo- 
rées, avec  cinq  ou  six  trompettes  pour  nous  venir  con- 
duire une  grande  lieue  au-de-là  d'Heidelberg.  Et  vou- 
lant M.  de  Vieilleville  prendre  congé,  le  pressant  de 
se  retirer,  il  nous  mena,  à  bien  cent  pas  à  l'escart  du 
grand  chemin,  en  ung  bosquet  de  sapins,  où  estoient 
trois  belles  fontaines,  avec  lesquelles  nous  trouvasmes 
une  embuscade  de  cinquante  ou  soixante  bouteilles  de 
vin  d'Alsace  ,  très-excellent  ;  et  fallut  que  toute  notre 
trouppebeut,  et  commencea  ledict  sieur  électeur  la 
querelle.  Geste  collation  finye ,  en  laquelle  jambons 
de  Mayence,  car  c'en  est  le  pays,  fourmaiges  de  Mi- 
lan, cervelatsetaultres  esguillons  à  vin  ne  manquèrent 
poinct ,  M.  de  Vieilleville,  voulant  mettre  pied  à  terre 
pour  luy  dire  le  dernier  adieu  ,  il  ne  le  voulut  jamais 
permettre,  et  s'entrembrasserent  de  cheval.  Et  ainsi  se 
départirent;  mais  à  ce  département,  ces  trois  cents 
chevaulx,  qui  estoient  demeurez  à  l'escart,  firent  une 
terrible  scopeterie  et  les  trompettes  raige  de  fanfares. 

Mais  nous  veismes  à  Heildelberg  une  chose  fort  rare 
et  très-estrange,  que  je  ne  puis  passer  soubs  silence, 
qui  estoit  ung  gros  et  puissant  lyon  aussi  privé  que 
ung  chien  -,  ca^il  se  jectoit  parmy  nous,  suivy  toutes- 
fois  de  son  gouverneur,  sans  qu'il  offenceast  personne  ; 
et,  ennuyé  de  nous  regarder,  il  montoit  en  la  chambre 
de  madame  la  comtesse,  et  s'y  couchoit  de  son  long 
comme  un  dogue,  attendant  qu'on  luy  apportast  ung 

quartier  de  chien  ou  de  quelqu'aultre  beste  pour  son 
ordinaire;  et  estant  repeu,  il  s'en  retonrnoit  de  luy- 
mesme,  sans  aulcune  contraincte,  en  sa  caige*,  aussi 
doulcernent  que  pourroit  faire  ung  chien  courant  en 
son  chesnil.  Nous  sceusmes  que  le  comte  l'avoit  recou- 
vré du   roy  de  Moscovie,  n'ayant  encores  que  trois 
mois ,  et  qu'il  l'avoit  ainsi  nourry  et  eslevé  en  si  privée 
nourriture ,  à  cause  que  le  comte   palatin  du  llhin 
porte  en  ses  armes  unglyon  d'or  rampant,  couronné, 
langue  et  armé  d'argent  en  champ  d'azur  ou  de  gueules. 
Poursuivant  doncques  nostre  voyage,  nous  enti  asmes 
en  Suabe  pour  venir  en  la  principale  ville  de  la  duché, 
nommée  Stocart,  où  le  duc  de  Vyrtemberg,  seigneur 
dudict  pays,  nous  attendoit  à  grande  dévotion;  car  il 
avoit  passé  sa  jeunesse   en  France,  du  temps  du  roy 
François  le  Grand:  qui  nous  fist  de  merveilleuses  ca- 
resses et  abandonnez  traictemenis,  toutesfois  à  la  fran- 
çaise ,  car  il  ne  beuvoit  qui  ne  vouloit  ;  très-aise,  au 
demourant,  de  voir  M.  de  Vieilleville ,  tant  pour  sa 
réputation  que  pour  les  bons  traictements  dont  il  avoit 
usé  envers  ses  proches  parents  au  siège  de  Théonville. 

CHAPITRE  XIX. 

Arrivée  de  M.  de  Vieilleville  à  la  cour  de  Saxe, 

• 

Sortants  de-là ,  nous  vinsmesà  Ausbourg,  où  tous 

les  colonels  ,  reithermestres,  capitainnes  et  serviteurs 

occultes,  pensionnaires  de  France,  se  trouvèrent,  ayant 

esté  advertis  par  M.  de  Vieilleville  du  jour  qu'il  y 

devoit  estre,  par  le  project  qu  il  avoit  taict  de  ses  jour- 
nées avant  partir  de  Metz ,  à  tous  lesquels  leurs  pensions 
furent  payées  où  il  fut  laissé  quarante  mille  escus, 
qui  deschargea  bien  fort  les  trésoriers  ;  de  quoy  ils 
prindrent  vallable  acquicts,  soubs  l'ordonnance  de 
M.  de  Vieilleville,  signée  de  sa  main.  Puis  firent  tous 
serment  entre  ses  mains  de  continuer  leur  affection 
et  fidélité  au  service  du  Roy  à  présent  régnant,  et  de 
la  couronne  de  France,  envers  et  contre  tous,  et  sur- 
tout, de  ne  faire  aulcune  levée  de  gens  de  guerre,  tant 
de  cheval  que  de  pied,  pour  passer  en  Fiance,  sans 
l'exprès  commandement  du  Roy,  et  par  lettres  signées 
de  sa  main  et  à  iceulx  envoyées  par  son  lieutenant- 
generâl  à  Metz  :  ce  qu'ils  promirent  et  jurèrent  fort  au- 
thentiqueraient. Et  fut  semblablement  injonction  faicte 
aux  pensionnaires  et  serviteurs  occultes,  au  nombre 
desquels  estoient  deux  evesques,  l'un  de  Passau ,  l'aultre 
de  Ratisbonne  ,  là  présents,  de  n'abuser  poinct  Sa  Ma- 
jesté de  faulx  advertissements,  mais  toujours  escrire 
la  vérité  des  choses  qui  se  présenteront  dignes  d'estre 
escrites;  et  que,  quand  on  leur  addressera  quelque 
serviteur  du  Roy  pour  aller  descouvrir  en  Allemaigne 
ce  qui  luy  sera  commandé  pour  son  service,  ils  le  tien- 
dront secret,  favoriseront  et  feront  conduire  seure- 
ment,  et  assisteront  jusques  au  parfaict  complément  de 
sa  charge  ;  qui  jurèrent  semblablement  d'ainsi  faire,  et 
sur  leur  ame  de  n'y  faillir. 

Toutes  ces  depesches  faictes  au  contentement  d'un 
chacun,  nous  vinsmes  à  Vymarch,  où  nous  trouvasmes 
le  duc  Jehan-Frederic  de  Saxe  et  le  duc  Jehan-Guil- 
laume son  frère,  qui  receurent  M.  de  Vieilleville  selon 
leur  portée;  car  l'empereur  Charles  cinquiesme  les 

avoit  reduicLs  en  une  misérable  extrémité,  et  quasi 
ruinez,  leur  ayant  osté  la  duché  et  l'électoral  de  Saxe, 
et  par  conséquent  traeze,  que  viL'es,  que  chasteaulx, 
qui  sont  annexées  et  incorporées  audict  electorat,  en 
la  guerre  qu'il  leur  fist  et  au  landgraff  de  Hessen  son 
confédéré  et  associé,  l'an  i546  et  1 547  ?  et  ^e  donna, 
comme  par  gratiffication,  au  duc  Maurice  de  Saxe, 
leur  paient  de  nom  et  d'armes,  les  successeurs  duquel 
en  ont  toujours  jouy  depuis,  et  jouissent  encores  de 
présent,  parce  que  ledict  Maurice,  menant  l'avant-garde 
de  l'Empereur  en  ceste  guerre,  fut  cause  en  partie  que 
les  aultres  furent  deffaicts,  et  estants  prisonniers  furent 
convaincus  du  crime  de  rébellion  à  l'Empereur  leur 
souverain  seigneur,  et  par  ce  moyen  confisquez. 

